**MÜƏLLİFİN MÜQƏDDİMƏSİ**

Bu kitabı yazarkən, mənim məqsədim bu olub ki, Əmrin tarixinə giriş olaraq, iki əzəmətli şəxsiyyətin, yəni Şeyx Əhməd və Seyyid Kazım Rəştinin yaşadıqları dövrdə baş verən hadisələri qələmə alım və bu iki böyük nurun həyatı barədə əldə etdiyim rəvayətləri nəql edim. Sonra isə 60-cı ildən, yəni Həzrət Babın dəvətinin elan edildiyi ildən indiyə (hicri 1305-ci ilə) qədər baş vermiş ən mühüm hadisələri ilbəil təsvir edim. Allahın mərhəməti və yardımı sayəsində bu məqsədimi həyata keçirməyə müvəffəq oldum.

Mən bəzi tarixi hadisələri müfəssəl şəkildə yazmış, bəzilərini isə müxtəsər surətdə qələmə almışam. Hər bir halda öz gözümlə gördüyüm hadisələri və eləcə də etibarlı şəxslərdən eşitdiklərimi hər birinin adını və yerini qeyd etməklə təsvir etmişəm. Hadisələri təsvir etməkdə mənə yardımçı olmuş şəxslərə, xüsusən Həzrət Babın vəhy katibi Mirzə Əhməd Qəzviniyə, Seyyid İsmayıl Zəbihə, ŞeyxHəsən Zünuziyə və Şeyx Əbu Turab Qəzviniyə bu köməklərinə görə minnətdaram. Məqamına görə bu şəxslərdən üstün olan Həzrət Bəhaullahın qardaşı cənab Mirzə Musa Kəlimə göstərdiyi yardım müqabilində ayrıca olaraq təşəkkür etməyi özümə borc bilirəm.

Allaha şükür edirəm ki, bu kitabı yazmağı mənim öhdəmə qoydu və onu elə bir mükafata layiq bilib şərəfləndirdi ki, Həzrət Bəhaullah şəxsən özü bu kitaba inayət göstərdi və diqqət yetirdi. Vəhy katibi Mirzə Aqacan Mübarək Hüzurda bu kitabı oxudu və O, Müqəddəs Vücudun razılığını və təsdiqini qazanaraq iftixara yetişdi.

Allahdan diləyim budur ki, Öz yardımı və hidayəti ilə bu mühüm məqsədin həyata keçirilməsində məni səhvdən və xətadan qorusun və bu işi axıra çatdırmağıma imkan yaratsın.

*Məhəmməd ZƏRƏNDİ.  
Akka - Fələstin.  
Hiçri 1305-ci (1887/88-ci) il.*

**CƏNAB NƏBİL ZƏRƏNDİNİN TƏRCÜMEYİ-HALI**

HÜVƏLLAH!

Mühacirət etmiş yaxın şəxslərdən biri də şərəfli cənab Nəbildir. Bu möhtərəm şəxs ömrünün baharında və gənclik çağlarında qohum-əqrəbasını Zərənddə qoyub Tanrının köməyi və inayəti ilə hidayət bayrağını ucaltdı. O, aşiqlərin başçısına və Haqqı axtaranların rəhbərinə çevrilərək İraqi-Əcəmdən İraqi-Ərəbə yollandı. Amma öz istədiyini tapa bilmədi, çünki Həzrət Məqsud (Bəhaullah) Kürdüstandakı Sərkəlu mağarasında idi və tək-tənha o xəlvət yerdə öz Camalına eşq bəsləyirdi. Nə munisi, nə dostu, nə yoldaşı, nə də həmdəmi vardı. Ondan heç bir xəbər yox idi və İraq torpağı üfüqləri nurlandıran günəşin fərağından yandırıcı bir zülmətə bürünmüşdü.

Cənab Nəbil yanan odun söndüyünü, dostların azadlığını, Yəhyanın məxfilik quyusunda yataraq hər şeyə biganə olduğunu, ruhsuzların üstünlük qazandığını görüb hödsiz kədör və bəla içərisində Kərbölaya ketməyə məcbur oldu. Əzəli Camal Kürdüstandan Darüs-salama (Bağdada) qayıdana qədər orada yaşadı. Bu qayıdış İraqdakı dostlara yeni ruh, hədsiz şövq və sevinc bəxş etdi. O cümlədən, şərəfli Nəbil də onun hüzuruna tələsib bolluca fayda götürdü. Bir müddət sevinc və şadlıq içərisində yaşayıb Rəbbinin mədhində qəsidələr yazdı. Onun çağlayan ilhamı və bəlaqətli dili vardı. Büsbütün yanğı, şövq, eşq və fərəh içərisində idi.

Bir müddətdən sonra o, Kərbəlaya qayıtdı, oradan geri döndükdən sonra isə Bağdaddan İrana getdi. Seyyid Məhəmmədlə ünsiyyəti sayəsində ağır imtahanlar və sınaqlarla üzləşdi, amma ulduzlar kimi mövhumat şeytanlarına daşlar atdı, parlaq şimşək kimi ehtiras əhlinə üstün gəldi. Yenidən Bağdada qayıdıb Mübarək Ağacın kölgəsində rahatlıq tapdı. Sonra müəyyən bir tapşırıqla Bağdaddan Kirmanşaha göndərildi və yenidən geri döndü. Hər səfərində müəyyən bir xidmət göstərməyə müvəffəq oldu. O vaxta qədər ki, Mübarək Məiyyət Darüs-salamdan Mədinətül-islama, yəni İslambula (İstambula) doğru hərəkət etdi. Əzəli Camal yola düşdükdən sonra şərəfli Nəbil dərviş libası geyinib piyada uzun məsafə qət etdi və yolda Müqəddəs Məiyyətə qoşuldu. İstambulda ona İrana qayıtmaq tapşırığı verildi ki, İranda Allah Əmrini təbliğ etməklə məşğul olsun, şəhərləri və kəndləri gəzib dostları baş vermiş hadisələrdən xəbərdar etsin. Bu xidməti yerinə yetirmişdi ki, 80-ci ildə «ələst» təbilinin sədası ucaldı və o, «bəli, bəli!» deyərək, «ləbbeyk, ləbbeyk!» söyləyərək sirr torpağına tələsdi. Görüş şərəfinə nail olub vəfa şərabını içdikdən sonra qəti əmrə əsasən müxtəlif vilayətlərə yollandı ki, hər yerdə Həzrət Qəyyum Rəbbin zühurunun sorağını yaysın və Həqiqət Günəşinin doğmasının müjdəsini versin.

Həqiqətən də, o, yanar bir od, çırpınan bir eşq atəşi idi. Hədsiz cazibə ilə diyarları dolaşır və Böyük Müjdə ilə könüllərə tükənməz sevinc bəxş edirdi. O hər bir məclisin şamı, hər bir məhfilin yaraşığı idi. Əlinə məhəbbət camını alıb insanları məst edir, təbil vasitəsilə yolları kəsirdi. Nəhayət, o gəlib Böyük Məhbəsə yetişdi.

Bu, son dərəcə çətin bir dövr idi. Qapılar bağlanmış, yollar kəsilmişdi. O, libasını dəyişib Akka darvazasına yaxınlaşdı. Seyyid Məhəmməd və uğursuz dost dərhal hökumətə məlumat verdilər ki, bu şəxs buralı deyil, iranlıdır və məhz Mübarək Çamaldan xəbər tutmaqdan ötrü bu diyara gəlib. Dərhal onu Akkadan xaric etdilər. O son dərəcə ümidsiz bir halda Səfəd qəsəbəsinə yollandı. Axırda Hayfaya gəldi və Kərmel dağındakı bir mağarada məskən salıb dostdan-yaddan uzaqlaşdı, gecə-gündüz nalə çəkib münacat oxumaqla məşğul oldu.

Bir müddət o ətrafda guşənişin olub qapının açılmasını gözlədi. Ciddi həbs müddəti başa çatdıqdan və dünyanın Məzlumu hədsiz qüdrət nümayiş etdirdikdən sonra qapılar açıldı. Cənab Nəbil açıq ürəklə hüzura tələsdi və şam kimi Allaha məhəbbət odu ilə yanıb əriməyə başladı. O, gecə-gündüz iki dünyanın Məhbubunun və onun dərgahına mənsub olanların mədhində qəzəllər, qəsidələr, müxəmməs və müsəddəslər qoşdu və çox zaman hüzurda olmaq şərəfinə layiq görüldü. O vaxta qədər ki, Həzrət Bəhaullah dünyasını dəyişdi. Bu böyük müsibət və ağır fəlakət onu elə sarsıtdı ki, daim ağlayıb-sızladı, fəryadı və fəğanı göylərə ucaldı. O, bu böyük müsibəti həmən il baş vermiş fəlakətlərlə əlaqələndirərək bu nəticəyə gəldi ki, Həzrət Məqsud baş verən hadisələr barədə qabaqcadan xəbərdarlıq etmişdir.

Xülasə, şərəfli Nəbil bu hicran və itkidən elə yanıb-yaxıldı, elə ağladı ki, hamı mat və heyran qaldı. O, yana-yana şerlər qoşdu və canını fəda etməyə başladı. Onun dözümü qalmadı, səbri və qərarı əldən getdi. Eşq atəşi şölələndiyi üçün onun səbir etmək taqəti tükəndi. O, aşiqlərin başçısına çevrildi və heç bir qorxu hiss etmədən dənizə baş vurdu. Canını fəda etməzdən öncə vəfatının tarixini də yazdı və «ğəriq» kəlməsi ilə bunu ifadə etdi [[1]](http://web.archive.org/web/20061009205121/http:/www.bahai.az/lib/promin/nabil/dawn_breakers_az_00.shtml" \l "1). Beləçə o, çanını Çanana qurban verərək, hicrandan və ümidsizlikdən xilas oldu.

Bu möhtərəmşəxs bilikli bir alimidi, fəsahətli və bəlağətli nitqi vardı. İstedadı güclü ilhama və gözəl təbə malik olmasında, su kimi axıçı şerlər yazmasında özünü göstərirdi. Xüsusən «Bəha» adlı parlaq qəsidəsini son dərəcə təsirli bir şəkildə qələmə almışdır. O, gənclik yaşlarından ixtiyar çağlarına qədər bütün ömrünü Həzrət Rəhmana itaət və xidmətdə keçirdi. Çoxlu məşəqqətlər gördü, əzab-əziyyətə düçar oldu. O, Pak Ağızdan nadir kəlmələr eşitdi, nur səltənətinin təzahürünü gördü və öz arzularının ən yuksək həddinə yetişdi. Axırda üfüqləri nurlandıran günəşin fərağından taqəti tükəndi. Özünü dənizə atıb fədakarlıq dəryasında qərq oldu və Ulu Rəfiqinə qovuşdu. Ona bol-bol salam, qəni-qəni rehmət olsun, Aləmlərin Rəbbinin səltənətində böyük nemətə və sonsuz mərhəmətə layiq görülsün!


*"Təzkirətülvəfa "dan.*

[[1]](http://web.archive.org/web/20061009205121/http:/www.bahai.az/lib/promin/nabil/dawn_breakers_az_00.shtml" \l "11) "Ğəriq" sözünün mənası "qərq olmuş" deməkdir və əbcəd hesabı ilə hicri-qəməri 1310-cu (miladi 1892/93-cü) ili göstərir.


**I fəsil. Şeyx Əhməd Əhsai**

****

Müxtəlif firqələrə bölünüb bir-biri ilə çəkişməkdə olan müsəlmanların nadanlıq, təəssüb və fəsadı nəticəsində islamın həqiqət günəşinin tutulduğu bir zamanda Şeyx Əhməd Əhsainin doğru yol göstərən parlaq ulduzu Şərqin üfüqündə işıq saçmağa başladı. O böyük insan dini rəhbərlərin günahı ucbatından islamın zəiflədiyini görüb çox pərişan olmuşdu, şiələr arasında müşahidə etdiyi fəsad, cəhalət, çəkişmə və münaqişələr onu son dərəcə kədərləndirmişdi. Buna görə də qəlbi ilahi nurla işıqlanmış böyük Şeyx fəsad əhlinə müqavimət göstərməyi və şiələri qəflət yuxusundan oyatmağı qərara aldı. Onun məqsədi bu idi ki, axır zamanda zühur edəcək müqəddəs Şəxsin gəlişinə zəmin hazırlasın və beləliklə, birlik yaradacaq o qüdrətli şəxs zühur etdikdən sonra müsəlmanları bürümüş cəhalət və nadanlıq zülmətini aradan qaldıra bilsin. Bu səbəbdən o, daxilindəki nurun və ilahi qüdrətin köməkliyi ilə çətin ayələri şərh etməyə, Allahın əzəmətli məzhərinin gəlişi ilə əlaqədar müjdələri açıqlamağa başladı. İslami kitablarda mövcud olan həmin müjdələrdən o, bir şeyi yəqin etmişdi ki, yalnız yeni zühurun işığı və gözlənilən şəxsin nuru xalq arasındakı fitnə-fəsada son qoymağa, camaatı cəhalət və nadanlıq zülmətindən xilas etməyə qadirdir. Buna görə də o, hicri on üçüncü əsrin əvvəllərində (miladi XVIII əsrin sonlarında), ömrünün qırx ilini arxada qoyduğu bir zamanda tam qətiyyətlə öz məqsədini həyata keçirməyə başladı. Elə bu niyyətlə də ailəsini və qohum-əqrəbasını öz vətənində — Fars körfəzinin cənubundakı Bəhreyn adalarından birində qoyub Nəcəf və Kərbəlaya yollandı.

Nəcəf və Kərbəlaya kələn kimi o, islam alimlərinin fikir və düşüncələri ilə tanış oldu. Tezliklə o, qeyri-adi bir şöhrət qazandı və böyük müctəhidlərdən birinə çevrildi. Şeyxin görüşünə gələn hər bir alim bu böyük insanın biliyinin genişliyini, ilahi sirlərdən agah olduğunu, Quran ayələrinin mənasını açmaq və çətinlikləri həll etmək qüdrətini etiraf edirdi. Tədricən bir çoxları onu özlərinə müəllim seçib, onun hüzurunda elm öyrənməyə başladılar.

Artıq Şeyxin nüfuzu elə bir səviyyəyə çatmışdı ki, müxtəlif qrupları qorxuya salır və narahat edirdi. Sufilər və filosoflar ona həsəd aparır, onun elminə və biliyinə qibtə edirdilər. Amma Şeyxin nüfuzu yüksəldikcə, təvazökarlığı da artırdı və ünvanına söylənən təriflərə əsla əhəmiyyət vermirdi. O, camaatın zahiri dəbdəbəyə can atmasına təəccüb edir, insanların vəzifə və mənsəb ehtirasına heyrətlə baxırdı.

Bir müddət sonra Şeyx müqəddəs yerlərdən İrana səfər etmək fikrinə düşdü. O, İrana yollanmasının əsil səbəbini yoldaşlarından və dostlarından gizli saxlayırdı və zahirən belə göstərirdi ki, Həzrət İmam Rza - əleyhissalamı ziyarət etmək məqsədilə müqəddəs Məşhədə getmək istəyir. Amma əslində o, Məşuğun məkanına doğru tələsirdi. Şeyx Fars körfəzindən keçərək, Şiraza yollandı. Yəni o yerə üz tutdu ki, orada Tanrının xəzinəsi gizlənmişdi və bir müddətdən sonra o diyardan Allahın məzhərinin sədası hər yana yayılacaq, camaatı yeni yola dəvət edəcəkdi. Şirazda o, görünüşü və forması baxımından Kəbəni xatırladan bir Cümə məscidinə gedər və həmən məscidə daxil olan kimi deyərdi: «Doğrudan da, Allah evinin özünəməxsus əlamətləri vardır ki, onları yalnız bəsirət sahibləri anlaya bilərlər. Mən əminəm ki, bu məscidi tikən şəxs ilhamlı bir insan olmuşdur». Beləcə Şeyx Şirazı o qədər tərifləyərdi ki, eşidənlər təəccüb qalardılar. Onlar məscidi öz gözləri ilə görsələr də, məsələnin mahiyyətindən xəbərsiz olduqları üçün Şeyxin danışığı və söylədiyi təriflər onlara qəribə gələrdi. Şeyx isə onlara deyirdi: «Təəccüblənməyin, tezliklə mənim sözlərimin sirri sizə bəlli olacaq. Sizlərdən bir çoxunuz o günü görəcəksiniz və əvvəlki peyğəmbərlərin arzuladıqları, lakin yetişmədikləri bir dövrana qovuşmaq şərəfinə nail olacaqsınız». Şiraz alimləri Şeyxin elmdə yüksək məqama çatdığına şübhə etmirdilər, buna görə də elə düşünürdülər ki, öz idraklarının zəifliyi ucbatından onun sözlərini anlaya bilmirlər. Bir qədər sonra Şeyx Yəzdə yollandı, müəyyən müddət orada qalıb lazımi həqiqətləri insanlara çatdırmaqla məşğul oldu və özünün əksər əsərlərini o şəhərdə qələmə aldı. Şeyxin şöhrətinin, onun bilik və elminin sədası tezliklə İran sultanı Fətəli şaha çatdı. O öz xətti ilə bir məktub yazıb Tehrandan Yəzdə - Şeyx Əhmədin hüzuruna göndərdi. Məktubun məzmunu olduqca çətin suallardan ibarət idi. Şah o vaxta qədər həmin sualları kimə vsrmişdisə, qənaətbəxş cəvablar ala bilməmişdi. Buna görə Şeyxdən xahiş edirdi ki, suallara müfəssəl cəvab yazıb ona göndərsin. Şeyx Əhməd bu münasibətlə «Risaleyi - sultaniyyə» («Sultan risaləsi») adlı əsərini qələmə alaraq, orada şahı düşündürən suallara ətraflı cavablar yazdı və sultanın hüzuruna göndərdi. İran şahı risalədəki dərin mətləblərə və gözəl ifadələrə elə valeh oldu ki, Şeyxə ikinci bir məktub yazıb ondan paytaxta gəlməyi xahiş etdi. Şeyx şaha belə cavab verdi: «Mən Nəcəf və Kərbəladan İrana onun üçün gəlmişəm ki, Xorasana gedib Həzrət Rza-əleyhissalamı ziyarət ednm. Sultandan rica edirəm ki, məni bu nemətdən məhrum etməsin. Ümidvaram ki, Xorasan ziyarətindən sonra, inşaallah, Tehrana gəlməyə və şahın mənə göstərdiyi lütfdən lazımınca faydalanmağa imkanım olacaqdır».

Yəzddə qaldığı müddətdə Şeyx yaxınlaşmaqda olan Zühurun müjdəsini əhaliyə çatdırmaqla məşğul idi. Bu dövrdə Hacı Əbdülvəhhab adlı mömin bir şəxs Şeyxin yaxın sirdaşına çevrilmiş və söhbətlərindən onun əsil məqsədini anlamışdı. O hər gün Əbdülxaliq Yəzdi adlı məşhur bir alimlə bərabər Şeyxin hüzuruna gəlirdi. Çox vaxt elə olurdu ki, Şeyx Əhməd müəyyən bir mətləbi təklikdə Əbdülvəhhaba söyləmək istəyirdi. Buna görə də Əbdülxaliqdən üzr diləyib xahiş edərdi ki, onu Əbdülvəhhabla tək buraxsın. Belə davranış isə özünü böyük alim və nüfuz sahibi sayan Əbdülxaliqə ağır gələrdi.

Şeyx Yəzddən çıxıb getdikdən sonra Əbdülvəhhab camaatdan qaçar və heç kəslə ünsiyyətə girməzdi. Camaat elə düşünürdü ki, Əbdülvəhhab tərkidünya olub və sufilər cərgəsinə qoşulub. Müxtəlif sufi təriqətlərinin, o cümlədən, nemətullahilərin və zəhəbilərin başçıları onun düşməninə çevrildilər. Onlar elə güman edirdilər ki, Əbdülvəhhab yeni bir təriqət yaradıb özü də onun başında durmaq istəyir. Camaat arasında sufi kimi məşhurlaşan Əbdülvəhhab isə heç bir sufi təriqətinə yaxınlaşmır, təriqət rəhbərlərinin düşmənçiliyindən qorxmur və onlarla ünsiyyət belə saxlamırdı. Ümumiyyətlə, o, Nain şəhərindən olan Hacı Həsən adlı bir şəxsdən savayı heç kəslə oturub-durmurdu. O, Hacı Həsənlə səmimi münasibətdə idi və Şeyx Əhməd Əhsaidən öyrəndiyi sirləri ona açmışdı. Əbdülvəhhab dünyasını dəyişdikdən sonra Hacı Həsən onun yolunu davam etdirir və ləyaqətli bir şəxs gördükdə, ona vəd olunmuş Şəxsin zühurunun yaxınlaşdığını xəbər verirdi.

Kaşan şəhərində mən (müəllif) Kaşanın Qəmsər qəsəbəsindən olan Mirzə Mahmud adlı 90 yaşlı bir kişiyə rast gəldim və o, mənə bu əhvalatı nəql etdi:

«Gənclik çağlarında Kaşanda yaşayarkən tez-tez eşidirdim ki, Nain şəhərində bir nəfər camaata vəd olunmuş Şəxsin zühurunun yaxınlaşdığını xəbər verir və kim onunla görüşürsə, istər alim olsun, istər mənsəb sahibi, istərsə də adi adam, onun sözlərinin təsiri altında dünyadan əlini üzür. Bir müddət sonra mən bu məsələni şəxsən yoxlamaq qərarına gəldim. Qardaşlarıma heç bir şey demədən Nainə yollandım, Hacı Həsənlə görüşüb onun barəsində eşitdiklərimi öz gözümlə gördüm və vəd olunmuş Şəxsin zühurunun yaxınlaşmasına dair müjdəni öz qulağımla eşitdim. Hacı Həsənin təsirli nitqi vardı, bu da onun qəlbinin nurundan və ruhunun alovundan xəbər verirdi.

Bir gün sübh namazını qıldıqdan sonra Hacı Həsən mənə dedi ki, tezliklə yer üzü behiştə dönəcək və İran dünyadakı bütün insanların qibləsinə çevriləcək. Ertəsi gün dan yeri ağararkən gördüm ki, o, dizi üstə çöküb «Allahu əkbər» cümləsini dönədönə təkrar edir. Bir qədər keçdikdən sonra o mənə sarı baxıb dedi: «Mirzə Mahmud, zühuru barədə sənə müjdə verdiyim o müqəddəs Şəxs indicə anadan oldu. Bu, elə böyük bir insandır ki, öz nuru ilə bütün dünyanı işıqlandıracaq. Düzünü deyirəm, tezliklə sən həmin günləri öz gözlərinlə görəcəksən».

Mirzə Mahmud danışırdı ki, Hacı Həsənin söylədiyi bu sözlər yaddaşıma həkk olundu və mən həmişə bu barədə düşünürdüm. Nəhayət, altmış yaşımda olarkən, vəd olunmuş Şəxsin sorağını eşitdim. Təəssüf ki, o zaman xəstələnib yorğandöşəyə düşmüşdüm, ona görə də Şiraza gedib vəd olunmuş Şəxslə görüşmək şərəfinə nail ola bilmədim. Həmçinin Seyyid Bab Kaşan şəhərinə gəlib üç gecə Hacı Mirzə Caninin evində qonaq qaldığı vaxt mən bundan xəbər tutmadım və onun hüzuruna yetişmək səadətindən məhrum oldum. Sonralar Həzrət Babın Əmrinə iman gətirənlərdən O Həzrətin təvəllüd tarixini soruşdum. Dedilər ki, Həzrət Bab hicri 1235-ci il məhərrəm ayının 1-də (20 oktyabr 1819-cu il) anadan olub. Mən bu tarixin vəd olunmuş Şəxsin təvəllüdü barədə Hacı Həsən Naininin mənə dediyi tarixlə uyğun gəlmədiyini gördüm, çünki Hacı Həsənin vəd olunmuş Şəxsin doğulduğunu mənə bildirdiyi gün hicri 1233-cü il məhərrəm ayının 2-si (12 noyabr 1817-ci il) idi və həmin tarixlə Həzrət Babın təvəllüd tarixi arasında iki il fərq vardı. Bu məsələ mənim heyrət və çaşqınlığıma səbəb oldu. Bir müddət sonra mən Hacı Mirzə Kəmaləddin Nəraqi ilə görüşdüm. O mənə Həzrət Bəhaullahın Zühur etdiyini xəbər verdi və bildirdi ki, O Həzrət Bağdadda yaşayır. Bunun ardınca isə Həzrət Bəhaullahın əsərlərindən olan «Kəliməti-məknunə»dən farsca və ərəbcə bəzi parçaları və «Vərqaiyyə» qəsidəsindən bir neçə beyti mənim üçün oxudu. Bu mübarək kəlamlar mənim ruhumun dərinliklərinə güclü təsir göstərdi. Onun oxuduğu parçalardan ikisi hələ də yadımdadır: *«Ey varlıq oğlu! Ürəyin mənim mənzilimdir, onu mənim gəlişim üçün təmizlə; ruhun mənim seyrəngahımdır, onu mənim zühurum üçün saflaşdır»! Və: «Məni istəyirsənsə, məndən başqasını istəmə. Mənim camalıma baxmaq istəyirsənsə, butun dunyaya göz yum, çunki mənə olan istəklə məndən başqasına olan istək od ilə su kimi bir ürəyə və bir könülə sığmaz»*.

Mən Hacı Kəmaləddindən Həzrət Bəhaullahın doğum tarixini soruşdum. Buyurdu ki, o mübarək vücud hicri 1233-cü il məhərrəm ayının 2-də (12 noyabr 1817-ci il) dan yeri sökülərkən dünyaya gəlib. Bunu eşidən kimi Hacı Həsən Naininin neçə illər öncə vəd olunmuş Şəxsin doğuluşu barədə mənə dediyi sözləri xatırladım, Dərhal diz çöküb dedim: «İlahi, sənə min şükür ki, vəd etdiyin Günü mənə göstərdin, məni bu böyük nemətə və səadətə layiq bildin. Bundan sonra dünyada heç bir istəyim yoxdur. Əgər indicə əcəlim yetişsə, tam rahatlıqla canımı tapşırmağa hazıram!»

Mirzə Mahmud elə həmən il, yəni hicri 1274-cü (1857\58ci) ildə vəfat etdi.

Mirzə Mahmuddan eşitdiyim bu əhvalat, eləcə də bir çox başqalarının bu qəbildən olan hekayətləri Şeyx Əhməd Əhsainin idrakının kamilliyinə və onun söhbətlərinin yaxın şagirdlərinin qəlbinə güclü təsir göstərdiyinə dəlalət edir.

Şeyx Əhməd Əhsai Yəzd şəhərini tərk etməyə hazırlaşarkən, müqəddəs ruhun sahibi və ilahi nurun daşıyıcısı Seyyid Kazım Rəşti Gilandan Şeyxin huzuruna gəldi və onun şagirdləri sırasına qoşuldu. Şeyx ilk dəfə onunla görüşərkən demişdi: «Xoş gəlmisən, neçə vaxtdır səni gözləyirəm ki, gəlib məni bu nadan güruhun əzabından qurtarasan. Mən bu camaatın biganəliyindən və bəd əməllərindən tənkə gəlmişəm». Ardınca isə bu ayəni oxumuşdu:*«Biz əmanəti göylərə, yerə və dağlara təklif etdik. Onlar onu göturməkdən qorxub çəkindilər. Çox zalim və çox cahil olan insan isə onu göturdu» (Əhzab surəsi, 72-ci ayə).*

Seyyid Kazım Rəştinin şəxsiyyətindəki nəciblik və ruhundakı fövqəladə qüdrət hələ yeniyetməlik çağlarından özünü göstərməyə başlamışdı. O, bütün yaşıdlarından üstünlüyü ilə seçilirdi. On bir yaşında ikən o, Quranı başdan-ayağa əzbər bilirdi, on dörd yaşında çoxlu hədisləri və duaları yaddaşına həkk etmişdi. On səkkiz yaşında isə o, Qurandakı «Ayət əl-Kürsi»yə zəmanəsinin alimlərini heyrətə salan bir təfsir yazmışdı. Kiçikdən tutmuş böyüyə qədər onunla görüşən hər bir kəs onun gözəl əxlaqına, təvazökarlığına və möminliyinə heyran qalardı.

Hicri 1231-ci (1816-cı) ildə artıq 22 yaşına çatmış Seyyid Kazım qohum-əqrəbasını tərk edib Gilandan Şeyx Əhməd Əhsainin hüzuruna yollandı. Bu zaman Şeyx insanlara İlahi Zühurun yaxınlaşdığını xəbər verməkdə idi. Bir neçə həftə Şeyxin hüzurunda qaldıqdan sonra Şeyx ona dedi: «Daha mənim hüzuruma gəlmə, öz evində otur! Mənim şagirdlərimdən hər hansı birinin müəyyən çətinliyi olarsa, sənin yanına tələsməli və onun həllini səndən istəməlidir. Çünki Tanrı öz fəzli və səxavəti sayəsində sənə elə bir qüdrət bəxş edib ki, sən onların çətinliklərini həll edə və qəlblərinə rahatlıq gətirə bilərsən. Sən öz nitqinin qüdrəti ilə insanların biganəliyi ucbatından təravətini itirib zəifləmiş ulu baban Həzrət Rəsulullahın (s) dininə yeni həyat bəxş edəcəksən».

Şeyxin Seyyid Kazıma dediyi bu sözlər onun bəzi şagirdlərinin qəlbində paxıllıq tonqalını alovlandırdı. Xüsusən Molla Məhəmməd Mamağani və Molla Əbdülxaliq Yəzdi hamıdan çox Seyyidə həsəd aparırdılar. Amma Şeyx Əhməd Əhsai şəxsən Seyyid Kazıma elə böyük ehtiram göstərirdi ki, bədxahlar və paxıllar da Seyyidin hörmətini saxlamağa məcbur olurdular. Digər tərəfdən onlar Seyyidin elmdə və hikmətdə onlardan üstün olduğunu aydın görürdülər.

Şeyx Əhməd Əhsai öz şagirdlərini Seyyid Kazım Rəştiyə tapşırdıqdan sonra Yəzddən Xorasana yollandı və bir müddət Məşhəd şəhərində qaldı. O, vaxtının çoxunu Həzrət Rza-əleyhissalamın qəbrinin yanında keçirir və camaatı öz fikirləri ilə tanış edirdi. Şeyx insanları düşündürən çətin suallara cavab verir və Zühurun müjdəsini onlara çatdırırdı. O bilirdi ki, vəd olunmuş şəxsin doğum günü yaxınlaşır, tezliklə Onun zühuru barədə hədislərdə deyilənlər gerçəkləşəcək və ilahi nur Mazandaran nuru vasitəsilə öz işığını bütün dünyaya yayacaq. Beləliklə, *«Siz öz Rəbbinizi göydəki on dörd gecəlik Ay kimi gördüyünüz halda Onu inkar edəcəksiniz»* və *«Qiyamət gününün əlamətlərindən biri də odur ki, insanlar öz Rəblərinə qarşı düşmənçilik edəcəklər»* hədislərinin sirri aşkar olacaq. Bu səbəbdən də Şeyxin ürəyi Nurun məkanına yetişməyə tələsirdi və o, şagirdlərindən bir neçəsinin və Seyyid Kazım Rəştinin müşayiəti ilə Xorasandan Tehrana yollandı.

Şeyx paytaxta yaxınlaşanda İran şahının əmri ilə bütün əyanlar və yüksək rütbəli məmurlar Tehrandan çıxıb onu layiqincə qarşıladılar. İran şahı Şeyxi və onun yoldaşlarını qonaq edib onların şərəfinə şahanə qəbul düzəltdi və şəxsən Şeyxin görüşünə gələrək, onu ümmətin fəxri və rəiyyətin zinəti» adlandırdı.

Elə o dövrdə Tehranda Nur əhli olan şərəfli bir ailədə xoşbəxt bir körpə dünyaya gəldi. Bu, Həzrət Bəhaullahın mübarək mövludu idi. Onun daha çox Mirzə Büzürg kimi tanınan möhtərəm atası Mirzə Abbas Nuri İranda məşhur vəzirlərdən biri idi. Həzrət Bəhaullah hicri 1233-cü il məhərrəm ayının 2-də (12 noyabr 1817-ci il) səhərə yaxın anadan oldu. Dünya bu tarixin əhəmiyyətindən xəbərsiz idi, amma həmin gün elə bir Şəxs dünyaya gəldi ki, sonralar öz səxavət süfrəsindən insanlara saysız-hesabsız nemətlər paylayacaqdı. Yalnız Şeyx Əhməd bu böyük sirdən xəbərdar idi, ona görə də ömrünün qalan həssəsini Tehranda, yəni Allah tərəfindən vəd olunmuş Şəxsin vətənində keçirmək istəyirdi. Amma o, ilahi əmrlə hesablaşmalı və öz sevimli şəhəri ilə vidalaşmalı olub Tehrandan Kirmanşaha getdi. Kirmanşahın hakimi Fətəli şahın böyük oğlu Məhəmmədəli Mirzə idi. O, şaha xüsusi yaxınlığı ilə seçilirdi və şah onun xətrini çox istəyirdi. Şeyx Kirmanşaha gələndə şahzadə atasına müraciət edib şəxsən Şeyxin xidmətində durmasına icazə verməsini xahiş etdi. Şah da buna icazə verdi.

Dediyimiz kimi, Şeyx Tehranla vidalaşıb bütün işləri ilahi təqdirin ixtiyarına buraxdı. Tehranı tərk etməzdən öncə o, mərhəmətli Tanrının dərgahına üz tutub dilədi ki, yeni doğulmuş körpəni qorusun və bu ilahi xəzinəni hifz etsin, həmçinin həmvətənlərinin Onun böyüklüyünü anlamasına və Onun Əmrinə itaət göstərməsinə yardımçı olsun.

Bundan əlavə, Şeyx Kirmanşaha gələn kimi şagirdlərindən bir neçəsini seçib onlara yeni Əmrə kömək göstərməyə hazırlaşmağı tapşırdı. Eyni zamanda o, bir çox əsərlərində, xüsusən «Şərh əz-ziyarət» («Ziyarətin şərhi») adlı kitabında yüksək ibarələr və parlaq ifadələrlə müqəddəs imamların fəaliyyətini təsvir etdi və vəd olunmuş Şəxsin zühuru barədə müqəddəs imamların (onların hamısına salam olsun!) söylədiyi kəlamları həmin əsərlərdə ayrıca qeyd etdi. Şeyx çox vaxt «Hüseyn» adını işlətmiş, eləcə də «Əli» adını dönə-dönə xatırlatmışdı. Amma «Hüseyn» dedikdə onun məqsədi şəhid Hüseyn deyildi, yeni doğulmuş Hüseyn idi. «Əli» dedikdə isə o, Zühurun müjdəsini verəcək Şəxsi nəzərdə tuturdu. Şeyx ona verilən sualların cavabında çox vaxt vəd olunmuş Günün əlamətlərinin meydana çıxdığına işarə edirdi və bildirirdi ki, bu əlamətlər istər-istəməz vəd olunmuş Şəxsin zühurunun yaxınlaşmasından xəbər verir. Şeyxin bir oğlu vardı, adı da Şeyx Əli idi. Həzrət Babın doğulduğu ildə Şeyxin oğlu vəfat etmişdi. Şagirdləri Şeyxin oğlunun ölümünə çox təəssüflənmişdilər. Şeyx isə onlara demişdi: «Mənim oğlumun ölümünə kədərlənməyin, çünki mən onu sizin hamınızın gözlədiyi Əlinin yolunda fəda etmişəm. Mən oğlumu bu məqsəd üçün bəsləmişdim».

Həzrət Babın mübarək adı Seyyid Əli Məhəmməd idi və O, hicri 1235-ci il məhərrəm ayının 1-də (20 oktyabr 1819-cu il) Şirazda anadan olmuşdu. Bu Böyük İnsanın doğulduğu ailə peyğəmbərin nəslindən idi və camaat arasında öz əsli-nəcabəti ilə məşhur idi. Həzrət Babın atası Seyyid Məhəmməd Rza peyğəmbərin nəslinə mənsub idi, həmçinin anası da peyğəmbər övladlarından idi və onların hər ikisi şərəfli və ləyaqətli insanlar olmuşlar.

Rəvayət edirlər ki, möminlərin əmiri Həzrət Əli-əleyhissalam buyurmuşdur: *«Mən öz Rəbbimdən iki yaş kiçiyəm».* Bu hədisin sirri hamıya gizli qalmışdır. Yalnız Həzrət Bab anadan olandan və öz Əmrini izhar edəndən sonra Ona iman gətirmiş irfan əhli yuxarıdakı hədisin sirrini anladılar və başa düşdülər ki, burada məqsəd nədir. Belə ki, Həzrət Bab Həzrət Bəhaullahdan iki yaş kiçik idi. Həzrət Bab özünün ən böyük əsəri sayılan ilk kitabında Həzrət Bəhaullah barədə belə demişdi: «Ey Bəqiyyətullah, mən bütün varlığımla sənə fəda oldum, sənin yolunda əzaba dözməyə razılaşdım, sənə məhəbbətimdən ötrü öldürülməkdən başqa bir şey arzulamadım».

Şeyxin Kirmanşahda qaldığı müddətdə şahzadə Məhəmmədəli Mirzə canla-başla ona xidmət göstərirdi. Bir dəfə Şeyx onun barəsində demişdi: «Mən Məhəmmədəlini öz oğlum sayıram, baxmayaraq ki, o, Fətəlinin övladıdır». Həmin dövrdə Şeyxin hüzurunda çoxlu adamlar və şagirdlər olar, ondan dərs öyrənərdilər. Amma Şeyx Seyyid Kazımdan başqa heç kəsə xüsusi diqqət yetirməzdi, onu hamıdan seçib fərqləndirmişdi ki, dünyadan getdikdən sonra onun yerinə keçsin və onun məqsədlərini həyata keçirsin.

Bir gün Şeyxin hüzurunda olan şəxslərdən biri soruşdu: «Hədislərdə deyildiyinə görə, vəd olunmuş Həzrət zuhur etdiyi zaman elə bir söz söyləyəcək ki, dünyanın başçıları və onun xidmətində olan 313 nəfər o sözü eşidən kimi qaçmağa başlayacaqlar. O, hansı sözdür?» Şeyx buyurdu: «Sən hansı cəsarətlə dünya başçılarının tab gətirməyəcəyi sözü eşitmək istəyirsən? Mümkünsüz işə girişmə, çünki bu, deyiləsi söz və açılası sirr deyil. Tövbə et və bu sualı bir də təkrar etmə!» Lakin həmin təkəbbürlü şəxs öz sualını təkrar edib cavab verməyi Şeyxdən israrla xahiş etdi. Axırı Şeyx ona dedi: «Əgər sən həmən gündə olsan və sənə desələr ki, Əlinin övliyalılığını inkar et, nə edəcəksən?!» Sual verən adam səsini ucaldıb dedi: «Allah o günü göstərməsin, belə bir şey heç cür mümkün deyil, necə ola bilər ki, vəd olunmuş Həzrətin dilindən belə sözlər çıxsın?!» Əslində Şeyx bu sözlərlə həmən adamı sınaqdan kecirdi və onun imanındakı naqislik üzə çıxdı. O biçarə bilmirdi ki, vəd olunmuş Həzrət hədsiz qüdrət və ixtiyar sahibidir, heç kəs Onun qarşısında etiraz və mübahisə edə bilməz, çünki O, istədiyini Edən və istədiyinə hökm Verənin» məzhəridir, kim onunla münaqişəyə girsə, ilahi fəzldən məhrum olar və qafillər cərgəsində qalar. Lakin Şeyxin şagirdlərinin əksəriyyəti onun həmən şəxsə verdiyi cavabın əsil məqsədini başa düşmədi və bu sirri anlamadı.

Şahzadə Məhəmmədəli Mirzə vəfat etdikdən sonra Şeyx Kərbəlaya yollandı. O, yalnız şahzadənin xahişinə görə Kirmanşahda belə uzun müddət qalası olmuşdu. Şeyx Kərbəlada şəhidlərin aqası Həzrət İmam Hüseyn-əleyhissalamın qəbrinin ətrafına dolanırdı, amma bunun mənası gerçək və vəd olunmuş Hüseynin ətrafına dolanmaq idi. Şeyxin ürəyi və könlü münacat və dualar zamanı məhz Ona doğru yönəlirdi. Kərbəlada çoxlu alimlər onun görüşünə gəlirdi. Onların əksəriyyəti Şeyxin şöhrətinə paxıllıq edirdi. Hətta bəziləri onun məqamına yüksəlməyə çalışır, Şeyxi gözdən salmağa cəhd göstərirdilər, lakin nə qədər çalışsalar da, məqsədlərinə nail olmurdular.

Bir müddət sonra Şeyx Məkkə və Mədinəni ziyarət etmək niyyətilə səfərə çıxdı. Kərbəlanı tərk etməzdən öncə o, Seyyid Kazımı öz yerinə təyin etdi, ona öz sirlərini açdı, insanlara düzgün yol göstərmək, ləyaqətli könülləri istiqamətləndirmək vəzifəsini ona həvalə etdi. Seyyid Kazım istədi ki, Nəcəfə qədər Şeyxi müşayət etsin, amma Şeyx razı olmadı və ayrılarkən ona dedi: «Vaxtı hədər yerə əldən vermə! Hər saatı qənimət bil, çalışqanlıq kəmərini möhkəm bağla, gecə-gündüz səy göstər ki, camaatın gözünü örtmüş pərdələri aradan qaldırasan. Düzünü deyirəm, vaxt yaxınlaşıb, mən Allahdan istəmişəm ki, O Vaxt mən olmayım, amma o vaxt tezliklə yetişəcək. Mən ona görə olmaq istəmədim ki, o Vaxt ilahi sınaqlar çox böyük olacaq. Allahdan arzum budur ki, səni o təhlükəli Günün qorxu və əzabından xilas etsin, çünki bizlər o Günün ağırlığına qatlaşa bilmərik. O gün üçün ayrı şəxslər müəyyənləşdirilib. Onlar elə şəxslərdir ki, könüllərində bu dünyanın nemətlərinə bağlılıqdan əsər-əlamət yoxdur. Qadir Allah onlara kömək göstərəcək və yardımçı olacaq». Şeyx bu sözləri dedikdən sonra Seyyidlə vidalaşdı və ona tapşırdı ki, çətinliklərə və əziyyətlərə sinə gərsin. Bunun ardınca «Allah amanında!» deyib yola düşdü.

Seyyid Kazım Kərbəlada Şeyxin təlimini yaymaqla məşğul olur və bütün qüvvəsi ilə onu müdafiə edirdi. Əgər kimsə ondan bir şey soruşurdusa, elə cavab verirdi ki, hamı heyran qalırdı. Bu səbəbdən nadan paxıllar onun əleyhinə çıxmağa başladılar. Onlar açıq-aşkar deyirdilər: «Biz qırx il ərzində heç bir etiraz etmədən şeyxin təlimini qəbul edib dözmüşük. İndi də Seyyid Kazım Şeyx kimi bir məqama iddia edir. Daha biz dözə bilmirik və bu cür müddəaları eşitməyə hövsələmiz çatmır. Seyyid deyir ki, çismani qiyamət bir xəyaldır, cismani merac həqiqətə uyqun deyil, Zühur Gününün əlamətləri zahiri yox, batini mənada başa düşülməlidir. Bütün bu fikirlər islamın prinsiplərinə ziddir. Kim bu cür fikirləri yaymaqla məşğul olursa, əslində insanları yolundan azdıran bir bidətin əsasını qoyur».

Onlar çoxlu belə sözlər söyləyirdilər, lakin Seyyid onların etirazlarına və sözlərinə əhəmiyyət vermirdi, əksinə, bu, onu daha səbatlı və daha mətin edirdi. Nəhayət, Seyyid Şeyxə bir məktub yazdı və orada əleyhdarlarının ona etdiyi zülmləri qələmə aldı. Eyni zamanda sual etdi ki, mən nə vaxta kimi bu inadkar tayfanın cəhalət və təəssübünə dözməliyəm, Zühurun zamanı və vəd olunmuş Şəxsin gəlişi nə vaxt olacaq, mən düşmənlərin şərindən nə vaxt qurtulacağam? Şeyx bu məktubun cavabında yazmışdı: «Allaha təvəkkül et, düşmənlərin zülmü səni kədərləndirməsin. Tezliklə Allah-taala bu işin sirrini aşkar edəcək və məqsədin çöhrəsindən pərdəni götürəcək. Bundan artıq bir şey demirəm və heç bir vaxt təyin etmirəm». Bu sözlərin ardınca Şeyx aşağıdakı Quran ayələrini də məktubuna əlavə etmişdi: *«Tezliklə siz onun verdiyi xəbəri mutləq biləcəksiniz» (Sad surəsi, 88-ci ayə); «Sizə bəlli olanda qanınızı qaraldacaq şeylər barəsində soruşmayın» (Maidə surəsi, 101-ci ayə)*. Şeyxin cavabı Seyyidin qəlbinə rahatlıq gətirdi və o, əleyhdarlarının hücumlarına daha da mətanətlə sinə gərməyə başladı.

Şeyx Əhməd Əhsai hicri 1242-ci (1826/27-ci) ildə vəfat etmişdir. O, səksən bir il ömür sürmüşdür. Onun qəbri nurlanmış Mədinə şəhərindəki Bəqi qəbristanlığında Həzrət peyğəmbər-əleyhissalamın məqbərəsinin arxasındadır.

**II fəsil. Seyyid Kazım Rəşti**

Şeyx Əhməd Əhsainin vəfatı Seyyid Kazımı bərk kədərləndirdi. Digər tərəfdən də düşmənləri ona qarşı hücumlarını gücləndirir, onu ələ salır və təhqir edirdilər. Şiə alimlərindən olan Seyyid İbrahim Qəzvini camaatı onun üstünə qaldırır və müəyyən adamları Seyyid Kazımı öldürməyə təhrik edirdi. Buna baxmayaraq, Seyyid Kazım ustadının vəsiyyətlərini yerinə yetirməkdən əl çəkmirdi. Eyni zamanda düşünürdü ki, əgər İranın böyük alimlərindən bir-ikisinin dəstəyini qazansa, düşmənlərinin hücumunun qarşısını ala bilər. Bunun üçün nəzərdə tutmuşdu ki, İsfahanda yaşayan və nüfuz sahibi olan, həmçinin Şeyxin təlimi ilə tanış olan Seyyid Məhəmməd Bağır Rəştini öz tərəfinə çəksin. Həmin niyyəti həyata keçirmək üçün qərara gəldi ki, şagirdlərinin içərisindən bir nəfəri seçib İsfahana — Seyyid Məhəmməd Bağırın yanına göndərsin.

Bir gün şagirdlərini yığıb dedi: «Sizin aranızda elə bir şəxs varmı ki, tam qətiyyətlə İsfahana gedib mənim sifarişimi Seyyid Məhəmməd Bağır Rəştiyə çatdırsın?! Əgər varsa, qoy gedib mənim adımdan bu sözləri ona desin: Şeyx Əhmədin sağlığında sən onun tərəfdarı idin və onun davamçılarını düşmənlərin şərindən qoruyurdun. İndi nə olub ki, Şeyxin vəfatından sonra bizi müdafiə etməkdən əl çəkmisən və Şeyxin şagirdlərini düşmənlərin ixtiyarına buraxmısan?!

Sizlərdən hansınız bu səfərə razılıq versə, gərək Allah-taalaya təvəkkül etsin və əgər adı çəkilən alim tərəddüd etsə, yaxud naməlum bir səbəbdən bizi dəstəkləməkdən çəkinsə, onun tərəddüdünü aradan qaldıra bilsin, son nəticədə onu Şeyxin təliminin düzgünlüyünü yazılı şəkildə təsdiq etməyə və bizi dəstəklədiyini bəyan etməyə razı sala bilsin. Buna nail olduqdan sonra İsfahandan Məşhədə yollansın və o bölgənin ən böyük alimi olan Mirzə Əskəri ilə də eyni cür danışıqlar aparıb ondan bizə yardım göstərəcəyinə təminat alsın, sonra da geri dönsün».

Seyyid Kazımın şagirdləri içərisində Mirzə Mühit Kirmanidən başqa heç kəs bu mühüm vəzifəni öz öhdəsinə götürməyə hazır olduğunu bildirmədi. Seyyid Kazım ona dedi: «Bu, şirin quyruğundan yapışmaq kimi bir şeydir, bu işi zarafat sanma!» Digər şagirdlərinin susduğunu görən Seyyid Kazım üzünü Molla Hüseyn Buşruyiyə tutub dedi: «Bu mühüm vəzifənin yerinə yetirilməsi səndən asılıdır, səfərə hazırlaş, yəqin bil ki, mərhəmətli Tanrı sənə yardımçı olacaq və sən uğur qazanacaqsan».

Molla Hüseyn bunu eşidən kimi hədsiz sevinclə Seyyidin ətəyini öpdü və həmin vəzifəni yerinə yetirəcəyini bildirib tam inamla İsfahana tərəf yola düşdü. Şəhərə çatan kimi azacıq da olsa dincəlmək və üstbaşını səliqəyə salmaq barədə düşünmədən birbaşa İsfahan aliminin dərs dediyi yerə yollandı.

Seyyid Məhəmməd Bağırın şagirdləri gözəl libaslar geyinmiş halda onun hüzurunda əyləşmişdilər və əynində cırıqsökük paltar olan Molla Hüseyni gördükdə ona tam etinasız yanaşdılar. Amma Molla Hüseyn də onlara əhəmiyyət vermədi və şagirdlərin sıraları arasından keçib düz Seyyid Məhəmməd Bağırın qarşısında oturdu. Sonra da tam cəsarətlə Seyyidə müraciət edərək dedi: «Ey böyük alim, mənim sözlərimi dinlə! Əgər dediklərimə qulaq assan və onlara uyğun hərəkət etsən, Rəsulullahın müqəddəs dininə yardım göstərmiş olarsan, yox, əgər mənim sözlərimə əhəmiyyət verməyib onlara əməl etməsən, müqəddəs islam dininə zərər vurmuş olarsan». Molla Hüseyn tam cəsarətlə, heç kəsdən qorxub-çəkinmədən bu minvalla sözlərini davam etdirdi. Seyyid buna məəttəl qalıb dərhal dərsini dayandırdı və şagirdlərinə heç bir diqqət yetirmədən Molla Hüseynin dediklərinə qulaq asmağa başladı. O, bu qərib müsafirin hər bir kəlməsini diqqətlə dinləyirdi. Qonağın cəsarətindən heyrətə düşmüş Seyyidin şagirdləri isə hayküy salıb onun sözlərini səfehlik nümunəsi kimi dəyərləndirdilər. Molla Hüseyn isə tam nəzakətlə onlara yanıldıqlarını sübut etdi və təkəbbürlü davranışlarına görə onlara irad tutdu. Seyyid Rəşti qonağın cəsarətinə sevinib şagirdlərinə susmağı əmr etdi, sonra Molla Hüseynə dedi ki, mətləbə keçsin.

Molla Hüseyn Seyyid Kazım Rəştinin sözlərini ona çatdırdı. Seyyid dedi: «Mən əvvəllər Şeyx Əhmədin və Seyyid Kazımın fikirlərinin islam dininə uyğun olduğunu zənn edirdim. Amma son dövrdə Şeyxin və Seyyidin əsərlərində elə mətləblərə rast gəldim ki, mənim əvvəlki mövqeyim alt-üst oldu. Qərara gəldim ki, yaxşısı budur susum, nə tərifləyim, nə də pisləyim, nə tərəfdarlıq edim, nə də etiraz».

Molla Hüseyn dedi: «Sizin susmağınıza təəssüf edirəm, çünki bu susmaq sizi Allah kəlamının ən yüksək səviyyəsinə çatmaqdan məhrum edəcəkdir. Rica edirəm, Şeyxin və Seyyidin sözlərində sizi çəkindirən mətləbləri söyləyin, imkan verin ki, mən onları sizə şərh edim və dumanlı məsələlərə aydınlıq gətirim». Gənc müsafirin inam və qətiyyətindən heyrətə düşmüş Seyyid ona dedi: «Olarmı ki, bu söhbəti başqa vaxta saxlayaq və münasib bir vaxtda biz ikilikdə, üçüncü bir şəxsin iştirakı olmadan, həmin məsələləri müzakirə edək, mən də öz şübhələrimi səninlə bölüşüm?!» Molla Hüseyn məsələni təxirə salmağa lüzum görmədiyini bildirdi və Seyyiddən xahiş etdi ki, vaxt itirmədən müzakirəyə başlasınlar.

Molla Hüseynin cəsarəti, onun simasında aydın görünən səmimilik və nəcibliyi Seyyidi o qədər mütəəssir etdi ki, göz yaşlarını saxlaya bilmədi. Adam göndərib Şeyxin və Seyyid Kazımın kitablarını gətirtdi və onda sual doğuran yerləri göstərdi. Molla Hüseyn birbəbir onlara aydın və inandırıcı cavablar verdi. Söhbət o vaxta qədər davam etdi ki, müəzzinin səsi ucaldı və hamını axşam namazına dəvət etdi. Ertəsi gün yenidən məclis quruldu, Seyyid və şagirdləri hamılıqla sakit oturub Molla Hüseynin son dərəcə bəlağətli nitqinə qulaq asdılar. Molla Hüseynin möhkəm dəlilləri və şirin danışığı məclis iştirakçılarına qeyriadi təsir bağışladı. Seyyid Məhəmməd Bağırı Molla Hüseynin dedikləri tam qane etdi və o, söz verdi ki, ertəsi gün Şeyxin və Seyyid Kazımın məqamının ucalığı barədə fikirlərini yazılı şəkildə bildirəcək. Vədinə uyğun olaraq, o, Şeyx Əhməd və Seyyid Kazımın fəzilətləri barədə geniş bir məktub yazdı və qeyd etdi ki, onlara qarşı çıxmaq əslində islam dininə qarşı çıxmaq deməkdir. Eyni zamanda o, Molla Hüseynin elmini və əxlaqını xeyli təriflədi, eləcə də Seyyid Kazımın böyüklüyünü təsdiq etdi. Məktubda o, əvvəlki davranışına görə üzr istəyərək, açıq şəkildə yazmışdı ki, gələcəkdə bunun əvəzini verməyə çalışacaqdır.

Məktub başa çatdıqdan sonra Seyyid onu şagirdlərinin yanında ucadan oxudu və açıq şəkildə Molla Hüseynə verib dedi: «Bu, mənim fitvamdır, hansı təbəqəyə mənsubluğundan asılı olmayaraq, bu məktubu istədiyin şəxsə göstər, qoy bilsinlər ki, mənim Seyyid Kazım Rəştiyə bağlılığım nə dərəcədədir!»

Molla Hüseyn getməyə icazə alıb Seyyidin hüzurunu tərk etdi. Seyyid özünün yaxın adamlarından birinə dedi ki, Molla Hüseynin ardınca gedib onun harada qaldığını öyrənsin. Həmən şəxs bir qədər aralıdan Molla Hüseyni izləməyə başladı. Axırı gördü ki, Molla Hüseyn bir mədrəsənin həyətinə girib oradakı hücrələrdən birinə daxil oldu. Hücrənin döşənəcəyi cırıq bir həsirdən ibarət idi. Molla Hüseyn namaz qıldıqdan və Allahın dərgahına dua etdikdən sonra öz əbasına bürünüb yatdı. Həmən şəxs gördüklərini Seyyidə çatdırdı. Ertəsi gün Seyyid Molla Hüseynə yüz tümən pul göndərdi və ona layiqincə xidmət göstərə bilmədiyi üçün üzr dilədi. Molla Hüseyn pulu qəbul etməyib Seyyidin göndərdiyi adama dedi: «Möhtərəm alimə mənim adımdan söylə ki, uca məqamınıza və yüksək rütbənizə baxmayaraq, kimsəsiz bir qəribə göstərdiyiniz ehtiram və mehribanlıq mənə bəsdir, mənim pula ehtiyacım yoxdur, çünki mən mükafat və muzd üçün bu səfərə razılaşmamışam. *«Biz sizi yalnız Allah rizasından ötru yedirdirik, biz sizdən nə bir mukafat, nə də təşəkkur istəyirik». (İnsan surəsi, 9-cu ayə).* Ümidvaram ki, dünyanın mənsəbi heç zaman o qüdrətli alimin haqqı və həqiqəti etiraf etməsinə mane olmayacaq».

Hacı Seyyid Məhəmməd Bağır Rəşti Həzrət Babın zühur etdiyi 1260-cı (1844-çü) ildən əvvəl dünyasını dəyişdi və ömrünün son günlərinədək bir an da Seyyid Kazıma yardımını dayandırmadı, daim onu tərifləməklə və təbliğ etməklə məşğul oldu.

Molla Hüseyn İsfahanda vəzifəsini yerinə yetirdikdən sonra Seyyidin məktubunu öz böyük ustadına göndərdi və qərara aldı ki, Məşhədə gedib Mirzə Əsgəri ilə də görüşsün. Seyyidin məktubu Seyyid Kazıma çatan kimi o, dərhal Molla Hüseynə məktub yazıb onun zəhmətini yüksək qiymətləndirdi və dərs zamanı Seyyid Məhəmməd Bağırın fitvasını, eləcə də özünün Molla Hüseynə yazdığı məktubu şagirdlərinə oxudu. Seyyid Kazım Molla Hüseyni o qədər tərifləmiş, onun əxlaq və istedadını elə yüksək qiymətləndirmişdi ki, şagirdlərindən bəziləri ustadlarının daim zühurunun yaxınlaşmasından danışdığı gözlənilən şəxsin məhz Molla Hüseyn olduğunu güman etmişdilər. Seyyid Rəştinin məktubu Molla Hüseynə böyük təsir göstərmiş, düşmənlərin hücumları qarşısında onun müqavimət gücünü artırmışdı. Məktubun məzmunundan belə anlaşılırdı ki, daha bu dünyada ustadı ilə görüşmək Molla Hüseynə qismət olmayaçaq Seyyid Rəşti məktubda özünün seçilən və sevimli tələbəsinə vida sözləri yazmışdı.

Seyyid Kazım Rəşti bilirdi ki, gözlənilən Şəxsin Zühuru yaxınlaşmaqdadır. Digər tərəfdən əmin idi ki, camaatın bu məsələni dərk etməsinə imkan verməyən çoxsaylı maneələr mövcuddur. Ona görə də bütün biliyini sərf edərək, bu maneələri aradan qaldırmağa və insanları zühur gününə hazırlamağa səy göstərirdi. O, daim şagirdlərinə deyirdi: «Gözlənilən Şəxs Cabilğa və Cabilsadan gəlməyəcək, ola bilər ki, O böyük İnsan indi sizin aranızdadır, siz Onu öz gözlərinizlə görürsünüz, lakin tanımırsınız. O, peyğəmbərin (s) nəslindən və Haşimi tayfasındandır. Gəncdir, fitri bilik sahibidir. Onun bilikləri Şeyx Əhmədin təlimindən yaranmayıb, O, ilahi elmə yiyələnib. Mənim biliklərim onun elmi qarşısında dəryadan bir damla kimidir. Mən torpağın bir zərrəsinə, O isə Pak Tanrıya bənzəyir. O, orta boyludur, tənbəki çəkmir».



Şagirdlərin bəziləri elə güman edirdilər ki, vəd olunmuş şəxs Seyyid Kazımın özüdür, ona görə də deyilən əlamətləri birbir onunla tutuşdururdular.

Seyyidin şagirdlərindən biri bu məsələni açıq şəkildə bildirdikdə, Seyyid Kazım elə qəzəbləndi ki, az qala onu şagirdləri sırasından xaric edəcəkdi. Molla Mehdi Xoyi adlı bu şagird Seyyiddən rica etdi ki, onu bağışlasın və öz günahına görə tövbə etdi.

Şeyx Həsən Zünuzi mənə (müəllifə) aşağıdakı əhvalatı danışmışdı:

«Mən də o kəslərdən idim ki, Seyyid Kazımı vəd olunmuş Şəxs sayırdılar. Və daim Allahdan diləyirdim ki, əgər yanlış yola getmişəmsə, məni ayıltsın. O qədər narahat idim ki, günlərlə çörək yeyə və yata bilmirdim. Daim Seyyidin xidmətində olurdum və ona son dərəcə bağlı idim.

Bir gün sübh tezdən Seyyidin yaxın adamlarından olan Molla Novruz məni yuxudan oyadıb dedi: «Arxamca gəl!» Mən ayağa durdum və biz birlikdə Seyyid Kazımın mənzilinə getdik. Gördüm ki, Seyyid paltarını geyinib, əbasını çiyninə atıb, sanki harasa getməyə hazırlaşır. Mənə baxıb dedi: «Şəhərə hörmətli bir şəxs gəlib, istəyirəm ki, səninlə birgə onu görməyə gedəm». Hava yavaş-yavaş işıqlaşırdı. Biz yola düşdük, Kərbəlanın bəzi küçələrindən keçib bir evin qarşısında dayandıq. Qapının ağzında bir gənc durmuşdu. Başında yaşıl rəngli əmmamə vardı. Üz-gözündən təsvirəgəlməz bir lütf və təvazökarlıq yağırdı. O, deyəsən, bizi gözləyirdi. Bizi görən kimi yaxına gəldi, Seyyidi qucaqlayıb ona hədsiz iltifat göstərdi. Seyyid Kazım da həmin gənclə böyük ehtiramla davranırdı və onun qarşısında sakit dayanmışdı. Biz başımızı aşağı salıb evə girdik, pillələrlə yuxarı qalxıb bir otağa daxil olduq. Otaqda xoş qoxulu güllər vardı, hər yanı ətir bürümüşdü. Gənc bizə oturmağa yer göstərdi. Bizim bütün varlığımıza sevinc və şadlıq hakim kəsilmişdi. Otağın ortasında şərbətlə dolu bir qab vardı, yanında da gümüş piyalə qoyulmuşdu. Ev sahibi piyaləni şərbətlə doldurub Seyyid Kazıma uzatdı və dedi: *«Rəbbi onlara çox pak bir şərab içirdəcəkdir». (İnsan surəsı, 21-ci ayə).* Seyyid şərbətlə dolu qabı gənc ev sahibindən aldı və son qətrəsinə qədər içdi. Onun üzündə elə bir sevinc yarandı ki, təsvir etmək mümkün deyil. Sonra ev sahibi piyaləni şərbətlə doldurub mənə verdi, amma heç bir söz demədi. Seyyid ilə gəncin söhbəti bir müddət davam etdi. Gənc daim Seyyidin sözlərinə Quran ayələri ilə cavab verirdi. Müəyyən vaxtdan sonra ayağa durduq. Ev sahibi bizi qapıya qədər ötürdü, yenə də bizə sonsuz ehtiramını büruzə verdi.

O gəncin əzəməti və gözəlliyi məni son dərəcə heyrətləndirmişdi. Məni heyrətə salan digər məsələ bu idi ki, Seyyid Kazımın gümüş qabdan şərbət içdiyini görmüşdüm. Halbuki islam şəriətinə görə, qızıl və gümüş qabdan istifadə etmək haramdır. Nə qədər istədim ki, Seyyidin həmən gəncə hədsiz hörmətinin səbəbini soruşum, bacarmadım. Seyyidin o gəncə hörməti şəhidlərin ağasının (İmam Hüseynin) məqbərəsinə göstərdiyi ehtiramdan artıq idi.

Üç gündən sonra həmən Gənc Seyyidin hüzuruna gəldi və qapının yanında əyləşib ədəblə Seyyidin dərsinə qulaq asmağa başladı. Seyyid Kazımın gözü gəncə sataşan kimi sözünə ara verib duruxdu. Şagirdlərdən biri xahiş etdi ki, o, sözünə davam etsin. Seyyid «nə deyim?» söyləyib köksünü ötürdü. Sonra həmən gəncə tərəf dönüb əlavə etdi: «Həqiqət o ətəyə düşmüş gün işığından da aşkardır». Mən baxıb gördüm ki, o gəncin ətəyinə günəş işığı düşüb. Yenə həmən şagird Seyyiddən soruşdu: «Nə üçün vəd olunmuş Şəxsin adını bizə demirsiniz və onu bizə nişan vermirsiniz?» Seyyid barmağı ilə boğazına işarə etdi! Bununla demək istəyirdi ki, əgər vəd olunmuş Şəxsin adını söyləyib özünü göstərsəm, hər ikimizi qətlə yetirərlər. Məni daha da heyrətləndirən bu idi ki, Seyyid Kazım dönə-dönə deyirdi: «İnsanlar o qədər yollarını azıblar ki, əgər mən vəd olunmuş Şəxsi onlara təqdim edib «mənim və sizin gözlədiyimiz Şəxs budur» desəm, hamı onu inkar edəcək, heç kəs onu qəbul etməyəcək».

Seyyid Kazım Rəşti bayaqkı sözləri deyəndə barmağı ilə həmin cavanın ətəyinə işarə etsə də, heç kəs bu işarə ilə onun nə demək istədiyini anlamadı. Mən yavaş-yavaş başa düşürdüm ki, Seyyid Kazım vəd olunmuş Şəxs deyil. Daim o gənc barəsində fikirləşirdim ki, görəsən, o kimdir və onda bu qədər cazibə hardandır. Dəfələrlə istədim ki, Seyyid Kazımdan o gəncin haqqında nə isə soruşum, amma Seyyidin zəhmi və əzəməti məni sual verməkdən çəkindirdi. Seyyid Kazım isə bir neçə dəfə mənə demişdi: «Ey Şeyx Həsən, xoş sənin halına ki, adın Həsəndir, işinin əvvəli də gözəldir, axırı da gözəldir. Sən Şeyx Əhməd Əhsainin hüzurunda olmusan, müəyyən bir müddəti mənimlə keçirmisən, gələcəkdə də böyük sevincə qovuşacaqsan. Sən elə bir şey görəcəksən ki, onu heç bir göz görməyib, heç bir qulaq eşitməyib, hətta kimsənin xəyalına belə gəlməyib».

Mən dəfələrlə qərara almışdım ki, o gənclə görüşüb adını və əsl-nəsəbini öyrənim. Bir neçə dəfə onu şəhidlərin ağasının məqbərəsində dua edən görmüşdüm. O, heç kəsə fikir vermədən gözlərindən yaş axıdır və ayələrə bənzəyən olduqca bəlağətli kəlmələr söyləyirdi. Eşidirdim ki, dönə-dönə «ey mənim Allahım və könlümün məhbubu» deyir. Çox vaxt orada namaz qılanlar namazlarını yarımçıq kəsib o gəncin sözlərinə qulaq asırdılar, onun itaətkarlıq və təvazökarlığına heyrət edirdilər. O ağlayanda istər-istəməz hamı ağlamağa başlayırdı. Adamlar ziyarət və ibadət qaydalarını ondan öyrənirdilər. Bu gənc seyyid ibadətini qurtardıqdan sonra heç kəslə danışmayıb birbaşa öz mənzilinə yollanırdı. Mən bir neçə dəfə onunla söhbət etmək istəmişdim, amma ona yaxınlaşanda hansısa gizli bir qüvvə məni tutub saxlayırdı. Bunu heç cür izah edə bilmirəm. Mən ordan-burdan soruşub yalnız bunu öyrənə bilmişdim ki, həmən gənc Şiraz tacirlərindəndir, alimlər sırasına daxil deyil, özünün və qohumlarının Şeyx Əhmədə və Seyyid Kazıma xüsusi rəğbəti var. Sonralar eşitdim ki, o, Nəcəfə yollanıb, oradan da Şiraza gedəcək.

O gənc həmişə mənim yadımda idi, məndə ona qarşı güclü maraq oyanmışdı. Bir müddət sonra eşitdim ki, bir gənc Şirazda özünü «Bab» («qapı») elan edib. Dərhal ağlıma gəldi ki, bu, mənim əvvəllər Kərbəlada gördüyüm həmən əzəmətli gənc olar. Bu xəbəri eşidən kimi Kərbəladan Şiraza yollandım, lakin O Həzrət orada deyildi, Məkkəyə getmişdi. Geri qayıtdıqdan sonra mən Onun hüzuruna getdim və çalışdım ki, daha ondan ayrılmayım.

O Həzrət doqquz ay müddətində Maku qalasında həbsdə olarkən, hər ay Quranın bir hissəsinə təfsir yazmışdı və beləliklə, Onun mübarək qələmindən Quranın doqquz hissəsinin təfsiri çıxmışdı. O, bu təfsirləri Seyyid İbrahim Xəlilə vermişdi ki, gizlətsin və vaxtı çatanda üzə çıxartsın (Bu təfsirlərin harada olduğu indiyə qədər məlum deyil). Bir gün Həzrət Bab məndən soruşdu ki, səncə, bu təfsirlər maraqlı və cəlbedicidir, yoxsa «Əhsənül-qisəs»? Mən ərz etdim ki, «Əhsənül-qisəs» adlı təfsir daha gözəl və daha təsirlidir. Həzrət Bab gülümsəyərək dedi: «Sən hələ bu təfsirlərin dilini bilmirsən. Bu təfsirlərdə elə həqiqətlər var ki, cəhd edən şəxsi məqsədinə və istəyinə çatdırmağa qadirdir».

Mən bir müddət onun Mübarək Hüzurunda olduqdan sonra Təbərsi qalasındakı hadisə baş verdi. Həzrət Bab həmin hadisədən xəbər tutan kimi bütün əshabələrinə dərhal Təbərsi qalasına gedib Həzrət Qüddusa kömək göstərmək barədə göstəriş verdi. Bir gün mənə dedi ki, əgər Çehriq qalasında həbsdə olmasaydım, özüm cənab Qüddusun köməyinə tələsərdim. Amma sən Kərbəlaya gedib orada qalmalısan. Vaxt gələcək ki, sən vəd olunmuş Həzrət Hüseynin camalını öz gözünlə görəcəksən, Tanrının inayəti səni bu şərəfə layiq bilib. Sən Təbərsi qalasına getmə, Kərbəlaya yollan və gözlərin vəd olunmuş şəxsin camalı ilə işıqlanan zaman mənim itaət və məhəbbətimi onun Mübarək Hüzuruna yetir. Sonra əlavə etdi ki, mən sənə çox mühüm bir vəzifə tapşırıram, bunu kiçik məsələ sanma və sənə qismət olan bu şərəfi heç zaman unutma.

Mən Kərbəlaya yollandım və mübarək əmrə əsasən orada qalıb gözləməyə başladım ki, onun buyurduqları nə zaman aşkar olacaq. Kərbəlada uzun müddət yaşamalı olduğum üçün heç kəsdə mənə qarşı şübhə oyanmasın deyə, ailə qurdum və katibliklə öz dolanışığımı təmin etməyə başladım. Şeyx Əhmədin Həzrət Baba iman gətirməyən bir çox davamçıları məni bərk incidirdilər, mən isə səbir edib dözürdüm. Bir müddətdən sonra Həzrət Bab şəhid oldu. Həzrət Babın şəhid olmasından on beş ay səkkiz gün keçdikdən sonra, yəni hicri 1267-ci ilin ərəfə günü (zilhiccə ayının 9da) (miladi tarixlə 1851-ci il oktyabrın 5də) şəhidlərin ağasının (İmam Hüseynin) ziyarətinə getdim. Məqbərənin yanında bir gənc diqqətimi çəkdi. Gözəl sifəti, əzəmətli görünüşü vardı. Bədəni mütənasib idi, qara saçları çiyinlərinə tökülmüşdü, dodaqlarına xoş bir təbəssüm qonmuşdu. Bu gəncin vücudu mənə güclü təsir bağışladı. Mən o vaxtlar artıq xeyli qocalmış və əldən düşmüşdüm. Həmən gənc özü mənə yaxınlaşıb əlimdən yapışdı və ürəyə yatan bir səslə dedi: «Qərara gəlmişəm ki, sənin babi olmağını bütün Kərbəlaya elan edəm». Eləcə əlimdən tutmuş halda yola düzəldik və gəlib bazara çatdıq. Nəhayət, o, dilləndi: «Allaha şükür ki, sən Kərbəlada qaldın və vəd olunmuş Hüseyni öz gözlərinlə gördün». Bunu eşidən kimi Həzrət Babın sözləri yadıma düşdü, varlığımı qəribə bir həyəcan bürüdü və az qaldı ki, bu sirri ətrafdakı insanlara açım. Lakin o möhtərəm gənc yavaşca mənə dedi: «Səbir elə, hələ vaxt yetişməyib, narahat olma!» O saatdan etibarən mənim bütün dərd-qəmim yoxa çıxdı, qəlbimə hədsiz bir sevinc hakim kəsildi. Zahirən yoxsul olsam da, malik olduğum mənəvi sərvəti bütün dünyanın sərvətindən üstün bilirdim. Bu neməti Tanrı öz fəzli sayəsində mənə bəxş etmişdi».

(Burada Zünuzinin söhbəti bitir və yenidən əvvəlki mövzunun şərhinə qayıdırıq).

Seyyid Kazım Rəşti «Qəsidənin şərhi» və «Xütbənin şərhi» adlı kitablarında üstüörtülü şəkildə, müxtəlif işarələrlə Həzrət Bəhaullahın adını qeyd etmiş və yazdığı sonuncu risalədə Həzrət Babı «Zikrullah-ul-Əzəm» («Allahın ən böyük zikri») adlandırmışdır. Həmin əsərdə o, Həzrət Baba müraciətlə bu iki beyti qələmə almışdır:

|  |  |
| --- | --- |
| |  | | --- | | ***Mən səndən, millətimdən və özümdən qorxuram,  Eləcə də məkandan və zamandan qorxuram.  Mənə lazımdır ki, səni gözlərim üstə qoyum, Qiyamətə qədər bu, mənə bəsdir.*** | |

Seyyid Rəşti hədsiz şücaətlə əleyhdarlarının qarşısında duruş gətirir, hər cür əzab və əziyyətə qatlaşırdı. Son nəticədə Tanrı onun bütün əleyhdarlarını həlak etdi, düşmənlərini zəlil və xar etdi.

O vaxtlar Seyyid İbrahim Qəzvininin davamçıları Seyyid Rəştinin rahatlığını pozmaq üçün hər vasitəyə əl atırdılar və onu nüfuzdan salmaqdan ötrü müxtəlif fitnələr törədirdilər. O cümlədən onların böyük bir dəstəsi Osmanlı sultanı tərəfindən Kərbəlaya hakim təyin olunmuş şəxsi şəhərdən qovub qiyam qaldırdılar və əməllibaşlı qarışıqlıq yaratdılar. Mərkəzi hökumət qiyamı yatırtmaq və fitnə tonqalını söndürmək üçün bir dəstə qoşun göndərdi. Əsgərlər Kərbəlanı mühasirəyə aldılar. Qoşunun komandanı Seyyid Rəştiyə xəbər göndərdi ki, qarışıqlığa son qoymaqa çalışsın və qiyamçılara zəmanət versin ki, əgər əməllərindən əl çəksələr, əfv olunacaqlar, əks təqdirdə onları ölüm gözləyir. Bu xəbər Seyyid Rəştiyə çatan kimi, qiyamın rəhbərlərini yanına çağırdı, səmimi bir tərzdə onlara nəsihət verdi və elə danışdı ki, qiyamçılar əməllərindən əl çəkib hökumətə təslim olacaqlarına söz verdilər. Amma Seyyid Rəştinin hüzurundan çıxan kimi, Seyyidin düşmənləri onları qiyamı davam etdirməyə təhrik etdilər, şəhər əhalisini hökumət qüvvələrinə müqavimət göstərməyə çağırdılar və onları inandırmaq üçün müxtəlif sözlər uydurdular. Məsələn, onlardan biri dedi: «Mən bu gecə Həzrət Abbası (ə) yuxuda gördüm. Mənə bu sözləri söylədi: Kərbəla əhalisinə de ki, hökumət qüvvələrinə qarşı cihad etsinlər və arxayın olsunlar, qələbə onlarla olacaq!» Nadan kütlə də bu sözlərə aldanıb Seyyid Rəştinin nəsihətlərini unutdu və qiyamdan əl çəkmədi. Belə olduqda, Seyyid Rəşti qoşunun komandanı Nəcib paşaya bir məktub yazdı və onu vəziyyətdən hali etdi. Nəcib paşa Seyyid Rəştidən xahiş etdi ki, ikinci dəfə camaata nəsihət versin və onlara desin ki, o, filan saatda şəhərə girib qiyamçıları darmadağın edəcək, yalnız onun evinə sığınmış adamlara toxunmayacaq. Seyyid Kazım Nəcib paşanın bu sözlərini bütün şəhərə yaydı. Seyyidin düşmənləri bunu istehza və məsxərə ilə qarşıladılar. Bunu eşidən Seyyid buyurdu:*«Onların ölum vaxtı səhərdir. Səhər yaxın deyilmi?» (Hud surəsi, 81-ci ayə).* Ertəsi gün səhər hökumət əsgərləri şəhərə hücum etdilər, divarları uçurub əhalini qırmağa və qarətçilik etməyə başladılar. Camaatın bir qismi İmam Hüseynin (ə), bir qismi də Həzrət Abbasın (ə) məqbərəsinə sığındı. Seyyidin bir çox dostları və tanışları isə onun evinə pənah gətirdilər. Yer çatmırdı, buna görə Seyyid Kazım qonşuluqdakı evləri də sığınacağa çevirdi. Bununla belə camaat həddən artıq sıx idi. Sakitlik yarandıqdan sonra məlum oldu ki, darısqallıq və basabas nəticəsində iyirmi nəfər keçinib.

Əsgərlər qətl və qarətlə məşğul idilər, hətta Həzrət İmam Hüseynin (ə) və Həzrət Abbasın (ə) məqbərəsinə sığınan kəsləri də öldürürdülər. Beləcə minlərlə adam qətlə yetirildi, iş o yerə çatdı ki, iki məqbərənin həyətində qan su yerinə axırdı. Bütün Kərbəlada Seyyid Rəştinin evindən başqa təhlükəsiz bir yer yox idi. Allahın qəzəbindən doğan bu hadisə ona görə baş verdi ki, Seyyid Rəşdinin əleyhdarları onun məqamının əhəmiyyətini dərk etsinlər. Həmən hadisə hicri 1258-ci il zilhiccə ayının 8-də (1843-cü il yanvarın 10-da) baş vermişdi.

Seyyid Rəştinin çoxlu şagirdləri vardı. Onların içərisində bir neçə nəfər hədsiz dərəcədə təkəbbürlü idi. Onlar zahiri görünüşlərinə çox fikir verir və belə zənn edirdilər ki, Şeyxin və Seyyidin bələd olduqları bütün sirləri mənimsəyiblər. Dərs zamanı həmən bir neçə nəfər həmişə birinci sırada oturardı. Seyyid üzdə onların hörmətini saxlasa da, əslində onların əhvalından agah idi və bəzən üstüörtülü şəkildə onların təkəbbürünə və ilahi sirləri anlamaqda aciz olduqlarına işarə edirdi. Məsələn, deyirdi ki, bir kəs məndən doğulmayınca, mənim sözlərimi anlaya bilməz. Həmçinin buyururdu ki, dünyada eşidən qulaq yoxdur, mən əsil sirri açıqlaya bilmərəm, çünki camaat onu eşitməyə hazır deyil. Arabir də bu şeri oxuyurdu:

|  |  |
| --- | --- |
| |  | | --- | | ***Hər kəs iddia edir ki, Leyliyə qovuşub, Leyli isə bu iddiaları təsdiq etmir. Əgər gözdən yaş axıb tökülürsə, Aydın olur ki, ağlayan kimdir və niyə ağlayır.*** | |

Bəzən söyləyirdi ki, məndən sonra zühuru gözlənilən Şəxs peyğəmbər nəslindəndir, Fatimənin övladlarındandır, orta boyludur, heç bir cismani qüsuru və xəstəliyi yoxdur.

Şeyx Əbu Turab mənə (müəllifə) danışmışdı ki, mən və Seyyidin şagirdlərindən daha bir neçə nəfər onun sözlərindən bu nəticəyə gəlmişdik ki, vəd olunmuş Həzrətin heç bir cismani qüsuru olmayacaq və deməli, əgər belə adamlardan biri müəyyən məqama iddia etsə, onun iddiası yanlış sayılmalıdır. Seyyidin şagirdləri arasında isə bir neçə nəfər vardı ki, onlar fiziki qüsurlara malik olmalarına baxmayaraq, Seyyid Rəştidən sonra onun yerinə keçmək və onun varisi olmaq barədə düşünürdülər. Onlardan biri İbrahim xan Qacar Kirmaninin oğlu Mirzə Kərim xan idi. Bu şəxsin bir gözü kor idi, özü də kosa idi. Başqa birisi Mirzə Həsən Gövhər idi ki, o, həddindən artıq kök idi, bütün bədənini piy basmışdı. Üçüncüsü Kirmanlı şair Mirzə Mühit idi ki, onun boyu həddindən çox uzun, bədəni isə olduqca arıq idi. Bu üç nəfər hamıdan artıq Seyyidin varisi olmağa can atırdı, baxmayaraq ki, hər üçünün cismani qüsurları vardı.

Seyyid də çox vaxt üstüörtülü şəkildə bəzi mətləbləri onlara çatdırırdı, onların imanı olmadığı halda təkəbbürdən yerə-göyə sığmadıqlarına işarələr edirdi, bildirirdi ki, onlar müəyyən iddialara düşəcəklər, tezliklə öz nadanlıq və səfehliklərini büruzə verəcəklər.

Hacı Kərim xan bir neçə il Seyyidin hüzurunda qaldıqdan sonra ondan icazə aldı ki, Kirmana getsin, orada islamı gücləndirməklə, doğru yol göstərən imamların hədislərini yaymaqla məşğul olsun. Bir gün mən Seyyid Rəştinin kitabxanasında oturmuşdum. Bir nəfər içəri girib Hacı Kərim xanın yazdığı kitabı Seyyid Rəştiyə verdi ki, oxuyub onun barəsində müsbət rəy yazsın. Seyyid Rəşti kitabın bir neçə fəslini oxuduqdan sonra həmən şəxsə qaytarıb dedi: «Kərim xana de ki, öz kitabını hamıdan yaxşı özü tərifləyə bilər». Həmən adam Seyyidin hüzurundan mürəxxəs olduqdan sonra, Seyyid kədərli bir səslə dilləndi: «Allah Kərim xana lənət eləsin! Neçə illər mənim yanımda qalıb və məndən ayrılıqdan sonra gördüyü yeganə iş bu olub ki, küfr və dinsizliklə dolu bir kitab yazıb. İndi də istəyir ki, mən onun barəsində müsbət rəy yazım və onu tərifləyim. O, bir neçə dinsiz şəxslə birləşib Kirmanda rəhbərlik etmək üçün mərkəz yaratmağa çalışır. Məqsədi budur ki, mən bu dünyanı tərk edəndən sonra rəhbərliyi ələ alsın. Gör, o necə səhv bir yola və yanlış bir xəyala düşüb! Amma hidayətin bahar fəslində əsən ilahi vəhy küləyi onun tonqalını söndürəcək və o, ziyandan başqa bir nəticə görməyəcək. Ey Şeyx Əbu Turab, sən Kərim xanın indicə dediyim bütün bu işlərinin şahidi olacaqsan. Allahdan arzum budur ki, səni gələcəkdə vəd olunmuş Həzrətlə düşmənçilik edəcək bu dəccalın şərindən qorusun!» Sonra da əlavə etdi: «Sənə dediklərimi yadında saxla və qiyamət gününə, yəni qeybin əli ilə insanların qəlbindəki sirlərin və gizli niyyətlərin aşkar olacağı günə qədər heç kəsə söyləmə! Həmən gün isə var gücünlə Allahın əmrinə yardımçı ol və O Gün gördüklərini və eşitdiklərini başqalarına danış!»

Şeyx Əbu Turab Həzrət Babın zühurunun ilk çağlarında ona iman gətirdi. Bir müddət imanını gizli saxlasa da, axırda imanının şöləsi ətrafa işıq saçmağa başladı. Onu tutub Tehran zindanında sonralar Həzrət Bəhaullahın da məhbus olduğu Siyahçala saldılar və elə orada da o, şəhidlik zirvəsinə ucaldı.

Seyyid Rəşti ömrünün sonlarında bəzən üstüörtülü, bəzən də açıq şəkildə öz davamçılarına müraciətlər edib deyirdi: «Ey dostlar, amandır, dünyaya aldanmayın, Allahı unutmayın, dünyaya və onun nemətlərinə bağlanmayın, ilahinin vəd etdiyi Şəxsi arayın, bunun üçün hər tərəfə yayılıb Allahdan arzu edin ki, sizə doğru yolu göstərsin. Qüdrət və əzəmət pərdəsi arxasında gizlənmiş Müqəddəs Varlıqla görüşmək şərəfinə nail olmayınca, dayanıb durmayın. Ona məhəbbətinizdə sadiq olun ki, sizi öz dostları sırasına daxil etsin. Əgər Onun yolunda şəhidlik şərabını içəcəksinizsə, xoş sizin halınıza!... Sizə doğrusunu deyirəm, Qaimdən sonra Qəyyum zühur edəcək, qapı (Bab) açılanda gözəl (Hüseyn) bir sima görünəcək... O zaman Şeyxin sözlərinin sirri aşkar olacaq».

Buna baxmayaraq Həzrət Bab Həzrət Bəhaullah haqqında şəfaətli itaətkarlıqla və ehtiramla danışaraq deyirdi ki, Allahın göstərəcəyi Kəsin günlərində:

Seyyid Kazım Rəştinin adəti belə idi ki, hər il zilqədə ayında Kərbəladan Kazımeynə gedərdi və ərəfə günü üçün Kərbəlaya qayıdardı. Ömrünün sonuncu ilində, yəni hicri 1259-cu (1843-cü) ildə də o, belə etdi və zilqədə ayının əvvəllərində (noyabrın sonlarında) Kazımeynə yollandı. Həmən ayın 4-də (noyabrın 26-da) o, Bağdadla Kazımeyn arasında yerləşən Bərasə məscidinə çatdı. Günorta çağı idi. O, müəzzinə əmr etdi ki, günorta namazı üçün azan versin. Məscidin qarşısında bir xurma ağacı vardı. Seyyid ağacın altında dayanmışdı. Birdən məsciddən bir ərəb çıxdı, iti addımlarla Seyyidə yaxınlaşıb dedi: «Üç gündür ki, mən burada sizi gözləyirəm. Mən çobanam, qoyunlarımı yaxınlıqda yerləşən otlaqda otarıram. Mən bir yuxu görmüşəm və mənə tapşırılıb ki, onu sizə danışım. Yuxuda Həzrət Rəsulullahı gördüm və O, buyurdu: «Ey çoban, mənim sözlərimə yaxşı qulaq as və yadında saxla, çünki bu, Allahın əmanətinə bərabər bir şeydir ki, sənə tapşırıram. Əgər dediklərimə əməl etsən, böyük mükafat alacaqsan, yox, qulaqardına vursan, dəhşətli əzaba düçar olacaqsan. Burada qal, üç gündən sonra mənim nəslimdən Seyyid Kazım adlı bir şəxs öz davamçıları ilə bura gələcək və günorta çağı bu məscidin qarşısındakı xurma ağacının altında dayanacaq. Onun hüzuruna gedib mənim salamımı çatdırarsan və deyərsən ki, gözün aydın, sənin ölüm saatın yaxınlaşıb. Kazımeyni ziyarət etdikdən sonra dərhal Kərbəlaya qayıt, çünki Kərbəlaya varid olduqdan üç gün sonra, yəni ərəfə günü sən vəfat edəcəksən. Sənin vəfatından sonra çox çəkməyəcək ki, Allahın vəd etdiyi Şəxs zühur edəcək və dünyanı Öz camalının nuru ilə işıqlandıracaq».

Bu sözləri eşitdikdə, Seyyid Rəştinin dodaqlarına təbəssüm qoidu və dedi: «Ey çoban, sənin yuxun doğrudur!». Seyyidin yoldaşları bunu eşidib kədərləndilər. Seyyid onlara dedi: «Siz məni gəlişi gözlənilən O böyük Şəxsin xatirinə sevirsiniz. Bununla belə razı olmursunuz ki, mən gedim, O gəlsin». Seyyidin bu sözləri çox məşhurdur və mən (müəllif) həmən gün onun yanında olan azı on nəfərdən eşitmişəm ki, Seyyid Rəşti məhz belə deyib. Buna baxmayaraq, həmin hadisəni öz gözü ilə görüb həmən sözləri öz qulağı ilə eşidənlər Həzrət Bab zühur etdikdən sonra inkarçılıq mövqeyi tutdular.

Xülasə, Seyyid Rəşti Kərbəlaya qayıdan kimi xəstələnib yorğan-döşəyə düşdü. Düşmənləri belə söz çıxartdılar ki, guya o böyük insanı Bağdad hakimi zəhərləyib. Lakin bu, yalan söhbətdir, çünki Bağdad hakimi Seyyid Rəştiyə son dərəcə böyük hörmət bəsləyirdi və onu ən qüdrətli dini rəhbərlərdən biri sayırdı.


Seyyid Kazım hicri 1259-cu ildə ərəfə günü (31 dekabr 1843-cü ildə) çobanın yuxusuna tam uyğun surətdə 60 yaşında vəfat etdi. Onun müqəddəs qəbri şəhidlərin ağasının, yəni İmam Hüseyn-əleyhissalamın məqbərəsinin yanındadır. Onun vəfat etdiyi gün Kərbəlada sanki qiyamət qopmuşdu. Bir il əvvəl hökumət qüvvələrinin hücumu zamanı Kərbəla əhalisinin sığınacağına çevrilmiş evi həmin gün hədsiz kədər və hüzn məkanına dönmüşdü. Onun vəfatı bütün davamçılarını qəm-qüssəyə qərq etmiş, ayrılığı ürəkləri qana döndərmişdi.

**III fəsil. Həzrət Babın zühuru**

Seyyid Kazım Rəştinin əleyhdarları və düşmənləri o Həzrətin vəfatından sonra sanki cana gəldilər və cidd-cəhdlə rəhbərliyi ələ keçirmək üçün çalışmağa başladılar, çünki mənsəb ehtirası ilə alışıb-yanırdılar. Nə qədər ki, Seyyid sağ idi, heç kəs mənsəb düşgünü olan bu şəxslərə əhəmiyyət vermirdi, amma onun vəfatından sonra onlar cürətə gəlib Seyyidin əshabələri arasında təfriqə salmağa başladılar. Müəyyən məqamlara iddia edən bu şəxslər əvvəllər itirdikləri mövqeləri geri qaytarmağa səy göstərirdilər.

Seyyidin şagirdləri isə böyük ustadın vəfatından sonra qəm və kədər içində idilər. Çox keçmədi ki, Molla Hüseyn Buşruyei mərhum Seyyidin göstərişi ilə yollandığı İsfahan və Xorasan səfərindən geri döndü. O, hicri 1260-cı il məhərrəm ayının 1-də (22 yanvar 1844-cü ildə) Kərbəlaya varid oldu. Seyyidin pərişan olmuş şagirdləri onun başına toplaşdılar, onların ümidsizliyi ümidlə əvəz olundu, sanki itirdikləri məhbubun ətrini ondan aldılar. Cənab Molla Hüseyn mərhum Seyyidin yaşadığı evin qonşuluğunda bir ev tutdu və üç gün müddətində öz ustadına yas saxladı. Onun görüşünə çoxlu adamlar gəlib dərdinə şərik olur və başsağlığı verirdilər, çünki onu mərhum Seyyidin ən böyük şagirdi hesab edirdilər.

Matəm müddəti başa çatdıqdan sonra cənab Molla Hüseyn mərhum Seyyidin sədaqətli şagirdlərindən bir neçəsini yanına çağırıb soruşdu: «Bizim böyük ustadımız ömrünün axırında nə vəsiyyət edib, onun son nəsihətləri nədən ibarət olub?» Onlar cavab verdilər: «Bizim böyük ustadımız son dərəcə təkidlə və dönə-dönə deyirdi ki, onun vəfatından sonra biz ev-eşiyimizi tərk edib müxtəlif şəhərlərə səpələnək və vəd olunmuş Həzrəti axtarmaqla məşğul olaq, heç bir işi bundan üstün tutmayaq. Qəlbimizi lazımsız istəklərdən təmizləyək və dünyəvi məqsədlərə çatmaq arzusundan uzaq olaq. Buyururdu ki, gözlənilən Şəxsin zühuru yaxınlaşıb, özünüzü buna hazırlayın. Hətta deyirdi ki, vəd olunmuş Həzrət indi sizin içərinizdədir, siz onu açıq-aşkar görürsünüz, lakin sizinlə O qüdrətli Şəxs arasında maneələr mövcuddur, həmin maneələri aradan qaldırmağa çalışın və bilin ki, niyyətinizi saf etməsəniz, dua və münacat oxumasanız, mətinlik nümayiş etdirməsəniz, məqsədinizə çatmayaçaqsınız. Necə ki, Allah-taala Quranda buyurur: *«Bizim uğrumuzda çalışanları öz yollarımıza qovuşduraçağıq» (Ənkəbut surəsi, 69-cu ayə)*.

Molla Hüseyn mərhum Seyyidin şagirdlərinin dediklərini dinləyib onlara söylədi: «Böyük ustaddan bu cür təkidli sözlər eşitdiyiniz halda, bəs nə üçün indiyədək Kərbəlada qalmısınız və vəd olunmuş Həzrəti axtarmağa başlamamısınız?!» Onlar dedilər: «Biz hamımız müqəssirik və öz təqsirimizi boynumuza alırıq. Biz səni böyük rütbə və ali məqam sahibi bilirik. Nə buyursan, ona itaət edərik. Hətta özünü gözlənilən Həzrət kimi təqdim etsən, dərhal sənin bu iddianı qəbul etməyə hazırıq. Bir sözlə, sən nə desən, onunla razıyıq və tamamilə sənə tabeyik». Molla Hüseyn qəzəblə qışqırıb dedi: «Biz hamımız O Həzrətin qapısının quluyuq, Allah eləməsin ki, mən bu cür iddiaya düşüm. Əgər siz böyük ustadın buyurduqlarının mahiyyətini anlasaydınız, belə sözləri dilinizə gətirməzdiniz. İndi bizim başlıca vəzifəmiz odur ki, mərhum Seyyidin vəsiyyətlərini həyata keçirək, onun buyurduqlarını sözdə və əməldə yerinə yetirək». Hamı bununla razılaşdı.

Cənab Molla Hüseyn bundan sonra Seyyid Kazımın məşhur şagirdlərindən olan Mirzə Həsən Gövhər və Mirzə Mühit Kirmaninin görüşünə getdi, böyük ustadın vəsiyyət və göstərişlərini onlara xatırladıb dedi: «Qalxın, vəd olunmuş Şəxsi axtarmaq üçün ətraf şəhərlərə gedək». Bu iki nəfərin hərəsi cürbəcür səbəblər uydurdu və müxtəlif bəhanələrə əl atdı. Biri dedi: «Biz necə gedə bilərik? Düşmənlərimiz çoxdur, onlar olduqca güclü və qüdrətlidir, əgər biz çıxıb getsək, onlara fürsət vermiş olarıq. Biz gərək bu şəhərdə qalaq və mərhum ustadımızın məqamını qoruyaq». Digəri isə söylədi: «Mən bu şəhərdə qalıb mərhum Seyyidin tərəfdarlarını müdafiə etməliyəm». Molla Hüseyn onların məqsədini anladı və başa düşdü ki, öyüd-nəsihət onlara təsir göstərən deyil. Çarəsiz qalıb onları öz xam xəyalları ilə birgə qoydu və istədiyini axtarmağa yollandı.


*Vəd olunmuş Şəxsin 60-cı illərdə zuhur edəcəyi Həzrət peyğəmbərdən və pak imamlardan - onların hamısına salam olsun! - nəql olunan hədislərdə qeyd edilmişdir. Həzrət Sadiq-əleyhissalam Qaimin nə zaman zuhur edəcəyi barədə ona verilmiş sualın cavabında buyurmuşdur: «60-cı illərdə Onun fəaliyyəti uzə çıxacaq və adı tez-tez xatırlanacaq». Muhyiddin İbn Ərəbi öz kitab və risalələrində vəd olunmuş Qaimin adına və Onun zuhur edəcəyi ilə dair bir sıra işarələr etmişdir. O çumlədən buyurmuşdur ki, Həzrət Mehdinin bir necə vəziri vardır ki, hamısı iranlıdır; Həzrət Mehdinin mubarək adı «nəbi» və «vəli»nin adından ibarətdir[[1]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "1), bir şərtlə ki, «vəli»nin adı «nəbi»nin adından əvvəl gəlir; Həzrət Mehdinin zuhur edəcəyi il butun birrəqəmli ədədlərə bölunən ən kiçik ədədin yarısına bərabərdir**[[2]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "2).*

*Mirzə Məhəmməd Əxbari bir sıra şerlərində Qaimin zuhur edəcəyi ildən bəhs etmişdir və onların məzmunu belədir ki, «ağac» ilində yer uzu Qaimin nuru ilə işıqlanacaq, «ağac»**[[3]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "3) ilində dunyanı onun əzəməti buruyəcək, əgər «ağac» ilinə qədər sağ qalsan, xalqların, hökmdarların, insaiların və dinin yeniləşməsini öz gözunlə görəcəksən.*

*Möminlərin əmiri Həzrət Əli ibn Əbi Talib-əleyhissalamın dilindən nəql olunan hədisdə buyurulur ki, «ağac» ilində ilahinin doğru yol göstərən ağacı dunyada əkiləcəkdir.*

Xülasə, cənab Molla Hüseyn mərhum Seyyidin şagirdlərini böyük ustadın vəsiyyətlərini yerinə yetirməyə təşviq etdikdən sonra Kərbəladan Nəcəfə yollandı. Qardaşı Mirzə Məhəmməd Həsən və dayısı oğlu Mirzə Məhəmməd Bağır da onunla birlikdə idilər. Molla Hüseyn Xorasan səfəri zamanı vətəni Buşruye şəhərinə də baş çəkmişdi və bu iki nəfər o vaxt ona qoşulmuşdu. Onlar üçlükdə Kufə məscidinə gəldilər. Cənab Molla Hüseyn qırx gün ərzində Kufə məscidində bir guşəyə çəkilib ibadətlə məşğul oldu. O, gündüzlər oruc tutar, gecələr isə dua və münacat oxuyardı. Qardaşı da onunla bərabər oruc tutur və ibadət edirdi. Dayısı oğlu isə yemək və digər zəruri şeylərin tədarükü ilə məşğul olurdu, işlərini qurtarandan sonra isə o da ibadət edənlərə qoşulurdu.


Bir necə gün sonra mərhum Seyyidin məşhur şagirdlərindən olan Molla Əli Bəstami 12 nəfər yoldaşı ilə birlikdə Kufə məscidinə gəldi. Onların gəlişi ilə məsciddə hökm sürən sükut pozuldu, hər yanı onların hay-küyü bürüdü. Molla Əli Bəstami Şeyxin və Seyyidin təlimi barədə geniş məlumata malik idi və hətta bəziləri onu Molla Hüseyndən də üstün bilirdilər. Məscidə gələndən sonra o, Molla Hüseyni ibadətlə məşğul olan görüb ondan buraya gəlişinin səbəbini və məqsədini soruşmaq istədi, amma Molla Hüseyn daim ibadət etdiyi üçün Molla Əli münasib bir fürsət tapa bilmədi. Neçə dəfə ona yaxınlaşmaq istədisə də, heç cür alınmadı. Nəhayət, o da ibadətlə məşğul olmaq qərarına gəldi və yoldaşlarından 9 nəfər ilə birlikdə qırx günlüyə bir guşəyə çəkildi, qalan üç nəfər isə onları zəruri şeylərlə təmin etməyə başladılar. Molla Hüseynin qırx günlük guşənişinliyi başa çatdıqdan sonra o, qardaşı və dayısı oğlu ilə birlikdə Nəcəfə sarı qayıtdı. Gecə Kərbəladan keçib Nəcəfə çatdı və oranı ziyarət etdikdən sonra Buşəhrə doğru yollandı. Buşəhrdə o, gizli incə Varlığın ətrini duydu, çünki insanların sevimlisi bir müddət bu şəhərdə qalıb tiçarətlə məşğul olmuşdu. Vəd olunmuş Həzrətin ətirli nəfəsindən bu şəhərin havasına qarışmış müqəddəs rayihə sədaqətli aşiqin sinəsinə dolub onun könlünə təravət bəxş etdi. Amma o, Buşəhrdə çox qala bilmədi. O, daxilən hiss edirdi ki, hansısa gizli bir qüvvə onu şimala - Şiraza doğru çəkir. Və həmin sirli cazibəyə tabe olub Şiraza yollandı.

Şiraza çatanda o, qardaşı və dayısı oğlundan ayrılıb onlara dedi: «Siz Elxani məscidinə gedib orada gözləyin. Allah qoysa, axşam sizin yanınıza gələcəyəm». Onlar getdilər. Cənab Molla Hüseyn bir neçə saat şəhərin kənarında dolaşdı. Birdən gördü ki, geniş alınlı, başına yaşıl əmmamə qoymuş bir gənc ona sarı gəlir. O, Molla Hüseynə yaxınlaşıb gülər üzlə salam verdi və dedi: «Allaha şükür ki, sağ-salamat gəlib çıxdınız». Sonra da köhnə dostuna rast gəlmiş vəfalı və sədaqətli bir adam kimi hədsiz mehribanlıq və səmimiyyətlə Molla Hüseyn ilə görüşdü. Molla Hüseyn düşündü ki, yəqin bu, mərhum Seyyidin şagirdlərindən biridir; görünür, mənim Şiraza gəldiyimi eşidib və məni qarşılamağa çıxıb.

Şəhidlik zirvəsinə ucalmış mərhum Mirzə Əhməd Qəzvini Molla Hüseynin Şiraza gəldiyi gün Həzrət Babla görüşmək şərəfinə nail olması barədə hekayəti onun öz dilindən eşitmişdi və həmin tarixi hadisəni müxtəsər şəkildə belə nəql etmişdi:

Molla Hüseyn danışırdı ki, Şirazın kənarında qarşıma çıxan cavan yolun yorğunluğunu çıxartmaq və bir qədər dincəlmək üçün məni sonsuz bir lütfkarlıqla öz evinə dəvət etdi. Mən xahiş etdim ki, dəvəti qəbul edə bilməyəcəyimə görə məni bağışlasın, çünki yoldaşlarım məni şəhərdə gözləyirlər. O dedi: «Onları Allaha tapşır. Allah özü onları hifz edər». Sonra yenidən onun evinə getmək barədə təklifini təkrar etdi. Mən Onun mehriban davranışından və şirin danışığından mütəəssir olduğum üçün bu dəfə dəvəti rədd edə bilmədim. Onun səmimi rəftarı, gözəl nitqi, vüqarlı görünüşü məni heyran etmişdi. Bir qədər yol gedib onun evinə çatdıq. Ev son dərəcə zövqlə tikilmişdi. Gənc qapını döydü, bir həbəş qul qapını açdı. Gənc içəri keçib mənə müraciətlə dedi: *«Sağ-salamat və əminliklə daxil olun» (hicr surəsi, 46-cı ayə).* Onun əzəməti, böyüklüyü və qonaqpərvərliyi qəlbimin dərin guşələrinə təsir etdi. Onun söylədiyi Quran ayəsini ürəyimdəki arzuya çatmaq baxımından yaxşı əlamət sandım, çünki həmin ayəni mən evə girməyə hazırlaşdığım zaman demişdi. Bu, mənim Şirazda ayaq basdığım ilk ev idi. Bu şəhərin havası gəlişimin elə ilk anlarından məndə qəribə bir sevinc və fərəh doğurmuşdu. Bütün vücudumu bürümüş həmin sevinci sözlə təsvir etmək qeyri-mümkündür. Öz-özümə deyirdim: «Görəsən, mən bu şəhərdə öz məqsədimə çata biləcəyəmmi, görəsən, bu təsadüf məqsədimə nail olmaqda mənə kömək edəcəkmi və mənim intizarıma son qoyacaqmı?!»


Xülasə, evə daxil oldum. Ev sahibi qabaqda, mən də Onun ardınca bir otağa girdik. Otağa daxil olan kimi sevincim o qədər çoxaldı ki, bu barədə nə desəm, yenə azdır. Əyləşdik. Gənc buyurdu ki, aftafa-ləyən gətirsinlər, mən səfər tozunu əlimdən-ayağımdan yuyum. Mən əl-ayağımı başqa bir otaqda yumaq üçün icazə istədim, lakin o, razı olmadı və həmin otaqda öz mübarək əli ilə su tökdü, mən də əl-ayağımı yudum. Sonra mənim üçün bir qab şərbət gətirdilər. Daha sonra gənc buyurdu ki, samovar qoyub çay dəmləsinlər. Çay içdikdən sonra mən mürəxxəs olmaq üçün icazə istədim və bildirdim ki, axşama az qalıb, yoldaşlarım məni gözləyirlər. Onlara demişəm ki, axşam çağı Elxani məscidinə sizin yanınıza gələcəyəm. Gənc dedi: «Onlara söz verəndə, «Allah qoysa» demişdin. Amma məlum olur ki, Allahın iradəsi sənin getməyinə yönəlməyib. Buna görə də vədinə xilaf çıxdığın üçün narahat olma!» Onun əzəməti və qətiyyəti qarşısında bir söz deyə bilmədim. Qalxıb dəstəmaz aldım və namaz qılmağa başladım. O da mənim yanımda durub namaz qılırdı. Namaz vaxtı bu hadisə barədə düşünür, ürəyimdə Allaha üz tutub deyirdim: «İlahi, indiyə qədər vəd olunmuş Həzrəti tapmaqdan ötrü əlimdən gələni əsirgəməmişəm, lakin hələlik məqsədimə çatmamışam və o Həzrəti tapmamışam. Onun zühurunu Sən vəd etmisən və Sənin vədində xilaf ola bilməz!»

Bütün bunların baş verdiyi axşam hicri 1260-cı il cümadiül-əvvəl ayının 5-i (1844-cü il may ayının 23-ü) idi. Gecədən yarım saat keçmiş o möhtərəm gənc mənimlə söhbətə başladı və məndən soruşdu: «Cənab Seyyid Kazım Rəştidən sonra sizin rəhbəriniz kimdir?» Mən ərz etdim ki, mərhum Seyyid ömrünün sonunda bütün şagirdlərinə öz vətənlərini tərk edib vəd olunmuş Məhbubu axtarmağı tapşırmışdır. Mən də böyük ustadımın əmrini yerinə yetirmək üçün İrana gəlmişəm və hələ də vəd olunmuş Şəxsi axtarmaqla məşğulam. O, yenə sual verdi: «Sizin böyük ustadınız vəd olunmuş Həzrətin xüsusi keyfiyyətləri və üstünlükləri barədə sizə bir şey demişdir, yoxsa yox?» Mən dedim: «Bəli, o buyurub ki, vəd olunmuş Həzrət peyğəmbərin nəslindən və Fatimeyi-Zəhranın (ona salam olsun!) övladlarındandır. Zühur edəcəyi vaxt onun mübarək sinni 20 yaşdan az və 30 yaşdan çox olmayacaq. O, ilahi biliyə malikdir, orta boyludur, tənbəki çəkmir, heç bir fiziki qüsuru və xəstəliyi yoxdur». Möhtərəm ev sahibi bir anlıq susdu, sonra olduqca qətiyyətli bir səslə buyurdu: «Bax gör, dediyin əlamətləri məndə görürsənmi?» Sonra bir-bir əlamətləri sadalayıb Öz şəxsiyyəti ilə tutuşdurdu. Mənim bütün vücudumu heyrət və qorxu bürüdü. Nəzakətlə dilləndim: «Vəd olunmuş Həzrət müqəddəs və pak bir varlıqdır, Onun məqamı hamıdan ucadır. O, fövqəladə qüdrətə və hər şeyə üstün gələn qüvvətə malikdir. Onun xüsusi əlamətləri çoxdur, o cümlədən, Onun elmi sonsuzdur. Mərhum Seyyid vəd olunmuş Şəxsin elmi barədə çox vaxt deyərdi ki, mənim bildiklərim O Həzrətin elmi ilə müqayisədə dəryadan bir damla kimidir. Bu elm Ona Allah tərəfindən bəxş edilib. Mənim bildiklərim onun ali idrakının və hərtərəfli elminin qarşısında torpağın bir zərrəsinə bənzər. Bu iki məqam arasında çoxlu fərqlər mövcuddur».

Hələ sözlərimi tamamlamamışdım ki, özümdən asılı olmadan məni qorxu və xəcalət bürüdü. Özü də bunu heç cür gizlədə bilmədim. Dediklərimə peşman olub özümü danladım, danışıq tərzimi dəyişməyə və səsimin ötkəmliyini azaltmağa çalışdım. Ürəyimdə əhd etdim ki, əgər O möhtərəm İnsan yenidən həmin mövzunu ortaya atsa, tam itaətlə deyəcəyəm ki, əgər vəd olunmuş Həzrət sizsinizsə, dəvətinizi elan edin və məni vəd olunmuş Şəxsin hüzuruna yetişmək intizarından qurtarın, bu ağır yükü mənim çiyinlərimdən götürün. Əgər mənim intizarıma son qoysanız, hədsiz dərəcədə məmnun olaram.

Mən axtarış yoluna qədəm qoyub vəd olunmuş Şəxsi aramağa başlarkən, Qaimlik məqamına iddia edəcək şəxsin sözlərinin düzgünlüyünü müəyyənləşdirmək üçün iki məsələni meyar kimi qarşıya qoymuşdum. Bunlardan biri Həzrət Şeyxin və mərhum Seyyidin mürəkkəb fikirləri, obrazlı deyimləri və batini düşüncələrindən ibarət risalə idi. Qərara almışdım ki, kim bu rəmzləri və sirləri açacaqsa və bu müşgül məsələləri həll edəcəksə, ona itaət göstərib ixtiyarımı büsbütün onun əlinə tapşıracağam. İkincisi, «Yusif» surəsinin heç bir kitabda və heç bir əsərdə rast gəlinməyən tamamilə yeni bir tərzdə təfsiri idi. Kim bu işi görəcəkdisə, onun iddiasının düzgünlüyünü qəbul edəcəkdim. Əvvəllər mən mərhum Seyyiddən xahiş etmişdim ki, «Yusif» surəsinə bir təfsir yazsın. O isə cavabında buyurmuşdu: «Bu iş mənim öhdəmdə deyil. Məndən sonra vəd olunmuş Həzrət zühur edəcək və Onun məqamı mənimkindən qat-qat yüksək olacaq. O böyük İnsan zühur etdikdən sonra öz təbinin gücü və mütləq iradənin təsiri ilə kimsənin xahişi olmadan «Yusif» surəsinə bir təfsir yazacaq. Və bu, onun məqamının ucalığına, ləyaqətinin yüksəkliyinə və iddiasının düzgünlüyünə ən böyük dəlil olacaq». Mən bu düşüncələrdə idim ki, möhtərəm ev sahibi dilləndi: «Yaxşıca diqqət edin, dediyiniz bütün keyfiyyətlər məndə vardır. Mənim mərhum Seyyidin haqqında söz açdığı vəd olunmuş şəxs olmağıma maneçilik törədən nədir? Sizcə, bu məsələdə nə kimi maneə var?!» Bu sözləri eşitdikdən sonra mənim nəzərdə tutduğum risaləni təqdim etməkdən başqa çarəm qalmadı. Həmin risaləni Onun qarşısına qoyub ərz etdim ki, xahiş edirəm, bu risalənin səhifələrinə nəzər salın və mənim acizliyimi bağışlayın. O, mənim təklifimi qəbul edib kitabı götürdü və bəzi səhifələrini gözdən keçirdi. Sonra kitabı bağlayıb mənə baxaraq, bir necə dəqiqə ərzində oradakı çətin məsələləri və rəmzləri şərh etdi. Bundan əlavə bir çox həqiqətləri və sirləri də söyləyib açıqlamalar verdi. Mən o vaxta qədər müqəddəs imamların heç bir hədisində, Şeyxin və Seyyidin heç bir əsərində həmin mətləblərə rast gəlməmişdim. Onun mübarək nitqi o qədər təsirli və ruhlandırıcı idi ki, bunu təsvir etmək mənim əlimdən gəlməz.

Sonra o, buyurdu «Əgər mənim qonağım olmasaydın, işin çox çətin olardı. Lakin Tanrı sənə öz mərhəmətini göstərdi. Tanrı öz bəndələrini imtahana çəkməlidir, bəndələr isə özlərinin quraşdırdıqları meyarlarla Tanrını sınaya bilməzlər. Məgər mən səni düşündürən çətin məsələləri şərh etməsəydim, bu, mənim elmimdə naqislik olduğuna dəlalət edəcəkdi?! Əsla! Mənim qəlbimdə parlayan və işıq saçan həqiqət heç vaxt acizliyə və gücsüzlüyə uğraya bilməz. Bu gün dünyanın şərqində və qərbində yaşayan bütün xalqlar və millətlər mənim uca dərgahıma üz tutmalı və mənim vasitəmlə ilahi feyzə nail olmalıdırlar. Bu işə şəkk-şübhə edən hər bir kəs açıq-aşkar ziyana düçar olacaqdır. Məgər bütün insanlar demirlərmi ki, xilqətin nəticəsi Haqqı dərk etməkdə, müvəffəqiyyətin açarı Tanrıya pərəstiş etməkdədir?! Elə isə hər bir kəs çalışmalı və sənin kimi axtarışa başlayıb səbat və mətinlik nümayiş etdirməlidir ki, vəd olunmuş Həzrəti tanıya bilsin».

Bütün bunları deyib əlavə etdi ki, artıq «Yusif» surəsinin təfsirini yazmağın vaxtı çatıb. Sonra qələmi götürdü və ağlasığmaz bir sürətlə həmin mübarək təfsirin ilk surəsi olan «Mülk» surəsini yazdı. Ayələri yazdıqca O, həm də onları oxuyurdu və mübarək səsinin şirinliyi sözlərinin təsir gücünü daha da artırırdı. Surə başa çatana qədər O, bir an da olsun, dayanmadı. Mən də eləcə oturub qulaq asırdım. Onun könül oxşayan səsi və güclü nitqi məni əsir etmişdi. Nəhayət, mən ayağa qalxdım və məni bürümüş heyrət içərisində getməyə icazə istədim. O, incə bir təbəssümlə dedi: «Əyləşin, əgər indi buradan çıxsanız, sizi görən hər bir kəs deyər ki, bu cavan dəli olub». Artıq gecədən iki saat on bir dəqiqə keçmişdi. Həmin gecə Novruzun altmış beşinçi gecəsi, yəni Əjdəha ili xordad ayının altıncı, yaxud hicri 1260-cı ilin cümadiül-əvvəl ayının beşinci gecəsi idi. O, buyurdu ki, gələcəkdə bu gecə və bu saat böyük bayramlardan biri sayılacaq. Allaha şükür et ki, arzuna çatdın və yetkin şərabdan içdin. Bu nemətə layiq görülənlərin xoş halına! Gecədən üç saat keçmiş O, əmr etdi ki, şam yeməyi hazırlasınlar. Həbəş qul onun mübarək əmrini yerinə yetirdi və elə ləziz bir yemək gətirdi ki, mənim həm cismimə, həm də ruhuma qida verdi. Mənə elə gəldi ki, behişt yeməklərindən yeyirəm və «Mən saleh bəndələrim üçün gözün görmədiyi, qulağın eşitmədiyi və insan qəlbinə təhlükə törətməyən şeylər hazırlamışam» hədisində deyilənləri aydın və aşkar şəkildə müşahidə edirəm. Həbəş qul, görünür, O möhtərəm İnsanın tərbiyəsi və təsirindən bol-bol faydalanmışdı və mənim nəzərimdə uca məqama malik idi. Amma ev sahibinin davranışındakı mehribanlıq və lütfkarlıq özünəməxsus və bənzərsiz idi, bu cür nəciblik və fəziləti başqa birisindən əxz etmək qeyri-mümkündür. Təkcə bu cəhət onun əzəmət və qüdrətini təsdiq etmək üçün kifayət idi və başqa bir dəlilə ehtiyac qalmırdı.

Mən mehriban ev sahibinin danışığının sehrinə düşmüşdüm, bilmirdim ki, günün hansı vaxtıdır və saat necədir, dünyadan xəbərsiz idim, hər şeyi unutmuşdum. Birdən sübh azanının səsini eşitdim. Həmin gecə mən O Mübarək Hüzurda Allahın Quranda behişt əhli üçün müəyyənləşdirdiyi bütün ilahi nemətləri əyani şəkildə hiss etdim. Və *«orada bizə nə bir yorqunluq uz verəcək, nə də bir əziyyət toxunacaqdır» (Fatir surəsi, 35-ci ayə)* sözləri öz təsdiqini tapdı, *«onlar cənnətdə nə boş söz, nə də gunaha bais olan bir şey eşidəcəklər; eşitdikləri söz ancaq «salam» və yenə də «salam» olacaqdır» (Vaqiə surəsi, 25-26-cı ayələr)* kəlamının sirri aşkar oldu, *«orada onların duası «İlahi, sən pak və muqəddəssən!» demək, salamlaşmağı «salam!» sözu, dualarının sonu isə «Həmd olsup aləmlərin Rəbbi Allaha!» söyləməkdir» (Yunus surəsi, 10-cu ayə)* hökmünün mənası üzə çıxdı.

O gecə mənim gözümə yuxu getmədi. Mən «Qəyyumül-əsma»nı, yəni «Yusif» surəsinin təfsirini yazdığı məqamda O Həzrətin ruhu təzələyən səsinin musiqisinə, qəlbə təravət bəxş edən sədasının qalxıb-enməsinə diqqətlə qulaq asırdım və Onun oxuduqlarından ləzzət alırdım. O, münacat zamanı könül oxşayan bir ahənglə hər bir neçə cümlədən sonra aşağıdakı Quran ayələrini təkrar edirdi:*«Sənin Rəbbin pak və muqəddəsdir, yenilməz qudrət sahibidir, cahillərin Ona aid etdikləri sifətlərdən tamamilə uzaqdır. Peyğəmbərlərə salam olsun! Aləmlərin Rəbbi olan Allaha da həmd olsun!» (Saffat surəsi, 180-182-ci ayələr)*.

Sonra O, buyurdu: «Siz mənə iman gətirmiş ilk şəxssiniz. Mən - Babullaham («Allahın qapısı»), siz isə Babülbab («qapının qapısı»). Mənə 18 nəfər iman gətirəcək, o mənada ki, onların imanı öz şəxsi axtarışlarının nəticəsi olacaq, yəni onlar, kimsə mənim adımı və kimliyimi onlara demədən məni tanıyacaqlar. O zaman onlardan birini seçəcəyəm ki, Məkkə səfərində mənə yoldaşlıq eləsin. Məkkədə ilahi əmri Məkkə şərifinə (hakiminə) bildirəcəyəm. Oradan Kufəyə gedəcəyəm. Kufə məscidində ilahi əmri aşkar edəcəyəm. Siz bu gecə baş verənləri öz yoldaşlarınızdan və digər şəxslərdən gizli saxlamalısınız, heç kimə heç nə deməməlisiniz. Elxani məscidində qalıb tədrislə məşğul olun. Sizin mənimlə münasibətiniz elə olmalıdır ki, gizli sirrin açılmasına şərait yaratmasın. Mən Məkkəyə yollanmayınca, məni heç kəsə təqdim etməyin. Mən ilk iman gətirmiş şəxslərin hər birinin vəzifəsini müəyyənləşdirəcəyəm və Allah kəlamını təbliğ etməyin yolunu onlara göstərəcəyəm». Bütün bunları dedikdən sonra O, getməyimə icazə verdi və məni qapının ağzına qədər ötürdü.

O gecə qəflətən mənə əyan olmuş ilahi Əmrin həqiqəti ildırım kimi bir müddət mənim vücudumu sarsıtdı. Gözlərim onun işığından qamaşırdı, onun fövqəladə gücü bütün varlığıma hakim kəsilmişdi. Həyəcan və sevinc, qorxu və heyrət qəlbimi bürümüşdü. Eyni zamanda özümdə təsvirə gəlməyən bir yüngüllük və qüvvə hiss edirdim. İlahi Əmri dərk etməzdən öncə o qədər zəif və gücsüz idim ki, deyiləsi deyil. Bir şey yaza bilmirdim, yol yeriyə bilmirdim, əlim-ayağım həmişə əsir və titrəyirdi. Amma İlahi Əmrin Məzhərini tanıdıqdan sonra mənim vücudumda cahilliyin yerini ilahi bilik, zəifliyin yerini qəribə bir güc və qüvvət tutdu. Mənə elə gəlirdi ki, fövqəladə bir gücə malikəm, əgər bütün dünya, bütün insanlar mənə qarşı çıxsa, təkbaşına hamıya qələbə çala bilərəm. Dünyadakı bütün şeylər mənim gözümdə bir ovuc torpağa dönmüşdü, sanki mənim vücudumda təcəssüm tapmış Cəbrailin səsini eşidirdim və O, insanlara deyirdi: «Ey insanlar, ayılın, çünki işıqlı sabah açılıb! Qalxın, Zühurun feyzindən və İlahi Əmrin bərəkətindən faydalanın! Allahın mərhəmət qapısı açıqdır. Ey insanlar, hamınız bu qapıdan içəri daxil olun! Sizin gözlədiyiniz Şəxs zühur edib. Budur, O, gözünüzün qarşısındadır və sizi vüsal süfrəsinə dəvət edir».

Xülasə, o mübarək evdən çıxıb yoldaşlarımın yanına getdim. Şeyxin və Seyyidin şagirdlərindən bir çoxu mənim görüşümə gəlirdilər. Mən tədrislə məşğul olmağa başladım. Hamı mənim nitqimə və sözlərimə heyrət edirdi, amma mənbəyini və qaynağını kimsə bilmirdi. Bəzi gecələr həbəş qul mənim yanıma gəlir və məni O işıqlı hüzura aparırdı. Mən hər gün günəşin batmasını gözləyirdim ki, O Mübarək Hüzura qovuşmaq şərəfinə nail olum. Bir gecə O, mənə dedi: «Sabah dostlardan on üç nəfər gələcək. Dua elə ki, onlar da tükdən nazik və qılıncdan iti olan bu körpüdən keçə bilsinlər».

Səhər günəş çıxanda Həzrət Babın evini tərk edib Elxani məscidinə qayıtdım. Elə həmin vaxt Molla Əli Bəstaminin on iki nəfərlə birlikdə məscidə daxil olduğunu gördüm. Dərhal onların rahatlanıb yerbəyer olmaları üçün lazımi tədbirləri həyata keçirdim. Bir neçə gün ötdü. Bir gecə Molla Əli mənə dedi: «Sən yaxşı bilirsən ki, biz sənə necə inanırıq. Biz səni o qədər düzgün və doğruçu adam sayırıq ki, əgər özünün vəd olunmuş Qaim olduğunu iddia etsəydin, dərhal sənin iddianı qəbul edərdik. Biz ev-eşiyimizi buraxıb vəd olunmuş Qaimi axtarmaqla məşğuluq. Sən bu mühüm işə başlamış ilk şəxssən, mən və dostlarım da sənin ardınca getmişik və qərara almışıq ki, məqsədimizə çatmayınca, axtarışdan əl çəkməyək. Yeri gəlmişkən, biz bura sənin dalınca gəlmişik və sən kimi qəbul etsən, biz də onu qəbul etməyə hazırıq. Amma bu nə məsələdir ki, sən burada belə rahat oturmusan və axtarışdan əl çəkib dərs deməklə məşğul olursan? Xahiş edirəm, məsələnin mahiyyətini aç, bizi şübhə və tərəddüddən qurtar!»

Molla Hüseyn Molla Əlinin cavabında dedi: «Belə görünür ki, sizin dostlarınız mənim rahatlıq və sevincimi bu şəhərdə qazandığım şöhrət və nüfuz ilə əlaqələndirirlər. Amma belə deyil, çünki dünyada heç bir şey heç vaxt Hüseyn Buşruyeiyə Öz Məhbubunu unutdura bilməz. Mən sevimli Həzrəti axtarmağa başladığım ilk saatdan əhd etmişəm ki, canımı Onun yolunda fəda qılım, Onun eşqi yolunda qanımı axıdım. Elə o saatdan da özümü bəlaya salıb müsibətlər dəryasında qərq etmişəm. Mənim heç vaxt dünya nemətlərində və ötəri sərvətlərdə gözüm olmayıb. Mən böyük Məhbubumun rizasından başqa bir şey istəmirəm. Onun yolunda qanım tökülməyincə, mənim qəlbimdə Ona olan məhəbbətin odu heç vaxt sönməyəcək və siz, inşaallah, o Günü görəcəksiniz. Allaha şükür ki, O, öz fəzli və kərəmi sayəsində öz mərhəmətinin qapılarını Molla Hüseynin üzünə açmışdır. Mən O Həzrətin göstərişinə əsasən bu şəhərdə tədrislə məşğul oluram ki, bu yolla onun buyurduğu kimi, həmin həqiqətin üstü açılmasın».


Molla Hüseynin dediklərindən Molla Əli yəqin etdi ki, o, axtardığı xəzinəni tapıb. Gözləri yaşarmış halda Molla Hüseyndən işin nə yerdə olduğunu soruşdu. Molla Hüseyn dedi: «Mən bu xüsusda bir şey söyləyə bilmərəm. Ümidinizi Tanrının mərhəmətinə bağlayın, qoy O özü sənə və yoldaşlarına doğru yol göstərsin və sizə rahatlıq bəxş etsin». Molla Əli öz dostlarının yanına tələsdi, Molla Hüseynlə olan söhbətini onlara danışdı. Bu xəbərdən onların könülləri alovlandı, dərhal hərəsi bir guşəyə çəkilib dua və münacat oxumağa başladılar.

Üçüncü gecə Molla Əli Bəstami yuxuda gördü ki, gözünün qarşısında bir nur peyda oldu, həmin nurun arxasınca getdi və onun köməkliyi ilə sevimli Həzrətin hüzuruna yetişdi. Molla Əli bu yuxunu görərkən gecə yarı olmuşdu. Buna baxmayaraq, yerindən qalxdı, qəribə bir sevinclə otağının qapısını açıb bayıra çıxdı və Molla Hüseynin hücrəsinə gedib özünü onun qucağına atdı. Molla Hüseyn onu qucaqlayıb dedi: *«Bizi bura gətirib çıxaran Allaha həmd olsun! Əgər Allah bizi doğru yola yönəltməsəydi, biz özumuz bura yol tapa bilməzdik» (Əraf surəsi, 43-cu ayə)*. Həmin gün günəş çıxanda Molla Hüseynlə Molla Əli Həzrət Babın evinə yollandılar. Gördülər ki, Həzrət Babın qara qulu qapının ağzında dayanıb onları gözləyir. Qul onlara dedi: «Günəş çıxmazdan qabaq ağam məni çağırıb əmr etdi ki, qapını açım və iki əziz qonaq gələnə qədər qapının ağzında gözləyim. Həmçinin tapşırdı ki, onun adından sizə «xoş gəldin» deyim və söyləyim: «Allahın salamı ilə daxil olun!» Beləcə, Molla Əli Mübarək Hüzura yetişmək şərəfinə nail oldu. Onunla Molla Huseyn arasında fərq bundan ibarət idi ki, Molla Hüseyn dəlil tələb etdikdən sonra iman gətirmişdi, o isə qəlbi imanla dolu bir halda mübarək Hüzura qovuşmuşdu. Qalanların da hərəsi bir yolla insanların sevimlisini tanımışdı: biri yuxuda mübarək Hüzura yetişmişdi, digəri namaz vaxtı həqiqəti anlamışdı, üçüncüsü ilahi ilham sayəsində sevimli Həzrətdən xəbər tutmuşdu. Beləcə Molla Hüseyn də daxil olmaqla 17 nəfər hürufi-həyy[[4]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "4) bir yerə toplaşdı və hamısının adları Tanrının Lövhi-məhfuzuna yazıldı. Sonra 18-ci də onlara qoşuldu və onlar Allah kəlamını yaymaq tapşırığı aldılar.

Bir gecə Həzrət Bab buyurdu ki, 17 nəfər iman gətirib, qalıb bir nəfər, o da sabah gəlib çıxacaq. Ertəsi gün axşam çağı Babülbab öz mənzilinə gedərkən, bir gənc ona yaxınlaşdı. Görünüşündən məlum olurdu ki, indicə hardansa gəlib. O, Molla Hüseyni qucaqlayıb ondan insanların Sevimlisini soruşdu. Molla Hüseyn aldığı əmrə uyğun olaraq, cavab vermədi və gənci dincəlmək üçün öz evinə dəvət etdi, sonra da buyurdu ki, səbir edin, mən sizə istiqamət verəcəyəm. Gənc Molla Hüseynin dəvətini qəbul etmədi və Həzrət Baba işarə edərək, Molla Hüseynə dedi: «Nə üçün məni Həqiqətdən uzaqlaşdırmağa çalışırsan? Axı dünyanın nə şərqində, nə də qərbində O böyük İnsandan savayı ilahi Əmrin Məzhəri yoxdur!» Molla Hüseyn bu əhvalatı Mübarək Hüzura ərz etdi. Həzrət Bab buyurdu: «Təəccüblənmə, mən ruh aləmində onunla danışmışdım və onu gözləyirdim. Get, onu mənim yanıma gətir!» Beləliklə, o gənc də hürufi-həyyə qoşuldu. Onun adı Molla Məhəmmədəli Barfüruşi, ləqəbi isə Qüddus idi. İman və irfan kəsb etmiş bir halda Şirazda Mübarək Hüzura qovuşduğu zaman onun 22 yaşı vardı. Həzrət Qüddus ana tərəfdən Həzrət İmam Həsən Müctəbanın(ə) nəslindən idi, Barfüruşda doğulmuşdu. Seyyid Kazımın həyatının son illərində onun dərslərində iştirak etmişdi. Özü də dərslərə hamıdan sonra gələr, hamıdan aşağıda əyləşər və hamıdan tez gedərdi. Seyyid dərs vaxtı çox zaman şagirdlərinə deyərdi: «Sizin aranızda elə şəxslər var ki, sakit və dinməz halda arxa sırada otururlar. Amma onlar Tanrıya o qədər yaxındırlar ki, mən onların xidmətçisi sayılmağı arzu edərdim». Seyyid bunları deyərkən, Həzrət Qüddusu nəzərdə tutmuşdu. Həzrət Qüddus mübarək Əmrin yolunda böyük xidmətləri və misilsiz fədakarlığı ilə aşağıdakı hədisin təsdiqinə çevrilmişdi: «Kim məni axtarırsa, tapır; kim mənə doğru bir qarış gəlirsə, mən ona sarı bir arşın gəlirəm: kim məni sevirsə, mən də onu sevirəm; sevdiyimi öldürürəm və öldürdüyümün qan bahası mənim boynumadır».


Həzrət Baba gəldikdə isə, onun mübarək adı Seyyid Əli Məhəmməddir. O, hicri 1235-ci il məhərrəm ayının 1-də (1819-cu il oktyabrın 20-də) Şiraz şəhərində anadan olmuşdu. Onun ailəsi Rəsulullahın (s) nəslindən idi və Öz əsl-nəcabəti ilə məşhur idi. Həzrət Babın doğum tarixi Həzrət Əmir-əleyhissalamdan nəql olunan bir hədisə uyğundur. Həmin hədisdə buyurulur:*«Mən öz Rəbbimdən iki yaş kiçiyəm»*. Onun təvəllüdündən 25 il 4 ay 4 gün keçmişdi ki, O, öz dəvətini elan etdi.

Həzrət Bab hələ uşaq ikən, atası vəfat etmişdi. Deyildiyi kimi, Rəsulullahın (s) nəslindən olan atasının adı Seyyid Məhəmməd Rza idi. Həzrət Babın atası öz möminliyi, nəcibliyi, fəziləti və ləyaqəti ilə bütün Fars vilayətində tanınırdı və hamı ona hörmət bəsləyirdi. Həzrət Babın anası da xeyirxahlığı və alicənablığı sayəsində hamının ehtiramını qazanmışdı.

Atasının vəfatından sonra Həzrət Bab öz möhtərəm dayısı Hacı Mirzə Seyyid Əlinin himayəsində böyümüşdü (Sonralar həmin möhtərəm dayı Allah Əmrinin yolunda şəhid olmuşdu). Dayısı Həzrət Babı dərs oxumaq üçün Şeyx Abidin yanına aparmışdı. Həzrət Babın dərs oxumağa meyli olmasa da, dayısının istəyini yerinə yetirmək üçün Şeyx Abidin məktəbinə getməyə başlamışdı. Şeyx Abid mömin və möhtərəm bir şəxs idi, özü də Şeyx Əhmədin və Seyyid Kazım Rəştinin şagirdlərindən sayılırdı.

Şeyx Abid danışırmış ki, bir gün mən Həzrət Baba dedim: «Quranın ilk cümləsini, yəni «bismillah ərrəhman ərrəhimi» oxu». O, cavab verdi ki, mən bu cümlənin mənasını bilməyincə, onu oxumayacağam. Mən özümü elə göstərdim ki, guya həmin cümlənin mənasını bilmirəm. Belə olduqda Həzrət Bab buyurdu: «Mən onun mənasını bilirəm, əgər icazə versəniz, deyərəm». Sonra O, danışmağa başladı. Elə qəribə danışırdı ki, bütün vücudumu heyrət bürüdü. O, «Allah», «rəhman» və «rəhim» sözlərini izah edərkən, elə mətləblər söylədi ki, mən o vaxtadək bilmirdim və heç kəsdən də eşitməmişdim. İndiyə qədər O Həzrətin şirin danışığı mənim qulaqlarımdan getməyib. Xülasə, çarəsiz qalıb Onu dayısının yanına apardım və çalışdım ki, uşaqdan daha ciddi şəkildə muğayat olmağın vacibliyini dayısına çatdırım. Əvvəlcə dayısına dedim: «Mən özümü Bu uşağa dərs deməyə layiq bilmirəm». Dayısı tək idi, yanında heç kəs yox idi. Sözümə davam etdim: «Mən bu uşağı gətirmişəm ki, Onu sizə tapşırım. Bu uşaq başqalarına bənzəmir. Mən Onda elə bir qüvvə görürəm ki, həmin qüvvə Sahib əz-zamandan başqa heç kəsdə ola bilməz. Buna görə siz Ondan bərk-bərk muğayat olmalısınız. Qoyun o, evdə qalsın, çünki Onun doğrudan da müəllimə ehtiyacı yoxdur». Amma dayısı təkid etdi ki, O, məktəbə qayıdıb dərsini oxusun. O, məzəmmətedici bir ahənglə Həzrət Baba dedi: «Məgər mən sənə tapşırmamışdım ki, özünü başqa uşağlar kimi apar və müəllimin dediklərinə qulaq as?!» Dayısının xətrinə dəyməmək üçün Həzrət Bab məktəbə qayıtdı. O Həzrət son dərəcə güclü ruha malik idi. Getdikcə Onda ilahi elm və hikmət, bəşər idrakının hüdudlarından kənar biliklər özünü göstərməyə başladı.

Nəhayət, dayısı məcbur olub Onu öz yanına götürdü ki, ticarətlə məşğul olsun. Ticarətlə məşğul olduğu dövrdə də Ondakı qeyri-adi keyfiyyətlər özünü büruzə verdi. Bir necə il sonra Həzrət Bab Mirzə Seyyid Həsənin və Mirzə Əbülqasimin bacısı ilə izdivaca girdi və həmin izdivacdan Əhməd adlı bir oğlan uşağı dünyaya gəldi. Bu uşaq Həzrət Babın öz dəvətini elan etməsinə bir il qalmış, yəni hicri 1259-cu (1843-cü) ildə vəfat etdi. Uşağın vəfatından sonra Həzrət Babın mübarək qələmindən aşağıdakı məzmunda bir münacat çıxmışdı: *«İlahi, kaş sənin bu İbrahiminin min İsmayılı olaydı və hamısını Sənın məhəbbətinın yolunda qurban verəydi! Ey mənim məhbubum, ey könlümün istəyi, bəndən Əli Məhəmmədin sənin yolunda qurban etdiyi bu Əhmədə olan sevgisi heç bir zaman onun qəlbində sənə məhəbbətin odunu söndürə bilməz! Canım Sənin ayaqların altına atılmayınca, cismim Sənin yolunda torpağa dönməyincə, sinəm Səndən ötrü saysız güllələrə hədəf olmayınca, mənim iztirabım bitməyəcək, ürəyim rahatlıq tapmayacaq! Ey mənim Tanrım, ey mənim yeganə məqsədim, yeganə oğlumun qurbanlığını qəbul et, bunu mənim Sənin yolunda fəda olmağımın başlanğıcı və əlaməti bil! Öz mərhəmətin sayəsində mənim bu fədakarlığımı qəbul eylə! Arzum budur ki, mənim qanım sənin yolunda tökülsün və sənin Əmrinin toxumu mənim qanımla suvarılsın. Mənim qanıma elə bir təsir bəxş et ki, ilahi toxum tezliklə bəndələrin könüllərində cücərsin, böyüyüb boy atsın, güclü bir ağaca çevrilsin və bütün insanlar onun kölgəsinə toplaşsın! İlahi, mənim duamı müstəcəb eylə, məni arzuma çatdır, Sən qüdrətli və səxavətlisən!»*

Həzrət Bab çox vaxt Buşəhrdə ticarətlə məşğul olurdu və havanın hərarətinin son dərəcə yüksək olmasına baxmayaraq, hər gün bir neçə saatlığa evin damına çıxıb orada namaz qılırdı. Günəş hər yeri yandırsa da, O, Həqiqi Məhbubuna qəlbən bağlı olduğundan havanın istiliyini sanki hiss etmir, namazına və münacatına ara vermirdi. Beləcə dünyada hər şeyi unudaraq, O, hər gün dan yeri ağarandan günəş çıxana qədər və günortadan axşamadək ibadətlə məşğul olurdu. O, daim üzünü Tehrana tərəf tutur, sonsuz fərəh və sevinc hissi ilə parlaq günəşi salamlayır və onu insanların könlünə işıq saçacaq Həqiqət Günəşinin doğacağının rəmzi kimi qarşılayırdı. Həzrət Bab səhərlər yenicə çıxmış günəşə üz tutur, aşiq öz könlünü məşuquna açdığı kimi, ürəyində günəşlə danışır və sanki bu yolla özünün Gizli Məhbubuna şövq və istəyini izhar edirdi. Onun günəşə baxmasının mənası bu idi, amma nadan və cahil insanlar elə düşünürdülər ki, O Həzrət günəşə pərəstiş edir. Əslində gözlə görünən günəşə diqqət yetirməsi Onun gözəgörünməz Məhbubun camalının günəşinə bağlılığının rəmzi idi.

Hacı Seyyid Cavad Kərbəlayi danışırdı ki, mən Hindistana gedərkən, Buşəhərdə oldum və Hacı Mirzə Seyyid Əli ilə köhnədən tanışlığım olduğu üçün onun görüşünə yollandım. Həzrət Babı da o vaxtlar gördüm. Onun simasından lütf və məhəbbət yağırdı. Mən O böyük insanın nurani çöhrəsini və ilahi əxlaqını heç bir sözlə təsvir edə bilmirəm. Bütün insanlar Onun şəxsiyyətinin paklığını, gözəl davranışını, sözdə və əməldə düzgünlüyünü, möminlik və gözütoxluğunu etiraf edirdilər. Bir nəfər Onun Mübarək Hüzuruna bir mal göndərmişdi ki, satıb pulunu ona çatdırsın. Malın qiymətini də özü təyin etmişdi. Bir müddət sonra Həzrət Bab həmin malın pulunu o adama göndərmişdi. Kişi baxıb görmüşdü ki, pulun miqdarı onun təyin etdiyi məbləğdən artıqdır. Buna görə də Həzrət Baba kiçik bir məktub yazıb soruşmuşdu ki, nə üçün müəyyən edilmiş qiymətdən artıq pul göndərmisiniz. O Həzrət cavabında buyurmuşdu: «Mən sənin malının qiymətindən artıq pul göndərməmişəm. Belə ki, sənin əmanətin bir müddət məndə qalıb və həmin vaxt onun qiyməti göndərdiyim məbləğə bərabər idi. Lakin mən o vaxt onu sata bilmədim, malın satışı yubandı. Amma rəva görmədim ki, sənə ziyan dəysin, ona görə də malın o vaxtkı qiymətinə uyğun məbləği sənə göndərdim». Həmin şəxs pulun artığını geri qaytarmaq üçün nə qədər çalışmışdısa, Həzrət Bab razı olmamışdı.

Həzrət Bab rövzəxanlıq məclislərinə də gedər, şəhidlərin ağası Həzrət İmam Hüseyn-əleyhissalamın başına gələn müsibətlərə qulaq asar və göz yaşı axıdardı. Eyni zamanda O, astadan mübarək dodaqlarını tərpədərək münacat oxuyardı. Belə məqamlarda Onun mübarək vücudu necə də əzəmətli görünərdi, simasından necə də nuranilik yağardı!

Həzrəti-Əlaya[[5]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "5) ilk iman gətirmiş və «hürufi-həyy» adlanan şəxslər aşağıdakılardır:

**1. Molla Hüseyn Buşruye** - *ləqəbi: Babülbab*

**2. Mirzə Məhəmməd Həsən** - *Babülbabın qardaşı*

**3. Mirzə Məhəmməd Bağır** - *onun bacısı oğlu*

**4. Molla Əli Bəstami**

**5. Molla Xudabəxş Quçani** - *ləqəbi: Molla Əli*

**6. Molla Həsən Becestani**

**7. Seyyid Hüseyn Yəzdi**

**8. Mirzə Məhəmməd Rövzəxan Yəzdi**

>9. Səid Hindi

**10. Molla Mahmud Xoyi**

**11. Molla Cəlil Urumi**

**12. Molla Əhməd Abdal Marağai**

**13. Molla Bağır Təbrizi**

**14. Molla Yusif Ərdəbili**

**15. Mirzə Hadi** - *Molla Əbdulvəhhab Qəzvninin oğlu*

**16. Mirzə Məhəmmədəli Qəzvini**

**17. Tahirə**

**18. Qüddus**

Bunların hamısı, Həzrət Tahirə istisna olmaqla, Həzrət Babın hüzuruna yetişmək şərəfinə nail oldular. Həzrət Tahirə bacısının əri Mirzə Məhəmmədəli Qəzvininin səfərə hazırlaşdığını biləndə, ona bağlı bir məktub verdi və xahiş etdi ki, vəd olunmuş Həzrəti tapıb onunla görüşəndə məktubu Ona təqdim etsin. Həmçinin bu beyti də Tahirənin adından Onun mübarək Hüzuruna ərz etsin:

**Üzünün nuru hər yana yayıldı,  
çöhrənin şüaları ucaldı,  
Nə üçün «Mən sizin Rəbbiniz deyiləmmi?»  
deməyəsən?!   
Söylə, bəli, bəli!****[[6]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "6)**

Mirzə Məhəmmədəli Həzrət Babın hüzuruna yetişib ona iman gətirdikdən sonra Həzrət Tahirənin məktubunu və sözlərini Ona çatdırdı. Həzrət Bab da onu hürufi-həyy sırasına daxil etdi. Həzrət Tahirənin atası Hacı Molla Saleh Qəzvini və əmisi Hacı Molla Tağı İranın ən böyük alimlərindən sayılırdılar. Onlar islami hədisələrə dərindən bələd idilər və hamı onlara böyük hörmət bəsləyirdi. Tahirənin əri Molla Məhəmməd onun əmisioğlu idi. Tahirənin əmisi Molla Tağı şiələr arasında «şəhidi salis» (üçüncü şəhid») kimi məşhurdur. Həzrət Tahirənin mənsub olduğu tayfanın üzvləri hamılıqla «balasəri» idilər. Yalnız Həzrət Tahirə cənab Seyyid Kazımın təliminə hədsiz maraq göstərir və o böyük insana sonsuz sevgi bəsləyirdi. Elə bu səbəbdən o, Şeyxin təliminin isbatına və həmin təlimi inkar edənlərin yanılmasına həsr olunmuş bir risalə yazmış və Seyyid Kazım Rəştinin hüzuruna göndərmişdi. Cənab Seyyid risaləni nəzərdən keçirdikdən sonra Həzrət Tahirəyə sevgi və sayğılarla dolu bir məktub yazmışdı. Məktub bu sözlərlə başlayırdı: «Ya qürrətül-eyn və ruhül-fuad» («Ey gözümün işığı və ürəyimin təpəri!»). O vaxtdan etibarən Tahirəyə Qürrətüleyn [[7]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "7) adı verildi.

Əshabələr Bedəştdə toplaşdıqları zaman bu qadının cəsarət və şücaəti hamını heyrətə salmışdı. Əshabələrdən bir qrupu Həzrət Qürrətüleynin misli görünməmiş davranışı barədə Həzrət Baba məlumat verdilər. Onların məqsədi bu idi ki, Həzrət Qürrətüleyni Mübarək Hüzura pis şəkildə təqdim etsinlər. Həzrət Bab onların cavabında buyurdu: «Mən Əzəmət Sahibinin dili ilə Tahirə adlandırılmış şəxs barədə nə deyə bilərəm?!» Bu mübarək sözlər əshabələrə çatdıqda, onlar sakitləşdilər, daha heç kəs danışmağa və Həzrət Tahirə barədə bir şey deməyə cürət etmədi. Elə o vaxtdan da Qürrətüleyn əshabələr arasında Tahirə adı ilə tanındı.

Yuxarıda dedik ki, Həzrət Tahirənin mənsub olduğu tayfanın üzvləri hamılıqla «balasəri» idilər. Burada həmin sözün mənasını açmaq lazımdır. Cənab Şeyx Əhməd Əhsai və Seyyid Kazım Rəşti öz əshabələri və şagirdləri ilə Kərbəla şəhərində Həzrət İmam Hüseyn-əleyhissalamın qəbrini ziyarət edərkən, daim ayaq tərəfdə durardılar, o nurlanmış qəbrin digər tərəflərinə qədəm basmaz və müqəddəs məqama ehtiramlarını bu şəkildə büruzə verərdilər. Amma qalan camaat ziyarət vaxtı qəbrin ətrafına fırlanar, hətta mübarək məzarın baş tərəfinə də keçib ziyarət duası oxuyardılar. Şeyxilər bu əqidədə idilər ki, Tanrı dərgahına yaxın olanlar həmişə diridirlər və iman əhlinə ölüm yoxdur. Onlar İmam-əleyhissalamı daim canlı bilirdilər və buna görə də deyirdilər ki, iman əhlinə yol göstərən canlı imamın hüzurunda ehtiramı gözləməmək insana yaraşmaz. Bu səbəbdən də ziyarət vaxtı İmamın başı üstdə duran şiələrə «balasəri»[[8]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "8) adını vermişdilər...

Cənab Molla Hüseyn elə düşünürdü ki, Həzrəti-Əla Həccə gedərkən onu da özü ilə aparacaqdır. Lakin Həzrət Bab Şirazdan yola düşməyə hazırlaşanda Molla Hüseyni yanına çağırıb dedi: «Tezliklə biz birbirimizdən ayrılacağıq. Siz hümmət kəmərini belinizə bağlayıb Allahın Əmrinin təbliğinə başlamalısınız. Tanrı özü sizi qoruyacaq, sizə uğur və müvəffəqiyyət bəxş edəcəkdir. İndən belə şəhərləri dolaşın və yağış torpağı cana gətirdiyi kimi, siz də Tanrının sizə bəxş etdiyi bərəkətin yağışı ilə insanları təravətləndirin. Hər bir halda Tanrının iradəsinə təslim olun, uca səslə insanlara üz tutub deyin ki, ayılın, ayılın, İlahinin mərhəmət qapısı açıqdır, işıqlı hidayət səhəri açılıb və vəd olunmuş Həzrət zühur edib! Ey yer üzünün ümmətləri, vəd olunmuş Həzrətin gəlişinə yol açın, özünüzü Onun nemət və səxavətindən məhrum etməyin, gözlərinizə Onun nurunu görmək imkanı verin! Bu sözləri insanlara çatdırdıqdan sonra ilahi Əmri qəbul etmiş şəxslərə ilahi ayə və lövhələri oxuyun ki, onlar Allah kəlamının cazibəsinə düşüb qəflət yuxusundan oyansınlar və ilahi səltənətə daxil olsunlar. Mən isə cənab Qüddusla birlikdə Həccə gedirəm və səni qaniçən düşmənlə üzbəüz qoyuram. Arxayın ol, sən böyük bir nemətə layiq görüləcəksən. İndi Şimala tərəf yollan, İsfahan, Kaşan, Qum və Tehran şəhərlərinə get. Allahdan arzu et ki, Tehranda İlahi Səltənətin iqamətgahını görəsən və Həqiqi Məhbubun qəsrinə daxil olasan. Tehran torpağında elə bir sirr gizlənib ki, əgər o aşkar olsa, dünya behiştə dönər. Ümidvaram ki, sən O Böyük Məhbubun mərhəmət və nemətinə layiq görüləcəksən. Tehrandan Xorasana get, o vilayətdə də ilahi çağırışın sədasını ucalt. Oradan Nəcəfə və Kərbəlaya qayıdıb Pərvərdigarın Əmrinə müntəzir ol! Əmin ol ki, sən bu vəzifəni tamam-kamal yerinə yetirəcəksən, çünki sən bu vəzifəni həyata keçirmək üçün yaranmısan. Əgər bütün düşmənlər ayağa qalxıb sənin bu vəzifəni yerinə yetirməyinə mane olmağa çalışsalar, sənə azacıq da olsa çətinlik törədə bilməyəcəklər. Sən öz vəzifəni həyata keçirməyincə, sənin başından bir tük belə əskik olmayacaq. Bütün işlərin ixtiyarı Qüdrətli Tanrının əlindədir, O hamıdan güclüdür və hər şeyə qadirdir». Sonra Həzrət Bab Molla Əli Bəstamini hüzuruna çağırdı, onunla hədsiz mehribanlıq və məhəbbətlə danışaraq dedi: «Sən dərhal Nəcəf və Kərbəlaya yollanmalısan»!

Ardınca da bu yolda onun başına gələcək bəla və müsibətləri bir-bir sadalayıb söylədi: «Sən öz imanında sabit və dəyişməz olmalısan, imtahan və müsibətlərin şiddətli qasırğaları önündə dağ kimi mətin və vüqarla dayanmalısan. Cahil və nadan insanlardan qorxmamalısan, üləmanın töhmət və lənətindən çəkinməməlisən. Heç nə səni öz məqsədini həyata keçirməkdən saxlamamalıdır, çünki Tanrı səni səmavi süfrəyə dəvət edib və onu əbədiyyət aləmində sənin üçün hazırlayıb. Sən ilk şəxssən ki, Allah evini tərk edirsən və Əmrin təbliği üçün səfərə çıxırsan. Və sən ilk şəxssən ki, Allah Əmrinin qələbəsi yolunda bəlalara düçar olacaqsan. Əgər bu yolda canını belə versən, arxayın ol, sənin mükafatın böyükdür və sən ilahi nemətə qovuşacaqsan»!

Molla Əli Bəstami mübarək kəlamları dinlədikdən sonra əmri icra etmək üçün ayağa qalxdı və Şirazı tərk etdi. Şirazın bir fərsəxliyində bir gənc özünü ona yetirdi. Həmin gəncin adı Əbdülvəhhab idi. O, Molla Əlidən xahiş etdi ki, onun sözlərinə qulaq assın və gözlərindən yaş axa-axa Molla Əliyə dedi: «Rica edirəm, icazə verin mən sizin xidmətinizdə olum, çünki könlüm bərk sıxılır, halım yaman pərişandır. Dünən gecə mən yuxuda gördüm ki, carçı Şiraz bazarında car çəkir və camaatı muştuluqlayaraq, deyir: «Həzrət Əmir-əleyhissalam təşrif gətirib, ayağa qalxın, gedin Onu axtarıb tapın, çünki O insanlara cəhənnəm odundan qurtuluş baratı (kağızı) verir. Tələsin, kim O Həzrətdən qurtuluş baratını alacaqsa, günahları bağışlanacaq, kim ala bilməsə, behiştdən məhrum olacaq»! Carçının sözlərini eşidən kimi durub dükanımı bağladım və Vəkil bazarı ilə getməyə başladım. Bir yerə çatıb gördüm ki, siz dayanmısınız, camaat da başınıza toplaşıb. Adamların hərəsi sizdən bir vərəqə alırdı və siz də astadan onların qulağına nə isə deyirdiniz. Sizin dediyinizi eşidən hər bir kəs kənara qaçıb fəryad qoparırdı: «Vay mənim halıma ki, İmamın məhəbbətindən məhrum olmuşam, mən biçarə atılmış və qovulmuşlardan sayılıram»!

Yuxudan ayılıb dərin fikirlərə qərq oldum. Axırda durub öz dükanıma sarı yollandım. Birdən sizi gördüm. Siz başında əmmamə olan bir şəxslə birlikdə mənim qarşımdan keçdiniz. O şəxs sizinlə nəyi isə müzakirə edirdi. Sizi görən kimi ayağa qalxdım. Məndə elə bir qüvvət yarandı ki, mənşəyini özüm də bilmədim. Sürətlə qaçmağa başladım ki, arxadan sizə çatım. Məni ən çox təəccübləndirən o oldu ki, mən sizə çatanda siz həmin yuxuda gördüyüm yerdə dayanmışdınız və söhbət edirdiniz. Başında əmmamə olan o adam sizin sözlərinizi rədd edirdi. Siz ona dediniz: «Bütün kainat kafir olsa da, əzəmət sahibinin ətəyinə bir toz belə qonmaz!» Mən sizdən azacıq aralıda dayanıb sizi müşahidə edirdim. Nəhayət, siz həmin yeri tərk edib Kazerun darvazasına doğru yollandınız. Mən sizin arxanızca hərəkət edib burada sizə çatdım».

Molla Əli onu şəhərə qaytarmağa çalışdı ki, gedib öz işi ilə məşğul olsun. Bu məqsədlə də dedi: «Sizin mənimlə yoldaş olmağınız mənə bir sıra çətinliklər yaradacaq. Yaxşısı budur, Şiraza qayıdın və arxayın olun, çünki siz artıq möminlərdən sayılırsınız». Lakin gənc dediyindən əl çəkmədi. Uzun söhbətdən sonra Molla Əli axır ki, həmin gəncin ona yoldaşlıq etməsinə razılıq verdi və hər şeyi Tanrının ixtiyarına buraxdı. Onlar bir qədər uzaqlaşmışdılar ki, Əbdülvəhhabın atası Hacı Əbdülməcid özünü onlara çatdırdı. Oğlunu geri qaytarmaq üçün onların arxasınca gələn ata Molla Əli Bəstami ilə son dərəcə kobud rəftar etdi.

Hacı Əbdülməçid mübarək Əmrə iman gətirdikdən sonra çox vaxt həmin hadisəni dostlara nəql edərdi və həmişə də əhvalatı danışan zaman gözləri yaşarardı. O deyərdi: «Bilsəniz, mən o günkü davranışıma görə nə qədər təəssüflənirəm. Allaha şükür ki, Tanrı məni doğru yola istiqamətləndirdi və günahlarımı bağışladı. O vaxtlar mən Fars valisi Fərmanfərmanın oğlanlarının işçisi idim və Fərmanfərma ilə olan əlaqəmə görə heç kəs mənə bir söz deməyə, yaxud məni incitməyə cürət etmirdi. Həmin gün mən qəflətən eşitdim ki, oğlum Əbdülvəhhab öz dükanından çıxıb və şəhəri tərk edib. Mən dərhal Kazerun darvasından çıxıb onun arxasınca yollandım. Əlimdə bir çubuq vardı, qərara gəlmişdim ki, oğlumu kötəkləyim. Eşitmişdim ki, oğlum başında əmmamə olan bir nəfərlə gedib. Qəzəbimin həddi-hüdudu yox idi.

Bir qədər gedib onlara çatdım. Gözüm Molla Əliyə sataşan kimi hirsli vəziyyətdə ona hücum çəkdim və onu kötəkləməyə başladım. O, mənim endirdiyim ağır zərbələrə davam gətirərək, dedi: «Ey Əbdülməcid, əl saxla, çünki Allah sənin bu halını görür. Allah şahiddir ki, sənin oğlunu Şirazdan mən aparmamışam. Mən sənin verdiyin əziyyətə də fikir verən deyiləm... Bir gün sən bütün bunlara görə peşman olacaqsan və mənim günahsızlığımı biləcəksən!» Mən bu sözlərə əhəmiyyət verməyib onu o qədər döydüm ki, axırda özüm əldən düşdüm. Nəhayət, oğluma əmr etdim ki, Molla Əlidən ayrılıb mənimlə bərabər şəhərə qayıtsın. Şəhərə gəldikdən sonra oğlum gördüyü yuxunu mənə danışdı. Bunu eşidən kimi bütün vücudumu təəssüf hissi bürüdü. Sonralar mən Şirazdan Bağdada, Bağdaddan isə Kazımeynə gedib orada məskən saldım, amma həmin təəssüf hissi daim mənimlə idi. Oğlum Əbdülvəhhab Kazımeyndə işləyirdi. Mən Əmrdən bixəbər idim, o vaxta qədər ki, hicri 1267-ci (1851-ci) ildə Həzrət Bəhaullah Tehrana gəldi, oğlum da Kazımeyndən gedib Siyahçal məhbuslarından biri oldu və 1268-ci (1852-ci) ildə şəhidlik zirvəsinə ucaldı. Sonralar Həzrət Bəhaullah Bağdada sürgün edildiyi zaman mən ilahi mərhəmətə layiq görüldüm və mübarək Əmrin həqiqliyini anladım. O da günahımdan keçib məni bağışladı».

Xülasə, Molla Əli öz vəzifəsini yerənə yetirmək üçün Nəcəfə getdi və orada məşhur şiə alimlərindən olan Şeyx Məhəmməd Həsən Sahibcəvahiri Əmrə dəvət etdi. Bir çox vaqiələrdən sonra Molla Əli üləmanın fitnəsi ilə qaniçən düşmənlər tərəfindən tutularaq, Bağdada - böyük müftinin hüzuruna aparıldı. Mən (müəllif) Molla Əlinin işinin axırı barədə əsil həqiqəti öyrənə bilmədim. Bəziləri deyir ki, Molla Əli İstambula gedərkən xəstələnib vəfat etmişdir. Bəziləri isə onun düşmənlərin əli ilə şəhid olduğunu söyləyirlər. Hər halda, cənab Molla Əli Allah Əmrinin yolunda olmazın müsibətlərə dözmüş və Bənzərsiz Məhbubun uğrunda şəhidlik zirvəsinə yüksəlmiş ilk şəxsdir.

Həzrət Bab Molla Əliyə Nəcəf və Kərbəlaya getmək əmrini verdikdən sonra, digər hürufi-həyyi də hüzuruna çağırdı və hərəsinə bir tərəfə yollanmağı tapşırdı. Vidalaşıb ayrılarkən onlara dedi:

*«Ey mənim əziz dostlarım, indi siz ilahi Sözün daşıyıçılarısınız. Tanrı öz sirlər xəzinəsini sizə etibar edib ki, siz ilahi Əmri hər yana yayasınız, öz danışıq və rəftarınızın düzgünlüyü ilə ilahi Nurun gücünü nümayiş etdirəsiniz. Sizin bədəninizin bütün əzaları məqamınızın ucalığına dəlalət etməli, həyatınızın təmizliyindən və məqsədinizin böyüklüyündən söz açmalıdır. Çunki bu, həmin Gündür ki, ulu Tanrı onun barəsində Quranda buyurub: «Bu gün Biz onların ağızlarını möhürləyərik, onların tutduğu əməllər barədə bizə onların əlləri danışar, ayaqları isə şahidlik edər» (Yasin surəsi, 65-ci ayə).* Həzrət Məsihin öz şagirdlərinə dediyi sözləri yadınıza salın. O, şagirdlərini təbliğ üçün ətrafa yollayarkən, onlara demişdi: «Siz qaranlıq gecədə uca dağ başında yanan tonqallara bənzərsiniz. İnsanlar sizin işığınız sayəsində doğru yolu tapmalıdırlar. Sizin vücudunuz o qədər pak, danışığınız o qədər gözəl olmalıdır ki, insanlar sizin nitqinizi və rəftarınızı görüb əbədi feyz mənbəyi və tükənməz fəzl çeşməsi olan səmavi Ataya doğru yönəlsinlər. O ruhani Atanın övladları olan sizlər öz əməllərinizlə ilahi keyfiyyətlərin təzahürü olmalısınız, insanlar ilahi nuru sizdə görməlidirlər. Siz yer üzünün duzusunuz: əgər duz xarab olarsa, onu nə ilə islah etmək olar?!

Siz o qədər gözütox olmalısınız ki, Allahın Əmrini təbliğ etmək üçün getdiyiniz şəhərlərdə heç bir vəchlə əhalidən mükafat və muzd gözləməməlisiniz, yemək-içmək istəməməlisiniz. Hər hansı bir şəhəri tərk etdiyiniz zaman ayaqqabılarınızın tozunu belə çırpın, beləliklə, həmin şəhərə necə təmiz və əliboş girmişdinizsə, eləcə də oradan çıxın. Çünki səmavi Ata daim sizinlədir, sizi izləyir və gözləyir. Əgər siz Ona vəfalı olsanız, yəqin bilin ki, O dünyanın xəzinələrini sizə təslim edəcək, sizin məqamınızı hökmdarların və şahların məqamından da uca edəcək».

Ey hurufi-həyy, ey mənə iman gətirənlər! Bilin ki, bu günün əzəməti ötən günlərə nisbətən qat-qat artıqdır, onlar heç cür müqayisəyə gəlməzlər. Siz o kəslərsiniz ki, zühur səhərinin İşığını gördünüz, Əmrin sirlərindən agah oldunuz. Hümmət kəmərinizi möhkəm bağlayın və o Quran ayəsini xatırlayın ki, bu gün barəsində buyurur: *«Rəbbinin əmri gəlib mələklər səf-səf duracağı (gün)» (Fəcr surəsi, 22-ci ayə)*. Ürəklərinizi dünyəvi arzu və istəklərdən təmizləyin, özünüzü ilahi əxlaqla bəzəyin! Yaxşı əməllərinizlə Allah kəlamının doğruluğunu sübuta yetirin və daim Quranın bu ayəsini nəzərə alın ki, *«əgər Ondan uz döndərsəniz, sizi sizlər kimi olmayan başqa bir tayfa ilə əvəz edər» (Məhəmməd surəsi, 38-ci ayə)*. Elə etməyin ki, başqaları gəlib İlahi Səltənəti sizdən alsınlar, siz isə binəsib qalasınız. Yorğunluq və əzginlik gətirən ibadətlərin kifayət etdiyi dövr çatıb. Bu gün elə bir gündür ki, hər bir kəs pak qəlbi, gözəl əməlləri və həqiqi möminliyi sayəsində ilahi Ərşə ucala bilər, Tanrı dərgahına yaxınlaşıb Onun tərəfindən qəbul oluna bilər. *«Yaxşı söz Ona tərəf yuksələr və yaxşı sözu də saleh əməl ucaldar» (Fatir surəsi, 10-cu ayə)*.

Siz həmən yoxsul və əzilən insanlarsınız ki, Quranda sizin haqqınızda buyurulub: *«Biz yer üzündə yoxsul və əzilən kəslərə mərhəmət göstərmək, onları başçı və varis etmək istədik» (Qəsəs surəsi, 5-ci ayə)*. Tanrı sizi bu ali məqama dəvət edir və siz yalnız o təqdirdə bu ali məqama yüksələ bilərsiniz ki, bütün dünyəvi istək və məqsədlərin üzərindən adlayıb Qurandakı bu ayənin təsdiqinə çevriləsiniz: *«Şərəfli bəndələri Ondan qabaq söz danışmaz və yalnız Onun Əmri ilə iş görərlər» (Ənbiya surəsi, 26-27-ci ayələr)*. Siz İlkin Nöqtədən ayrılmış ilk hərflərsiniz. Siz ilahi zühur çeşməsindən axan dirilik suyunun bulaqlarısınız. Tanrıdan diləyin ki, sizi qorusun, dünyəvi istək və nemətlərin sizin paklıq və gözütoxluğunuza xələl gətirməsinə, sizin şirinliyinizi acıya çevirməsinə imkan verməsin. Mən sizi yaxınlaşan Tanrı günü üçün tərbiyələndirib hazırlamışam, istəyirəm ki, sizin əməlləriniz Qüdrətli Hökmdar tərəfindən qəbul edilsin. Gələcək Tanrı gününün sirləri bu gün bəlli deyil. O günün yenicə doğulmuş körpəsinin məqamı bu günün yaşlılarından möhtərəm olacaq, o Zühurun cahilinin mərtəbəsi bu günün alimindən daha yüksək olacaq.

Ondan qabaq söz danışmaz və yalnız Onun Əmri ilə iş görərlər» (Ənbiya surəsi, 26-27-ci ayələr). Siz İlkin Nöqtədən[[9]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "9) ayrılmış ilk hərflərsiniz. Siz ilahi zühur çeşməsindən axan dirilik suyunun bulaqlarısınız. Tanrıdan diləyin ki, sizi qorusun, dünyəvi istək və nemətlərin sizin paklıq və gözütoxluğunuza xələl gətirməsinə, sizin şirinliyinizi acıya çevirməsinə imkan verməsin. Mən sizi yaxınlaşan Tanrı günü üçün tərbiyələndirib hazırlamışam, istəyirəm ki, sizin əməlləriniz Qüdrətli Hökmdar[[10]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "10) tərəfindən qəbul edilsin. Gələcək Tanrı gününün sirləri bu gün bəlli deyil. O günün yenicə doğulmuş körpəsinin məqamı bu günün yaşlılarından möhtərəm olacaq, o Zühurun cahilinin mərtəbəsi bu günün alimindən daha yüksək olacaq.

İndi isə dünyanın dörd bir tərəfinə səpələnin, sabit qədəm və təmiz qəlblə yolları Tanrı gününün gəlişi üçün hamarlayın. Öz zəiflik və gücsüzlüyünüzə baxmayın, öz qüdrətli Tanrınızın qüvvət və əzəmətini nəzərdə tutun. Məgər Tanrının köməkliyi ilə İbrahim Nəmruda üstün gəlmədimi?! Məgər Tanrının yardımı ilə Həzrət Musa Firona və onun adamlarına qalib gəlmədimi?! Baxmayaraq ki, Həzrət Musanın öz əsasından başqa bir silahı yox idi. Məgər Tanrı Həzrət Məsihin yəhudilər üzərində qələbə çalmasına şərait yaratmadımı?! Hərçənd Həzrət Məsih-əleyhissalam zahirən kimsəsiz və açiz idi. Məgər Tanrı ərəb qəbilələrini Həzrət Rəsula (s) tabe etmədimi?! Həmən vəhşi qəbilələr o Həzrətin müqəddəs təlimi sayəsində tərbiyələnib dəyişdilər və saflaşdılar. Odur ki, işinizə Tanrının adı ilə başlayın, Tanrıya təvəkkül edin, Ona üz tutun və yəqin bilin ki, son nəticədə qələbə və zəfər sizinlə olacaq!»

Həzrət Bab bu sözlərlə əshabələrinə yeni ruh verdikdən və ən mühüm vəzifələrini onlara xatırlatdıqdan sonra hərəsinə bir ölkəni, bir yeri tapşırdı ki, oraya gedib Allah Əmrini təbliğ etməyə başlasınlar. Və göstəriş verdi ki, heç yerdə və heç kimin yanında Onun adını çəkib kimliyini bildirməsinlər. Təbliğ vaxtı yalnız bunu desinlər ki, vəd olunmuş Bab zühur edib, Onun dəlili qəti, sübutu möhkəm və mükəmməldir, Ona iman gətirən hər bir kəs bütün peyğəmbərlərə iman gətirmiş olacaq, Onu inkar edənlər isə bütün peyğəmbərləri inkar etmiş sayılacaqlar.

Bütün bunları dedikdən sonra Həzrət Bab hamı ilə vidalaşıb getməyə icazə verdi, yalnız ona iman gətirənlərin birincisi Molla Hüseyndən və sonunçusu Qüddusdan başqa. Qalan 14 nəfər hürufi-həyy səhər tezdən onlara tapşırılmış yerlərə doğru hərəkət etdilər.

Molla Hüseyn getmək istərkən, Həzrət Bab ona müraciətlə dedi: «Hicaz səfəri və Həcc ziyarətində mənimlə birgə olmayacağına təəssüflənmə. Mən səni elə bir şəhərə göndərirəm ki, Hicaz və Şiraz ona bərabər tutula bilməz, çünki orada böyük bir rəmz və müqəddəs bir sirr gizlənmişdir. Ümidvaram ki, sən Tanrının köməyi ilə fitnə-fəsad törədənlərin gözlərini örtmüş pərdələri qaldıracaqsan, onların beyinlərini qarışıqlıqdan təmizləyəcəksən. İndi sən buradan İsfahana, oradan da Kaşana, Tehrana və Xorasana getməlisən. Xorasandan İraqa yollanarsan və orada öz Pərvərdigarının əmrini gözləyərsən ki, səni hara istəsə, ora da göndərsin. Mən isə Qüddusla birlikdə Həccə gedirəm. Həbəş qulumu da özümlə aparıram. Tezliklə Hicaz karvanı Şirazdan yola düşəcək. Mən də onlarla birgə hərəkət edəcəyəm. Məkkəni və Mədinəni ziyarət edəcəyəm və Tanrı tərəfindən müəyyən edilmiş vəzifələrimi yerinə yetirəcəyəm. Oradan da, İnşallah, İraq və Kufəyə səfər edəcəyəm, ola bilər ki, orada səninlə görüşdük. Əgər İlahinin əmri dediklərimin əksinə olsa, səni xəbərdar edəcəyəm, onda Şirazda hüzuruma yetişərsən. Arxayın ol, İlahi səltənətin qoşunu sənə kömək edəcək və sən uğur qazanacaqsan. Uca səltənətin qoşunu sənin ətrafında hazır dayanıb, sənin vücudunda ilahi bir qüvvət təzahür edib, Allah mərhəməti sənə yol göstərir. Kim sənə dost olsa, Tanrının da dostudur, kim səninlə düşmənçilik etsə, Tanrının da düşmənidir. Səni inkar edən, Tanrını da inkar edər, səni sevən, Tanrını da sevər».

[[1]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml#11) Başqa sözlə peyğəmbərin və imamın, yəni Məhəmmədin və Əlinin.

[[2]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "22) Həmin ədəd 2520-dir ki, onun da yarısı 1260 eləyir, yəni Həzrət Mehdi 1260-cı ildə zuhur edəcək.

[[3]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "33) Orijinalda «qərs» («ağac», yaxud «ağac əkmək»). Bu söz əbcəd hesabı ilə 1260-cı ili köstərir.

[[4]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "44) «Hürufi-həyy» (tək halda «Hərfi-həyy») - Həzrət Baba iman gətirmiş ilk 18 nəfərə verilən addır. Mənası «Həmişəyaşarın (yəni Tanrının) hərfləri» deməkdir.

[[5]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "55) Həzrəti-Əla («Ulu Həzrət») - Həzrət Babın ləqəblərindən biridir.

[[6]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "66) Burada Quranın Əraf surəsindəki 172-ci ayədən götürülmüş məşhur “Ələstu birəbbikum” (“Mən sizin Rəbbiniz deyiləmmi?”) ifadəsi işlənmişdir. Allahın bu sualına insanlar “Bəli!” deyə cavab vermişlər.

[[7]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "77) «Qurrətuleyn» - hərfən «gözun bəbəyi», məcazi anlamda isə «gözun nuru» deməkdir.

[[8]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "88) «Balasəri» sözunnü hərfi mənası “baş üstdə duran”, “baş tərəfdə dayanan” deməkdir.

[[9]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "99) «Nöqteyi-Üla» - Həzrət Babın ləqəblərindən biridir.

[[10]](http://web.archive.org/web/20061009210417/http:/www.bahai.az/lib/promin/nabil/dawn_breakers_az_03.shtml" \l "1010) «Məliki-müqtədir» - Həzrət Bəhaullahın ləqəblərindən biridir.

**IV fəsil. Molla Hüseynin Tehran səfəri**


Molla Hüseyn İnsanların Ağasının [[1]](http://web.archive.org/web/20061009210311/http:/www.bahai.az/lib/promin/nabil/dawn_breakers_az_04.shtml#1) əmrinə əsasən İsfahana yollandı və orada Nimavərd mədrəsəsində məskən saldı. Onun şəhərə gəlişindən xəbər tutan tələbələr, xüsusən əvvəlki səfərində onu görmüş Seyyid Məhəmməd Bağır Rəştinin tələbələri bərk təşvişə düşdülər və onun əleyhinə fəaliyyətə başladılar. Əvvəlcə onlar Seyyid Məhəmməd Bağır Rəştinin oğlu Seyyid Əsədullahın (atasının vəfatından sonra o, şəriət işlərinə başçılıq edirdi) yanına şikayətə getdilər və Molla Hüseynin gəlişini ona xəbər verib onu Molla Hüseynin əleyhinə çıxmağa təhrik etdilər. Seyyid isə onlara belə cavab verdi: «Mən Molla Hüseynin əleyhinə çıxmaq qüdrətinə malik deyiləm. Siz özünüz gördünüz ki, bu şəxs öz geniş biliyi və natiqlik qabiliyyəti ilə atamı necə məğlub etdi. Mən onu necə susdura bilərəm?!» Tələbələr dedilər: «Molla Hüseyn mərhum atanızın vaxtında İsfahana gələndə şeyxilərin tərəfdarı idi və mərhum Seyyidi də öz tərəfinə çəkə bilmişdi. Amma indi o, daha böyük iddia ilə gəlib və yeni nəğmə oxumağa başlayıb. Deyir ki, guya ilahi ayələr və Kitab sahibi olan bir Şəxs zühur eləyib. Camaatı da həmin Şəxsə iman gətirməyə, onun ayələri ilə kifayətlənməyə çağırır». Onlar Seyyid Əsədullaha bu cür çox sözlər dedilər, lakin Seyyid onların istəyinə uyğun bir addım atmadı. Axırda çarəsiz qalıb ondan əllərini üzdülər və Hacı Məhəmməd İbrahim Kəlbasinin yanına getdilər. Hacı Məhəmməd İbrahim İsfahanın məşhur alimlərindən sayılırdı və həmin vaxt xəstələnib yatağa düşmüşdü, ölüm ayağında idi. Onlar həyəcanlı şəkildə məsələni açıb Hacıya danışdılar. Hacı dedi: «Sakit olun, əgər Molla Hüseyn belə söz deyirsə, bunu araşdırmaq lazımdır. Mən bu xəstəlikdən şəfa tapıb ayağa dursam, özüm şəxsən bu məsələni araşdıracağam, çünki Molla Hüseyn yalana aldanan deyil. Əgər o, yeni dinə dəvət edirsə, çalışıb bunu aydınlaşdırmaq lazımdır. Siz həqiqəti aydınlaşdırmamış, onu rədd və inkar etməyin». Molla Hüseynin əleyhdarları burada da istəklərinə nail olmayıb İsfahan hakimi Mənuçehr xan Mötəmidüd-dövlənin yanına tələsdilər və ona şikayət etdilər. Mənuçehr xan açıq-aydın bildirdi ki, bu işin mənə aidiyyəti yoxdur, bu din alimlərinə dəxli olan bir məsələdir. Eyni zamanda xəbərdarlıq etdi ki, Molla Hüseynə qarşı fitnə-fəsad törədib onu incitməkdən çəkinsinlər. Buradan da əlləri üzülən tələbələr hədsiz ümidsizlik və məyusluq içərisində meydandan çəkildilər, Molla Hüseyn isə tam cəsarətlə və heç bir maneəyə rast gəlmədən yeni Günün müjdəsini yaxına-uzağa çatdırmağa başladı.

İsfahanda Əmrə iman gətirən ilk şəxs bir xırmançı oldu. O, Molla Hüseynə möhkəm bağlanmışdı, gecə-gündüz onun yanında olur, canla-başla ona qulluq edirdi. Sonralar həmin xırmançı əshabələrin Şeyx Təbərsi qalasında mühasirəyə alındığını eşidəndə, dərhal əshabələrin köməyinə çatmaq üçün Mazandarana yollanmışdı. Deyirlər ki, o, əlində xəlbir küçə və bazarlardan keçib sürətlə gedirmiş. Səbəbini soruşduqda, deyibmiş: «Əshabələrə kömək üçün Mazandarana gedirəm. Yolüstü hər bir şəhərdə vəd olunmuş Şəxsin zühurunun müjdəsini hamıya çatdıracağam, onları bu xəlbirdən keçirib layiqli olanları seçərək, candan keçmək üçün özümlə aparacağam». Beləcə o, özünü qalaya yetirmiş və şəhid olmuşdu. Həzrəti-Əla «Bəyan»ın fars dilində olan variantında xırmançını elə bu adla yad etmişdir.

İsfahanda Əmrə iman gətirmiş şəxslər arasında Mirzə Məhəmmədəli Nəhri, onun qardaşı Mirzə Hadi və Mirzə Məhəmməd Rza Paqala da olmuşlar. Molla Sadiq Müqəddəs Xorasani də həmin vaxt mübarək Əmri qəbul etmək şərəfinə nail olmuşdu. Həzrət Bəhaullah ona «İsmullah-ul-əsdəq» («Allahın ən düzgün adı») ləqəbi vermişdir. O, Seyyid Kazım Rəştinin təliminə əsasən daim vəd olunmuş Şəxsin zühurunu gözləyirmiş və beş il imiş ki, İsfahanda yaşayırmış. Özünün danışdığına görə, o, bir axşam Mirzə Məhəmmədəli Nəhrinin evində Molla Hüseynlə görüşür. Molla Hüseyndən yeni Günün müjdəsini eşidir. Ondan vəd olunmuş Həzrətin adını və ləqəbini soruşduqda, Molla Hüseyn cavab verir ki, vəd olunmuş Şəxs onun adını və kimliyini deməyi qadağan edib. Sonra da hürufi-həyyin dua oxumasından, hərəsinin bir yolla vəd olunmuş Şəxsi tanımasından söhbət açır. Müqəddəs deyir: «Mən də hürufi-həyy kimi onu tanıya bilərəmmi?!» Molla Hüseyn cavab verir: «İlahi mərhəmətin qapısı bütün insanların üzünə açıqdır». Müqəddəs Mirzə Məhəmmədəli Nəhridən xəlvət bir otaq istəyir və qapını bağlayıb dua etməyə başlayır. Bir müddətdən sonra vaxtilə şəhidlərin ağasının qəbri üstündə gördüyü və İmamın məzarı qarşısında bahar buludu tək ağlayan bir gəncin çöhrəsi onun gözləri önündə canlanır. Gənc ona baxıb gülümsəyir. Müqəddəs qeyri-ixtiyari olaraq, onun ayağına düşmək istəyir, lakin o nurani Gənc dərhal qeybə çəkilib gözdən itir. Müqəddəs sonsuz həyəcan və şövqlə Molla Hüseynin yanına gəlir və əhvalatı ona danışır. Molla Hüseyn ona bu sirri gizli saxlamağı tapşırır və deyir: «İndi siz Əmri Hacı Kərim xana çatdırmaq üçün Kirmana gedin, oradan isə Şiraza yollanın. Ümid edək ki, qayıdandan sonra, İnşaallah, biz Şirazda bənzərsiz Məhbubla görüşmək şərəfinə nail olacağıq».

Molla Hüseyn İsfahandan Kaşana yollandı. Kaşanda mübarək Əmrə ilk iman gətirən şəxs o şəhərin məşhur tacirlərindən biri - Hacı Mirzə Cani Pərpa oldu. Molla Hüseyn Kaşanda Əmri köhnə tanışlarından birinə də elan etdi, Seyyid Əbdülbaqi adlı bu şəxs şeyxi alimlərindən idi. Lakin o, öz vəzifəsini və məqamını əldə saxlamağı mübarək Əmri qəbul etməkdən üstün tutdu. Həmin şəxs Kərbəla və Nəcəfdə Molla Hüseyni görmüş və onunla tanış olmuşdu.

Molla Hüseyn Kaşandan Quma getdi, lakin o şəhərin əhalisində müvafiq qabiliyyət görməyib toxum səpməklə kifayətləndi. Həzrət Bəhaullah Bağdadda olarkən, Babülbabın (Molla Hüseynin) Qum şəhərində səpdiyi toxumlar cücərməyə başladı: Qum sakinlərindən olan Hacı Mirzə Musa Qumi Bağdada yollanıb Həzrət Bəhaullahın hüzuruna yetişdi və Əmrə iman gətirdi. Sonralar o, şəhid oldu.


Molla Hüseyn Qumdan Tehrana yollandı və orada Paminar mədrəsəsi adı ilə məşhur olan Mirzə Saleh mədrəsəsinin hücrələrindən birində qalmağa başladı. Həmin mədrəsədə şeyxi alimlərindən Hacı Mirzə Məhəmməd Xorasani adlı birisi müdərris idi. Molla Hüseyn onu mübarək Əmrə dəvət etdi və ilahi çağırışı ona çatdırdı. Lakin o, Allah Əmrini qəbul etməkdən boyun qaçırdı, hətta acıqlanıb Molla Hüseynə belə dedi: «Biz belə güman edirdik ki, Seyyid Kazım Rəştinin vəfatından sonra siz şeyxi firqəsinin inkişaf edib ucalmasına çalışacaqsınız, mövcud şübhələri aradan qaldıracaqsınız və şeyxi təriqətini onun əleyhdarlarının irad və tənqidlərindən xilas edəcəksiniz. İndi görürəm ki, bizim gümanımız yanlış imiş. Və bizim ümidlərimiz büsbütün ümidsizliyə çevrildi. Əgər siz haqqında söhbət açdığınız batil əqidəni yaymaqda davam etsəniz, yəqin bilin ki, Tehranda şeyxi təriqətini məhv edəcəksiniz». Molla Hüseyn ona dedi ki, arxayın ol, mənim məqsədim heç də Şeyxin və Seyyidin təlimini məhv etmək və gözdən salmaq deyil, həm də mən Tehranda çox qalmayacağam.

Molla Hüseyn Tehranda qaldığı müddətdə hər gün sübh tezdən öz mənzilindən çıxırdı. Həzrət Bəhaullahın qardaşı cənab Mirzə Musa Kəlim danışırdı ki, Şeyxin və Seyyidin davamçılarından olan Molla Məhəmməd Müəllim Nuri mənə bu əhvalatı nəql etmişdir: «Mən Hacı Mirzə Məhəmməd Xorasaninin şagirdlərindən idim və onun dərs dediyi mədrəsədə qalırdım. Mənim hücrəm onun hüçrəsinə bitişik idi, onunla get-gəlim də vardı. Bir gün adı çəkilən müdərrisin cənab Molla Hüseynlə mübahisəsini eşitdim və əvvəldən axıradək onların söhbətinə qulaq asdım. Molla Hüseynin nitqinin bəlağəti və dəlillərinin möhkəmliyi, eləcə də müdərrisin inadkarlığı və insafsızlığı məni heyrətə saldı. Molla Hüseynin sözləri mənə qəribə təsir bağışlamışdı, mən onun danışıq və davranışının cazibəsinə düşmüşdüm. Eyni zamanda müdərrisin Molla Hüseynlə kobud rəftarından bərk acığım gəlmişdi. Amma onun Molla Hüseynlə mübahisəsindən xəbərdar olduğumu gizli saxladım və qərara gəldim ki, Molla Hüseynlə təklikdə görüşüm. Gecə yarısı onun gözləmədiyi halda gedib hücrəsinin qapısını döydüm. O, hələ oyaq idi, yanında çıraq yanırdı. Gəlişimi gözləməsə də, məni çox mehribanlıqla qəbul etdi. Onun mehribanlığı mənim qəlbimə yaman təsir göstərmişdi, hər dəfə onunla danışanda özümdən asılı olmadan gözlərim yaşarırdı. Molla Hüseyn mənim qabiliyyətimi duyan kimi dedi: «İndi başa düşdüm ki, nə üçün burada məskən salmışam. Sizin ustadınız insafsızlıq etsə də, mən ümidvaram ki, şagirdləri onun əksinə olaraq, Əmrin mahiyyətini anlayacaqlar». Sonra mənim adımı və haradan olduğumu soruşdu. Mən cavab verdim ki, adım - Molla Məhəmməd, ləqəbim - Müəllimdir, özüm də Mazandaran vilayətindəki Nur bölgəsindənəm. Molla Hüseyn bunu eşidən kimi dedi: «Bu gün Mirzə Büzürg Nurinin ailəsində şöhrətinə, əxlaqına və elminə görə onun varisi sayıla biləcək bir şəxs varmı?» Mən dilləndim: «Bəli, onun oğullarından Biri qalan hamısından fərqlənir və davranışı baxımından atasına oxşayır». Molla Hüseyn soruşdu: «O nə işlə məşğuldur?» Dedim: «Kimsəsizlərə arxa durmaqla və acları doyurmaqla!» O yenə sual etdi: «Onun vəzifəsi və rütbəsi nədir?» Mən cavab verdim: «O, kasıbların ümidi və qəriblərin pənahıdır. Adı Hüseyn Əlidir. Nəstəliq xəttinin şikəstə növündə yaxşı yazır. Vaxtının çoxunu gözəl meşələrdə gəzməklə keçirir, Onun təbiət mənzərələrinə xüsusi bağlılığını hamı bilir. 28 yaşı var». Molla Hüseyn mənə baxıb hədsiz sevinclə dedi: «Güman edirəm ki, Onunla tez-tez görüşürsən». Mən dedim: «Bəli, onun evinə tez-tez gedirəm». Molla Hüseyn soruşdu: «Sənə bir əmanət versəm, mənim adımdan Ona çatdıra bilərsənmi?» Mən: «Əlbəttə!» - deyə cavab verdim. Molla Hüseyn hədsiz inamla parçaya bükülmüş kağız lüləsini mənə verib dedi: «Sabah səhər tezdən bunu Ona çatdırarsan və nə söyləsə, gəlib mənə danışarsan». Mən sübh tezdən durub Həzrət Bəhaullahın evinə yollandım. Gördüm ki, onun qardaşı Mirzə Musa qapının ağzında durub. Məsələni ona bildirdim. Mirzə Musa evə girdi və tezliklə geri dönüb məni Mübarək Hüzura dəvət etdi. Mən kağız lüləsini Mirzə Musaya verdim, o da kağızı Həzrət Bəhaullahın qarşısına qoydu. Həzrət Bəhaullah mənə oturmağa yer göstərdi, Özü isə kağız lüləsini açıb nəzərdən keçirməyə başladı. Oradakı bəzi cümlələri isə ucadan bizim üçün oxudu. Həzrət Bəhaullahın səsinin məlahəti və nitqinin gözəlliyi məni valeh etdi. Bir necə parçanı oxuduqdan sonra Həzrət Bəhaullah qardaşına üz tutub dedi: «Musa, nə deyirsən? Quranın mahiyyətini anlamış bir insan bu sözlərin Tanrıya məxsus olmadığını söyləyərsə, ədalət və insafdan uzaq olmazmı?!». Daha bir söz söyləməyib getməyimə icazə verdi. Eyni zamanda mənə bir kəllə rus qəndi və bir bağlama çay verdi ki, onun məhəbbət dolu sözləri ilə birlikdə Molla Hüseynə çatdırım. Mən hədsiz həyəçan və sevinc içərisində ayağa qalxıb Molla Hüseynin yanına qayıtdım. Həzrət Bəhaullahın sözlərini və hədiyyəsini ona çatdırdım. Molla Hüseyn sonsuz şadlıq içərisində ayağa durub hadiyyəni məndən aldı və öpdü. Sonra məni qucaqlayıb gözlərimdən öpdü və dedi: «Ey əziz və sevimli dostum, sən mənim qəlbimi necə sevindirdinsə, Tanrı da eləcə sənin könlünü şad eləsin!» Molla Hüseynin hərəkətləri məni xeyli təəccübləndirdi, öz-özümə sual verdim ki, görəsən, bu iki könlü birləşdirən nədir? Bir necə gündən sonra Molla Hüseyn Xorasana yola düşdü və xudahafizləşərkən, mənə dedi: «Gördüklərini və eşitdiklərini heç kəsə bildirmə, onları öz qəlbində gizli saxla! Onun adını kimsəyə söyləmə, çünki düşmənlər Onu incidə bilərlər. Daim dua et ki, Tanrı Onu hifz etsin və Onun vasitəsilə əzilənlərə mərhəmət göstərsin, onun sayəsində yoxsulları və kimsəsizləri ucaltsın. Əmrin mahiyyəti hələlik sizə bəlli deyil. Biz indi yeni Əmrin sədasını xalqa çatdırmalı və insanları bu mübarək Əmrə dəvət etməliyik. Tezliklə bu şəhərdə bir çoxları həmin Əmrin yolunda canlarını fəda edəcəklər, ilahi Əmrin ağacı onların qanı ilə suvarılacaq və insanlar O Ağacın kölgəsinə sığınacaqlar».

[[1]](http://web.archive.org/web/20061009210311/http:/www.bahai.az/lib/promin/nabil/dawn_breakers_az_04.shtml#11) «Mövlayi-aləmiyan» - Babın ləqəblərindən biridir.

**V fəsil. Həzrət Bəhaullahin Mazandaran səfəri**

Həzrət Babın təlimini yaymaq üçün Həzrət Bəhaullahın səfər etdiyi ilk yer Mazandaran vilayətindəki Nur bölgəsi oldu. Nur - Həzrət Bəhaullahın əsil vətənidir. Nur bölgəsində yerləşən Takor kəndində Həzrət Bəhaullahın atasının iri torpaq sahəsi vardı. O, orada böyük bir qəsr tikdirmişdi. Qəsrin içərisi qiymətli xalçalarla və dəyərli əşyalarla bəzədilmişdi.

Mən (müəllif) bir gün Həzrət Bəhaullahın mübarək dilindən aşağıdakı sözləri eşitdim: «Mərhum vəzir[[1]](http://web.archive.org/web/20061009210338/http:/www.bahai.az/lib/promin/nabil/dawn_breakers_az_05.shtml" \l "1) çox yüksək məqama malik idi, buna görə də hamı ona həsəd aparırdı. Çoxlu sərvətinə, əsl-nəcabətinə, ləyaqətinə, səxavətinə və yüksək vəzifəsinə görə cənab vəziri tanıyanların hamısı onunla Hesablaşırdı. İyirmi il ərzində Nuri ailəsinin Nur və Tehranda yaşayan üzvləri şad-xürrəm, sağ-salamat və tam təmin olunmuş bir həyat yaşamışdılar. Bu müddət ərzində Allahın bərəkəti o ailənin üzərindən əskik olmamışdı və onlar heç bir cəhətdən korluq çəkməmişdilər. Lakin iyirmi il keçdikdən sonra qəflətən o xoşbəxtlik və rahatlıq çətinliklər və bəlalarla əvəz olundu, sərvət və var-dövlətin yerini maddi sıxıntılar və yoxsulluq tutdu. Əvvəlcə Takor kəndində baş vermiş güclü daşqın cənab vəzirin oradakı qəsrinin yarısını dağıtdı. Qəsrin bünövrəsi xeyli möhkəm olsa da, şiddətli sel axını onun ən gözəl hissəsini sıradan çıxardı və oradakı qiymətli əşyaları məhv etdi. Digər tərəfdən cənab vəzirin düşmənlərinin və ona paxıllıq edənlərin fəaliyyəti nəticəsində hökumət mənsəbi də onun əlindən çıxdı. O, həmin vaxta qədər İran sarayında yüksək mənsəblər tuturdu, amma düşmənlərin və paxılların fitnə-fəsadı onun hökumət vəzifələrindən uzaqlaşdırılmasına səbəb oldu. Lakin bir-birinin ardınca baş verən bu hadisələr cənab vəzirin davranışında heç bir dəyişiklik əmələ gətirmədi. O, imkanlı vaxtlarındakı mətanət və vüqarını, səxavət və qayğıkeşliyini çətin günlərində də qoruyub saxladı. Hətta ona vəfasız çıxmış dil dostları ilə də əvvəlki tək mehriban davranırdı. Bir sözlə, cənab vəzir ömrünün son dəqiqələrinə qədər bütün əziyyətlərə sakitcə dözdü, hər cür çətinliyə mərdliklə sinə gərdi».

Bir dəfə Həzrət Əbdülbəha bəhai olmaq nə deməkdir sualına belə cavab vermişdir: "Bəhai olmaq – bütün dünyanı sevmək deməkdir; bəşəriyyəti sevmək və ona xidmət etmək, ümumdünya sülhü və qardaşlığı naminə çalışmaq deməkdir". Başqa bir vaxt O, bəhaini "insanın ən yaxşı və kamil keyfiyyətlərini özündə cəmləşdirən şəxs kimi" səciyyələndirmişdir.

Həzrət Bab Əmri izhar etməmişdən öncə Həzrət Bəhaullah Nur bölgəsinə səfər etmişdi. O vaxtlar məşhur müctəhid Mirzə Məhəmməd Tağı Nuri həmin bölgədə qeyri-adi nüfuz qazanmışdı. Ondan dərs almış kəslər bununla öyünər, özlərini həqiqi alim sanar və islamın bütün sirlərinə vaqif olduqlarını düşünərdilər. Bir gün iki yüz nəfərə yaxın şagirdin iştirak etdiyi dərsdə müctəhid Nuri pak imamlardan nəql olunan çətin hədislərdən birini söylədi ki, şagirdlər həmin hədisin mənası barədə müzakirə açsınlar və öz fikirlərini bildirsinlər. Dərs vaxtı Həzrət Bəhaullah bir necə yoldaşı ilə birlikdə içəri girdi və müzakirəni dinləməyə başladı. Müctəhid Nurinin şagirdlərindən heç biri qoyulan suala düzgün cavab verə bilmədi. Belə olduqda, Həzrət Bəhaullah sadə bir dillə həmin hədisi şərh etdi. Hədisin mənasını açmaqda şagirdlərinin aciz qaldığını görən muctəhid Nurinin kefi pozuldu və o, qəzəb qarışıq bir ahənglə şagirdlərinə dedi: «Mən neçə ildir zəhmət çəkirəm, sizi müqəddəs islam dininin ali həqiqətləri və dəyişməz prinsipləri ilə tanış edirəm ki, siz sirləri aça biləsiniz, çətinlikləri asanlaşdırmağı bacarasınız. Amma bu gün görürəm ki, başına papaq qoymuş bir Gənc elm və bilik baxımından sizin hamınızdan üstündür. Bu Gənc heç bir mədrəsədə oxumayıb, sizin öyrəndiyiniz elmlərlə tanış olmayıb, lakin O, çətin məsələni sadə şəkildə izah etdi, siz isə neçə illik zəhmətdən sonra bir hədisin mənasını açmaqda acizlik göstərdiniz».

Həzrət Bəhaullah Nur bölgəsindən qayıtdıqdan sonra müctəhid Nuri Həzrət Bəhaullah barədə iki yuxu görmüş və onlara çox ciddi yanaşmışdı. Sonradan həmin yuxuları şagirdlərinə də danışmışdı. Müctəhid öz yuxularının məzmununu belə nəql edirmiş: «Birinci dəfə yuxuda gördüm ki, bir dəstə adamın əhatəsində dayanmışam. Hamı bir evə işarə edərək, deyir: «Həzrət Sahib əz-Zaman oradadır». Mən çox sevindim və sürətlə həmin evə tərəf getdim ki, özümü o Həzrətin hüzuruna çatdırım. Qapıya çatanda, məni içəri girməyə qoymadılar. Təəccüblənib səbəbini soruşdum. Mənə dedilər: «Həzrət Qaim bir nəfərlə söhbət edir, heç kəsin içəri daxil olmağa ixtiyarı yoxdur, giriş qəti surətdə qadağandır!» Mən o Həzrətin hüzurundakı şəxsin kimliyini aydınlaşdırmaq istədim. Qapı ağzında durmuş məmurların görünüşü və davranışından bu nəticəyə gəldim ki, həmin mötəbər şəxs Həzrət Bəhaullahdır. İkinci dəfə yuxuda gördüm ki, bir yerdəyəm, ətrafımda da çoxlu sandıqlar qoyulub. Mənə dedilər ki, bu sandıqlar Həzrət Bəhaullaha məxsusdur. Sandıqları açdım. Gördüm ki, kitabla doludur. Kitabları açdım. Gördüm ki, onların bütün sözləri qiymətli mürəkkəblərlə yazılıb. Onların parıltısı gözlərimi qamaşdırdı. Həmin mürəkkəblər o qədər parlaq və işıqlı idi ki, heyrət və təəccübdən yuxudan ayıldım».

1260-cı (1844-cü) ildə Həzrət Bəhaullah Allah kəlamını təbliğ etmək üçün Mazandarana gedəndə, haqqında danışılan müctəhid Nuri artıq vəfat etmişdi. Onun hüzurunda dərs oxuyan üləmanın hərəsi bir yana üz tutmuşdu. Sözü gedən müctəhidin yerinə Molla Məhəmməd adlı birisi keçmişdi. Onun dərslərinə cəmi bir neçə nəfər adam gəlirdi. Mirzə Məhəmməd Tağı Nurinin dövründəki hay-küydən və canlanmadan əsər-əlamət qalmamışdı. Həzrət Bəhaullah Mazandarana gələn kimi vilayətin əyan və zadəkanlarının çoxu onun hüzuruna tələsib «xoş gəldin!» dedilər. Həzrət Bəhaullahın görüşünə gələn hər bir kəs gözləyirdi ki, O, Tehranda - şah sarayında baş verən hadisələrdən və təzə xəbərlərdən söhbət açacaq. Axı O, saray əyanları arasında böyük ehtiram və nüfüz qazanmışdı, orada geniş əlaqələrə malik idi! Lakin Həzrət Bəhaullah söhbət zamanı insanların eşitmək istədikləri bu cür mətləblərdən bir kəlmədə söz açmırdı. O yalnız yeni Əmrin zühuru və Həzrət Babın çağırışı barədə danışırdı. Təsirli və bəlağətli bir dillə əsaslandırmağa çalışırdı ki, əgər səlahiyyət sahibləri bu ilahi çağırışa qulaq asıb yeni Əmri qəbul etsələr, məmləkətə və millətə saysız-hesabsız faydalar yetişər.

Bu sözləri eşidən insanların hamısı təəccüblənirdi ki, nə üçün O, belə möhtərəm, nüfuzlu, cavan və ağıllı ola-ola, din alimlərinin və ruhani rəhbərlərin vəzifəsi sayılan işlərlə məşğul olur, onların deməli olduğu mətləblərdən bəhs edir. Lakin Onun mübarək kəlamlarını dinlədikdən, aydın və inandırıcı dəlillərini eşitdikdən sonra dediklərini qəbul və təsdiq etməyə məcbur olurdular. Həzrət Bəhaullahın izahatından sonra yeni Əmr onların nəzərində son dərəcə mühüm bir məsələyə çevrilirdi. Eyni zamanda Həzrət Bəhaulahın geniş məlumatı və dərin biliyi, fikirlərindəki cəsarət və qətiyyət, ruhani məsələlərə tam və hərtərəfli şəkildə bələd olması onları heyrətə salır, onların vücuduna qeyri-adi təsir bağışlayırdı. Heç kəs O Həzrətlə mübahisəyə girişməyə casərət etmirdi. O Həzrətlə mübahisə etməyə çalışan yeganə şəxs onun Əziz adlı əmisi oldu. Əziz daim Həzrət Bəhaullahın dediklərinə etiraz etməyə cəhd göstərir və öz aləmində onun mübarək kəlamlarını rədd edirdi. Mübarək Hüzurda olan şəxslər onun tərsliyini və inadkarlığını görüb qarşısını almaq və onun nalayiq davranışına son qoymaq istəyirdilər, lakin Həzrət Bəhaullah buna razı olmur və deyirdi: «Onunla işiniz olmasın, onu Tanrının ixtiyarına buraxın!» Əziz O Həzrətin qarşısında öz zəifliyini və acizliyini görüb Molla Məhəmmədin yanına getdi və ondan yardım dilədi. O, Molla Məhəmmədə müraciətlə dedi: «Ey Peyğəmbərin canişini, islam dini üçün böyük təhlükə yaranıb. Gör iş nə yerə çatıb ki, saray libası geymiş bir Gənc Nura gələrək, imanın alınmaz qalasına hücum çəkir və islam dinini məhv edir. Ayağa qalx, Allahın dinini müdafiə et, Onun qarşısını al və hücumuna mane ol! Kim Onun yanına gedirsə, Onun sehrinin toruna düşür, Onun fəsahətli danışığının cazibəsindən qurtula bilmir. Bilmirəm O nə edir ki, hamını özünə doğru çəkir. İki şeydən biridir: ya O, sehrbaz və cadugərdir, ya da çaya hansısa dərman qatır və həmin çayı içən hər bir kəs Onun iradəsinə tabe olur». Molla Məhəmməd məsələdən bixəbər olsa da, Əzizin sözlərinin yalan olduğunu anladı və zarafatla ona dedi: «Sən də o çaylardan içmisənmi və Onun sözlərini eşitmisənmi?» Əziz cavab verdi: «Bəli, amma sizə olan güclü məhəbbətim və sədaqətim imkan vermədi ki, O gəncin sehri mənə təsir göstərsin». Müctəhid Molla Məhəmməd yaxşı bilirdi ki, o heç vaxt camaatı Həzrət Bəhaullahın əleyhinə qaldıra bilməz və qorxub-çəkinmədən yeni təlimi yaymaqla məşğul olan bu mötəbər Şəxsin fəaliyyətinə mane olmaq iqtidarında deyil. Odur ki, Əzizin dediklərinə cavab olaraq, ərəb dilində bir neçə sətir yazıb ona verdi. Yazının məzmunu beləydi ki, ey Əziz, heç kəsdən qorxma, heç kim sənə bir zərər yetirə bilməz. Bu sözlər o qədər səhv yazılmışdı ki, hansı məqsəd daşıdığı aydın olmurdu. Takor kəndinin əyanlarından bir çoxu həmin yazını görmüş, katibi də, məktubu da lağa qoymuşdular.

Xülasə, kim Həzrət Bəhaullahın hüzurunda olub yeni Əmrin müjdəsini eşidirdisə, o qədər güclü təsirə və cazibəyə düşürdü ki, istər-istəməz Əmri təbliğ etməyə başlayırdı. Molla Məhəmmədin şagirdləri dəfələrlə tələb etmişdilər ki, o, Həzrət Bəhaullahın hüzuruna gedib yeni dəvətin mahiyyəti ilə tanış olsun və Həzrət Bəhaullahın əsas məqsədini camaata anlatsın. Lakin müctəhid buna razı olmayıb hər dəfə bir bəhanə ilə boyun qaçırırdı. Şagirdlər nə qədər təkid edirdilərsə, müctəhid bir o qədər qətiyyətlə onların təklifini rədd edirdi. Nəhayət, şagirdlər müctəhidin qarşısında möhkəm dayandılar və onun heç bir bəhanəsini qəbul etməyib dedilər: «Sizin məqamınız tələb edir ki, islam dinini qoruyasınız. Bu, sizin ən başlıca vəzifənizdir. Siz gərək daim gözdə-qulaqda olasınız, haradan din barəsində bir söz eşidilərsə, ona diqqət yetirib hər bir iddiaçının əsas məqsədini aydınlaşdırasınız və imkan verməyəsiniz ki, islam dininə zərər dəysin». Axırda Molla Məhəmməd qərara gəldi ki, tanınmış və hazırlıqlı şagirdlərindən ikisini Mübarək Hüzura göndərsin. Bu iş üçün o, Molla Abbası və Mirzə Əbülqasimi (onların hər ikisi sabiq müctəhid Mirzə Məhəmməd Tağının kürəkəni idi) seçdi və onlara dedi: «Gedin, Həzrət Bəhaullahla görüşün, Onun əsas məqsədini və dəvətinin mahiyyətini öyrənin. Siz Onun dediklərinin haqq, yaxud batil olması barədə nə qərara gəlsəniz, mən həmin qərarı sözsüz qəbul edəcəyəm. Sizin rəyiniz - mənim rəyimdir!» Həmin iki nəfər Takora yollandı. Ora çatanda eşitdilər ki, Həzrət Bəhaullah qışlağa gedib. Onlar da ora getdilər. Bu iki şəxs Mübarək Hüzura yetişəndə, Həzrət Bəhaullah Qurani-kərimin «Fatihə» surəsini təfsir edirdi. Onlar oturub mübarək kəlamlara qulaq asmağa başladılar və gördülər ki, bu təsirli ifadələri, aydın nitqi, güclü dəlilləri və inandırıcı sübutları heç bir vəchlə inkar etmək mümkün deyil. Molla Abbas qeyri-iradi yerindən qalxdı, gedib itaətkar bir görkəmlə qapının ağzında durdu, titrəyib ağlaya-ağlaya yoldaşı Mirzə Əbülqasimə dedi: «Görürsən ki, mən nə haldayam. Mübarək Hüzurdan soruşmaq üçün hazırladığım suallar büsbütün yadımdan çıxıb. Sən özün bilirsən, əgər sual vermək iqtidarındasansa, ver, cavabını al, sonra Molla Məhəmmədə mənim vəziyyətimi çatdır və ona de: Abbas dedi ki, mən bu Böyük İnsandan ayrılmayacağam və bir daha sənin yanına gəlməyəcəyəm». Molla Əbülqasim dedi: «Mən də sənin vəziyyətindəyəm və daha müctəhidlə heç bir işim yoxdur. Mən öz Tanrıma söz vermişəm ki, ömrümün sonuna qədər bu böyük Şəxsiyyətin hüzurundan uzaqlaşmayacağam. İndi mənim yeganə rəhbərim Həzrət Bəhaullahdır».

Molla Məhəmmədin bu iki nümayəndəsinin Əmrə iman gətirməsi xəbəri qeyri-adi bir sürətlə bütün Nur bölgəsinə yayıldı. Müxtəlif təbəqələrdən və müxtəlif yerlərdən olan insanlar dəstə-dəstə Həzrət Bəhaullahın yaşadığı məkana axışmağa başladılar və onların əksəriyyəti mübarək Əmrə iman gətirdi.

Bir gün Həzrət Bəhaullahın mötəbər şəxslərdən sayılan tərəfdarlarından biri Mübarək Hüzura ərz etdi ki, Nur camaatı əməlli-başlı sizə bağlanıb, hamının üz-gözündən sevinc və şadlıq yağır. Əgər Molla Məhəmməd də sizin tərəfdarlarınızın sırasına qoşulub yeni Əmri qəbul edərsə, bunun mübarək Əmrin yayılmasına ciddi təsiri ola bilər. Həzrət Bəhaullah buyurdu: «Mənim Nura gəlməkdə məqsədim ilahi Əmri elan edib insanlara çatdırmaq və onlara doğru yolu göstərməkdir. Mənim başqa məqsədim olmayıb və yoxdur. Buna görə də əgər eşitsəm ki, bir şəxs həqiqəti axtarır, lakin yüz fərsənglik məsafədə yaşadığı üçün mənim görüşümə gələ bilmir, mən özüm hədsiz sevinc və məmnuniyyətlə təxirə salmadan onun yanına gedərəm və ilahi Əmri ona çatdıraram. Molla Məhəmməd Səadətabadda yaşayır, ora qədər elə də böyük məsafə yoxdur. Mən özüm onu görməyə gedib Allah kəlamını ona elan edəcəyəm».

"Kim ardımca ketmək istəyirsə özünü inkar etsin və çarmıxını götürüb ardımca gəlsin. Çünki kim canını xilas etmək istərsə, onu itirəcək; fəqət kim canını Mənim uğrumda itirsə, onu qazanacaqdır" *(İncil. Matta, 16:25-26)*.

Həzrət Bəhaullah əshabələrindən bir neçəsi ilə bərabər Səadətabada yollandı. Molla Məhəmməd onları hədsiz mehribanlıqla qarşıladı. Həzrət Bəhaullah buyurdu: «Mən rəsmi görüşə gəlməmişəm, məqsədim heç də sizə baş çəkmək deyil. Mən yalnız ona görə gəlmişəm ki, yeni Əmrin zühurunu sizə çatdırım. Bu, Allahın Əmridir, islamın vəd etdiyi gün gəlib çatıb, bu mübarək Əmrə iman gətirən şəxs yenidən doğulacaqdır. İndi buyurun görək, sizin bu mübarək Əmri qəbul etməyinizə nə mane olur?» Molla Məhəmməd dedi: «Mən Quranla istixarə etmədən heç bir işə başlamıram və heç bir qərar çıxarmıram. Yəni Quranı açıram, səhifənin başlanğıcındakı ayənin məzmununa baxıram və ona uyğun hərəkət edirəm». Həzrət Bəhaullah etiraz etmədi. Müctəhid Quran gətirtdi, onu açıb baxdı və dərhal da bağladı. Hansı ayənin çıxdığını və onun məzmununun nədən ibarət olduğunu bildirmədən dedi: «İstixarə icazə vermir, ona görə də söhbətə və müzakirəyə başlamıram». Orada olan adamların bəziləri müctəhidə inandılar və düşündülər ki, o, düz deyir. Bəziləri isə məsələnin mahiyyətini anladılar və başa düşdülər ki, müctəhidin bu davranışı qorxudan irəli gəlir; o, bu bəhanəyə əl atmaqla söhbətdən boyun qaçırmağa çalışır. Həzrət Bəhaullah onun bu cəsarətsizliyindən xoşlanmadı və onunla son dərəcə mehriban bir tərzdə xudahafizləşib geri döndü.

Bir gün Həzrət Bəhaullah bir neçə nəfərlə bərabər gəzintiyə çıxmışdı. Yolda onlar bir cavana rast gəldilər. O, yoldan bir qədər aralıda tək-tənha oturmuşdu. Əynində dərviş libası vardı, uzun və dağınıq saçları bir-birinə qarışmışdı. O, arxın qırağında ocaq qalamışdı və yemək bişirməklə məşğul idi. Həzrət Bəhaullah ona yaxınlaşıb soruşdu: «Dərviş, nə edirsən?» Gənc kobud bir səslə cavab verdi: «Allahı yeməklə, Allahı bişirməklə və Allahı yandırmaqla məşğulam!» Həzrət Bəhaullah o gəncin sadəliyini, səmimiyyətini və hər cür sünilikdən uzaq olan davranışını görüb sevindi, onun cavabından kefi açıldı və onunla söhbət etməyə başladı. Qısa bir zamandan sonra Onun mübarək kəlamları gəncin halını büsbütün dəyişdirdi. Gənc dərviş xülyaların təsirindən qurtulub ulu Haqqı dərk etdi, Nur mənbəyindən nur alıb mübarək Təlimin cazibəsinə düşdü. O, nəyi vardısa atıb Həzrət Bəhaullahın davamçılarından birinə çevirildi və O Həzrətin atının arxasınca getməyə başladı. Qəlbi məhəbbət odu ilə yanan bu gənc bədahətən şerlər qoşub oxumaqla məşğul idi. Onun qoşduğu iri həcmli bir tərcibəndin tərci beyti belə idi:

|  |  |
| --- | --- |
| |  | | --- | | **Sən hidayət günəşi, həqiqət nurusan, Ey Haqqın zühuru, sən Haqqın ən güclü təzahürüsən!** | |

Onun şerləri şöhrət tapıb hər yana yayıldı. Əsil adı Mustafa bəy Sənəndəci olsa da, daha çox «Məczub» adı ilə tanınan bu gənc bədahətən öz Məhbubuna həsr olunmuş təsirli şerlər söyləyirdi. O vaxtlar bilmirdilər ki, onun Məhbubu kimdir. Əsil həqiqət isə belədir ki, həmin dərviş hələ o zaman, yəni insanların xəbərsiz olduğu bir dövrdə Həzrət Bəhaullahın uca məqamını anlamışdı.

Xülasə, Həzrət Bəhaullahın Nur diyarına səfəri böyük nəticələr verdi. O bölgənin əhalisinin qəlbləri irfan nuru ilə işıqlandı, könülləri ehtizaza gəldi və onlar yeni din bayrağının kölgəsinə sığındılar. Bütün bunlar Həzrət Bəhaullahın pak şəxsiyyəti, cazibəli və şirin danışığı, güclü və məntiqi dəlilləri, yüksək ləyaqəti və hədsiz mehribanlığı sayəsində baş verdi. O Həzrətin danışıq və davranışının təsiri o qədər böyük idi ki, sanki Nur diyarının bütün daşları və ağacları Həzrət Bəhaullahın mənəvi enerjisi sayəsində cana gəldi, bütün şeylər Ondan güc alıb yeni həyat qazandı və varlığın bütün zərrələrindən bu səs eşidilməyə başladı: «Ey insanlar, İlahinin camalına tamaşa edin, indi O pərdəsiz və hicabsız bir halda zühur edib, bütün əzəməti və qüdrəti ilə sizin gözləriniz qarşısında cilvələnməkdədir!»

Həzrət Bəhaullah geri döndükdən sonra Nur camaatı Əmri yaymaqla və ilahi təməli möhkəmləndirməklə məşğul oldu. Onların bir çoxu Allah Əmrinin zəfər çalması yolunda hədsiz məşəqqətlərə dözdü, bəziləri isə böyük sevinclə şəhidlik şərabını içdi. Mazandaran vilayəti, xüsusən Nur bölgəsi İran əyalətləri içərisində Allah kəlamının nuru ilə işıqlanan ilk yer oldu. Mazandaran dağları ilə əhatə olunmuş Nur diyarı Şiraz üfüqündə doğmuş Həqiqət Günəşinin şüaları ilə işıqlanan birinçi məntəqə oldu. İranın digər şəhərlərinin qəflət yuxusuna getdiyi bir zamanda, Nur diyarı İlahi Zühurdan xəbər tutdu və yeni Əmrin oradan ucalan nidası digər bölgələrdə əks-səda verib dünyanı nura qərq etdi.

Həzrət Bəhaullah yeniyetməlik yaşlarında olarkən, cənab vəzir, yəni onun möhtərəm atası bir gecə yuxuda görmüşdü ki, Həzrət Bəhaullah ucsuz-bucaqsız bir dənizdə üzməklə məşğuldur. Onun mübarək cisminin nuru bütün dənizi işıqlandırıb. Qara saçları başının ətrafındakı suyun üzərinə dağılıb və hər tükündən bir balıq yapışıb. Balıqlar onun üzünün nurundan sanki çaşqın vəziyyətə düşüblər və O hansı tərəfə üzürsə, onlar da onun saçlarını ağızlarından buraxmadan hamılıqla həmin tərəfə üzürlər. Bununla belə Onun mübarək bədəninə heç bir ziyan və əziyyət dəymir, hətta başından bir tük belə əskik olmur. O, heç bir maneçilik hiss etmədən rahat və asanlıqla üzür, balıqlar da Onun arxasınca hərəkət edirlər.

Cənab vəzir yuxudan ayıldıqdan sonra məşhur bir yuxuyozanı hüzuruna çağırdı. Hər şeyi təfsilatı ilə danışıb bu qəribə yuxunun mənasını soruşdu. Yuxuyozan Həzrət Bəhaullahın gələcək əzəmətindən hali olub cənab vəzirə dedi: «Gördüyünüz ucsuz-bucaqsız dəniz - varlıq aləmidir. Sizin Oğlunuz təkbaşına bu aləmə hakim olacaq və heç kəs Onun öz məqsədinə çatmasına mane ola bilməyəcək, heç bir şey Onun yolunu kəsmək qüdrətinə malik olmayacaq. Gördüyünüz balıqlar isə yer üzündəki xalqlar və ümmətlərdir ki, oğlunuzun fəaliyyətindən narahat olub onun ətrafına toplaşacaqlar, lakin Allahın himayəsi Oğlunuzu xalqların və ümmətlərin narahatlığından hifz edəcək, Ona heç bir ziyan və əziyyət dəyməyəcək». Bu sözləri dinlədikdən sonra cənab vəzir yuxuyozanı öz sevimli oğlunun yanına apardı. Yuxuyozan Həzrət Bəhaullahın nurlu camalını görüb əzəmət və qüdrət əlamətlərini Onun simasından oxuduqda, istər-istəməz Onu tərifləməyə başladı və o qədər təriflədi ki, cənab vəzirin öz əziz Oğluna məhəbbəti əvvəlki vaxtlara nisbətən qat-qat artdı və o, Yusifə könül bağlamış Yaqub kimi sevimli övladını öz sevgi və qayğı beşiyində bəsləməkdə davam etdi.

Məhəmməd şahın baş vəziri (sədr-əzəm) Hacı Mirzə Ağasının cənab vəzirlə arası yaxşı olmasa da, o, Həzrət Bəhaullaha böyük ehtiramla yanaşırdı. Hacı Mirzə Ağasıdan sonra baş vəzir olmuş «Etimadüd-dövlə» ləqəbli Mirzə Ağaxan Nuri o vaxtlar Mirzə Ağasının Həzrət Bəhaullaha xüsusi ehtiramını görüb Ona həsəd aparmağa başlamışdı. Elə o zamandan onun qəlbində Həzrət Bəhaullaha qarşı güclü paxıllıq hissi kök salmışdı. O öz-özünə deyirdi: «Hələlik cənab vəzir sağdır və oğlu da hələ uşaqdır, bununla belə baş vəzir ona bu qədər ehtiram bəsləyir. Bəs cənab vəzirdən sonra oğlu onun yerinə keçəndə Mirzə Ağası nə edəcək?!» Baş vəzir cənab vəzirin vəfatından sonra da Həzrət Bəhaullaha olan hədsiz ehtiramını qoruyub saxlamışdı, daim onun görüşünə gedər və Onunla öz oğlunu sevən bir ata kimi rəftar edərdi.

Bir vaxt elə oldu ki, gəzinti zamanı baş vəzirin yolu Qoçhisar kəndinə düşdü. Bu kənd Həzrət Bəhaullaha məxsus idi, bol suyu, xoş havası vardı. Baş vəzirin həmin kənddən çox xoşu gəldi və Həzrət Bəhaullaha təklif etdi ki, kəndi ona satsın. Həzrət Bəhaullah baş vəzirə dedi: «Əgər bu kənd təkcə mənə məxsus olsaydı, heç bir çətinlik çəkmədən onu sizə verərdim, çünki mən fani dünyaya bağlanmamışam, bütün dünya mənim gözümdə cılız və dəyərsizdir, o da qalsın ki, bir kənd ola. Amma bir neçə ləyaqətli adam mənimlə bu kəndə şərikdir. Onların bəzisi yaşlı, bəzisi gəncdir. Yaxşı olar ki, siz gedib onlarla danışasınız və onların razılığını alasınız. Əgər onlar razılaşsalar, hər şey sizin istədiyiniz kimi olacaq». Baş vəzirin bu cavabdan xoşu gəlmədi, ona görə də kəndə yiyələnmək üçün hiyləyə əl atmaq fikrinə düşdü. Həzrət Bəhaullah onun məqsədini anladığı üçün digər şəriklərin icazəsi ilə həmin kəndi çoxdan onu almaq istəyən Məhəmməd şahın bacısına satdı. Baş vəzirin ovqatı təlx oldu və həmin kəndi əvvəlki sahibindən satın aldığını iddia edərək, oranı zorla ələ keçirməyə çəhd göstərdi. Lakin şahın baçısı tərəfindən təyin olunmuş adamlar baş vəzirin nümayəndələrini cəzalandırıb oradan uzaqlaşdırdılar. Baş vəzir şahın yanına gedib baçısından ona şikayət etdi. Amma həmin axşam baş vəzirdən qabaq şahın bacısı məsələni açıb şaha danışmış və demişdi: «Əlahəzrət, siz həmişə mənə deyirdiniz ki, qızıl və zinət əşyalarımı satıb mülk və torpaq alım. Mən də sizin göstərişinizə əməl edib Qoçhisar kəndini aldım. İndi baş vəzir zorla ona sahib çıxmaq istəyir». Şah bacısına söz vermişdi ki, baş vəziri bu fikirdən daşındıracaq.

Hacı Mirzə Ağası məqsədinə çatmadığını görüb Həzrət Bəhaullahla düşmənçilik etməyə başladı. O, müxtəlif şeylər uydurub cürbəcür hiylələrə əl atmaqla Həzrət Bəhaullahı nüfuzdan salmağa çalışırdı. Lakin O Həzrət cəsarətlə hər cür ittihamı özündən uzaqlaşdırmağa nail olurdu. Baş vəzir çarəsiz qalıb bir gün qəzəblə qışqıraraq, Həzrət Bəhaullaha dedi: «Nə xəbərdir, bu qədər qonaqlıq etmək olar?! Mən İran şahənşahının vəzirlərinin başçısı kimi istəmirəm ki, hər gecə bu qədər adam sənin süfrənin başına toplaşsın. Bu xərcləri nə üçün çəkirsən? Bəlkə mənim əleyhimə qiyam qaldırmaq, yaxud qruplaşma yaratmaq istəyirsən?!» Həzrət Bəhaullah buyurdu: «Allah eləməsin, məgər bir kəs öz dostlarına qonaqlıq verirsə, bu, onun qruplaşma yaratmaq və qiyam qaldırmaq istəyinə dəlalət edir?!» Hacı Mirzə Ağası bir söz deməyib susdu. O, hədsiz ixtiyar və iqtidar sahibi idi, ölkənin bütün işləri onun əlində idi, dini rəhbərlər də onunla həmrəy idilər, bununla belə o, axıra qədər Həzrət Bəhaullaha bir ittiham yapışdıra bilmədi, öz acizlik və çarəsizliyinin şahidi oldu. Həzrət Bəhaullahın digər əleyhdarları da Hacı Mirzə Ağası kimi bu işdə aciz qaldılar. Həzrət Bəhaullah hamıdan üstün idi, Onun əzəmət və ləyaqətinin sorağı hər yana yayılmışdı. Camaat hamılıqla təəccüblənirdi ki, O, bütün bu təhlükəli burulğanlardan necə qurtulub sağ-salamat çıxa bilir, əleyhdarlarını necə məğlub etməyi və inandırmağı baçarır. Deyirdilər ki, Onu Tanrı hifz edir, əgər Tanrının himayəsi olmasa, heç kəs bu qədər təhlükədən salamat qurtara bilməz.

Həzrət Bəhaullah heç vaxt öz ətrafında olanların istəyi ilə hərəkət etmirdi, onların könülündən keçənlərə və iddialarına uyğun işlər görmürdü. Baxmayaraq ki, O, dövlət adamları ilə ünsiyyət saxlayır və dini rəhbərlərlə oturub-dururdu, amma heç vaxt haqqı söyləməkdən və müdafiə etməkdən çəkinmirdi və bu zaman din və dövlət xadimlərinin rəyi və münasibəti barədə düşünmürdü. O, daim qorxu bilmədən məzlumların hüquqlarının müdafiəsinə qalxır, həmişə gücsüzləri və günahsızları himayə edirdi.

[[1]](http://web.archive.org/web/20061009210338/http:/www.bahai.az/lib/promin/nabil/dawn_breakers_az_05.shtml#11) Həzrət Bəhaullahın atası.

**VI fəsil. Cənab Babülbabın Xorasan səfəri**

Həzrət Bab hürufi-həyyi öz Mübarək Hüzurundan onlara həvalə olunmuş istiqamətlərə yola salarkən, hər birinə tapşırdı ki, təbliğ nəticəsində Əmrə iman gətirən şəxslərin adlarını bir vərəqə yazıb bağlasınlar və öz möhürlərini vurub dayısı Hacı Mirzə Seyyid Əliyə göndərsinlər, o da həmin vərəqləri Mübarək Hüzura çatdırsın. Həzrət Bab buyurdu: «Mən həmin adlardan «vahid»lər (dəstələr) təşkil edəcəyəm, yəni möminlərin adlarını hərəsində 19 nəfər olmaqla 18 dəstəyə böləcəyəm. Beləliklə, birinci «vahid»lə (ilk «vahid» hürufi-həyydən və nöqteyi-övladan ibarətdir) birlikdə 19 «vahid» yaranacaq ki, bu da «bütün şeylər»in sayından çox olacaq.[[1]](http://web.archive.org/web/20061009210456/http:/www.bahai.az/lib/promin/nabil/dawn_breakers_az_06.shtml#1) Mən bütün möminlərin adlarını ilahi lövhəyə yazacağam ki, Həzrət Məhbub bərəkətini onların üzərinə yağdırsın və Zühur Günündə öz Əzəmətinin taxtında qərar tutarkən, onların hamısını öz cənnətinə daxil etsin». Həzrət Bab xüsusilə Molla Hüseynə tapşırdı ki, İsfahanda, Tehranda və Xorasanda Allah Əmrinin təbliği istiqamətində gördüyü işlərin və göstərdiyi səylərin nəticəsini möminlərin, eləcə də ilahi Əmrin əleyhinə çıxanların adları ilə birlikdə yazıb Mübarək Hüzura göndərsin. Və əlavə etdi ki, sənin məktubun mənə çatmayana qədər Şirazdan Allah Evinin ziyarətinə yollanmayacağam.

Molla Hüseyn Tehranda Bəhaullahın Mübarək Hüzuruna yetişib onun inayətindən yeni ruh aldıqdan sonra Xorasana tərəf yola düşdü. Bu vilayətə çatan kimi Həzrət Babın xudahafizləşərkən ona bəxş etdiyi mənəvi gücün və sirli qüvvənin əlamətləri özünü göstərməyə başladı. Xorasanda Əmrə iman gətirən ilk şəxs o dövrün ən məşhur və ən bilikli alimlərindən sayılan Mirzə Əhməd Əzğəndi oldu (Əzğənd – Xorasan kəndlərindən biridir). Əmrə iman gətirən ikinci şəxs Molla Əhməd Müəllim oldu (bu şəxs həm də Molla Əhməd Hisari adı ilə tanınır). O, Kərbəlada yaşayarkən Seyyid Kazım Rəştinin uşaqlarının təlim və tərbiyəsi ilə məşğul olurdu, buna görə də «Müəllim» ləqəbi ilə məşhurlaşmışdı. İman gətirənlərdən biri də «Əzim» ləqəbli Molla Şeyx Əli idi. Həmin ləqəbi ona Həzrəti-Əla vermişdi. Onun ardınca elm və bilik baxımından Mirzə Əhməd Əzğəndidən sonra ikinci nüfuzlu və məşhur şəxs sayılan Molla Mirzə Məhəmməd Füruği Əmrə iman gətirmək şərəfinə nail oldu. Digər alimlər də Molla Hüseynin dəlillərinə etiraz edə bilmədilər, onun elmi və biliyi qarşısında duruş gətirmək iqtidarında olmadılar. O cümlədən, Mirzə Məhəmməd Bağır Qaini də mübarək Əmrə iman gətirdi. O, ömrünün son çağlarında Məşhəddə məskən salmışdı və qərara almışdı ki, həyatının qalan hissəsini bu şəhərdə keçirsin. Onun mübarək Əmrə məhəbbətinin həddi-hüdudu yox idi. Düşmənlər cəsarətinə görə ondan çəkinir, dostlar isə mehribanlığına görə onu sevirdilər. Mirzə Məhəmməd Bağır öz evini Molla Hüseynin ixtiyarına vermişdi ki, orada həqiqəti axtaran insanlarla söhbətlər aparsın. Özü də daim Əmrə xidmət göstərməklə məşğul idi. Axırda o, Şeyx Təbərsi qalasında şəhid oldu. Onun Məşhəddəki evi «babiyyə» adı ilə məşhur idi. Bu evə daxil olan hər bir kəsi camaat «babi» adlandırırdı. Şeyx Təbərsi qalasında Babülbab şəhid olduqdan sonra cənab Qüddus əshabələrə komandanlığı həmin Mirzə Məhəmməd Bağır Qainiyə həvalə etmişdi.

Molla Hüseyn Həzrəti-Əlanın göstərişinə uyğun olaraq, öz səfəri müddətində baş verən hadisələri təfsilatı ilə qələmə alıb iman gətirmiş şəxslərin adlarından ibarət siyahını da ona əlavə etdi və Həzrət Babın dayısının Təbəsdə yaşayan və etibarlı şəxs sayılan şəriklərindən biri vasitəsilə Yəzd yolu ilə Mübarək Hüzura göndərdi. Həmin məktub 1260-cı il ramazan ayının 27-ci gecəsində (1844-cü il oktyabrın 10-da) Mübarək Hüzura yetişdi. Ramazan ayının 27-ci gecəsi müsəlmanlar üçün son dərəcə əziz bir geçədir və «Qədr gecəsi» adı ilə məşhurdur. Allah Quranda bu gecəni min aydan üstün tutmuş və buyurmuşdur: *«Qədr gecəsi min aydan da xeyirlidir» (Qədr surəsi, 3-cü ayə)*. Molla Hüseynin məktubu Mübarək Hüzura yetişən zaman orada yalnız cənab Qüddus vardı. Həzrəti-Əla məktubun bəzi hissələrini cənab Qüddusa da oxumuşdu.

Mirzə Əhməd mənə (müəllifə) danışırdı ki, Həzrət Babın dayısı həmin gecə barəsində ona aşağıdakıları nəql etmişdi: «Babülbabın məktubu Mübarək Hüzura çatan gecə mən Həzrət Babın və Həzrət Qüddusun üzündə qəribə bir sevinc və şadlıq müşahidə etdim. Bu sevincin səbəbini izah etmək mənim imkanım xaricindədir. Həmin anlarda eşitdim ki, Həzrət Bab aşağıdakı sözləri təkrarlayır: «Əcəbdir, hər şey əcəb, cümadi ilə rəcəb arasında!» Həzrəti-Əla Molla Hüseynin məktubunu oxuyan zaman bəzən cənab Qüddusa tərəf dönür, məktubun müəyyən sətirlərini ona göstərirdi və bu yolla öz sevincinin səbəbini ona çatdırırdı. Amma mən bu qəribə sirdən baş açmırdım». Mirzə Əhməd deyirdi ki, mən daim bu sirli məqamı anlamağa çalışırdım. Molla Hüseyni Şirazda gördüyüm zaman Həzrət Babın dayısından eşitdiyim əhvalatı ona danışdım. Molla Hüseyn məni dinlədikdən sonra gülüb dedi: «Yaxşı yadımdadır ki, cümadiüs-sani və rəcəb aylarının arasında mən Tehranda idim». Bundan artıq bir şey söyləmədi, lakin mən başa düşdüm ki, Tehranda nə isə bir sirr gizlənib və əgər həmin sirr aşkara çıxsa, Həzrət Babın və cənab Qüddusun hədsiz sevincinə səbəb olacaq.

Molla Hüseyn Mübarək Hüzura göndərdiyi məktubda Həzrət Bəhaullahın Əmrin təbliğinə başlamasından və bu məqsədlə Onun Nur bölgəsinə səfər etməsindən də söz açmışdı. Bundan xəbər tutduğu üçün Həzrət Babın könlü sevinmişdi və O, Allah Əmrinin hər yerə yayılıb qələbə çalacağına yəqinlik hasil etmişdi. O əmin olmuşdu ki, əgər Özü düşmənlərin əlinə əsir düşüb canını fəda edərsə, onun mübarək Əmrinin sürətli irəliləyişi dayanmayacaq, əksinə, Həzrət Bəhaullahın səyləri sayəsində daha da rövnəq tapacaqdır və bu Böyük Şəxsiyyət öz tükənməz hikməti və sonsuz məhəbbəti ilə insanları Allah Əmrinin vurğunu edəcəkdir. Buna görə də Həzrət Bab hədsiz sevinc keçirib heç bir qorxu bilmədən başına gələcək istənilən müsibəti qarşılamağa hazır oldu, Səməndər quşu tək Özünü ilahi məhəbbətin alovuna atdı, güclü inam və tam qətiyyətlə Allah Əmrini elan etməyə başladı.

[[1]](http://web.archive.org/web/20061009210456/http:/www.bahai.az/lib/promin/nabil/dawn_breakers_az_06.shtml#11) «Vahid» sözü əbcəd hesabı ilə 19-a bərabərdir, bunu da 19-a vuranda 361 alınır. «Bütün şeylər» («koll-e şey») isə əbcədlə 360-a bərabərdir. Beləliklə, “vahid”lərin ümumi sayı «butun şeylər»in sayından artıq olur.

**VII fəsil. Həzrət Babın əzəmətli Məkkə və nurlu Mədinə şəhərlərinə səfər etməsi**

Molla Hüseynin Xorasandan göndərdiyi məktub Mübarək Hüzura yetişdikdən sonra Həzrət Bab həcc ziyarətinə hazırlaşmağa başladı. Öz möhtərəm xanımını anasına tapşırdı, dayısından xahiş etdi ki, Ona hər cür qayğı və köməklik göstərsin. Sonra da Şiraz zəvvarlarının karvanına qoşulub yola çıxdı. Əshabələrdən yalnız cənab Qüddus Ona yoldaşlıq edirdi. O Həzrətin həbəş qulu da Onunla birlikdə idi. Həzrəti-Əla birbaşa dayısının ticarət etdiyi yer olan Buşəhrə doğru hərəkət etdi. O özü də ticarətdə dayısı ilə şərik idi və bir müddət Buşəhrdə qalıb ticarətlə məşğul olmuşdu. Buşəhrə varid olduqdan sonra O, işlərini sahmana saldı və qarşıdakı uzun səfər üçün hazırlıq gördü. Buşəhrdə gəmiyə minib iki ay dənizdə yol getdi. Gəmi son dərəcə ağır və ləng hərəkət edirdi, vaxtaşırı güclü dalğaların və şiddətli qasırğaların hücumuna məruz qalırdı. Nəhayət, Müqəddəs Torpağın sahillərinə çatıb lövbər saldı. Saysız-hesabsız səfər çətinlikləri, güclü tufan və dalğalar, istirahət imkanının olmaması heç cür Həzrət Babı namaz, dua və münacatdan saxlaya bilmirdi. O, şiddətli qasırğalara, qorxunç dalğalara və zəvvarların xəstəliklərinə əhəmiyyət vermədən müqəddəs dili ilə mübarək lövhələri söyləyir, cənab Qüddus isə qələmə alırdı.

Həmin gəmidə Allah evini ziyarətə getmiş Hacı Əbülhəsən Şirazi mənə (müəllifə) bunları danışmışdı: «Gəmi Buşəhrdən çıxdıqdan iki ay sonra Ciddə sahilinə çatdı. Mən müşahidə edirdim ki, Həzrət Bab daim məşğuldur. Həzrət Qüddus onun Mübarək Hüzurunda idi, Həzrət Bab buyurur, Qüddus isə yazırdı. Hətta güclü tufan nəticəsində gəmi yırğalananda və bütün müsafirləri qorxu və həyəcan bürüyəndə də Həzrət Bab tam sakit və təmkinli bir halda öz işi ilə məşğul olardı, Həzrət Qüddus isə onun qarşısında əyləşib pak ağzından çıxan ayələri qələmə alardı. Təhlükəli tufan və zəvvarların hay-küyü qətiyyən Onun mübarək simasındakı sevinc və vüqarı poza bilmirdi. O, nə tufana əhəmiyyət verirdi, nə də nəhəng dalğaların hücumundan qorxu və narahatlıq keçirirdi».

Həzrət Bab «Bəyan» kitabının farsca variantında həmin çətinlik və məşəqqətlərə işarə edərək buyurur: "Mən özüm Buşəhrdən Məsqətə qədər 12 günlük yolda su olmadığı üçün şirin limonla keçindim». Bütün bu çətinliklərə görə Həzrəti-Əla dua edib qadir Tanrıdan dilədi ki, səfər vasitələrini asanlaşdırsın və okeanı keçmək üçün əlverişli şərait yaratsın. Çox keçmədən onun duası müstəcəb oldu və dəniz səfəri üçün münasib olan vasitələr meydana çıxdı. Əvvəllər Fars körfəzində cəmi bir buxar gəmisi vardısa, indi onun sahillərində çoxlu iri gəmilər lövbər salmışlar. Şiraz zəvvarları bu gəmilər vasitəsilə bir neçə gün ərzində özlərini tam rahatlıqla Hicaz torpağına çatdıra bilərdilər.

Qərb ölkələrində yaşayan insanlar qəflətən meydana çıxan bu yeni sənayenin və qəribə ixtiraların mənşəyindən xəbərsizdirlər, bilmirlər ki, bütün bu sənaye və ixtiraların yaranmasına səbəb olan nəhəng qüvvə kimə məxsusdur, onun mənbəyi haradadır. Qərb xalqlarının tarixi açıq-aşkar göstərir ki, böyük sənaye inqilabı, yeni ixtiralar və kəşflər qəfil şəkildə əzəmətli İlahi Zühurla eyni ildə baş vermişdir. Bütün Qərb xalqlarının təsdiq etdiyi kimi, həmin ildə sənaye və iqtisadiyyat əvvəlki dövrlərlə müqayisədə misli görünməmiş bir sürətlə inkişaf edib tərəqqi yoluna qədəm qoydu. Lakin həmin xalqların başı bu dəyişikliyin heyrətamiz nəticələrinə o qədər qarışdı ki, onlar onun haradan qaynaqladığını, hansı qüvvənin təsiri ilə həyata keçdiyini anlamadılar, sənaye və iqtisadiyyatdakı köklü inqilabın hansı məqsəddən ötrü reallaşdığını dərk edə bilmədilər. Buna görə də yeni sənaye və texnikadan müsbət istiqamətdə faydalanıb zəruri nəticələrə nail olmaq əvəzinə, onları mənfi niyyətlərə doğru yönəltdilər və sülh, birlik və məhəbbət naminə meydana çıxmış şeylərdən bəşər övladını qırmaq, ölkələri viran qoymaq, şəhərləri dağıtmaq üçün istifadə etməyə başladılar.

Həzrət Bab Ciddəyə çatan kimi ehram libası geyindi və dəvəyə minib Məkkəyə doğru yollandı. Cənab Qüddus da Onunla birlikdə piyada gedirdi. O, Ciddədən Məkkəyə qədər bütün yolu piyada getdi və Həzrət Bab nə qədər dəvəyə minməyi təklif etsə də, Mübarək Hüzurda piyada addımlamağı üstün tutdu. Cənab Qüddus Həzrət Babın minmiş olduğu dəvənin cilovundan tutub tam itaətkarlıqla yol gedir və mübarək əmrləri yerinə yetirirdi. Yorğunluq, əzginlik və yoldakı çətinliklər onun əhvalına əsla təsir göstərmirdi. Gecələr sübhə qədər o, öz yuxusunu sevimli Ağasına qurban verir və əziz Rəhbərinin istirahət edə bilməsi üçün əlindən gələni əsirgəmirdi. Bir gün Həzrət Bab bir su quyusunun kənarında dayanıb namaz qılmağa başladı. Qəflətən bir bədəvi ərəb peyda oldu, içərisində mübarək ayələr və lövhələr olan xurcunu oğurlayıb sürətlə səhranın dərinliklərinə doğru qaçmağa başladı. Həbəş qul ayağa durdu ki, onu təqib etsin. Lakin Həzrəti-Əla əlinin işarəsi ilə onu saxladı və buyurdu: "Onu təqib etsəydin, ona çatardın və cəzasını verərdin. Amma o ayələr və lövhələr bu ərəbin vasitəsilə elə yerlərə çatacaq ki, onları həmin yerlərə çatdırmaq üçün başqa vasitə yoxdur. Buna görə də kədərlənmə, bu iş Tanrının istəyi ilə baş verdi". Həzrət Bab müxtəlif hadisələr baş verərkən, daim bu cür sözlərlə öz əshabələrinə təsəlli verər, onları qəzəb və təəssüfdən uzaqlaşdırardı və beləliklə, onlara Allahın iradəsi və istəyi ilə razılaşmağı öyrədərdi.

Ərəfə günü Həzrəti-Əla xəlvət bir məkanda namaz qılmaqla və dua etməklə məşğul oldu. Doqquz gün sonra, yəni qurban bayramı günündə O, bayram namazını qılıb Mina vadisinə yollandı və orada ən yaxşı cinsdən olan 19 qoyun aldı. Qoyunlardan 9-nu öz adından, 7-ni cənab Qüddusun adından, 3-nü isə həbəş qulun adından qurban kəsdirdi və onların ətini ətrafda olan fəqir-füqəraya payladı. Həcc mərasiminin icra edildiyi zilhiccə ayı həmin il qışın əvvəllərinə təsadüf etmişdi, buna baxmayaraq hava bərk isti idi, zəvvarlar öz adi paltarlarında qalıb təvaf edə bilmirdilər. Buna görə də məcbur olub ehram libasında həcc mərasimini içra etməyə başladılar.

Amma Həzrət Bab o dəhşətli istidə əmmamə və əba geymiş halda Həcc mərasimini yerinə yetirdi, çünki O, Allahın qoyduğu qaydalara ehtiram bəsləyir və itaət edirdi. Beləcə O, öz adi libasında Kəbə təvafını başa çatdırdı.

Həcc dövrünün sonuncu günündə Həzrət Bab həcərül-əsvədin (qara daşın) yanında Mirzə Mühit Kirmani ilə üz-üzə gəldi və onun əlindən tutub buyurdu: "Ey Mühit, sən özünü şeyxilərin məşhur şəxsiyyətlərindən sayırsan, mərhum Şeyxin təliminin mahiyyətindən agah olduğunu düşünürsən və özlüyündə bu iddiadasan ki, sən o iki parlaq ulduzun varisi, o iki nur mənbəyinin canişinisən. Budur bax, biz səninlə ən müqəddəs bir yerdə - Allah evindəyik və belə müqəddəs məkanda insan haqqı batildən seçməyi, doğru yolla azğınlığı bir-birindən fərqləndirməyi bacarmalıdır. İndi mən sənə deyirəm: dünyanın qərbində və şərqində məndən başqa heç kəs özünü Allahı dərkin qapısı kimi təqdim edə bilməz. Mənim dəlilim ulu babam Rəsulullahın (Ona və nəslinə Allahın salamı olsun!) dəlili və sübutu ilə eynidir. Nə istəyirsənsə, məndən soruş və mən elə indicə, buradaca iddiamın düzgünlüyünü sübut edən mübarək ayələrlə sənin cavabını verim. Budur, mən səni seçim qarşısında qoyuram: ya mənim Əmrimi ürəkdən qəbul elə, ya da bundan boyun qaçırıb mənim iddiamı təkzib et! Üçüncü yol yoxdur. Əgər ikinci yolu seçsən, yəni boyun qaçırmağı qəbul etməkdən üstün tutsan, haqqdan qaçdığını açıq-aşkar elan etməyincə, sənin əlini buraxmayacağam; qoy hər şey dəlilə və sübuta əsaslansın, beləliklə, doğru yol və həqiqət hamıya bəlli olsun!"

Mirzə Mühit bu mübarək sözləri eşidib dəlillərin mükəmməl və güclü olduğunu gördükdə, özünü itirdi, bu gənc adamın qarşısında özünün şahin çəngində əsir olan sərçə kimi gücsüz və aciz olduğunu hiss etdi. Yaşlı, bilikli və cüssəli bir adam olsa da, bu məqamda özünün son dərəcə zəif olduğunu anladı və qorxa-qorxa dilləndi: "Ey mənim Ağam, Kərbəlada Sizi gördüyüm ilk gündəcə hiss etmişdim ki, mənim əsil məqsədim və həqiqi Məhbubum Sizsiniz. Mən Sizin düşmənlərinizdən uzağam, Sizin şəxsiyyətinizin paklığına və müqəddəsliyinə zərrə qədər şübhə edən kəslərdən də gen gəzirəm. Xahiş edirəm, məni əfv edin, mənim acizliyimə mərhəmətlə yanaşın. İndi bu müqəddəs məkanda and içirəm ki, İnşaallah, Sizin Əmrinizin qalib gəlməsi üçün fəaliyyətə başlayacağam, Sizə itaət göstərəcəyəm. Əgər dediklərim qəlbimdə olanlarla ziddiyyət təşkil edirsə, qoy mən Həzrət Rəsulullahın (s) mərhəmətindən və Həzrət Əmir-əleyhissalamın himayəsindən məhrum olum!"

Həzrət Bab onun sözlərinə qulaq asırdı, eyni zamanda onun ruhunun zəifliyini duyurdu. Odur ki, dedi: "Doğrudan da, haqq ilə batil bir-birindən tamamilə ayrıldı. Ey Qüddus, ey mənə iman gətirmiş şəxs, şahid ol, bu saat mən səni və Həzrət Rəsulullahın (s) müqəddəs türbəsini şahid tuturam, indicə biz iki nəfərin arasında olmuş söhbətə siz şahid olun. Allah da şahiddir və hər şeyi görür, mənim ən böyük şahidim Odur. Ey Mühit, nə istəyirsənsə, soruş, nə iradın varsa, de, mən Allahın mərhəməti sayəsində sənə cavab verim. Tanrının inayətindən mənim dilim bütün çətinlikləri həll etməyə qadirdir. Soruş ki, mənim məqamımın böyüklüyündən agah olasan və biləsən ki, heç kəs mənim tək müşgülləri həll edə və ağzını hikmətlə aça bilməz!"

Mirzə Mühit çarəsiz qalıb Mübarək Hüzura bir neçə sual verdi və dedi: "Mən nurlu Mədinə şəhərinə getməyə məcburam və ümidvaram ki, Mədinəni tərk edənə qədər suallarımın cavabını alacağam». Həzrət Bab onu arxayın edib dedi: "Mədinəyə gələndə, sənin suallarına cavab verəcəyəm, əgər Mədinədə səni görə bilməsəm, sən Kərbəlaya çatmamış mənim cavabım sənə çatacaq. Ümid edirəm ki, ədalət və insafla mühakimə yürüdəcəksən».

Mirzə Mühit bildirdi ki, Mədinədən getməmiş öz sözümə əməl etməyə çalışacağam. Sonra Mübarək Hüzurdan mürəxxəs olub sonsuz qorxu və dəhşət içərisində oradan uzaqlaşdı. O, Həzrət Babın əzəmət küləyinin qarşısında özünün bir toz kimi cılız və aciz olduğunu gördü. Mirzə Mühit Məkkədən Mədinəyə getdi, qısa müddət orada qaldıqdan sonra Kərbəlaya yollandı. O öz əhdinə vəfa etmədi və onu məzəmmət edən vicdanının və qəlbinin səsinə əhəmiyyət vermədi. Həzrət Bab isə öz sözünü yerinə yetirdi və Mirzə Mühitin suallarına cavab verdi. Həmin cavab "Risaleyi-beynül-Hərəmeyn" ("İki müqəddəs yer arasında yazılmış risalə") adı ilə məşhurdur. Mirzə Mühit Kərbəlaya varid olan kimi o mübarək cavabı aldı, amma insafla hərəkət etmədi və ilahi kəlamlardan mütəəssir olmadı. O, gizlicə Əmrin əleyhinə fəaliyyət göstərirdi. Gah özünü mübarək Əmrin qəddar düşmənlərindən biri olan Hacı Mirzə Kərim xan Kirmaninin davamçılarından sayırdı, gah da müstəqil məqama iddia edib özünü mürşid kimi qələmə verirdi. Ömrünün sonlarında İraqda yaşayan zaman o, Həzrət Bəhaullaha sədaqətini izhar etməyə başladı və Bağdadda olan İran şahzadələrindən birinin vasitəsilə ondan xahiş etdi ki, onunla məxfi görüşə icazə versin, yəni heç kəs bu görüşdən xəbər tutmasın.

Həzrət Bəhaullah vasitəçi şəxsə dedi: "Mirzə Mühitə söylə ki, mən Süleymaniyyə dağlarında qalarkən, iman yolunun şərtləri və möminlərin vəzifələri barədə bir risalə yazmışdım və ona bir qəsidə də əlavə etmişdim. Həmin qəsidədə iki belə beyt vardı:

|  |  |
| --- | --- |
| |  | | --- | | **Əgər ürəyində canını düşünürsənsə, bura gəlmə,  Əgər canını və başını fəda edəcəksənsə, gəl!  Bəhaya qovuşmaq istəyirsənsə, bu yolun şərti belədir,  Əgər bu yolun yolçusu deyilsənsə, uzaqlaş, bizə zəhmət vermə!** | |

Get, Mirzə Mühitə de ki, əgər istəyirsə, heç bir şərt qoymadan bizim hüzurumuza gəlsin, əks təqdirdə mənim onu görməyə meylim yoxdur». Mirzə Mühit bu cavabı aldıqda, əhvalı xeyli pərişan oldu, çünki o, bir tərəfdən özünün Əmrə müqavimət göstərmək qüdrətində olmadığını anlayırdı, digər tərəfdən də itaət göstərmək istəmirdi. Çarəsiz qalıb Həzrət Bəhaullahdan cavab aldığı gün Bağdaddan Kərbəlaya yollandı və üç gündən sonra orada vəfat etdi.

Həzrət Bab Həcc mərasimini başa vurduqdan sonra Məkkə şərifinə (hakiminə) bir məktub yazdı, bəzi ayə və əlamətləri də məktuba əlavə edib cənab Qüddusun vasitəsilə ona göndərdi. Həmin məktubda o öz məqamını şərifə anladır və şərifi iman gətirib xidmət göstərməyə çağırırdı. Cənab Qüddusa tapşırdı ki, gedib öz əlinlə bu məktubu Məkkə şərifinə təqdim edərsən. Lakin o dövrdə Məkkə şərifi dünyəvi işlərlə məşğul idi, başı maddi maraqlara qarışmışdı, odur ki, ilahi çağırışa qulaq asmadı.

Hacı Niyaz Bağdadi danışırdı ki, mən hicri 1267-ci (1851-ci) ildə Məkkəyə getdim və şəriflə görüşdüm. Söhbət əsnasında şərif mənə dedi: “Yadımdadır ki, 60-cı ildə Həcc zamanı mənim yanıma bir cavan gəldi və mənə möhürlənmiş bir məktub verdi. Mən məktubu aldım, lakin işim çox olduğu üçün onu oxumağa fürsət tapa bilmədim. Bir neçə gündən sonra həmin cavan gəlib cavab istədi. Mən bərk məşğul olduğuma görə məktubu oxumağa vaxt tapmadığım üçün cavab yazmadım. Nəhayət, Həcc əyyamı başa çatdı. Bir gün öz kağızlarımı axtararkən, qəflətən gözüm həmin məktuba sataşdı. Oxuyub gördüm ki, məktubun əvvəlində Quran ayələri tərzində təsirli və maraqlı nəsihətlər yazılıb. Həmin məktubdan mən belə anladım ki, Həzrət Fatimənin övladlarından və Haşimi tayfasından olan bir Gənc İranda yeni bir dəvətə başlayıb və dünyanın bütün xalqlarına vəd olunmuş Şəxsin zühur etdiyini bəyan edir. Daha bilmədim ki, o məktubu yazan kimdir və həmin dəvətin axırı necə oldu». Mən şərifə dedim: "Bir neçə ildir ki, İranda böyük inqilab baş verib. Əvvəllər ticarətlə məşğul olan və peyğəmbər nəslindən olan bir Gənc meydana çıxıb ona Vəhy verildiyini və özünün Allah tərəfindən göndərildiyini iddia etməyə başladı. O deyirdi ki, İlahi Vəhy sayəsində bir neçə gün ərzində Onun qələmindən Qurani-kərimdən də artıq ayələr nazil olur. Quran iyirmi üç il ərzində nazil olub, lakin bir neçə gün müddətində Onun qələmindən çıxan ayələr Qurandan çoxdur. Bütün təbəqələrdən olan çoxlu insanlar Ona iman gətirdilər, İranın üləma və əyanları Onun yolunda canlarını fəda etdilər. O gəncin özü isə ötən il şəban ayının sonlarında (1850-ci il iyul ayının əvvəllərində) Azərbaycan diyarının mərkəzi Təbriz şəhərində şəhid oldu. Düşmənləri bu yolla Onun Əmrini unutdurmaq istədilər, lakin məqsədlərinə nail olmadılar. Belə ki, O şəhid olduqdan sonra Onun Əmrinin alovu daha da şölələndi və bütün xalqlar arasında yayılmağa başladı". Məkkə şərifi mənim sözlərimi dinləyib Həzrət Babı qətlə yetirmiş şəxslərin qəddarlığından o qədər təsirləndi ki, qeyri-ixtiyari olaraq, ucadan dedi: "Allah zalımlara lənət eləsin! Zülmkar şəxslər bundan əvvəl də mənim pak əcdadlarımla belə rəftar etmişlər". Bu yerdə mənim şəriflə söhbətim başa çatdı.

Həzrət Bab Məkkədən Mədinəyə doğru hərəkət etdi və 1261-ci il məhərrəm ayının 1-də (1845-ci il yanvarın 10da) yola düşdü. Mədinəyə yaxınlaşdıqca O, Həzrət Rəsulun müsibətləri və başına gələnlər barədə düşünürdü. Keçmişdə bu diyarda aşkara çıxıb insanlara həyat bəxş edən İlahi Qüvvənin əlamətləri bütün əzəməti və möhtəşəmliyi ilə Həzrət Babın gözləri önündə canlanırdı. O, Mədinəyə - Həzrət Rəsulullahın dəfn olunduğu yerə nə qədər çox yaxınlaşırdısa, bir o qədər çox dua və münacat oxuyurdu. Yolda O, Şeyx Əhməd Əhsaini xatırladı, bu böyük insanın fəaliyyətə başlaması, insanlara yeni Zühurun müjdəsini verməsi və nəhayət, Bəqi qəbristanlığında Həzrət Rəsulun nurlu məzarının yaxınlığında dəfn olunması barədə düşündü. Yadına saldı ki, Həzrət Rəsulullah ömrünün məşəqqətlərlə dolu bir mərhələsini Məkkədə keçirdikdən sonra nurlu Mədinə şəhərinə hiçrət etmiş və həyatının sonunadək bu şəhərdə qalmışdı. Bu zaman islam yolunda şəhid olanlar, öz canlarını Həzrət Rəsula fəda edənlər və islam dininə yardımçı olmuş şəxslər Həzrət Babın gözləri qarşısında canlandılar. Sanki şəhidlərin müqqədəs məzarları Həzrət Babın qədəmlərindən hərəkətə gəlir, Onun İsa nəfəsinə bənzər pak nəfəsinin təsiri ilə şəhidlər öz qəbirlərindən qalxır, Həzrət Babın gəlişinə sevinib Ona doğru yürüyür, Onu salamlayırdılar. Və deyəsən, Həzrət Bab da onlara cavab verirdi. Onlar yalvarıb deyirdilər: "Ey bənzərsiz Məhbubumuz, öz vətəninə qayıtma, burada – bizim yanımızda qal, çünki burada Sənin əleyhinə qalxacaq düşmənlərin Sənə heç bir ziyan yetirə bilməzlər. Orada isə hamısı gözləyir ki, Sən qayıdasan və Sənə əzab versinlər. Amma burada heç kəsin əli Sənə çatmaz. Əgər qayıtsan, düşmənlərin zülm və sitəminə məruz qalacaqsan. Biz hər dəfə onların əbədi bədbəxtlik və fəlakətlərinə səbəb olacaq əməlləri barədə düşünəndə, bədənimiz tir-tir əsir".

Həzrət Bab o şəhidlərin cavabında ruhunun dili ilə deyirdi: "Mən bu dünyaya şəhidliyin əzəmət və möhtəşəmliyini görmək üçün gəlmişəm. Siz bilirsiniz ki, mən şəhidliyi nə qədər sevirəm, onu necə gözləyirəm. Dua edin ki, Allah mənim şəhidlik saatımı yaxınlaşdırsın və mənim fədakarlığımı qəbul eyləsin. Sevinin və şad olun, çünki mən və Qüddus tezliklə hədsiz vəfadarlıq göstərib qurbangaha daxil olacağıq və ağamız Bəhanın yolunda canımızı qurban verəcəyik. Onun yolunda axıdacağımız qan bizim əbədi səadət bağımızın çiçəklənməsinə səbəb olacaq. Bizim qanımızın damlaları toxuma bənzər. Bu toxumlar əkiləndən sonra onlardan Tanrı Ağacı boy atacaq, həmin ilahi Ağac son dərəcə güclü və möhkəm olacaq, dünyanın bütün ümmətləri və millətləri o ağacın kölgəsinə toplaşacağlar. Ey Tanrı yolunun şəhidləri, kədərlənməyin, əgər mən bu müqəddəs torpaqdan öz vəzifəmi yerinə yetirmək üçün vətənimə gedəcəyəmsə, siz qəmgin olmayın!"

**VIII fəsil. Həzrət Babın Məkkədən qayıtması və Şirazda qalması**

Həzrət Bab Mədinədən Ciddəyə qayıtdı, oradan da gəmi ilə Buşəhrə yollandı. Onun Məkkəyə gedişi ilə Buşəhrə qayıdışı arasında doqquz qəməri ay vaxt keçdi. Həzrət Bab Buşəhrə çatıb əvvəllər qaldığı karvansarada dayandı. Orada bir çox dostlar və tanışlar Onun görüşünə tələsib ona "xoş gəldin!" dedilər. Elə o zaman Həzrət Bab cənab Qüddusa müraciət edib hədsiz sevgi və məhəbbətlə ona dedi: "Sən Şiraza yollanmalısan. Bizim birgə olduğumuz dövr başa çatıb, ayrılıq zamanı yetişib. Biz daha bu dünyada bir-birimizi görməyəcəyik, bir də Həzrət Bəhaya yaxınlıq məkanında səninlə rastlaşacağıq. Bu fani dünyada bizim ünsiyyətimizə yalnız doqquz ay vaxt ayrılmışdı ki, o da sona yetib, amma əbədi aləmdə bizim söhbətimiz və ünsiyyətimiz daimi olacaq. Tezliklə Allahın iradəsi səni bəla dənizinə qərq edəcək ki, sən Onun yolunda əzab və möhnətə düçar olasan. Səndən sonra mən də gələcəyəm və çoxlu müsibətlər çəkəcəyəm. Sən hədsiz dərəcədə sevinməlisən, çünki Tanrı səni öz səltənəti üçün seçib. Sən fəlakət və bəlalarla üzləşəcək bir qoşunun bayraqdarısan. Tezliklə sən həmin qoşunun önündə Tanrı yolunda şəhidlik şərabını içəcəksən. Bundan əlavə Şirazın küçə və bazarlarında sənə çox müsibətlər üz verəcək. Sənin cismin çox əzablar çəkəcək, lakin düşmənlərin bütün səylərinə baxmayaraq, qələbə səninlə olacaq. Sən o qədər yaşayacaqsan ki, Həzrət Məqsudun hüzuruna yetişəcəksən, orada bütün dərdləri, müsibətləri unudacaqsan və gizli qoşuna daxil ediləcəksən. Mən də səndən sonra şəhid olacağam və biz əbədi İlahi Səltənətdə görüşəcəyik». Sonra Həzrət Bab özünün Məkkədən qayıtması və Buşəhrə varid olması barədə möhtərəm dayısına bir məktub yazdı və məktubla birlikdə yeni Əmrin əsas şərtlərini ehtiva edən "Xəsaili-səbə" adlı risaləsini də Həzrət Qüddusa verib onu yola saldı. Vidalaşarkən əlavə etdi ki, bütün sevimli dostlara mənim salamımı yetir.

Həzrət Qüddus Şiraza yollandı və şəhərə çatan kimi Hacı Mirzə Seyyid Əlinin evinə getdi. Möhtərəm dayı Həzrət Qüddusdan Həzrəti-Əlanın əhvalını soruşdu. Həzrət Qüddus hər şeyi təfsilatı ilə danışdı və mübarək Əmri ona elan etdi. Həzrət Babın dayısı onu dinlədikdən sonra mübarək Əmrə iman gətirdi. Hürufi-həyydən sonra Şirazda ilahi Əmri qəbul etmiş ilk şəxs məhz Həzrət Babın dayısı oldu. Əvəllər o, Əmrin əzəmətindən xəbərsiz idi, lakin Həzrət Qüddusla görüşdükdən sonra məsələnin əhəmiyyətini anladı və axıradək ilahi Əmrə sadiq qaldı. O Əmrin Məzhərinə hədsiz bir məhəbbətlə bağlanıb bütün sonrakı həyatını Əmrə xidmət göstərəməyə həsr etdi. Hacı Mirzə Seyyid Əli daim Həzrəti-Əlaya dayaq durur, mübarək Əmri müdafiə edirdi, heç nədən və heç kimdən qorxmurdu. O, maddi nemətlərə əhəmiyyət vermirdi və hər şeydən əlini üzüb müqəddəs hüzurun xidmətində dayanmışdı. Nəhayət, O, bir müddət keçdikdən sonra Tehranda yeddi şəhidin sırasında şəhid oldu və tam şücaətlə öz canını Əmrin yolunda qurban verdi.

Həzrət Qüddusun Şirazda görüşdüyü ikinci şəxs "İsmullah-ul-əsdəq" ləqəbli Molla Sadiq Xorasani oldu. O, "Xəsaili-səbə" adlı risaləni Molla Sadiqə verib dedi: "Mübarək Əmr budur, sən bu risalədə yazılmış əmrləri yerinə yetirməlisən». Risalədə olan mübarək Əmrlərdən biri də bu idi ki, iman əhli cümə namazı üçün verilən azana aşağıdakı cümləni əlavə etməlidir: "Əşhədu ənnə Əliyyən qəbli Nəbilin Babu Bəqiyyətullah».[[1]](http://web.archive.org/web/20061009210356/http:/www.bahai.az/lib/promin/nabil/dawn_breakers_az_08.shtml#1) Molla Sadiq həmin dövrdə minbərdən moizə oxuyub insanlara nəsihət verməklə məşğul idi. O, bu mübarək Əmrdən agah olan kimi tərəddüd etmədən onu yerinə yetirməyə tələsdi və Məscidi-novda camaat namazına rəhbərlik edərkən, azanı yuxarıdakı cümlə ilə verdi. Bütün camaat dəhşətə gəlib bir-birinə dəydi, hay-küy qopdu. Camaatın birinci sırasında dayanmış nüfuzlu və məşhur üləmalar fəryad çəkib dedilər: "Vay, vay, biz sağ ola-ola bu kişi bizim gözümüzün qarşısında küfr bayrağını qaldırır. Tutun bu kafiri, o, Allahın və dinin düşmənidir, İlahi dində bidətə yol açır! Tutun onu, çünki o, bu yolla islamın bünövrəsini dağıdır! Bablıq elə kicik məqam deyil ki, hər yoldan ötən bu məqama iddia etsin». Xülasə, üləmaların çağırışından sonra bütün şəhəri həyəcan dalğası bürüdü, aləm qarışdı, əmin-amanlıq və asayiş pozuldu. O vaxtlar"Sahibi-ixtiyar" ləqəbi ilə məşhur olan Fars hakimi acudanbaşı[[2]](http://web.archive.org/web/20061009210356/http:/www.bahai.az/lib/promin/nabil/dawn_breakers_az_08.shtml" \l "2)Hüseyn xan İrəvani şəhərdəki bu qəfil həyəcandan heyrətə gəlib səbəbini soruşdu. Ona dedilər: "Yenicə Məkkə və Mədinə ziyarətindən qayıdıb Buşəhrə gəlmiş Seyyid Bab şagirdlərindən birini Şiraza göndərib ki, Onun hökmlərini yaysın. Bu şəxs iddia edir ki, Seyyid Bab ilahi Vəhylə Ona nazil olmuş yeni şəriətin banisidir. Artıq Molla Sadiq Xorasani bu yeni Əmri qəbul edib heç bir qorxu bilmədən camaatı Babın şəriətinə dəvət edir və ona iman gətirməyi ən mühüm vəzifələrdən sayır".

Hüseyn xan məsələdən agah olan kimi əmr etdi ki, Həzrət Qüddusu və Müqəddəsi (Molla Sadiqi) tutub onun iqamətgahına gətirsinlər. Əmrə uyğun olaraq, onların ikisi də tutularaq Hüseyn xanın yanına aparıldı. Həzrət Babın əsərlərindən olan "Qəyyumül-əsma" adlı kitabı da Hüseyn xana verdilər, çünki Molla Sadiq bu kitabın bəzi hissələrini məsciddə ucadan camaata oxumuşdu. Hüseyn xan yaşca böyük olduğu üçün Molla Sadiqlə danışmağa başladı. Həzrət Qüddusa isə etinasızlıq göstərdi, çünki o həm yaşca kiçik idi, həm də əynində əməlli-başlı libası yox idi. Hüseyn xan Müqəddəsə dedi: "Sən bu kitabın əvvəlini oxumusanmı? Orada Seyyid Bab hökmdarlara, sultanlara və şahzadələrə müraciət edərək, onları hakimiyyətdən əl çəkməyə və Ona itaət göstərməyə çağırır. Oxumusanmı ki, O necə İran padşahının baş vəzirinə üz tutub deyir: "Ey padşahın vəziri, Allahdan qorx, hakimiyyətdən əl götür, çünki yerin hakimiyyətinin varisləri bizik". Sən bu sözləri oxumusanmı?! Əgər bu sözlər doğrudursa, onda gərək Məhəmməd şah taxt-tacı buraxıb Seyyid Babın dərgahına tələssin. Mən də ki, Məhəmməd şahın təyin etdiyi Fars hakimi olaraq, hakimlikdən əl çəkim və bütün bu cah-calaldan vaz keçim". Molla Sadiq dedi: "Əgər bu sözləri deyənin iddiasının düzgünlüyü aydınlaşarsa və Allah tərəfindən göndərildiyi qənaətbəxş dəlillərlə sübuta yetərsə, onda O nə deyirsə, doğrudur, hamı Ona itaət etməlidir, çünki Onun kəlamı Allah kəlamıdır, Allah kəlamına isə istər Məhəmməd şah olsun, istərsə də Məhəmməd şahın vəziri, hamı itaət göstərməlidir". Hüseyn xan bu cavabı eşitcək qəzəbləndi və Müqəddəsi söyməyə başladı. Fərraşlara əmr etdi ki, Müqəddəsi soyundurub ona min qamçı vursunlar, sonra Müqəddəsin və Həzrət Qüddusun saqqalını yandırsınlar, burunlarını deşib noxtalasınlar, qandallanmış və zəncirlənmiş halda bütün şəhəri gəzdirsinlər. Qoy adamlar baxıb ibrət götürsünlər və bilsinlər ki, kafir olanın cəzası budur.

Molla Sadiq küçə və bazarlardan keçərkən, son dərəcə sakit və təmkinli bir halda gözlərini səmaya dikib Quranın aşağıdakı ayəsini oxuyurdu: *"Ey Rəbbimiz! Həqiqətən biz: "Rəbbinizə inanın!" - deyə imana çağıran bir kimsənin çağırışını eşidib Sənə iman gətirdik. İndi günahlarımızı bizə bağışla, təqsirlərimizdən keç və canımızı yaxşı əməl sahibləri ilə bir yerdə al!" (Ali-İmran surəsi, 193-cü ayə)*. Müqəddəs və Həzrət Qüddus cürbəcür əzablara dözdülər, cəmi müsibətlərə sevinc və dəyanətlə tab gətirdilər. Bütün şəhərdə onların hüququnu müdafiə edən bir kəs tapılmadı. Nəhayət, onları Şirazdan çıxarıb dedilər: "Əgər geri dönsəniz, daha ağır əzablara düçar olacaq və dar ağacından asılacaqsınız". Bu iki müqəddəs şəxs böyük müsibətlərə qatlaşmaq meydanında hamıdan irəli düşüb birincilik qazandılar. Baxmayaraq ki, Molla Əli Bəstami mübarək Əmrin ilk şəhididir, amma o, bu iki şəxs qədər müsibət və əzab çəkməmişdir. Digər tərəfdən, onun müsibətləri İran hüdudlarından kənarda, yəni İraqda baş vermişdir.

Həmin günün hadisələrini öz gözləri ilə görmüş və mübarək Əmrə iman gətirməmiş şəxslərdən biri danışırdı ki, Müqəddəsə qamçı vurulanda mən orada idim. Bir neçə dəfə ona qamçı vuran fərraşlar yorulub əldən düşdülər və başqaları ilə əvəz olundular. Müqəddəsin çiyinlərindən qan axırdı. Heç kəs inanmırdı ki, belə yaşlı və bədəncə zəif bir insan əllidən artıq qamçıya dözə bilər. Amma qamçı zərbələrinin sayı doqquz yüzü aşdı, buna baxmayaraq Molla Sadiq hədsiz mətanət və şücaətlə buna dözdü. Onun .simasında sevinc əlamətləri sezilirdi, dodaqlarına təbəssüm qonmuşdu və qamçı zərbələrinə qətiyyən əhəmiyyət vermirdi. Mən hətta onun birtəhər əli ilə ağzını tutduğunu da gördüm. Onu şəhərdən xaric etdikdən sonra mən özümü ona çatdırıb soruşdum: "Nə üçün sənə qamçı vurulanda gülümsəyirdin və əlini ağzına tutmuşdun?" Molla Sadiq dedi: "İlk yeddi qamçı yaman incidirdi, amma ondan sonra heç bir ağrı hiss etmirdim, hətta bilmirdim ki, qamçılar mənim bədənimə dəyir, ya yox. Əvəzində isə mənim bütün vücudumu qəribə bir sevinc bürümüşdü, bərk gülməyim gəlirdi və gülüşün qarşısını almaq üçün əlimlə ağzımı tutmuşdum. O vaxt düşünürdüm ki, gör Tanrı necə ağrını rahatlığa, kədəri sevincə çevirir. İnsan ağlı Onun qüdrətinin böyüklüyünü dərk etməkdə acizdir".

Mən (müəllif) bir neçə il sonra Müqəddəslə görüşdükdə, həmin adamın mənə danışdıqlarını ona nəql etdim. Müqəddəs onun dediklərinin hamısını təsdiq etdi.

Hüseyn xan Həzrət Babın davamçılarını incitməklə kifayətlənmədi. O öz nadan və yırtıcı təbiətinin ucbatından Həzrət Baba qarşı da hücuma keçdi. Bu məqsədlə öz xüsusi süvarilərindən bir neçəsini Şirazdan göndərib onlara qəti şəkildə əmr etdi ki, Seyyid Babı harada tapsalar, həbs edərək qandallanmış və zəncirlənmiş halda onun hüzuruna gətirsinlər. Həmin süvarilərin Əli-Allahi təriqətinə mənsub olan rəisi bu barədə belə danışmışdır: "Mən Hüseyn xanın əmrinə uyğun olaraq, Şirazdan Buşəhrə yollandım. Şirazın üç mənzilliyindəki çöllükdə bir Gəncə rast gəldik. O, belinə yaşıl qurşaq bağlamış, başına isə o dövrün zadəganlarının və tacirlərinin dəbinə uyğun bir əmmamə qoymuşdu. Gənc özü ata minmişdi, arxasınca isə şey-şüyü ilə birlikdə qara bir qul gəlirdi. Bizə yaxınlaşan kimi Gənc salam verib soruşdu: «Hara gedirsiniz?" Mən aldığım tapşırığı ona bildirmək istəmədim, ona görə də cavabında dedim: "Fars hakimi mühüm bir iş üçün bizi bu tərəflərə göndərib". Gənc gülüb dedi: "Fars hakimi sizi göndərib ki, məni tutasınız. Budur, mən sizin hüzurunuzdayam. Necə tapşırılıbsa, elə də hərəkət edin. Mən özüm sizin yanınıza gəlib özümü təqdim etdim ki, məni tapmaqdan ötrü zəhmət və əziyyət çəkməyəsiniz". Mən bərk təəccübləndim və çaşıb qaldım ki, nə üçün bu gənc asan və arxayın bir şəkildə özünü ələ verir və bununla da özünü bəlaya salır, öz həyatını təhlükəyə məruz qoyur. Odur ki, özümü eşitməzliyə vuraraq, ötüb keçmək istədim. Mən hərəkət etmək istərkən, O, bir qədər də yaxınlaşıb dedi: "İnsanı xəlq edən, onu bütün varlıqlardan üstün tutan, insanın qəlbini Özünün irfan və məhəbbət nurlarının təzahür etdiyi bir məkana çevirən Tanrıya and olsun ki, mən bütün həyatım boyu düz sözdən başqa bir şey deməmişəm, həmişə başqalarının xeyrini istəmişəm, öz rahatlığımı xalqın yolunda fəda etmişəm, heç vaxt heç kəsi incitməmişəm, heç kimin qəmə və kədərə batmasına bais olmamışam! Mən bilirəm ki, siz məni tutmağa gedirsiniz. Və istəmirəm ki, əzab-əziyyət çəkəsiniz, hakimin qarşısında məsuliyyət daşıyasınız. Ona görə gəlib özümü təqdim etdim. İndi siz öz vəzifənizi yerinə yetirin".

Bu sözləri eşidən kimi qeyri-ixtiyari olaraq, atdan düşdüm, Onun atının üzəngisini öpüb dedim: "Ey Peyğəmbər Övladı, ey Rəsulullahın Gözünün Nuru! Səni and verirəm Səni yaradana və Sənə bu ali məqamı bəxş edənə! Mənim sözlərimi eşit, yalvarışıma etinasız qalma! Xahiş edirəm, buradan hara istəyirsənsə, çıx get, Hüseyn xanın hüzuruna yollanma, çünki o, alçaq və zalım bir adamdır, qorxuram Sənə əziyyət verə. Mən istəmirəm ki, peyğəmbər övladı olan sənin tək bir gənc o zalımın əlində əsir olsun. Mənim yanımdakı bu süvarilərin hamısı nəcib insanlardır. Söz verirəm ki, Səninlə görüşdüyümüzü heç kimə deməyəcəklər. Xahiş edirəm, elə buradan Məşhədə və Xorasana doğru yollan ki, bu qaniçən canavarın pəncəsindən qurtula biləsən!" Gənc cavab verdi: "Ümidvaram ki, göstərdiyin bu nəcabət və ləyaqətə görə Allah səndən razı qalacaq. Lakin mən heç vaxt Allahın hökmündən boyun qaçırmağa çalışmıram. Allah mənim pənahım, ümidim, köməyim və imdadımdır. Müəyyən olunmuş son saata qədər heç kəs mənə əziyyət verə bilməz və Allahın iradəsinin əksinə olan bir iş görə bilməz. Təyin olunmuş o saat çatanda isə mən böyük sevinclə Allah yolunda şəhidlik şərabını içəcəyəm. İndi mən hazıram, məni Hüseyn xanın yanına apar. Bu işə görə heç kəs səni məzəmmət etməyəcək". Mən çarəsiz qalıb Onun əmrinə tabe oldum və istəyinə uyğun hərəkət etdim".

Xülasə, Hüseyn xanın süvariləri Həzrət Babı böyük hörmət və ehtiramla qandalsız və zəncirsiz Şiraza qədər müşayiət etdilər. Həzrət Bab süvarilərin önündə gedirdi, onların hamısı Onun cazibəsinə düşüb Onunla son dərəcə itaətkarlıqla rəftar edirdilər. Beləcə onlar hakimin iqamətgahına çatdılar. Şəhər əhalisi bu qəribə halı müşahidə edib mat qalmışdı!

Hüseyn xan Seyyid Babın gəlişindən xəbər tutan kimi dərhal Onu yanına çağırtdırdı, Onunla hədsiz rəzalət və kobudluqla rəftar etdi. Hüseyn xanın əmrinə əsasən otağın ortasına bir stul qoydular, Həzrəti-Əla həmin stulda əyləşdi. Bunun ardınca o, Həzrəti-Əlanı təhqir etməyə, orada olan bir dəstə adamın yanında Ona pis sözlər söyləməyə başladı. Hüseyn xan qəzəblənmiş bir halda Həzrət Baba müraciət edərək, belə dedi: "Məgər Sən bilmirsən ki, böyük fəsad törətmisən, müqəddəs islam dinini təhqir etmisən, padşahımızın üzünə ağ olmusan?! Məgər Sən o şəxs deyilsən ki, yeni din iddiasına düşüb Quranın hökmlərini ləğv etməyə çağırmısan?!» Həzrət Bab Fars hakiminin sözlərinə cavab olaraq, hədsiz bir təmkinlə Quranın bu mübarək ayəsini oxudu:*"Əgər bir fitnəkar sizə pis bir xəbər gətirsə, dərhal onun doğruluğunu yoxlayın, yoxsa cəhalətdən bir qövmə pislik edər, sonra da etdiyinizə peşman olarsınız". (Hucurat surəsi, 6-cı ayə)*. Hüseyn xan bu sözləri eşidib daha da qəzəbləndi və qışqıraraq dedi: "Sən nə demək istəyirsən? Yəni biz cahilik, fitnəkarıq, biz başa düşmürük?!" Sonra fərraşlardan birinə əmr etdi ki, Həzrət Babın üzünə möhkəm bir şillə vursun. Şillə o qədər güclü oldu ki, Həzrət Babın əmmaməsi yerə düşdü. Həmin sorğu-sualda iştirak edək Şirazın imamcüməsi Şeyx Əbu Turab bu rəftarına görə Hüseyn xanı məzəmmət etdi və göstəriş verdi ki, əmmaməni Həzrət Babın başına qoysunlar. Sonra Həzrət Babı öz yanında oturdub Hüseyn xana müraciətlə dedi: "Sən bu ayənin mənasını başa düşmədin, indi qulaq as, mən onun mənasını sənə deyim. Ayənin mənası budur ki, hər bir məsələni müzakirə etmək, araşdırmaq, onun üzərində düşünüb-daşınmaq və yalnız bundan sonra qəti qərara gəlmək lazımdır. Bu məsələni də müzakirə etmək gərəkdir. Bu Gəncin oxuduğu ayə çox yerinə düşdü və mənə bərk təsir etdi. İndi biz bu məsələni diqqətlə araşdırmalıyıq". Hüseyn xan imamcümənin mövqeyi ilə razılaşdı. Belə olduqda, Şeyx Əbu Turab yeni Əmr iddiası barədə Həzrət Babdan açıqlama tələb etdi. Həzrət Bab buyurdu: "Mən nə vəd olunmuş Qaimin vəkiliyəm, nə də gizli imamla camaat arasında vasitəçi!" İmamcümə dedi: "Kifayətdir. Sizdən xahişim budur ki, cümə günü Vəkil məscidinə gəlin və indicə dediyiniz sözləri orada camaatın qarşısında təkrar edin. Bundan sonra Şeyx Əbu Turab yerindən qalxdı və bu işdən ötrü lazım olan tədbirləri həyata keçirmək üçün çıxıb getdi. Həmin əsnada Hüseyn xan dedi: "Gərək hörmətli bir şəxs Seyyid Baba zamin dursun ki, istədiyimiz vaxt Onu bizə təslim etsin və əgər bundan sonra Seyyid Bab islam dininin əleyhinə bir iş görsə, zamini də bundan ötrü məsuliyyət daşısın". Həzrət Babın dayısı Hacı Mirzə Seyyid Əli orada idi. O, bacısı oğluna zamin durdu və öz xətti ilə zəmanətnamə yazıb möhürlədi, bir neçə nəfər də şahid kimi imza etdikdən sonra zəmanətnamə hakimə təqdim olundu.

Dayısı Həzrət Babı öz evinə apardı. O, bu işi görməyə müvəffəq olduğuna və Həzrət Babı zalım hakimin şərindən xilas etdiyinə görə çox sevinirdi. Həzrət Bab öz vaxtını evin bir guşəsində tənhalıqda keçirirdi. Xanımından, anasından və dayılarından başqa heç kəs Onun yanına gəlmirdi.

Çirkin xislətli insanların bir çoxu imamcümə Şeyx Əbu Turabdan təkidlə tələb edirdilər ki, Həzrət Babı Vəkil məscidinə gətirdib iddiasından əl çəkməyə vadar etsin və o, hakimin hüzurunda öhdəsinə götürdüyü işi yerinə yetirsin. Şeyx Əbu Turab insaflı və xeyirxah bir insan idi, Tehranın imamcüməsi mərhum Mirzə Əbülqasim kimi heç kimə pislik etmirdi, həmişə çalışırdı ki, hamı ilə, xüsusən Şiraz əhalisi ilə mehriban dolansın. Buna görə də camaat onu sevir və ehtiram bəsləyirdi. Həmin xasiyyətinə uyğun olaraq, Şeyx Əbu Turab fitnəkarların sözünə qulaq asmır və onların tələblərinə qısa cavablar verməklə kifayətlənirdi. Lakin fitnəkarlar bu işin baş tutması üçün hər vasitəyə əl atırdılar. Nəhayət, imamcümə kütləvi iğtişaş törənəcəyindən qorxuya düşüb bu işə razılıq verməyə məcbur oldu. O, Hacı Mirzə Seyyid Əliyə gizli bir məktub göndərib bildirdi ki, cümə günü Seyyid Babı Vəkil məscidinə gətirsin, O da öz vədini yerinə yetirsin. İmamçümə məktubunda yazmışdı: "Ümidvaram ki, sizin bacınız oğlunun bəyanatı kütləvi iğtişaşın qarşısını büsbütün alacaq və bundan sonra siz də, O da fitnəkarların şərindən qurtulub rahat yaşayacaqsınız".

Cümə günü gəlib çatdı. Şeyx Əbu Turab minbərə qalxanda Həzrət Bab öz dayısı ilə birgə məscidə daxil oldu. İmamcümə O Həzrəti görən kimi mehribanlıq və hörmətlə Onu dəvət etdi ki, minbərə qalxıb sözlərini desin. Həzrət Bab imamcümənin dəvətinə uyğun olaraq minbərin birinci pilləsinə çıxıb sözə başladı. İmamcümə xahiş etdi ki, bir qədər yuxarı qalxın, qoy bütün camaat sizi görsün. Həzrət Bab iki pillə də qalxıb dayandı. O elə durmuşdu ki, camaat onun başını Şeyx Əbu Turabın sinəsi bərabərində görürdü. Həzrət Bab xütbəyə başlayıb buyurdu: «Həmd olsun Allaha! O, göyləri və yeri haqq-ədalətlə xəlq etdi!" Birdən imamcümənin əsadarı[[3]](http://web.archive.org/web/20061009210356/http:/www.bahai.az/lib/promin/nabil/dawn_breakers_az_08.shtml" \l "3) Seyyid Şeşpəri qışqırıb dedi: "Bu mənasız kəlmələri bir kənara qoy, nəyi deməlisənsə, onu de!" İmamcümə Seyyid Şeşpərinin bu cəsarət və həyasızlığından qəzəblənib dedi: «Seyyid sus, abrın olsun, həyasızlıq etdiyin yetər!" Sonra Həzrət Babdan xahiş etdi ki, camaatın tez sakitləşməsindən ötrü bəyanatını qısa şəkildə ifadə etsin. Həzrət Bab üzünü camaata tutub dedi: *"Məni qeyb olmuş İmamın vəkılı bilən adama Allah lənət eləsin! Məni İmamın Babı bilənə Allah lənət eləsin! Mənim Həzrət Rəsulun peyğəmbərliyini inkar etdiyimi düşünənlərə Allah lənət eləsin! Mənim Allahın digər peyğəmbərlərini inkar etdiyimi duşunənlərə Allah lənət eləsin! Mənim Əmir əl-mömininin və digər pak imamların imamətini inkar etdiyimi duşunənlərə Allah lənət eləsin!"* Bu sözləri deyib Həzrət Bab Şeyx Turabın oturduğu ən yüksək pilləyə qalxdı və onunla qucaqlaşdı. İmamcümə ona dedi: "Yaxşısı budur ki, evinizə gedib namazı evdə qılasınız. Çünki ailəniz səbirsizliklə Sizin qayıdışınızı gözləyir və Sizin sağ-salamat olduğunuzu bilmək istəyir". Sonra da Hacı Mirzə Seyyid Əliyə müraciət etdi: "Onu evə aparın, belə məsləhətdir". İmamcümənin məqsədi bu idi ki, camaat namaz bitdikdən sonra qarışıqlıq törədib Həzrət Baba xətər yetirə bilməsin. Doğrudan da, əgər imamcümə Həzrət Babı evə qaytarmasaydı, namaz bitəndən sonra fitnəkarlar nadan camaatı qızışdırıb Həzrət Babın üstünə salacaqdılar. Əslində həmin gün imamcümə bir növ Allahın gizli əli kimi hərəkət edərək Həzrət Babı təhlükədən xilas etdi.

Xülasə, Həzrət Bab bir müddət öz evində mübarək ailəsi ilə birlikdə yaşadı. Nəhayət, Əmrin elan edilməsindən sonrakı ilk Novruz bayramı gəlib çatdı. Novruzun ilk günü hicri 1261-ci il rəbiül-əvvəl ayının 10-na (1845-ci il mart ayının 19-na) təsadüf etdi. Həmin gün Həzrət Bab məsciddə yuxarıdakı sözləri bəyan etdi. Vəkil məscidində olan insanların bir çoxu Həzrət Babın sözlərindəki hikmətə heyran qaldı və çox keçmədi ki, onların bir qismi Seyyid Babın əzəmətini anladı, Onun böyüklüyünü etiraf etdi. Bunların içərisində imamcümənin bacısı oğlu Şeyx Əli Mirzə də vardı. O, Həzrəti-Əlanın Vəkil məscidindəki xütbəsinin şahidi olmuşdu. O vaxtlar o, yenicə həddi-büluğa çatmışdı. Elə həmin gün Allaha məhəbbətin toxumu onun qəlbinin tarlasına səpilmiş və tədricən cücərməyə başlamışdı. Nəhayət, 1267-ci (1851-ci) ildə o, İraqda Həzrət Bəhaullahın hüzuruna qovuşmaq şərəfinə nail olmuş, bu görüşdən sonra qəlbindəki sevinc və qətiyyət daha da artmışdı. Şiraza qayıdan kimi o, Allah Əmrinin yüksəlişi yolunda fəaliyyətə başlamışdı və bu günün özündə də Əmrə xidmət göstərməklə məşğuldur. O özünü elə aparır ki, həm hökumət adamları, həm də digər insanlar onun dəyanətini, gözəl əxlaqını, Əmrə sədaqətini bilir və etiraf edirlər. Bir müddət əvvəl o, Akka şəhərinə Həzrət Bəhaullahın hüzuruna bir məktub göndərmişdi. Həmin məktubda o belə yazmışdı: "Mən ilahi Əmrin qüdrətinin əlamətlərini öz gözlərimlə görürəm. Neçə vaxtdır ki, bu şəhərdə yaşayıram, hər an insanlar məni bəla və müsibətə düçar ediblər, hamı mübarək əmrə mənsub olduğum üçün mənə düşmən kəsilib. Buna baxmayaraq, yüksək rütbəli iki şəxs - şahın oğlu Zillüs-sultan və şah divanının başçısı Mirzə Fətəli xan aralarındakı münaqişəni həll etmək üçün bir nəfər babini hakim seçmək qərarına gəliblər. Zillüs-sultan Allah Əmrinin düşməni olsa da, məhz bu qərara gəlib və hakimliyi mənim – qırx il mübarək Əmrə iman bəsləyən bir babinin öhdəsinə qoyub. Onlar belə razılığa gəliblər ki, mənim rəyimlə hesablaşsınlar və mən nə desəm, onu də yerinə yetirsinlər.

Vəkil məscidində olan və Həzrət Babın o gün dediyi sözləri eşidən şəxslərdən biri də Məhəmməd Kərim idi. O, Həzrət Babın həmin gün verdiyi bəyanatı eşitdikdən sonra mübarək Əmrə iman gətirmiş, sonralar çoxlu bəla və müsibətlərə düçar olmuşdu. Nəhayət, o, İrandan İraqa mühacirət etdi və İraqda Həzrət Bəhaullahın hüzuruna yetişdikdən sonra imanı daha da gücləndi. Bir müddət sonra o, Şiraza qayıtdı və Həzrət Bəhaullahın tapşırığına əsasən Əmrə xidmət göstərməklə məşğul oldu. Axırı o, Şirazda vəfat etdi. Həmin gün Vəkil məscidində olan və Həzrət Babın mübarək sözlərinin təsiri ilə Əmrə iman gətirən şəxslərdən biri də üzəngi düzəldən Mirzə Ağa Şirazi olmuşdur. O nə qədər çox çətinliklərlə üzləşirdisə, imanı bir o qədər güclənirdi. İraqda Həzrət Bəhaullahın hüzurunda olarkən o, Quran surələrinin əvvəlindəki ayrıca hərflər barədə, eləcə də "Nur" surəsinin mənası haqqında sual vermiş və buna cavab olaraq mübarək qələmdən bir lövhə nazil olmuşdu. O, daim Əmrə sədaqətlə xidmət göstərmiş və axırda şəhid olmuşdu. Həmin şəxslərdən biridə çörəkçi Mirzə Rəhim idi ki, iman gətirdiyi andan həyatının son dəqiqəsinədək Əmrdən üz döndərməmişdi. Başqa birisi isə bəzzaz Hacı Əbülhəsən Şirazi olmuşdur. O həmin il Məkkə səfərində Həzrət Babı görmüş, lakin Əmrin əzəmətindən lazımi dərəcədə xəbər tutmamışdı. Amma Vəkil məscidiidə mübarək bəyanatı eşidəndən sonra ilahi Əmrin cazibəsinə elə düşmüşdü ki, daim gözlərindən yaş axırdı. Camaat onun davranışına təəccüb edər, eyni zamanda onu tərifləyərdi. Onun oğulları da mübarək Əmrə iman gətirmişdilər. Həmin şəxslərdən biri də Hacı Məhəmməd Bəsat olmuşdur. O, Şeyx Əhmədin və Seyyid Kazım Rəştinin əshabələrindən idi. Təbiətən zarafatcıl bir adam idi. Heç vaxt cümə namazını ötürməzdi. Daim imamcümə ilə birlikdə olardı və imamcümə də onu çox sevərdi.

Xülasə, ilahi Əmrin zühurunun müjdəsi tədricən yaxın və uzaq yerlərə yayılırdı.

Həzrət Bab əvvəlcədən öz tərəfdarlarına göndərdiyi məktubda bildirmişdi ki, Məkkə səfərindən sonra Nəcəf və Kərbəlaya gələcəkdir. Buna görə də möminlərin bir çoxu orada mübarək vücudun gəlişini gözləyirdilər. 1261-ci ilin Novruzundan az sonra Həzrəti-Əla Nəcəf və Kərbəlada Onu gözləyən dostlara Bəsrə yolu ilə bir məktub göndərdi. Məktubda O, aydın şəkildə yazmışdı ki, mənim Nəcəf və Kərbəlaya gəlişim mümkünsüzdür, siz İsfahana gedib lazımi göstərişləri alana qədər orada qalın. Eyni zamanda Həzrət Bab əlavə etmişdi ki, əgər məsləhət olsa, sizi Şiraza çağıracağam, ona qədər isə İsfahanda gözləyin, görək Tanrının iradəsi nə göstərir. Bu məktub iman əhli üçün ciddi bir imtahan oldu və onlara müxtəlif cür təsir bağışladı. Bəziləri bu imtahanda çaşdılar və dedilər: "Necə olur ki, Seyyid Bab öz sözünə əməl etmir? Məgər O öz vədinə xilaf çıxmasını da Tanrının əmri hesab edir?!" Möminlərin bir qismi isə bu imtahandan üzüağ çıxdı. Onlar öz ağalarının əmrinə itaət göstərməyi vacib bilib tərəddüd edənlərin sözlərinə qulaq asmadılar və mübarək əmrə uyğun olaraq, İsfahana doğru yollandılar. Qəlbən iman sahibi olan bəzi əshabələr də onlara qoşuldular. O cümlədən, Mirzə Məhəmmədəli Nəhri ki, bir müddət sonra onun qızı Həzrət Əbdülbəhanın nişanlısı oldu. Eləcə də həmin Mirzə Məhəmmədəli Nəhrinin qardaşı Mirzə Hadi Nəhri. Bu iki qardaş isfahanlı idilər. Həmcinin Ağa Məhəmməd Hənasab İsfahani də onlarla idi ki, halhazırda Həzrət Bəhaullahın evinin xidmətçilərindən biridir. Bunlardan bir qismi sonralar Şeyx Təbərsi qalasında baş verən hadisələrin iştirakçısı olmuş və möcüzəli bir surətdə ölümdən qurtulmuşdular.

Xülasə, mübarək Əmrə sadiq olanlar Həzrət Babın göstərişinə uyğun şəkildə müqəddəs yerlərdən İsfahana doğru hərəkət etdilər. Kəngavərə çatanda cənab Molla Hüseyni qardaşı və bacısı oğlu ilə birlikdə orada gördülər və bu görüşdən çox şad oldular. Bu üç nəfər də Kərbəlaya gedirdilər ki, orada gözləyənlərə qoşulsunlar. Lakin Kəngavərdə mübarək Əmrdən xəbər tutub onlar da başqaları ilə birgə İsfahana yollandılar. Bütün əshabələr Molla Hüseynə hədsiz ehtiram göstərirdilər və onu camaat namazının imamı seçmişdilər. Əshabələrin Babülbaba ehtiramı sonralar mübarək Əmrdən uzaqlaşmış bəzi cahillərdə paxıllıq doğururdu. Onlardan biri Molla Cavad Bərğani, digəri isə Molla Əbdüləli Herati idi. Bu iki nəfər Babülbaba həsəd aparırdı və hər birinin könlündən möminlərin hörmətini qazanıb mənsəb sahibi olmaq keçirdi. Lakin onlar bu niyyətlərini açıq-aşkar büruzə verə bilmirdilər, çünki Molla Hüseynin nüfuzundan ehtiyatlanırdılar.

O vaxtlar Molla Əbdülkərim adı ilə tanınan və Qəzvindən Molla Cavadla birlikdə gəlmiş Mirzə Əhməd Katib bu barədə mənə (müəllifə) belə danışmışdı: "Mən çox vaxt görürdüm ki, Molla Cavad danışan zaman Molla Hüseynə kinayə ilə işarə edərək onu məsxərəyə qoyur. Buna görə də bir neçə dəfə onunla yoldaşlığa son qoymaq istədim, amma Molla Hüseyn razı olmayıb dedi ki, bunlar əhəmiyyətsiz şeylərdir və bunlara göz yummaq lazımdır". Molla Hüseyni oradakı insanların hamısı sevirdi, hamı onun davranışından öyrənir, ondan nümunə götürürdü. İsfahana Doğru hərəkət edərkən, Molla Hüseyn həmişə tək-tənha başqalarından bir fərsəx irəlidə gedər, qürub vaxtı camaat namaza dayananda onlara qoşular, sonra yenə irəli çıxardı və bir də sübh namazında hamı ilə birgə olardı. Camaat namaz vaxtı imam olmağı ondan israrla xahiş edir, lakin o razılaşmırdı. Axırda başqa birisi imam olurdu, Molla Hüseyn də hamı ilə bərabər o şəxsin arxasında dayanırdı. Molla Hüseyn adamlara elə təsir göstərmişdi ki, hamı bir-birinə kömək edirdi, hətta miniyi olanlar onları piyadalara verib özləri piyada gedirdilər. İsfahana yaxınlaşanda Molla Hüseyn dedi ki, hamınız birlikdə şəhərə girməyin, çünki bu, əhalini təşvişə sala bilər, yaxşısı budur, bir neçə nəfərlik dəstələrlə müxtəlif darvazalardan şəhərə daxil olun.

İsfahana gəldikdən sonra əshabələr Həzrəti-Əlanın möminlərlə görüşə bilməməsinin səbəbini öyrəndilər və Şirazda Onun üzləşdiyi çətinliklərdən xəbər tutdular. Bəlli oldu ki, onların Şiraza getməsi daha böyük bəlaların baş verməsinə gətirib çıxara bilər. Amma Molla Hüseyn bu xəbərlərə əhəmiyyət vermədi və Şiraza getmək qərarına gəldi. O öz niyyətini yoldaşlarından bir neçəsinə bildirdi. Sonra əba və əmmaməsini çıxarıb Xorasan həzarələri kimi cübbə və papaq geydi. Bu qiyafədə o, öz sevimli Ağasının şəhərinə doğru yollandı. Onu görən hər kəs düşünərdi ki, o, həzarə tayfasından və Qucan camaatındandır. Qardaşı və bacısı oğlu da onunla birlikdə idilər. Molla Hüseyn Şiraz darvazasına çatıb dayandı və hava qaralanda qardaşını şəhərə göndərdi ki, Həzrət Babın dayısının evinə getsin və onun vasitəsilə gəldiklərini Mübarək Hüzura xəbər versin. Ertəsi gün Molla Hüseynə xəbər çatdı ki, gün batandan sonra Həzrət Babın dayısı Hacı Mirzə Seyyid Əli şəhər kənarında onu gözləyəcək. Babülbab təyin olunmuş vaxtda deyilən yerə getdi və Həzrət Babın dayısı ilə görüşüb onun evinə yollandı. O gündən etibarən Həzrət Bab hər gecə dayısının evinə gəlirdi və səhər açılana qədər Babülbab Onun hüzurunda olurdu. Bir müddət sonra Həzrət Bab İsfahanda göstəriş gözləyən tərəfdarlarına icazə verdi ki, tədricən Şiraza doğru hərəkət etsinlər və beləliklə, lazımi anda onların hər biri Mübarək Hüzura yetişmək imkanı qazansın. Eyni zamanda tapşırdı ki, son dərəcə ehtiyatlı olsunlar və hamısı birdən şəhərə daxil olmasınlar; Şiraza gəldikdən sonra isə karvansaralarda bir-birlərindən uzaqda məskən salsınlar, eyni zamanda müəyyən bir işlə məşğul olsunlar ki, əhali onlardan şübhələnib maneçilik törətməsin.

Molla Hüseyndən sonra Şiraza gələn ilk dəstə Mirzə Məhəmmədəli Nəhri, onun qardaşı Mirzə Hadi, Molla Əbdülkərim Qəzvini, Molla Cavad Bərğani, Molla Əbdüləli Herati və Mirzə İbrahim Şirazidən ibarət idi. Sonuncu üç nəfər Həzrət Babın Molla Hüseynə hədsiz məhəbbətini müşahidə etdikdə, köhnə paxıllıqları baş qaldırdı və əllərindən bir şey gəlmədiyini görüb Molla Hüseynin ünvanına pis sözlər danışmağa başladılar. Onlar daim Molla Hüseynin qeybətini qılır, imkanları daxilində hər vasitə ilə onu gözdən salmağa çalışırdılar. Nəhayət, onlar hədlərini aşdıqda, bütün möminlər həmin şəxslərin çirkin niyyətini anladılar və onlardan uzaqlaşdılar. Onların əməllərinin nəticəsi bu oldu ki, iman əhlinin cərkəsini tərk edib Əmrin düşmənləri ilə əlbir oldular və Allahın Əmrinə qarşı çıxdılar. Onlar Şiraz şəhərində böyük fitnə törətdilər və fitnəkarlıqda elə bir həddə çatdılar ki, Şiraz hakimi bunun qarşısını almaq üçün onları Şirazdan qovdu. Həzrəti-Əla öz mübarək lövhə və yazılarında həmin üç nəfəri Samirinin buzovuna bənzətmiş, xüsusən Molla Cavadla Molla Əbdüləli Heratini bütpərəst və şeytan adlandıraraq, açıqca buyurmuşdur: iEy Allahım, bütpərəstə və şeytana lənət eylə!" Bu üç vəfasız şəxs Kirmana gedib Hacı Kərim xan Kirmaninin tərəfdarlarına qoşuldular.

Həmin üç nəfər qovulduqdan sonra Həzrət Bab bir gecə dayısının evinə getdi və Mirzə Məhəmmədəli Nəhrini, onun qardaşı Mirzə Hadini və Molla Əbdülkərim Qəzvinini öz hüzuruna çağırdı. Onlar gələn kimi Həzrət-Əla üzünü Molla Əbdülkərimə tutub buyurdu: "Ey Əbdülkərim, sən vəd olunmuş Məzhərimi axtarırsan?!" Əmrin Məzhərinin dilindən hədsiz lütf və qətiyyətlə çıxan bu sözlər Molla Əbdülkərimə elə təsir bağışladı ki, ixtiyarsız olaraq, gözlərindən yaş axdı, rəngi qaçdı, həyəcanlanıb özünü Həzrət Babın ayaqlarına atdı. Həzrət Bab sonsuz mehribanlıqla onu qucaqlayıb alnından öpdü, sonra öz yanında oturdub şirin kəlmələrlə onun narahatlığını aradan qaldırdı. Onlar Mübarək Hüzurdan mürəxxəs olub öz evlərinə qayıtdıqda, Mirzə Məhəmmədəli və qardaşı Molla Əbdülkərimin həyəcanının səbəbi ilə maraqlandılar və soruşdular: "Nə oldu ki, sən birdən-birə o cür iztiraba düşdün?" Molla Əbdülkərim dedi: "Qulaq asın, mən sizə öz hekayətimi danışım. Bu, qəribə bir hekayətdir və mən indiyə qədər onu heç kimə danışmamışam. Mən yetkinlik yaşına çatanda Qəzvin şəhərində yaşayırdım. O vaxtlar özümdə ilahi sirləri anlamağa güclü bir meyl hiss edirdim, istəyirdim ki, Allahın vahidliyi, peyğəmbərlər və Tanrı elçiləri barədə mükəmməl bilik əldə edim. Bunun üçün elmləri öyrənməkdən yaxşı vasitə yoxdur. Ona görə atamı və əmilərimi birtəhər razı saldım ki, mənim təhsil almağıma imkan yaratsınlar və bir müddət işləməkdən əl çəkib dərs oxumağıma icazə versinlər. Onlar etiraz etmədilər. Mən Qəzvindəki mədrəsələrin birində hücrə tutdum və müxtəlif elmləri öyrənməklə məşğul oldum. Gündüzlər öz yoldaşlarımla oxuduğum mətləbləri müzakirə edirdim, gecələr isə öz kitabxanama çəkilib mütaliə ilə məşğul olurdum. Bu işə o qədər aludə olmuşdum ki, yeməyi və yatmağı da yaddan çıxarmışdım. Mən o dövrdə Qəzvinin ən böyük alimlərindən sayılan Molla Əbdülkərim İrəvaninin dərslərinə də gedirdim. O, çox bilikli bir adam idi, geniş məlumatlara malik idi, həm də təmiz və xeyirxah bir şəxs kimi tanınırdı. İki ildən sonra mən fiqh və üsulda ən yüksək səviyyəyə çatdım, bu iki fənnin ən çətin məsələlərini həll etməyə qadir oldum. Az sonra bir kitab yazmağa başladım. Kitabı əsasən gecələr yazırdım. Nəhayət, onu bitirib öz ustadıma təqdim etdim. Ustadım kitabı oxuyub çox sevindi və mənim zəhmətimi yüksək qiymətləndirdi. Bir gün digər şagirdlərinin də iştirak etdiyi məclisdə o, dedi: "Molla Əbdülkərim elmdə elə bir səviyyəyə çatıb ki, artıq onun məndən və mənim kimilərdən dərs almağa ehtiyacı yoxdur. O özü bilikli bir müctəhiddir, Quran ayələrini təfsir edə, onların mənasını aça bilər. Gələn cümə günü cümə namazı qurtardıqdan sonra mən onu bütün şəhərə təqdim edəcəyəm və ona müctəhidlik icazəsi verəcəyəm». Şagirdlər ustadın bu sözlərini eşidib böyük müvəffəqiyyət münasibətilə məni təbrik etdilər. Evə qayıdanda gördüm ki, Qəzvinin tanınmış adamlarından sayılan atam və böyük əmim Hacı Hüseyn Əli təntənəli bir ziyafət üçün hazırlıq görürlər. Onlar nəzərdə tutmuşdular ki, gələn çümə günü mənim şərəfimə ziyafət təşkil edib Qəzvinin bütün əyanlarını dəvət etsinlər. Mən onlardan xahiş etdim ki, özüm xəbər verənə qədər bu ziyafəti təxirə salsınlar. Onlar mənim məqsədimi başa düşməsələr də, xahişimi qəbul etdilər. Gecə öz otağıma çəkilib düşünməyə başladım və öz-özümə dedim: "Axı sən yaxşı bilirsən ki, yalnız xətadan uzaq, günahsız və pak ruha malik olan şəxslər Quran həqiqətlərini təfsir edə bilərlər. Molla Əbdülkərim İrəvani və başqaları deyirlər ki, sən bu səviyyəyə ucalmısan və səni Qəzvinin görkəmli alimlərindən biri hesab edirlər. İndi özün-özlüyündə ədalətlə düşün: məgər özün də bu səviyyəyə çatdığına inanırsan? Məgər sənin paklığın o dərəcədədir ki, xətadan uzaq və günahsız sayılasan?!" Bu barədə xeyli düşündükdən sonra ədalət əsasında belə qərara gəldim ki, mən həmin səviyyəyə çatmamışam. Mən özümün müxtəlif çətinliklər və istəklər əlində giriftar olduğumu gördüm. Bu isə mənim pərişanlığımı daha artırdı. Səhərə qədər bu düşüncələrin əlində əsir qaldım. O gecə nə bir şey yeyə bildim, nə də yuxuya getdim. Arabir münacat oxuyur və deyirdim: "İlahi, sən özün görür və bilirsən ki, mənim sənin razılığına nail olmaqdan özgə bir məqsədim yoxdur. Mən daim Sənin sevgini qazanmağa çalışmışam. Hər dəfə Sənin müqəddəs dinini camaatın müxtəlif məzhəblərə parçaladığını görəndə, çaşıb qalıram. Ey Tanrı, mənə yardımçı ol, məni bu sərkərdanlıqdan qurtar, məni bu şübhələr selindən xilas et, hidayət çeşməsini mənə göstər və məni həqiqi məqsədə yetir!" Birdən məni ağlamaq tutdu, xeyli ağladım, çünki gördüm ki, çəkdiyim bütün zəhmətlər nəticəsiz qalıb, ömrüm hədər gedib. Bu arada məni yuxu apardı. Yuxuda gördüm ki, şərəfli seyyidlərdən olan möhtərəm bir şəxs minbərdə oturub və nurlu çöhrələrə malik bir xeyli insan onun hüzurunda əyləşib. O şərəfli seyyid Quranın aşağıdakı ayəsini təfsir etməklə məşğuldur: *"Bizim uğrumuzda çalışanları öz yollarımıza qovuşduracağıq" (Ənkəbut surəsi, 69-cu ayə)*. O şərəfli seyyidin simasındakı nur məni heyran etdi. Ayağa qalxıb irəli getdim. Özümü onun ayaqlarına atmaq istəyirdim ki, yuxudan ayıldım. Qəlbimi elə qəribə bir sevinc bürümüşdü ki, onu təsvir etməkdə acizəm. Qəzvində Hacı Allahverdi adlı bir şəxs vardı. O, Ağa Məhəmməd Cavad Fərhadinin atası idi. Bu şəxs bütün Qəzvində xeyirxahlığı, işıqlı könlü və bir çox həqiqətlərdən agah olması ilə ad çıxarmışdı. Onun yanına gedib yuxumu danışdım. O mənim yuxumun məzmununu eşidən kimi gülərək dedi: "Sənin yuxuda gördüyün şərəfli seyyid yəqin ki, belə bir adam olub». Sonra onun əlamətlərini və zahiri görünüşünü dəqiqliklə təsvir etdi. Mən məəttəl qalıb soruşdum ki, axı bu kimdir. Hacı Allahverdi dedi: "Bu şəxs Hacı Seyyid Kazım Rəştidir. O, Kərbəlada yaşayır və çoxlu şagirdləri var. Həmin şagirdlər onun təlimindən bəhrələnir və onun elm dəryasından faydalanırlar. Onun sözləri eşidənlərə qəribə təsir bağışlayır». Mən Hacı Allahverdiyə təşəkkür edib dərhal evə qayıtdım və Kərbəla səfərinə hazırlaşmağa başladım. Molla Əbdülkərim İrəvani mənə sifariş göndərdi ki, mən səni görmək istəyirəm, ya sən gəl, ya da mən. Ona xəbər göndərdim, mən şəhidlərin ağası Həzrət İmam Hüseyn-əleyhissalamı ziyarət etmək üçün səfərə çıxıram, özü də təçili şəkildə yola düşməliyəm, əgər imkanım olsa, bir neçə dəqiqəliyə sizin görüşünüzə gələrəm, yox gələ bilməsəm, onda xahiş edirəm məni bağışlayasınız və Allahın məni doğru yola istiqamətləndirməsi naminə dua edəsiniz. Mən qohumlarımdan bir neçəsinə gördüyüm yuxu və onun yozumu barədə danışdım. Bu, onların Hacı Seyyid Rəştini sevməsinə və Hacı Allahverdi ilə dostlaşmasına səbəb oldu. Mən Qəzvindən yola düşdüm. Sonralar Tehranda şəhid olan qardaşım Əbdülhəmid də mənimlə birlikdə idi. Kərbəlaya çatan kimi Seyyid Kazım Rəştinin dərs dediyi yerə getdim və onun eynən yuxuda gördüyüm simaya malik olduğunu gördüm. Üstəlik mən içəri daxil olanda, o böyük insanın məhz yuxuda gördüyüm ayəni təfsir etdiyinin şahidi oldum. Oturub onun nitqini dinləməyə başladım. Onun sözləri mənə qeyri-adi təsir bağışladı. Seyyid bizə çox böyük mehribanlıq göstərdi. Mənim və qardaşımın sevincinin həddi-hüdudu yox idi. Biz hər səhər ikilikdə Seyyid Kazımın mənzilinə gedirdik və onunla bərabər şəhidlərin ağası Həzrət İmam Hüseyn-əleyhissalamı ziyarət etməyə yollanırdıq. Qış fəslini beləcə başa vurduq.

Mən bütün bu müddətdə müntəzəm surətdə Seyyidin dərslərinə gedirdim. O, hansı ayədən, hansı hədisdən danışırsa-danışsın, sözünün axırı vəd olunmuş Qaimin zühuru və O Həzrətin zühur edəcəyi günün yaxınlaşması ilə bitirdi. Çox vaxt deyirdi ki, vəd olunmuş Həzrət sizin aranızdadır, amma siz Onu tanımırsınız; Onun zühur edəcəyi vaxt yaxındadır; öz ürəklərinizi təmiz və pak edin, Onun gəlişinə yol açın ki, Onu görməyə müvəffəq ola biləsiniz; mən bu dünyadan getməyincə, O, zühur etməyəcək; mən öləndən sonra Onu axtarmağa başlayın və Onu tapmayınca, bir an da dayanmayın.

Xülasə, qış ötüb keçdi, Novruz bayramı yetişdi. Novruzdan sonra Seyyid Kazım mənə əmr etdi ki, Kərbəlanı tərk edib Qəzvinə gedim. Mən Seyyiddən xahiş etdim ki, əgər mümkündürsə, Kərbəlada qalmağıma icazə versin, çünki Qəzvinə qayıtsam, üləmalar mənimlə düşmənçilik edəcəklər. Seyyid Kazım buyurdu: "Ey Əbdülkərim, arxayın ol, sən Qaimin zühurunu görəcəksən və onun Əmrinə yardımçı olmaq şərəfinə layiq görüləcəksən. Xahişim budur ki, o gün məni yad edəsən. İndi isə Allaha təvəkkül et. Qəzvinə çatanda, üləmaların fitnəsinə əhəmiyyət vermə, ticarətlə məşğul ol, heç kəs sənə bir zərər yetirə bilməyəcək".

Mən Seyyidin əmrinə uyğun şəkildə hərəkət etdim və qardaşımla birlikdə Qəzvinə qayıtdım. Mən Seyyidin bütün göstəriş və nəsihətlərinə əməl edirdim. Gündüzlər ticarətlə məşğul olur, gecələr isə öz xəlvəti otağıma çəkilib namaz qılır, dua oxuyurdum. Gözlərimdən yaş axıdıb yalvararaq deyirdim: «İlahi, Sən dərgahına yaxın olan bəndə vasitəsilə mənə vəd etmisən ki, Qaimin dövranını görəcəyəm, Onun camalına baxmaq şərəfinə nail olacağam, Həzrət Qaimin Əmrinə yardımçı olmağa layiq görüləcəyəm. Bu iş nə vaxta qədər yubanacaq? Nə vaxt öz vədinə əməl edəcəksən? Nə vaxt öz fəzlinin qapısını mənim üzümə açacaqsan? Nə vaxt o tükənməz neməti mənə bəxş edəcəksən?!"

Hər gecə mənim işim bundan ibarət idi. Nəhayət, hicri 1255-ci ilin ərəfə günü (1840-cı il fevralın 13ü) gəlib çatdı. Həmin gün axşamçağı mən evə qayıtdım və bayram gecəsini namaz və dua ilə keçirdim. Necə oldusa, yuxu məni apardı. Yuxuda gördüm ki, qar kimi ağappaq bir quş başımın üstündə dövrə vurur. Mən bir ağacın yanında dayanmışdım. Quş həmin ağacın budağına qondu və təsvirəgəlməz dərəcədə təsirli bir ahənglə dedi: “Ey Əbdülkərim, sən vəd olunmuş Məzhərimi axtarırsan?! Gözlə, 60-cı ildə O, Zühur edəcək!" Bunları deyəndən sonra o gözəl quş uçub getdi və gözdən itdi. Onun sözləri mənə qəribə təsir bağışlamışdı, bütün vücudumu sevinc hissi bürümüşdü. Daim quşdan eşitdiyim sözləri təkrar edirdim ki, o şirin kəlmələr yadımdan çıxmasın. Yuxumu isə heç kəsə danışmadım.

Bir neçə il sonra Qaimin sədasının Şirazdan ucaldığını eşitdim. Dərhal Şiraza doğru yollandım. Tehranda Molla Məhəmməd Müəllim Nuri ilə görüşdüm və onun vasitəsilə mübarək Əmrdən agah oldum. O mənə dedi: "Mübarək əmrə əsasən, möminlər Kərbəlada Həzrət Babın Məkkədən qayıtmasını gözləyirlər". Mən də Tehrandan Kərbəlaya yollandım. Həmədana çatanda bədbəxtlikdən Molla Cavad Bərğani də mənə qoşuldu və mənimlə birlikdə Kərbəlaya gəldi. Mən Kərbəlada sizinlə və digər dostlarla görüşdüm. Amma yenə də gördüyüm yuxunu kimsəyə danışmadım. Bu gecə Mübarək Hüzura qovuşanda Həzrət Babın dilindən həmən xoş ahənglə həmən sözləri eşitdim ki, o gecə o gözəl quşun dilindən eşitmişdim. Buna görə də həyəcanlanıb qeyri-ixtiyari olaraq, özümü Onun mübarək qədəmlərinə atdım".

Mən (müəllif) hicri 1265-ci ilin əvvəllərində (1848-ci ilin sonlarında) 18 yaşımda olarkən, vətənim Zərəndi tərk edib Quma getdim. Orada sonralar Bağdadda özünü Allah Əmrinə fəda etmiş "Zəbih" ləqəbli Seyyid İsmayıl Zəvareinin vasitəsilə Həzrəti-Əlanın mübarək Əmrinə iman gətirdim. Seyyid Zəbih o vaxt istəyirdi ki, Mazandarana gedib Şeyx Təbərsi qalasındakı əshabələrə qoşulsun. O, qərara almışdı ki, məni və gənc yaşlarında olan Mirzə Fətullah Həkkak Qumini də özü ilə aparsın. Amma qarşıya bir sıra maneələr çıxdığına görə o, bu məqsədini həyata keçirə bilmədi və bizə dedi ki, mən Tehranda sizi gözləyəcəyəm. O, Mirzə Fətullah Həkkakla söhbət edərkən, Molla Əbdülkərim Qəzvininin əhvalatını ona danışmışdı. Və məndə Əbdülkərimi görməyə böyük həvəs oyanmışdı. Sonralar mən Tehrana gedərkən Şah məscidinin yanındakı "Darüş-şəfa" mədrəsəsində Seyyid İsmayıl Zəbihə rast gəldim. O, həmin mədrəsədə yaşayan Molla Əbdülkərimlə məni tanış etdi. Biz Təbərsi qalasına getməyə hazırlaşan zaman xəbər gəldi ki, qaladakı hadisələr başa çatıb. Buna görə də qalaya getmək istəyənlərin niyyəti baş tutmadı. Molla Əbdülkərim o zaman Tehranda idi və fars dilində olan mübarək "Bəyan" kitabının üzünü köçürməklə məşğul idi. Mən daim onunla ünsiyyətdə olurdum və indi - o vaxtdan 38 il keçəndən sonra da özümdə ona qarşı həmən günlərdə Tehranda olduğu qədər hədsiz məhəbbət və hörmət hiss edirəm. Elə bu səbəbdən də onun əhvalatını müfəssəl şəkildə əvvəldən axıradək bu kitabda yazdım. Ola bilər ki, əziz oxucular bunu oxumaqla ilahi Əmrin əzəmətini daha yaxşı anlayacaqlar.

[[1]](http://web.archive.org/web/20061009210356/http:/www.bahai.az/lib/promin/nabil/dawn_breakers_az_08.shtml#11) "Şəhadət verirəm ki, Nəbildən əvvəl gələn Əli - Bəqiyyətullahın qapısıdır" - "Nəbil" dedikdə Məhəmməd peyğəmbər nəzərdə tutulur. Beləliklə, "Məhəmməddən əvvəl gələn Əli" ifadəsi ilə Həzrət Babın adı Əli Məhəmməd xatırlanır. "Bəqiyyətullah" - hərfən "Allahın qalığı"deməkdir və Həzrət Bəhaullahın ləqəblərindən biridir.

[[2]](http://web.archive.org/web/20061009210356/http:/www.bahai.az/lib/promin/nabil/dawn_breakers_az_08.shtml#22) "Acudan" - "adyutant" sözunun uyqunlaşdırılmış şəklidir. "Acudanbaşı" o dövrdə İranda zabitlərə verilən hərbi rutbə idi.

[[3]](http://web.archive.org/web/20061009210356/http:/www.bahai.az/lib/promin/nabil/dawn_breakers_az_08.shtml#33) Əsadar - rutbəli şəxsin əsasını saxlayan adam.

**IX fəsil. Əvvəlki fəslin davamı**

Molla Hüseyn Şiraza çatdıqda, camaat onun gəlişindən xəbər tutub yenidən həyəcanlamağa və narahat olmağa başladı. Hamı onun Seyyid Babın səmimi tərəfdarlarından olduğunu bilirdi. Bir çoxları deyirdilər ki, bu şəxs islamın bünövrəsini dağıtmaq və müqəddəs şəriətin kökünü kəsmək üçün yenidən Şiraza gəlib. Bu səbəbdən çoxlu çətinliklər meydana çıxdı. Şərait o qədər ağırlaşdı ki, Həzrət Bab Molla Hüseynə Yəzd yolu ilə Xorasana getməyi əmr etdi. Digər əshabələrə də İsfahana qayıtmaq barədə köstəriş verdi və yalnız Molla Əbdülkərim Qəzvinini ayələrin üzünü köçürmək üçün öz yanında saxladı. Bu tədbir nəticəsində həm Həzrəti-Əla Şirazda düşmənlərin şərindən qurtuldu, həm də əshabələr ətrafa səpələnib mübarək Əmri yaymağa və Həzrət Babın zühurunun müjdəsini insanlara çatdırmağa başladılar.

Həzrət Babın tərəfdarlarının zühurun əlamətləri barədə dedikləri, onların təsfir etdiyi ayələr və gətirdiyi dəlillər insanları heyrətə salır, istər İranın paytaxtında, istərsə də ölkənin digər məntəqələrində həm sadə adamları, həm də rütbəli şəxsləri düşünməyə və müzakirəyə vadar edirdi. Hətta İran hökmdarı Məhəmməd şah da Həzrət Babın və Onun tərəfdarlarının fəaliyyətindən xəbər tutub məsələnin əhəmiyyətini anladı və bu mövzunu araşdırmaq qərarına gəldi. Həmin məqsədlə o zamanın görkəmli alimlərindən sayılan və natiqlik qabiliyyəti ilə məşhur olan Seyyid Yəhya Darabini Şiraza göndərdi ki, Həzrət Babın dəvətinin mahiyyətini öyrənsin və nəticəsini yazılı şəkildə şah sarayına bildirsin. Şah Seyyid Yəhyaya hədsiz etimad göstərirdi. Seyyidin camaat arasında hörməti və nüfuzu o dərəcədə yüksək idi ki, o, bir məclisə gələndə heç kəs onun qarşısında ağzını açıb danışmağa cürət etmirdi. Həmən vaxt Seyyid Darabi Tehranda idi şahın xidmətçisi Mirzə Lütfəlinin evində qonaq qalırdı. Şah Mirzə Lütfəlinin vasitəsilə Seyyid Darabiyə xəbər göndərdi ki, mənim adımdan Şiraza get, Həzrət Babın Əmrini araşdır və nəticəni mənə yaz.

Seyyid Yəhya daxilən bu tapşırığa sevindi, çünki özü də Babın Əmri barədə araşdırma aparmaq istəyirdi, lakin Şiraza getmək üçün lazımi vəsaiti olmadığından bu məqsədini həyata keçirə bilməmişdi. Şahın Əmrini alanda isə itaət göstərməyə məcbur oldu və Şiraza doğru yollandı. Yolda özü üçün bir neçə məsələ müəyyənləşdirdi ki, Həzrət Babla görüş zamanı həmin məsələlərin həllini istəsin və qənaətbəxş cavablar alarsa, O Həzrətin iddiasını təsdiq etsin.

Şiraza çatanda o, Xorasandakı dostlarından olan Molla Şeyx Əli Əzimlə rastlaşdı və Həzrət Babın iddiası barədə onun rəyini soruşdu. Əzim cavabında dedi: "Gərək özün Həzrət Babın hüzuruna gedib şəxsən bu məsələni araşdırasan. Bir dost kimi sənə məsləhətim budur ki, söhbət zamanı daim onun hörmətini saxla, yoxsa axırda peşman olarsan".

Seyyid Darabi Həzrət Babın dayısı Hacı Mirzə Seyyid Əlinin evində Onunla görüşmək şərəfinə nail oldu və Əzimin tapşırdığı kimi, Onun ehtiramını gözlədi. Birinci görüş iki saat çəkdi. O nəzərdə tutduğu sualları birbəbir Mübarək Hüzura ərz etdi. Həzrət Bab onun sözlərini diqqətlə dinliyib hər bir suala müxtəsər şəkildə qənaətbəxş cavab verdi. Onun mübarək dilindən çıxan kəlamlar Seyyid Darabini heyrətə saldı. Tədricən o, öz zəifliyini və Həzrət Babın mənəvi qüdrətini anlamağa başladı. Mürəxxəs olmaq istəyərkən, Seyyid Darabi dedi: "İnşaallah, növbəti görüşdə qalan suallarımı da verəcəyəm və bununla da müzakirəni bitirəcəyəm». O, Həzrət Babın dayısının evindən çıxdıqda Əzimlə rastlaşdı, hər şeyi ona danışıb dedi: "Mən bütün gücümü işə saldım, amma O möhtərəm Şəxs sadə və müxtəsər şəkildə mənim bütün suallarıma cavab verdi, bütün çətinlikləri həll etdi. Bu səbəbdən mən Onun Mübarək Hüzurunu mümkün qədər tez tərk etmək qərarına gəldim».

Seyyid Darabi ikinci görüşə gələndə vahiməyə düşüb Həzrət Babdan soruşmaq istədiyi bütün məsələləri unutdu. Çarəsiz qalıb mövzuya dəxli olmayan məsələləri irəli sürdü. Həzrət Bab son dərəcə aydın və yığcam bir şəkildə onun unutduğu sualları da cavablandırmağa başladı. Bu cavabları eşitdikdən sonra Seyyid Darabi yadından çıxmış sualları bir-bir xatırlamağa başladı.

Sonralar o, bəzi adamlara danışmışdı ki, bu qeyri-adi halı müşahidə etdikdə, özümü qəribə bir vəziyyətdə hiss etməyə başladım. Mənə elə gəlirdi ki, ağır bir yuxuya getmişəm və unutduğum sualların cavablarını eşitdikcə, yavaş-yavaş yuxudan ayılıram. Bir tərəfdən təəccüblənir, bir tərəfdən də düşünürdüm ki, yəqin bu, təsadüfi bir işdir. Yaman pərişan olmuşdum, artıq otura bilmirdim. İxtiyarsız olaraq ayağa qalxıb getməyə icazə istədim. Evdən çıxdıqdan sonra yolda Şeyx Əzimə rast gəldim. O mənim halımı görüb təsadüf barədə sözlərimi eşitdikdən sonra qaşqabağını tökərək dedi: "Kaş bizim dərs oxuduğumuz mədrəsələr dağılaydı, kaş mən və sən heç mədrəsəyə getməyəydik! Belə olsaydı, biz bu gün həmən mədrəsələrdən əldə etdiyimiz zəif düşüncə və əsassız təkəbbür sayəsində ilahi fəzldən məhrum qalmazdıq. Yaxşısı budur, Tanrıya pənah apar və səmimi şəkildə Ondan dilə ki, sənə bilik və bəsirət bəxş etsin, öz fəzli və mərhəməti ilə səni bu şübhə və heyrətdən qurtarsın».

Üçüncü dəfə Mübarək Hüzura gedəndə nəzərdə tutdum ki, Həzrət Babdan öz mübarək qələmi ilə "Kövsər" surəsinə təfsir yazmağı xahiş edəcəyəm. Özü də qərara gəlmişdim ki, bunu ürəyimdə istəyəcəyəm və bu xüsusda Mübarək Hüzura bir söz söyləməyəcəyəm. Əgər O, mənim ürəyimdəki niyyətdən agah olub həmin təfsiri yazsa və bu təfsir indiyə qədər "Kövsər" surəsinə yazılmış bütün təfsirlərdən fərqlənsə, dərhal Onun dəvətinin həqiqiliyini təsdiq edəcək və mübarək Əmri tanıyacağam, əks təqdirdə isə çıxıb öz yolumla gedəcəyəm və qəlbimdəki narahatlığa son qoyacağam.

Mübarək Hüzura çatan kimi bütün varlığımı qəribə bir xof və dəhşətli qorxu bürüdü. Səbəbini özüm də anlamırdım. Əvvəlki görüşlərdə heç vaxt bu vəziyyətə düşməmişdim. İndi isə başdan ayağadək titrəyirdim və ayaq üstə dayana bilmirdim. Həzrət Bab məni bu halətdə görüb yerindən qalxdı, əlimdən tutaraq öz yanında oturtdu və dedi: "Nə diləyirsənsə, dilə, ürəyin nə istəyirsə, soruş, cavab verim». Mən danışmaqa qadir olmayan və heç nə anlamayan körpə uşaq kimi heyrət içərisində hərəkətsiz oturmuşdum. Həzrət Bab gülümsəyərək mənə baxdı və dedi: "Əgər "Kövsər" surəsini sənin üçün təfsir etsəm, daha deməyəcəksən ki, bu, sehr və ovsundur? Və mənim dəvətimin həqiqiliyini etiraf edəcəksənmi?"

Bu sözləri eşidən kimi məni bərk ağlamaq tutdu, nə qədər çalışdım ki, bir şey deyim, alınmadı. Yalnız Quranın bu ayəsini oxuya bildim: *"Ey Rəbbimiz, biz özumuzə zulm etdik, əgər bizi bağışlamasan və mərhəmət göstərməsən, şubhəsiz, biz ziyana uğrayarıq" (Əraf surəsi, 23-cü ayə)*. Axşama az qalmış Həzrət Bab dayısından kağız və qələm istədi və "Kövsər" surəsinin təfsirini yazmağa başladı. Mən heç vaxt o qəribə mənzərəni unutmaram. Ayələr sel kimi heyrətamiz bir sürətlə Onun qələminin ucundan axırdı. Eyni zamanda O, incə səs və xoş avazla ayələri oxuyurdu. Bu hal düz günəş qürub edənə qədər davam etdi. Ayələr fasiləsiz surətdə nazil olur, qələm bir an da dayanmırdı. Qürub çağı "Kövsər" surəsinin təfsiri başa çatdı. Bu zaman O, qələmi yerə qoyub buyurdu ki, çay gətirsinlər. Sonra nazil olmuş ayələri təsirli bir ahənglə oxumağa başladı. Mənim ürəyim sürətlə döyünürdü, sanki divanə olmuşdum. Onun mübarək səsinin ahəngi vücuduma od salmışdı. Həmən ayələr xəzinəsindəki pak gövhərlərin parıltısından az qala dəli olacaqdım. Üç dəfə huşumu itirmək dərəcəsinə çatdım, lakin Həzrət Bab üzümə gülab səpib məni ayıltdı və mən axıradək Onun oxuduğu ayələri dinləyə bildim.

"Kövsər" surəsininin təfsiri oxunub başa çatdıqdan sonra Həzrət Bab ayağa qalxaraq getməyə hazırlaşdı və dayısına dedi: "Cənab Seyyid Yəhya və Molla Əbdülkərim Qəzvini sizin qonağınızdır, onları qəbul edin. Qoyun "Kövsər" surəsinin təfsirinin üzünü köçürsünlər, sonra da diqqətlə əsas nüsxə ilə tutuşdursunlar".

Hacı Seyyid Yəhya deyirdi ki, mənim Molla Əbdülkərimlə birlikdə təfsirin üzünü köçürüb əsli ilə tutuşdurmağımız üç günüç gecə çəkdi. Xüsusən həmin təfsirdəki hədisləri diqqətlə yoxladıq və hamısııın son dərəcə dəqiq şəkildə verildiyinin şahidi olduq. Bundan sonra mən elə bir əminlik hasil etdim ki, əgər dünyanın bütün qüvvələri yığışsaydı, mənim imanımı və əminliyimi yox edə, yaxud azalda bilməzdi.

Şiraza gəlişimin əvvəlində mən Hüseyn xanın yanına getmiş və onun qonağı olmuşdum. Düşündüm ki, necə vaxtdır ilahi ayələr dəryasına qərq olmuşam və Hüseyn xanın evinə getməmişəm, mənim bu qədər görünməməyim onu şübhələndirə və qəzəbləndirə bilər. Buna görə qərara gəldim ki, Hüseyn xanın evinə yollanım. Həzrət Babın dayısından və Molla Əbdülkərimdən icazə alıb Hüseyn xanın evinə getdim. Hüseyn xan məni görən kimi sorğu-suala tutdu ki, görsün Seyyid Babla görüşüm mənə təsir edib, ya yox. Mən onun məqsədini anlayıb dedim: "Tanrıdan başqa heç kəs Seyyid Yəhyanın könlünü alt-üst edə bilməz. Yalnız Tanrı bu işə qadirdir, çünki O, könüllər fatehidir. Əgər kiminsə sözləri Seyyid Yəhyaya təsir göstərirsə, şübhəsiz, O, Tanrı tərəfindən göndərilib və onun sözləri də ilahi kəlamdır". Hüseyn xan bu sözlərimi dinləyib susdu. Sonradan eşitdim ki, bəzi adamlara deyib: "Seyyid Yəhya Seyyid Baba aldanıb, O Gəncin sehri ona güclü təsir göstərib. Daha ona ümid bağlamaq olmaz". Məhəmməd şaha da yazmışdı ki, Seyyid Yəhya mənim qonağım olsa da, mənim evimə gəlmirdi, Şiraz üləmaları ilə qətiyyən görüşüb söhbət etmirdi; mən əminəm ki, O, Seyyid Babın tərəfdarına çevrilib və Onun əshabələrinin sırasına qoşulub. Deyilənə görə, Məhəmməd şah bir gün Hacı Mirzə Ağasıya söyləyibmiş: "Mənə xəbər veriblər ki, Seyyid Yəhya Darabi Həzrət Babın tərəfdarlarına qoşulub və babi olub. Əgər belədirsə, onda Seyyid Babın Əmri əhəmiyyətsiz məsələ deyil. Onun iddiasını şəxsən özümüz araşdırmalıyıq". Hüseyn xanın məktubuna cavab olaraq isə, Məhəmməd şah yazmışdı: "Seyyid Yəhyanın rütbəsi çox böyük, səviyyəsi olduqca yüksəkdir, çünki o, peyğəmbərin nəslindəndir, mükəmməl bilik və fəzilət sahibidir. Adi adamlar bu şərəfli Seyyid barədə bir söz söyləməyə layiq deyillər. Seyyid Yəhya heç vaxt məmləkətin xeyrinə olmayan bir sözü dilinə gətirməz və müqəddəs islam dinini zəiflədib alçaldan şeylərə inanmaz".

Seyyid Darabi deyirdi ki, şahın məktubu Hüseyn xana çatandan sonra o, daha mənimlə açıq şəkildə düşmənçilik edə bilmədi, amma gizlində daim məni gözdən salmağa çalışırdı. Bununla belə onun səyləri nəticəsiz qaldı və o, mənə heç bir əziyyət verə bilmədi, çünki Məhəmməd şah mənə hədsiz iltifat göstərirdi. Bir müddət sonra Həzrət Bab mənə əmr etdi ki, Borucerdə gedib mübarək Əmri öz atama çatdırım.Eyni zamanda tapşırdı ki, müzakirə əsnasında ədəb-ərkana riayət edim. Mən onun göstərişinə əməl etdim. Yeni Əmrin zühurunu atama xəbər verəndə, onun sözlərindən hiss etdim ki, o, Həzrət Babın iddiasının düzgünlüyünü inkar etmir, lakin bu işə qarışmaq istəmir.

Həmən dövrdə mübarək Əmri araşdıraraq, Ona iman gətirmiş məşhur alimlərdən biri də Molla Məhəmmədəli Zəncani olmuşdur. Həzrət Bab bu möhtərəm şəxsə «Hüccət" ləqəbi vermişdi. Hüccət Zəncani sağlam düşüncə və dərin zəka sahibi idi, hər bir məsələdə təqlidçilikdən çəkinər, müstəqil araşdırmaya üstünlük verərdi. O, dövrün üləmalarının hərəkətlərini, əxlaqını və düşüncə tərzini açıq-aşkar tənqid edər, dörd naibdən tutmuş adi mollaya qədər hamını tənqid atəşinə tutar, onların hamısına bir gözlə baxar və islamın tənəzzülünü onların eybəcər davranışı ilə əlaqələndirərdi.

Mübarək Əmrə iman gətirənə qədər o, Şeyx Əhməd Əhsaiyə və Seyyid Kazım Rəştiyə diqqət yetirməmiş, onların təliminə əhəmiyyət verməmişdi. Bir neçə dəfə onunla Zəncan üləmaları arasında ciddi münaqişələr baş vermişdi və əgər Məhəmməd şah müdaxilə etməsəydi, həmin münaqişələr əmin-amanlığın pozulması və qan tökülməsi ilə nəticələnə bilərdi. Nəhayət, Məhəmməd şah onu Zəncandan Tehrana çağırmış, paytaxtın və digər İran şəhərlərinin bir sıra alimlərini də dəvət etmişdi ki, şahın hüzurunda Hüccət Zəncani ilə mübahisə edib həqiqəti aydınlaşdırsınlar. Həmin mübahisədə Hüccət tək olsa da, öz fikirlərini sübuta yetirmək üçün elə əsaslı dəlillər gətirdi ki, alimlərdən heç biri onları təkzib və inkar edə bilmədi. Beləliklə, üləmalar hamılıqla batində ona müxalif olmalarına baxmayaraq, güclü dəlilləri sayəsində onun sözlərinin düzgünlüyünü təsdiq və etiraf etməyə məcbur oldular.

Hüccət Zəncani yeni Əmrin sədasını eşidən kimi bu məsələni araşdırmaq qərarına gəldi və həmin məqsədlə özünün etirablı adamını - Molla İskəndər adlı bir şəxsi Şiraza göndərdi. Molla İskəndər Şiraza gəlib qırx gün orada qaldı, Mübarək Hüzura qovuşdu, Əmrin əzəmətini anladı və yeni Əmrə iman gətirdi. Sonra Həzrət Babdan icazə alıb Zəncana qayıtdı. O elə bir anda Hüccətin yanına yetişdi ki, bir çox alimlər onun hüzurunda idilər. Hüccət ondan soruşdu: "Nə oldu, yeni Əmrə iman gətirdin, ya yox?" Molla İskəndər Həzrəti-Əlanın qələmindən çıxmış mübarək ayələrin yazıldığı bir neçə vərəqi Hüccətə verib dedi: «Bunları oxuyun, siz nə əmr etsəniz, mən ona tabeyəm". Hüccət əsəbiləşib Molla İskəndərə dedi: "Bu nə sözdür danışırsan?! Əgər alimlər burada olmasaydılar, səni cəzalandırardım. Məgər bilmirsən ki, din araşdırmaya əsaslanır? Mənim inkar, yaxud qəbul etməyimin sənə nə faydası var?!" Sonra vərəqləri oxumağa başladı. Bir səhifəni oxuyub qurtardıqda, ixtiyarsız olaraq, diz çökdü və dedi: "Şəhadət verirəm ki, bu kəlmələr Quranın nazil olduğu Mənbədən nazil olmuşdur. Kim Quranın həqiqiliyinə inanırsa, əmin olmalıdır ki, bu sözlər də həqiqətdir, İlahi Kəlamlardır. Bu sözlərin Sahibi hər nə desə, Allah tərəfindən göndərildiyi üçün Ona itaət olunmalıdır. Ey bu məclisdə iştirak edən şəxslər, hamınız şahid olun ki, mən bu sözlərin sahibinə iman gətirirəm. Əgər o, gündüzə gecə desə, günəşi kölgə saysa, mən heç bir şəkk-şübhə etmədən Onun sözlərini qəbul edəcəyəm, çünki Onun hökmü Tanrı hökmüdür. Kim Onu inkar etsə, Tanrını inkar etmiş olar".

Cənab Hüccət bu sözləri dedikdən sonra camaat dağılışdı, məclis sona yetdi. Molla İskəndərin Şirazdan gətirdiyi və cənab Hüccətin ilk dəfə oxuduğu ayələr "Qəyyumül-əsma" kitabından idi. Bu kitab "Yusif" surəsinin təfsirində Həzrəti-Əlanın qələmindən nazil olmuşdu.

Artıq deyildiyi kimi, Fars hakimi Hüseyn xan cənab Qüddusa və Molla Sadiqə çoxlu əzab və işgəncə verib Şirazdan qovdu. Cənab Qüddus Molla Sadiqdən ayrılaraq Kirmana getdi ki, mübarək Əmri Hacı Kərim xana təbliğ etsin. Molla Sadiq Müqəddəs isə Əmri təbliğ etmək və Allah kəlamını yaymaq üçün Yəzdə yollandı. Həzrət Qüddus Kirmana çatan kimi Kərbəlayi adı ilə tanınan Hacı Seyyid Cavad Kirmaninin evinə getdi.

Hacı Seyyid Cavad Kirman əhalisi arasında öz elmi, bacarığı və ləyaqəti ilə ad çıxarmışdı. O, Həzrət Qüddusu hədsiz məhəbbət və mehribanlıqla qarşıladı, ona hər cür ehtiram göstərdi. Hacı Seyyid Cavadın Həzrət Qüddus ilə rəftarı Hacı Kərim xanın şagirdlərində paxıllıq doğurdu. Onlar Hacı Kərim xanın yanına gedib şikayət etdilər ki, Seyyid Cavad Kərbalayi naməlum bir şəxsi öz evində saxlayır və ona hədsiz ehtiram göstərir. Onlar Hacı Kərim xanı qızışdırıb özündən çıxarmaq üçün dedilər: «Hacı Seyyid Cavadın qonağı Seyyid Babın ən yaxın adamlarından biridir. Seyyid Cavad möhtərəm və tanınmış bir şəxsdir. Qorxuruq ki, qonaq onu yoldan çıxarsın və onun vasitəsilə yeni Əmri buralarda yaysın. Belə olarsa, sizin hörmətiniz azalar və camaatın nəzərləri başqa bir səmtə yönələr».

Hacı Kərim xan bu sözləri eşidən kimi dərhal şəhər hakiminin yanına getdi və dedi: «Hacı Seyyid Cavada çatdırın ki, Həzrət Qüddusla yoldaşlıqdan əl çəksin və xəbərdarlıq edin ki, onun bu cür davranışı qarışıqlıq yaranması ilə nəticələnə bilər». Kirman hakimi Hacı Kərim xanın sözlərini Hacı Seyyid Cavada çatdırdı. Seyyid bu sözləri eşitdikdə əsəbiləşdi və qəzəbli bir ahənglə hakimə dedi: "Sənə necə dəfə məsləhət görmüşəm ki, bu fitnəkar və böhtançının sözlərinə qulaq asma. Mən indiyə qədər onun həyasızlıqları qarşısında susmuşam. O da fürsəti qənimət bilərək həddini aşmağa başlayıb. Onun bu sözləri deməkdə məqsədi nədir? Yoxsa o mənim rütbəmi və məqamımı əlimdən almaq istəyir? Məgər o fitnəkar deyilmi ki, minlərlə alçaq və rəzil insanları başına toplayıb onlara mədhiyyə oxuyur? Məgər o deyilmi ki, bədxah və zalım adamların tərəfini saxlayır, günahsız insanların haqqını tapdalayır və bu yolla öz mənsəbini qoruyub saxlamağa çalışır? Məgər o deyilmi ki, öz alçaq istəklərini həyata keçirmək və çirkin məqsədlərinə nail olmaq üçün əxlaqsız adamlara hörmət bəsləyir, onlarla oturub-durur, pak xislətli insanları isə cürbəcür böhtanlarla ləkələyir?! Onun həyasızlığı o dərəcəyə çatıb ki, özü nə istəyirsə, edir, ən ağır günaha belə batmaqdan çəkinmir və mənim öz evimdə nəcib, pak, xeyirxah və bilikli bir şəxsi qonaq saxlamağıma dözə bilmir. O fitnəkar xana çatdırın: əgər bu sözlərdən əl çəkməsə və tutduğu bu yolu tərk etməsə, mənim bir işarəmlə Kirman şəhərinin avara və lotuları onu Kirmandan qovub çıxaracaqlar".

Kirman hakimi bu sözləri dinləyib kəskin hədəni eşitdikdə, dediklərinə görə üzr istədi və Hacı Seyyid Cavada belə söylədi: "Siz arxayın olun, mən özüm Hacı Kərim xanı bu bəd rəftarına görə tənbeh edəcəyəm və onu sizdən üzr istəməyə vadar edəcəyəm".

Hacı Kərim xan Kirman hakimindən Seyyid Cavadın sözlərini eşidəndə, ilan vurmuş adam kimi qıvrıldı və anladı ki, bütün Kirman əhalisinə başçılıq edə bilməyəcək. Buna görə də onun ümidi ümidsizliyə çevrildi.

Həzrət Qüddus Hacı Seyyid Cavadın evində qaldığı müddətdə Kərbəladan çıxdığı gündən Kirmana gəldiyi ana qədər başına gələn bütün əhvalatları ona nəql etdi. O cümlədən, özünün Seyyid Baba iman gətirməsi və Onunla birlikdə Həcc səfərinə yollanması barədə danışdı. Hacı Seyyid Cavadın könlündə yeni Əmrə iman alovu şölələndi, amma imanını gizli saxlamaq qərarına gəldi, fikirləşdi ki, belə olsa, yeni ilahi Əmrə daha yaxşı xidmət göstərə bilər. Həzrət Qüddus da əmin olduğunu bildirdi ki, Tanrı ona Əmrin xidmətində uğur qazandıracaq, düşmənlərinə və əleyhdarlarına üstün gəlməkdə yardımçı olacaq.

Mirzə Abdullah Xacənin mənə (müəllifə) danışdığına görə, Hacı Seyyid Cavad ona deyibmiş: "Tanrı doğrudan da mənə yardımçı oldu və güclü iradə bəxş etdi. Bunun sayəsində mən Hacı Kərim xanın şər əməllərinin qarşısını ala bildim. Əgər Tanrının mərhəməti olmasaydı və mən Kərim xanın əleyhinə çıxmasaydım, şübhəsiz, onun tərəfindən Mübarək Əmrə xeyli zərər və ziyan yetişəcəkdi".

Xülasə, cənab Qüddus Kirmandan Yəzdə yollandı, oradan isə Ərdəkana, Nainə, Ərdistana, İsfahana, Kaşana və nəhayət, Tehrana getdi. O harada qabiliyyətli bir insan görürdüsə, yeni Əmrin müjdəsini ona çatdırır və tam şücaətlə Allah Əmrini yaymaqla məşğul olurdu. Həzrət Qüddusla Tehranda görüşmüş Həzrət Bəhaullahın qardaşı cənab Kəlim mənə (müəlifə) demişdi: «Həzrət Qüddusun gözəl siması, yaraşıqlı bədəni və güclü məhəbbəti vardı. Hətta dini məsələlərə əhəmiyyət verməyən şəxslər də Həzrət Qüddusu sevir, onun cazibəsinə düşür, davranışına və danışığına heyran qalırdılar. Bir gün onu dəstəmaz alarkən, müşahidə etmişdim. O, bu işi hədsiz dərəcədə diqqətlə yerinə yetirirdi. Çox az adam tapılar ki, onun qədər diqqətlə dəstəmaz alsın. Qüddus paklıq, saflıq, təmizlik və təvazökarlıq mücəssəməsi olan bir gənc idi".

Cənab Qüddus Tehranda Bəhaullahın Mübarək Hüzuruna yetişmək şərəfinə nail oldu. Sonra Mazandarana gedib iki il müddətində atasının Barfüruşdakı evində qaldı. Həzrət Qüddusun anası vəfat etmiş, atası başqa bir arvad almışdı. Həmin qadın Həzrət Qüddusu çox sevirdi və doğma anası kimi ona qayğı göstərirdi. O, çox istəyirdi ki, Həzrət Qüddusu evləndirsin. Dəfələrlə deyirdi ki, qorxuram öləm və sənin toyunu görməyəm. Həzrət Qüddus ona deyirdi: "Mənim evlənmək vaxtım hələ çatmayıb, amma mütləq gəlib çatacaq. Özü də son dərəcə təntənəli və dəbdəbəli olacaq.Mən evdə toy etməyəcəyəm, mənim toyum yaşıl meydanda, səmanın altında, bütün camaatın gözləri qarşısında olacaq. Məhz o gün mən öz arzuma çataçağam". Üç il sonra Həzrət Qüddusun analığı eşitdi ki, Həzrət Qüddus Barfüruşdakı yaşıl meydanda şəhid olub. Və yalnız onda anladı ki, Həzrət Qüddus bu sözləri deyəndə, nəyi nəzərdə tuturmuş.

Cənab Qüddus Barfüruşda o vaxta qədər qaldı ki, Molla Hüseyn Babülbab Makudan Həzrəti-Əlanın hüzurundan qayıdıb Barfüruşda Həzrət Qüddusla görüşdü. Sonra isə Xorasana yollandı.

Molla Sadiq Müqəddəs isə Yəzdə gələn kimi Xorasandan olan səmimi dostlarından birini gördü və ondan Allah Əmrinin necə yayılması barədə soruşdu. Xüsusən bu tərəflərdə olan Mirzə Əhməd Əzğəndinin hansı xidmətlər göstərməsi ilə maraqlandı. Və Mirzə Əhmədin guşənişin olduğunu, camaatla ünsiyyət saxlamadığını eşidəndə, çox təəccübləndi. Halbuki o, mübarək Əmrə iman gətirdiyi ilk çağlarda hədsiz şücaətlə Əmrin müjdəsini insanlara çatdırmaqla məşğul olurdu. Sonralar Molla Sadiq bildi ki, Mirzə Əzğəndi bir müddət öz evində oturub mübarək Əmrin isbatına dair böyük bir kitab yazıb və vəd olunmuş Şəxsin zühuru barədə müqəddəs imamlardan nəql edilən hədisləri həmin kitabda toplayıb. Onun topladığı hadislərin sayı on iki mindən artıq imiş. Sonra qərara gəlib ki, həmin kitabın üzünü köçürərək nüsxələrini çoxaltsın və əhali arasında yaysın. Şagirdlərinə də tapşırıb ki, həmin kitabdan müəyyən mətləbləri əxz edib hər yerdə onları camaatın diqqətinə çatdırsınlar. Xülasə, o da bu yolla mübarək Əmrə xidmət göstərməyə çalışmışdır.

Mirzə Əhmədin dayısı Seyyid Hüseyn Əzğəndi əvvəllər Yəzddə məşhur müctəhid idi. Mirzə Əhməd Xorasanda olarkən o, bacısı oğluna yazmışdı ki, Yəzdə gəlsin və onu islamın düşməni elan etmiş Hacı Kərim xan Kirmaninin fitnə-fəsadının qarşısını alsın. Mirzə Əhməd Xorasandan Yəzdə gəldi. Əslində o, Şiraza getmək istəyirdi, lakin bu niyyətini dayısına bildirmədi və yazdığı kitabı ona göstərdi. Mirzə Əhmədin gəlişinin xəbəri Yəzd üləmalarına çatdı. Hamı onun görüşünə gəlir, yazdığı kitabı gördükdə həm təəccüblənir, həm də kitabı xeyli tərifləyirdi. Onun görüşünə gələn şəxslərdən biri də Mirzə Tağı idi. Bu təkəbbürlü və bədxah şəxs Nəcəfdə təhsilini başa çatdırıb yeniçə Yəzdə qayıtmışdı. O, müəyyən mənsəb qazanmaq və müctəhidlər sırasına qoşulmaq istəyirdi. Mirzə Tağı Mirzə Əzğəndinin yazdığı kitabdan xəbər tutduqda, xahiş etdi ki, kitabı bir neçə günlüyə ona versin, o da istifadə edib geri qaytarsın. Bir neçə gün keçdi, amma kitabdan bir soraq çıxmadı. Mirzə Əhməd dayısından xahiş etdi ki, necə olsa da, kitabı geri alsın. Seyyid Hüseyn bir nəfəri göndərdi ki, kitabı Mirzə Tağıdan alıb gətirsin. Mirzə Tağı həyasız və kobud bir tərzdə həmin adama dedi: "Get ağaya de ki, mən kitabın müəllifinin əsas məqsədini anladıqdan sonra belə qərara gəldim ki, bu kitab məhv olsa yaxşıdır. Ona görə də dünən axşam kitabı hovuza atdım və onun bütün yazıları yuyulub getdi". Seyyid Hüseyn bu cavabı eşitdikdə bərk qəzəbləndi və Mirzə Tağını cəzalandırmaq fikrinə düşdü. Lakin Mirzə Əhməd onu bu fikirdən daşındırıb dedi: Əgər belə etsən, kütləvi iğtişaş baş verər, bir sıra çətinliklər meydana çıxar. Bundan əlavə öz əsas məqsədini, yəni Hacı Kərim xanın nüfuzunu sarsıtmaq niyyətini həyata keçirə bilməzsən. Çünki sən Mirzə Tağının əleyhinə işə başlayan kimi Hacı Kərim xan fürsətdən istifadə edib hamıya yayacaq ki, Seyyid Hüseyn babidir. Və deyəcək ki, Mirzə Əhməd Əzğəndi onu babi edib. Beləliklə, Hacı Kərim səni hörmətdən salacaq, öz nüfuzunu isə artıracaq, çünki o, özünü islamın müdafiəçisi kimi qələmə verəcək, camaat da buna inanacaq. Ona görə də yaxşı olar ki, bu işin cəzasını Allahın ixtiyarına buraxasan".

Molla Sadiq Xorasani Mirzə Əhmədin Yəzddə olduğunu eşidəndə çox sevindi və dərhal onun görüşünə tələsdi. Mirzə Əhmədin dayısı Seyyid Hüseyn məscidlərin birində camaat namazının imamı idi. O, namazı qurtardıqdan sonra Mirzə Əhməd də minbərə qalxardı. Molla Sadiq məscidə daxil oldu və birinci sırada dayanıb namaz qıldı. Namaz bitdikdən sonra o, camaatın qarşısında Seyyid Hüseynlə qucaqlaşdı və icazə istəmədən minbərə qalxıb danışmağa başladı. Seyyid Hüseyn əvvəlcə Molla Sadiqin bu hərəkətindən qorxdu. Lakin bir söz deməyib gözlədi ki, onun məqsədi və qəlbindəki niyyət aydınlaşsın. Mirzə Əhmədə də dedi ki, onunla işi olmasın. Molla Sadiq əvvəlcə Həzrət Babın xütbələrindən birini oxudu, sonra üzünü camaata tutub dedi: "Ey üləmalar və alimlər, şükür edin, Allaha minnətdarlığınızı bildirin, çünki indiyə qədər bağlı sandığınız Elm Qapısı artıq sizin üzünüzə açıqdır. Və əbədi həyat çeşməsi sizin qarşınızda çağlamaqdadır. İlahi Elmin Qapısı Şirazda zahir olub ki, sizə öz qiymətli nemətlərini paylasın. İlahi mərhəmətin dirilik çeşməsindən bir qətrə içən şəxs oxumamış və savadsız olsa da, ən mürəkkəb sirlərdən agah olacaq və əzəli hikmətin ən müşgül mətləblərini asanlıqla şərh və izah etmək qüdrəti qazanacaqdır. İlahi Elmin Qapısına diqqət yetirməyib öz elmi, biliyi ilə qürrələnən və ilahi dəvəti inkar edən şəxs isə islamın ən böyük alimlərindən sayılsa belə, əbədi ziyana və daimi zillətə düçar olacaqdır".

Molla Sadiq hədsiz cəsarətlə bu kəlmələri camaata dedi. Birdən hay-küy düşdü, hamı təəccüblə soruşmaqa başladı ki, bu kimdir və nə deyir. Hər tərəfdən həyəcanlı etiraz sədaları ucaldı, harayqışqırıq qopdu. Seyyid Hüseyn fəryad çəkib Müqəddəsə dedi: "Minbərdən düş və səsini kəs!" Molla Sadiq minbərdən düşən kimi camaat onu dövrəyə alıb kötəkləməyə başladı. Seyyid Hüseyn Molla Sadiqin əlindən yapışıb birtəhər hücum çəkən adamların arasından kənara çıxardı, sonra isə camaata dedi: "Sizin işiniz olmasın, bu şəxsin cəzasını vermək mənim öhdəmə düşür. Mən məsələni araşdırmalıyam. Bunun üçün onu öz evimə aparıb məsələnin mahiyyətini aydınlaşdıracağam. Ola bilər ki, bu şəxsin başına hava gəlib və anlaqsız halda belə sözlər danışır. Mən sorğu-sual edəcəyəm, əgər görsəm ki, o şüurlu şəkildə bu cür danışır və dediklərinə inanır, onda onu öz əllərimlə cəzalandıracağam və onunla şəriətin hökmünə uyqun surətdə rəftar edəcəyəm".

Beləliklə, Molla Sadiq qızmış camaatın həmləsindən qurtuldu. Seyyid Hüseynin adamları Müqəddəsi başı və ayağı açıq halda camaatın çəngindən alıb Seyyid Hüseynin evinə apardılar. Adamlar onun əba və əsasını əlindən alıb çoxlu kötək vurmuşdular, bədəni yaralanmış və əzilmişdi. Bundan bir neçə gün əvvəl Molla Yusif Ərdəbili də Əmri təbliğ etdiyinə görə Yəzd əhalisinin hücumuna və zülmünə məruz qalmışdı. Əgər Seyyid Hüseynlə Mirzə Əhməd olmasaydı, yəzdlilər Molla Yusifi tikə-tikə edəcəkdilər.

Seyyid Hüseynin köməyi ilə camaatın çəngindən qurtulmuş Molla Sadiq və Molla Yusif Ərdəbili Yəzddən Kirmana yollandılar. Kirmana gələn kimi isə Hacı Kərim xan və onun tərəfdarlarının qəzəbinə düçar oldular. Lakin Hacı Seyyid Cavad onların dadına yetdi və Xorasana getmələri üçün şərait yaratdı.

Qaniçən adamların Həzrət Babın əshabələrinə verdiyi bütün bu əzab və əziyyət onların Əmri təbliğ etməsinə əsla mane ola bilmirdi, əksinə, onlar daha böyük şövqlə, hədsiz sədaqət və fədakarlıqla cəhalət və nadanlıq qoşunu ilə döyüşür, ilahi Əmri insanlara çatdırmaqda davam edirlər.

Vəhid Darabi Şirazda olduğu zaman cənab Hacı Seyyid Cavad Kərbəlayi də Şiraza gəldi və Hacı Mirzə Seyyid Əlinin vasitəsilə Mübarək Hüzura yetişmək şərəfinə nail oldu. Həzrəti-Əla Vəhidin və Hacı Seyyid Cavadın şərəfinə öz mübarək qələmi ilə yazdığı risalədə onlara hədsiz inayət göstərmiş, onların sədaqətini, dəyanətini və təvazökarlığını yüksək qiymətləndirmişdir. Hacı Seyyid Cavad hələ Əmrin elan edilməsindən öncə Həzrəti-Əlanı dəfələrlə görmüşdü, Həzrət Babın yüksək əxlaqına və ali keyfiyyətlərinə hələ O Həzrətin uşaqlıq dövründən bələd idi. Sonralar o, Bağdadda Həzrət Bəhaullahın hüzuruna da qovuşmuş və xüsusi inayətə layiq görülmüşdü. Həzrət Bəhaullah Ədirnəyə sürgün edilərkən, Hacı Seyyid Cavad çox qoca idi. Bir müddət sonra o, İraqdan İrana gəlib Xorasan tərəfə yollanmışdı.

Hacı Seyyid Cavad bir gün Tehran küçələrindən biri ilə gedərkən, qəflətən Nasirəddin şahın məiyyətinə rast gəlmişdi. Şah ata minmişdi. Hacı Seyyid Cavad qorxub-çəkinmədən irəli getmiş və padşaha salam vermişdi. Hacı Seyyid Cavadın simasındakı nur, əzəmət və vüqar Nasirəddin şahın xoşuna gəlmiş və onun salamını alıb demişdi; "Saraya gələrsiniz, sizinlə görüşərik". Şahın ətrafındakı paxıl şəxslər dərhal narahat olub demişdilər: "Əlahəzrət bilirmi ki, bu Hacı Seyyid Cavad Seyyid Babın ən sadiq tərəfdarlarından biridir?" Şah paxılların bu sözlərindən xoşlanmamış, əhvalı pozulmuş və onları qınayaraq demişdi: "Siz nə qədər də axmaq və nadansınız, nə qədər də ağılsızsınız! Nə üçün belə edirsiniz?! Qəribədir, mən harada dəyanətli, vüqarlı, təmiz əxlaqlı və yüksək mənəviyyatlı bir adam görürəmsə, siz dərhal deyirsiniz ki, babidir. Və onu incidib əzab və işgəncəyə layiq görürsünüz".

Xülasə, Hacı Seyyid Cavad Kərbəlayi ömrünün sonlarında Kirmana qayıtmışdı. O, həyatının son dəqiqələrinədək ilahi Əmrə sadiq qalmış, harada bir qabiliyyətli şəxs görmüşdüsə, Əmri ona çatdırmışdı. Onun imanı kamil, xidmətləri böyük olmuşdur.

O dövrdə Şiraza gəlib Həzrət Babın hüzuruna yetişmiş şəxslərdən biri də Şeyx Sultan Kərbəlayi idi. Şeyx Sultanın atası və babaları Kərbəlanın məşhur alimləri olmuşlar. Şeyxin özü isə Seyyid Rəştinin yaxın şagirdlərindən və səmimi dostlardan biri idi. Şeyx Sultan həmin şəxsdir ki, Bağdaddan Süleymaniyyəyə getmiş və Həzrət Bəhaullahla birlikdə Bağdada qayıtmışdır. Şeyx Sultanın qızı cənab Kəlimin zövcəsi idi. O, Şiraza gələn kimi əvvəllər haqqında danışdığımız Şeyx Həsən Zünuzi ilə rastlaşmışdı. Şeyx Həsən o vaxtlar Həzrət Babın tapşırığına əsasən Molla Əbdülkərim Qəzvini ilə birlikdə mübarək lövhələrin üzünü köçürməklə məşğul idi. Şeyx Sultan Şiraza gəlib xəstələndi, buna görə də Mübarək Hüzura gedə bilmədi. Belə olduqda Həzrət Bab ona xəbər göndərdi ki, gecədən iki saat keçmiş özü ona baş çəkməyə gələcək.

Şeyx Sultan yorğan-döşəkdə idi. Buna görə Həzrəti-Əla öz həbəş qulu ilə birlikdə ona dəyməyə getdi. Mübarək Əmrə əsasən, heç kəsin diqqətini cəlb etməmək üçün qul əlində çıraq Həzrətdən bir neçə addım irəlidə gedirdi. Həzrət Bab ona tapşırmışdı ki, mənzil başına çatan kimi çırağı söndürsün.

Şeyx Sultan özü həmin gecənin əhvalatını mənə (müəllifə) belə nəql etmişdi: «Həzrət Bab mənə xəbər göndərmişdi ki, O, otağa daxil olmazdan qabaq çırağı söndürüm. O, otaqa girəndə qaranlıq idi və mən o qaranlıqda Onun mübarək ətəyindən yapışıb yalvararaq dedim: "Ey sevimli Ağam, mənim yalvarışımı eşit və mənim arzumu yerinə yetir: qoy sənin yolunda şəhid olum. Səndən başqa heç kəs bu böyük neməti mənə bəxş edə bilməz". Həzrət Bab buyurdu: "Ey Şeyx Sultan, mən də Məhbubun yolunda fəda olmaq arzusundayam. Gəl, hər ikimiz həqiqi Məhbubun ətəyindən yapışaq və ondan xahiş edək ki, bizim arzumuzu yerinə yetirsin. Mən sənə söz verirəm, səndən ötrü dua edəcəyəm ki, Tanrı sənin ən yaxşı Məhbubun hüzuruna qovuşmağına şərait yaratsın. Onun hüzuruna yetişən zaman məni yad et. O Gün çox əzəmətli bir Gün olacaq. Dövranın gözü hələ elə bir Gün görməyib!» Həzrət Bab getməyə hazırlaşarkən mənə bir qədər pul verdi, nə qədər götürmək istəmədimsə, mümkün olmadı, təkidlə məni pulu almağa vadar etdi. Sonra isə ayağa durdu və çıxıb getdi. Həzrət Babın dediyi "ən yaxşı Məhbub" ifadəsi məni heyrətə saldı. Düşündüm ki, görəsən, O, kimi nəzərdə tutur. Əvvəl elə zənn etdim ki, Həzrət Tahirədən söhbət gedir. Sonra ehtimal etdim ki, bəlkə Seyyid Əlav nəzərdə tutulur. Tərəddüd içində qalmışdım. Bilmirdim ki, bu sirri necə anlayım. Sonralar Həzrət Bəhaullahın hüzuruna yetişəndə yəqin etdim ki, Həzrət Bab yolunda canını vermək istədiyi "ən yaxşı Məhbub" dedikdə, Həzrət Bəhaullahı nəzərdə tuturmuş".

Hicri 1262-ci ildə rəbiül-əvvəl ayının 21-nə (1846-cı il martın 19-na) təsadüf edən Novruz bayramı gəlib yetişdi. Həzrət Bab Şirazda son dərəcə rahat və arxayın həyat sürməkdə idi. O, bayram gününü öz evində keçirdi. Həmin gün öz xanımına və anasına məhəbbət və inayət göstərib şirin kəlamları ilə qəm pasını onların qəlblərinin aynasından sildi. Eyni zamanda bütün əmlakını və varını xanımı ilə anasının ixtiyarına verib onların adına lazımi sənəd yazdı. Həmçinin yazdığı vəsiyyətnamədə evinin və daşınan əmlakının da anası ilə xanımının ixtiyarına keçdiyini bildirdi və qeyd etdi ki, anasının vəfatından sonra bütün əmlak, pul və ev xanımına məxsus olacaq.

Həzrət Babın anası əvvəllər mübarək Əmrin əzəmətindən hali deyildi və ona iman gətirməmişdi. Sonralar o, Şirazdan Kərbəlaya yollandı ki, ömrünün qalan hissəsini orada keçirsin. Həzrət Bəhaullah Həzrət Babın anası ilə tanış olan mərhum Hacı Seyyid Cavad Kərbəlayiyə və Hacı Əbdülməcid Şirazinin zövcəsinə tapşırdı ki, onun yanına getsinlər və mübarək Əmrin əzəmətini ona çatdırsınlar. O zaman Həzrət Babın anası mübarək Əmrə iman gətirdi, öz övladının məqamının əzəmətindən, Allah-taalanın ona inayət etdiyi fəzl və nemətdən agah oldu. Beləcə o, sonsuz rahatlıq və sarsılmaz iman içərisində dünyasını dəyişdi. Həzrət Babın anası hicri XIII əsrin axırlarında (1882-ci ilin oktyabr ayında) vəfat etdi.

Amma Həzrət Babın xanımı əvvəldən Onun məqamının əzəmətindən xəbərdar idi. İbadət və imanının gücü baxımından Həzrət Tahirədən başqa heç kəs onunla müqayisə edilə bilməzdi. Həzrəti-Əla özünün şəhid olmasına qədər bütün gələcək hadisələri ona bildirmiş və təkidlə tapşırmışdı ki, bu barədə anasına bir kəlmə də deməsin. Eyni zamanda ona bəlalara dözməyi və Tanrının iradəsi ilə razılaşmağı tövsiyə etmişdi. Bundan əlavə bir vərəqdə münacat yazıb ona vermiş və demişdi: «Həddən artıq iztirablı və pərişan anlarında bu duanı oxu, mən yuxuna girib sənin kədərini yox edəcəyəm". Möhtərəm xanım sonralar çətinliklərlə üzləşəndə buna əməl edirdi və Həzrət Babın köməkliyi ilə hər cür iztirab və pərişanlıqdan xilas olurdu.

Xülasə, Həzrət Bab lazımi işləri görüb qurtardıqdan və xanımı ilə anasının dolanışığı üçün təminat yaratdıqdan sonra Hacı Mirzə Seyyid Əlinin evinə getdi, çünki artıq bəlaların nazil olması vaxtı yetişmişdi və bu müsibətlər Təbriz meydanında böyük şəhidliyin baş verməsinə qədər davam edəcəkdi. Həzrət Bab Şirazda olan möminlərə əmr etdi ki, İsfahana getsinlər. Molla Əbdülkərim Qəzviniyə, Şeyx Həsən Zünuziyə və Seyyid Hüseyn Katib Yəzdiyə də İsfahana yollanmağı tapşırdı.

Fars hakimi Hüseyn xan daim çalışırdı ki, nə yolla olursa-olsun, bir bəhanə tapıb Həzrət Babı incitsin və onu camaatın gözündən salsın. Nəhayət, ona xəbər gətirdilər ki, Seyyid Bab heç bir maneə olmadan öz tərəfdarları və əshabələri ilə görüşür. Hüseyn xan bir qrup adama gizlicə müşahidə aparmaq barədə tapşırıq verdi. Bir gecə ona məlumat verdilər ki, «Həzrət Babın görüşünə saysız-hesabsız adamlar gəlir. Bu, çox təhlükəlidir, əgər belə getsə, şəhərdəki əmin-amanlıq iğtişaşla əvəzlənə bilər. Gecələr Həzrət Babın görüşünə gedən adamların sayı gündüzlər hakimin idarəsinə gələn şəxslərin sayından qat-qat artıqdır. Onların arasında alimlər və yüksək rütbəli şəxsilər də var. Sizin məmurlarınız buna göz yummuş və həqiqəti sizə deməmişlər, çünki Həzrət Babın dayısı məsələni sizdən gizlətmək üçün onlara pul verir. Əgər əmr versəniz, biz Seyyid Babın evinə hücum çəkib onun tərəfdarlarını qolu bağlı sizin hüzurunuza gətirərik". Hüseyn xan ona bu sözləri deyən casusların başçısına belə cavab verdi: "Sən mənə göstəriş vermə, mən özüm nə edəcəyimi yaxşı bilirəm. Bax gör, mən bu çətin məsələni necə asanlıqla həll edəcəyəm". Bundan sonra darğa Əbdülhəmid xanı yanına çağırıb dedi: «Heç kəsi duyuq salmadan Hacı Mirzə Seyyid Əlinin evinə get. Nərdivan qoyub qəflətən evin damından içəri gir, Seyyid Babı və onun yanında olan şəxsləri tut, evdə nə kitab və kağız görsən yığışdır və dərhal yanıma gətir. Sonra Hacı Mirzə Seyyid Əlinin məsələsini də aydınlaşdıracağam və adam göndərib onu da tutduracağam, çünki o öz sözünə əməl etmədi. Məhəmməd şahın başına and olsun, mən Seyyid Babı və onun bədbəxt tərəfdarlarını öldürəcəyəm, onun yandırdığı ocağı söndürəcəyəm ki, bir də bu şəhərdə heç kəs belə sözlər danışmağa cürət etməsin".

Əbdülhəmid xan aldığı tapşırığa uyğun olaraq, öz dəstəsi ilə Hacı Mirzə Seyyid Əlinin evinə hücum çəkdi. Evdə Həzrət Babdan, dayısından və Seyyid Kazım Zəncanidən başqa heç kəs yox idi (Seyyid Kazım Zəncani Tehranın yeddi şəhidindən biri olan Seyyid Mürtəza Zəncaninin qardaşıdır. Seyyid Kazım özü də Təbərsi qalasında şəhid olmuşdur). Əbdülhəmid xan bu üç nəfəri tutdu, nə kitab və kağız gördüsə, götürdü. Sonra Hacı Mirzə Seyyid Əliyə dedi: "Siz evdə qalın". Və Həzrət Babla Seyyid Kazımı həbs edib hakimin iqamətgahına doğru yollandı.

Həmin vaxt Həzrət Bab dönə-dönə Quranın bu ayəsini oxuyurdu:*"Onların ölum vaxtı səhərdir. Səhər yaxın deyilmi?" (Hud surəsi, 81-ci ayə)*. Onun mübarək üzündə arxayınlıq və cəsarət aydın sezilirdi.

Onlar bazara çatanda darğa gördü ki, camaat təşviş içərisində o yan-bu yana gedir, hər yandan nalə və fəryad səsləri eşidilir, sanki dəhşətli bəla, ağır müsibət baş verib. Hansı tərəfə baxdısa, gördü ki, tabut aparırlar, hər tabutun arxasınca bir dəstə qadın və kişi gedir, ağlayıb qışqırırlar. Bərk təəccüblənib soruşdu: "Nə olub?" Cavab verdilər: "Bu gecə qəfildən dəhşətli vəba xəstəliyi yayılmağa başlayıb. Elə geniş yayılıb ki, gecə yarısından indiyə qədər artıq yüz nəfər tələf olub. Hamı həyəcan içərisindədir. İnsanlar öz evlərini tərk edib Allaha üz tutublar ki, onlara nicat bəxş etsin". Darğa qorxuya düşüb tələsik Hüseyn xanın yanına getdi. Hakimin iqamətgahının qapıçısı ona dedi: "Burada heç kəs yoxdur, Hüseyn xan qaçıb. Onun evindəki adamlar xəstələnib, vəziyyətləri ağırdır. Artıq onun iki qara kənizi və bir nökəri vəbadan ölüb. O elə tələsik getdi ki, heç ölülərini də dəfn etmədi. Deyilənə görə, ailə üzvlərindən bəzisi ilə birlikdə Baği-təxtə qaçıb". Darğa Əbdülhəmid xan qərara gəldi ki, Həzrət Babı öz evinə aparsın və Hüseyn xandan göstəriş alana qədər orada saxlasın. Evinə yaxınlaşanda fəryad və ağlayış səsləri eşitdi. Soruşub öyrəndi ki, yeganə oğlu vəba xəstəliyinə tutulub, özü də ölüm ayağındadır. Əbdülhəmid xanın ümidi hər yerdən üzüldü, özünü Həzrət Babın ayaqlarına atıb oğlunun sağalmasını ondan dilədi. O ağlaya-ağlaya Həzrəti-Əlanın ətəyindən yapışıb dedi: "Səni and verirəm Sənə bu uca məqamı Bəxş Edənə, məni bir kənara qoy, oğlumu sağalt, onun heç bir günahı yoxdur, özü də çox gəncdir. Günahkar mənəm, mənim cəzamı ona vermə. Mən etdiyimə peşmanam, öz vəzifəmdən istefa verirəm və and içirəm ki, acından ölsəm də, daha bu cür işlərlə məşğul olmayacağam". Bu vaxt Həzrət Bab sübh namazı üçün dəstəmaz alırdı. Əbdülhəmid xana buyurdu ki, mübarək üzünü yuduğu dəstəmaz suyundan bir qədər aparıb oğluna içirtsin. Əbdülhəmid xan bu göstərişə əməl etdi və oğlu şəfa tapdı. Bundan sonra dərhal hakimə məktub yazıb bütün hadisələri təsvir etdi və Hüseyn xana nəsihətlə müraciət etdi ki, Həzrət Babı incitməkdən əl çəksin, özünə və arvad-uşağına yazığı gəlsin, çünki əgər bu vəba uzun müddət davam etsə, heç kəs sağ qalmayacaq. Hüseyn xan ona cavabında yazdı ki, Həzrət Babı burax, qoy hara istəyirsə, çıxıb getsin.

Bütün bu əhvalatlar və Hüseyn xanın davranışı barədə məlumat Tehrana çatdı. Şah dərhal Hüseyn xanı vəzifəsindən kənarlaşdırdı. O vaxtdan Hüseyn xan xoş gün görmədi, necə deyərlər, bir qarın çörəyə möhtəc oldu, heç kəs də ona əl uzatmadı. Həzrət Bəhaullah Bağdadda olarkən, Hüseyn xan Mübarək Hüzura bir məktub yazıb əvvəlki günahlarına görə peşman olduğunu bildirdi və bağışlanmasını dilədi, xahiş etdi ki, onun əvvəlki hörmətini geri qaytarsın və o, yenidən Fars hakimi olsun. Həzrət Bəhaullah ona cavab vermədi. Hüseyn xan bədbəxtlik əlində əsir qaldı və nəhayət, vəfat etdi.

Həzrət Bab darğa Əbdülhəmid xanın evində olarkən, Seyyid Kazım Zəncanini dayısının evinə göndərib onu yanına çağırdı. Dayısı gəldikdən sonra, Həzrət Bab ona müraciətlə buyurdu: "Mən Şirazdan gedirəm. Sən anamdan və xanımımdan muğayat olmalı, onlara hər cür qayğı göstərməlisən". Sonra onunla xudahafizləşib əlavə etdi: "Sən daim Allahın inayətinə layiq görüləcək və Onun tərəfindən hifz olunacaqsan. Gözlə, biz səninlə Azərbaycan dağlarında yenidən görüşəcəyik. Oradan səni fədakarlıq meydanına göndərəcəyəm ki, şəhidlik tacını başına qoyasan. Mən də səndən sonra Tanrının sadiq və sevimli bəndələrindən biri ilə bərabər gələcəyəm və biz əbədi aləmdə bir-birimizlə görüşəcəyik".

**X fəsil. Həzrət Babın İsfahan səfəri**

Hicri 1262-ci (1846-cı) il yayın axırlarında Həzrət Bab Seyyid Kazım Zəncani ilə birlikdə Şişrazdan İsfahana yola düşdü. İsfahana yaxınlaşanda O, İsfahan hakimi Mənuçehr xan Mötəmidüd-dövləyə bir məktub göndərdi ki, gəlişinə qədər onun üçün mənzil hazırlasın. Məktub son dərəcə ehtiramlı bir tərzdə, səlis və bəlağətli bir dillə yazılmışdı. Seyyid Kazım Zəncani Həzrət Babın məktubunu Mənuçehr xana təqdim edən kimi o, İsfahanın ən böyük ruhani rəh bərlərindən sayılan imam cümə Sultanül-üləma Mir Seyyid Məhəmmədə göstəriş verdi ki, bir nəfəri Həzrət Babı qarşılamağa göndər sin və öz evində O Həzrəti Hörmət və ehtiramla qəbul etmək üçün yer hazırlasın. O, Həzrət Babın məktubunu da öz məktubu ilə birlikdə imamcüməyə göndərdi.Sultanül-üləma öz qarda şını bir neçə nəfərlə bə rabər Həzrət Babı qarşıla maka göndərdi. Həzrət Bab Sultanül-üləmanın evinə ya xınlaşanda, o şəxsən özü Həzrəti-Əlanın qarşısına, çıxdı və hədsiz ehtiramla Onu evinə apardı. İsfahan camaatı Həzrət Baba olduqca böyük hörmət bəsləyirdi. Cümə günü Həzrət Bab hamamdan evə qayıtdıqdan sonra camaat hamamın xəzinəsindəki suyu xəstəlikləri aradan qaldırıb şəfa tapmaq məqsədilə son qətrəsinə qədər daşıyıb apardı, hətta bəziləri suyu bölüşdürən zaman mübahisə də etdilər. İmamcümə elə ilk gecədən öz qonağının vurqunu olmuşdu. O, Həzrət Baba şəxsən özü xidmət göstərirdi, aftafa-ləyəni nökərdən alıb özü Həzrəti-Əlanın əlinə su tökürdü, sanki özünü büsbütün unutmuşdu. Bir gecə o, Həzrət Babdan xahiş etdi ki, Quranın "vəl-Əsr" surəsini onun üçün təfsir etsin. Həzrət Bab kağız və qələm istədi, qeyri-adi bir sürətlə, qələmini bir an da saxlamadan ev sahibinin arzusunu yerinə yetirdi və həmin sürəyə gözəl bir təfsir yazdı. Sonra düz gecə yarısına qədər bu təfsirdən həmin surənin ilk hərfi olan "vav» hərfinin çoxsaylı mənalarına həsr olunmuş hissəni oxudu. " Vav» hərfindən hələ Şeyx Əhməd Əhsai öz əsərlərində söhbət açmışdı. Həzrət Babın nəzərində "vav» hərfi ilahi dinin yeni mərhələsinin başlanmasının dəlili idi. Həzrət Bəhaullah da "Kitabi-Əqdəs"də "vav» hərfinə işarə etmiş və onun barəsində "təzimin sirri rəisin rəmzindədir" deyə izahat vermişdir.

Həzrət Bab həmin təfsirin müqəddiməsində yazdığı münacatı da o gecə məclis iştirakçıları üçün oxudu. Hamı mübarək münacatın və O Həzrətin incə səsinin cazibəsinə düşdü. O dərəcədə heyran qaldılar ki, ixtiyarsız olaraq ayağa qalxıb Həzrət Babın əbasının ətəyini öpdülər! Məşhur müctəhid Molla Məhəmməd Tağı Herati Onu tərifləməyə başlayıb dedi: "Bu kəlmələr misilsiz və bənzərsizdir. Allahın hökmü və Tanrının ilhamı olmadan heç kəs az bir müddətdə Quranın dörddə birinə, yaxud üçdə birinə bərabər olan bu ayələri belə aydın və bəlağətli bir dillə yaza bilməz. Bu, ən böyük bir möcüzədir. Ayın parçalanması və çınqılların dil açması bu möcüzə ilə müqayisə edilə bilməz".

Həzrət Babın şöhrəti günbəgün artırdı. İsfahan ətrafından insanlar dəstə-dəstə Həzrət Babı görməyə gəlir, imamcümənin evinə axışırdılar. Qəribə mənzərə idi: biri maraq xatirinə gəlirdi,biri gəlirdi ki, mürəkkəb məsələlər və dini mətləblər barəsində sual versin, kimisi də Həzrət Babdan dərdinə əlac və şəfa diləyirdi.

Mötəmidüd-dövlə özü də bir gün imamçümənin evinə Həzrət Babın hüzuruna gəldi. Həmən məclisdə İsfahanın əksər üləmaları iştirak edirdi. Mənuçehr xan üləmalardan peyğəmbərliyin isbatına dair dəlillər gətirmələrini xahiş etdi. Onların heç biri qənaətbəxş cavab verə bilmədi.Belə olduqda Mənuçehr xan Həzrət Babdan xahiş etdi ki, bu barədə öz sözünü desin. Həzrət Bab soruşdu: "Siz yazılı cavab istəyirsiniz, yoxsa şifahi?" Mənuçehr xan dedi: "Yazılı cavab daha yaxşıdır, çünki onu yaymaq mümkündür, hamı ondan istifadə edə bilər və gələcək nəsillər də ondan lazımınca faydalanmaq imkanına malik olarlar". Həzrət Bab qələmi götürüb dayanmadan iki saat ərzində əlli səhifədən artıq mətn yazdı və islamın doğruluğunu əsaslandırdı. Onun yazdığı mətləblər o qədər aydın və təsirli idi ki, dərhal yaddaşlara həkk olunurdu. Mətnin sonunda O, vəd olunmuş Qaimin zühuruna və Hüseynin qayıdışına da işarə etmişdi. Həzrət Bab yazdığı cavabı oxuyan zaman bütün iştirakçılar Onun məqamının böyüklüyünə və söylədiyi ayələrin əzəmətinə heyran qalmışdı, hamı səssiz-səmirsiz Onu dinləyirdi. Heç kəsin o ayələri nəinki rədd etməyə, heç etirazını da bildirməyə qüdrəti çatmadı.

Mötəmidüd-dövlə eşitdiyi ayələrdən o qədər təsirləndi və o dərəcədə şad oldu ki, hamının eşidə biləcəyi uca səslə dedi: "Mən indiyə qədər islam dininə qəlbən etiqad bəsləmirdim, islamın doğruluğuna aydın və qəti inamım yox idi. Bu Gəncin sözləri məni qəlbən islamın düzgünlüyünə inandırdı. Allaha şükür ki, mən bu nemətə layiq görüldüm. Bu Gəncdə müşahidə etdiyim qüdrət və qüvvət, eləcə də təsirli ifadə tərzi bəşərin imkanı xaricindədir. Bu, Hər adamın işi deyil, təhsil və oxumaq yolu ilə heç kəs bu məqama yüksələ bilməz. Mən buna əminəm". Həmin sözlərdən sonra hamı ayağa qalxıb getdi və məclis sona yetdi.

Həzrət Babın günbəgün artan şöhrəti və çoxalan hörməti İsfahan alimlərində paxıllıq doğurmağa başladı. Onlar görürdülər ki, dərs oxumamış, təhsil almamış və İsfahana təzəcə gəlmiş bir Gəncin məqamı onlarınkından qat-qat yüksəkdir. Və başa düşürdülər ki, əgər işlər bu minvalla getsə və bunun qarşısı alınmasa, onların aqibəti yaxşı olmayacaq. Odur ki, çarə axtarmağa başladılar. Üləma içərisində bir neçə ağıllı şəxs Həzrət Baba qarşı açıq mübarizə və düşmənçiliyi məsləhət bilmədilər və düşündülər ki, bu, Onun şöhrətini daha da artırar, yəni əks nəticə verə bilər. Digər tərəfdən bəd xislətli və fitnəkar adamlar Həzrət Babın iddiası barədə cürbəcür iftiralar və böhtanlar yaymağa başladılar. Bu söhbətlər tədricən Tehrana çatdı və üləmalar şahın baş vəziri Hacı Mirzə Ağasıya bu barədə xəbər verdilər.

Mirzə Ağası qorxdu ki, birdən bu sözlər Məhəmməd şaha çatar, o da məsələni araşdırmaq üçün Həzrət Babı Tehrana çağırar və Həzrət Babın təsirinə düşər, bu isə onun vəzirlikdən getməsi ilə nəticələnə bilər. Odur ki, çıxış yolu axtarmağa başladı. O ən çox bundan qorxurdu ki, birdən Mötəmidüd-dövlə məclis qurub üləmanı dəvət edər, Seyyid Bab onlarla müzakirə aparar, sonra da Məhəmməd şahın hörmət bəslədiyi Mötəmidüd-dövlə Seyyid Babı şaha təqdim edər və Həzrət Bab şahın diqqətinə layiq görülər. Bu fikirlər Mirzə Ağasını hədsiz dərəcədə xoflandırdı. O həm də ehtiyat edirdi ki, Mötəmidüd-dövlənin köməyi ilə Həzrət Babın yeni Əmri güclənib şaha və rəiyyətə təsir göstərə bilər, çünki Məhəmməd şahın həssas qəlbi vardı, Həzrət Babın Əmri də olduqca əzəmətli və cazibəli idi. Bunun nəticəsində isə vəzirlik Mirzə Ağasının əlindən çıxa bilərdi və o, şahın gözündən düşə bilərdi. Bütün bu düşüncələrdən sonra Mirzə Ağası bu qərara gəldi ki, imamcüməyə məktub yazıb onu islam dininin mənafelərini qorumağa sövq etsin, həm də indiyədək yol verdiyi səhlənkarlığa görə onu danlayıb məzəmmət etsin. O belə də etdi. Həmin məktubda Mirzə Ağası yazmışdı: "Biz gözləyirdik ki, siz tam cəsarətlə hökumətin və rəiyyətin mənafelərinə zidd olan işlərin əleyhinə çıxacaq və bu cür məsələlərin qarşısını alacaqsınız. Amma eşitdiyimizə görə, siz Seyyid Baba ehtiram göstərib Onu insanların gözündə qaldırmaqla məşğulsunuz. Onu tərifləyir, fikirlərini və əsərlərini təqdir edirsiniz". Mirzə Ağası İsfahanın digər üləmalarına, hətta o vaxta qədər heç nüfuzu olmayan şəxslərə də bu cür məktublar göndərib onları Həzrət Babın əleyhinə çıxmağa təhrik etdi. Onun məktubu imamcüməyə çatdıqdan sonra öz təsirini göstərdi. İmamcümə Həzrət Baba olan ehtiramını azaltmadısa da, öz qohumlarına və yaxın adamlarına göstəriş verdi ki, Həzrət Babın görüşünə gələn insanların sayını hər vasitə ilə məhdudlaşdırsınlar. Bir tərəfdən də Hacı Kəlbasinin oğlu Səfiyyətülüləma Ağa Məhəmməd Mehdi minbərdən Həzrət Babın ünvanına pis sözlər və böhtanlar yağdırmağa başladı. O, bu yolla Mirzə Ağasının yanında hörmət qazanmaq və müəyyən bir mənsəbə yetişmək istəyirdi.

Mötəmidüd-dövlə bu məsələlərdən agah olan kimi imamcüməyə xəbər göndərdi ki, Həzrət Babla birlikdə onun evinə gəlsin. Eyni zamanda mərhum Hacı Seyyid Məhəmməd Bağır Rəştinin oğlu Hacı Seyyid Əsədullahı, Hacı Məhəmməd Cəfər Abadeini, Ağa Məhəmməd Mehdini, Mirzə Həsən Nurini və başqalarını da dəvət etdi ki, gəlib Həzrət Babla müzakirə aparsınlar. Hacı Seyyid Əsədullah bu dəvəti qəbul etmədi və digərlərini də bundan çəkindirməyə çalışaraq, onlara belə bir xəbər göndərdi: "Mən bu dəvəti qəbul etməmişəm, sizdən də xahiş edirəm ki, bu dəvəti qəbul etməyin və Seyyid Babla qarşıqarşıya gəlməyin, çünki O, öz dəvətini açıq-aşkar izhar edəcək və öz iddiasını isbat etmək üçün ayələrdən yapışacaq, qısa bir müddətdə Quranın yarısı qədər ayə yazıb sizə deyəcək: *"Mənim dəlilim budur. "Əgər siz doğru deyirsinizsə, dəlilinizi gətirin" (Bəqərə surəsi, 111-ci ayə)*. Aydındır ki, bizim heç birimiz Onun etdiyini edə bilməyəcəyik. O zaman ya Onun dəvətini qəbul etməli, ya da acizliyimizi və gücsüzlüyümüzü boynumuza alıb bütün hörmətimizi, şöhrətimizi, mənsəb və məqamımızı itirməliyik. Bunların hər ikisi bizim ziyanımıza olar və bizə xeyir gətirməz".

Hacı Məhəmməd Cəfər Abadei onun nəsihətinə qulaq asdı və Mötəmidüdin dəvətini qəbul etmədi. Qalanları, o cümlədən Ağa Məhəmməd Mehdi və Mirzə Həsən Nuri Seyyid Əsədullahın sözlərinə əhəmiyyət verməyib təyin olunmuş vaxtda Mötəmidüd-dövlənin evinə getdilər.

Əflatun fəlsəfəsinin tərəfdarlarından olan Mirzə Həsən Nuri Molla Sədranın "Kitabiərşiyyə" adlı əsərindəki bir neçə mümkün məsələ barədə Mübarək Hüzura sual verdi. Həmin məsələləri yalnız fəlsəfədə xüsusi hazırlığı olan şəxslər anlaya bilərdilər. Həzrət Bab mövcud istilahlardan istifadə etmədən aydın və asan ifadələrlə həmin çətin suallara cavab verdi. Mirzə Həsən başa düşdü ki, bu Gəncin bilikləri Əflatun və Ərəstu fəlsəfəsindəki biliklərdən daha çox və daha mühümdür, ümumiyyətlə, onların arasında çox böyük fərq var.

Növbə Ağa Məhəmməd Mehdiyə çatanda o, Həzrət Baba fiqhə dair bəzi məsələlər barədə sual verdi. Aldığı cavablara qane olmayıb qalmaqal törətmək istədi və hayqışqırıq salmağa çalışdı. Mötəmidüd-dövlə onun məqsədini anlayıb sözünü kəsdi və nökərlərindən birinə əmr etdi ki, çıraq götürüb Ağa Məhəmməd Mehdini öz evinə qədər ötürsün. Sonra Mötəmidüd imamcüməyə dedi: "Mən qorxuram ki, Həzrət Babın düşmənləri ona xətər yetirələr. Məhəmməd şah da əmr edib ki, Həzrət Babı Tehrana göndərim və mən şahın Əmrinə əməl etməyə məcburam. Yaxşı olar ki, səfər üçün lazım olan hazırlıq başa çatana qədər Həzrət Bab mənim evimdə qalsın". İmamçümə Mötəmidüd-dövlənin fikri ilə razılaşdı və Həzrət Babı onun evində qoyub tək-tənha öz evinə qayıtdı. Həzrət Bab düz qırx gün imamcümənin evində qalmışdı.

O vaxtlar Molla Məhəmməd Tağı Herati Həzrət Babın icazəsi ilə onun "Fürui-ədliyyə" adlı risaləsini ərəbcədən fars dilinə tərcümə edirdi. Lakin o, işini axıra çatdırmadı, çünki birdən onu güclü xof bürüdü və iman əhlinin sırasını tərk etdi.

Həzrət Bab Mötəmidüd-dövlənin evinə köçməzdən öncə Mirzə Məhəmmədəli Nəhrinin böyük qardaşı, Sultanüşşühədanın və Məhbubüşşühədanın atası Mirzə İbrahim bir axşam Onu öz evinə qonaq çağırmışdı. Mirzə İbrahim imamcümənin səmimi dostlarından biri idi və onun bütün işlərini yerinə yetirirdi. Həmin axşam o, şəhərin əyalarından da qat-qat yaxşı bir məclis düzəltmiş, ləziz xörəklər hazırlatmışdı. Sultanüş-şühəda və Məhbubüş-şühəda məclis əhlinə xidmət göstərirdilər. O zaman onların yaşı ondan və on birdən artıq deyildi. Həzrət Bab onlara xüsusi inayətlə yanaşırdı. Yemək süfrəsi açılandan sonra Mirzə İbrahim Həzrət Baba dedi: "Mənim qardaşım Mirzə Məhəmmədəlinin övladı olmur, xahiş edirəm, bir inayət göstərəsiniz ki, o öz arzusuna çatsın". Həzrət Bab öz əli ilə boşqaba bir qədər yemək töküb Mirzə İbrahimə verdi və buyurdu: "Bunu Mirzə Məhəmmədəliyə verin, qoyun öz zövcəsi ilə birlikdə bu yeməyi yesin, Tanrı onları istəklərinə çatdıracaq". Çox keçmədi ki, Mirzə Məhəmmədəlinin bir qızı dünyaya gəldi. Sonralar həmin qız Həzrət Əbdülbəhanın xanımı oldu.

Xülasə, üləmalar Həzrət Babın şöhrətinin günbəgün artdığını görüb Onun qətlinə fitva verdilər. Hacı Seyyid Əsədullahdan və Hacı Məhəmməd Cəfər Abadeidən başqa bütün üləmalar bu fitvaya imza atdılar. Sonra fitva yazılmış kağızı imamcüməyə göndərdilər. İmamcümə qətl barədə fitva vermədi, amma vəzifəsini və nüfuzunu itirməkdən, İsfahan alimlərinin onunla düşmənçilik edəcəyindən qorxub aşağıdakı məzmunda bir fitva yazdı: "Mən bu Gənclə, yəni Həzrət Babla ünsiyyətdə olduğum müddətdə Onda küfrünə dəlalət edən və qətlinə əsas verən bir hərəkət görməmişəm. Lakin o, bir tərəfdən Böyük Məqama iddia etdiyi, digər tərəfdən isə dünyanın işlərinə əhəmiyyət vermədiyi və zahiri mənsəbə can atmadığı üçün bu qənaətə gəlmişəm ki, O, dəli və divanədir. Mən Onun qətlinə fitva vermirəm, lakin Onun divanəliyini təsdiq edirəm".

Üləmalar tərəfindən belə bir fitva verilməsi xəbəri Mənuçehr xana çatanda o, bərk qəzəbləndi və tədbir görmək qərarına gəldi. Beş yüz süvari ayırdı ki, günəş qürub edən vaxt Həzrət Babla birlikdə İsfahandan çıxıb Tehrana doğru hərəkət etsinlər. Eyni zamanda süvarilərin başçısına tapşırdı ki, hər bir fərsəngi keçdikdən sonra yüz nəfər süvarini İsfahana qaytarsın. Sonuncu yüz nəfərin etibarlı şəxs saydığı başçısına isə gizlicə göstəriş verdi ki, hər mərhələni keçdikdən sonra özünün yüz nəfərindən iyirmisini geri göndərsin, sonuncu iyirmi nəfər qalanda isə onlardan inandığı on nəfəri seçib yanında saxlasın, qalanlarını verkiləri toplamaq üçün Ərdistana göndərsin. Daha sonra yanında saxladığı on etibarlı adamla birlikdə gizli yollarla heç kəsin diqqətini cəlb etmədən Həzrət Babı qaytarıb İsfahana gətirsin, özü də elə etsin ki, səhər açılana qədər şəhərə çata bilsinlər.

Mötəmidüd-dövlənin bütün göstərişləri lazımınca yerinə yetirildi. Mötəmidüd-dövlə Xurşid sarayında Həzrət Bab üçün xüsusi otaq ayırdı və özü şəxsən Həzrət Babın qulluğunda durdu. Camaat Həzrət Babın İsfahanda olduğunu bilmirdi. Hamı elə bilirdi ki, Seyyid Babı Tehrana aparıblar. Hərə bir söz deyirdi və hamı bu səfərin nəticəsini gözləyirdi ki, görsünlər şah Seyyid Baba hansı cəzanı kəsəcək. Həzrət Babın İsfahandakı tərəfdarları da əsl həqiqətdən xəbərsiz idilər və elə düşünürdülər ki, Həzrət Bab Tehrandadır. Onlar hamılıqla qəmqüssə içərisində idilər. Mötəmidüd-dövlə onların bu halından xəbər tutub Həzrət Baba dedi: "Xahiş edirəm, əshabələri sakitləşdirmək üçün onların gizlicə hüzurunuza gəlməsinə icazə verəsiniz". Həzrət Bab Nimavərd mədrəsəsində olan Molla Əbdülkərim Qəzviniyə bir neçə sətirlik məktub yazıb Mötəmidüd-dövləyə verdi. Mötəmidüd-dövlə etibarlı bir şəxs vasitəsilə məktubu ünvanına göndərdi. Bir saatdan sonra Molla Əbdülkərim Mübarək Hüzura yetişdi və onun gəlişindən Mötəmidüd-dövlədən başqa heç kəsin xəbəri olmadı. Həzrət Bab özünün xeyli yazısını Molla Əbdülkərimə verdi ki, Seyyid Hüseyn Yəzdi və Şeyx Həsən Zünuzi ilə birlikdə onların üzünü köçürsün. Molla Əbdülkərim möminlərin yanına qayıtdı və Həzrət Babın salamat olması xəbərini onlara çatdırdı. İsfahandakı əshabələr içərisində yalnız bu üç şəxsə, yəni Molla Əbdülkərimə, Seyyid Hüseyn Yəzdiyə və Şeyx Həsən Zünuziyə Mübarək Hüzura gəlmək icazəsi verilmişdi, qalanlarına belə bir icazə verilməmişdi.

Bir gün Mötəmidüd-dövlə Həzrət Babın qaldığı evin bağında Mübarək Hüzurda olarkən, dedi: "Tanrı mənə çoxlu sərvət bəxş edib, bilmirəm onu hara xərcləyim. Düşünürəm ki, əgər icazə versəniz, öz var-dövlətimi sizin Əmrinizin qələbəsinə həsr edərəm. Bunun üçün sizin izninizlə Tehrana gedib bu mübarək Əmri Məhəmməd şaha təbliğ edərəm. Məhəmməd şahın mənə böyük etimadı var, əminəm ki, o, iman gətirəcək və Əmrin dünyanın hər yerinə yayılmasına çalışacaq. Eyni zamanda onu vadar edərəm ki, fitnəkar və məmləkəti dağıdan bir şəxs olan Mirzə Ağasını vəzifədən çıxarsın. Sonra şahın bacılarından birini sizin üçün alaram və toy xərcini də özüm çəkərəm. Bunun ardınca isə dünyanın bütün hökmdarlarını bu mübarək Əmrə və müqəddəs təlimə dəvət edərəm, hamını inandırmağa çalışaram və islamı biabır edən alçaq və çirkin niyyətli şəxsləri ruzkarın səhifəsindən silib yox edərəm". Həzrət Bab buyurdu: "Yaxşı niyyət etmisən. Və möminin niyyəti əməlindən üstün olduğu üçün Tanrı bu gözəl niyyətinin müqabilində sənə böyük mükafat verəcək. Lakin bu dünyada mənim və sənin çox ömrümüz qalmayıb və biz sənin dediyin işlərin nəticəsini öz gözlərimizlə görə bilmərik. Tanrı öz Əmrinin bərqərar olması üçün sənin söylədiyin yolları və vasitələri nəzərdə tutmayıb. O istəmir ki, bu Əmri hökmdarların və sultanların köməyi ilə ucaltsın. Tanrının iradəsi belədir ki, Onun Əmri yoxsulların və kimsəsizlərin vasitəsilə, şəhidlərin qanı bahasına yüksəlməlidir. Arxayın ol, Tanrı axirətdə sənin başına əbədi iftixar tacı qoyacaq və sənin üzərinə saysız-hesabsız bərəkət yağdıracaq. Sənin ömrünün bitməsinə üç ay doqquz gündən artıq vaxt qalmayıb". Mötəmidüd-dövlə çox sevinib Tanrının iradəsi ilə razılaşdı və özünü bu dünyadan əbədi aləmə köçməyə hazırlamağa başladı. Yarımçıq işlərini bitirib vəsiyyətnaməsini yazdı. Vəsiyyətnamədə özünün bütün var-dövlətini Həzrət Baba bağışladı və müəyyən olunmuş vaxtda dünyasını dəyişdi. Amma vəfatından sonra əmisi oğlu Qorkin xan onun vəsiyyətinə əhəmiyyət vermədi və Mötəmidüdinin var-dövlətini öz əlinə keçirdi.

Mötəmidüd-dövlə özünün vəfat xəbərini eşidən gündən daim Mübarək Hüzurda olur, hər an öz imanını artırırdı. Bir gün o, Həzrət Baba dedi: «Həyatımın sonunun yaxınlaşması məni sevindirir, o qədər şadam ki, söyləməkdə acizəm. Amma bir tərəfdən də kədərlənir və qəmgin oluram, çünki mənim vəfatımdan sonra qaniçən bir adam olan Qorkin xan sizin burada olmağınızdan xəbər tutacaq və sizə əziyyət verməyə çalışacaq. Bu, məni çox narahat edir". Həzrət Bab buyurdu: "Qorxma, mən öz işlərimi Tanrının ixtiyarına buraxmışam və Onun iradəsi ilə razılaşıram. Tanrı mənə elə bir qüdrət bəxş edib ki, əgər istəsəm, bütün bu daşları dünyada mislibərabəri olmayan cəvahirata çevirərəm; əgər istəsəm, qaniçən düşmənlərimi özümə elə vurğun edərəm ki, sədaqət və səmimiyyətlə mənə xidmət göstərərlər. Lakin mən öz istəyimlə bu bəla və müsibətlərə düçar olmuşam ki, ilahi qəzavüqədər həyata keçsin".

Xülasə, Mötəmidüd-dövlə daim Həzrət Baba olan məhəbbət və sədaqətini artırırdı, dünya malı ona əhəmiyyətsiz və dəyərsiz görünürdü. O, ilahi Əmrin əzəmətinə nə qədər dərindən bələd olurdusa, Həzrət Babın calal və camalını müşahidə etmək sayəsində Əmrin mahiyyətini nə qədər çox anlayırdısa, bir o qədər dünyanın cah-calalına ikrahı artır, əbədi aləmə meyli güclənirdi. Bu minvalla o bir gecə özündə yüngül qızdırma hiss etdi və son dərəcə rahat bir halda o biri dünyaya köçdü.

Mötəmidüdin həyatının son günlərində Həzrət Bab Seyyid Hüseyn Yəzdini və Molla Əbdülkərimi də bu məsələdən agah edib demişdi: "Digər möminlərə də xəbər verin ki, tezliklə Mötəmidüd vəfat edəcək, qoy onlar Kaşana, Quma və Tehrana gedib ətrafa səpələnsilər və İlahi Təqdirin zühurunu gözləsinlər". Mötəmidüdin vəfatından sonra Qorkin xan Həzrət Babın Xurşid sarayında olmasından xəbər tutdu, eyni zamanda Mötəmidüdin vəsiyyətnamə sindən və digər işlərdən hali oldu. Dərhal Məhəmməd şaha məktub yazıb bir şəxsi Tehrana göndərdi ki, məktubu şaha çatdırsın. Məktubun məzmunu belə idi: "Dörd ay ərzində bütün İsfahan camaatı elə bilirdi ki, Mənuçehr xan Həzrət Babı Tehrana göndərib. Çünki o belə elan etmişdi ki, böyük hökmdar Seyyid Babın Tehrana göndərilməsi barədə əmr verib. İndi Mənuçehr xan vəfat etdikdən sonra məlum olub ki, o, Seyyid Babı Tehrana göndərməyib və Onu heç kəsin xəbəri olmadan özünün Xurşid sarayında gizlədərək hər cür qayğı göstərib. Mən bu məsələdən xəbər tutan kimi vəziyyəti şah sarayına ərz etməyi lazım bildim ki, şah necə göstəriş verərsə, o cür də hərəkət edim".

Məhəmməd şah Mötəmidüd-dövləyə son dərəcə böyük etimad bəsləyirdi. O, Qorkin xanın məktubunu oxuyan kimi anladı ki, Mötəmidüd-dövlənin məqsədi münasib fürsət ələ düşən zaman Həzrət Babı şahla görüşdürmək olub, amma əcəl imkan verməyib və o, bu məqsədini həyata keçirməyə müvəffəq olmayıb. Buna görə də Qorkin xana fərman göndərib əmr etdi ki, ƏliAllahi firqəsinə mənsub olan Məhəmməd bəy Çaparçının başçılıq etdiyi bir neçə süvarinin müşayiəti ilə Seyyid Babı Tehrana göndərsin; özü də bunu heç kimə deməsin və süvarilərə tapşırsın ki, Həzrət Babın hörmətini gözləsinlər və onunla son dərəcə ehtiramla davransınlar. Qorkin xan fərmanı alan kimi Mübarək Hüzura getdi və şahın fərmanını Həzrət Baba təqdim etdi. Eyni zamanda Məhəmməd bəy Çaparçını çağırıb vəzifəsini ona bildirdi və dedi: "Çalış ki, heç kəs Həzrət Babı tanımasın. Hətta səninlə gedən süvarilər də bilməməlidir ki, bu Şəxs kimdir. Əgər soruşan olsa, de ki, bu Şəxs tacirdir^şah Onu Tehrana çağırıb, bundan artıq bir şey bilmirəm". Gecə yarısı Həzrət Bab şahın Əmrinə əsasən dövlət məmurları ilə birlikdə İsfahandan Tehrana doğru yola düşdü.

****

**XI fəsil. Həzrət Babın Kaşanda dayanması**

Həzrət Babın Kaşana gəlişindən bir gün əvvəl şəhərin məşhur şəxslərindən biri, "Pərpa" lə|qəbi ilə tanınan Hacı Mirzə Cani yuxuda gör^müşdü ki, qüruba az qalmış o, Əttar darvazasının yanında dayanıb. Birdən Həzrət Bab atın belində gəlib çıxdı. Başına əmmamə əvəzinə papaq qoymuşdu, ətrafında da bir neçə süvari vardı. Onun yanına çatanda Həzrət Bab buyurdu: "Üç gecə sənin qonağın olacağıq, bizi qəbul et!» Hacı Mirzə Cani ayılan kimi bildi ki, gördüyü yuxu doğrudur. Dərhal əziz qonağını qəbul etmək üçün lazımi hazırlıq görməyə başladı. Qonaq üçün xüsusi otaq ayırdı, digər zəruri işləri də həyata kecirdi. Günəşin qürub etməsinə az qalmış Əttar darvazasının yanına gedib yuxusunun çin olmasını gözləməyə başladı. Gözü yolda idi. Birdən uzaqda bir neçə süvarinin şəhərə tərəf gəldiyini gördü. Onları qarşılamağa getdi. Yaxınlaşanda gördü ki, Həzrət Bab həmin süvarilərin arasındadır, özü də başına onun yuxuda gördüyü kimi papaq qoyub. Sevincək irəli gedib Həzrəti-Əlanın mindiyi atın üzəngisini öpmək istədi. Həzrət Bab buna imkan verməyib buyurdu: "Üç gecə sənin qonağın olaçağıq. Sabah Novruz bayramıdır. Bayramı sənin evində keçirəcəyik". Atını Həzrət Babın atı ilə yanaşı sürən Məhəmməd bəy Hacı Mirzə Canini gördükdə belə düşündü ki, o, Həzrət Babın yaxın dostlarındandır. Odur ki, Hacıya dedi: "Mən sənin istəyini yerinə yetirməyə hazıram. Amma bax gör, mənim bu yoldaşım sənin niyyətinlə razıdır, ya yox?" Bunu deyib süvarilərdən birini göstərdi. Hacı Mirzə Cani həmin süvaridən fikrini soruşduqda, o son dərəcə kobud şəkildə cavab verdi: "Qətiyyən mümkün deyil. Mənə tapşırılıb ki, Tehrana qədər bu Gəncin heç bir şəhərə girməsinə imkan verməyim. Göstəriş belədir ki, biz hər hansı bir şəhərdə çatdıqda, gecəni şəhərin kənarında qalmalı və sübh tezdən yola düşməliyik. Mən bu göstərişin ziddinə hərəkət edə bilmərəm". Nəhayət, Məhəmməd bəy öz yoldaşını birtəhər razı saldı ki, Həzrət Bab Hacı Mirzə Cani ilə getsin və üçün-cü gün səhər Hacı öz qonağını dövlət məmurlarına təslim etsin. Hacı əvvəl istəyirdi ki, bütün süvariləri öz evinə aparıb qonaq etsin, amma Həzrət Bab bununla razılaşmayıb dedi: "Məndən başqa heç kəs sənin evinə getməməlidir". Belə olduqda Hacı Həzrət Babdan xahiş etdi ki, onun bu müddətdə süvarilərin bütün xərclərini çəkməsinə icazə versin. Həzrət Bab buyurdu: "Buna lüzum yoxdur. Çünki mənim istəyim olmasaydı, onlar heç vaxt məni sənin ixtiyarına verməzdilər. Hər şey Allahın əlindədir. Onun üçün mümkün olmayan iş yoxdur. O, istənilən çətinliyi asanlaşdırmağa, istənilən maneəni aradan qaldırmağa qadirdir".

Süvarilər şəhərin kənarında yerləşən karvansaraya getdilər. Məhəmməd bəy Həzrət Babın icazəsi ilə Hacı Mirzə Caninin evinə qədər onlarla getdi ki, evin yerini bilsin. Sonra o, yoldaşlarının yanına qayıtdı. Həzrət Babın Kaşanda Hacı Mirzə Caninin evinə getdiyi axşam Novruz axşamı idi. Bu, Həzrəti-Əlanın Əmri elan etməsindən sonrakı üçüncü Novruz bayramı idi. Və bayram günü hicri 1263-cü il rəbiüs-sani ayının 2-nə (1847-ci il mart ayının 20-nə) təsadüf etmişdi.

Əvvəlcədən Mübarək Əmrə uyğun olaraq, İsfahandan Kaşana gəlmiş Seyyid Hüseyn Yəzdi də o gecə Hacı Mirzə Caninin dəvəti ilə Mübarək Hüzura yetişdi. Həmən gecə mübarək qələmdən Hacı Mirzə Caninin şərəfinə bir lövhə nazil oldu. Lövhə nazil olan zaman Hacının dostlarından biri, tanınmış alim Seyyid Əbdülbaqi Hacının evinə gəldi. Həzrət Bab onun Mübarək Hüzura gəlməsinə icazə verdi. O içəri daxil oldu, amma bilmədi ki, bu möhtərəm Şəxs kimdir. Həzrət Bab da özünü təqdim etmədən lövhədəki ayələri oxumağa başladı. Seyyid Əbdülbaqi oturub Həzrət Babın sözlərinə qulaq asırdı, Onun davranışını və nitqini müşahidə edirdi, ilahi kəlmələrin nazil olmasını görürdü, amma təkəbbür və xudbinliyinin uçbatından ilahi kəlamın təsirinə düşmürdü. O, mübarək kəlmələrin mənasını anlamasa da, təkəbbürünün çoxluğundan bilmədiyi şeyləri soruşmağı özünə sığışdırmadı. Xudpəsəndlik pərdəsi onun gözlərini o qədər möhkəm tutmuşdu ki, hətta ev sahibindən qonağın adını da soruşmadı, evi tərk edəndən sonra kimin hüzurunda olduğunu bilmədi və cəhalət üzündən necə böyük bir fürsəti əldən qaçırdığını başa düşmədi. Yalnız bir neçə gündən sonra o, həmin Gəncin kim olduğunu öyrəndi və son dərəcə kədərlənib peşman oldu ki, niyə o gecə həqiqəti bilməyib, o cür qiymətli xəzinəy.ə diqqət yetirməyib. İtirdiyini geri qaytarmaq və Mübarək Hüzura qovuşmaq istədi, lakin artıq keç idi, fürsət əldən çıxmış, Həzrət Bab Kaşanı tərk etmişdi. Bu səbəbdən Seyyid Əbdülbaqi bərk pərişan olub şəhər əhalisindən uzaqlaşdı, insanlarla ünsiyyətdən qaçdı və nəhayət, guşənişinlik şəraitində vəfat etdi.

O gecə Həzrəti-Əlanın ev sahibinin şərəfinə qələmə aldığı lövhənin sonluğu belə idi: "Allahdan diləyim budur ki, sənin qəlbini ilahi mərifət nuru ilə işıqlandırsın, sənin nitqini parlaq və təsirli etsin, sən də Onun Əmrinə xidmət göstərib Onun kəlamının yayılmasına nail olasan". Ev sahibi üçün edilən bu dua tezliklə müstəcəb oldu. Hacı Mirzə Cani mədrəsələrdə oxuyub elm öyrənmədiyi halda, Tanrı ona elə bilik və nitq bəxş etdi ki, hətta Kaşanın ən böyük alimlərini də öz sözlərinin təsiri altına sala bilir, ən güclü rəqiblərini belə susdurmağı bacarırdı. Məsələn, elmdə məşhur və mübahisədə mahir olan Molla Cəfər Nəraqi Hacı Mirzə Caninin qarşısında heç cür danışa bilmirdi, hər dəfə onunla üz-üzə gələndə, onun sözlərini təsdiq etməyə, dedikləri ilə razılaşmağa məcbur olurdu, baxmayaraq ki, ürəyində Hacının dediklərini qəbul etmir, onun sözlərinin doğruluğuna inanmırdı. Hacı Mirzə Caniyə nəsib olmuş bu nemət Həzrət Babın ona göstərdiyi inayətin nəticəsi idi.

O gecə Hacı Mirzə Caninin evində Həzrət Babın hüzuruna yetişmiş şəxslərdən biri də Mehdi adlı bir nəfər idi ki, sonralar, yəni hicri 1268-ci (1851/52-ci) ildə Tehranda şəhid olmuşdu. Həmən üç gecədə bir çox digər şəxslər də Həzrət Babın hüzuruna gəlmişdilər.

Həzrət Bab Hacı Mirzə Canidən son dərəcə razı qalmış, onun barəsində çoxlu xoş sözlər söyləmişdi. Hacı hətta süvarilərə də hədsiz məhəbbət və qayqı göstərmişdi, onlar da ondan razılıq edirdilər. Novruzdan iki gün sonra səhər Hacı Mirzə Cani Həzrəti-Əlanı dövlət məmurlarına təslim etdi və sonsuz bir kədərlə öz sevimli Ağası ilə vidalaşdı. Həzrət Bab məmurlarla birlikdə Quma doğru yollandı. Hacı Mirzə Cani hədsiz hüzn və kədər içərisində idi, sanki könlü dilə gəlib deyirdi:

|  |  |
| --- | --- |
| |  | | --- | | **Sən getdin, qəmin ürəkdə qaldı. Necə ki, dayanacaqda karvanın ocağı qalır.  Sən getdin, bizim məclisimiz pozuldu,  Məclisimizlə yanaşı ürəyimiz də alt-üst oldu.** | |

**XII fəsil. Həzrət Babın Kaşandan Təbrizə getməsi**

Həzrət Babın davranış tərzi, Onun əzəmət və vüqarı, məhəbbət və inayəti məmurlara elə təsir Ygöstərmişdi ki, onların hamısı canidildən O Həzrətin xidmətində durmağa hazır idilər, öz istəklərini unudub Onun istəyinə uyqun hərəkət edirdilər. Quma yaxınlaşan zaman onlar Həzrət Baba dedilər: «Hökumət tərəfindən sizin hər hansı bir şəhərə daxil olmağınız qadağan edilsə də, əgər siz Quma varid olmaq istəsəniz, biz buna imkan verməyə hazırıq. Bizə xüsusi olaraq tapşırılıb ki, Qum şəhərinə girməyək, çünki Həzrət Məsumənin Qumdakı məqbərəsi xalq arasında deyildiyi kimi, "bəst" sayılır, yəni hər hansı təqsirkar şəxs ən ağır günah törətmiş olsa belə, ora daxil olduqdan sonra toxunulmaz sayılır. Hökumət ehtiyatlanır ki, birdən siz Quma daxil olub "bəstə" pənah apararsınız və belə olan halda sizə heç nə edə bilməz. Buna baxmayaraq, əgər Siz istəyirsinizsə, biz Sizin Quma daxil olmağınıza, hətta Həzrət Məsumənin qəbrini ziyarət etməyinizə şərait yarada bilərik. Biz Sizin hər bir istəyinizə sözsüz əməl etməyə hazırıq".

Həzrət Bab buyurdu: "Möminin qəlbi - Rəhmanın taxtıdır". Nicat gəmisi və iradəsi hər şeyə üstün gələn kəs mənəm ki, bu biyabanda sizinlə yol gedirəm. Mən şəxsən bu şəhərə daxil olmaq istəmirəm. Yaxşı olar ki, şəhərin kənarından keçib gedək və şəhərə girməyək. Çünki bu, xəbis bir şəhərdir, onun əhalisi pozucu və fitnəkardır. Bu şəhərdə dəfn olunmuş Həzrət Məsumə, onun möhtərəm qardaşı və əziz əcdadı hamılıqla bu bədxah və fitnəkar camaatdan bezar olublar. Onlar zahirən bu məqbərəyə ehtiram göstərirlər, batində isə bu müqəddəs yeri təhqir etməklə məşğuldurlar. Onlar sözdə müqəddəs şəxslərlə fəxr edirlər, əməldə isə ümməti biabır edirlər". Məmurlar Həzrət Babın mübarək dilindən bu sözləri eşitdikdən sonra Ona qarşı etimadları birə beş artdı və yəqin etdilər ki, bu möhtərəm Şəxs heç vaxt qaçmağa çalışmayacaq. Odur ki, öz sayıqlıqlarını azaldıb Onun xidmətində durmağa səy göstərdilər.

Onlar Quma daxil olmadılar və şəhərin şimal tərəfindən keçib yollarına davam etdilər. Bir qədər getdikdən sonra Qumrud kəndinə çatdılar. Bu kənddə Məhəmməd bəyin yaxın qohumlarından biri yaşayırdı. Kəndin sakinləri bütünlüklə ƏliAllahi idilər. Kəndin böyüyü onlardan xahiş etdi ki, bir gecəni orada keçirsinlər. Həzrət Bab bu kəndin camaatının mehribanlıq və sadəliyinə çox sevindi və dua etdi ki, Allah öz bərəkətini onlardan əsirgəməsin, onların səadət və xoşbəxtliyini hər cəhətdən təmin etsin.

Novruzdan səkkiz gün keçmiş günortadan sonra Həzrət Bab və eüvarilər Tehrandan altı fərsəng cənubda yerləşən Kənarkird qalasına çatdılar. Gecəni orada qaldılar ki, səhər Tehrana doğru hərəkət etsinlər. Bu zaman Tehrandan bir məmur gəlib çıxdı və Hacı Mirzə Ağasının məktubunu Məhəmməd bəy Çaparçıya təqdim etdi. Məktubda deyilirdi: "Bu məktubu alan kimi Gəzrət Babı Güleyn kəndinə apar və orada mənim göstərişimi gözlə. O kənddə Seyyid Babın qalması üçün münasib bir ev olmadığına görə ayrıca bir çadır qur. Qoy Seyyid Bab həmin çadırda qalsın, məmurlar isə çadırın ətrafında keşik çəksinlər. Beləcə ikinçi göstəriş alana qədər orada qal!" (Güleyn"Üsulikafi" kitabının müəllifi Məhəmməd ibn Yaqubun doğulduğu kənddir. Onun və atasının qəbri bu kənddədir. O ətrafın camaatı onların qəbrini müqəddəs bilir və ora ziyarətə gəlirlər).

Beləliklə, hicri 1263-cü il rəbiüs-sani ayının 11-də (1847-ci il martın 29-da), yəni Novruzdan doqquz gün keçdikdən sonra vəzirin fərmanına əsasən Güleyn kəndində Həzrət Bab üçün çadır quruldu. Bu çadır Hacı Mirzə Ağasıya məxsus idi. O nə vaxt Güleynə gəlib bir neçə gün orada yaşayırdısa, həmin çadırda qalırdı. Məhəmməd bəy çadırı qurmaq üçün dağın ətəyində mənzərəli və gözəl bir yer seçdi. Dörd bir tərəfdə çoxlu bağlar və yaşıl çəmənliklər vardı. Ətrafdakı yaşıllıq, bulaqların şırıltısı, təmiz hava və sakitlik Həzrət Babın son dərəcə xoşuna gəldi.

İki gündən sonra İsfahandan gələn Seyyid Hüseyn Yəzdi, onun qardaşı Seyyid Həsən, Molla Əbdülkərim Qəzvini və Şeyx Həsən Zünuzi Güleyn kəndində Mübarək Hüzura yetişdilər. Həzrət Bab onlara orada qalmağı tapşırdı.

Onlar alınmış göstərişə uyğun olaraq, Həzrət Babın çadırının yaxınlığında məskən saldılar. Rəbiüs-sani ayının 14-də (aprelin 1-də), yəni Novruzdan on iki gün keçmiş Molla Mehdi Kəndi və Molla Mehdi Xoyi Tehrandan Həzrət Babın hüzuruna gəldilər. Bu iki nəfəri Həzrət Bəhaullah göndərmişdi. Onlar bəzi hədiyyələrlə birlikdə Həzrət Bəhaullahın bağlı məktubunu Həzrət Baba gətirmişdilər. Məktub və hədiyyələr Həzrət Baba təqdim olunan kimi Onun mübarək simasında hədsiz sevinc və şadlıq əlamətləri özünü göstərməyə başladı və O, adı çəkilən iki şəxsə sonsuz məhəbbət və hörmətini büruzə verdi. Belə bir yerdə və belə bir vəziyyətdə Həzrət Bəhaullahın məktubu Həzrət Baba olduqca böyük təsir göstərdi. Həzrət Bəhaullahın məktubunun yetişməsi ilə necə vaxtdan bəri Onun mübarək çöhrəsində müşahidə olunan qəm və kədər büsbütün silinib yox oldu. Ondan sonra Həzrət Bab daha gözlərindən yaş axıtmırdı. Həzrət Babın bu sevinci və şad əhvalı Təbərsi qalasında əshabələrin şəhid olması xəbəri Ona yetişənə qədər davam etdi. Həmin hadisədən sonra qəm və kədər yenidən Onun mübarək vücudunu bürüdü, dodaqlarındakı incə təbəssüm yoxa çıxdı və Onun şadlığından əsər-əlamət qalmadı.

Molla Əbdülkərim o günlər barədə mənə (müəllifə) aşağıdakı əhvalatı danışmışdı:

"Mən bir gecə öz dostlarımla Həzrət Babın çadırının yaxınlığında yatmışdım. Birdən at ayaqlarınının səsinə yuxudan oyandıq. Gördüm ki, məmurlar atlarına minib o yan bu yana çapırlar. Məlum oldu ki, Həzrət Bab çadırda yoxdur. Məmurlar O Həzrətin qaçdığını güman edib hər yanı axtardılar, amma tapa bilmədilər. Bu zaman Məhəmməd bəy öz süvarilərini məzəmmət edərək dedi: "Niyə bu qədər narahatsınız? Məgər bilmirsiniz ki, O möhtərəm Şəxs heç vaxt özünün qurtulmasından ötrü başqalarının əziyyətə düşməsinə razı olmaz?! Mən əminəm ki, O Həzrət bu aylı gecədə dua və münacat oxumaq üçün sakit bir guşəyə çəkilib və tezliklə geri dönəcək. Bu Şəxsin əzəmət və ləyaqəti o qədərdir ki, heç vaxt belə işlərə əl atmaz. Təəccüblü burasıdır ki, siz indiyə qədər O Həzrəti tanımamısınız». Məhəmməd bəy bu sözləri deyib piyada və astaasta Tehrana doğru getməyə başladı. Mən dostlarımla birlikdə onun ardınca yola düşdüm. Məmurlar da atlarına minib bizim dalımızca gəlməyə başladılar. Bir qədər getmişdik ki, uzaqdan Həzrət Babın bizə tərəf gəldiyini gördük. Bizə çatanda, Həzrət Bab Məhəmməd bəyə dedi: «Yəqin fikirləşmisiniz ki, mən qaçmışam». Məhəmməd bəy özünü Həzrət Babın ayaqlarına atıb Onun qədəmlərindən öpdü və dedi: «Əstəğfürullah, mən heç vaxt belə fikirləşməmişəm». Həzrət Bab o qədər əzəmətli və zəhmli idi ki, Məhəmməd bəy bundan artıq bir şey söyləyə bilmədi, başqaları da ondan nə isə soruşmağa cürət etmədilər. Biz hamımız heyrət içində idik, çünki Həzrət Babın danışığında və davranışında əvvəlkindən də artıq xüsusi bir əzəmət müşahidə edirdik. Səbəbini soruşmağa cəsarətimiz çatmadı. Həzrət Babın özü də bu barədə bir şey söyləmədi. Beləliklə, biz məsələnin mahiyyətindən xəbər tuta bilmədik. Bizə qalan yalnız sonsuz heyrət və təəccüb oldu».

Həzrət Bab iki həftə həmən yerdə qaldı, İlahi qüdrətin əlamətlərinin gözəlliyini müşahidə edib şad oldu. Nəhayət, Məhəmməd şahın Həzrət Baba göndərdiyi məktub gəlib yetişdi. Məktubun məzmunu belə idi: «Sizinlə görüşməyi çox istəsəm də, qarşıda səfərim olduğu üçün bu görüş təxirə salınır. Mən göstəriş vermişəm ki, Sizi Maguya aparsınlar. Əli xan Makuyiyə də Sizə hədsiz ehtiram göstərmək barədə lazımi tapşırıq verilib. Səfərdən qayıdan kimi Sizi Tehrana çağıracağam və görüşümüz baş tutacaq. Əlbəttə, bu məsələ Sizi qətiyyən narahat etməməlidir. Əgər Sizə qarşı hörmətsizlik edilərsə, dərhal mənə xəbər verin. Həmişə mənim xoşbəxtliyim və məmləkətin salamatlığı üçün dua edin. Rəbiüs-sani ayı, 1263-cü il (aprel, 1847-ci il)».

Şübhəsiz, bu məktubun yazılmasının səbəbkarı Hacı Mirzə Ağası idi. Məhz o, Məhəmməd şahı Həzrət Babla bu cür davranmaqa vadar etmişdi. Mirzə Ağası qorxurdu ki, Seyyid Bab Tehrana gəlib Məhəmməd şahla görüşərsə, şah Seyyid Babın təsiri altına düşərək, məmləkətin işlərini Onun ixtiyarına verə bilər və daha Mirzə Ağası üçün mənsəb və məqam qalmaz. Ona görə də şahı vadar etmişdi ki, Həzrət Babı məmləkətin ən ucqar guşəsinə göndərsin. Bu yolla o, necə vaxtdan bəri həmin fikrindən doğan qəm və kədərdən xilas olmaq istəyirdi. Bu şəxs o qədər nadan və azğın idi ki, həmin əməli ilə şahı və məmləkəti ilahi Əmrin nəticələrindən məhrum etdiyini, hamıya ziyan vurduğunu düşünmürdü. Halbuki məhz ilahi Əmr məmləkəti tənəzzül və böhrandan xilas edə bilərdi. Burnundan uzağı görməyən bu vəzir təkcə Məhəmməd şahın ilahi Əmri qəbul edib ölkəni süqutdan qurtarmasına mane olmadı, bəlkə də Məhəmməd şahı bütün dünya xalqlarına hökmran olmaq imkanından məhrum etdi. Beləcə o, şahı və məmləkəti zillətə düçar etdi, ölkənin tərəqqisinin qar şısını aldı, insanların mənafelərinə göz yumdu və hər şeyi öz mənsəbinə qurban verdi, öz mövqeyini qoruyub saxla maq üçün dünyanı bədbəxtlik girdabına atdı. Halbuki o, əgər Səd Məaz kimi fədakarlıq göstərib ilahi Əmrə bo yun əysəydi, uca bir məqama yüksələ bilərdi. Səd Məaz isla ma sədaqətlə xidmət göstərdiyi və öz mənafeyini islamın mənafelərinə qurban verərək, qeyri-adi fədakarlıq nüma yiş etdirdiyi üçün bu gün bütün müsəlmanlar, hət ta hökmdarlar və əmir lər də onun adını hör mətlə çəkirlər. Onun adı hər yerdə yaxşılıq la xatırlanır, baxmaya raq ki, Səd Məaz nə sul tan nəslindən idi, nə də var-dövlət sahibi idi. O yalnız islama göstərdiyi xidmətl ər say əsində məşhurlaşan adi bir şəxs idi. Başqa bir mi sal: Büzürcmehr ağıllı və müdrik bir vəzir idi və Ənuşirəvanın vəzir ləri içərisində ondaq biliklisi yox idi. Bütüq o elminə, hikmət və bi lik sahibi olmasına baxmayaraq, ömrünün son larında o, hökmdarın qə zəbinə tuş gəlib qaranlıq zindana atıldı. Hamı ona isteh za edir, onu məsxərəyə qoyurdu. Büzürçmehr bədbəxtlik zin danında o qədər yanıqlı nalələr çəkib ağladı ki, axırda kor oldu. Bu iki şəxsin adını biz misal olaraq xatırlat dıq. Hacı Mirzə Ağası onların heç biri ilə müqayisə edilə bilməz. O, Büzürçmehrin əhvalatına diqqət yetirib ondan ibrət götürmədi, çətinliklərdən qorxmadı, öz pozucu fikirlərinin təhlükəli aqibətindən çəkinmədi. Və bu qəflət içərisində ikən gözlənilmədən bəlalara düçar oldu, öz yüksək məqamını itirdi, onun izzət taxtı zillət həsiri ilə əvəz olundu, var-dövləti bada getdi. Onun zülm və sitəmlə topladığı bütün o sərvəti, xalqdan zorla alıb mənimsədiyi bütün o qiymətli əmlak əlindən çıxdı. Həzrət Babı Azərbaycan dağlarında məhbus etdikdən iki il sonra Hacı Mirzə Ağası Allahın qəzəbinə düçar oldu, hökumət onun bütün əmlakını müsadirə etdi. O, biabırçı bir vəziyyətdə Tehrandan qaçdı və nəhayət, Kərbəlada yoxsulluq içərisində canını tapşırdı.

Xülasə, hökumətin Əmrinə əsasən Həzrət Bab Məhəmməd bəylə və digər məmurlarla birlikdə Təbrizə doğru yollandı. Hökumət Onun iki nəfəri də özü ilə aparmasına icazə vermişdi. Həzrət Bab Seyyid Hüseyn Yəzdini və onun qardaşı Seyyid Həsəni müşayiətçi kimi özü ilə götürdü. Eyni zamanda dövlətin Onun səfər xərçləri üçün ayırdığı məbləğdən imtina etdi və həmin məbləği fəqir-füqəraya payladı. Həzrət Bab bütün səfər boyu hələ Buşəhrdə və Şirazda ticarətlə məşğul olduğu zaman topladığı vəsaiti xərcləyirdi. Hökumətin Əmrinə əsasən, yol boyu şəhərlərə daxil olmaq qadağan idi. Buna görə də Həzrət Babın Təbrizə tərəf getdiyini eşidən Qəzvindəki dostlardan bir neçəsi Siyahdəhan kəndinə yollanıb orada Mübarək Hüzura qovuşdular. Onların arasında Molla İskəndər Zəncani də vardı. Yuxarıda deyildiyi kimi, bir vaxtlar cənab Hüccət mübarək Əmri araşdırmaq üçün onu Şiraza göndərmişdi. Həzrəti-Əla Molla İskəndərin vasitəsilə o zaman Qəzvində olan Süleyman xan Əfşara bir məktub göndərdi.

Süleyman xan Əfşar Seyyid Kazım Rəştinin səmimi davamçılarından biri idi. Məktubda deyilirdi ki, Seyyid Rəştinin daim müjdəsini verdiyi vəd olunmuş Şəxs zühur edib və indi düşmənlərin əlində əsirdir, gəl, Onu zalımların zülmündən qurtar. Molla İskəndər məktubu xana çatdırdı. Yazılandan çəmi üç gün sonra Süleyman xan Əfşar mübarək məktubu oxumaq şərəfinə nail oldu, lakin İlahi dəvəti qəbul etmədi və etiraz əhlinin sırasına qoşuldu.

Hüccət Zəncani o vaxtlar Zəncan üləmasının təhriki ilə Tehranda göz dustağı idi. Molla İskəndərin dostlarından biri Həzrət Babın düşmən əlinə keçməsini Tehranda ona xəbər verdi. Cənab Hüccət dərhal Zəncandakı möminlərə sifariş göndərib təkidlə tapşırdı ki, bir yerə yığışaraq Həzrət Babı düşmənlərin əlindən xilas etsinlər və O Həzrəti istədiyi yerə aparsınlar. Sədaqətli möminlərdən bir çoxu cənab Hüccətin göstərişinə əməl edib Həzrət Babı xilas etməyə yollandılar. Gecə yarısı Onun yanına çatıb məmurların hamısının yatdığını gördülər. Həzrət Baba bildirdilər ki, biz köməyə hazırıq, məmurlar hamısı yatıb, Sizi dərhal istədiyiniz yerə apara bilərik. Həzrət Bab buyurdu: «Azərbaycan dağlarının da haqqı var. Öz evlərinizə qayıdın və bu niyyətdən daşının».

Xülasə, Həzrəti-Əla bir xeyli məsafə qət edib Təbriz şəhərinə yaxınlaşdı. Həzrət Babın vurğunu olmuş Məhəmməd bəy ayrılıq dəminin çatdığını görüb gözləri yaşarmış halda Mübarək Hüzura gəldi və dedi: «Xahiş edirəm, mənim təqsirlərimdən keçin. Mən İsfahandan bura qədər uzun səfər ərzində sizə lazımınca xidmət göstərə bilməmişəm. Mənim qüsurum çox, nöqsanım saysızdır. İstərdim ki, bunları bağışlayasınız və məndən narazı qalmayasınız». Həzrət Bab buyurdu: «Arxayın ol, sən mənim əshabələrimdən və davamçılarımdan birisən. Sənin yaxşı adın daim yaşayacaq, insanlar səni tərifləyəcək, sənin adını ehtiramla xatırlayacaqlar». Digər məmurlar də növbə ilə Mübarək Hüzura gələrək, təqsirlərindən keçilməsini xahiş etdilər və ağlayıb Mübarək Qədəmləri öpdülər. Həzrət Bab onların hamısına inayət göstərib arxayın etdi ki, onlar üçün dua edəcək. Sonra onlar Həzrət Babla xudahafizləşdilər və onu Məhəmməd şahın vəliəhdi olan Təbriz hakiminin nümayəndələrinə təslim etdilər. Məhəmməd bəy və digər məmurlar geri qayıtdıqdan sonra hara gedirdilərsə və kimi görürdülərsə, Həzrət Babın əzəmət və qüdrətindən, qeyri-adi işlərindən və kəramətindən söhbət açırdılar. Bu, Əmrin yayılması üçün seçilmiş bir vasitə idi. Yəni onlar gözləri ilə gördüklərini nəql edir və bu yolla Əmri camaata təbliğ edirdilər.

Təbrizdə mübarək Əmrə iman gətirmiş şəxslər Həzrət Babın şəhərə gəlişindən xəbər tutan kimi Onun hüzuruna qovuşmağa hazırlaşdılar. Onların yeganə arzusu sevimli Aqalarının hüzurunda olmaq və Onun inayətinə layiq görülmək idi. Onlar hamılıqla şəhərdən çıxdılar, lakin Məhəmməd bəy və onun yoldaşlarından sonra Həzrət Babı qo rumaqla məşğul olan yeni məmurlar onların Mübarək Hüzura qovuşmasına icazə vermədilər. Onların içərisindən bir gənc ixtiyarsız olaraq, əsgərlərin sırasını yardı və güclü maneəyə baxmayaraq, Mübarək Məiyyətə yaxınlaşdı. O, yarım fərsəx məsafəni ayaqyalın qaçaraq, özünü Həzrət Baba çatdırdı. Məmurlar Həzrət Babı əhatəyə almışdılar. Həmin gənc məmurlardan birinin ətəyindən yapışdı, onun üzəngisini öpüb ağlaya-ağlaya dedi: «Siz xoşbəxt insanlarsınız ki, mənim Məhbubumla yol getmək şərəfinə layiq görülmüsünüz. Buna görə də mən sizi öz gözümdən də çox sevirəm». Gəncin haləti məmurlara təsir göstərdi və onlar onun Mübarək Hüzura getməsinə icazə verdilər. Gəncin gözü Həzrət Baba sataşan kimi sevincindən qışqırdı və Onun qarşısında yeri öpdü. Onun gözlərindən yaş sel kimi axırdı. Həzrət Bab atdan düşüb onu qucaqladı, göz yaşını silərək, sakitləşdirdi. Təbrizdəki möminlər içərisində o gəncdən başqa heç kəs Mübarək Hüzura qovuşa bilmədi. Onlar yalnız uzaqdan Həzrət Babı görmək şərəfinə nail ola bildilər və çarəsiz qalıb bununla kifayətləndilər.

Həzrət Bab Təbrizə daxil olduqdan sonra hökumətin Əmrinə əsasən O Həzrəti qabaqcadan müəyyənləşdirilmiş məhbəsə saldılar. Nasiri alayından bir dəstə məhbəsi mühafizə etməklə məşğul idi. Heç kəs Mübarək Hüzura buraxılmırdı, bu məsələdə dostla yad arasında fərq qoyulmurdu. Yalnız Seyyid Hüseyn Yəzdi və qardaşı Seyyid Həsən Mübarək Hüzurda idilər. Xəmsə camaatından təşkil olunmuş Nasiri alayı hakimin xüsusi himayəsi və qayqısı altında idi. Elə bu səbəbdən də ona «Nasiri alayı» deyirdilər. Axırda elə həmin alay Həzrəti-Əlanı gülləbaran etmişdi.

Həzrət Babın Təbrizə gəlişi şəhərdə böyük canlanma doğurmuşdu, insanlar hər tərəfdən axışıb Seyyid Babı görməyə gəlirdilər. Bəziləri yalnız maraq xatirinə gəlmişdilər. Başqaları isə üləmaların Seyyid Bab haqqında dediklərinin və Ona qarşı irəli sürülən ittihamların düzgün olubolmadığını aydınlaşdırmaq istəyirdilər. Bir qismi də iman əhli idi ki, səmimiyyət və sədaqət yolunu tutub öz Ağalarını ziyarət etmək niyyəti küdürdülər. Həzrət Bab küçələrdən keçərkən, tamaşaya durmuş adamların hay-küyü kəsilmək bilmirdi. Camaatın çoxu Həzrət Babı gördükdə, uca səslə təkbir deyirdi, bəziləri salam verir, bəziləri ilahi bərəkət diləyirdi, bir çoxları da kecib gedəndən sonra onun ayaq basdığı torpağı öpürdülər. Camaatın sakitləşmədiyini görən hakim car çəkdirib elan etdi ki, kim Seyyid Babın görüşünə getsə, bütün əmlakı müsadirə olunacaq, özü də ömürlük həbs ediləcək.

Ertəsi gün Təbrizin məşhur tacirlərindən olan Hacı Məhəmməd Tağı Milani Hacı Ələsgər adlı şəxslə birlikdə Həzrət Babın görüşünə getmək fikrinə düşdülər. Camaat onları bu işdən çəkindirməyə çalışıb dedi ki, bu fikirdən daşının, özünüzə yazığınız gəlsin, çünki bununla siz təkcə malınızı deyil, canınızı da təhlükəyə atırsınız. Həmin iki nəfər camaatın sözünə qulaq asmayıb, Həzrət Babın həbs olunduğu yerə yollandılar. Qapıya yaxınlaşan kimi məmurlar onların hər ikisini tutdular. Birdən Seyyid Həsən Yəzdi məmurların yanına gəlib dedi: «Həzrət Bab buyurur ki, bu iki nəfəri mən özüm çağırmışam, onların içəri girməsinə mane olmayın».

Hacı Ələsgər bu barədə mənə (müəllifə) belə danışmışdı: «Məmurlar Həzrət Babın adından deyilmiş sözləri eşitdikdə, etiraz etmədilər və bizim ikimizi də Onun hüzuruna apardılar. Həzrət Bab bizi böyük ehtiramla qarşılayıb dedi: «Gördüyünüz o məmurlar camaatın hücum çəkib qarışıqlıq yaratmasının qarşısını almaq üçün mənim öz istəyimlə qapının ağzında dayanıblar. Lakin onlar heç vaxt mənim görüşmək istədiyim şəxslərin qarşısını kəsə bilməzlər. Hər şey Allahın əlindədir, Onun istəyi olmadan heç nə baş vermir». Biz iki saat Mübarək Hüzurda olduq. Getməyə hazırlaşarkən, Həzrət Bab mənə iki əqiq üzük qaşı verdi, sonra da iki ayə təqdim edib buyurdu ki, hər qaşın üzərinə bir ayə yazdırım, sonra hərəsini bir üzüyə taxdırıb Onun hüzuruna gətirim. Axırda da qətiyyətlə dedi ki, siz nə vaxt istəsəniz, mənim yanıma gələ bilərsiniz, heç kəs gəlişinizə mane ola bilməz. Mən bir neçə dəfə Onun mənə verdiyi tapşırıqla əlaqədar bəzi mətləbləri soruşmaq üçün Mübarək Hüzura getdim. Məmurların heç biri mənə bir kəlmə də demədi, mənim içəri keçməyimə mane olmadı və bunun müqajlində məndən heç nə stəmədi. O zaman mən eddi dəfə Mübarək Hüzurda oldum. Yeddinci dəfə gələndə, Həzrət Bab mənə dedi: «Allaha şükür ki, sənin gəlişlərinin sayı tamamlandı. Sən Allahın himayəsinə və inayətinə layiq görüldün». Bu sözləri eşidən kimi məni dəhşət və təəccüb bürüdü, çünki bir məsələ yadıma düşdü. Həmin məsələ isə belə idi: bir müddət əvvəl mən Molla Hüseyn Buşruyei ilə görüşmüş, onun yüksək keyfiyyətlərə və qeyri-adi qüdrətə malik bir şəxs olduğunu anlamışdım. Sonra onunla birlikdə Şirazdan Məşhədə getmiş, Yəzd, Təbəs və Buşruyə şəhərlərini onunla birgə gəzmişdim. Mən çox vaxt Molla Hüseynin yanında təəssüflənirdim ki, nə üçün Şirazda Həzrət Babın hüzuruna yetişməyə nail ola bilmədim. Molla Hüseyn isə mənə demişdi: «Mübarək Hüzura qovuşa bilmədiyin üçün qəm yemə, çünki qadir və mərhəmətli Allah elə bir şərait yaradacaq ki, sən itirdiyin bir imkanın əvəzinə yeddi dəfə Mübarək Hüzurda olmaq imkanı qazanacaqsan». Molla Hüseyn son dərəcə arxayınlıqla və qətiyyətlə mənə bu vədi vermişdi. Müəyyən vaxtdan sonra Həzrət Bab Təbrizə təşrif gətirdi. Allahın iradəsi ilə mən bütün o çətinliklərə və maneələrə baxmayaraq, yeddi dəfə Mübarək Hüzura yetişə bildim. Yeddinci dəfədə Həzrət Bab mənə o sözləri deyərkən, mən Molla Hüseynin vədini xatırladım və həmin vədin olduğu kimi gerçəkləşməsi məni heyrətə saldı».

**XIII fəsil. Həzrət Babın Maku qalasinda dustaq edilməsi**

Seyyid Hüseyn Yəzdi danışırdı ki, Həzrət Babın Təbrizə gəlişindən on gün keçdi, heç kəs işin axırının necə olaçağını bilmirdi. Camaat cürbəcür sözlər danışırdı, hərə bir şey deyirdi. Bir gün mən Həzrət Babdan soruşdum ki, O burada qalacaq, yoxsa başqa yerə göndəriləcək? Həzrət Bab buyurdu: «Bu sualı İsfahanda da mənə vermişdin. Məgər onda sənə verdiyim cavabı unutmusan?! Mən hələ orada sənə demişdim ki, bizi doqquz ay yastı dağda dustaq edəcəklər, sonra isə dik dağa köçürəcəklər». («Yastı dağ» dedikdə Maku, «dik dağ» dedikdə isə Çehriq nəzərdə tutulur). Bu söhbətdən beş gün keçəndən sonra hökumət əmr verdi ki, Həzrət Babı Maku qalasına aparsınlar. Mən də Mübarək Hüzurda olmalıydım və bizi Əli xan Makuyiyə təhvil verməliydilər. Maku qalası dağın başında sal daşlardan tikilmişdir, dağın ətəyində isə Maku şəhəri yerləşir. Şəhərdən qalaya yalnız bir yol var. Bu qala Osmanlı və Rusiya dövlətləri ilə sərhəddə yerləşir və siyasi baxımdan mühüm mövqeyə malikdir. Müharibə olan dövrlərdə müşahidəçilər buradan düş nin hərəkətlərindən xəbər tutar və bu barədə hökumətə bər verərdilər. Maku qalasının qərbindən Rusiya ilə İy. nı bir-birindən ayıran Araz çayı axır. Türkiyə torpağlar ondan cənubdadır və Maku qalasından dörd fərsəxlik məsa fədə Türkiyə şəhərlərindən biri olan Bayəzid şəhəri yerləşir. O vaxtlar Maku qalasının rəisi Əli xan idi. Bu yerin əhalisi əsasən kürdlərdən ibarət idi ki, onlar hamılıqla sünnidirlər və İranda əksəriyyət təşkil edən şiələrin qatı düşmənidirlər. Kürdlər xüsusən şiələrin ruhani rəhbərlərinə və üləmalarına güclü ədavət bəsləyirlər. Maku əhalisi bütünlüklə Əli xana hədsiz hörmətlə yanaşırdı, çünki onun anası kürd idi. Buna görə də onun bütün göstərişlərini yerinə yetirir və ona son dərəcə böyük etimad göstərirdilər.

Mirzə Ağası bir neçə səbəbdən Həzrət Babın dustaq edilməsi üçün məhz Maku qalasını seçmişdi. Əvvəla, Maku məmləkətin ən ucqar nöqtəsi sayılırdı. İkincisi, oranın əhalisi sünni olduğu üçün Mirzə Ağası əmin idi ki, onlar Seyyid Babın təsiri altına düşməyəcəklər. Üçüncüsü, Seyyid Babın şiələrdən ibarət olan əshabələri, Mirzə Ağasının fikrincə, sünnilərdən çəkinərək, canlarının qorxusundan oraya getməyəcəkdilər və beləliklə, Seyyid Babla əshabələrinin əlaqəsi kəsiləcək, nəticədə Onun Əmrinin şöləsi az bir müddətdən sonra sönüb yox olacaqdı. Lakin çox keçmədi ki, Məhəmməd şahın baş vəziri səhv etdiyini anladı. Seyyid Babın Əmri elə qəribə təsirə və qeyri-adi gücə malik idi ki, tezliklə o tərəflərin camaatını büsbütün özünə tabe etdi. Cahil və inadkar insanlar Həzrət Babın lütfü və məhəbbəti sayəsində Onun vurğunu oldular. Onların hər biri bu böyük şəxsiyyətin hikmətli kəlamlarından imkanı daxilində bəhrələndi, biliyin nuru onların\* nadanlıq zülmətini qovdu. Onlar Həzrət Baba o qədər bağlanmışdılar ki, səhərlər öz şəxsi işləri ilə məşğul olmazdan öncə Həzrət Babın mübarək simasını uzaqdan da olsa, görməyə cən atırdılar. Onlar bütün çətinliklərinin həllini O Həzrətdən diləyir, ondan bərəkət və inayət umurdular. Əgər iki nəfər arasında mübahisə və inamsızlıq yaranırdısa, onlardan hər biri sözlərinin doğruluğunu sübuta yetirmək üçün Həzrət Babın adına and içirdi.

Əli xan nə qədər camaatın bu meylinin qarşısını almağa çalışdısa da, bir şey edə bilmədi. Xüsusən ilk dövrlərdə o, hədsiz sərtlik göstərirdi və Həzrət Babın əshabələrinin hətta bir gecə də Maku şəhərində qalmasına icazə vermirdi.

Seyyid Hüseyn danışırdı ki, ilk iki həftədə Seyyid Babın hüzuruna getməyə heç kəsin icazəsi yox idi. Yalnız mən və qardaşım Mübarək Hüzurda ola bilərdik. Qardaşım Seyyid Həsən hər gün məmurlardan biri ilə şəhərə gedir və lazımi şeyləri alıb geri qayıdırdı. O vaxtlar Şeyx Həsən Zünuzi Həzrət Babla görüşmək üçün təzəcə şəhərə gəlmişdi, lakin Mübarək Hüzura buraxılmamışdı. Gecələr o, şəhərdə də qala bilməzdi, buna görə də şəhərdən kənarda yerləşən bir məsciddə gecələyirdi. Həzrət Babla görüşməyə gələn, lakin buna icazə ala bilməyən əshabələrin hər biri məktub yazıb Şeyx Həsən Zünuziyə verir, o da həmin məktubları Seyyid Həsənin vasitəsilə Mübarək Hüzura təqdim edirdi. Məktubların cavabları da eyni yolla əshabələrə çatırdı. Bir gün Həzrəti-Əla mənim qardaşım Seyyid Həsənə dedi: «Şeyx Həsənə çatdır ki, mən Əli xanı dostlarla yaxşı davranmağa vadar edəcəyəm. Və elə edəcəyəm ki, sabah səhər o özü Şeyx Həsəni mənim hüzuruma gətirəcək». Mən bu sözləri eşidib bərk təəccübləndim və öz-özümə dedim: «Bu qədər zalım və kobud insan olan Əli xan öz davranışını necə dəyişdirə bilər? Necə ola bilər ki, o özü Şeyx Həsəni Mübarək Hüzura gətirsin?!» Ertəsi gün hələ günəş çıxmamış qalanın qapısı döyülməyə başladı. Hakimin Əmrinə görə, günəş çıxmazdan qabaq heç kəs qalaya daxil ola bilməzdi. Mən təəccübləndim ki, görəsən, hakimin Əmrini pozmağa cürət edib belə tezdən qapını döyən kimdir. Bu zaman məmurlarla danışan Əli xanın səsini eşitdim. Az sonra məmurlardan biri gəlib mənə dedi: «Əli xan Həzrət Babın hüzuruna gəlmək üçün icazə istəyir». Mən Mübarək Hüzura gedib hakimin xahişini çatdırdım. Həzrət Bab buyurdu: "Tez get, onu mənim yanıma gətir!". Mən Həzrət Babın otağından çıxıb o biri otağa daxil oldum. Gördüm ki, Əli xan pulla alınmış qul kimi müti bir şəkildə qapının ağzında durub, bütün o təkəbbür və xudpəsəndliyindən əsər-əlamətyoxdur, sanki başdanayağa təvazökarlıq və itaətkarlıqdan yoğrulub. Məni görcək, ədəblə salam verdi və xahiş etdi ki, onu təçili olaraq Mübarək Hüzura aparım. Mən onu Həzrət Babın olduğu otağa apardım. Əli xan çox həyəcanlı idi, dizləri əsirdi, öz həyəcanını nə qədər gizlətməyə çalışırdısa, bacarmırdı, üzünün rəngi içərisindən xəbər verirdi. Mübarək Hüzura yetişən kimi Həzrət Bab ayağa qalxdı və ona hədsiz inayət göstərdi. Əli xan əvvəlcə təzim etdi, sonra özünü Həzrət Babın ayaqlarına atıb dedi: "Səni and verirəm ulu baban Rəsulullaha, məni bu heyrət və çaşqınlıqdan xilas et! Gözlərimlə gördüyüm və indiyədək inana bilmədiyim bir şey mənim qəlbimi son dərəcə narahat edir. Bu gün dan yeri ağararkən, atıma minib yola çıxdım. Şəhər davrazasına yaxınlaşanda gördüm ki, Siz arxın kənarında durub namaz qılırsınız. Diqqətlə baxdım, Siz özünüz idiniz. Siz əllərinizi göyə qaldırmışdınız, gözləriniz də göyə dikilmişdi və dua edib yalvarmaqla məşğul idiniz. Mən dayanıb tamaşa etməyə başladım. Gözlədim ki, Siz namazınızı bitirəsiniz. İstəyirdim, namaz qurtardıqdan sonra Sizə yaxınlaşım və soruşum ki, niyə mənim icazəm olmadan öz məhbəsinizdən çıxmısınız. Siz münacat oxuyarkən, fikir verdim ki, Allahdan başqa hər şeyi unutmusunuz, bütün diqqətiniz Ona yönəlib. Bir qədər sizə yaxın gəldim, bunu qətiyyən hiss etmədiniz. Sizin yanınıza çatanda bütün vücudumu elə qorxu və xof bürüdü ki, onu təsvir etməkdə acizəm. Sizə bir söz deməyə cürətim çatmadı. Çarəsiz qalıb geri döndüm ki, Sizi qoruyan məmurlardan nə üçün sizin qaladan çıxmağınıza imkan verdiklərini soruşum. Qalaya çatanda təəccübüm daha da artdı, çünki bütün qapılar qıfılla bağlanmışdı. Qapını döydüm. Məmurlar qapını açdılar. Onları sorğu-sual etdim. Dedilər ki, qaladan heç kəs bayıra çıxmayıb. İndi də gəlib görürəm ki, Siz buradasınız, mənim qarşımda əyləşmisiniz. Bilmirəm, bütün bu gördüklərim həqiqətdir, yoxsa yuxu. Az qalıram ki, dəli olam". Həzrət Bab buyurdu: "Bütün gördüklərin doğru və həqiqətdir. Sən ilahi Əmrə həqarətlə baxırdın, mənə və tərəfdarlarıma əzab-əziyyət verirdin, məsələnin mahiyyətindən qafil idin, buna görə də Tanrı öz mərhəməti və inayəti sayəsində əsil həqiqəti sənin gözlərin önündə canlandırdı ki, sən bu Əmrin əzəmətini anlayasan, Əmrin Sahibinin yüksək məqamından agah olasan, qəflətdən qurtulasan, mənim tərəfdarlarım və əshabələrimlə mehriban və ədalətli davranasan". Həzrət Babın bu kəlmələri Əli xanın həyəçanına son qoydu, onun davranışı büsbütün dəyişdi, ədavəti məhəbbətə çevrildi. O, itirdiklərini geri qaytarmağa və Həzrət Babın razılığını qazanmağa can atdı, bu məqsədlə də dedi: "Yoxsul və yazıq bir şəxs necə müddətdir ki, Mübarək Hüzura yetişmək üçün buraya gəlib. Daim yalvarır ki, onun Mübarək Hüzura qovuşmasına icazə verilsin. O, Makudan kənarda yerləşən bir məsciddə qalır. Xahiş edirəm ki, icazə verin, mən özüm gedib onu Mübarək Hüzura gətirim". Həzrət Bab icazə verdi. Əli xan dərhal çıxıb getdi və az sonra Şeyx Həsən Zünuzini özü ilə bərabər Mübarək Hüzura gətirdi. Bu hadisədən sonra Əli xan Həzrət Babı razı salmaq üçün əlindən gələni əsirgəmirdi. Gecələr qalanın qapısını bağlayırdılar, amma gündüzlər qapı açıq olurdu, kim istəyirdisə, maneəsiz şəkildə Mübarək Hüzura qovuşa bilirdi. Hər kəs istədiyi sualı Həzrət Baba verir və ondan lazımi təlimat alırdı.

Həzrət Bab Makuda dustaq olduğu zaman farsca "Bəyan" kitabını qələmə aldı. Bu kitab Həzrət Babın ən mühüm əsərlərindən biridir. Yeni Əmrin qaydaqanunları bu kitabda şərh olunmuşdur. Həmin kitabın bütün fəsillərində Həzrət Bab vəd olunmuş Şəxsin zühurunun müjdəsini vermiş və bu əzəmətli şəxsi "Allahın üzə çıxardığı Kəs" .ləqəbi ilə təqdim etmişdir. Eyni zamanda bəyan əhlinə dönə-dönə tapşırmışdır ki, özlərini hazırlasınlar və bu böyük Şəxs üzə çıxarkən Onu tanımağa qadir olsunlar.

Şeyx Həsən Zünuzi mənə (müəllifə) danışırdı ki, ayələr nazil olan zaman Həzrət Babın xoş avazı dağın ətəyində eşidilir və əks-səda verirdi. Bu, necə gözəl bir nəğmə, necə təsirli bir avaz idi! Bu nəğmə insan qəlbinin dərinliklərinə təsir göstərir, ruhu ehtizaza gətirir və adamın vücudunda qəribə bir həyəcan doğururdu. Əli xanın davranışı dəyişdikdən sonra insanlar İranın müxtəlif bölgələrindən dəstə-dəstə Maguya axışır və Mübarək Hüzura qovuşurdular. Əli xan heç bir söz demirdi. İnsanlar Mübarək Hüzura yetişdikdən üç gün sonra mürəxxəs olurdular. Bu müddət ərzində onlara yaxşı işlər görmək, gözəl əxlaqa yiyələnmək, ilahi Əmri təbliğ etmək və sair kimi lazımi göstərişlər və vacib nəsihətlər verilirdi. Əli xan hər cümə günü Mübarək Hüzura gəlir öz itaətini və sədaqətini izhar edirdi. Eyni zamanda Makuda və qonşu bölgələrdə əldə etdiyi cürbəcür dadlı meyvələri və gözəl hədiyyələri Mübarək Hüzura gətirirdi.

Həzrəti-Əla yay və payız fəsillərini Maku qalasında başa vurdu. Həmin ilin qışı son dərəcə soyuq keçdi. O qədər soyuq idi ki, Həzrəti-Əla dəstəmaz alanda, şaxtanın təsiri ilə dəstəmaz suyunun damlaları Onun mübarək üzündə donurdu. Qışın gəlişi 1264-cü ilin məhərrəm ayının əvvəllərinə (1847-ci ilin dekabr ayına) təsadüf etmişdi.

Məhərəm ayında Həzrət Bab hər namazdan sonra Seyyid Hüseyn Katibi çağırır və ona əmr edirdi ki, "Mühriqül-qülub" kitabından bir hissəni ucadan oxusun. Bu kitab Hacı Mirzə Kəmaləddin Nəraqinin babası mərhum Hacı Molla Mehdi Nəraqinin əsəridir və orada şəhidlərin ağası Həzrət İmam Hüseyn-əleyhissalamın müsibətlərindən, Onun şəhid olmasının tarixçəsindən bəhs olunur. Seyyid Hüseyn adı çəkilən kitabı oxuduqça, qəmli hadisələri və saysız müsibətləri eşidən Həzrət Babın könlündə kədər dənizi dalğalanır, gözlərindən yaş axırdı. O, Həzrət imam Hüseyn-əleyhissalamın başına gələn müsibətləri dinlədikçə Vəd Olunmuş Hüseynin görəcəyi müsibət və bəlaları yada salırdı. O bilirdi ki, Vəd Olunmuş Hüseyn əvvəlki Hüseyndən də artıq müsibətlərə düçar olacaq, "Allahın üzə çıxardığı Kəs" adı ilə zühur edən zaman düşmənlər tərəfindən hədsiz əzab və məşəqqətlərə məruz qalacaq. Bütün bunları xatırladıqca, Həzrət Babın mübarək gözlərindən yaş süzülür, ahnaləsi göyə ucalırdı.

Həzrət Bab hələ 1260-cı (1844-cü) ildə qələmə aldığı müqəddəs əsərlərindən birində buyurmuşdu: "Əmri izhar etməzdən bir il əvvəl yuxuda gördüm ki, İmam Hüseyn-əleyhissalamın müqəddəs başı bir ağacdan asılıb və ondan qan damcılayır. Mən həmin ağaca yaxınlaşdım. Belə bir nemətə layiq görüldüyüm üçün özümü son dərəcə xoşbəxt sanır və sevinirdim. Əllərimi irəli uzatdım və İmam Hüseynin qan daman müqəddəs boğazının altında saxladım. Əlimə bir qədər qan yığıldıqdan sonra onu içdim. Bu an yuxudan ayılıb özümü ayrı bir aləmdə hiss etdim. İlahi ruh öz təzahürü ilə sanki mənim cismimi yandırırdı, bütün vücudumu Tanrı feyzinin nurları bürümüşdü. Özümdə ilahi bir sevinc duyurdum, Tanrı vəhyinin sirləri bütün əzəmət və qüdrəti ilə gözlərim önündə canlanır və aydın görünürdü".

Məhəmməd şah Həzrət Babı Azərbaycan dağlarında məhbus etdiyi və belə bir böyük zülmə yol verdiyi üçün çox çəkmədi ki, kədər və fəlakət hər tərəfdən onu əhatə etdi, onun qüdrəti zillətlə əvəz olundu, xatirçəmliyi öz yerini pərişanlığa verdi. Məhəmməd şah heç vaxt bu qədər dərdə düçar olmamışdı, sanki divarlardan da onun başına bəla və müsibət yağırdı. Onun səltənətinin əsasları sarsıldı, məmləkətin əmin-amanlığı pozuldu. Xorasanda qiyam bayrağı ucaldı, həyəcan və iğtişaşlar bütün ölkəni bürüdü. O vaxtlar şah Heratı ələ keçirmək niyyətində idi, lakin daxili iğtişaşlar onun qələbəsinə mane oldu. Xorasandakı iğtişaş İranın digər bölgələrinə də sirayət etdi. Hacı Mirzə Ağasının səhlənkarlığı da buna əlverişli şərait yaradırdı. Hamı özündə cürət tapıb soyğunçuluq və qarətlə məşğul olmağa başladı. Xorasandakı iğtişaş günbəgün güclənirdi. Qucan, Boçnurd və Şirvan əhalisi də şaha qarşı çıxmış Salarla əlbir olmuşdu. Salar-şahın böyük dayısı Asəfüddövlənin oğlu və Xorasan vilayətinin hakimi idi. Məhəmməd şah Saların qarşısını almaq üçün bir-birinin ardınca Tehrandan qoşun göndərirdi, lakin qiyamçılar onların hamısını məğlub edirdilər. Onlar hökumət qoşunundan əsir tutduqları adamları hədsiz qəddarlıqla qətlə yetirirdilər.

Həmin vaxtlar Molla Hüseyn Buşruyei Məşhəddə idi və Allah Əmrini təbliğ etməklə, insanlara doğru yol göstərməklə məşğul olurdu. Sanki o bütün bu qiyamdan, qarışıqlıqdan və soyğunçuluqdan xəbərsiz idi, başı yalnız Allah kəlamını yaymağa qarışmışdı. Bu zaman ona xəbər verdilər ki, Salar onunla görüşmək və onun vasitəsilə babiləri öz tərəfinə çəkmək istəyir. Həmin xəbəri alan kimi o, Saların onu öz yanına çağırmasını gözləməyib Məşhədi tərk etdi. Çünki o, Saların fitnəkarlığına və bəd əməllərinə yaxşı bələd idi. Buna görə də gecə ikən öz xidmətcisi Qənbərəli ilə birlikdə Məşhəddən çıxdı və piyada Tehrana doğru yollandı. Molla Hüseynin məqsədi Azərbaycana getmək və Makuda Həzrət Babın hüzuruna qovuşmaq idi. Əshabələr Babülbabın Məşhədi tərk etməsindən xəbər tutan kimi lazımi vəsait və zəruri əşyalar toplayıb Babülbabın ardınca hərəkət etdilər. Onun hüzuruna çatdıqda, hazırladıqları şeyləri təqdim etdilər. Molla Hüseyn dedi: "Mən əhd etmişəm ki, mənimlə Ağam arasında olan bütün məsafəni piyada qət edim. Bu əhdimi yerinə yetirməyincə, fikrimdən dönən deyiləm". Əshabələr nə qədər israr etsələr də, o özünə minik və yemək götürmədi. Hətta istədi ki, Qənbərəlini də Məşhədə qaytarsın və özü tək-tənha yola düşsün. Lakin vəfalı xidmətçisi onun hüzurundan əl çəkmədi və uzun müzakirədən sonra Babülbab Qənbərəlinin bu səfərdə ona yoldaşlıq etməsinə razılıq verdi. Xorasandan Tehrana qədər onlar hansı şəhərə, hansı kəndə çatırdılarsa, dostlar bundan xəbər tutub onlar üçün minik və yemək gətirirdilər, amma Babülbab bunları qəbul etmirdi.

Cənab Kəlim mənə (müəllifə) danışırdı ki, Molla Hüseyn Tehrana çatan kimi mən bəzi dostlarla birlikdə onun görüşünə getdim. Necə də mübarək bir vücud idi! Əsil mətanət və fəzilət mücəssəməsi idi, büsbütün məhəbbət və mərhəmətdən yoğrulmuşdu. Hüzurunda olduğumuz bütün müddət ərzində bizi yaxşı əməllərə, xoş davranışa, gözəl əxlaqa çağırır və deyirdi: "Nə qədər bacarırsınızsa, mübarək Əmrə xidmət edin!" Biz Babülbabın iman və iqanını görüb bu qənaətə gəldik ki, o öz imanının gücü ilə təkbaşına, heç kəsin köməyi olmadan mübarək Əmri məşriqə və məğribə yaymağa qadirdir.

Molla Hüseyn Tehranda Həzrət Bəhaullahın Mübarək Hüzurunda da oldu və oradan Azərbaycana yollandı. O, hicri 1264-cü il rəbiüs-sani ayının 13-də (1848-ci il martın 19-da) Novruz axşamı Maguya çatdı. Bu, mübarək Əmrin elan edilməsindən sonra dördüncü Novruz bayramı idi. Molla Hüseynin Maguya gəlişi ərəfəsində Əli xan Makuyi gecə bir yuxu görmüşdü. O öz yuxusunu bu cür danışırdı: «Yuxuda mənə xəbər verdilər ki, Həzrət Rəsulullah Maguya təşrif gətirib Seyyid Babı görmək və Onun Novruz bayramını təbrik etmək niyyətindədir. Bu xəbəri eşidən kimi sürətlə qaçmağa başladım ki, Həzrət Rəsulullahın hüzuruna yetişim və itaət göstərib özümü onun Mübarək Hüzuruna təqdim edim. Hədsiz sevinc içərisində çayın kənarı ilə qaçağaca gedirdim. Bir qədər getdikdən sonra bir körpüyə çatdım. Gördüm ki, iki nəfər mənə tərəf gəlir. Başa düşdüm ki, onlardan biri Həzrət peyğəmbər, digəri isə onun vəfalı əshabələrindən biridir. Sürətlə irəli getdim ki, özümü onun qədəmlərinə atıb əbasının ətəyindən öpüm. Bu zaman yuxudan ayıldım. Hədsiz sevinc içərisində idim, bütün vücudumu şadlıq bürümüşdü. Elə bilirdim ki, behiştə düşmüşəm. Anladım ki, gördüyüm yuxu - düzgün yuxudur. Buna görə də durub dəstəmaz aldım, namaz qıldım, özümün ən yaxşı libasımı geyinib ətir və gülabdan istifadə etdim. Piyada yuxuda Həzrət peyğəmbəri (s) gördüyüm yerə yollandım və nökərlərdən birinə əmr etdim ki, ən yaxşı atlardan üçünü yəhərləyib mənim ardımca körpünün yanına gətirsin. Günəş təzəcə çıxmışdı. Şəhərdən çıxıb çayın kənarı ilə körpüyə tərəf getməyə başladım. Körpüyə çatmamış birdən elə bir mənzərə gördüm ki, bütün varlığımı heyrət bürüdü: yuxuda gördüyüm həmən iki nəfər mənə doğru gəlirdi. Biri irəlidə, digəri isə arxada addımlayırdı. Mən onlara çatan kimi, ixtiyarsız olaraq özümü Rəsulullah zənn etdiyim şəxsin ayaqlarına atdım, hədsiz itaətkarlıqla onun qədəmlərindən öpdüm. Sonra xahiş etdim ki, hər ikisi ata minsin. Qabaqda gələn şəxs dedi: «Mən əhd etmişəm ki, bütün yolu piyada gedim. Buna görə də ata minməyəcəyəm. Mənim məqsədim dağın başına qalxmaq və orada dustaq olan Şəxsi ziyarət etməkdir».

Bu yuxu və onun nəticəsi Əli xanın Həzrət Baba diqqət və hörmətinin daha da artmasına səbəb oldu və o, Həzrət Babın iddiasının düzgünlüyünü yəqin etdi. Əli xan hədsiz itaətkarlıqla Molla Hüseyni qalanın qapısına qədər müşayiət etdi. Həzrəti-Əla qapının ağzında dayanmışdı. Molla Hüseyn Həzrət Babı görən kimi təzim etdi və yerində hərəkətsiz durdu. Həzrət Bab irəli gəlib onu qucaqladı, böyük sevinclə haləhval tutdu, sonra əlindən tutub öz otağına apardı. Bunun ardınca göstəriş verdi ki, Novruz süfrəsi açılsın və dostlar Onun hüzuruna toplaşsın. Mübarək Hüzura cürbəcür meyvələr və şirniyyat gətirildi. Həzrət Bab öz əli ilə həmin meyvələri və şirniyyatı məclis iştirakçılarına payladı. O cümlədən, bir neçə alma və heyvanı Molla Hüseynə verib buyurdu: «Bu dadlı meyvələri cənnət torpağından, yəni Milandan İsmullah ulFatiq Məhəmməd Tağı məxsusi olaraq Novruz bayramı üçün göndərib».

O vaxta qədər Seyyid Hüseyn Yəzdidən və obun qardaşından başqa heç kəsə gecələr qalada Həzrət Babın hüzurunda qalmağa icazə verilmirdi. Amma həmin gün Əli xan Həzrət Babın hüzuruna gəlib dedi: «Əgər Siz Molla Hüseynin gecə qalada qalmasını istəyirsinizsə, heç bir maneə yoxdur. Siz nə desəniz, mən itaət göstərməyə hazıram. Nə vaxt istəsəniz, Molla Hüseyn qalada qala bilər».

Həzrət Babın tərəfdarları bir-birinin ardınca Maguya gəlir və heç bir maneəyə rast gəlmədən Mübarək Hüzura qovuşurdular.

Bir gün Həzrət Bab qalanın damına çıxdı. Molla Hüseyn də Onun hüzurunda idi. Həzrəti-Əla ətrafdakı mənzərələri seyr etməyə başladı. Qalanın qərbindən Araz çayı öz məcrası ilə axırdı və bu çayın ilan kimi qıvrılması qalanın damından yaxşı görünürdü. Həzrət Bab Molla Hüseynə dedi: «Bu, həmin çaydır ki, Hafiz öz şerində ona işarə edərək, deyib:

|  |  |
| --- | --- |
| |  | | --- | | **Ey səhər yeli, əgər Araz çayının sahilinə yolun düşsə,  O vadinin torpağını öp və nəfəsini müşk ətirli et!  Səlmanın evinə bizdən hər an yüz dəfə salam de,  Sən oranın sarban səsi və zınqırov sədası ilə dolu olduğunu görəcəksən.** | |

Sənin burada qalmağının müddəti tezliklə başa çatacaq. Sən Araz çayını gördün. Əgər bundan artıq mənimlə bir yerdə qalmağın mümkün olsaydı, mən sənə Səlmanın evini də göstərərdim». («Səlmanın evi» dedikdə, Həzrət Bab Çehriq yaxınlığındakı məntəqəni nəzərdə tutmuşdur. Türklər oranı «Səlmas» adlandırırlar).

Sonra Həzrət Bab buyurdu: «Bəzən Ruhül-qüds şairlərin dili ilə danışır və onların dili ilə elə mətləblər deyir ki, çox vaxt onlar özləri də əsil məqsədi və həqiqi niyyəti bilmirlər. O cümlədən, bu şeri də Ruhüləmin şairin dili söyləmişdir:

|  |  |
| --- | --- |
| |  | | --- | | **Şiraza qovğa düşəcək, bir şəkər dodaqlı peyda olacaq,  Qorxuram ki, onun dodağının qovğası Bağdadda qarışıqlıq yaratsın.** | |

Bu şerin həqiqi mənası indiyə qədər gizli və örtülü qalıb, amma yaxın illərdə aydın və aşkar olacaq». Sonra Həzrət Bab bu məşhur hədisi söylədi: *«Həqiqətən, ərşın altında Allahın xəzinələri vardır və onların açarları şairlərin dilidir*».

Daha sonra Həzrət Bab gələcək hadisələri birbəbir Molla Hüseynə bildirdi və tapşırdı ki, bütün bu eşitdiklərini heç kəsə deməsin. Axırda isə buyurdu: «Tezliklə bizi bu zindandan başqa bir yerə köçürəcəklər və sən hələ yolda olarkən, istədiyin yerə çatmamış bizim Makudan köçürülməyimizin xəbərini eşidəcəksən».

Çox çəkmədi ki, mübarək kəlmələr öz təsdiqini tapdı. Belə ki, Əli xanın davranışına və hərəkətlərinə göz qoyan şəxslər bütün hadisələri təfsilatı ilə Hacı Mirzə Ağasıya yazıb bildirdilər və Əli xanın Seyyid Baba sədaqətini hər baxımdan izah etdilər. Onların yazdığı məsələlərdən biri də bu idi: "Əli xan gecə-gündüz öz məhbusu ilə oturub-durur və Həzrət Baba o qədər vurğun olub ki, öz qızını Ona vermək istəyirdi. O, bu məsələdə çox israr etdi, lakin Seyyid Bab razı olmadı. Amma Əli xan öz istəyindən əl çəkmədi və Həzrət Babın ziyarətinə gəlmiş Molla Hüseyn Buşruyeini bu işdə vasitəçi etdi. Həzrət Bab yenə də razılıq vermədi və Əli xanın səyləri səmərəsiz qaldı. Buradan Əli xanın Seyyid Baba necə bağlandığını anlamaq olar, çünki bir müddət əvvəl şah Əli xanın həmin qızını vəliəhd üçün almaq istəmişdi, amma Əli xan razı olmamışdı və belə bir bəhanə gətirmişdi ki, qızın anasının bütün qohumları təəssübkeş sünnidir, onlar qəzəblənib mənim qızımı öldürə bilərlər. Beləliklə, o, qızını vəliəhdə verməkdən boyun qaçırmışdı, amma həmin qızı Seyyid Baba vermək üçün dəridən-qabıqdan çıxırdı».

Xülasə, Əli xanın əleyhdarlarının verdiyi məlumatlar baş vəziri özündən çıxardı. Baş vəzir o qədər qəzəbləndi ki, dərhal Həzrət Babın Makudan Çehriq qalasına köçürülməsi barədə əmr verdi. Novruzdan iyirmi gün sonra Həzrət Bab doqquz aylıq dustağlığı dövründə onun əzəmətindən, qüdrətindən və əxlaqının paklığından agah olmuş Maku camaatı ilə xudahafizləşməli oldu. Molla Hüseyn hələ Təbrizdə ikən Həzrət Babın Makudan Çehriqə köçürülməsi xəbərini eşitdi və gördü ki, bir müddət əvvəl Həzrət Babın ona dediyi sözlər artıq öz təsdiqini tapmışdır.

Molla Hüseyn Mübarək Hüzurdan mürəxxəs olarkən, Həzrət Bab ona demişdi: "Sən Xorasandan bura qədər bütün yolu piyada gəlmisən. İndi də nəzərdə tutulan yerə piyada getməlisən. Sənin ata minməyinin vaxtı hələ gəlib çatmayıb, amma həmin vaxt yetişəcək. Sənin öz atına minməyinin tarixçəsi, sənin göstərdiyin şücaət və cəsarət o qədər heyrətamiz olacaq ki, hətta əbədi mələkut əhlini də mat və heyran qoyacaq. Sən öz cəsurluğun və qəhrəmanlığınla bütün əvvəlki qəhrəmanların adlarının üstündən xətt çəkməlisən. Buradan Xoy şəhərinə yollan, oradan da Urmiya, Marağa, Milan, Təbriz, Zəncan, Qəzvin və Tehrana get. Sevimli dostlarla görüş, mənim məhəbbət və inayətimi onların hamisına çatdır. Onların qəlbində ilahi camala məhəbbət odukp şölələndirməyə çalış. Onlara tapşır ki, iman və məslə.slərində sabit və mətin olsunlar. Tehrandan sən Mazandarana getməlisən. Mazandaranda Tanrının gizli xəzinəsini tapacaqsan. O gizli xəzinəni tanıyandan sonra ondan böyük işlərə dair tapşırıq alacaqsan. Sənin vəzifələrin çox nəhəng olacaq. Dünya yaranandan bəri heç bir iş əzəmət və böyüklük baxımından sənin öhdənə qoyulacaq vəzifələrlə müqayisə edilə bilməz. Ora çatmayınca, bu vəzifələrin nədən ibarət olduğunu bilməyəcəksən. Elə ki, Mazandarana yetişdin, məsələnin mahiyyətindən tam şəkildə agah olacaqsan».

Novruz bayramından doqquz gün sonra səhər tezdən Molla Hüseyn Mübarək Hüzurdan mürəxxəs oldu və Həzrət Babın tapşırdığı yolla Mazandarana doğru hərəkət etdi. Həzrət Bab Q şbərəli ilə xudahafizləşərkən, ona dedi: "Əvvəlki Qənbər arzulayırdı ki, dünyada qalıb öz Ağasının hələ o vaxtlar görməyə can atdığı bu Günü görə bilsin. Əvvəlki Qənbərin Ağası bu günləri görmək istəyini izhar edərkən, buyurmuşdu: "Ah, mən necə də məndən sonra gələcək qardaşlarımı görmək şövqündəyəm!"

**XIV fəsil. Molla Hüseynin Mazandaran səfəri**

Molla Hüseyn Makudan yola düşmək istəyəndə, Əli xan xahiş etdi ki, o, bir neçə gün gözləsin və Əli xan onun səfəri üçün lazım olan hər şeyi hazırlasın. Əli xan nə qədər israr etdisə də, Molla Hüseyn buna razı olmadı və dayanmadan piyada yola düşdü. O hansı şəhərə və kəndə çatırdısa, sevimli dostlarla görüşür, mübarək sözləri onlara çatdırır, hamını cəsarətli və mətin olmağa təşviq edirdi. Tehranda Molla Hüseyn Həzrət Bəhaullahın hüzuruna qovuşmaq şərəfinə nail oldu, o feyz mənbəyindən hədsiz dərəcədə bəhrələnib çoxlu şeylər əxz etdi. Məhz Həzrət Bəhaullahdan aldığı mənəvi güc sonrakı çətin və kədərli günlərdə onun əlindən tutdu, onun öz dəyanətini, şücaətini və sevincini qoruyub saxlamasına şərait yaratdı. Tehrandan o, Mazandarana doğru yollandı ki, mümkün qədər tez Həzrət Babın ona vəd etdiyi Gizli Xəzinəni tapa bilsin.

O vaxtlar Həzrət Qüddus Barfüruş şəhərində idi, atasına məxsus olan evdə yaşayırdı. O, əhalinin müxtəlif təbəqələri ilə ünsiyyətdə olurdu, hamı onu sevir, onun davranışının gözəlliyinə, məlumatlarının çoxluğuna, bilik dairəsinin genişliyinə heyrət edirdi. Molla Hüseyn Barfüruşa çatan kimi cənab Qüddusun evinə getdi. Həzrət Qüddus onun gəlişinə çox sevindi və Babülbabı hədsiz məhəbbətlə qarşıladı. O, qonağının rahatlığı üçün əlindən gələni əsirgəmirdi və özü şəxsən qonağın xvdmətində dayanırdı. Molla Hüseyn evə daxil olandan sonra Qüddus onun ayaqlarını yudu, səfər tozunu onun libasından təmizlədi. Görüşə gələn dostların yanında o, Molla Hüseynə hədsiz ehtiram və itaət göstərirdi. Molla Hüseynin gəldiyi günün axşamı Həzrət Qüddus bu münasibətlə sevimli dostların bir dəstəsini öz evinə dəvət etdi və onlara layiqli bir ziyafət verdi.

Məclis başa çatıb dəvət olunanlar öz evlərinə getdikdən sonra Həzrət Qüddus Babülbabdan Maku səfəri barədə danışmağı xahiş etdi. Babülbab dedi: "Makuda doqquz gün ərzində Həzrət Babın hüzurunda olduğum zaman O çox mətləblərdən söz açdı, amma Əmrin təbliği üçün mənə xüsusi tapşırıq da verdi. Hüzurundan mürəxxəs olmaq istərkən, mənə dedi: "Getdiyin hər bir şəhərdə və hər bir kənddə sevimli dostlarla görüş, mənim məhəbbət dolu sözlərimi onlara çatdır. Tehrandan Mazandarana yollan. Mazandaranda sən gizli ilahi xəzinə tapacaqsan və o gizli xəzinə sənə lazımi göstərişləri verəcəkdir». Mən belə başa düşdüm ki, bir müddətdən sonra Babın Əmri hədsiz əzəmət və qüdrətlə hər yana yayılıb şöhrət tapacaqdır: elə bir gün yaxınlaşır ki, mən onun böyük Əmrinin yolunda fəda olacağam, canımı Onun mübarək qədəmlərinə qurban verəcəyəm. Bunu oradan anladım ki, mürəxxəs olduğum zaman O, yenidən Mübarək Hüzuruna qovuşacağımı mənə vəd etmədi. Əvvəllər həmişə Onun hüzurundan ayrılarkən, yenidən görüşəcəyimizi mənə bildirirdi. Amma bu dəfə bu xüsusda bir şey söyləmədi. Buna görə yəqin etmişəm ki, daha bu dünyada Mübarək Hüzura qovuşmaq şərəfinə nail olmayacağam. Mürəxxəs olduğum zaman Onun mənə dediyi sözlərdən biri də bu idi: "Tezliklə sən şəhidlik meydanına atılacaqsan, özünü hazırla və ayıq ol, sənin üçün şəhidlik məqamı müəyyən edilib, çalış ki, heç bir şey sənin bu məqama çatmağına, bu yüksək zirvəyə ucalmağına mane ola bilməsin. Şəhidlik zirvəsinə ucaldıqdan sonra mənimlə görüşmək şərəfinə nail olacaqsan, çünki mən də sənin ardınca gələcəyəm».

Həzrət Qüddus soruşdu: «Həzrət Babın mübarək əsərlərindən yanında bir şey varmı?" Babülbab cavab verdi ki, mübarək əsərlərdən heç birini özü ilə götürməyib. Həzrət Qüddus ona bir əlyazma kitabı verib dedi: "Bu kitabın bir neçə səhifəsini oxuyun». Molla Hüseyn kitabın təqribən bir səhifəsini oxudu, vücudunda qəribə bir dəyişiklik baş verdi, simasında heyrət əlamətləri göründü. Həmin kitabda yazılmış sözlər onun qəlbini ovsunladı, bütün varlığına dərin təsir bağışladı. Yüksək sözlər və bəlaqətli cümlələrlə onu tərifləməyə başladı, kitabı əlindən yerə qoyub dedi: “Bu kitabın müəllifi ilahi Vəhydən və ilkin Mənbədən bəhrələnmişdir, onun adi alimlərin bilik və elm mənbələri ilə heç bir əlaqəsi yoxdur. Mən təsdiq edirəm ki, bu kitab son dərəcə üstün və ali bir kitabdır, mən orada yazılmış bütün mətləbləri tam səmimiyyətlə qəbul edirəm”. Həzrət Qüddus Babülbabın bu sözlərinin müqabilində susurdu. Molla Hüseyn onun sükutundan və üzündəki ifadədən anladı ki, kitabın müəllifi Həzrət Qüddusun özüdür!

İxtiyarsız olaraq yerindən qalxdı, qapının ağzında dayanaraq, hədsiz itaət və ehtiramla dedi: «Həzrət Babın mənə vəd etdiyi gizli xəzinə aşkar oldu. İndi o, mənim gözlərim önündədir. Bundan sonra mənim göz yaşlarım quruyacaq, çaşqınlığım aradan qalxacaq. Mənim sevimli Ağam hal-hazırda Çehriq qalasında dustaq olsa da, Onun qüdrət və əzəmətinin məzhəri gözümün qarşısındadır, mən onun calal və camalının aynasına baxıram».

Hacı Mirzə Ağası son dəracə səfeh və nadan olsa da, özünü ağıllı və tədbirli bilirdi. Belə düşünürdü ki, Həzrət Babı İran məmləkətinin ən ucqar nöqtəsinə göndərməklə, Onu Azərbaycan dağlarında dustaq etməklə Allah Əmrinin yayılmasının qarşısını alacaq, Onun tərəfdarlarının qəlbində ilahi məhəbbət odunu söndürə biləcəkdir. Amma o anlamırdı, ki, Nur Mənbəyini dağın başına qoysan, Onun işığı hər tərəfə yayılar və insanlar həmin işıqda doğru yolu taparlar. Bu nadan vəzirin yanlış tədbirləri onun istədiyinin əksinə nəticə verdi, Əmrin atəşi nəinki sönmədi, nadan vəzirin öz əməli sayəsində Onun şöhrəti daha da artdı və əhatə dairəsi genişləndi.

Digər tərəfdən, Molla Hüseynin əzəmətli əmrə inamı və onun yolunda xidmət göstərməsi Həzrət Babın iddiasının doğruluğunu isbat edən ən güclü dəlillərdən birinə çevrilmişdi. Çünki Molla Hüseyni tanıyanlar onun səmimiyyətinə, təmənnasızlığına və təvazökarlığına bələd idilər, hamılıqla onun böyüklüyünü etiraf edirdilər. Molla Hüseynin şöhrəti və nüfuzu o dərəcədə idi ki, tutalım, Seyyid Kazım Rəştinin vəfatından sonra özünü vəd olunmuş Qaim elan etsəydi, Seyyidin bütün tərəfdarları onun dəvətini qəbul edər və ona itaət göstərərdilər. Belə ki, Şeyxin və Seyyidin şagirdlərindən biri olan və məşhur üləma sayılan Molla Məhəmməd Mamağani açıqca demişdi: "Əgər Seyyid Babın əvəzinə Molla Hüseyn Qaimliyə iddia etsəydi, mən hamıdan qabaq onun sözlərinin doğruluğunu təsdiq edərdim və ona iman gətirən ilk şəxs mən özüm olardım. Çünki əxlaqi gözəllikdə və dərin bilikdə bu şəxsin tayıbərabəri yoxdur. Əgər o özü iddia etsəydi, mən şəxsən onun dəvətini yaymağa başlardım, onun Əmrini şərqdə və qərbdə təbliğ edərdim. Əfsus ki, bu qüdrətli şəxs özü iddia etmək əvəzinə, başqasına itaət göstərdi, buna görə də mən onun sözlərinə inanmadım və onun dəvətini qəbul etmədim». Hacı Seyyid Məhəmməd Bağır Rəşti İsfahanda Molla Hüseynlə görüşüb çətinlikləri həll etməkdə və sirləri açmaqda onun qüdrətinə bələd olduqdan nra demişdi: "Mən indiyə qədər elə düşünürdüm ki, Seyl Kazım Rəştiyə cavab verə bilərəm, amma onun şagirdlərindən biri ilə qarşılaşıb həmin şagirdin biliyinin genişliyini və natiqlik məharətini gördükdə, səhv etdiyimi anladım. Mən onun şagirdlərindən birinin qarşısında aciz qaldıqda, başa düşdüm ki, onun ustadına cavab vermək mənim üçün mümkünsüz bir işdir. Çünki şagirdi bu cür yetişdirən onun ustadıdır. Molla Hüseyn dəlil gətirməkdə və subut tapmaqda o qədər mahir idi ki, əgər gündüzə gecə deyib bunun üçün dəlillər gətirsəydi, mənim onun sözlərini təsdiq etməkdən başqa çarəm qalmazdı".

Belə görkəmli alimlərin təriflədiyi, elminə və biliyinə heyran qaldığı həmin Molla Hüseyn cümadiül-əvvəl ayının beşinci gecəsində Həzrət Babın hüzuruna qovuşarkən, özünü zəif, gücsüz və aciz bir şəxs kimi hiss etmiş, onun Əmrinin əzəməti qarşısında baş əymişdi. Əvvəl o elə zənn etmişdi ki, şirazlı tacir oğlunun dəlil və sübutlarını təkzib etmək onun üçün ən asan bir iş olacaq. Amma Onun mükəmməl qüdrəti qarşısında özünün tamamilə aciz olduğunu görüb Ona itaət göstərmiş, öz işlərini büsbütün unudaraq Məhbubun Əmrinə xidmət etməyə başlamış və hədsiz inayətə layiq görülmüşdü. İndi Mazandaranda Həzrət Qüddusun hüzuruna yetişib onda müqəddəslik əlamətlərini gördükdə, Molla Hüseyn Həzrət Qüddusun məqamının böyüklüyünü və bu məqamın xüsusi əhəmiyyətini anladı, bu gəncin güclü ruhunda özünü göstərən ilahi fəzilətlər qarşısında acizliyini başa düşdü. Həzrət Qüddus sevimli Ağanın zühur günəşinin şüalarını əks etdirən saf bir ayna idi və Babülbabın gözlərini qamaşdırırdı. Molla Hüseyn Həzrət Qüddusun ardınca getməyi və onun iradəsinə uyğun hərəkət etməyi vaçib bildi, qərara aldı ki, bacardığı və qüvvəsinin imkan verdiyi həddə daim onun salamatlığını hər şeydən üstün tutsun. O gecə Molla Hüseyn qəlbən Həzrət Qüddusa xidmət göstərməyi əhd etdi və həyatının son anlarına qədər bu əhdinə sadiq qaldı. O son dərəcə sevinirdi, çünki Allah onu öz fəzlinə layiq görmüş, ona ^izli xəzinəni tanımaq kimi bir nemət bəxş etmişdi.

Xülasə, Babülbab Həzrət Qüddusu tanıdıqdan sonra onun xidmətində durmağa başladı. Növbəti gün Həzrət Qüddusun evinə gələn dostlar dünən gördükləri davranış və vəziyyətin dəyişməsinə təəccüb etdilər. Dünən onlar görmüşdülər ki, Molla Hüseyn məclisin başında oturub danışır, Həzrət Qüddus da onun hüzurunda xidmət göstərməyə hazır dayanıb. Amma bu gün hər şey əksinə idi: Həzrət Qüddus məclisin yuxarı başında əyləşmişdi, Molla Hüseyn isə qapının ağzında dayanıb hədsiz itaətkarlıqla Qüddusun göstərişini gözləyirdi. Bu hal hamını təəccübləndirdi, lakin heç kəs məsələnin əsil səbəbini bilmədi. Həzrət Qüddus Babülbaba dedi: "İndicə sənə verəcəyim tapşırığı yerinə yetirməyə hazırlaş. Mən səni bu şəhərdəki üləmaların hüzuruna göndərmək istəyirəm. Sən gedib mübarək Əmri Səidül-üləmaya təbliğ etməlisən. O, çox bədxah və zülmkar bir şəxsdir, İlahi Nuru söndürməyə çalışır. Onun tərəfdarları da bu məqsədi həyata keçirmək üçün əlbir olublar. Arxayın ol, onlar sənə heç bir zərər yetirə bilməyəcəklər. Sən heç nədən qorxub çəkinməyərək, Səidül-üləmanın tərəfdarlarını məğlub etməli və böyük Əmrin üstünlüynü hər cəhətdən onlara sübut etməlisən. Bu firon törəmələri ilə mübarizədə sənin silahın Musa kimi hikmət əsası və ilahi güc olacaqdır. Bu iki ilanın köməyi ilə şeytanın qoşununu dağıt və pozuçu sehrbazların ipini qır. Yalnız Allahın fəzlinə arxalan,sırf möminlik yolu ilə get və Allahdan başqa heç nədən və heç kimdən çəkinmə! Üləmaların məclisində mübarək Əmri Səidül-üləmaya təbliğ edəndən sonra Xorasana get, Məşhəddə bir ev tik və onu qonaq qəbul etmək üçün lazım olan bütün əşyalarla təchiz et. Mən də tezliklə Məşhədə gəlib həmən evdə məskən salacağam və biz orada həqiqəti axtaranlara yol göstərəcək, yanlışlıq səhrasında azanları əbədi həyat çeşməsinə doğru istiqamətləndirəcəyik».

Ertəsi gün Molla Hüseyn Həzrət Qüddusun Əmrinə əsasən gün çıxan kimi və heç kəsdən kömək ummayıb təkbaşına Səidül-üləmanın görüşünə yollandı onun hüzuruna varid oldu. İlahi Zühurun müjdəsini Səidül-üləmaya çatdırdı və heç bir qorxu hiss etmədən son dərəcə aydın şəkiddə şagirdlərinin yanında ilahi Əmri ona təbliğ etməyə başladı. Molla Hüseyn Səidül-üləmaya dedi: "Xəyalın pəncəsi ilə özün və başqaları üçün yonub düzəltdiyin mövhumi bütlərə pərəstiş və ibadət etməkdən əl çək! Bütün bütləri sındır və bütpərəstlik məbədlərinin xarabalıqları üzərində İlahi hidayətin uca qəsrini tikməyə başla! Könlünün səhifəsindən keçmişdəkiləri təqlid edərək çəkdiyin surətləri silib təmizlə və tam inamla əbədi nicat dənizinin sahilinə yollan!"

Səidül-üləma Molla Hüseynin sözlərini eşidib Samiri kimi aldadıçı sehrə əl atdı və bəyaz əlin qüdrətindən xəbərsiz halda etiraz və iradını bildirdi. Molla Hüseyn öz aydın nitqi ilə onun bütün etirazlarını rədd etdi. Nəfs fironu hidayət nurunun qarşısında çaşıb qaldı, heç bir müqavimət göstərə bilmədi, istər-istəməz acizlərin silahına əl atıb təhqirə və söyüşə başladı. Molda Hüseynin dəlillərinin gücü onu elə xar etdi ki, özünü bu haldan qurtarmaq üçün alçaq adamların silahından yapışdı. Səidül-üləma gördü ki, Molla Hüseynin nitqi təsirli, dəlilləri aydındır və onun sözlərinə heç cür cavab vermək iqtidarında deyil. Buna görə qorxdu ki, əgər bir neçə dəqiqə də belə davam etsə, onun acizliyi hamıya aydın olacaq, şagirdləri onun ətrafından dağılacaq və pərvanə kimi Molla Hüseynin elminin nurunun başına fırlanacaqlar. Həmin səbəbdən o, söyüşə və təhqirə keçdi, lənət yağdırmağa başladı. Molla Hüseyn gördü ki, nitqinin saf suyu Səidül-üləmanın daş qəlbinə təsir göstərmir, odlu nəfəsi onun yaş odununu alovlandıra bilmir. Ona görə də yerindən qalxıb Səidül-üləmaya dedi: "Mənim sənə doğru yol göstərməyim korlar məhəlləsində küzkü satmaq kimi bir şeydir, çünki sən qəflət yuxusundan ayılmırsan, cəhalət yuvasına sığınmısan. Amma bir müddətdən sonra sən ilahi Əmrin əzəmətini öz gözlərinlə görəcəksən, mübarək Əmrə xidmət göstərmək və ilahi bayrağı ucaltmaq yolunda mənim uğurlarımın dastanını öz qulağınla eşidəcəksən». Bu sözlər Molla Hüseynin dilindən elə əzəmət və qüdrətlə səsləndi ki, Səidül-üləma heygəl kimi donub qaldı və qorxusundan heç bir cavab verə bilmədi.

Molla Hüseynin dedikləri məclis iştirakçılarından bir çoxuna güclü təsir bağışladı. Molla Hüseyn oradakı bəzi adamlara dedi: "Sizdən xahiş edirəm ki, cənab Qüddusun yanına gedin, bu məclisdə baş verənləri və bu şəxslə mənim görüşümün təfsilatını ona danışın. Eyni zamanda mənim adımdan ona deyin ki, mənə bu tapşırığı verərkən, Səidül-üləma ilə görüşdən sonra sizin yanınıza qayıtmağı əmr etmədiyiniz üçün mən buradan birbaşa Xorasanasizin digər göstərişlərinizi yerinə yetirməyə gedirəm».

Molla Hüseyn həmin məclisi tərk edib tək-tənha Məşhədə doğru yollandı. Onun məqsədi yalnız Həzrət Qüddusun əmrlərini icra etmək və öz əhdinə vəfalı olmaq idi. Məşhəddə o, Mirzə Bağır Qaininin evinə getdi. Yuxarı xiyabanda yerləşən bu evin qonşuluğunda bir parça torpaq aldı və Həzrət Qüddusun Əmrinə uyğun olaraq, orada ev tikdirməyə başladı. Ev tikilib qurtarandan sonra onun adını "Babiyyə" qoydu. O ev bu gün də həmin adla məşhurdur. Ev hazır olandan sonra Həzrət Qüddus Məşhədə gəldi və "Babiyyə"də məskən saldı. Molla Hüseynin vasitəsilə mübarək Əmrə iman gətirmiş bir çox dostlar Həzrət Qüddusun görüşünə gəldilər. Onlar könüllü şəkildə ilahi Əmrə yardımçı olmağa, onun yolunda canlarından keçməyə hazır idilər. Həzrət Qüddusun gəlişi və Molla Hüseynin fəaliyyəti Məşhəddə böyük nəticələr verdi. Əmrin sorağı hər yana yayıldı, hətta Məşhəddən kənarda da Əmrin şöhrəti ucaldı. "Babiyyə" iman əhlinin mərkəzinə çevrildi. Hər cür fədakarlığa hazır olan mübarək Əmrin tərəfdarları bu evə toplaşdılar. Onların hamısının arzusu Əmrin qələbəsi yolunda xidmət göstərməkdən ibarət idi.

**XV fəsil. Həzrət Tahirənin Kərbəladan Xorasana getməsi**

Allahın istəyi belə oldu ki, öz Əmrinin üzündənpərdəni götürsün və İlahi Dinin zühuruna əngəltörədən maneələri aradan qaldırsın. Bu iş Xorasandan başladı. Allaha məhəbbətin odu Xora\_ san əhalisinin qəlbində elə alovlandı ki, bütün pərdələri yandırdı, hər cür maneəni aradan götürdü. Mübarək Əmr sürətlə yayılmağa, könüllərə və ruhlara nüfuz etməyə başladı. Təkcə Xorasanda deyil, İranın ən ucqar nöqtələrində də onun əlamətləri özünü göstərirdi. Möminlər hədsiz şövqlə şəkk və şübhə pərdələrini cırıb atırdılar. Allah Əmrinin əzəməti hamıya aydın olurdu. Allah qanununun yayılmasının qarşısını almaq üçün ilahi Əmrin sahibini və Tanrı camalının məzhərini Azərbaycan dağlarında dustaq edən Əmrin böyük düşməninin səyləri səmərəsiz qaldı, Əmrin əleyhdarlarının azadələrin qəlbində şölələnən iman odunu söndürmək istiqamətində atdığı addımlar və onları Tanrı məzhərinin hüzuruna qovuşmaq şərəfindən məhrum etmələri heç bir nəticə vermədi, Tanrının qüdrəti fitnəkarların bütün tədbirlərini puca çıxardı.

Həzrəti-Əla Çehriqdə dustaq edildikdən sonra Onun vəfalı dostlarına Mübarək Hüzura qovuşmaq qadağan olunsa da, ilahi qüdrət Həzrət Qüddusu Xorasana göndərdi və onun vasitəsilə Həzrət Babın sadiq tərəfdarlarının qəlbində iman odunu alovlandırdı. Bu odun şölələri şərqdə İranı, qərbdə isə İrağı bürüdü. İranda Həzrət Qüddus meydana çıxdı, ərəb İrağında isə Həzrət Tahirə Əmri yaymaq üçün fəaliyyətə başladı. İlahi səda şərqdə və qərbdə olan bu iki parlaq aya tapşırıq verdi ki, "Ta" torpağına [[1]](http://web.archive.org/web/20061009210452/http:/www.bahai.az/lib/promin/nabil/dawn_breakers_az_15.shtml#1) üz tutub Həzrət Bəhaullah Günəşindən nur alsınlar, Onun hüzuruna yetişərək əmrlərinə itaət etsinlər. İlahi əmrə əsasən o vaxtlar Həzrət Babın qələmindən bir fərman çıxdı. Fərmanın məzmunu belə idi ki, İranda olan bütün dostlar təcili olaraq "Xa" torpağına [[2]](http://web.archive.org/web/20061009210452/http:/www.bahai.az/lib/promin/nabil/dawn_breakers_az_15.shtml#2)getməli və Həzrət Qüddusun ətrafına toplaşmalıdırlar. Həzrət Babın göstərişinə uyğun olaraq, əshabələr hər tərəfdən Xorasana yollandılar. Mübarək Əmr ildırım sürəti ilə yayılmağa başladı və öz tərəfdarlarında qəribə bir həyəcan doğurdu. Kərbəlada yaşayan Həzrət Tahirə Həzrət Babın Əmrindən xəbər tutub itaət göstərdi və Xorasana doğru yola düşdü.

Həzrət Tahirə əvvəllər öz vətəni Qəzvindən Kərbəlaya getmişdi. O, Kərbəlaya çatanda, Seyyid Kazım Rəşti artıq vəfat etmişdi. Həzrət Tahirə orada qalıb gözləməyə başladı ki, görsün Seyyid Kazımın Zühur Çağının yaxınlaşmasından bəhs etdiyi vəd olunmuş Şəxsin sədası haradan uca^ lacaq. Yuxarıda biz onun Mübarək Əmrə iman gətirməsinin tarixçəsindən söz açmışdıq. O, bacısının əri vasitəsilə bir məktub göndərmiş və Həzrət Bab onu hürufi-həyy sırasına daxil etmişdi. Həzrət Babın inayət göstərərək, Mübarək Hüzura qovuşmadan onu ilk möminlər sırasına daxil etməsi Həzrət Tahirənin məhəbbət, sədaqət və şücaətini artırmış və o, hədsiz fədakarlıqla ilahi Təlimi yaymağa başlamışdı. O, ərinin və qohumlarının xoşagəlməz işlərini tənqid edirdi. Həzrət Tahirənin fəaliyyəti insanların əxlaq və davranışında güclü dəyişiklik əmələ gətirdi, düşüncələrdə bir inqilab baş verdi. O, daim şövq və məhəbbətini artırır, feyz mənbəyindən tükənməz nemətlər əxz edirdi. Həzrət Tahirə başdanayağa şücaət və qeyrət müçəssəməsi idi, hər an fəaliyyətini gücləndirirdi. O, Allah Əmrinin əzəmətini yaxşı anlayırdı və inanırdı ki, bu çağırış bütün dünyaya yayılacaq, bütün insanlar onun kölgəsinə pənah gətirəcəklər. Kərbəlada Həzrət Tahirənin hüzuruna yetişən hər kəs onun bəlağətli nitqinin və aydın danışığının cazibəsinə düşür, onun dediklərini təsdiq etməyə məcbur olurdu və onun incə kəlamlarını inkar edə bilmirdi. Bütün camaat təsdiq edirdi ki, Həzrət Tahirə kamil əxlaqa, yüksək keyfiyyətlərə, qeyri-adi cəsarətə və insanı ovsunlayan nitqə malikdir.

Kərbəlada qadınlar arasında Həzrət Tahirənin vasitəsilə mübarək Əmrə iman gətirən ilk şəxs Hacı Seyyid Kazım Rəştinin zövcəsi oldu. Bu qadın Şirazda doğulmuşdu və Şeyx Sultanın dediyinə görə, Həzrət Tahirə ilə son dərəcə mehriban və səmimi münasibətdə idi, onu özünün ruhani anası bilirdi, ona hədsiz sədaqət və məhəbbətlə yanaşırdı. Şeyx Sultan danışırdı ki, Seyyid Kazımın zövcəsi yaxşı əxlaqa və gözəl keyfiyyətlərə malik idi. O, Həzrət Tahirəyə o qədər bağlanmışdı ki, bir saat da ondan ayrı qala bilmirdi. Seyyid Kazımın zövcəsinin Həzrət Tahirəyə sonsuz məhəbbəti istər ər£b, istərsə də iranlı qadınları heyrətə salırdı və onların Həzrət Tahirəyə inamını daha da artırırdı. Mərhum Seyyidin yadikarı olan bu möhtərəm qadın mübarək Əmrə iman gətirdikdən bir il sonra xəstələndi və üç gün xəstə yatdıqdan sonra vəfat etdi. İşə bax ki, əvvəldə dediyimiz kimi, Seyyid Kazım da üç günlük xəstəlikdən sonra dünyasını dəyişmişdi.

Kərbəlada Həzrət Tahirənin vasitəsilə mübarək Əmrə iman gətirmiş şəxslərdən biri də Şeyx Saleh idi. O, Kərbəlada yaşayan ərəblərdən idi. Tehranda mübarək Əmrin yolunda şəhid olan ilk şəxs də həmin Şeyx Saleh olmuşdur. Həzrət Tahirə daim onu tərifləyirdi və onun barəsində o qədər yüksək sözlər deyirdi ki, bir çoxları onun məqamının Həzrət Qüddusun məqamına bərabər olduğunu düşünürdülər.

Həzrət Tahirənin Kərbəlada Əmri təbliğ etdiyi şəxslərdən biri də Şeyx Sultan Kərbəlayi olmuşdur. Yuxarıda dedik ki, Şeyx Sultan Şiraza səfər etmiş və Mübarək Hüzura qovuşmuşdu. Şirazdan qayıtdıqdan sonra o, hədsiz şücaət və fədakarlıqla Allah Əmrini təbliğ etməyə başlamış, Həzrət Tahirənin təsiri ilə bu yolda böyük uğurlar qazanmışdı. O, daim Həzrət Tahirənin göstərişlərini icra etməyə çalışır və o nə deyirdisə, yerinə yetirirdi.


Həzrət Tahirəyə son dərəcə sədaqətli olan şəxslərdən biri də cənab Məhəmməd Mustafa Bağdadinin atası Şeyx Məhəmməd Şibl idi. O əslən ərəb idi və Bağdadda böyük nüfuza və şöhrətə malik idi.

Məhz bu möhtərəm şəxslərin vasitəsilə Həzrət Tahirə İraqda Allah Əmrinin bayrağını ucaldıb ərəbdən və əcəmdən çoxlu insanlara doğru yol göstərdi. Onlar da İrandakı iman qardaşları ilə əlbir olaraq, Allah Əmrinin qələbəsi yolunda mallarını və canlarını əsirgəmədilər.

Artıq deyildiyi kimi, Həzrəti-Əla sevimli dostlara Xorasana getmək barədə əmr vermişdi. Həzrət Tahirə də İraqda bu əmrdən xəbər tutub itaət göstərdi və İrana doğru yollandı. Əshabələrdən və tərəfdarlarından bir neçəsi də onunla birlikdə yola düşdü. Kərbəla üləmaları çox çalışdılar ki, Həzrət Tahirənin Xorasana getməsinə mane olsunlar. Həzrət Tahirə bu maneçiliyin əsil səbəbini bildiyi və onların bəd xislətindən agah olduğu üçün onların hər birinə geniş məktub yazdı. Bu məktublarda o, öz səfərinin məqsədini açıqladı, eyni zamanda onların pis fikirlərini və bəd niyyətlərini ifşa etdi.

Bundan sonra o, Kərbəladan Bağdada getdi. Bağdadın böyük və məşhur adamları, eləcə də islam dininin rəhbərləri Həzrət Tahirənin görüşünə gəldilər. Ümumiyyətlə, sünnilər, şiələr, xristianlar və yəhudilər içərisindən müəyyən rütbəsi və mövqeyi olan bir çox şəxslər Həzrət Tahirəni görməyə gəlir və onu səfər fikrindən daşındırmağa çalışırdılar. Onların hərəsi bir dəlil gətirir və bu səfərin nəticəsiz olacağını əsaslandırmağa səy göstərirdilər. Amma Həzrət Tahirə onların bütün dəlillərini rədd edirdi. Onlar Həzrət Tahirənin qarşısında aciz olduqlarını görüb onu öz halına buraxdılar. Onlara qalan yalnız heyrət və təəccüb oldu.

Həzrət Tahirə oradan Kirmanşaha gəldi. Bu şəhərin alimləri ona hədsiz ehtiram göstərib məqamını uca tutdular. Sonra o, Kirmanşahdan Həmədana yollandı. Həmədanın ruhani rəhbərlərinin əksəriyyəti ona hörmətlə yanaşdı, az bir qismi isə camaatı onun əleyhinə çıxmağa təhrik etdi. İkinciləri susdurmaq üçün birincilər Həzrət Tahirənin fəzilətinin çoxluğundan, biliyinin genişliyindən və hədsiz şücaətindən söz açmağa başladılar. Onlar hətta minbərə çıxıb açıq-aşkar camaata deyirdilər: "Baxın, Həzrət Tahirə necə də uca məqama malikdir. Biz hamımız ona təqlid etməliyik, Quranın bizə məlum olmayan sirlərini ondan soruşmalıyıq, ilahi kitablarda qarşımıza çıxan çətinliklərin həllini ondan istəməliyik, çünki onun elmi bir dərya, bizim biliyimiz isə bir damladır». Həzrət Tahirə həmədanda olarkən, Qəzvindən Hacı Molla Salehin göndərdiyi adamlar onu qarşılamağa gəldilər, onu salamlayıb xahiş etdilər ki, mümkün qədər tez Qəzvinə getsin və bir müddət orada qalsın. Həzrət Tahirə bir qədər düşündükdən sonra onların xahişini qəbul etdi və ona yoldaşlıq edən bəzi şəxslərə, o cümlədən Şeyx Sultana, Şeyx Məhəmməd Şiblə, onun kiçik oğlu Məhəmməd Mustafaya, Abidə və onun sonralar Hacı Abbas adı ilə tanınan oğlu Nasirə İraqiərəbə qayıtmaq barədə göstəriş verdi. Bəzilərinə isə icazə verdi ki, onunla qalsınlar. Bunların içərisində ərəb Şeyx Saleh, Molla İbrahim Qolpayeqani (bu iki şəxs İranda şəhid oldu; Şeyx Saleh Tehranda, Molla İbrahim isə Qəzvində), Həzrət Tahirənin bacısının əri, hərfi-həyy Mirzə Məhəmmədəli və Həzrət Tahirənin kürəkəni Seyyid Əbdülhadi də vardı. Sonuncu iki nəfər Kərbəladan Qəzvinə qədər Həzrət Tahirə ilə birlikdə olmuşdular. Eyni zamanda Həzrət Tahirə İrandan olan bəzi əshabələrinə, o cümlədən "Tair" təxəllüslü Seyyid Məhəmməd Qolpayeqaniyə (Həzrət Tahirə ona "Fətiül-məlih" ləqəbi vermişdi) əmr etdi ki, öz vətənlərinə getsinlər.

Qəzvinə çatdıqdan sonra Həzrət Tahirə öz atasının evinə getdi. Həzrət Tahirənin əri Molla Məhəmməd Molla Tağının oğlu idi və özünü atasından və əmisindən sonra İranın ən qüdrətli üləması sayırdı. O həm zövcəsi, həm də əmisi qızı olan Həzrət Tahirənin Qəzvinə gəlişindən xəbər tutan kimi ona sifariş göndərdi ki, atasının evindən ərinin evinə gəlsin. Sifariş bir neçə qadının vasitəsilə çatdırılmışdı. Həzrət Tahirə Molla Məhəmmədin sifarişinə belə cavab verdi: "Mənim dilimdən o şüursuz nadana deyin ki, əgər yaxınlıq və qohumluq iddiasında sədaqətli olsaydın və məni həqiqətən ürəkdən sevsəydin, Kərbəlada olduğum bu müddətdə heç olmasa məni görməyə gələrdin, Kərbəladan İrana səfər edərkən, mənimlə yoldaş olardın, piyada gedərək tam səmimiyyətlə mənim kəcavəmi qoruyardın, bütün yol boyu mənim qulluğumda dayanardın. O zaman sənin səmimiyyətini görüb səni qəflət yuxusundan oyadardım və ilahi Əmrin mahiyyətini sənə şərh edərdim. Amma sən belə etmədin və düz üç ildir ki, biz bir-birimizdən ayrılmışıq. Ona görə də yaxşı olar ki, bu ayrılıq əbədi olsun, yəni nə bu dünyada, nə də o biri dünyada biz görüşüb bir yerdə olmayaq. Bəli, bizim ayrılığımız əbədi, fərağımız daimidir. Mən səndən gözümü çəkmişəm və sənə qarşı tam etinasızam». Həddən artıq sərt və qəti olan bu cavab Molla Məhəmmədi elə həyəcanlandırdı və Molla Tağını elə qəzəbləndirdi ki, onlar heç nədən çəkinmədən Həzrət Tahirəni "kafir" adlandırdılar.

Bu ata və oğul daim Həzrət Tahirənin məqamını alçaltmağa, onun hörmət və şöhrətini azaltmağa çalışırdılar. Həzrət Tahirə də tam şücaətlə özünü müdafiə edir, bu ata ilə oğulun nöqsanlarını birbəbir aşkara çıxarır, onların haqsızlığını sübuta yetirirdi. Həzrət Tahirənin atası, Molla Tağının qardaşı və Molla Məhəmmədin əmisi olan Molla Saleh ağıllı, bilikli və sakit bir adam idi. O, çox çalışdı ki, bu çəkişməyə son qoysun, amma istəyinə nail ola bilmədi. Həzrət Tahirə ilə əmisi və əmisi oğlu arasındakı münaqişə eləcə davam edirdi.

Elə bu vaxt Şeyxin və Seyyidin tərəfdarlarından olan Molla Abdullah Şirazi 1263-cü il ramazan ayının 1-də (1847-ci il avqust ayının 13-də) Qəzvinə getdi. Sonralar onun özünün Tehranda sahibdivanın yanında mühakimə olunarkən verdiyi ifadəyə görə, Qəzvinə gəlməkdə məqsədi bu imiş ki, Maguya gedərək Həzrəti-Əla ilə görüşsün və mübarək Əmri araşdırıb bir nəticə hasil etsin. O, sahibdivanın hüzurunda bunları demişdi:

"Mən o vaxtlar babi deyildim və Həzrət Babın Əmrini araşdırmaq üçün Maguya getmək qərarına gəlmişdim. Qəzvinə çatanda gördüm ki, şəhərdə qarışıqlıqdır, hər yandan hay-küy səsləri eşidilir. Bir qədər küçə ilə gedib gördüm ki, camaat bir nəfəri tutub döyür. Onun əmmaməsini açıb boğazına bağlamışdılar və ayaqyalın halda küçə ilə sürüyür, kötəkləyir, lənətləyir və hədələyirdilər. Soruşdum: "Nə olub, bu şəxs nə edib ki, onu belə cəzalandırırsınız?" Dedilər: "Bu şəxsin günahı böyükdür və heç cür bağışlanası deyil». Dedim: "Axı onun günahı nədir?" Cavab verdilər ki, bu şəxs açıq-aşkar camaatın qarşısında Şeyx Əhməd Əhsaini və Seyyid Kazım Rəştini tərifləyib, onların fəzilətlərindən söz açıb. Buna görə də Qəzvin Hüccət-ülislamı Molla Tağı onun kafir olması barədə hökm çıxarıb və əmr edpb ki, onu şəhərdən qovaq. Mən bu sözləri eşidəndə bərk təəçübləndim. Öz-özümə dedim: "Necə ola bilər ki, Şeyxin və Seyyidin tərəfdarı olan bir şəxs kafir sayılsın və bu qədər əzab-əziyyətə layiq görülsün?!" Məsələni araşdırmaq, eşitdiklərimin düzgün olubolmadığını dəqiqləşdirmək və Molla Tağının həqiqətən belə bir fitva verib-vermədiyini aydınlaşdırmaq üçün Molla Tağının dərs dediyi yerə getdim. Molla Tağının yanına çatan kimi soruşdum: "Siz doğrudanmı bu şəxsin barəsində küfr fitvası çıxarıb onun döyülüb qovulmasını əmr etmisiniz?" Molla Tağı dedi: "Bəli! Şeyx Əhməd Bəhreyninin pərəstiş etdiyi Allaha mənim qətiyyen etiqadım yoxdur. Onun özü və bütün tərəfdarları, mənim fikrimçə, yollarını azmışlar və Allahı tanımırlar". Molla Tağının bu sözlərini eşidəndə istədim ki, şagirdlərinin yanında onun üzünə möhkəm bir şillə vurum, amma birtəhər özümü saxladım. Tanrımla əhd elədim ki, xənçərlə onun dodaqlarını kəsəcəyəm, qoy bir də belə sözlər danışa bilməsin. Oradan birbaşa bazara yollandım. Ən yaxşı poladdan düzəldilmiş olduqca iti bir xənçər və kiçik bir nizə aldım. Onları qoltuğumda gizlədib məqsədimi həyata keçirmək üçün fürsət gözləməyə başladım. İçimdə yanan odu yalnız Molla Tağıdan intiqam almaqla söndürə bilərdim. Molla Tağı adətən gündəlik namazı öz məscidində qılırdı, həm də camaat namazının imamı idi. Bir gecə mən Molla Tağının məscidinə getdim. Səhərə qədər yatmayıb gözlədim. Dan yeri ağararkən qoca bir arvad məscidə daxil oldu və özü ilə gətirdiyi çanamazı mehraba salıb getdi. Ondan sonra Molla Tağı tək-tənha məscidə gəldi və mehrabda namaz qılmağa başladı. Hələ məsciddə heç kəs yox idi. Mən arxadan astaasta ona yaxınlaşdım. Yanına çatıb dayandım. O səcdə edib başını yerə qoyanda, yanımdakı kiçik nizəni çıxarıb var gücümlə başının arxasına sancdım. Molla Tağı qorxunç bir fəryad çəkdi. Mən cəld onu arxası üstə çevirib xəncərimi çıxartdım və bütün qüvvəmlə onun boğazına yeritdim. Sonra onun böyrünə və kürəyinə də bir neçə zərbə endirdim. Və onu o halda mehrabda qoyub tam sürtlə məscidin damının arxasına qaçdım. Orada dayanıb camaatın haray və qışqırığına qulaq asmağa başladım. Tezliklə çoxlu adam toplaşdı. Molla Tağını bir xərəyə qoyub evinə apardılar. Qatilin kimliyi məlum deyildi. Şəhərdə böyük həngamə qopdu. Kimin kimlə düşmənçiliyi vardısa, hakimin yanına gedib onu Molla Tağının qatili kimi təqdim edirdi. Çoxlu insanları tutub zindana saldılar. Mənim könlüm əzab çəkirdi, heç cür rahatlıq tapa bilmirdim, çünki günahsız insanların qətldə ittiham olunaraq həbs edildiyini görürdüm. Öz-özümə dedim: "Yaxşısı budur ki, hakimin yanına gedib özümü təqdim edim, öz əməlimi boynuma alım və bu işi nə üçün törətdiyimi hakimə bəyan edim». Elə də etdim. Hakimin yanına gedib dedim: "Əgər əsil qatili göstərsəm, həbs etdirdiyin günahsız adamları buraxmağa söz verirsənmi?» Hakim qətiyyətlə söz verdi ki, belə də edəcək. Mən özümü qatil kimi təqdim etdim. Mənim sözlərimə inanmaq onlara çox çətin idi, nə qədər deyirdimsə, inanmırdılar. Axırda dedim: "Molla Tağının çanamazını gətirib sərən qoça arvadı çağırın gəlsin, ondan soruşun». Qadını gətirdilər. O, təsdiq etdi ki, doğrudur, mən dan yeri ağararkən, ağanın çanamazını aparıb mehraba sərmişəm. Amma hakim qarının şahidliyi ilə kifayətlənmədi. Məni Molla Tağının evinə apardılar. Biz ora çatanda o, ölüm ayağında idi. Yaxınlaşan kimi məni görüb tanıdı və narahat bir halda barmağı ilə məni göstərdi, yəni mənim qatilim budur. Sonra əli ilə işarə etdi ki, onu buradan aparın, mən onu görmək istəmirəm. Elə həmin an da keçindi. Məni də zindana apardılar. Amma hakim öz vədinə əməl etmədi və qətldə ittiham olunan digər şəxsləri azadlığa buraxmadı».

Molla Abdullah Tehranda mühakimə olunarkən, bütün bunları sahibdivana danışdıqda, sahibdivanın onun saf niyyətli və təmiz qəlbli olmasından xoşu gəldi. Buna görə də gizlincə öz nökərlərinə tapşırdı ki, Molla Abdullahın qaçmasına şərait yaratsınlar. Molla Abdullah zindandan qaçdı və o vaxtlar təzəcə baş komandanın bacısını almış Rza xan Sərdarın evinə sığınıb orada gizləndi. Heç kəs onun harada olduğunu bilmədi. Nəhayət, Şeyx Təbərsi qalasındakı böyük hadisə baş verdi. Molla Abdullah qərara gəldi ki, özünü qaladakı əshabələrə yetirsin. Bu niyyətinə çatdıqdan sonra hədsiz şücaətlə qaladakı əshabələrə kömək göstərdi. Rza xan Sərdar da onun ardınca qalaya yollandı və aradakı əshabələrə qoşuldu. Onların hər ikisi həmin hadisə zamanı şəhid oldular.

Molla Tağının qətlə yetirilməsi Molla Məhəmmədi və Molla Tağının digər qohumlarını son dərəcə qəzəbləndirdi. Molla Məhəmməd qərara gəldi ki, bu işdə Həzrət Tahirəni ittiham etsin və bu yolla ondan öz qisasını alsın. Bir çox səylər göstərdikdən sonra o, Həzrət Tahirənin öz atası Molla Salehin evində dustaq edilməsinə nail oldu. Bir neçə qadını Tahirəyə gözətçi təyin etdilər və onlara tapşırdılar ki, dəstəmaz almaqdan başqa heç bir halda Həzrət Tahirənin otaqdan çıxmasına imkan verməsinlər. Deyirdilər ki, Molla Tağının əsil qatili Həzrət Tahirədir, çünki bu iş onun əmri ilə törədilib. Həbs olunmuş digər şəxsləri Tehrana göndərdilər və onları Tehran kəndxudalarından birinin evində dustaq etdilər. Molla Tağının varisləri orabura qaçır və bütün vasitələrə əl atırdılar ki, məhbusları islam qanunlarını pozduqlarına və Molla Tağını qətlə yetirdiklərinə görə edam etsinlər.

Həzrət Bəhaullah o vaxtlar Tehranda idi. O, biçarə məhbusların halından xəbər tutan kimi onlara kömək etmək qərarına gəldi. Həmin kəndxudanı əvvəldən tanıdığına görə onun evinə getdi ki, məhbusların vəziyyətini yüngülləşdirmək və mümkün olarsa, onları azad etmək üçün bir tədbir görsün. Sözü gedən kəndxuda çox hiyləgər və tamahkar bir adam idi. Digər tərəfdən də səxavət və əliaçıqlıqda Həzrət Bəhaullahın tayıbərabəri olmadığını bilirdi. Buna görə də fürsətdən istifadə etmək qərarına gəldi. Məhbusların başına gələn müsibətlərdən, onların ac və çılpaq olmasından uzunuzadı Həzrət Bəhaullaha danışıb dedi: "Bunların heç nəyi yoxdur. Hamısı acdır, paltarları da çırıqdır». Həzrət Bəhaullah dərhal ona bir qədər pul göndərib buyurdu ki, məhbusları buraxsın və onları lazımi şeylərlə təmin etsin. Kəndxuda həbsdə qalmağa taqəti olmayan bir neçə nəfəri azad etdi, qalanlarının şəraitini də bir qədər yüngülləşdirdi. Eyni zamanda tamahı onu vadar etdi ki, Həzrət Bəhaullahın məhbuslara kömək etməsini öz rəislərinə xəbər versin və bu yolla daha çox pul əldə etsin. Həzrət Bəhaullahın səxavətinə bələd olan rəislər bu xəbəri alan kimi tamaha düşüb məqamdan istifadə etməyə çalışdılar. Buna görə də Həzrət Bəhaullahı çağırıb etiraz etdilər ki, nə üçün məhbuslara kömək və yardım göstərmisiniz; bunun yalnız bir səbəbi ola bilər: Siz də onların çinayətində iştirak etmisiniz və onlarla əlbirsiniz. Həzrət Bəhaullah buyurdu: "Bu kəndxuda məhbusların çoxlu müsibət çəkdikləri və ağır ehtiyac içərisində olmaları barədə mənə ətraflı məlumat verdi, onların günahsız olduqlarını söylədi. Və məndən xahiş etdi ki, bu biçarələrə köməklik göstərim. Mən də kəndxudanın sözlərini eşitdikdən sonra onlara yardım etdim. İndi görürəm ki, siz məni onlarla əlbir bilirsiniz və göstərdiyim köməyin müqabilində məni cəzalandırmaq istəyirsiniz». Rəislər nə yolla olursa-olsun, Həzrət Bəhaullahdan bir şey qo partmaq və öz vəziyyətlərini düzəltmək niyyətində idilər. Buna görə də Onun evə qayıtmasına icazə vermədilər və Onu müxtəlif ittihamlarla hədələyib həbs etdilər. Bu, Allah Əmrinə yardım göstərdiyinə və sevimli dostlara kömək etdiyinə görə O Həzrətin ilk həbsi idi. Bir neçə gün bu minvalla keçdi. Nəhayət, Mirzə Aqa xan Nurinin qardaşı Cəfərqulu xan və bəzi digər şəxslər lazımi səylər göstərərək, Həzrət Bəhaullahı həbsdən azad etdilər. Həzrət Bəhaullahı həbs edənlər Onun azad olunması üçün min tümən istəyirdilər, lakin Cəfərqulu xandan qorxub bunu dilə gətirə bilmədilər. Çarəsiz qalıb öz əməllərinə görə üzrxahlıq etdilər və ürəklərində boğulan istəklərindən ötrü min dəfə təəsüflənərək, Həzrət Bəhaullahı buraxdılar.

Molla Tağının varisləri dayanıb-durmurdular və onun qatilindən qisas almaq üçün dəridən-qabıqdan çıxırdılar. Onlar Tehrana gəlib Məhəmməd şahla görüşdülər və ondan Molla Tağının qatilindən qisas almaqa şərait yaratmağı xahiş etdilər. Məhəmməd şah onlara dedi: "Sizin atanızın məqamı Həzrət Əmir əlmöminin-əleyhissalamın məqamından uca və üstün deyil ki! Bilirsiniz ki, Həzrət Əmir İbn Mülcəmin qılıncından şəhid olanda, o Həzrətin varisləri yalnız qatili, yəni İbn Mülcəmi qətlə yetirdilər. Siz hansı əsasla Molla Tağının qisasını almaq üçün bir dəstə adamı öldürmək istəyirsiniz? Sizin bir nəfəri, yəni qatili öldürməyə haqqınız var. Əsil qatili axtarın, mən də əmr edərəm ki, ondan qisas almağınıza imkan verilsin». Şahın sözləri Molla Tağının varislərinin istəyinə uyqun deyildi, buna görə də onlar öz alçaq niyyətlərinə çatacaqlarına bir qədər ümidlərini itirdilər. Bununla belə şaha dedilər: "Bizim atamızın qatili Şeyx Salehdir». Şah da Şeyx Salehin qətlinə icazə verdi. Qəddar varislər hədsiz zülmkarlıqla günahsız Şeyx Salehi qətlə yetirdilər. Şeyx Saleh İran torpağında müqəddəs qanı tökülən, bu məmləkətdə ilahi Əmrin yolunda canından keçən ilk şəxs oldu. Onu şəhidlik meydanına aparanda, nurlu simasında şücaət, igidlik və sevinc əlamətləri aydın sezilirdi. Onun cəlladı necə qarşılaması hamını heyrətə saldı. O, cəlladı özünün səmimi dostlarından biri kimi qarşıladı. Şeyx Saleh ömrünün son anlarında aramsız olaraq, qələbəyə inam ifadə edən ümidverici sözlər söyləyir və deyirdi: "Ey sevimli Aqam, mənim ümidim Sənədir, Sənə iman gətirmişəm, səndən başqa hər şeyə göz yummuşam. Mən Səni tanıdığım gündən insanların istək və diləklərindən əl çəkmişəm…» Şəhid olduqdan sonra Şeyx Salehin müqəddəs cəsədini Tehranda İmamzadə Zeydin məqbərəsi yaxınlığında dəfn etdilər.

Molla Tağının varisləri təkcə Şeyx Salehdən qisas almaqla kifayətlənmədilər. Onlar çalışırdılar ki, bir yol tapıb daha bir neçə adamı qətlə yetirsinlər. Onların alçaq niyyətlərindən yaxşı xəbərdar olan sahibdivan bu barədə haçi Mirzə Ağasıya məlumat verdi. Buna görə də Hacı onların fikirlərinə şərik çıxmadı və onların sözlərinə qulaq asmadı.

Tehranda Sədr Ərdəbili adlı tanınmış bir şəxs vardı. Bu şəxs İranın dini rəhbərləri içərisində özünün hədsiz lovğalığı və yerəgöyə sığışmayan təkəbbürü ilə secilirdi. Şahdan və Hacı Mirzə Ağasıdan əlləri üzülən Molla Tağının varisləri Sədr Ərdəbiliyə üz tutdular və ona bir məktub yazdılar. Həmin məktubda deyilirdi: "Diqqət yetirin, görün, məsul şəxslər şəriət hökmlərinin və islam dininin tələblərinin yerinə yetirilməsinə necə də başdansovdu yanaşırlar! Allah-taala dini müdafiə etməyi və peyğəmbərlərin ağasının şəriətini qorumağı din xadimlərinin ən mühüm vəzifəsi kimi müəyyənləşdirdiyi halda, siz niyə sakit oturmusunuz və bir şey demirsiniz?! Axı siz islam şəriətinin rəhbəri və ilahi hökmlərin müdafiəçisisiniz. Siz necə razı olursunuz ki, qüdrətli bir alimin və Həzrət Peyğəmbərin (s) naibinin qatilləri öz cəzalarını almır və onlar barəsində qisas hökmü yerinə yetirilmir?! Əgər Həzrət Peyğəmbərin naiblərindən birinin intiqamını almağa qadir deyilsinizsə, bunu açıqca bildirin. Yəqin bilin ki, o qüdrətli alimin qisasını almaqda sizin səhlənkarlıq göstərməyiniz insanların daha da cürətlənməsinə və ruhani işlərə məsul olan digər şəxslərlə də bu cür rəftar etməsinə gətirib çıxaracaq. Əgər siz sussanız, islamın düşmənləri üstün gələcək və sizin mühafizə etdiyiniz bünövrəni sarsıdacaqlar. Belə getsə, hətta sizin öz həyatınız da təhlükə qarşısında qalacaqdır».

Sədr Ərdəbili bu məktubu oxuyub qorxuya düşdü. Və öz həyatını qorumaq üçün Molla Tağının varislərinin istəyini yerinə yetirməkdən özgə çarə görmədi. Digər tərəfdən o, bilirdi ki, şah Molla Tağının varislərinin niyyəti ilə razı deyil. Buna görə də hiylə işlədib şaha aşağıdakı məzmunda bir məktub göndərdi: "Molla Tağı nüfuzlu bir alim idi, onun varisləri də hörmətli şəxslərdir. Onların ehtiramını saxlamaq üçün xahiş edirəm ki, əlaHəzrət Molla Tağının varislərinin məhbusları Qəzvinə aparmasına icazə versin. Camaat o möhtərəm alimin qatillərinin həbs olunduğunu gördükdən sonra, Molla Tağının varisləri hamının qarşısında elan edəcəklər ki, biz atamızın qatillərinin günahından keçirik və onları bağışlayırıq. Əgər əlaHəzrət onların bu xahişini qəbul edərsə, onlara hədsiz inayət göstərmiş olar».

Məktub şaha çatdı. Şah məktubu oxudu, amma Sədrin hiyləsini başa düşmədi. Ona görə də məktubun məzmununa uyğun surətdə, Molla Tağının varislərinə icazə verdi ki, məhbusları aparsınlar və orada azad etsinlər. Bir şərtlə ki, Qəzvinə çatan kimi məhbusların salamat olduğunu yazılı şəkildə şaha bildirsinlər və məhbusların heç birinə əzab-əziyyət verməsinlər.

Amma günahsız məhbuslar qəddar varislərin əlinə düşən kimi onlar intiqam almaq üçün hədsiz zülmkarlıq nümayiş etdirməyə başladılar. Məhbusları təhvil aldığları gecə onlar Hacı Allahverdinin qardaşı, Ağa Məhəmməd Hadi və Ağa Məhəmməd Cavad Fərhadinin əmisi Hacı Əsədullahı qətlə yetirdilər. Bu yazıq Qəzvin taçirlərindən idi və öz qardaşı kimi bütün şəhərdə əməlisaleh və mömin bir adam olaraq şöhrət tapmışdı. Molla Tağının varisləri bilirdilər ki, yaxşılıqda ad çıxarmış Hacı Əsədullahı Qəzvində öldürə bilməyəcəklər. Buna görə də öz kinlərinin atəşini söndürmək üçün onu gizlincə qətlə yetirdilər. Özü də bunu elə etdilər ki, heç kəs onlardan şübhələnmədi: gecə yarısı bu çinayəti törədib ertəsi gün hay saldılar ki, Hacı xəstəlikdən vəfat edib. Hacı Əsədullahın varisləri əsil məsələdən xəbər tutmayıb ona yas saxladılar və hədsiz ehtiramla o məzlumu dəfn etdilər.

Fitnəkar varislər digər məhbusları Qəzvinə apardılar. Şəhərə çatan kimi onların hamısını amansızlıqla qətlə yetirdilər. Molla Tağının varisləri Qəzvinə çatmamışdan qabaq müxtəlif vasitələrlə camaatı hücuma hazırlamışdılar. Buna görə də onlar şəhərə daxil olan kimi, Qəzvin əhalisi o günahsız məzlumları görüb misilsiz bir qəddarlıqla vəhşi heyvanlar təki onların üstünə çumdu. Həmin hadisədə şəhid olan müqəddəs şəxslər içərisində Molla Tahir Şirazi və Molla İbrahim Məhəllati də vardı. Bu iki nəfər üləma idilər və öz düzgünlükləri, möminlikləri və gözəl əxlaqları ilə şöhrət tapmışdılar. Nadan kütlə ac yırtıçılar kimi bıçaq, xəncər, balta və s. ilə silahlanmış halda onlara hücum çəkib bədənlərini tikə-tikə doğradı. Onların əzaları o qədər doğranıb səpələnmiş və ayaq altında qalıb əzilmişdi ki, dəfn olunmağa bir şey qalmamışdı.

Ey mərhəmətli Tanrı, necə oldu ki, Qəzvin kimi bir şəhərdə inanılması mümkün olmayan belə vəhşi hərəkətlər baş verdi?! Qəzvin elə bir şəhər idi ki, orada yüzdən artıq üləma və din xadimi yaşayırdı; Qəzvin və qəzvinlilər bununla fəxr edirdi. Bu qədər alimin içərisində bir nəfər tapılmadı ki, o fitnəkar camaatın qarşısını alsın, o qaniçən qəddarlara mane olsun. Bir nəfər tapılmadı ki, soruşsun: axı nə üçün siz bu qədər zülmü və amansızlığı özünüzə rəva görürsünüz?! Bir nəfər yox idi ki, diqqət yetirib əsil alimlərlə bu qatillər arasında necə böyük bir fərq olduğunu anlasın. Özlərini islamın sirlərinin xəzinəsi bilən, elm və iman iddiasında olan kəslərin əməlləri bu idi, göz qabağında idi. Bu alimlərlə əvvəllər islam aləmində olmuş, öz elm və əməllərinin nuru ilə dünyanı işıqlandırmış müqəddəs şəxslər arasında nə qədər fərq var! Onlar da alim olublar, bunlar da alim idilər. Amma qaniçən və fitnəkar insanların nəzərində bu iki təbəqə arasında heç bir fərq yox idi. Bütün Qəzvində bir nəfər tapılmadı ki, qışqırıb desin: "Ey çirkin niyyətli və bəd əməlli zalımlar! Siz niyə bu qədər nadansınız? Niyə bu biabırçı işlərin meydanına atılmısınız? Sizin bu bəd əməllərinizi yalnız ən alçaq və ən çirkin məxluqlar törədə bilər. Bilin ki, çöldəki yırtıcılar da heç vaxt bu qədər dəhşətli hərəkətlər tutmazlar. Nə vaxta qədər qəflət yuxusunda olacaqsınız? Nə üçün ayılmırsınız?! Özünü ilahi sirlərin xəzinəsi bilən və peyğəmbərin naibi sayan şəxslərin belə rəzalətə yol verməsi dəhşətli hal deyilmi?! Ey islam ümməti, məgər sizin etiqad bəslədiyiniz Allah şəriətində buyurulmayıbmı ki, camaat namazının şərtlərindən biri imamcümənin düzgün və ədalətli şəxs olmasıdır?! Məgər bilmirsinizmi ki, camaat namazı yalnız imamçümənin qəlbi şər və pisliklərdən pak olduğu təqdirdə qəbul olunur?! Aydındır ki, siz bütün bu məsələləri bilirsiniz. Və öz ruhani rəhbərlərinizin əməllərinə və rəftarına bələdsiniz, onların zülm və sitəmini öz gözlərinizlə görürsünüz. Amma buna baxmayaraq, onların ardınca gedirsiniz, onların imamcümə olmasına razılaşırsınız, dini məsələlərin ixtiyarını onların əlinə vermisiniz, indiki və gələcək işlərinizin taleyini onlara tapşırmısınız. Bu nə qəflət, nə nadanlıq, nə cəhalətdir ki, ona giriftar olmusunuz?!

Xülasə, ruhani rəhbərlərin Qəzvində günahsız insanlara qarşı törətdiyi zülm və sitəmin sorağı ildırım sürətilə Tehrana çatdı. Hacı Mirzə Ağası bu işə bərk qəzəbləndi və acıqlı halda dedi: "Bilmirəm, Quranın hansı ayəsində, peyğəmbərin və imamların hansı hədisində deyilib ki, bir nəfərin qanını almaq üçün bir dəstə adam qətlə yetirilməlidir». Məhəmməd şah da Sədr Ərdəbilinin hiylə və xəyanətindən son dərəcə hirsləndi və onu Tehrandan Qum şəhərinə sürgün etdi. Bu iş Hacı Mirzə Ağasının ürəyindən oldu, çünki o özü çoxdan idi ki, bir bəhanə tapıb Sədr Ərdəbilini Tehrandan uzaqlaşdırmaq istəyirdi. Səbəbi də bu idi ki, baş vəzir Sədr Ərdəbilidən ehtiyat edirdi, onun məkrindən arxayın deyildi. Buna görə də Məhəmməd şah Sədr Ərdəbilini Quma göndərəndə, o bərk sevinmişdi.

Yuxarıda dedik ki, Hacı Mirzə Ağası Qəzvin hadisəsini eşidərkən çox qəzəblənmişdi. Bunu da demək lazımdır ki, Hacı Mirzə Ağası Qəzvin məzlumlarına ürəyi yandığı üçün yox, onunla ədavətdə olan Sədr Ərdəbilinin məkrli hərəkətinə görə özündən çıxmışdı. Baş vəzir, necə deyərlər, "Əlini sevdiyinə görə deyil, Müaviyəyə kin bəslədiyi üçün" Qəzvin hadisəsini eşidib qəzəblənmişdi. Son nəticədə o, Sədr Ərdəbilinin şahın qəzəbinə tuş gəldiyini, həqarət və zillətə düçar olduğunu görüb sevinmişdi. Şah və vəzir Molla Tağının həddini aşmış varislərini yerində oturtmaq üçün heç bir tədbir görmədilər, onlardan cavab istəmədilər. Buna görə onlar daha da ürəklənib nə yolla olursa-olsun Həzrət Tahirəni də qətlə yetirmək, onu da başqalarının halına salmaq fikrinə düşdülər. Həzrət Tahirə onların niyyətindən xəbər tutan kimi, dustaq olduğu evdən atası Molla Tağının yerinə Qəzvin imamcüməsi olmuş Molla Məhəmmədə aşağıdakı məzmunda bir məktub yazdı: "Sizin bütün səyləriniz əbəsdir, İlahi Nur sönən deyil. *"Kafirlər Allahın nurunu ağızları ilə söndurmək istərlər, lakin Allah, kafirlərin xoşuna gəlməsə də, Öz nurunu tamamlamayınca, buna imkan verməz" (Tövbə surəsi, 32-ci ayə)*. Əgər sədası ucalmış bu mübarək Əmr Tanrıya məxsusdursa və mənim sitayiş etdiyim Tanrı dünyanın yaradıcısıdırsa, gəl öz aramızda belə şərt kəsək ki, yaxın doqquz gün ərzində O məni sizin zülm zindanınızdan xilas edəcək, yox əgər doqquz gün keçəndən sonra azadlıq mənə nəsib olmasa, onda siz istədiyiniz cəzanı mənə verə bilərsiniz. Çünki bu halda mənim etiqadımın və iddiamın yanlışlığı təsdiq olunmuş və sübuta yetirilmiş sayılacaq». Molla Məhəmməd bu məktubu oxuduqdan sonra özünü o yerə qoymadı, amma bütün diqqətini topladı ki, Həzrət Tahirənin ona yazdıqları baş verməsin. Eyni zamanda o öz məqsədini, yəni Həzrət Tahirəni qətlə yetirmək istəyini həyata keçirmək üçün əlindən gələni edirdi. Elə bu vaxt Həzrət Tahirənin müəyyən etdiyi müddət başa çatmamış Həzrət Bəhaullah istədi ki, Həzrət Tahirəni Qəzvində həbsdən azad edib Tehrana gətirsin və bununla onun düşmənlərinə sübut etsin ki, ucalan çağırışilahi çağırışdır, Allahın qüdrəti qarşısında onların bütün tədbirləri faydasızdır. Həzrət Bəhaullah Ağa Məhəmməd Hadi Fərhadini yanına çağırıb ona tapşırıq verdi ki, Qəzvin məhbəsindən Həzrət Tahirəni azad edərək Tehranaonun evinə gətirsin. Eyni zamanda Həzrət Bəhaullah Məhəmməd Hadiyə bağlı bir məktub verib buyurdu: "Bu məktubu zövcən Xatuncan vasitəsilə Həzrət Tahirəyə çatdır. Xatuncana de ki, məktubu həbsdə olan Həzrət Tahirəyə çatdıra bilmək üçün, dilənçi paltarı geyib dilənmək bəhanəsilə Həzrət Tahirənin dustaq olduğu evin qapısını döysün və məktubu ona versin. Sən də Həzrət Tahirə evdən çıxana qədər qapının ağzında dayanmalısan. O,evdən çıxan kimi dərhal onunla birlikdə Tehrana doğru hərəkət etməlisən». Sonra Həzrət Bəhaullah əlavə etdi: "Mən öz adamlarımdan birinə göstəriş verəcəyəm ki, sürətlə çapan üç at götürüb gecə Qəzvin darvazasının ağzında səni gözləsin. Sən atları müəyyən bir yerdə saxla, sonra Həzrət Tahirəni götürüb həmən yerə get. Atlara minib kəsə yollarla Tehrana gəlin və çalışın ki, günəş çıxmamış Tehrana çatın. Tehranın darvazaları açılan kimi şəhərə daxil olun və birbaşa mənim evimə gəlin. Ehtiyatlı ol ki, heç kəs sənin sirrindən xəbər tutmasın. Tanrı sizə yol göstərəcək və sizi öz himayəsinin kölgəsində hifz edəcək». Ağa Məhəmməd Hadi mübarək göstərişə əsasən tam inamla Tehravdan Qəzvinə yollandı və Həzrət Tahirəni həbsdən azad etdi. Onlar saqsalamat Tehrana çatdılar və müəyyən olunmuş saatda Həzrət Bəhaullahın evinə daxil oldular.

İmamçümə Molla Məhəmməd və onun dostları, artıq deyildiyi kimi, Həzrət Tahirəni güclü nəzarət altında saxlayırdılar. Buna görə də onlar Həzrət Tahirənin qəflətən yoxa çıxmasından ildırım vurmuş adamlar kimi yerlərində donub qaldılar. Möminlər və dostlar da bu hadisədən heyrətə düşdülər, çünki onlar əsil məsələdən xəbərsiz idilər. Həzrət Tahirənin düşmənləri onu axtarmağa başladılar, bütün evləri bir-bir gəzdilər, axırda Həzrət Tahirəni tapmaqdan ümidlərini üzüb dayandılar. Onlar Həzrət Tahirənin müəyyən etdiyi müddətdə yoxa çıxdığını görüb heyrət içərisində qalmışdılar. Onların bəziləri bir qədər ayıldılar və anladılar ki, bu cür işlər bəşər qüvvəsi ilə həyata keçirilə bilməz. Buna görə də mübarək Əmrə iman gətirdilər və o əzəmətli çağırışın düzgünlüyünü etiraf etdilər. O günlər Əmrə iman gətirmiş şəxslərdən biri də Həzrət Tahirənin qardaşı Mirzə Əbdülvəhhab idi. Amma o, mübarək Əmrin yolunda bir xidmət göstərmədi və etiqadının həqiqiliyini sübut edən bir iş görmədi.

Həzrət Tahirə Tehrana gəlib Həzrət Bəhaullahın evinə daxil olduqdan sonra özünü hər cəhətdən arxayın hiss etdi, çünki Allah tərəfindən hifz edildiyini görürdü.O, Həzrət Bəhaullahın məqamının böyüklüyünü aydın şəkildə anlayırdı və bilirdi ki, hansı qüvvə və qüdrət inayət göstərərək, onu həbsdən xilas etmişdir. O, heç bir vasitəçi olmadan Həzrət Babın məqamından necə agah olmuşdusa, eləcə öz fəhminin gücü ilə Həzrət Bəhaullahın uca məqamını dərk etmişdi. Hələ 60-cı ildə Kərbəlada olarkən Həzrət Tahirə bir sıra şerlər yazmış, həmin şerlərdə tezliklə haqqın zühur edəcəyindən və özünün zühur edəcək haqqa inamından söz açmışdı. Mən (müəllif) Tehranda olarkən, Seyyid Məhəmməd Fətiül-məlihin evində Həzrət Tahirənin öz xətti ilə yazılmış şerlərini görmüşdüm. Həmin şerlərin hər bir hərfindən, hər bir kəlməsindən Həzrət Tahirənin Həzrət Bab ilə Həzrət Bəhaullahın məqamının əzəmətinə iman və inamı hiss olunurdu. Oradakı qəsidələrdən birində belə bir beyt vardı:

|  |  |
| --- | --- |
| |  | | --- | | **Parlaq günəş özünü göstərdi və aşiqlərin qanı Onun üzünün şövqü ilə zərrələr tək rəqs etməyə başladı.** | |

Həzrət Tahirə hər yerdə tam inam və əminliklə Həzrət Bəhaullahın məqamının böyüklüyündən danışır, əleyhdarları qarşısında bu fikri hədsiz cəsarətlə müdafiə edir və əsaslandırırdı, Məhz bu inamın və əminliyin nuru sayəsində o, məhbəsdə olduğu ən qaranlıq saatlarda xilas olmaq ümidini qoruyub saxlaya bilmişdi.

Həzrət Tahirənin Tehrana gəlişindən bir neçə gün keçdikdən sonra Həzrət Bəhaullah onu Xorasana getməyə hazırlaşan dostlarla birlikdə həmin diyara göndərmək qərarına gəldi. Həzrət Bəhaullah özü də bir neçə gün sonra Tehrandan Xorasana getmək niyyətində idi. Buna görə də Həzrət Bəhaullah öz qardaşı cənab Kəlimə tapşırdı ki, Həzrət Tahirəni və onun Qanitə adlı qulluqçusunu Tehrandan kənarda təhlükəsiz bir yerə aparsın, sonra isə oradan Xorasana yollansınlar. Və dönə-dönə xatırlatdı ki, son dərəcə ehtiyatlı olsunlar, çünki şəhər darvazasındakı mühafizəcilər şəhərdən çıxan qadına diqqət yetirib onun şəxsiyyətini aydınlaşdırmaq fikrinə düşə bilərlər; buna görə olduqca ayıq tərpənmək lazımdır ki, qarşıya bir maneə çıxmasın.

Cənab Kəlim bu əhvalatı mənə (müəllifə) belə nəql etmişdi: "Biz üç nəfər (Kəlim, Tahirə və Qanitə) mübarək əmrə əsasən yola düşüb Şimran darvazasından çıxdıq. Darvazada dayanmış məmurlar elə bil bizi görmədilər, bir söz demədilər, heç soruşmadılar ki, hara gedirsiniz. Tehrandan iki fərsəx uzaqlaşıb bir bağa çatdıq. Bağ suyu bol olan bir yerdə, dağın ətəyində yerləşirdi. Bağın içərisində heç kəsin yaşamadığı bir imarət var idi. Biz bağa girdik. Mən getdim ki, bağın sahibini tapıb ondan icazə istəyim. Bir qədər getdikdən sonra bağı suvarmaqla məşğul olan bir qoca kişiyə rast gəldim. Ondan soruşdum: "Bu bağın sahibi kimdir və haradadır?" Qoca dedi: "Burada heç kəs yoxdur. Bağın sahibi ilə icarəçisi arasında mübahisə düşüb və bağın sakinləri münaqişəni məhkəmədə həll etmək üçün Tehrana gediblər. Bağın sahibi də məndən xahiş edib ki, o qayıdana qədər buralardan muğayat olum». Mən sevinib qocaya dedim: "İçazə verirsənmi ki, bir neçə gün burada qalaq?" Qoça icazə verdi. Biz həmin bağda yerbəyer olduq. Nahar vaxtı qocanı da dəvət etdik ki, bizimlə nahar yeməyi yesin. Axşam mən Tehrana qayıtdım. Qoça bağban söz verdi ki, Həzrət Tahirəyə və Qanitəyə canlabaşla qulluq edəcək. Mən də dedim ki, gecə ya özüm gələcəyəm, ya da etibarlı adamlarımdan birini göndərib özüm sabah gələcəyəm və biz buradan Xorasana gedəcəyik. Tehrana çatan kimi hərfi-həyy Molla Bağırı bir nökərlə bərabər bağa göndərdim ki, Həzrət Tahirənin xidmətində olsunlar. Sonra hər şeyi Həzrət Bəhaullaha danışdım. Həzrət Bəhaullah bu əhvalatdan xoşhal oldu, həmən bağı "cənnət bağı" adlandıraraq, dedi: Allah öz qüdrətli əli ilə o bağı və o evi qabaqcadan sizin üçün hazırlayıb ki, Onu sevən kəslər orada dincəlib hər cəhətdən asudə olsunlar». Həzrət Tahirə bir həftə "çənnət bağı"nda qaldı, sonra isə Məhəmməd Həsən FətiülQəzvini və başqaları ilə birlikdə Xorasana yola düşdü. Həzrət Bəhaullah mənə göstəriş verdi ki, Həzrət Tahirənin Xorasana səfər etməsi üçün lazım olan bütün şeyləri hazırlayım və onu hər cəhətdən təmin edim. Mən də bu göstərişi yerinə yetirdim».

[[1]](http://web.archive.org/web/20061009210452/http:/www.bahai.az/lib/promin/nabil/dawn_breakers_az_15.shtml#11) Tehran nəzərdə tutulur.

[[2]](http://web.archive.org/web/20061009210452/http:/www.bahai.az/lib/promin/nabil/dawn_breakers_az_15.shtml#22) Xorasan nəzərdə tutulur.

**XVI fəsil. Əshabələrin Bedəştdə toplaşması**

Həzrət Tahirə Tehranı tərk edib Xorasana yola düşdükdən sonra Həzrət Bəhaullah cənab Kəlimə Ygöstəriş verdi ki, onun da Xorasana getməsi üçün lazımi hazırlıq görsün. Yola düşən zaman mübarək ailəsini cənab Kəlimə tapşırdı və buyurdu ki, ailəsinin rahatlığı üçün heç nəyi əsirgəməsin. Həzrət Bəhaullah Şahruda çatanda, cənab Onun hüzuruna gəldi. Cənab Qüddus Həzrət Bəhaullahın Xorasana yollandığını eşidən kimi məhz Onun pişvazına çıxmaq üçün Məşhəddən hərəkət etmişdi və dediyimiz kimi, Şahrudda Mübarək Hüzura yetişmişdi. O vaxtlar Xorasan vilayəti həyəcanlı günlər yaşayırdı. Həzrət Qüddusun və cənab Babülbabın mübarək Əmri təbliğ etməyə başlaması o tərəflərin camaatını qəflət yuxusundan oyatmışdı. Əmrin sədası ucaldıqdan sonra əhalidə müxalif əhvalruhiyyə yaranmışdı. Bir çoxları hədsiz sədaqət və səmimiyyətlə möminlər sırasına qoşulub Əmrə xidmət etməyə başlamışdı. Bəziləri də mübarək Əmrin yayılmasına, ilahi bayrağın yüksəlməsinə düşmən münasibət bəsləyərək, möminlərə qarşı heç bir hərəkətdən çəkinmirdi. İnsanlar hər tərəfdən həqiqəti öyrənmək və vəziyyəti aydınlaşdırmaq məqsədilə dəstə-dəstə Molla Hüseynin evinə gəlirdilər. O da həqiqəti axtaranları cənab Qüddusun hüzuruna göndərirdi. Molla Hüseynin evinə gedişgəliş o qədər çoxalmışdı ki, ölkənin səlahiyyət sahibləri narahat olmağa başlamışdılar. Bu vəziyyətdən qorxuya düşən şəhər hakimi bir neçə nəfərə göstəriş verdi ki, cənab Babülbabın yaxın xidmətçisi olan Həsən adlı şəxsi həbs etsinlər. Hakim bununla bir tərəfdən camaata öz gücünü göstərmək, digər tərəfdən də Babülbabı qorxuya salıb onun öz fəaliyyətini məhdudlaşdırmasına nail olmaq məqsədi güdürdü. Məmurlar Həsəni tutub ona cürbəcür əzab və işgəncə verdilər, ona qarşı ən təhqiramiz hərəkətlərə əl atdılar. Həsənin burnunu deşdilər və noxtalayıb şəhərin küçə və bazarlarında gəzdirməyə başladılar. Cənab Babülbab Həzrət Qüddusun hüzurunda olduğu zaman xidmətçisinin həbs edilməsindən xəbər tutdu. Həzrət Qüddusun bu xəbəri eşidib kədərlənməməsi üçün dərhal yerindən qalxdı və getməyə icazə istədi. Cənab Babülbab Həzrət Qüddusun hüzurundan çıxan kimi əshabələr onu dövrəyə aldılar və ərz etdilər ki, intiqam almaq üçün tədbir görmək, bu günahsız məzlumu tutub əzab-əziyyətə düçar etmiş zalımları öz cəzalarına çatdırmaq lazımdır. Onlar bunu az qala yalvararaq, Molla Hüseyndən xahiş edirdilər. Həzrət Babülbab əshabələri səbirli və təmkinli olmağa çağıraraq, buyurdu: "Pərişan olmayın, Həsənin tutulmasına görə narahatlıq keçirməyin, çünki Hüseyn sizinlədir və sizə söz verir ki, tezliklə Həsəni sağ-salamat sizə qaytaracaq". Əshabələr bu sözləri eşitdikdən sonra bir şey deməyə cürət etmədilər, amma ürəkləri düşmənlərdən intiqam almaq odu ilə alışıb-yanırdı. Onların bir qismi Məşhədin küçə və bazarlarına çıxıb "ya Sahib əz-zaman!" deyə qışqırmağa başladılar. Xorasan camaatı ilk dəfə idi ki, iman əhlinin "ya Sahib əz-zaman!" fəryadını eşidirdi. Əshabələr elə ucadan qışqırırdılar ki, onların səsi şəhərin hər yerində eşidilirdi. Bu hay-küyün sorağı qonşu məntəqələrə də çatdı və insanların qəlbinə və beyninə güclü təsir göstərdi. Əslində bu, insanların ehtimal etdiyi və sonralar baş vermiş böyük hadisələrin başlanğıcı idi. Əshabələr özlərini Həsəni noxtalayıb küçə və bazarda gəzdirən dövlət məmurlarına yetirdilər, onların hamısını öldürüb Həsəni xilas etdilər və onu Molla Hüseynin yanına gətirərək, hər şeyi olduğu kimi danışdılar. Cənab Babülbab əshabələrə dedi: "Siz Həsənin əzab və əziyyət çəkməsinə dözə bilmədiniz, bilmirəm, Hüseyn şəhid olanda nə edəcəksiniz".

O vaxtlar Saların qiyamı və özbaşınalıqları nəticəsində Məşhəddə qarışıqlıq hökm sürürdü. Şahzadə Həmzə Mirzə qiyamçıların qarşısını almaq üçün öz qoşunu ilə bərabər şəhərin dörd fərsəngliyində düşərgə salmışdı. O, əshabələrin hərəkətindən və qışqırığından xəbər tutan kimi, bir neçə nəfərə tapşırıq verdi ki, şəhərə getsinlər və Məşhəd hakiminin köməkliyi ilə Babülbabı həbs edib düşərgəyə onun hüzuruna gətirsinlər. Şahzadənin topxanasının rəisi olan Əbdüləli xan Marağai bu sərəncamı eşidib şahzadənin yanına getdi və dedi: "Əlahəzrət, mən özüm Molla Hüseynin tərəfdarlarından biriyəm. Sizə deyirəm: nə qədər ki, mən sağam, heç kəsin Molla Hüseynə qarşı hörmətsizlik etməsinə və onu incitməsinə imkan verməyəcəyəm. Ona görə də əvvəl məni öldürün, sonra isə nəzərdə tutduğunuz işi həyata keçirin». Həmzə Mirzə topxana rəisinin bu aydın və qətiyyətli sözlərini eşidib bərk təəccübləndi. Bu ağır məqamda şəhzadənin onun köməyinə böyük ehtiyacı var idi. Ona görə də Əbdüləli xanın həyəcanını sakitləşdirmək üçün dedi: "Mən də cənab Molla Hüseynlə görüşmüşəm, ona sonsuz hörmət və məhəbbət bəsləyirəm. Mən şəhərdə baş qaldırmış iğtişaşı yatırtmaq üçün bu məmurları göndərirəm ki, onu düşərgəyə gətirsinlər. Yoxsa mənim cənab Molla Hüseyni incitmək niyyətim olmayıb və yoxdur». Sonra şahzadə öz xətti ilə Molla Hüseynə bir məktub yazdı. Məktubda deyilirdi ki, şəhərdəki qarışıqlığa son qoyulması üçün o, bir neçə günlüyə düşərgəyə gəlsin və beləliklə, həm o düşmənlərin hücumundan qorunsun, həm də şahzadə onun hüzurundan faydalanmaq imkanı qazansın. Şahzadə həmçinin göstəriş verdi ki, ona məxsus olan qızılı çadırı onun əziz qonağı üçün düşərgənin yaxınlığında qursunlar.

Şahzadənin məktubu Babülbaba çatan kimi o, həmin məktubu Həzrət Qüddusa təqdim etdi və ondan məsləhət istədi. Həzrət Qüddus dedi: "Şahzadənin dəvətini qəbul edin. Bu dəvətin qəbul edilməsindən sizə bir zərər dəyməyəcək. Mən bu gecə hərfi-həyy Mirzə Məhəmmədəli Qəzvini ilə birlikdə Mazandarana doğru hərəkət edəcəyəm. Siz də bir müddətdən sonra əshabələrlə birgə qara bayrağlarla Xorasandan çıxıb mənə qoşulacaqsınız. Biz Tanrının müəyyən etdiyi yerdə bir-birimizlə görüşəcəyik». Molla Hüseyn özünü cənab Qüddusun ayaqlarına atdı və hədsiz sevinc içərisində dedi: "Sizin əmrinizi canlabaşla yerinə yetirəcəyəm». Cənab Qüddus Babülbabı qucaqlayıb onun alnından və gözlərindən öpdü və onu Tanrıya tapşırdı. Həmən gün axşam cənab Modla Hüseyn son dərəcə sakit və arxayın bir halda həmzə Mirzənin düşərgəsinə getdi. Əbdüləli xan bəzi mənsəb sahibləri ilə birlikdə Molla Hüseynin pişvazına çıxdı. Babülbab onun üçün qurulmuş çadıra daxil oldu. Cənab Qüddus həmən gecə Mirzə Məhəmməd Bağır Qainini və bir çox digər əshabələri hüzuruna çağırıb onlara təkidlə tapşırdı ki, bütün hallarda Həzrət Babülbaba itaət göstərsinlər və onun hər bir Əmrinə tabe olsunlar. O, həmçinin əshabələrə dedi: "Tezliklə siz ciddi imtahanlar qarşısında qalacaqsınız, böyük müsibətlər və fəlakətlər baş verəcək. Sizin bu imtahan və müsibətlərdən sağ çıxmağınız yalnız Babülbabın əmrlərinə itaət etməyinizdən asılıdır, sizin nicatınız o böyük insana sədaqətli olmağınızdadır». Bu sözləri dedikdən sonra Həzrət Qüddus əshabələrlə vidalaşıb Mirzə Məhəmmədəli Qəzvini ilə birlikdə Məşhəddən Mazandarana doğru yola düşdü.

Bir neçə gündən sonra cənab Qüddus Yolda Mirzə Süleyman Nuriyə rast gəldi. O, Həzrət Tahirənin Qəzvində həbsdən qurtulub Xorasana yollanmasını Həzrət Qüddusa xəbər verdi. Həmçinin Həzrət Bəhaullahın Tehrandan Xorasana doğru hərəkət etdiyini ona bildirdi. Mirzə Süleyman və Mirzə Məhəmmədəli cənab Qüddusla birlikdə yola düşdülər və Bedəştə çatdılar. Onlar Bedəştə çatanda səhər yenicə açılmışdı. Orada onlar Şahruda getmək niyyətində olan bir çox dostlara rast gəldilər. Şahruda yaxınlaşarkən, Ağa Məhəmməd hənasab onların ardınca gedən Mirzə Süleymanı gördü. Qüddus Ağa Məhəmməd hənasabdan öyrəndi ki, Həzrət Bəhaullahla Həzrət Tahirə Şahruddan Bedəştə gediblər; İsfahandan, Qəzvindən və digər İran şəhərlərindən gələn dostlar orada gözləyirlər ki, Həzrət Bəhaullahla birlikdə Xorasana yollansınlar. Həmin vaxt Mirzə Süleyman Ağa Məhəmməd hənasaba dedi: "Molla Əhməd Abdala de ki, bu gün səhər sənin üzərinə nur saçıldı, amma sən bundan xəbər tutmadın». Bu sözləri deyərkən, o, cənab Qüddusa işarə edirdi. Ağa Məhəmməd hənasab Bedəştə çatan kimi Həzrət Qüddusun Şahruda getdiyini Həzrət Bəhaullaha xəbər verdi. Həzrət Bəhaullah Molla Məhəmməd Müəllim Nuri ilə birlikdə günəş qürub edən zaman Bedəştdən Şahruda yollandı və ertəsi gün günəş çıxan vaxt onlar cənab Qüddusla bərabər Şahruddan Bedəştə qayıtdılar.

Yayın əvvəlləri idi. Həzrət Bəhaullah üç bağı icarəyə götürdü: birini Həzrət Qüddus üçün, birini Həzrət Tahirə və yoldaşları üçün, birini də Özü üçün. Bedəştdə toplaşmış möminlərin sayı səksən bir nəfər idi. Bütün bu insanlar Bedəştdə qaldıqları müddətdə Həzrət Bəhaullahın qonağı oldular. Həzrət Bəhaullah hər gün Mirzə Süleyman Nuriyə bir lövhə verirdi ki, dostların yığıncağında oxusun. Bedəştdə dostlardan hər birinə yeni ad verildi. O cümlədən, Mübarək Vücud "Bəha" adı ilə, hürufi-həyyin sonuncusu "Qüddus" adı ilə, cənab Qürrətüleyn "Tahirə" adı ilə tanındı. Bedəştdəki dostların hər biri üçün Həzrəti-Əlanın mübarək qələmindən ayrıca bir fərman çıxdı, fərmanların yuxarısında onların yeni adları yazılmışdı. Elə o vaxt köhnə qaydalara bağlı olan bir çox təqlidçilər Həzrət Tahirədən Həzrəti-Əlaya şikayət etmişdilər ki, o, köhnə qaydalara riayət etmir. Həzrəti-Əla buna cavab olaraq yazmışdı: "Əzəmətli Dilin "Tahirə" adlandırdığı bir şəxs barədə mən nə deyə bilərəm?!"

Xülasə, dostların Bedəştdə toplaşdığı günlərdə hər gün köhnə qaydalardan biri ləğv olunurdu. Dostlar bilmirdilər ki, bu dəyişiklikləri edən kimdir, insanlara bu adlar kim tərəfindən verilir. Hərənin gümanı bir yerə gedirdi. Yalnız məhdud sayda şəxslər o zaman Həzrət Bəhaullahın məqamından agah idilər və bilirdilər ki, bütün bu dəyişikliklərin mənbəyi O Həzrətdir, qorxub çəkinmədən bütün bu əmrləri verən Odur. Bedəştdəki hadisələrdən xəbərdar olan şəxslərdən biri də Şeyx Əbu Turab idi. Bir gün o, bu barədə aşağıdakıları nəql etdi: "Bedəştdə yığışdığımız zaman bir gün Həzrət Bəhaullah xəstələnib atağa düşdü. Cənab Qüddus ona baş çəkməyə gəldi və Həzrət Bəhaullahın sağ tərəfində əyləşdi. Qalan dostlar da tədricən Mübarək Hüzura toplaşdılar. Bu zaman təzə adı FətiülQəzvini olan Məhəmməd Həsən Qəzvini içəri girib cənab Qüddusa dedi: Həzrət Tahirə sizinlə görüşmək istəyir. Durun, onun bağına gedək. Həzrət Qüddus buyurdu: "Mən qərara gəlmişəm ki, daha Həzrət Tahirə ilə görüşməyim. Buna görə də onun yanına getməyəcəyəm». Məhəmməd Həsən təkrarən Qüddusa üz tutub xahiş etdi ki, Tahirəni görməyə getsin və əlavə etdi: Həzrət "Tahirə mütləq sizinlə görüşməlidir. Əgər siz getməsəniz, o özü bura gələcək». Həzrət Qüddus onun xahişinə etinasız qaldı. Belə olduqda, Məhəmməd Həsən qılıncını sıyırıb Həzrət Qüddusun qarşısına qoydu və dedi: "Mən sizsiz Tahirənin yanına qayıda bilmərəm. Əgər getmirsinizsə, onda bu qılıncla məni öldürün!". Həzrət Qüddus qəzəbli bir ahənglə buyurdu: "Mən heç vaxt Həzrət Tahirə ilə görüşməyəcəyəm və sənin dediyini də etməyəcəyəm». Məhəmməd Həsən Həzrət Qüddusun qarşısında diz çöküb boynunu hazır tutmuşdu ki, Həzrət Qüddus qılıncla onun boynunu vursun. Birdən Həzrət Tahirə hicabsız, bəzənibdüzənmiş halda məclisə daxil oldu. Məclis iştirakçıları bunu görüb dəhşətə gəldilər. Hamı yerində donub qalmışdı, çünki gözləmədikləri bir şeylə qarşılaşmışdılar. Onlar elə düşünürdülər ki, Həzrət Tahirəni hicabsız görmək mümkün olmayan bir işdir, nəinki onun əndamına, heç kölgəsinə də baxmağa icazə yoxdur. Çünki Həzrət Tahirəni Həzrət FatimeyiZəhraəleyhaəssalamın məzhəri hesab edirdilər, onu ismət və paklıq rəmzi bilirdilər. Həzrət Tahirə hədsiz təmkin və vüqarla keçib cənab Qüddusun sağ tərəfində əyləşdi. Adamların üzünə qorxu və dəhşət çökmüşdü, hamı həyəcanlı idi. rştarı bir tərəfdən hirs və qəzəb, digər tərəfdən də qorxu və xof bürümüşdü. Axı Həzrət Tahirə hicabsız onların qarşısında oturmuşdu! Bəziləri bu mənzərəyə tab gətirmədi. Həmin məclisdə olan Əbdülxaliq İsfahani bu halı görüb əli ilə boğazını çırdı və Həzrət Tahirənin qarşısından qaçaraq, qışqırağışqıra oradan uzaqlaşdı. Daha bir neçə nəfər də bu imtahandan çıxmadı və Əmrdən üz döndərib öz əvvəlki əqidəsinə qayıtdı. Bir çoxları isə Həzrət Tahirənin qarşısında matməəttəl dayanmışdılar, bilmirdilər ki, nə etsinlər. Cənab Qüddus öz yerində oturmuşdu, sıyrılmış qılıncı da əlində tutmuşdu. Üzündə qəzəb əlamətləri açıq-aşkar sezilirdi. Adama elə gəlirdi ki, Həzrət Tahirəni qılıncın bir zərbəsi ilə qətlə yetirmək üçün fürsət gözləyir. Amma Həzrət Tahirə qətiyyən heç nəyə fikir vermirdi, üzündən təmkin və arxayınlıq yağırdı. O, dostlara müraciət edib hədsiz bəlaqətlə Qurani-kərim üslubunda təsirli bir xütbə söylədi, axırda da Qurani-kərimdən bu ayəni oxudu: *«Həqiqətən, möminlər cənnət bağlarında və çaylar kənarında Qudrətli hökmdarın huzurundakı haqq məclisində olacaqlar" (Qəmər surəsi, 54-55-ci ayələr)*. Ayəni oxuduğu zaman o, Həzrət Bəhaullaha və cənab Qüddusa işarə etdi. Elə işarə etdi ki, camaat Həzrət Tahirənin "Qüdrətli hökmdar" deyərkən, bu iki mübarək vücuddan hansını nəzərdə tutduğunu anlaya bilmədi. Sonra Həzrət Tahirə buyurdu: «Həzrət Qaimin söyləyəcəyi o Söz mənəm. Və o sözü eşidən kimi dünyanın rəhbərləri baş götürüb qaçacaqlar». Bunu deyib üzünü Həzrət Qüddusa tutdu və soruşdu: "Nə üçün Xorasanda Əmrin mənafeyinə uyğun olan əsas işləri görməmisiniz?» Həzrət Qüddus cavab verdi: "Mən azad bir insanam, nəyi lazım və məsləhət bilirəmsə, onu da edirəm, dostlarımın və digər şəxslərin fikirlərini həyata keçirməyə borclu deyiləm». Bundan sonra Həzrət Tahirə məclis iştirakçılarına müraciət edib dedi: "Əlinizə yaxşı fürsət düşüb, onu qənimət bilin, şənlik edin. Bu gün bayram və ümumi şənlik günüdür. Elə bir gündür ki, keçmişə təqlid zəncirləri qırılıb. Hamınız ayağa durun və bir-birinizin əlini sıxın!"

Xülasə, o tarixi gündə məclis iştirakçılarının davranışında və baxışlarında qəribə bir dəyişiklik baş verdi. Bu, həyəcanlı bir gün idi. Həmin gün ibadətlərdə yeni qayda yarandı, köhnə qaydalar və əqidələr bir kənara qoyuldu. Bəziləri bunu bəyənir, bəziləri isə bu dəyişikliyi küfr və bidətçilik kimi qiymətləndirib deyirdilər: "İslam ehkamı heç vaxt ləğv oluna bilməz». Bir çoxları deyirdilər: «Həzrət Tahirəyə itaət etmək vacibdir, o nə deyirsə, yerinə yetirmək lazımdır». Başqaları isə belə düşünürdülər ki, cənab Qüddus Həzrəti-Əlanın naibidir və mütləq hakimdir. Bəziləri də bu hadisəyə yalanı doğrudan, mömini kafirdən ayırmaq üçün Allahın imtahanı kimi baxırdılar. Həzrət Tahirə hərdən cənab Qüpdusa itaət göstərməkdən boyun qaçırıb deyirdi: "Mən Qüddusu öz şagirdim sayıram. Həzrət Bab onu göndərib ki, mən onun təlim və tərbiyəsi ilə məşğul olum. Mən ona ayrı cür baxa bilmirəm». Digər tərəfdən də Həzrət Qüddus buyururdu: "Tahirə bu işlərdə yanlış yola düşüb, onun tərəfdarları da doğru yoldan uzaqlaşıblar». Cənab Qüddusla Həzrət Tahirə arasındakı bu mübahisə və mükalimə bir neçə gün davam etdi. Nəhayət, Həzrət Bəhaullah onların münasibətlərini yolu na qoydu, münaqişə aradan qalxdı və hamının diqqətini ilahi Əmrə xidmət göstərməyə yönəltdi. Dostların Be dəştdə toplaşmasının əsas məqsədi, yəni mübarək Əmrin istiqlalının və yeni nizamın başlanmasının elan edilməsi həyata keçdi. O gün sanki qiyamət gününün başlanmasından xəbər verən surun sədası eşidildi, yeni hökmlər və qaydalar elan olundu».

Bedəştdəki yığıncaq başa çatdıqdan sonra dostlar Mazandarana doğru yollandılar. Həzrət Bəhaullah göstəriş verdi ki, kəcavə hazırlasınlar. Cənab Qüddus və Həzrət Tahirə birlikdə kəcavəyə mindilər və Mazandarana tərəf yola düşdülər. Həzrət Tahirə yol boyu şerlər qoşub söyləyir, onun kəcavəsinin ardınca piyada gedən dostlar isə həmk \ şerləri uca səslə təkrar edirdilər. Onların səsi əks-səda verib dağa, düzə yayılırdı, köhnə qaydaların ləğv edildiyini və yeni günün başlandığını insanlara çatdırırdı.

Həzrət Bəhaullah iyirmi iki gün Bedəştdə qaldı və artıq deyildiyi kimi, əshabələrlə birlikdə Mazandarana doğru yola düşdü. O zaman bəziləri Həzrət Tahirənin üzündəki hiçabı bir kənara atmasından belə nəticə çıxardılaü ki, öz nəfslərini istəyinə uyğun olaraq, günah və pis işlə; törətməklə məşğul ola bilərlər. Şəriətin ləğv olunması məsələsi onların yanlış xəyalında belə təsəvvür doğurdu ki, zərərli meyillərə sərbəstlik vermək, əxlaq çərçivəsindən kənara çıxmaq, nəfsin istəklərini yerinə yetirmək olar. Ağılsız adamların bu xam xəyalları və yanlış fikirləri onların Tanrının qəzəbinə tuş gəlməsinə səbəb oldu. Belə ki, Mazandarana gedərkən Niyala kəndinə çatanda bir dəstə adam onlara hücum çəkdi. Nəfsin təhriki ilə hədlərini aşmış həmin ağılsızlar düşmənlərin əli ilə bəlaya düçar oldular ki, ağıl sahibləri bundan ibrət götürüb Tanrının müəyyən etdiyi həddi gözləsinlər və Allahın qanunlarını ləyaqətlə qorusunlar. Mən (Nəbil) Həzrət Bəhaullahın mübarək dilindən həmin hadisəni belə eşitmişəm: "Niyala kəndinə çatanda istirahət etmək üçün dağın ətəyində dayandıq. Səhərə yaxın hücum edən şəxslərin dağın başından bizə tərəf atdıqları daşların səsinə oyandıq. Onlar elə güclü hücuma keçmişdilər ki, bizim yoldaşlarımız qorxuya düşüb qaçmağa başladılar. Mən öz libasımı cənab Qüddusa geyindirib onu təhlükəsiz bir yerə göndərdim. Sonradan özüm də ona qoşulmaq fikrində idim. Amma ora gedəndə, Qüddusu tapmadım, oradan çıxıb getmişdi. Niyalada Həzrət Tahirədən və Mirzə Abdullah Şirazi adlı bir gəncdən başqa heç kəs qalmamışdı. Hücum şiddətli idi, bütün çadırlar çırılmışdı. Mən Tahirəni qorumaq üçün o şirazlı gəncdən savayı bir kəsi tapmadım. O, igid və iradəli bir gənc idi. Qılıncını əlində tutub tam şücaətlə bizim mallarımızı qarət etmək üçün hücum çəkən adamların qarşısını kəsmişdi. Bir neçə yara alsa da, bizim mallarımızı qorumaq üçün çanından belə keçməyə hazır idi. Mən o adamların qarşısına çıxıb nəsihət verməyə başladım, onları başa salmaqa çalışdım ki, quldurluq və soyğunçuluq yaxşı iş deyil. Mənim nəsihətim təsir göstərdi, onlar hətta qarət etdikləri bəzi malları geri qaytardılar».

Xülasə, Həzrət Bəhaullah cənab Tahirə və onun qulluqçusu ilə birlikdə Nura getdi. Həzrət Tahirəni qorumağı Şeyx Əbu Turaba həvalə etdi. Bu arada düşmənlər var qüvvələri ilə çalışırdılar ki, Məhəmməd şahı Həzrət Bəhaullaha qarşı qəzəbləndirsinlər. Onlar şaha deyirdilər: "Şahrudda və Mazandaranda baş verən hadisələrin əsas səbəbkarı və günahkarı şəxsən Həzrət Bəhaullahın özüdür». O qədər dedilər ki, axırı şahın Həzrət Bəhaullahın həbsinə fərman verməsinə nail oldular. Deyilənə görə, Məhəmməd şah düşmənlərin Həzrət Bəhaullah barədə dediklərini eşidəndən sonra bir gün bərk qəzəblənərək, söyləmişdi: "Onun atası mənim məmləkətimə böyük xidmətlər göstərdiyinə görə, mən indiyədək Onun barəsində eşitdiklərimə əhəmiyyət vermirdim. Amma bu dəfə qərara gəlmişəm ki, Onu edam edim». Şahın Tehrandakı əyanlarından birinin oğlu Mazandaranda yaşayırdı. Şah ona göstəriş verdi ki, oğluna Həzrət Bəhaullahı tutub Tehrana gətirmək barədə xəbər göndərsin. Bu şəxsin oğlu Həzrət Bəhaullahın səmimi və həqiqi tərəfdarlarından idi. İş elə gətirdi ki, onun Həzrət Bəhaullahı öz evinə dəvət etdiyi günün gecəsi Tehrandan göndərilmiş hökmü ona çatdırdılar. Gənc həmin hökmü görüb çox pərişan oldu, amma bu barədə heç kimə bir söz demədi. Gəzrət Bəhaullah onun evində qonaq olarkən, üzündəki hüzn və kədəri sezdi və nəsihətamiz bir ahənglə buyurdü: «Hər bir işdə Tanrıya arxalan!" Ertəsi gün Tehrandan bir süvari gəldi və Həzrət Bəhaullahın qonaq olduğu evin sahibinə yaxınlaşıb Mazandaran ləhcəsi ilə ucadan dedi: “Məhəmməd şah öldü». Gənc ev sahibi bu xəbəri eşidən kimi, üzündəki kədər yoxa çıxdı və bütün əhvalatı Həzrət Bəhaullaha nəql etdi. Nəticəsi bu oldu ki, o daha bir gün möhtərəm qonağının hüzurundan bəhrələnmək imkanı qazandı.

Cənab Qüddusa gəldikdə isə, o, yolda düşmənlərin əlinə keçdi və Sari şəhərində oranın böyük müctəhidlərindən sayılan Mirzə Məhəmməd Tağının evində dustaq edildi. Qalan əshabələr isə Niyala hadisəsindən sonra ətrafa səpələndilər və Bedəştdə baş vermiş qəribə hadisələri digər möminlərə danışdılar.

**XVII fəsil. Həzrət Babın Çehriq Qalasında dustaq edilməsi**

Yuxarıda haqqında danışdığımız Niyala hadisəsi hicri 1264-cü il şaban ayının ortalarında (1848-ci il iyul ayının ortalarında) baş verdi. Həmin ayın sonlarında Həzrət Babı Təbrizə apardılar. Zülmkarlar O Həzrətə qarşı heç bir təhqir və hörmətsizlikdən çəkinmədilər. Beləliklə, Həzrət Bəhaullah və əshabələr Niyalada düşmənlərin hücumuna məruz qalarkən, Həzrət Bab da düşmənlər tərəfindən Təbrizə aparıldı. Həzrət Bəhaullah və əshabələr cahillərin əlindən zülm çəkdikləri zaman Həzrət Bab da daş ürəkli düşmənlər tərəfindən incidildi. Sonra Həzrət Bab Hacı Mirzə Ağasının Əmrinə əsasən Çehriqə aparılaraq, Yəhya xan Kürdə təhvil verildi. Bu Yəhya xanın bacısı Məhəmməd şahın zövcəsi və vəliəhdin anası idi. Mirzə Ağası Yəhya xana bərk-bərk tapşırmışdı ki, Həzrət Babla Əli xan Makuyi kimi rəftar etməsin və Həzrət Babın heç bir tərəfdarının Onun hüzuruna getməsinə imkan verməsin. Bu göstəriş Yəhya xana nə qədər qətiyyətlə verilsə də, o, baş vəzirin Əmrini yerinə yetirə bilmədi. Çünki o, öz Məhbusunun simasında qüdrət və böyüklük əlamətlərini gördükdə, qəlbində Həzrət Baba qarşı güclü məhəbbət oyandı və Mirzə Ağasının göstərişini büsbütün unutdu. Çehriqdə yaşayan kürdlər şiələrə Maku kürdlərindən də artıq ədavət bəsləyirdilər, bununla belə onlar ürəkdən Həzrət Babın vurğunu oldular, tam sədaqətlə Ona bağlandılar. Onların hər biri səhər evdən çıxandan sonra öz rəsmi işinə başlamazdan öncə Həzrət Babın saxlandığı yerə gedir, ondan feyz və bərəkət diləyirdilər. İnsanlar həmin yerə müqəddəs bir məkan kimi səcdə edir, orada mənəvi dayaq axtarır, Həzrət Babdan gördükləri qəribə işləri bir-birlərinə danışırdılar. Yəhya xan heç kəsin Mübarək Hüzura qovuşmasına maneçilik törətmirdi. Ziyarətçilərin sayı o qədər çox idi ki, Çehriq onlara darlıq edirdi. Buna görə də dostlar qaladan bir saatlıq məsafədə yerləşən və Əskişəhər adlanan köhnə Çehriqdə qalmalı olurdular. Həzrət Bab nə istəyirdisə, köhnə Çehriqdən alınıb Onun dustaq olduğu yerə gətirilirdi. Bir gün Həzrət Bab buyurdu ki, Onun üçün bal alsınlar. Bal gətirildikdə, o, qiymətini soruşdu və gerçək qiymətdən baha olduğunu görüb dedi: "Bundan ucuz və bundan daha yaxşı bal tapmaq mümkündür. Mən əvvəllər tacir olmuşam. Siz gərək bütün işlərdə və bütün məsələlərdə mənim yolumla gedəsiniz. Qonşularınızı aldatmayın və ehtiyatlı olun ki, heç kəs sizi aldatmasın. Sizin rəhbərinizin yolu budur!" Doğrudan da, heç kəs heç bir məsələdə Həzrət Babla həqiqətə zidd olan bir tərzdə rəftar edə bilmirdi və O Həzrət heç zaman heç kəsə, hətta ən gücsüz adama qarşı ədalət və insafdan uzaq olan münasibətlə razılaşmırdı. Həzrət Bab əlavə etdi: "Bu balı sahibinə qaytarın və qiyməti bundan ucuz olan daha yaxşı bal alın!"

İnsanların Çehriq qalasında dustaq olan Həzrət Babın yanına axışması və tanınmış şəxslərin Ona iman gətirməsi barədə xəbərlər hökumətə çatır, səlahiyyət sahiblərinin pərişanlığını daha da artırırdı. Xoy şəhərində olan bir çox alimlər, zadəganlar və dövlət məmurları mübarək Əmrə iman gətirdilər və Həzrət Babın yaxın tərəfdarları sırasına qoşuldular. Bunların içərisində Mirzə Məhəmmədəli və onun qardaşı Böyükağa da vardı. Bu iki şəxs o tərəflərin məşhur zədəkanlarından sayılırdılar. Onlar Əmrə xidmət göstərməyə başlayıb onu bütün təbəqələrdən olan həmyerliləri arasında təbliğ edirdilər. Nəticədə Xoy ilə Çehriq arasında daim çoxsaylı möminlərin get-gəlini müşahidə etmək olardı.

O vaxtlar Xoy şəhərinin yüksək məqamlı alimlərindən və ədiblərindən biri olan Mirzə Əsədullah mübarək Əmrə kəskin düşmən münasibət bəsləyirdi. Onun düşmənçiliyi o qədər güclü idi ki, dostlardan heç birinin Əmri ona təbliğ etməyə cürəti çatmırdı. Bir gün o, bir yuxu gördü və yuxusunu heç kəsə danışmadan ürəyində bəzi mətləblər tutdu. Bundan sonra o, Mirzə Məhəmmədəlinin vasitəsilə Mübarək Hüzura bir məktub göndərdi. Məktubda deyilirdi: "Mən ürəyimdə üç mətləb tutmuşam, xahiş edirəm, deyin, bunlar hansı mətləblərdir?" Bir neçə gündən sonra o, Həzrət Babdan onun yuxusunu və nəzərdə tutduğu mətləbləri aydın şəkildə şərh edən bir cavab aldı. Bunu görən Mirzə Əsədullah mübarək Əmrə iman gətirdi və Ona o qədər bağlandı ki, piyada getməyə adət etməsə də, Mübarək Hüzura qovuşmaq üçün Xoydan Çehriq qalasınadək çətin və daşlı yolu piyada qət etdi. Yoldaşları nə qədər onu ata mivdirməyə çalışsalar da, o, razılaşmayıb dedi: "Piyada getmək daha yaxşıdır". Mübarək Hüzura qovuşduqdan sonra onun imanı daha da gücləndi və özündə hədsiz şücaət duydu. Bu iman və şücaət həyatının sonuna qədər onu tərk etmədi. Həzrəti-Əla ona "Dəyyan" ləqəbi vermişdi.

Həmin il Həzrəti-Əla dostlarından və tərəfdarlarından qırx nəfərinə göstəriş verdi ki, hərəsi mübarək Əmrin doğruluğunu isbat edən bir risalə yazsın, özü də bu, Quran ayələri və hədislərlə əsaslandırılmış olsun. Onların hamısı bu göstərişi yerinə yetirdi. Hərəsi bir risalə yazıb Mübarək Hüzura təqdim etdi. Həzrət Bab Mirzə Əsədullahın risaləsini bəyəndi və onu xeyli təriflədi. "Dəyyan" ləqəbini də ona elə o vaxt verdi. Və onun şərəfinə «Hürufat" lövhəsini qələmə aldı. Dəyyan bu lövhəni oxuduqdan sonra dedi: "Əgər Həzrət Nöqteyi-Ülanın başqa əsərləri olmasaydı, bu mübarək lövhə onun dəvətinin düzgünlüyünü sübut etmək üçün kifayət edərdi". Bu lövhə yayıldıqdan sonra "Bəyan" əhli bu lövhədə nəzərdə tutulan mübarək məqsədi başa düşmədi. Bəziləri elə düşündülər ki, bu lövhə cəfr[[1]](http://web.archive.org/web/20061009210400/http:/www.bahai.az/lib/promin/nabil/dawn_breakers_az_17.shtml" \l "1) elminin təfsirinə həsr olunub. Bir sözlə, onun başlıca məqsədi gizli qaldı. O vaxta qədər ki, cənab Mübəlliğ Şirazi Akka zindanında məhbus olan Həzrət Bəhaullahdan bu mübarək lövhənin sirlərini açmağı xahiş etdi. Və Həzrət Bəhaullah «Hürufat" lövhəsinin sirlərini şərh edən bir lövhə yazdı, orada göstərdi ki, «Hürufat" lövhəsinin əsas məqsədi "Allahın üzə çıxardığı Kəsin" zühurunun müjdəsini verməkdir. Həmin Şəxs Həzrət Babın öz dəvətini elan etməsindən 19 il sonra Zühur edəcəkdir. "Hürufat" lövhəsindəki "müstəğas"[[2]](http://web.archive.org/web/20061009210400/http:/www.bahai.az/lib/promin/nabil/dawn_breakers_az_17.shtml#2) sözü də bir sirr olaraq qalırdı. Heç kəs onun mənasını bilmirdi. Həzrət Bəhaullah bu sirri də açdı. Həzrəti-Əlanın işlətdiyi "müstəğas" sözü "Bəyan" əhlinin "Allahın üzə çıxardığı Kəsi" tanımasına mane olan amillərdən biri idi. Onlar bu sözün əsil mənasını bilmədikləri üçün bir çoxları "Allahın üzə çıxardığı Kəsə", yəni Həzrət Bəhaullaha və Onun iddiasının doğruluğuna inanmırdılar. Lakin Həzrət Bəhaullah həmin lövhəni qələmə alıb "müstəğas" sözünün mənasını açdıqdan sonra həqiqəti axtaranların yolundan bu maneə götürüldü. Xülasə, Mirzə Əsədullah Dəyyan hədsiz şücaətlə mübarək Əmri təblş edirdi və heç kəsdən qorxub çəkinmirdi. Bu məsələ baş və zirin yaxın dostlarından olan atasına çox ağır gəlirdi Nəhayət, o öz oğlundan Hacı Mirzə Ağasıya şikayət etdi. O zaman baş verən və hökumətin narahatlığına səbə olan hadisələrdən biri də bu idi ki, Hindistandan bir dərviş gəlib Mübarək Hüzura qovuşmuşdu və Həzrət Babla görüşdükdən sonra mübarək Əmrin doğruluğunu qəbul etmiş, imanını açıq şəkildə bildirmiş və Əskişəhərdə Əmri hədsiz hərarətlə camaata təbliğ etməyə başlamışdı. Həzrəti-Əla ona "Qəhrullah" adı vermişdi. Onu görən hər bir kəs onun şəxsiyyətinin kamilliyinə və imanının gücünə heyran qalırdı. Bəziləri elə zənn edirdilər ki, bu dərviş ilahi dinin carçısıdır, amma o özü heç zaman belə bir məqama iddia etmirdi. Dərviş Qəhrullah deyirdi: "Mən Hindistanda yaşayarkən, məşhur hakimlərdən birinin yanında işləyirdim. Bir gün Həzrət Bab yuxuma girib mənə dedi: "Bu qızılgümüşü özündən uzaq et, Azərbaycandakı Çehriq qalasına gəl, mənimlə görüş, öz könlünün Məhbubunun hüzuruna tələs!" Mən də Onun əmrinə əməl edib gəldim və öz qəlbimin muradına yetişdim".

Dərviş Qəhrullahın Çehriq kürdləri arasında yaratdığı canlanmanın sorağı əvvəlcə Təbrizə, oradan da Tehrana yetişdi. Tehrandan fərman verildi ki, Həzrət Babı Təbrizə köçürsünlər, bəlkə bununla canlanmaya və həyəcana son qoymaq mümkün oldu. Yeni fərman oraya çatmamış Həzrət Bab cənab Əzim vasitəsilə dərviş Qəhrullaha xəbər göndərdi ki, Hindistana qayıtsın, gəldiyi yolla piyada və təkbaşına çıxıb getsin və orada Əmrə xidmət etməklə məşğul olsun. Bundan əlavə Həzrət Bab cənab Əzimə dedi: "Xoyda yaşayan Mirzə Əbdülvəhhab Turşiziyə xəbər çatdır ki, tez Urmiyaya gəlsin və orada mənimlə görüşsün. Həmçinin Təbrizdə Seyyid İbrahim Xəlilə mənim adımdan de ki, tezliklə Təbrizdə Nəmrud atəşi şölələnəcək, amma möminlərə əziyyət yetişməyəcək. Mən yaxın vaxtlarda Təbrizə gələcəyəm". Dərviş Qəhrullah Həzrət Babın göstərişini alan kimi dərhal itaət edib yola düzəldi. Ona yoldaşlıq etmək istəyən şəxslərə isə dedi: "Siz bu səfərin məşəqqətlərinə dözə bilməzsiniz, əgər getsəniz, yolda mütləq həlak olarsınız. Bundan əlavə Həzrət Bab mənə tapşırıb ki, vətənimə tək qayıdım". Kimisi ona yol xərci, kimisi libas verirdi, amma o, heç kəsdən heç nə qəbul etmədi, tənha və piyada əsasını götürüb yola düşdü. Heç kəs onun başına nə gəldiyini bilmədi və onun sonrakı taleyi məlum olmadı.

"Ənis" ləqəbli Mirzə Məhəmmədəli Zünuzi o vaxtlar Təbrizdə yaşayırdı. O, Həzrət Babın Çehriqdə olduğunu eşidən kimi Mübarək Hüzura yollanmaq istədi. Onun atalığı, Təbrizin nüfuzlu əyanlarından biri sayılan Seyyid Əli Zünuzi cənab Ənisi bu fikirdən daşındırmaq üçün əlindən gələni etdi. Axırda bu qərara gəldi ki, Ənisi ev dustağı etsin və bayıra çıxmağa qoymasın. Cənab Ənis bu hala dözməyib xəstələndi. Həzrəti-Əlanı Çehriqdən Təbrizə gətirib yenidən Çehriqə qaytardıqları müddət ərzində o, həmin vəziyyətdə idi.

Şeyx Həsən Zünuzi bu barədə mənə (müəllifə) bunları danışmışdır: «Həzrət Bab cənab Əzimə səfərə çıxmaq Əmri verdikdən sonra mənə də tapşırdı ki, Makuda və Çehriqdə yazılmış bütün lövhələri toplayıb o zaman Təbrizdə olan Seyyid İbrahim Xəlilə verim və ona söyləyim ki, bu ilahi əmanətləri gözbəbəyi kimi qorusun. Mən Təbrizdə olarkən, Seyyid Əli Zünuzi ilə yaxınlığım olduğu üçün tez-tez onun yanına gedirdim. O, daim cənab Ənisdən ötr^u narahatlıq keçirirdi və onun barəsində deyirdi: "Mənə elə gəlir ki, bu oğlan dəli olub. O, məni bədnam edib. Bilmirəm, onun rəftarı nəticəsində mənə üz vermiş bu rüsvayçılıqdan necə qurtarım". Bir gün o, mənə dedi: "Şeyx Həsən, siz gedin onunla görüşün, bir qədər ona nəsihət verin, qoy heç olmasa öz imanını gizli saxlasın, bu qədər ahnalə çəkməsin". Mən Seyyid Əli Zünuzinin təklifinə əsasən hər gün cənab Ənisin yanına gedirdim, görürdüm ki, daim ağlayır, göz yaşları dayanmaq bilmir. Həzrət Bab Təbrizdən ikinçi dəfə Çehriqə aparıldıqdan sonra bir gün Ənisi görməyə getdim. Gördüm ki, halı dəyişib, qəmi və kədəri yoxa çıxıb, üz-gözündən sevinc və fərəh yağır. Məni görçək bərk sevindi, məni qucaqlayıb dedi: "Mənim sevimli Ağamın gözləri sənə baxıb, sənin gözlərin də o Nurani Çöhrəni görmək şərəfinə nail olub. İndi gəl, sənə danışım ki, mənim kədərim necə sevincə çevrilib: Həzrət Bab yenidən Çehriqə qaytarıldıqdan sonra burada məhbus olub heç nə edə bilmədiyim üçün bərk təsirləndim. Qəlbən Həzrət Baba müraciət edib dua oxumağa, yalvarmağa başladım və dedim: "Ey mənim könlümün Məhbubu, görürsən ki, mən necə də acizəm, zindanda əsirəm. Sən özün görür və bilirsən ki, mənim hüzuruna yetişmək istəyimin həddi-hüdudu yoxdur. Ey mehriban Ağam, rica edirəm, qəlbimə hakim kəsilmiş bu ümidsizlik zülmətini öz Nurlu Simanın işığı ilə aradan qaldır!.». Bu çür dua edib yalvarırdım, özümü büsbütün unutmuşdum. Birdən Həzrət Babın səsini eşitdim: "Məhəmmədəli, ayağa dur!" Baxıb gördüm ki, mehriban Ağamın nurlu camalı gözlərim önündədir, incə bir təbəssümlə nəzərlərini mənə dikib. Mən özümü Onun mübarək qədəmlərinə atdım. O, buyurdu: "Sevin, vəd olunmuş saat yaxınlaşır. Tezliklə bu Təbriz şəhərində camaatın gözü qarşısında məni çarmıxa çəkəcəklər, mən düşmən güllələrinə hədəf olacağam. Bu böyük nemətdə səndən başqa heç kəsi özümə şərik etməyəcəyəm. Sənə müjdə verirəm: o gün sən də mənimlə birlikdə şəhidlik şərabını içəcəksən. «Həqiqətən də, bu, yalan Vədə deyildir". Özümə gələndə, gördüm ki, sevinc və şadlıq dəryasına qərq olmuşam. Dünyanın qəmi və kədəri mənim bu sevincimin qarşısında heç bir şeydir. Hələ də o Mübarək Səs qulağlarımdan getməyib, gecə-gündüz o Nurlu Sima gözlərim önündən çəkilmir. O incə təbəssümü yada saldıqca, həbsdə olduğumun fərqinə varmıram. Əminəm ki, mehriban Ağamın verdiyi vədə gerçəkləşəcək, vəd olunmuş saat yetişəcək". Mən ona tövsiyə etdim ki, səbirli olsun və bu məsələni hamıdan gizli saxlasın. Cənab Ənis mənə söz verdi ki, bu sirri heç kəsə açmayacaq və Seyyid Əli Zünuzi ilə mehribancasına rəftar edəcək. Mən dərhal cənab Ənisin yanından çıxıb Seyyid Əlinin görüşünə tələsdim və ona dedim ki, oğlunuzun davranışı dəyişib. Bunun nəticəsində Ənis həbsdən qurtuldu, qohuməqrəbası ilə yaxşı rəftar etməyə başladı. Ta o vaxta qədər ki, şəhidlik günü yetişdi. Həmən gün o özünü Məhbubuna fəda etdi. Bütün Təbriz camaatı onun öz Məhbubunun yolunda canını qurban verməsinin şahidi oldu və ondan ötrü göz yaşı tökdü".

Şeyx Həsən Zünuzi bu barədə mənə (müəllifə) bunları danışmışdır: «Həzrət Bab cənab Əzimə səfərə çıxmaq Əmri verdikdən sonra mənə də tapşırdı ki, Makuda və Çehriqdə yazılmış bütün lövhələri toplayıb o zaman Təbrizdə olan Seyyid İbrahim Xəlilə verim və ona söyləyim ki, bu ilahi əmanətləri gözbəbəyi kimi qorusun. Mən Təbrizdə olarkən, Seyyid Əli Zünuzi ilə yaxınlığım olduğu üçün tez-tez onun yanına gedirdim. O, daim cənab Ənisdən ötr^u narahatlıq keçirirdi və onun barəsində deyirdi: "Mənə elə gəlir ki, bu oğlan dəli olub. O, məni bədnam edib. Bilmirəm, onun rəftarı nəticəsində mənə üz vermiş bu rüsvayçılıqdan necə qurtarım". Bir gün o, mənə dedi: "Şeyx Həsən, siz gedin onunla görüşün, bir qədər ona nəsihət verin, qoy heç olmasa öz imanını gizli saxlasın, bu qədər ahnalə çəkməsin". Mən Seyyid Əli Zünuzinin təklifinə əsasən hər gün cənab Ənisin yanına gedirdim, görürdüm ki, daim ağlayır, göz yaşları dayanmaq bilmir. Həzrət Bab Təbrizdən ikinçi dəfə Çehriqə aparıldıqdan sonra bir gün Ənisi görməyə getdim. Gördüm ki, halı dəyişib, qəmi və kədəri yoxa çıxıb, üz-gözündən sevinc və fərəh yağır. Məni görçək bərk sevindi, məni qucaqlayıb dedi: "Mənim sevimli Ağamın gözləri sənə baxıb, sənin gözlərin də o Nurani Çöhrəni görmək şərəfinə nail olub. İndi gəl, sənə danışım ki, mənim kədərim necə sevincə çevrilib: Həzrət Bab yenidən Çehriqə qaytarıldıqdan sonra burada məhbus olub heç nə edə bilmədiyim üçün bərk təsirləndim. Qəlbən Həzrət Baba müraciət edib dua oxumağa, yalvarmağa başladım və dedim: "Ey mənim könlümün Məhbubu, görürsən ki, mən necə də acizəm, zindanda əsirəm. Sən özün görür və bilirsən ki, mənim hüzuruna yetişmək istəyimin həddi-hüdudu yoxdur. Ey mehriban Ağam, rica edirəm, qəlbimə hakim kəsilmiş bu ümidsizlik zülmətini öz Nurlu Simanın işığı ilə aradan qaldır!.». Bu çür dua edib yalvarırdım, özümü büsbütün unutmuşdum. Birdən Həzrət Babın səsini eşitdim: "Məhəmmədəli, ayağa dur!" Baxıb gördüm ki, mehriban Ağamın nurlu camalı gözlərim önündədir, incə bir təbəssümlə nəzərlərini mənə dikib. Mən özümü Onun mübarək qədəmlərinə atdım. O, buyurdu: "Sevin, vəd olunmuş saat yaxınlaşır. Tezliklə bu Təbriz şəhərində camaatın gözü qarşısında məni çarmıxa çəkəcəklər, mən düşmən güllələrinə hədəf olacağam. Bu böyük nemətdə səndən başqa heç kəsi özümə şərik etməyəcəyəm. Sənə müjdə verirəm: o gün sən də mənimlə birlikdə şəhidlik şərabını içəcəksən. «Həqiqətən də, bu, yalan Vədə deyildir". Özümə gələndə, gördüm ki, sevinc və şadlıq dəryasına qərq olmuşam. Dünyanın qəmi və kədəri mənim bu sevincimin qarşısında heç bir şeydir. Hələ də o Mübarək Səs qulağlarımdan getməyib, gecə-gündüz o Nurlu Sima gözlərim önündən çəkilmir. O incə təbəssümü yada saldıqca, həbsdə olduğumun fərqinə varmıram. Əminəm ki, mehriban Ağamın verdiyi vədə gerçəkləşəcək, vəd olunmuş saat yetişəcək". Mən ona tövsiyə etdim ki, səbirli olsun və bu məsələni hamıdan gizli saxlasın. Cənab Ənis mənə söz verdi ki, bu sirri heç kəsə açmayacaq və Seyyid Əli Zünuzi ilə mehribancasına rəftar edəcək. Mən dərhal cənab Ənisin yanından çıxıb Seyyid Əlinin görüşünə tələsdim və ona dedim ki, oğlunuzun davranışı dəyişib. Bunun nəticəsində Ənis həbsdən qurtuldu, qohuməqrəbası ilə yaxşı rəftar etməyə başladı. Ta o vaxta qədər ki, şəhidlik günü yetişdi. Həmən gün o özünü Məhbubuna fəda etdi. Bütün Təbriz camaatı onun öz Məhbubunun yolunda canını qurban verməsinin şahidi oldu və ondan ötrü göz yaşı tökdü".

[[1]](http://web.archive.org/web/20061009210400/http:/www.bahai.az/lib/promin/nabil/dawn_breakers_az_17.shtml#11) Hərflər əsasında fal açmaq.

[[2]](http://web.archive.org/web/20061009210400/http:/www.bahai.az/lib/promin/nabil/dawn_breakers_az_17.shtml#22) Hərfi mənası "kömək istənilən, imdad dilənən şəxs" deməkdir.

**XVIII fəsil. Təbrizdə vəliəhdin iştirakı ilə məclis təşkil edilməsi**

Həzrəti-Əla bilirdi ki, həyatının sonu yaxınla, şır. Buna görə də öz tərəfdarlarına əmr etdi ki, hərəsi Çehriqdən bir tərəfə getsin. Özü isə sakit halda və hədsiz itaətkarlıqla taleyin hökmünü gözləməyə başladı. Nəhayət, fərman verildi ki, məmurlar Həzrət Babı Urmiya yolu ilə Təbrizə aparsınlar. Həzrəti-Əlanı Təbrizə ona görə Xoy yolu ilə aparmadılar ki Xoy əhalisinin buna etiraz edəcəyindən qorxurdular.

Həzrət Bab Urmiyaya gəldikdə, Məlik Qasım Mirzə Onu hədsiz ehtiramla qarşıladı və məmurlara da tapşırdı ki, Onunla son dərəcə nəzakətlə rəftar etsinlər. Bir gün Həzrət Bab hamama getmək istədi. Malik Qasım Mirzə qərara gəldi ki, bu fürsətdən istifadə edib həqiqəti aydınlaşdırsın. Onun son dərəcə tərs bir atı vardı, heç kəs həmin atın belinə minə bilmirdi. Əmr etdi ki, o atı gətirsinlər və Həzrət Bab ona minib hamama getsin. Eyni zamanda o, atın xasiyyətini Həzrət Baba bildirmədi. Amma bu işə baxan xidmətçi Məlik Qasım Mirzədən gizlin atın ipəsapa yatmadığını Həzrət Baba xəbər verdi ki, birdən ona xəsarət yetişər. Həzrət Bab buyurdu: "Bunu Tanrının ixtiyarına burax, Tanrı özü məni qoruyacaq". Urmiya camaatı bu məsələni bilib hakimin məqsədini anlamışdı. Ona görə də meydana çoxlu adam toplaşmışdı ki, görsünlər Həzrət Bab o ata nə çür minəcək. Mehtər atı yaxına gətirdi, Həzrəti-Əla arxayın halda və inamla irəli gedib atın cilovunu mehtərin əlindən aldı, atı tumarlayıb ayağını üzəngiyə qoydu və atın belinə oturdu. At heç bir tərslik etməyib sakit halda yeriməyə başladı. Atın xasiyyətinə yaxşı bələd olan camaat bu işə mat qaldı və bunu bir möçüzə hesab etdi. Birdən adamlar hücum çəkdilər ki, atın üzəngisini öpsünlər. Amma şahzadənin fərraşları Həzrət Baba əziyyət olmasın deyə, adamların qarşısını kəsdilər. Şahzadə piyada Həzrət Babı hamamın yaxınlığına qədər müşayiət etdi, sonra Həzrət Bab ona dedi ki, geri dönsün. Şahzadənin fərraşları Həzrət Babı görmək üçün toplaşmış izdihamı yararaq yol açırdılar. Hamama çatdıqda, nökərlərdən biri və Seyyid Həsən Həzrət Baba xidmət göstərmək üçün Onunla birlikdə içəri daxil oldular. Həzrət Bab hamamdan çıxdıqdan sonra yenidən həmin ata minib geri qayıtdı. İnsanlar bu əzəməti və qüdrəti görüb uca səslə təkbir söyləməyə başladılar. Şahzadə özü də Mübarək Hüzura gəldi və Həzrət Babı qaldığı yerə qədər müşayiət etdi. Urmiya əhalisi hamama hücum çəkib hamamın xəzinəsindəki suyu son damlasına qədər təbərrük kimi apardı. Şəhərdə qəribə bir canlanma başlandı. Həzrət Bab bu canlanmanı müşahidə edib Həzrət Əmir-əleyhissalamdan nəql olunan bir hədisi söylədi. O Həzrət buyurmuşdur: *"Urmiya gölü coşub-daşacaq və onun suyu şəhəri bürüyəcək"*. Sonra Mübarək Hüzura ərz etdilər ki, şəhər əhalisinin əksəriyyəti mübarək Əmrə iman gətirib. Həzrəti-Əla bu xəbəri eşidən kimi Quranın aşağıdakı ayəsini oxudu:*"Məgər insanlar elə hesab edirlər ki, "biz iman gətirdik "deməklə onlardan əl çəkiləcək və onlar imtahan olunmayacaqlar?!" (Ənkəbut surəsi, 2-ci ayə)*.

Urmiya camaatı Təbrizdə Həzrət Babın başına gəlmiş bəladan xəbər tutduqdan sonra yuxarıdakı mübarək ayənin təsdiqi olaraq, imtahandan çıxa bilmədi və bir neçə nəfərdən başqa, qalanları mübarək Əmrdən üz döndərdi. Öz imanına sadiq qalan şəxslərdən biri Molla İmamverdi idi. O, sədaqəti və mətinliyi baxımından hərfi-həyy Molla Cəlil Urumiyə bərabər bir insan idi. Molla İmamverdi sonralar Həzrət Bəhaullahın hüzuruna da yetişmiş və mübarək Əmri təbliğ etməklə məşğul olmuşdu. Həzrət Bəhaullahın mübarək qələmi ilə onun adına çoxsaylı lövhələr yazılmışdı. O, daim Əmrə xidmət göstərmiş və nəhayət, səksən yaşında vəfat etmişdir.

Xülasə, adamlar Həzrət Babdan müşahidə etdikləri qəribə işləri bir-birinə danışırdılar və bu söhbətlər tədricən hər yana yayılırdı. Tehrandakı dini rəhbərlər də bundan xəbər tutdular, hamısı qəzəblənərək, bu qərara gəldilər ki, mübarək Əmrin yayılmasının qarşısını alsınlar və bu yolla öz məqam və mənsəblərini qoruyub saxlasınlar. Onlar Həzrət Babın Əmrinin qəribə bir sürətlə yayıldığını görür, özlərində isə belə bir qüvvə hiss etmirdilər. Buna görə də başa düşürdülər ki, əgər bu işə mane olmasalar, bütün mövqeləri əllərindən çıxacaq, illər boyu qazandıqlarını qısa bir müddətdə itirəcəklər. Xüsusən Təbrizdə böyük həngamə qopmuş və şəhərin üləmalarını bərk qorxuya salmışdı. Camaat Həzrət Babın Təbrizə gətyrildiyini eşidib hərəkətə gəlmişdi, hamı Babı görməyə nail olmaq istəyirdi. İnsanların həyəcanı və axını o qədər güclü idi ki, hökumət bu dəfə Həzrət Babı Təbriz şəhərindən kənarda saxlamağa məcbur oldu. Heç kəsə Mübarək Hüzura getməyə icazə verilmirdi. Yalnız Həzrət Babın özünün çağırdığı şəxslər Onun hüzuruna qovuşmaq şərəfinə nail ola bilərdilər.

Təbrizə gəlişinin ikinci gecəsi Həzrət Bab cənab Əzimi hüzuruna çağırdı və özünün Qaim olduğunu açıq şə~ kildə ona bildirdi. Əzim bu iddianı eşidib qəbul etməkdə tərəddüd göstərdi. Həzrət Bab ona dedi: "Mən sabah vəliəhdin, üləma və əyanların hüzurunda bu iddiamı izhar edəcəyəm və iddiamın isbatı üçün yalnız ayələrlə kifayətlənəcəyəm, ayələrdən başqa heç bir vasitəyə əl atmayacağam".

Cənab Əzim bu barədə mənə (müəllifə) belə danışmışdı: "O gecə mənim fikirlərim yaman qarışmışdı. Səhərə qədər yata bilmədim. Sübh namazını qılarkən, özümdə qəribə bir dəyişiklik hiss etdim. Sanki qarşımda yeni bir qapı açılmışdı. Öz-özümə düşündüm: "Əgər mən müqəddəs islam dininə və Həzrət Rəsula iman bəsləyirəmsə, ayələrin dəlil olduğuna inanıramsa, Həzrət Babın Əmri ilə əlaqədar bu iztirab və pərişanlığıma nə səbəb ola bilər?! O nə deyirsə, doğru və düzgündür, heç bir qorxu və tərəddüd keçirmədən qəbul etmək lazımdır". Bu fikirlərdən sonra iztirabım aradan qalxdı, durub Mübarək Hüzura getdim, əfv olunub bağışlanmağımı xahiş etdim. Həzrət Bab buyurdu: "Gör, ilahi Əmrin əzəməti və Allah Əmrinin zühurunun qüdrəti nə qədərdir ki, Əzim kimiləri də iztirab və pərişanlığa düçar edir. İndi Allahın fəzlinə ümid bağla və Onun inayətinə arxalanıb insanların tərəddüdünü qətiyyətə, bəndələrin könlündəki zəifliyi qüvvətə çevir. Sənin dözüm və sədaqətin o dərəcədə olacaq ki, düşmənlər səni tikə-tikə doğrasalar da, mənə qarşı məhəbbətin zərrə qədər də azalmayacaq. Sənə müjdə verirəm: gələcəkdə sən aləmlərin Rəbbinin məzhəri ilə görüşmək şərəfinə nail olacaqsan!" Bu mübarək kəlmələr məlhəm kimi yaralarımı sağaltdı, bütün kədərimi yoxa çıxartdı. O vaxtdan indiyə kimi mənim vücudumda qorxu və iztirabdan əsər-əlamət yoxdur"

Məmurlar Həzrət Babı Təbrizdən kənarda saxlasalar da, bu, camaatın həyəcanının qarşısını ala bilmədi, əksinə, maneələr artdıqca, onların meyli daha da gücləndi.

O zaman Mirzə Ağası göstəriş vermişdi ki, Təbrizin ruhani rəhbərləri şəhər hakiminin iqamətgahına toplaşıb Həzrət Babı mühakimə etsinlər. Dəvət olunanlar arasında vəliəhd Nasirəddin Mirzənin müəllimi Nizamül-üləma Hacı Molla Mahmud, Molla Məhəmməd Mamağani, şeyxülislam Mirzə Əliəsğər və bir sıra digər görkəmli şeyxi və şiə alimləri vardı. Vəliəhd özü də məclisdə iştirak edirdi. Məclisə sədrlik etmək Nizamül-üləmaya həvalə olunmuşdu. Hamı yığışdıqdan sonra məclisin sədri məmurlardan birinə göstəriş verdi ki, Həzrət Babı məclisə gətirsin. İnsanlar hər tərəfdən məclisin keçirildiyi yerə axışıb Həzrət Babı görməyə çalışırdılar. Camaat o qədər çox idi ki, yol bağlanmışdı. Məmur güc-bəla ilə yol açıb Həzrət Babı məclisə gətirdi. Həzrət Bab məclisə daxil olub ətrafa nəzər saldı, gördü ki, vəliəhd üçün hazırlanmış yerdən savayı boş yer yoxdur. Salam verib tam cəsarət və təmkinlə boş yerdə əyləşdi. Həzrət Babın əzəməti və təsiri o qədər idi ki, bütün iştirakçılar yerlərində donub qaldılar, məclisə qəribə bir sükut çökdü, heç kəs ağzını açıb danışa bilmədi. Nəhayət, Nizamül-üləma sükutu pozub Həzrət Babdan soruşdu: "Sizin iddianız nədir?» Həzrət Bab üç dəfə bu sözləri təkrar etdi: *"Mən həmən vəd olunmuş Qaiməm ki, siz min ildir Onun yolunu gözləyirsiniz, Onun adını eşidəndə ayağa durursunuz, Onu görməyə can atırsınız, "Allah Onun gəlişini tezləşdirsin!" deyirsiniz. Sizə doğrusunu söyləyirəm: butun şərq və qərb əhalisi mənə itaət etməlidir!"*

Molla Məhəmməd Mamağanidən başqa heç kəs danışmağa cürət etmədi. Bu Molla Məhəmməd şeyxilərin başçılarından biri idi, özü də Seyyid Kazım Rəştinin şagirdi olmuşdu. Həzrət Seyyid Rəşti çox vaxt onun imansızlığına və əxlaqsızlığına təəssüflənərək, göz yaşı axıdardı. Şeyx Həsən Zünuzi deyirdi ki, mən Seyyid Kazım Rəştidən Molla Məhəmməd Mamağaninin imansızlığı, bəd əxlaqı və xəbisliyi barədə bir çox sözlər eşitmişdim. Daim gözləyirdim ki, görüm o gələcəkdə nə iş görəcək və hansı xəyanətə əl atacaq. Vəliəhdin iştirak etdiyi məclisdə onun Həzrət Babla rəftarını müşahidə etdiyim zaman mərhum Seyyidin onun barəsində dedikləri tam şəkildə öz təsdiqini tapdı. Mən həmin gün orada idim və qapının yaxınlığında durmuşdum, məclisdə nə danışırdılarsa, eşidirdim.

Molla Məhəmməd vəliəhdin sol tərəfində oturmuşdu, Həzrət Bab isə Molla Məhəmmədlə vəliəhdin arasında əyləşmişdi. Həzrət Bab özünü vəd olunmuş Qaim kimi təqdim etdikdə, bütün iştirakçıları qorxu və xof bürüdü, hamı başını aşağı saldı, hamının üzünün ifadəsi dəyişdi, rəngi saraldı. Təkgöz və məkrli Molla Məhəmməd Mamağani Həzrət Babın sözlərini dinləyib kobud bir şəkildə dedi: "Ey şirazlı bədbəxt cavan, İrağı [[1]](http://web.archive.org/web/20061009210352/http:/www.bahai.az/lib/promin/nabil/dawn_breakers_az_18.shtml#1) xaraba qoymusan, indi də Azərbaycanı dağıtmağa gəlmisən?!» Həzrət Bab cavab verdi: "Cənab şeyx, mən öz istəyimlə bura gəlməmişəm, sizlər məni çağırıb bu məclisə gətirmisiniz. "Molla Məhəmməd hirslənib dedi: "Ey şeytanın ən alçaq davamçısı, sus!» Həzrət Bab buyurdu: "Ya şeyx, mən əvvəl dediklərimi yenə də deyirəm». Nizamül-üləma başqa bir yöndən müzakirəyə qoşulmağı və iddianın özünə irad tutmağı məsləhət bildi. Odur ki, üzünü Həzrət Baba tutub dedi: "Siz böyük bir məqama iddia edirsiniz. Bu iddianızı sübut etmək üçün gərək qəti bir dəlil gətirəsiniz». Həzrət Bab buyurdu: «Həzrət Rəsulullahın dəvətinin düzgünlüyünü sübut edən ən güclü və ən yetərli dəlil ilahi ayələr idi. Necə ki, Quranda buyurulur: *"Məgər sənə nazil etdiyimiz Kitab onlara kifayət etmədimi?" (Ənkəbut surəsi, 51-ci ayə)*. Tanrı bu güclü dəlili və aydın sübutu öz iddiamın düzgünlüyünü əsaslandırmaq üçün mənə də inayət etmişdir. Belə ki, iki gün-iki gecə ərzində Qurani-kərim qədər ilahi ayələr mənim dilimdən və qələmimdən axıb süzülür». Nizamül-üləma dedi: "Yaxşı, bu məclisə uyğun Quran ayələrinə bənzər ayələr söyləyin ki, vəliəhd Həzrətləri və üləmalar bu dəlilin şahidi olsunlar». Həzrət Bab bu təklifi qəbul edib buyurdu: "Rəhmli, mərhəmətli Allahın adı ilə! Həmd olsun göyləri və yeri xəlq edən Allaha!" Molla Məhəmməd onun sözünü kəsib qışqırdı: "Sözlərin hallanmasını düzgün demədin. Sən ki, qrammatik qaydaları bilmirsən, necə vəd olunmuş Qaimsən?!" Həzrət Bab cavab verdi: "Quran ayələrində də qrammatik qaydalara riayət olunmayıb. Çünki ilahi kəlam insanların qaydaları ilə ölçülə bilməz, insanlar Allah kəlamının qanunlarına tabe olmalıdırlar. Quranda üç yüz yerdə qrammatik qaydalar pozulub, amma heç kəsin buna etiraz etməyə cürəti çatmır və bütün müsəlmanlar bunu qəbul edirlər». Bu sözləri dedikdən sonra Həzrət Bab yenidən ayələr söyləməyə başladı və yuxarıdakı cümləni əvvəlki tərzdə bəyan etdi. Molla Məhəmməd yenə də etiraz edib imkan vermədi. O biri tərəfdən də başqa bir şəxs Həzrət Babdan soruşdu: "Aldınız" sözü hansı qrammatik formadadır?» Həzrət Bab bu sualın müqabilində Quranın aşağıdakı ayələrini oxudu: - *Sənin qudrət sahibi olan Rəbbin Ona aid edilən sifətlərdən tamamilə uzaqdır! Peyğəmbərlərə salam olsun! Aləmlərin Rəbbi olan Allaha da həmd olsun!" (Saffat surəsi, 180-182-ci ayələr)*. Bundan sonra Həzrət Bab ayağa qalxıb məclisi tərk etdi.

Nizamül-üləma bu məclisdə Molla Məhəmmədin və digər şəxslərin Həzrət Babla rəftarına acıqlanıb dedi: "Vay Təbriz camaatının halına! Bu Şəxs hansı məqama iddia edir, siz ona hansı sualları verirsiniz. Belə çeynənmiş sualların o cür əzəmətli məqam iddiasına nə dəxli var?!" Bəzi başqa şəxslər də Molla Məhəmmədin və digərlərinin Həzrət Babla davranış tərzinə irad tutub dedilər: "Siz müzakirəyə düzgün başlamadınız və bizi son dərəcə xəcil etdiniz. Elə sual verdiniz ki, Onun məqamına uyğun deyildi». Amma Molla Məhəmməd Mamağani özündən çıxıb hədsiz qəzəblə məclis iştirakçılarına söylədi: "Mən sizə deyirəm, ehtiyatlı olun, əgər bu Cavanın qarşısını almasanız, çox keçmədən bütün Təbriz əhalisi Onun dəvətini qəbul edəcək və Onun bayrağının altına toplaşacaq. O zaman əgər O, camaata desə ki, üləmalardan əl çəkin, hamı buna itaət göstərəcək, hətta əgər desə ki, vəliəhdə tabe olmayın, hamı bu göstərişi yerinə yetirəcək. Beləliklə, O, dini və dünyəvi hakimiyyətin ixtiyarını Öz əlinə alıb sizi ayaq altda qoyacaq, çünki nəinki Təbriz camaatı, hətta bütün Azərbaycan əhalisi Onun ardınca gedəcək». Xəyanətkar Molla Məhəmmədin sözləri səlahiyyət sahiblərini qorxuya saldı və onlar oturub məşvərət etməyə başladılar ki, Həzrət Babın sözünün təsirinin qarşısını almaq üçün nə tədbir görsünlər. Bəziləri dedilər: "Başqa bir məclis təşkil edib Onu ağır cəzaya məhkum etmək lazımdır. Çünki bu məclisdə O heç kimi saya salmadı: əvvəla, vəliəhdə məxsus olan yerdə oturdu, ikincisi də məclis sədrindən icazə istəmədən məclisi tərk etdi». Lakin vəliəhd bu təklifi bəyənmədi. Axırı bu qərara gəldilər ki, Həzrət Babı seyidlərdən sayılan Təbriz şeyxülislamı Mirzə Əliəsğərin evinə aparsınlar və orada hökumət məmurları O Həzrəti cəzalandırsınlar. Amma hökumət fərraşları bu qərara tabe olmayıb dedilər: "Bu, şəhər üləmalarına aid olan bir məsələdir və biz ona müdaxilə etməyəcəyik". Nəhayət, şeyxülislam özü şəxsən Həzrət Babı cəzalandırmağa hazır olduğunu bildirdi. O, Həzrət Babı öz evinə apardı və Onun mübarək ayaqlarına on bir çubuq vurdu. Elə həmin il şeyxülislam vərəm xəstəliyinə mübtəla oldu və dəhşətli əzablar çəkdikdən sonra öldü. Bu şəxs Təbriz camaatı arasında acgöz, tamahkar və xain bir adam kimi tanınırdı. İnsanlar alçaq bir adam olduğuna görə ona nifrət bəsləyirdilər, eyni zamanda rəhmsiz və qəddar bir şəxs olduğu üçün ondan qorxurdular. Və həmişə dua edirdilər ki, Allah onları şeyxülislamın şərindən xilas etsin. Onun ölümündən sonra Təbrizdə şeyxülislam vəzifəsi ləğv edildi, çünki heç kəs Mirzə Əliəsğərin hörmətdən saldığı bu adı daşımaq istəmədi.

Şeyxülislamın Həzrət Babla rəftarı din alimlərinin bu böyük şəxsiyyətlə davranışına bir nümunə idi. Görün, ruhani rəhbərlər haqq, ədalət və insaf yolundan nə qədər uzaqlaşmışdılar, onlar necə də Həzrət peyğəmbərin göstərişlərinə etinasız idilər, necə də pak imamların buyuruqlarına arxa çevirmişdilər.*İmamların (onlara salam olsun!) hədıslərində deyilir ki, Haşimilərdən bir Gənc, zuhur edib yeni dəvətə başladığı, yeni şəriət qurduğu və yeni Kitab gətirdiyi zaman hamınız Ona doğru tələsin və Onun əmrini yerinə yetirin. Başqa bir yerdə isə buyurulur: "Onun əksər duşmənləri uləmalardan olacaq».* Görün, insanlar nə qədər nadandırlar ki, Qaimin düşməni olan və bununla belə özlərini xilaskar firqə sayan üləmaların ardınca gedirlər.

Xülasə, Həzrət Babı yenidən Təbrizdən Çehriqə aparıb Yəhya xana təhvil verdilər. Düşmənlər elə düşünürdilər ki, Həzrət Bab məclisdəki təhdidlərdən qorxub öz iddiasından əl çəkəcək. Halbuki bu məclis Həzrət Babın öz iddiasını Azrbaycanın paytaxtında ən böyük dini heyət qarşısında gizlətmədən və açıq şəkildə bəyan etməsinə şərait yaratdı. Bu böyük iddianın sorağı bütün şəhərlərə yayıldı, möminlər bu xəbərdən sevinib ruhlandılar. Həzrət Bab Çehriqə qayıdan kimi Təhriyyə" xütbəsini qələmə aldı və Hacı Mirzə Ağasıya göndərdi. Baş vəzirə ünvanlanmış bu xütbə belə başlayırdı: "Bil, ey Allaha kafir olan və Onun ayələrinə etiraz edən kəs!» Həzrət Bab bu lövhəni o zaman Tehranda olan cənab Hüccət Zəncaniyə göndərdi və ona tapşırdı ki, şəxsən özü gedib lövhəni Hacı Mirzə Ağasıya təqdim etsin.

Həzrət Bəhaullah Akka zindanında olarkən, mən (müəllif) Onun mübarək dilindən bunları eşitdim: "Molla Məhəmmədəli Zəncani "Qəhriyyə" lövhəsini Hacı Mirzə Ağasıya təqdim etdikdən sonra məni görməyə gəlmişdi. Mirzə Məsih Nuri və bir sıra digər möminlər də o vaxt mənim yanımda idilər. Molla Məhəmmədəli mübarək lövhəni necə Hacı Mirzə Ağasıya verməsini danışdı. Sonra həmin lövhəni bizim üçün də oxudu. Çox müfəssəl bir lövhə idi, üç səhifə olardı. Molla Məhəmmədəli onu büsbütün əzbərləmişdi». Həzrət Bəhaullahın cənab Hüccət barədə danışdıqları bu qüdrətli şəxsin paklığından və ləyaqətindən xəbər verirdi. Həzrət Bəhaullah buyururdu: "O necə də şücaətli, necə də cəsarətli idi, nə qədər güclü iradəsi vardı. Son dərəcə təvazökar və sadə bir həyat sürürdü. Elə mətanətli idi ki, onu sarsıtmaq və iztiraba salmaq mümkün ola bilməzdi».

[[1]](http://web.archive.org/web/20061009210352/http:/www.bahai.az/lib/promin/nabil/dawn_breakers_az_18.shtml#11) İraqi-əcəm nəzərdə tutulur.

**XIX fəsil. Mazandaran hadisələri**

Həzrət Bəhaullahın və əshabələrin Niyalada düşmən hücumuna məruz qalması və Təbrizdə Həzrət YBabın üləmaların kobud rəftarı ilə üzləşməsi, artıq deyildiyi kimi, şaban ayında baş vermişdi. Elə həmin ayda da Molla Hüseyn şahzadə həmzə Mirzənin düşərgəsindən Məşhəd şəhərinə qayıtdı və əshabələrlə birlikdə Kərbəlaya getmək fikrinə düşdü. Həmzə Mirzə səfər xərcləri üçün cənab Molla Hüseynə müəyyən məbləğdə pul vermək istədi, lakin o, bundan imtina edib şahzadəyə dedi ki. Həmin məbləği fəqir-füqəraya paylasın. Əbdüləli xan da cənab Babülbabın səfəri üçün lazım olan bütün şeyləri tədarük etdi, eyni zamanda onun yoldaşlarının da səfər xərclərini çəkməyə hazır olduğunu bildirdi. Lakin cənab Babülbab Əbdüləli xanın tədarük etdiyi şeylərdən yalnız bir at və bir qılınc götürdü, digər şeylərdən isə imtina etdi.

Cənab Molla Hüseyn elə rəftar etmişdi ki, bütün Məşhəd əhalisinin könlündə iman alovu şölələnirdi. Onun davranışı hamıya təsir göstərmişdi, evi adamla dolu idi, hamı bu səfərdə ona yoldaşlıq etmək istəyirdi. Hətta qadınlar öz övladlarını onun hüzuruna gətirib yalvarırdılar ki, onları fəda olmaq üçün özü ilə götürsün.

Cənab Molla Hüseyn hələ Məşhəddə ikən, Həzrət Bab tərəfindən göndərilmiş bir şəxs şəhərə varid oldu və Həzrət Babın məxsusi olaraq cənab Molla Hüseynə inayət etdiyi yaşıl əmmaməni ona verib dedi: «Həzrəti-Əla buyurdu ki, bu yaşıl əmmaməni başınıza qoyun və öz dəstənizin önündə qara bayraq qaldırıb cənab Qüddusa yardım etmək üçün Cəzirətül-xəzraya yollanın. Bundan sonra siz yeni adla - Seyyid Əli adı ilə çağırılacaqsınız". Molla Hüseyn etibarlı qasidin sözlərini dinləyib dərhal mübarək göstərişin icrasına başladı. O, şəhərdən bir fərsəx uzaqlaşıb Həzrəti-Əlanın əmmaməsini başına qoydu, qara bayraq qaldırıb öz tərəfdarlarını topladı və onlar atlara minib Cəzirətül-xəzraya[[1]](http://web.archive.org/web/20061009210305/http:/www.bahai.az/lib/promin/nabil/dawn_breakers_az_19.shtml" \l "1) doğru yollandılar. Molla Hüseynin yanındakı adamların sayı iki yüz iki nəfər idi, hamısı da cəsurluru və qəhrəmanlığı ilə seçilirdi. Bu mühüm tarixi hadisə hicri 1264-cü il şaban ayının 19-da (1848-ci il iyulun 21-də)baş verdi.

Yol boyu hansı yaşayış məntəqəsinə daxil olurdularsa, cənab Babülbab yeni Əmrin zühurunu əhaliyə xəbər verir, Əmri təbliğ etməklə məşğul olurdu. Hər bir məntəqədə seçkin möminlər bu böyük insanın dəstəsinə qoşulurdu. Nişaburda həmin şəhərin məşhur tacirlərindən biri, cənab Bədinin atası Hacı Əbdülməcid Babülbabın yoldaşlarının sırasına daxil oldu. Hacı Əbdülməcidin atası camaat arasında böyük nüfuz qazanmışdı və Nişaburda olan ən yaxşı firuzə mədəninin sahibi idi. Buna baxmayaraq, Hacı Əbdülməcid öz maddi mənafeyinə göz yumub hədsiz itaətkarlıqla Molla Hüseynin tərəfdarlarına qoşuldu.

Məyami kəndinə çatanda, cənab Babülbab Əmri təbliğ etməyə başladı. Məyami əhalisindən otuz nəfər Əmrə iman gətirdi və cənab Molla Hüseynə qoşulub yola düşdü. Onlardan iyirmi doqquzu Şeyx Təbərsi qalasında şəhid oldu. Həmin otuz nəfərdən yalnız Molla İsa saq qaldı.

Babülbabın dəstəsi Damğan yaxınlığında yerləşən ÇeşmeyiƏliyə çatdı ki, oradan Mazandarana yol mövcuddur. Cənab Molla Hüseyn bir neçə gün orada qalıb dincəlmək qərarına gəldi. Arxın kənarındakı böyük bir aqacın kölgəsində çadır qurdular. Cənab Babülbab əshabələrə dedi: "Biz indi elə bir yerdəyik ki, buradan hər tərəfə yol uzanır. Bir müddətdən sonra biz bu yollardan hansı ilə getməli olduğumuzu seçib hərəkət edəcəyik". Şəvval (sentyabr) ayının axırları idi. Birdən şiddətli gülək əsməyə başladı və böyük ağacın budağlarından birini sındırıb yerə atdı. Cənab Molla Hüseyn dedi: "Məhəmməd şahın hökmranlıq ağacı qırılıb yerə düşdü". Tanrının iradəsidə belə oldu: üç gün sonra Tehrandan Məşhədə gedən qasid Məhəmməd şahın vəfat etdiyini hamıya xəbər verdi. Həmən günün səhərisi cənab Molla Hüseyn Mazandarana doğru hərəkətə başladı və yola düşərgən, Mazandaran yoluna işarə edib dedi: "Bu yol bizi öz Kərbəlamıza çatdıracaq. Qarşıda bizi ağır sınaqlar gözləyir,kim özündə güc və taqət hiss etmirsə, elə buradan öz evinə qayıtsın və bizimlə yola çıxmasın". O, bu sözləri bir neçə dəfə təkrar etdi və Savadkuha çatanda, yenidən əshabələrə üz tutub dedi: "Mən dostlardan yetmiş iki nəfəri ilə birlikdə Həzrət məhbubun yolunda fəda olacağam. Sizlərdən hansınız dünyanı tərk etməyə hazır deyilsə, qoy indi bizdən ayrılıb getsin, çünki qarşıdakı günlərdə geri qayıtmaq daha mümkün olmayacaq". Bu sözləri eşitdikdə, özündə ağır sınaqlara tab gətirmək qüdrəti duymayan iyirmi nəfər onlardan ayrılıb öz evlərinə qayıtdı.

Cənab Molla Hüseynin öz yoldaşları ilə birlikdə Barfüruşa yaxınlaşması xəbəri Səidül-üləmaya çatdı. O, xüsusən cənab Molla Hüseynin Məşhəddən qara bayrağla çıxıb öz igid əshabələri ilə bərabər Barfüruşa doğru irəlilədiyini eşitdikdə, qəzəbi alovlandı, o qədər hirsləndi ki, özünü saxlaya bilmədi. Şəhərə carçı salıb camaata elan etdi ki, məscidə toplaşsınlar. Camaatyığışankimi minbərə qalxdı. Məscidə çoxlu qadın və kişi toplaşmışdı. Səidül-üləma əmmaməsini çıxarıb yerə çırpdı, yaxasını çıraraq, "vay din, vay islam!" deyə qışqırmağa, fəryad qoparmağa başladı. Sonra da üzünü adamlara tutub dedi: "Ay camaat, ayılın, bizim düşmənlərimiz pusquda dayanıblar, onlar islamı aradan götürmək, islamın müqəddəsatını məhv etmək istəyirlər. Əgər siz bu gün onların qarşısını almasanız və onlar şəhərə daxil olsalar, bir nəfəriniz də onların əlindən sağ çıxa bilməyəcək, onlar sizin hamınızı öldürəcəklər. Hazırda Barfüruşa yaxınlaşmaqda olan bu dəstənin başçısı bir müddət əvvəl mənim dərsimə gəlmiş və şagirdlərin yanında məni bərk təhqir etmişdir, onun dediklərini qəbul etmədiyimi gördükdə, qəzəbli halda çıxıb getmiş və mənimlə haqthesab çəkməyə qərar vermişdir. Hələ Məhəmməd şah sağ olanda və hər şeyə qüdrəti çatanda, bu şəxs qorxub çəkinmədən belə hərəkətlərə əl atmışdır. İndi görün, Məhəmməd şahın vəfat etdiyi və işlərin qarışıq olduğu bir zamanda o, nələr edəcəkdir. O, Məhəmməd şahın dünyadan getdiyini eşidən kimi, başına canından bezmiş adamları toplayıb bizim üstümüzə gəlir. Bu gün bütün Barfüruş camaatı, istər qadın olsun, istər kişi, istər qoca olsun, istərsə də cavan, əlinə qılınc götürüb islamı yox etmək istəyən bu dəstənin qarşısına çıxmalı, onların hücumunu dəf etməlidir. Sabah səhərə hamınız hazır olun ki, bu amansız dəstənin qarşısını alıb onları məhv edəsiniz".

Camaat bu sözləri eşidib bərk narahat oldu, çünki Səidül-üləmanın çıxışı olduqca həyəcanlı idi, həm də camaat arasında onun nüfuzu başqalarına nisbətən çox idi. İnsanlar canları və malları üçün qorxuya düşüb hər vasitə ilə yaxınlaşmaqda olan dəstənin Barfüruşa girməsinin qarşısını almağa hazır olduqlarını bildirdilər. Hərə əlinə keçən silahı götürdü. Və səhər tezdən bir yerə yığışıb Səidül-üləmanın din düşmənləri kimi təqdim etdiyi adamların qarşısını kəsmək, onların mallarını qarət etmək üçün Barfüruşdan çıxdılar.

Cənab Molla Hüseyn isə Mazandaran yolu ilə irəliləməkdə davam edirdi. O, sübh namazından sonra əshabələrə elan etdi ki, yanlarında olan dünya malını çöllüyə atsınlar. Molla Hüseyn dedi: "Yalnız atınızı və qılıncınızı saxlayın, qalan lazımsız şeyləri özünüzdən uzaqlaşdırın. Qoy bütün insanlar bilsinlər ki, Allahın dostları nəinki başqasının\*malına göz dikməzlər, hətta öz mallarına qarşı da tam etinasızdırlar". Cənab Babülbabın bütün yoldaşları bu göstərişə əməl etdilər, özləri ilə nə vardısa, çölə atdılar və atlarına minib böyük sevinclə Molla Hüseynin ardınca yola düşdülər. Cənab Babülbabın göstərişini ilk yerinə yetirən şəxs cənab Bədinin atası Hacı Əbdülməcid Nişaburi oldu. O, atasının mədənindən özü ilə bir qədər firuzə götürmüşdü, bunun da böyük məbləğdə qiyməti vardı. Amma Molla Hüseynin bir sözü ilə o, bütün bu sərvəti kənara tulladı. Ümumiyyətlə, Hacı Əbdülməcid o qədər itaətkar idi ki, Molla Hüseynin bir işarəsi ilə bütün var-dövlətindən keçməyə hazır idi. Molla Hüseynin iradəsini yerinə yetirmək onun üçün hər şeydən üstün idi.

Barfüruşun bir fərsəxliyində cənab Molla Hüseyn və yoldaşları düşmənlə üz-üzə gəldilər. Dediyimiz kimi, onlar cürbəcür silahlarla silahlanıb özləri ilə azuqə də götürmüşdülər. O qaniçən insanların üzündən yırtıcılıq və vəhşilik yağırdı. Onlar əshabələri lənətləməyə, söyüb təhqir etməyə başladılar. Bunu görən əshabələr istədilər ki, qılınclarını sıyırıb o vəhşi yığnağının cavabını versinlər. Cənab Babülbab dedi: "Səbir edin, hələ müdafiənin vaxtı yetişməyib. Nə vaxt məcbur olsaq, onda qılınclarımızı qından çıxarıb müdafiə olunacağıq.Bu arada düşmənlər tərəfindən saysız güllələr açıldı və əshabələrdən altı nəfəri şəhid oldu. Dostlardan biri Molla Hüseynə müraciətlə dedi: "Siz bizim sevimli başçımızsınız. Biz sizə yoldaş olmuşuq ki, canımızı mübarək Əmrin yolunda fəda edək. Xahiş edirəm, icazə verin, özümüzü müdafiə edək və canımızı Allah Əmrinə yardım göstərmək üçün qurban verək. Razı olmayın ki, bu cür müdafiəsiz, əliqolu bağlı halda düşmən güllələrinə hədəf olaq"

Cənab Molla Hüseyn buyurdu: "Səbir edin, hələ şəhidlərin sayı tamamlanmayıb" (O, gözləyirdi ki, şəhidlərin sayı yeddiyə çatsın və beləliklə Həzrəti-Əlanın mübarək adındakı hərflərin sayına bərabər olsun)[[2]](http://web.archive.org/web/20061009210305/http:/www.bahai.az/lib/promin/nabil/dawn_breakers_az_19.shtml#2) . Həşş əsnada Seyyid Yəzdinin sinəsinə bir güllə dəydi. O, fədakar dostlardan biri idi. Məşhəddən bəri bütün yolu piyada gəlmişdi və dostlara xeyli kömək göstərmişdi. Cənab Molla Hüseyn onun düşmən gülləsinə tuş gəldiyini görəndə, üzünü asimana tutaraq dedi: "Xudaya, Pərvərdikara, Özün görürsən ki, Sənin sadiq bəndələrin necə əzab-əziyyət çəkirlər, bu adamlar Sənin bəndələrinlə necə rəftar edirlər. Sən özün bilirsən və agahsan ki, bizim bu camaatı Sənin müqəddəs yoluna istiqamətləndirməkdən özgə niyyətimiz yoxdur. Biz gəlmişik ki, Sənin mübarək Əmrinin zühurunun müjdəsini bu insanlara çatdıraq.İlahi, görürsən ki, bunlar bizə hücum çəkib bizi öldürməyə başlayıblar. Xudaya, Sən bizə icazə vermisən ki, başqaları bizə hücum edəndə özümüzü müdafiə edək. İndi Sənin icazənə əsasən, biz müdafiəyə başlayırıq!".

Bu münacatdan sonra cənab Babülbab qılıncını qınından çıxardı, atına minib düşmənin üstünə çapdı və Seyyid Yəzdini şəhid edən şəxsi təqib etməyə başladı. Həmən şəxs Molla Hüseynin qarşısından qaçıb bir ağacın dalında gizləndi və tüfəngini müdafiə üçün hazır vəziyyətdə saxladı. Cənab Molla Hüseyn onun yerini bilib üstünə yeridi və qılıncının bir zərbəsi ilə ağacın kövdəsini, tüfəngin lüləsini və həmən şəxsi ikiyə böldü. Düşmənlər Molla Hüseynin bu zərbəsini görüb qorxdu və xof içində qaçmağa başladılar. Bu, ilk dəfə idi ki, cənab Molla Hüseyn öz qəhrəmanlıq və şücaətini nümayiş etdirirdi. Həzrət Bab həmin hadisədəki qəhrəmanlığına görə ona inayətini bildirmişdi. Cənab Qüddus bu hadisədən xəbər tutanda, Babülbabı tərifləməyə başlamış və Quranın bu ayələrini oxumuşdu: *"Onları siz öldurmədiniz, Allah öldurdu, atdığın zaman da sən atmadın, Allah atdı və bununla möminləri yaxşı bir sınaqdan keçirtdi. Şubhəsiz, Allah hər şeyi eşidən və biləndir. Bu, sizə nəsib oldu. Həqiqətən, Allah kafirlərin hiyləsini təsirsiz edəndir" ("Ənfal" surəsi, 17-18-ci ayələr)*.

Mən (müəllif) 1265-ci (1849-cu) ildə Təbərsi hadisələri başa çatandan bir ay sonra Tehranda cənab Mirzə Əhməddən sözü gedən hadisəni eşitdim. Dostlardan bir çoxu, o cümlədən, Mirzə Məhəmməd Hüseyn Həkim Kirmani, Hacı Molla İsmayıl Fərahani, Mirzə həbibullah İsfahani və Seyyid Məhəmməd İsfahani də orada idilər. Sonralar mən Əmrə dair məlumatlar almaq üçün Məşhəddə olduğum zaman cənab Müqəddəs Xorasaninin evində cənab Bədinin atasının və cənab Nəbil Əkbərin iştirakı ilə Molla Məhəmməd Füruğiyə həmin hadisə barədə sual verdim və ondan xahiş etdim ki, Molla Hüseynin bir qılınc zərbəsi ilə ağacı, tüfəngin lüləsini və həmən şəxsi ikiyə bölməsi əhvalatını mənə danışsın. Cənab Füruği dedi ki, əgər mən o hadisəni öz gözümlə görməsəydim, heç vaxt təsdiq etməzdim. Sonra isə əlavə etdi: "Vəsəks hadisəsində şahzadə Mehdiqulu Mirzə məğlub olarkən, o qədər qorxmuşdu ki, ayaqyalın qaçıb canını qurtarmışdı. Əmir Nizam şahzadəni məzəmmət edib qınamış və demişdi: "Mən güman etməzdim ki, sən bir neçə zəif tələbənin qarşısından qaçacaqsan. Mən sənə inanıb şahın qoşununu etibar etdim, sən isə xəcalət çəkməyərək qaçdın və bu biabırçılığı öz üzərinə götürdün. Əgər səni ruslarla, yaxud osmanlılarla müharibəyə göndərsəm, nə edəcəksən?!". Şahzadə Əmir Nizamın bu sözlərini eşitdikdə, belə qərara gəldi ki, cavab kimi Molla Hüseynin qılıncla ikiyə böldüyü tüfəng lüləsini ona göndərsin. Buna görə də həmən tüfəng lüləsini bir qasidə verib Əmir Nizamın yanına yolladı və ona dedi: "Gedib bu tüfəng lüləsini Əmir Nizama verərsən və deyərsən ki, bu, sizin zəif tələbə adlandırdığınız şəxslərdən birinin zərbəsidir. Həmin şəxs qılıncının bir zərbəsi ilə ağacı, tüfəngi və tüfəng sahibini üstüstə altı yerə bölüb". Bu məsələ o qədər məşhur və şübhəsiz idi ki, düşmənlər də onu təsdiq edirdilər. Əmir Nizam bu məsələyə göz yuma bilmədi, zəif və aciz sandığı şəxslər barədə fikrini dəyişməli oldu. Və onlara müqavimət göstərməyin mənasız olduğunu anlayıb məkr və hiyləyə əl atdı. Şahzadə Mehdiqulu Mirzəyə göstəriş verdi ki, Qurana əl basıb hərbçi şərəfinə and içsin və qaladakılar silahı yerə qoyarlarsa, onlara toxunulmayacağını bildirsin. Qaladakı əshabələr Quranın ehtiramını saxlamaq üçün silahlarını yerə qoydular, amma şahzadə öz əhdinə və andına əməl etmədi, əshabələri silahsız görən kimi onların hamısını qılıncdan keçirdi".

O vaxtlar Molla Hüseynin bu şücaətinin şahidi olan şəxslər hər yerdə bu hadisəni danışırdılar, qərəzdən uzaq olan adamlar Molla Hüseyni hədsiz dərəcədə tərifləyib ucaldırdılar. Hətta İranın müxtəlif yerlərində yaşayan şairlər belə zərbə sahibinin igidliyini nəzmə çəkib qəsidələr yazırdılar. Bu məsələ o qədər məşhurdur ki, onu tarix səhifəsindən silmək mümkün deyil. "Tarixi-nasiri" kitabının müəllifi Rzaqulu xan Lələbaşı bu hadisəni öz əsərində canlı şəkildə təsvir etmiş, Molla Hüseynin şücaətini, qəhrəmanlığını və qılınc çalmaq məharətini xeyli tərifləmişdir.

Mən (müəllif) Mirzə Məhəmməd Füruğidən soruşdum: "Nasixüt-təvarix" müəllifi yazır ki, Molla Hüseyn əvvəllər bir müddət at çapmaq və qılınc oynatmaqla məşğul olmuşdur. Sizcə, bu fikir doğrudurmu?" Cənab Füruği dedi: "Bu xalis böhtan və ağ yalandır. Çünki mən Mola Hüseyni çoxdan tanıyırdım və onunla oturub-dururdum. Əvvəllər onun cismani qüvvəsi o qədər zəif idi ki, mən ondan qat-qat güclü idim. O, bir şey yazmaq istəyəndə, əli titrəyirdi, istədiyi sürətlə yaza bilmirdi. Nə at çapmaqla məşğul olurdu, nə də qılınc vurmaq öyrənirdi. Aydındır ki, qələm götürəndə titrəyən əl qılınc tuta bilməz. Onun əli Mazandarana gedənə qədər titrəməkdə davam edirdi. Məhz orada o, yəzdli gəncin qatilindən intiqam almaq üçün ilk dəfə qılınc çəkmiş və belə qeyri-adi məharət nümayiş etdirmişdi. Onun vücudunda əvvəllər olmayan belə bir gücün peyda olmasını yalnız qeybdən gələn qüvvə ilə əlaqələndirmək mümkündür. Sonrakı döyüşlərdə də bəzən cənab Molla Hüseyn hamıdan qabaq atına minib təkbaşına düşmənlərin üstünə hücum çəkir və onlara üstün gəlirdi. Bizlər onun ardınca düşmənə həmlə edir və çox vaxt Molla Hüseynin qılıncı ilə yarımcan olmuş adamların işini bitirirdik. Molla Hüseynin adı gələndə, düşmənlərin ürəyi əsirdi. Onlar onun adını eşidəndə, qaçırdılar, özünü görəndə isə qorxudan titrəyirdilər. O, elə zəhmli idi ki, iman əhli də onun hüzuruna daxil olanda, özlərini itirirdilər. Biz hamımız təəccüblənir və heyrət edirdik ki, Molla Hüseyndə bu güc, bu iradə haradan peyda olub, bu şücaət və qəhrəmanlığı o necə əldə edib. Bir sözlə, döyüşlərdə iştirak edən bu Molla Hüseyn bizim əvvəllər gördüyümüz və tanıdığımız o şəxs deyildi. Həqiqətən, biz görürdük ki, onun vücudunda ilahi bir qüvvə təzahür edib və bunun sayəsində o, qeyri-adi işlər görə bilir".

Cənab Mirzə Məhəmməd Füruqi mənə (müəllifə) danışdı ki, Molla Hüseyn o tarixi qılınc zərbəsini endirdikdən sonra biz daha onu görmədik və hara getdiyini bilmədik. Bizim heç birimiz onun tozuna da çatmadıq. Yalnız vəfalı xidmətçisi Qənbərəli onunla birgə idi. Sonradan o bizə danışdı ki, Molla Hüseyn aramsız olaraq, düşmənə hücum edirdi və qarşısını kəsən şəxslərin bir zərbə ilə işini bitirirdi. Beləcə o, düşmənin səflərini Yararaq və ətrafına yağan güllələrə əsla əhəmiyyət verməyərək, birbaşa Barfüruşa daxil oldu və atını Səidül-üləmanın evinə tərəf çapdı. O, acıqlı halda üç dəfə Səidül-üləmanın evinin ətrafına dövrə vurdu və qışqıraraq dedi: "Ey alçaq və qorxaq, sən ki, bu şəhərin camaatını cihada çağırmısan, bəs özün haradasan? Nə üçün qorxub evinin divarları arasında gizlənmisən? Gəl, meydana çıx! Əgər düz deyirsənsə, evindən çıx, qoy başqaları da səndən nümunə götürsünlər! Ey axmaq və qorxaq, məgər unutmusan ki, camaatı cihada çağıran şəxs əvvəl özü öz canından keçməlidir və başqaları da onun qəhrəmanlığına baxıb ruhlanmalıdır?!"

Molla Hüseynin sözləri bütün camaatı mat qoydu. Barfüruş əhalisi vəziyyəti belə görüb təslim olmaq qərarına gəldi və "aman, aman!" deyə yalvarmağa başladı. Camaat yalvarmaqda ikən, Molla Hüseynin əshabələri şəhərə daxil oldular və "ya Sahib əz-zaman!" sədaları ilə hamını lərzəyə saldılar. Onlar Molla Hüseyni salamat görməyə ümidlərini itirmişdilər, amma onun öz atının belində sağ-salamat oturduğunu görüb çox sevindilər, dərhal onun hüzuruna tələsərək, atının üzəngisini öpdülər. Həmən gün axşamçağı Molla Hüseyn Barfüruş camaatına aman verdi və ətrafına toplanmış çoxlu insanlara müraciət edərək dedi: "Ey Rəsulullahın ümməti, ey Əli-əleyhissalamın şiələri nə üçün bizə həmlə etdiniz? Biz əminik ki, əgər ölsək, Allah yolunda şəhid olaçağıq. Siz bizim müqəddəs islam dininə zidd olan hansı əməlimizi gördünüz ki, bizə hücum çəkdiniz? Məgər Həzrət peyğəmbər belə buyurub?! Sizə tövsiyyə olunan rəftar beləmi olmalıdır?! Allahın peyğəmbəri möminlər və kafirlərlə bu cürmü rəftar edirdi? Peyğəmbər buyurub ki, səbəbsiz yerə möminləri və kafirləri incitməyin. Siz bizim hansı pis işimizin şahvdi oldunuz ki, bizi öldürmək fikrinə düşdünüz? Axı bir düşünün, baxın ki, mən təkbaşına əlimdə olan qılıncla düşmənin sıralarını yardım, hər tərəfdən güllə yağmasına, ətrafımı atəş bürüməsinə baxmayaraq, sağ-salamat gəlib bura çıxdım və azacıq da olsa, xəsarət almadım. Sizin şiddətli həmlələriniz mənə heç nə edə bilmədi və üzümdə olan bu yüngül yaradan başqa mənə heç bir ziyan dəymədi. Məgər bu, Allahın məni hifz etməsi və qoruması demək deyildirmi?! O məni hifz etdi ki, öz Əmrinin əzəmətini sizin gözləriniz önündə açıq-aşkar nümayiş etdirsin".

Bu sözləri dedikdən sonra cənab Molla Hüseyn yaşıl meydandakı karvansaraya yollandı. Qapının ağzında atından düşüb gözlədi ki, bütün möminlər yığışsınlar. Molla Hüseyn möminləri qonaq etmək istədi, buna görə də bir neçə nəfəri göndərdi ki, bazardan çörək və su gətirsinlər. Bir müddətdən sonra göndərdiyi adamlar geri dönüb dedilər: "Çörəkçi bizə çörək vermədi, camaat da su gətirməyə qoymadı". Sonra da əlavə etdilər: "Siz həmişə bizə məsləhət görürsünüz ki, Allaha təvəkkül edək və Tanrının səxavətinə ümid bağlayaq. Necə ki, buyurulub: *"Bizə Allahın yazdığından başqa heç nə uz verməz, buna görə də möminlər yalnız Allaha təvəkkul etsinlər". (Tövbə surəsi, 51-ci ayə)*. Molla Hüseyn göstəriş verdi ki, karvansaranın qapısını bağlasınlar. Sonra da möminlərə dedi: "Qürub çağına qədər gözləyin". Azan vaxtı yaxınlaşanda Molla Hüseyn üzünü əshabələrə tutub soruşdu: "Sizin aranızda elə bir kəs varmı ki, canından keçib dama qalxsın və azan versin?!". Bir gənc hədsiz sevinclə bu işə razılıq verdi və dama qalxıb azana başladı. Elə "Allahu əkbər!" demişdi ki, şəhər camaatı tərəfindən ona bir güllə atıldı və həmin gənc şəhid oldu. Molla Hüseyn buyurdu ki, başqa bir şəxs onu əvəz edib azanı tamamlasın. Digər bir gənc dama qalxdı. O da "Əşhədu ənnə Muhəmmədən-Rəsulullah" dediyi anda düşmən gülləsinə tuş gəlib şəhid oldu. Molla Hüseynin göstərişi ilə üçüncü şəxs azanı qurtarmaq üçün dama çıxdı. O da əvvəlki iki nəfər kimi azanı axıra çatdırmamış düşmən gülləsi ilə şəhid oldu.

Cənab Babülbab vəziyyəti belə görüb əmr etdi ki, karvansaranın qapısını açsınlar və ətrafdakı düşmənlərin cəzasını versinlər. Özü də atına minib qılıncını sıyırdı və meydana toplaşmış şəhər əhalisinin üzərinə hücum çəkdi. Adamlar Babülbabın sıyrılmış qılıncını görən kimi qorxu və dəhşət içərisində qaçmağa başladılar. Bir neçə nəfər yerə yıxılıb qanına qəltan oldu. Qalanları aman diləyib bağışlanmalarını xahiş etdilər. Hələ hava tam qaralmamışdı ki, yaşıl meydanda dalğalanan çoxsaylı insan kütləsindən bir nəfər də orada qalmadı, hay-küy tamamilə kəsildi. Ölənlərin cəsədi eləcə meydanda düşüb qalmışdı. Bu dəhşətli mənzərə Allahın köməkliyi ilə möminlərin qələbəsindən və düşmənlərin məğlubiyyətindən xəbər verirdi. İş o yerə çatdı ki, şəhərin əyanlarından və böyüklərindən bir neçəsi vasitəçilik edərək, cənab Babülbabın yanına getməyi və öz həmyerliləri üçün aman diləməyi qərara aldılar. Əyanlar və böyüklər hələ atından düşməmiş cənab Babülbabın yanına piyada gəldilər və ona yaxınlaşıb dedilər: "Allah şahiddir ki, bizim ayrı məqsədimiz yoxdur. Biz gəlmişik ki, aman istəyək. Xahiş edirik atdan düşməyin və bizim sözlərimizi dinləyin". Cənab Babülbab onların səmimiyyətinə inanıb atdan düşdü və onları karvansaraya dəvət edərək dedi: "Biz bu şəhərin camaatı kimi deyilik ki, öz qonağımızı güllə və qılıncla qarşılayaq. Biz qonaqpərvərlik qaydalarını yaxşı bilirik. Buyurun!". Sonra cənab Babülbabın göstərişi ilə əshabələr qonaqlar üçün çay gətirdilər. Şəhərin əyanları və böyükləri Molla Hüseynə dedilər: "Bütün bu fitnələri törədən Səidül-üləmadır, şəhər əhalisinin təqsiri yoxdur. Sizdən xahiş edirik ki, camaatı bağışlayın, bütun bunlar Səidül-üləmanın işləridir. Gəlin, keçmişi unudaq. Sizdən xahişimiz budur ki, sabah səhər öz əshabələrinizlə birlikdə Amul şəhərinə yollanın. Bu səfər həm şəhərimizin əhalisi üçün, həm də sizin özünüz üçün xeyirli olar. Bu şəhər indi böyük həyəcan içərisindədir". Cənab Babülbab əyanların təklifini qəbul etdi, eyni zamanda Barfüruş camaatının etibarsızlığından kileyləndi. Bundan sonra Abbasqulu xan Laricani və Hacı Mustafa xan özləri ilə gətirdikləri Quranı çıxarıb and içdilər ki, sizə qarşı heç bir pis niyyətimiz yoxdur, dediklərimizin hamısı həqiqətdir. Daha sonra dedilər: "Sizdən xahiş edirik, bu gecə bizim qonağımız olun. Sabah səhər biz Xosrov Qadigəlayini yüz nəfərlə birlikdə hüzurunuza göndərəcəyik ki, sizi müşayiət edib, Şirgaha çatdırsın". Axırda yenə and içib söylədilər: "Əgər bizim sizə və sizin əshabələrinizə sui-qəsd etmək, hər hansı xəyanətə əl atmaq niyyətimiz varsa, Allah bizə lənət eləsin, dünyada və axirətdə Tanrının qəzəbinə tuş gələk!".

Bu söhbət əsnasında adı çəkilən şəxslərin adamları karvansaraya daxil oldular. Onlar Babülbabın əshabələri üçün yemək gətirmişdilər, həmçinin əshabələrin atları üçün otələf tədarükü görmüşdülər. Cənab Molla Hüseyn əshabələrə işarə etdi ki, iftarlarını açsınlar. Onlar həqiqətən oruclu idilər: həmən gün zilqədə ayının 12-si (oktyabrın 10-u) olsa da, səhərdən o vaxta qədər nə cənab Babülbab, nə də əshabələr bir tikə çörək yeyib, bir qətrə su içməmişdilər. Karvansara əyanlar, böyüklər, onların nökərləri və xidmətçiləri ilə dolmuşdu. Qonaqların sayı o qədər çox idi ki, onlar üçün hazırlanmış çaydan cənab Babülbaba və əshabələrin özlərinə bir şey çatmadı. Axşamdan dörd saat keçmiş cənab Molla Hüseyn və dostları Abbasqulu xan və Hacı Mustafa xanla birlikdə şam yeməyi yedilər.

Gecə yarısı Səidül-üləma Xosrov Qadigəlayini yanına çağırıb dedi: "Mən istəyirəm ki, sən münasib bir məqam secib sabah gedən adamları öldürəsən və onlardan bir nəfəri də sağ qoymayasan. Onların nə vəsaiti və əmlakı varsa, sənin halalın olsun". Xosrov dedi: "Mən heç vaxt belə iş tutmaram, çünki onlar müsəlmandırlar. Azanı başa çatdırmaq üçün onlardan üç nəfəri özünü ölümə verdi. Əgər biz müsəlmanıqsa, heç vaxt bu cür əməllər törətməməliyik və bir dəstə müsəlmanı aldadıb öldürərək, mallarıta sahib çıxmamalıyıq". Səidül-üləma dediyindən əl çəkmədi, tam kobudluq və həyasızlıqla Xosrova müraciət edib söylədi: "Sən get, onları öldür, heç nədən qorxma. Əgər qiyamət günü Allah səndən soruşsa ki, niyə bu cür iş tutmusan, mən Allahın cavabını özüm verəcəyəm. Biz müctəhidik, dini rəhbərik və sizdən yaxşı bilirik ki, dində meydana gələn bu cür bidətlərin qarşısını necə almaq lazımdır".

Günəş çıxan kimi Abbasqulu xan Xosrovu yanına çağırıb dedi: "Sən Molla Hüseynlə və onun yoldaşları ilə son dərəcə ehtiramla davranmalı və onları sağ-salamat Şirgaha çatdırmalısan. Əgər sənə bir şey bağışlamaq istəsələr, qətiyyən qəbul etməməlisən". Xosrov Abbasqulu xanın qarşısında itaətlə baş əyib üzdə dedi: "Dedikləriniz hamısı yerinə yetiriləcək. Mən və süvarilərim çalışacağıq ki, Molla Hüseynə və yoldaşlarına xidmət göstərməkdə əlimizdən gələni əsirgəməyək. Buna görə də qayıdanda onlardan razılıq məktubu alıb sizə gətirəcəyəm ki, siz onların xidmətində necə durduğumuzu özünüz görəsiniz". Sonra Abbasqulu xan, Hacı Mustafa xan, Xosrov və bir çox Barfüruş əyanları Molla Hüseynin yanına getdilər. Onlar ora çatan kimi, Molla Hüseyn üzünü camaata tutub dedi: *"Yaxşılıq da etsəniz, özunuzə etmiş olursunuz, pislik də!" (İsra surəsı, 7-ci ayə)*. Əgər bu şəxs (yəni Xosrov) bizimlə yaxşı rəftar etsə, biz ona yaxşı bir mükafat verəcəyik, yox əgər bizi aldatmaq fikrinə düşsə, öz əməlinin cəzasına çatacaq. Biz öz işlərimizi Allahın ixtiyarına buraxmışıq və Ona təvəkkül etmişik. *"Gərək mömiilər Allaha təvəkkul etsinlər" (Ali-İmran surəsı,122-ci ayə)*.

Bu sözləri dedikdən sonra cənab Molla Hüseyn əmr verdi ki, əshabələr səfərə hazırlaşsınlar. Qənbərəli cənab Babülbabın əmrini əshabələrə çatdırmaq üçün uca səslə deyirdi: "Ey Allahın öz canından keçmiş süvariləri, hamınız atlanın və getməyə hazır olun!" (Adətən, belə məqamlarda Qənbərəli Babülbabın göstərişlərini əshabələrə çatdırmaqla məşğul olardı). Sədaqətli əshabələr öz başçılarının əmrini eşidən kimi hərəkətə hazırlaşdılar. Xosrovun süvarilərindən bir neçəsi qabaqda gedirdi, cənab Molla Hüseynlə Xosrov atlarını yanaşı sürürdülər. Əshabələr də onların ardınca hərəkət edirdilər. Xosrovun qalan süvariləri sağda və solda yol gedirdilər. Bu süvarilər təpədən dırnağa qədər silahlanmışdılar və hər an Xosrovun əmrini yerinə yetirməyə hazır idilər. Əvvəl belə nəzərdə tutulmuşdu ki, onlar səhər tezdən Barfüruşdan çıxsınlar və günortaya yaxın Şirgaha çatsınlar. Lakin onlar yalnız günəş çıxandan iki saat sonra Barfüruşu tərk edə bilmişdilər. Xosrov öz məqsədini həyata keçirmək üçün əshabələri daha çox meşə yolları ilə aparmağa çalışırdı. Cənab Babülbabın əshabələri bir meşəyə daxil olan kimi Xosrov məqamı münasib bilib öz süvarilərinə işarə verdi. Qəflətən onlar yırtıcılar kimi əshabələrin üzərinə hücum çəkdilər və dostlardan bir çoxunu qətlə yetirdilər. Ölənlər arasında cənab Molla Sadiq Müqəddəs Xorasaninin qardaşı da vardı. Cənab Molla Hüseyn bu hadisədən agah olan kimi atından düşdü və Xosrova dedi: "Bu nə məsələdir? Günorta olub, amma biz hələ Şirgaha çatmamışıq. Mən daha səninlə yol getməyəcəyəm,sənin və süvarilərinin bələdçiliyinə ehtiyacım yoxdur". Sonra Qənbərəliyə göstəriş verdi ki, namaz qılmaq üçün bir yerə həsir salsın.Cənab Babülbab dəstəmaz aldığı zaman Xosrov süvarilərindən birini çağırıb söylədi: "Get Molla Hüseynə de ki, əgər sağ-salamat mənzil başına çatmaq istəyirsənsə, gərək atını və qılıncını mənə verəsən".

Cənab Molla Hüseyn bu sözlərə fikir vermədi və namaz qılmağa başladı. Sədaqətli və şücaətli əshabələrdən biri olan Mirzə Məhəmməd Tağı Cüveyni Səbzəvari bu zaman baxıb gördü ki, Xosrovun nökərlərindən biri qəlyan hazırlamaqla məşğuldur. Tez onun yanına gedib dedi: "Xahiş edirəm, qəlyanı mənə ver, qoy mən Xosrov üçün aparım". Nökər etiraz etmədi. Mirzə Məhəmməd Tağı qəlyanı götürdü və aparıb Xosrovun qarşısına qoydu. Sonra əyilib daha yaxşı alışması üçün qəlyanın başındakı odu üfürməyə başladı. O cür əyilmiş vəziyyətdə qəfildən Xosrovun belinə bağlanmış xəncəri qınından çəkib çıxardı və düz dəstəyinə qədər onun qarnına soxdu. Molla Hüseyn hələ də namaz qılmaqla məşğul idi. Bu zaman digər əshabələr "ya Sahib əz-zaman!" deyə qışqıraraq düşmənin üzərinə hücum etdilər və Xosrovun bütün süvarilərini qətlə yetirdilər. Heç kəs sağ qalmadı, bircə Xosrov üçün qəlyan hazırlayan nökərdən başqa. O, vəziyyəti belə görən kimi qorxuya düşdü, üstündə silahı da yox idi, tez özünü cənab Molla Hüseynin ayaqlarına atıb bağışlanmasını xahiş etdi. Cənab Babülbab Xosrovun qiymətli daşlarla bəzədilmiş qəlyanını da o nökərə bağışlayıb dedi: "Barfüruşa çatan kimi bütün əhvalatı olduğu kimi danış və Abbasqulu xana de ki, Xosrov vəfasız çıxdı, məkr və hiyləyə əl atdı. Bu səfeh və bədbəxt mənim atımı və qılıncımı istəyirdi, halbuki mən öz işlərimi başa çatdırmamışam. Bu at və qılıncla mən bir çox işlər görməliyəm və həmin işləri həyata keçirməyincə, heç kəs bu atı və qılıncı mənim əlimdən ala bilməz".

Xülasə, axşam düşdü. Əshabələr gecəni həmən yerdə qaldılar. Səhər tezdən Molla Hüseyn sübh namazını qıldıqdan sonra əshabələri bir yerə yığıb dedi: "Biz öz Kərbəlamıza yaxınlaşırıq". Bunu deyib yola düzəldi, əshabələr də onun ardınca hərəkət etdilər. Yola düşməzdən qabaq bəzi əshabələr Xosrovun şeylərini götürmək istədilər. Cənab Babülbab dedi:Tətiyyən belə iş tutmayın, heç nə götürməyin. Yalnız atları və qılıncları özünüzlə götürün". Sonra isə əlavə etdi: "Biz nəzərdə tutduğumuz son nöqtəyə çatmaqdayıq. Tezliklə öz Kərbəlamıza varid olacağıq. Buna görə biz hər şeydən əlimizi üzməli, dünya malından uzaq olmalıyıq". Onlar yollarına davam etdilər və bir mənzil məsafə qət etdikdən sonra Şeyx Təbərsinin məqbərəsinə çatdılar. Şeyx Təbərsi məşhur mühəddislərdən və hədis rəvayətçilərindən biri olmuşdur. O tərəflərdə yaşayan əhali Şeyx Təbərsinin məqbərəsinə ziyarətgah kimi gəlirdi. Cənab Molla Hüseyn məqbərəyə çatan kimi Quranın aşağıdakı ayəsini oxudu: *"Pərvərdigara! Məni mubarək bir yerə endir. Sən sığınacaq verənlərin ən yaxşısısan!" (Muminun surəsi, 29-cu ayə)*.

Şeyx Təbərsi məqbərəsinin xidmətçisi cənab Babülbabın və əshabələrin ora gəlişi ərəfəsində gecə yuxuda görmüşdü ki, şəhidlərin ağası Həzrət İmam Hüseyn-əleyhissalam yetmiş iki nəfər sadiq əshabəsi və bir çox digər tərəfdarları ilə birlikdə Şeyxin məqbərəsinə təşrif gətirmişdir. Onlar orada qalıb cihadla məşğul olmağa başladılar və hər tərəfdən hücum çəkən çoxsaylı düşmənləri qeyri-adi şücaətləri sayəsində məğlub edərək, qələbə çaldılar. Sonra Həzrət Rəsulullah (s) da ora təşrif gətirdi, Həzrət İmam Hüseyn-əleyhissalam və əshabələrlə birlikdə cihad və müharibə etdi. Ertəsi gün məqbərənin xidmətçisi ora gələn Molla Hüseyni görən kimi tanıdı və anladı ki,şəhidlərin ağası məhz bu şəxsin qiyafəsi və görkəmində onun yuxusuna girmişdir. Buna görə də ixtiyarsız olaraq özünü cənab Molla Hüseynin ayaqlarına atdı və öz sədaqətini izhar etdi. Cənab Babülbab xidmətçini yanında əyləşdirdi və onun yuxusunun məzmununu dinləyib dedi: "Sənin yuxuda gördüklərin tezliklə aşkarda baş verəcək və sən bütün o böyük hadisələri öz gözlərinlə görəcəksən". Həmən xidmətçi böyük şərəfə layiq görülüb Şeyx Təbərsi qalasındakı əshabələrin sırasına qoşuldu və elə o qalada da şəhidlik zirvəsinə ucaldı.

Əshabələrin Şeyx Təbərsi məqbərəsinə gəldikləri gün zilqədə ayının 14-ü (oktyabrın 12-si) idi. Cənab Babülbab Məşhəddə öz evini Əmrin təbliğinin xidmətinə vermiş Mirzə Bağır Qainini yanına çağırıb lazımi göstərişlər verdi və ona tapşırdı ki, Şeyxin məqbərəsini alınmaz bir qala halına gətirsin. O da aldığı göstərişə uyğun olaraq, işə başladı.

Günəş qürub edərkən meşədən bir dəstə süvari çıxıb Şeyxin məqbərəsini əhatəyə aldılar və qışqırıb dedilər: "Biz Qadikəla camaatıyıq, Xosrovun qanını almağa gəlmişik. Sizin hamınızı qılıncdan keçirməyincə, buradan gedən deyilik". Əshabələr özlərini müdafiə etmək üçün qılınclarını sıyırmalı oldular və "ya Sahib əz-zaman!" sədaları ilə qaniçən düşmənin üstünə hücum çəkdilər. Düşmənlər qaçmağa başladılar. Əshabələrin sədası o qədər güclü və təsirli idi ki, düşmənlər bir an da dayanmadılar və dərhal hamılıqla gözdən itdilər. Bu hücumda əshabələrə Xosrovu qətlə yetirmiş Mirzə Məhəmməd Tağı Cüveyni başçılıq edirdi. Əshabələr düşmənin yenidən hücum etməsinə imkan verməmək üçün onları təqib edib qırmaq qərarına gəldilər. Buna görə də qaçanların ardınca hərəkət edib bir kəndə çatdılar. Elə bildilər ki, bu, Qadigəla kəndidir. Kəndin əhalisi əshabələri görüb qaçmağa başladı. Bu arada təsadüfən həmən kəndin sahibi Nəzər xanın anası öldürüldü. Qadınlar şivən qoparıb dedilər ki, nə üçün bizi öldürürsünüz, biz ki Qadigəla camaatı ilə əlbir deyilik. Mirzə Məhəmməd Tağı Cüveyni bu sözləri eşidib anladı ki, bura Qadigəla deyil, başqa bir yerdir, özü də Nəzər xana məxsusdur. Və başa düşdü ki, əshabələr bu səhv nəticəsində ölümə bais olublar. Dərhal qırğını dayandırmaq əmri verdi və kədərli bir halda camaata dedi: "Biz elə bildik ki, bura Qadigəladır, yoxsa bizim qətiyyən heç kəsi incitmək fikrimiz yoxdur. Biz istəyirdik ki, Qadigəladan gələnlərin cəzasını verək, çünki onlar bizim üstümüzə hücum çəkmişdilər və hamımızı qətlə yetirmək niyyətində idilər. Bizim sizlərə əziyyət vermək məqsədimiz olmayıb və nə baş veribsə, səhv nəticəsində baş verib. Buna görə sizdən üzr istəyirik". Öz evində gizlənmiş Nəzər xan bu sözləri eşidib bildi ki, Mirzə Məhəmməd Tağı düz deyir. O, anasının öldürülməsinə görə çox mütəəssir olsa da, dərhal evindən çıxdı, Mirzə Məhəmməd Tağını içəri dəvət etdi və ondan xahiş etdi ki, onu cənab Babülbabın hüzuruna aparsın. Nəzər xan dedi: "Mən çox istəyirəm ki, belə şücaətli, qorxmaz və fədakar tərəfdarları olan bu əzəmətli Əmrin mahiyyətindən agah olum".

Dan yeri ağararkən, Mirzə Məhəmməd Tağı Nəzər xanla birlikdə Şeyxin məqbərəsinə çatdılar. Bu zaman cənab Babülbab sübh namazını qılmaqla məşğul idi, əshabələr də onun sözlərini və hərəkətlərini təkrar edirdilər. Nəzər xan bu mənzərəni görüb o qədər sevindi ki, istər-istəməz namaza qoşuldu. Əshabələr nə deyirdilərsə, o da deyirdi. Namazdan sonra Nəzər xanın anasının öldürülməsi və digər məsələlər barəsində cənab Babülbaba məlumat verildi. Cənab Babülbab hədsiz mehribanlıqla və xoş sözlərlə Nəzər xana başsağlığı verdi, bu hadisəyə görə çox təəssüfləndiyini bildirib dedi: "Allah şahiddir ki, bizim heç kəsi incitmək məqsədimiz olmayıb və yoxdur. Bizim əsas məqsədimiz özümüzü müdafiə etmək və bizə hücum edənlərin cavabını vermək olub". Bundan sonra cənab Molla Hüseyn Barfüruş əhalisinin onlara hücumunu, karvansarada baş verən hadisələri, Xosrovun və onun süvarilərinin xəyanətini müfəssəl şəkildə Nəzər xana danışdı və axırda bir daha Nəzər xanın anasının öldürülməsindən kədərləndiyini bildirdi. Digər əshabələr də ona başsağlığı verdilər. Nəzər xan dedi: "Mənim anamın öldürülməsinə görə kədərlənib özünüzü üzməyin. Kaş mənim yüz övladım olaydı, hamısını sizin qarşınızda və Həzrət Sahib əz-zamanın yolunda qurban verəydim". Cənab Babülbab Nəzər xana hədsiz məhəbbətini və hörmətini izhar edib söylədi: "Siz öz evinizə qayıdın və bizim üçün imkanınız çatan qədər azuqə hazırlayıb göndərin".

Dediyimiz kimi, cənab Molla Hüseyn hər şeydən əvvəl möhkəm bir qala tikmək barədə əshabələrə göstəriş vermişdi. O özü həmin qalanın layihəsini vermiş, öz əli ilə xətt çəkib qalanın əhatə etməli olduğu ərazini müəyyən etmişdi. Və əshabələrə təkidlə tapşırmışdı ki, qalanın tikintisini mümkün qədər tezliklə başa çatdırsınl.ar. Bunun üçün o, əshabələrini çoxlu dəstələrə bölmüş və hər dəstəyə bir işi həvalə etmişdi. Əshabələr qalanın tikintisi ilə məşğul olduqları zaman bir neçə dəfə qonşu kəndlərdən düşmənlər onlara hücum etmiş və hər dəfə də qorxu içərisində Babülbabın əshabələrinin qarşısından qaçmışdılar. Ətrafdakı düşmənləri bu hücumlara təhrik edən Səidül-üləma idi. Cənab Babülbabın sadiq tərəfdarları qəhrəmanlıqla müdafiə olunurdular və düşmənlərin həmlələri onları öz işlərindən qoya bilmirdi. Bütün düşmənlər xof içərisində idilər, onlar hansı tərəfdən hücum edirdilərsə, məğlub olurdular.

Tikinti başa çatdıqdan sonra cənab Molla Hüseyn qala divarının möhkəmləndirilməsi üçün lazım olan bütün tədbirləri həyata keçirdi ki, həmlələr önündə müqavimət göstərmək mümkün olsun. İşlər yenicə qurtarmışdı ki, Şeyx Əbu Turab qalaya gəldi və cənab Molla Hüseynə dedi: «Həzrət Bəhaullah halhazırda Nəzər xanın kəndindədir. Məni göndərib sizə deyim ki, bu gecə hamınız Həzrət Bəhaullahın qonağı olacaqsınız. Qürub çağı O özü qalaya təşrif gətirəcək".

Molla Mirzə Məhəmməd Füruği mənə (müəllifə) danışırdı ki, Şeyx Əbu Turab Həzrət Bəhaullahın gəlişini cənab Molla Hüseynə xəbər verəndə, onun sevinci aşıbdaşdı. Dərhal bütün əshabələrə elan etdi ki, Mübarək Hüzura qovuşmağa hazır olsunlar və Möhtərəm Qonağı qəbul etmək üçün lazımi işləri həyata keçirsinlər. Əshabələr qalanı süpürməyə və su səpməyə başladılar. Cənab Babülbab özü də bu işdə iştirak edirdi və Əziz Qonağın qəbul olunması üçün hər cür şəraitin yaradılmasına şəxsən nəzarət edirdi. Hamı hazır vəziyyətdə gözləyirdi. Cənab Babülbab Həzrət Bəhaullahın Nəzər xanla birlikdə gəldiyini görən kimi Onu qarşılayıb hədsiz sevinclə salamladı və Onun üçün ayrılmış yerə apardı. Biz o vaxtlar Həzrət Bəhaullahın məqamının əzəmətindən xəbərsiz idik, Molla Hüseynin gördüyü şeyləri biz görmürdük. Biz bilmirdik ki, niyə Molla Hüseyn Həzrət Bəhaullaha bu qədər ehtiram göstərir. O, Mübarək Hüzura qovuşduğu zaman elə sevincək olmuşdu ki, bütün diqqəti Həzrət Bəhaullaha yönəlmişdi, sanki bizim orada olmağımızı hiss etmirdi. Gözlərini Həzrət Bəhaullahın üzünə dikmişdi, heç bir tərəfə baxmırdı. Biz onun yanında durmuşduq və gözləyirdik ki, bizə oturmağa icazə versin. Lakin o, hamını və hər şeyi unutmuşdu. Nəhayət, Həzrət Bəhaullah özü bizə əyləşməyə icazə verdi.

Həzrət Bəhaullahın sehrli nitqi hamıya son dərəcə dərin təsir bağışladı, baxmayaraq ki, o vaxtlar bizim heç birimiz O Həzrətin məqamının əzəmətini dərk etməmişdik. Sonra Həzrət Bəhaullah qalanı diqqətlə nəzərdən kecirdi və qalanın ətrafını gəzdi. O, Molla Hüseynin fəaliyyətini yüksək qiymətləndirdi, eyni zamanda əshabələrin salamatlığı və həyatının qorunması üçün zəruri olan məsələlər barədə faydalı məsləhətlər verdi, o cümlədən, buyurdu: «Hər baxımdan lazımi işləri görmüsünüz, amma bu qalanın bir çatışmazlığı var, o da aradan qaldırılsa, hər şey qaydasına düşər. Bu isə cənab Qüddusun qalada olmamasıdır. Molla Mehdi Xoyini altı nəfərlə birlikdə Sariyə göndərin, qoyun gedib Mirzə Məhəmməd Tağıya desinlər ki, Həzrət Qüddusu onlara təslim etsin. Arxayın olun, Tanrı elə şərait yaradacaq ki, Mirzə Məhəmməd Tağı dərhal öz əsirini əshabələrə təhvil verəcək". Sonra Həzrət Bəhaullah üzünü əshabələrə tutub dedi: «Hər halda səbirli olun, Allahın iradəsinə tabe olun. İnşallah, Mən də qalaya gəlib sizə kömək göstərəcəyəm. Allah sizi seçib ki, siz Onun əsgərlərinin önündə gedəsiniz və dünyada Onun dinini bərqərar edəsiniz. Siz həmən ilahi qoşunsunuz ki, sizin barənizdə buyurulub: *"Bizim qoşunumuz hər bir halda zəfər çalacaqdır" (Saffat surəsi, 173-cu ayə)*. Nə baş verirsəversin, yəqin bilin ki, qələbə və uğur sizinlə olacaq". Həzrət Bəhaullah bu sözləri deyib əshabələrlə vidalaşdı və onları Allaha tapşıraraq, Nəzər xan və Şeyx Əbu Turab ilə birlikdə Nəzər xanın kəndinə qayıtdı. Sonra isə Nura baş çəkib Tehrana getdi.

Cənab Molla Hüseyn Həzrət Bəhaullahın göstərişlərini yerinə yetirməyə başladı. Molla Mehdi Xoyini əshabələrdən altı nəfəri ilə birlikdə Sariyə göndərdi ki, Mirzə Məhəmməd Tağının evində məhbus olan cənab Qüddusu azad edib özləri ilə bərabər qalaya gətirsinlər. Mirzə Məhəmməd Tağı bu məsələdə heç bir müqavimət göstərmədi və dərhal cənab Qüddusu əshabələrə təslim edib dedi: "O mənim möhtərəm qonağım idi. Mənim evim onun öz evidir. O heç vaxt məhbus olmayıb ki, mən də onu azad edim. İxtiyar özündədir: istəyir qalsın, istəyir getsin. Necə istəyirsə, elə də etsin. Əgər getmək istəyirsə, mən onu nəzərdə tutduğu yerə qədər müşayiət etməyə hazıram".

Eyni zamanda cənab Molla Hüseyn qaladakı əshabələrə demişdi: "Tezliklə Həzrət Qüddus təşrif gətirəcək. Siz Həzrət Baba bəslədiyiniz ehtiramı Həzrət Qüddusa da göstərməlisiniz. Mən Həzrət Qüddusun ən kiçik bir quluyam. Siz onun hər bir göstərişini tərəddüd etmədən yerinə yetirməlisiniz. Əgər ona itaət etməsəniz, yaxud onun göstərişlərinin icrasını lənkitsəniz, bilin ki, Əmrə xilaf iş görmüş olarsınız. O özü çağırmayınca, sizin heç biriniz onun hüzuruna getməməlisiniz. Heç vaxt öz istəyinizlə hərəkət etməyin, baxın görün, cənab Qüddusun istəyi necədirsə, elə rəftar edin. Cənab Qüddusun əlini və ayağını öpməyə cəhd göstərməyin, çünki onun pak ürəyi bu cür işləri xoşlamır. Siz öz rəftarınızla mənim başımı ucaltmalısınız, hamınız ona itaət göstərməlisiniz. Kim mənim bu sözlərimi qulaqardına vursa və dediklərimə zahirdə də, batində də əməl etməsə, ən ağır əzaba mübtəla olacaqdır".

İlahi Təlim geri qalmış irq və millətlərin vəziyyətlərinin yaxşılaşdırması üçün müstəsna vasitədir. Yalnız xalqlar və dövlət xadimləri bu Təlimi öyrənib və onu qəbul etdikləri zaman millətlər onları zəncirləyən buxovlardan azad olacaqlar.

Həzrət Qüddus Sarinin ən böyük üləmalarından və cənab Qüddusun qohumlarından biri olan Mirzə Məhəmməd Tağının evində 95 gün məhbus olmuşdu. Bu müddət ərzində müctəhid onunla son dərəcə hörmətlə rəftar etmişdi. Bedəşt hadisəsinin şahidi olan bir çox əshabələr cənab Qüddusla görüşmək üçün onun evinə gələndə, müctəhid onların Qüddusla görüşünə mane olmurdu. Amma cənab Qüddus əshabələrdən heç birinə Saridə qalmağa icazə vermirdi və hamıya əmr edirdi ki, cənab Molla Hüseynin qara bayrağının altına toplaşsınlar. Bu həmən qara bayraq idi ki, Həzrət Peyğəmbər (s) onun barəsində müsəlmanlara müraciət edərək demişdi: *"Nə vaxt Xorasan tərəfdən qara bayraqlarıi ucaldığını görsəniz, hətta qarın ustu ilə surunməli olsanız belə, onlara doğru tələsin və o bayrağların kölgəsinə sığının, çunki Xorasandan ucalan qara bayraq Mehdinin zuhurundan xəbər verəcək"*. Həzrət Babın əmri ilə cənab Molla Hüseyn tərəfindən Həzrət Qüddusun adına qaldırılmış bu qara bayraq Məşhəddən tutmuş Şeyx Təbərsi qalasına qədər dalğalanmışdı. Hicri 1264-cü il şaban ayının əvvəlindən 1265-ci il cümadiüs-sani ayının sonuna (1848-ci ilin iyul ayından 1849-cu ilin iyun ayına) qədər, yəni on bir ay ərzində səmavi səltənətin əlaməti olan bu müqəddəs bayraq daim şücaətli və fədakar əshabələrin başı üzərində dalğalanırdı və onlara deyirdi: "Bu dünyaya və onun sərvətinə göz yumun, ilahi Əmrə kömək göstərməyə başlayın".

Cənab Qüddus Saridə qaldığı müddətdə müctəhid Mirzə Məhəmməd Tağını ilahi Əmrin mahiyyəti ilə tanış etməyə çox səy göstərmişdi, hər dəfə söhbət düşəndə, hədsiz mehribanlıqla və şirin sözlərlə həqiqətən Həzrət Babın dəvətinə aid olan məsələləri müctəhidə izah etməyə çalışmışdı. Müctəhid daxilən cənab Qüddusa ehtiramla yanaşırdı, Sari camaatını onu incitməyə qoymurdu, Həzrət Qüddusa əziyyət vermək istəyən şəxsləri qınayıb məzəmmət edirdi, amma onun bu davranışı öz iradəsindən doğmurdu, sanki hansısa batini qüvvə onu bu işə vadar edirdi. Belə ki, müctəhid əslində Həzrət Babın tərəfdarlarına qatı düşmənçilik münasibəti bəsləyirdi və son nəticədə o, həmin düşmənçiliyi büruzə verib Həzrət Babın bütün tərəfdarlarının öldürülməsi üzərində israr etmişdi.

Xülasə, qaladakı əshabələr Həzrət Qüddusun qalaya doğru gəldiyini eşidib sevincək oldular. Cənab Qüddus qalaya yaxınlaşanda, bir nəfəri göndərdi ki, onun gəlişini əshabələrə xəbər versin. Bu xəbər əshabələrin sevincini təzələdi. Cənab Molla Hüseyn hədsiz şadlıqla özü ilə yüz nəfər götürüb Həzrət Qüddusun pişvazına çıxdı. Bu yüz nəfərin hər biri əllərində iki şam tutmuşdu. Cənab Molla Hüseyn şəxsən həmin şamları yandırıb əshabələri Həzrət Qüddusu qarşılamağa aparmışdı. Şamların işığı gecənin qaranlığını aradan qaldırmışdı. Mazandaran meşəsinin ortasında əshabələr Həzrət Qüddusla üz-üzə gəldilər. Dərhal onun hüzuruna tələsib atının ətrafında dövrə vurdular və öz itaətlərini izhar etdilər. Sonra eləcə şamları əllərində tutmuş halda Həzrət Qüddusun arxasınca yola düzəldilər. Bütün əshabələr qalaya çatana qədər piyada getdilər. Cənab Qüddus əshabələr içərisində ulduzlar arasında parlayan Aya bənzəyirdi. Əshabələr gedə-gedə şerlər oxuyur və hədsiz sevinclə: "Rəbbimiz pak və müqəddəsdir, mələklərin və ruhun Rəbbidir!" - cümləsini ucadan təkrar edirdilər. Daha doğrusu, əvvəlcə Molla Hüseyn bu cümləni deyir, sonra da qalanları təkrarlayırdılar. Əshabələrin səsi meşədə əks-səda verirdi. Beləcə, onlar gəlib qalaya yetişdilər. Cənab Qüddus atından düşüb Şeyx Təbərsinin məqbərəsinə söykəndi və buyurdu: *"Əgər möminsinizsə, Allahın verdiyi mənfəət sizin üçün daha xeyirlidir " (Hud surəsi, 86-cı ayə)*. Cənab Qüddus öz sözünə bu ayəni oxumaqla başladı və beləliklə, Həzrət Rəsulullahın (s) müjdəsi bu məqamda büsbütün öz təsdiqini tapdı.

Belə ki, bir hədisə görə, Həzrət Peyğəmbər (s) buyurmuşdur: Mehdi zuhur edən zaman bir qalaya söykənib ətrafında dövrə vurmuş üç yüz on üç nəfər əshabəsinə deyəcək: *"Əgər möminsinizsə, Allahın verdiyi mənfəət sizin üçün daha xeyirlidir" (Hud surəsi, 86-cı ayə)*.

Cənab Qüddus "Allahın qalığı"[[3]](http://web.archive.org/web/20061009210305/http:/www.bahai.az/lib/promin/nabil/dawn_breakers_az_19.shtml#3) deyərkən, Həzrət Bəhaullahı nəzərdə tuturdu. Mirzə Məhəmməd Füruği danışırdı ki, mən həmən vaxt orada idim. Həzrət Qüddus atdan düşüb Şeyx Təbərsinin məqbərəsinə söykənərək, Quranın sözü gedən ayəsini oxuduqdan sonra Həzrət Bəhaullahın adını çəkdi. Və Molla Hüseynə üz tutub ondan Həzrət Bəhaullah barədə soruşdu. Molla Hüseyn dedi: «Həzrət Bəhaullah buyurub ki, Allah qoysa, məhərrəm ayına qədər qalaya gələcəyəm. Bir şərtlə ki, Tanrının iradəsi başqa cür hökm etməmiş olsun".

Bir müddətdən sonra cənab Qüddus Molla Hüseynə bir neçə xütbə verdi və dedi ki, onları əshabələrə oxusun. Birin-ci xütbə Həzrət Bab haqqında idi, ikincisi Həzrət Bəhaullaha, üçüncüsü isə Həzrət Tahirəyə aid idi. Biz Molla Hüseyndən soruşduq: "İkinci xütbədə Həzrət Bəhaullah barədə bir sıra işarələr mövcuddur. Bəs nə üçün O, elm əhlinin libasını deyil, zadəgan paltarı geyinir?". Bizim bu sualımız cənab Qüddusa çatdırıldı. O, buyurdu: "Arxayın olun, vaxtı gələndə bu məsələnin sirri aşkar olacaq". Biz o vaxtlar Həzrət Bəhaullahın məqamından agah deyildik və xütbədəki işarələrin mahiyyətini bilmirdik, hərəmiz o xütbənin mənasını bir cür başa düşürdük. Mən çox vaxt cənab Qüddusla vəd olunmuş Qaim haqqındakı hədislərin müşgül məsələlərini müzakirə etməyə çalışır, suallar verirdim. Əvvəlcə cənab Qüddus bir şey söyləmirdi, nəhayət, mənim xahişimi qəbul edib elə cavablar verdi ki, bizim qəlbimizdəki bütün şübhələr yox oldu. Onun aydın və qənaətbəxş cavablarını eşitdikdən sonra bizim cənab Qüddusa hörmətimiz daha da artdı. Biz yəqin etdik ki, bu böyük insan bizim fikirlərimizi oxuya bilir və bizə əminlik bəxş etməyə qadirdir. Çox vaxt gecələr mən görürdüm ki, cənab Molla Hüseyn Həzrət Qüddusun yatdığı yerin ətrafında dövrə vurur. Gecə yarısı Molla Hüseyn öz otağından çıxır, astaasta Həzrət Qüddusun yatdığı yerə yollanır və həmən anlarda "Rəbbimiz pak və müqəddəsdir, mələklərin və ruhun Rəbbidir!" cümləsini təkrar edirdi. Mən heç vaxt o gecələri unutmaram. Gecələr mən namaz qılmaq və münacat oxumaq üçün yerimdən qalxanda, Molla Hüseyn yavaşca mənim yanıma gəlir və qulağıma pıçıldayırdı: "Mirzə Məhəmməd, ağlını bu qəribə işlərə sərf etmə, Allah xatirinə, gəl səmimi şəkildə mənimlə yoldaş ol ki, şəhidlik şərabını içək. O vaxt sən başa düşə bilərsən ki, səksəninci ildən məqsəd nədir. Həmən il dünyada ən yaxşı işlər və ən xoş şeylər zahir olub aşkara çıxacaq. Amma indi bu sirr sənin üçün gizlidir".

Xülasə, cənab Qüddus Şeyx Təbərsi qalasına gəldikdən sonra cənab Molla Hüseynə göstəriş verdi ki, əshabələri saysın. Molla Hüseyn orada olan möminləri bir-bir saydı, cəmi üç yüz on iki nəfər idi. O gedib əshabələrin sayını Qüddusa bildirmək istəyirdi ki, birdən Barfüruş tərəfdən bir cavan piyada gəlib Molla Hüseynin hüzuruna yetişdi. O, Molla Hüseynin əbasının ətəyindən yapışıb xahiş etdi ki, onu da əshabələr sırasına daxil etsin və ona da məhbubun yolunda fəda olmaq imkanı versin. Cənab Molla Hüseyn onun xahişini qəbul etdi və beləliklə, o cavanla birlikdə əshabələrin sayı üç yüz on üç nəfər oldu. Qüddus əshabələrin sayını eşitdikdə, buyurdu: «Həzrət Rəsuli-əkrəmin (s) vəd olunmuş Qaim haqqında söylədiyi bütün şeylər zahir və aşkar oldu. Qoy Tanrının dəlili özünü islam şəriətinin bilicisi və hədislərin şərhçisi sayan dini rəhbərlərə aydın olsun".

O vaxtlar cənab Qüddus səhərlər və axşamlar Molla Hüseyni və seçilən əshabələri yanına çağırıb əmr edərdi ki, Həzrət Babın lövhələrini oxusunlar. Həzrət Qüddus qalanın qarşısındakı meydanda oturardı, seçilən əshabələr də onun ətrafında dövrə vurub əyləşərdilər və o, Həzrət Babın mübarək kəlamlarını dinləyərkən, bəzən müəyyən cümlələri şərh və izah edərdi.

Düşmənlərin yeni həmlələri və onların amansız hücumları heç bir vəchlə cənab Qüddusun şücaətini, mətanətini və təmkinini azaltmırdı. O, qarşıya çıxan hər bir təhlükəni və müsibəti əhəmiyyətsiz sayırdı, qətiyyən özü barədə düşünmürdü, həmişə, hətta ən ağır anlarda belə, öz Məhbubu ilə dərdləşirdi, öz sevimli Ağasını mədh edən mətnlər yazır və qaladakı əshabələri ruhlandırırdı. Düşmənlər hücum etdiyi zaman o, tam əminliklə və arxayın şəkildə öz işinə məşğul olardı. Hər tərəfdən qaniçən düşmənlər həmlə edər, hər tərəfdən güllə yağardı, amma cənab Qüddus həmin anda münacata başlar və deyərdi: "Mənim könlüm daim Səni anır. Ey mənim Məhbubum, Səni anmaq hər zaman mənim dərdimi dağıdır. Mən Sənin məhəbbətinin yolunda Şiraz şəhərində əzab-əziyyətə düçar olmuş ilk şəxs olduğum üçün fəxr edirəm. Ümidvaram ki, Sənin Əmrinin yolunda çanını qurban verən ilk şəxs də mən olacağam". Bəzən o, iraqlı əshabələrə göstəriş verərdi ki, Qurandan müəyyən ayələri oxusunlar. Ayələr oxunan zaman diqqətlə qulaq asar, sonra həmin ayələri təfsir edərdi. Bir gün Həzrət Qüddusun hüzurunda Qurani-kərimdən oxunan ayələrdən biri də aşağıdakı ayə oldu: *"Biz sizi bir az qorxu, bir az aclıq, bir az da mal, qida qıtlığı ilə imtahan edərik. Bunlara dözən şəxslərə mujdə ver!" (Bəqərə surəsi, 155-ci ayə)*. Cənab Qüddus bu ayəni dinlədikdən sonra dedi: "Əslində bu ayə Həzrət Əyyub və onun başına gələn müsibətlər barədə nazil olub. Amma indiki zamanda bu mübarək ayənin təsdiqinə çevrilən şəxslər bizik. Tezliklə bütün bu bəla və müsibətlər bizim qarşımıza çıxacaq və o qədər ağır olacaq ki, səbirli olmayan kəslər həmin bəlalara dözə bilməyəcəklər".

İlk vaxtlar bə zi əshabələr belə düşünürdülər ki, Molla Hüseynin cənab Qüddusa olan ehtiramı və onun qarşısındakı təvazökarlığı şəraitin tələbindən doğur. Onlar belə hesab edirdilər ki, Həzrət Qüddus Molla Hüseynlə müqayisədə xüsusi məqama və məziyyətə malik deyil. Onlar ilk çağlar bu cür fikirləşirdilər, amma tədricən fikirlərinin yanlışlığı onlara aydın oldu. Getdikcə onlar cənab Qüddusun elm və hikmət sahibi olduğunu anladılar və bildilər ki, o, uca məqama və qeyri-adi qüdrətə malikdir. O böyük insanın yazıları və bəlalar qarşısında göstərdiyi dözüm sübut etdi ki, Molla Hüseynin ona ehtiramı zahiri deyil, ürəkdən gələn həqiqi hörmətdir. Tədricən əshabələr Həzrət Qüddusun əzəmətindən o dərəcədə hali oldular ki, onu birinci şəxs saymağa başladılar, onların qəlbində Həzrət Qüddusun məqamı və üstünlüyünə dair heç bir şəkk-şübhə qalmadı.

Cənab Qüddus Sari şəhərində məhbus olarkən, Mirzə Məhəmməd Tağının xahişi ilə "Tövhid" surəsinə bir təfsir yazmışdı. O, təkcə "əsSəməd" kəlməsindəki "sad» hərfinin şərhinə dair Qurandan üç dəfə artıq bir mətn qələmə almışdı. Mirzə Məhəmməd Tağı həmin təfsiri gördükdə, Həzrət Qüddusun uca məqamını anladı və ona olan ehtiramını artırdı. Amma son nəticədə Mirzə Məhəmməd Tağı Səidül-üləmaya qoşuldu və qaladakı əshabələrə qarşı kütləvi qırqın törədilməsində onunla həmrəy oldu. "Sad"ın təfsiri Saridə başa çatmamışdı, buna görə də Şeyx Təbərsi qalasında cənab Qüddus onun qalan hissəsini yazmağa başladı. Düşmənlərin hücumlarına və işinin çoxluğuna baxmayaraq, həmin təfsiri axıra çatdırdı. Yeni yazılan hissə həcmcə Saridə yazılmış hissə qədər idi. Cənab Qüddusun sürətli yazısı, aydın ifadə tərzi, rəmzləri açmaq və gizli həqiqətləri aşkara çıxarmaq qabiliyyəqi əshabələri heyrətə saldı və onlar Həzrət Qüddusun rəhbərliyə haqqı çatdığına tam əmin oldular. Hər gün Molla Hüseyn Həzrət Qüddusun yazılarından bir hissəni əshabələr üçün gətirirdi və onlar da həvəslə həmin yazıları oxuyurdular. Qalanın tikintisi başa çatmış, müdafiə vasitələri hər cəhətdən təmin olunmuşdu. Bu məsələ əshabələri daha da cəsarətləndirmiş, qalanın ətrafında yaşayan camaatı isə qorxuya salmışdı. Çox vaxt müxtəlif şəxslər gəlib qalaya daxil olmaqa icazə istəyirdilər. Kimisi məlumat almaq, kimisi dərdini demək, kimisi də ehtiramını bildirmək üçün gəlirdi. Hamı təəccüblənirdi ki, bu cür qalanı belə sürətlə tikmək necə mümkün olmuşdur. Cənab Qüddus əshabələrin sayını bildikdən sonra əmr etdi ki, daha heç kəsi qalaya buraxmasınlar. Əvvəlcədən qalaya daxil olub vəziyyəti görmüş əshabələr bunu görməyənlərə danışırdılar. Bu söhbətlər, necə deyərlər, ağızdanağıza ötürülərək, Səidül-üləmanın qulağına çatdı. Səidül-üləmanın qəzəbi və kini yenidən alovlandı, göstəriş verdi ki, heç kəs qaladakı əshabələrə yaxınlaşmamalıdır, hamı Molla Hüseynlə əlaqəni kəsməlidir. Eyni zamanda o, qalanı tikmiş əshabələri küfrdə ittiham etdi. Lakin camaat Səidül-üləmanın sözlərinə qulaq asmırdı, bir çoxları öz imkanları daxilində əshabələrə yardım edirdi. Əshabələrin vəziyyəti elə ağırlaşdı ki, yaşayış üçün zəruri olan şeyləri əldə etməkdə çətinlik çəkməyə başladılar. Lakin hər dəfə, necə deyərlər, bıçaq sümüyə dirənəndə, Allah onların dadına çatırdı və gözləmədikləri yerdən onlara kömək yetişirdi. Allahın inayəti daim əshabələri sıxıntıdan və çətinlikdən qurtarırdı.

Səidül-üləma bütün bunları görüb özündən çıxdı, bu daş ürəkli zalımın qəzəb tonqalı elə şölələndi ki, götürüb Nasirəddin şaha müfəssəl bir məktub yazdı. O zaman Nasirəddin şah yenicə taxta çıxmışdı. Səidül-üləma öz məktubu ilə şahda belə təsəvvür yaratmaqa çalışdı ki, əshabələrin qalada toplaşması şaha və məmləkətə təhlükə törədir. O, yazmışdı: "Şərəfsiz babilər fitnə-fəsad bayrağını ucaldıb sizin səltənətinizin bünövrəsini dağıtmaq fikrinə düşüblər. Onlar bu işdə o qədər irəli gediblər ki, qalanın ətrafında yerləşən kəndlərdə bir çoxları onlara qoşulublar və onların bayrağının kölgəsinə sığınaraq, onların ardınca gedəcəklərinə and içiblər. Onlar özləri üçün qala tikmiş və xəndək qazmışlar ki, sizinlə vuruşsunlar və hökumət qüvvələrinə müqavimət göstərə bilsinlər. Bu inadkar tayfa əcdadlarınızdan sizə miras qalmış şahlıq tacını sizdən almaq, uca sultanlıq məqamını alçaltmaq niyyətindədirlər. Yəqin bilin ki, hakimiyyətinizin möhkəmliyini təmin etməkdən ötrü bu mənfur məzhəbin tərəfdarlarını məhv etməkdən özgə yol yoxdur. Əgər bu tayfanı məhv etsəniz, məmləkət əhalisi sizin əzəmətinizə baş əyər, sizin hökmlərinizə tabe olar və sizin şahlıq tacınız əbədi iftixar gövhəri ilə bəzənər. Əgər onları məhv etməkdə yubansanız və bu məzhəbin kögünü kəsməkdə səhlənkarlıq göstərsəniz, mən əminəm və sizi də xəbərdar edirəm ki, tezliklə nəinki Mazandaran camaatı, bəlkə də məmləkətin hər yerində yaşayan bütün iranlılar onların bayrağı altına toplaşacaq və sizin sultanlığınıza, qüvvət və qüdrətinizə baxmayacaqlar".

Yenicə taxta çıxmış Nasirəddin şah məmləkət işlərində səriştəsiz olduğu üçün bu məsələnin həllini həmən vaxt hüzurunda olan Mazandaran qoşununun sərkərdələrinə həvalə etdi və onlara tapşırdı ki, ölkənin əmin-amanlığını pozan bu tayfanın qarşısını almaq üçün lazım bildikləri tədbirləri həyata keçirsinlər. Hacı Mustafa xan Türkman şaha dedi: "Mən özüm Mazandaranda olmuşam və dəqiq bilirəm ki, babilərin sayı nə qədərdir, hansı gücə və qüvvəyə malikdirlər. Onların sayı azdır, necə deyərlər, onları barmaqla saymaq mümkündür. Hamısı da zəif və gücsüz elm əhlindən, tələbələrdən ibarətdir ki, onların əsla hökumət qüvvələrinə müqavimət göstərmək imkanı yoxdur. Onları məhv etmək üçün böyük bir qoşuna ehtiyac yoxdur, bir dəstə əsgər onların öhdəsindən gələ bilər. Bu, o qədər də mühüm məsələ deyil ki, əlaHəzrətin fikri ona yönəlsin. Əgər lazım bilirsinizsə, mənim qardaşım Abdullah xan Türkmanın adına bir fərman yazın ki, gedib o fitnə alovunu söndürsün və o tayfanın axırına çıxsın. Mən əminəm ki, iki günə o tayfadan əsər-əlamət qalmayacaq, onların ümidləri puca çıxacaq, yandırdıqları fitnə və qarışıqlıq tonqalı büsbütün sönəcək".

Nasirəddin şah Hacı Mustafa xanın təklifi ilə razılaşdı və Abdullah xanın adına bir fərman yazıb ona əmr etdi ki, bu vəzifənin icrası üçün lazımi qədər qüvvə toplasın. Fərmanla yanaşı o, Abdullah xana bir nişan (orden) da göndərdi. Bununla şah göstərmək istəyirdi ki, Abdullah xana inanır və onun bu vəzifəni yerinə yetirməyə qadir olduğuna əmindir. Abdullah xan fərmanı və nişanı alan kimi bunu ona göstərilən böyük etimad kimi qiymətləndirdi və öz vəzifəsini yüksək səviyyədə yerinə yetirmək qərarına gəldi. Çox keçmədən o, asanlu, əfqan və kürd tayfalarından 12 min nəfərlik bir qoşun topladı və onu hər baxımdan təchiz etdi. Sonra qoşununu Şeyx Təbərsi qalasının yaxınlığında yerləşən və Nəzər xana məxsus olan Əfra kəndinə gətirdi və dərhal qalanı hər tərəfdən mühasirəyə alıb ora ərzaq və azuqə aparılmasının qarşısını kəsdi. Molla Hüseynin əshabələri daha kənardan ərzaq ala bilmirdilər. Tezliklə Abdullah xan əshabələrin suyunu da kəsdi. Heç kəs çörək və su əldə etmək üçün qaladan çıxa bilmirdi, çünki buna cəhd edən kimi dərhal hər tərəfdən güllə yağırdı. Abdullah xan qoşuna göstəriş vermişdi ki, qalanın qarşısında cürbəcür istehkamlar və səngərlər qursunlar və su gətirmək üçün qaladan çıxan hər kəsi atəşə tutsunlar.

Rəsul Behnəmiri bu vəziyyətdən şikayətlənib dedi: "Düşmənlər çörəyimizi kəsiblər. Əgər suyumuz da olmasa, nə edəcəyik, başımıza nə bəla gələcək?!" Bu zaman cənab Qüddus Molla Hüseynlə birlikdə qalanın hündür bir yerindən düşmən qoşununu müşahidə edirdi. Rəsul Behnəmirinin sözlərini eşitdikdə, Həzrət Qüddus dedi: "Bizim dostlarımız suyun qıtlığından əzab çəkirlər. İnşallah, bu gecə şiddətli yağış yağacaq və düşmənin ətrafını su basacaq. Ondan sonra güclü qar yağacaq və düşmənin hücumuna mane olacaq". Həmən gecə şiddətli yağış yağdı və güclü sel əmələ gəldi. Qalanın yaxınlığında mövqe tutmuş dəstələr yoxa çıxdılar, düşmənin azuqəsinin böyük bir hissəsi məhv oldu. Qalanın içərisində xeyli su yığıldı və əshabələr uzun müddətə içmək üçün su əldə etdilər. Növbəti gecə elə güclü qar yağdı ki, o vaxtadək oranın camaatı bu cür qar görməmişdi. Hətta deyirdilər ki, indiyə qədər ən soyuq qış gecələrində də bu cür qar yağmayıb. Yağış nəticəsində vəziyyəti ağırlaşan düşmən qardan sonra daha ağır bir halətə düşdü.

Hicri 1265-ci il məhərrəm ayının 5-ci gecəsində (1848-ci il dekabrın 1-də) cənab Qüddus qaladan çıxmağı qərara aldı. Cənab Qüddus hədsiz inam və arxayınlıqla qalanın qapısına doğru getdiyi zaman Rəsul Behnəmiriyə dedi: "Allaha şükür edək ki, bizim duamızı müstəcəb etdi, yağış və qar vasitəsilə bizim düşmənlərimizi pərən-pərən saldı, onların düşərgəsini xaraba qoyub bizim qalamızı abad etdi".Düşmən qoşunu yağış və qardan çəkdiyi ziyana baxmayaraq, qalaya hücuma hazırlaşırdı və müəyyən olunmuş saatda əshabələrə həmlə etmək niyyətində idi. Cənab Qüddus isə düşmənin hücumunu qabaqlamaq və gözlənilmədən onlara zərbə endirmək qərarına gəlmişdi. Günəşin çıxmasından iki saat sonra cənab Qüddus atına mindi. Molla Hüseyn və daha üç nəfər də atlarına minib cənab Qüddusla birlikdə qala qapısından çıxdılar. Qalan əshabələr isə piyada onların ardınca qaladan çıxıb "ya Sahib əz-zaman!" deyə qışqırmağa başladılar. Əshabələrin sədası düşmən ordusunda qəribə bir xof və qorxu əmələ gətirdi. Əshabələr şir kimi nərə çəkirdilər və onların səsi Mazandaran meşəsində əks-səda verirdi. Qılıncların parıltısı meşənin ətrafına toplaşmış düşmənlərin gözünü qamaşdırırdı. Əshabələrin zəhmi düşmənin öhdəsindən gəlməyə kifayət etdi. Onlar ətrafa səpələnərək, əllərində nə vardısa, atıb qaçmağa başladılar. Əshabələr qırx beş dəqiqə ərzində qalib gəldilər. Cənab Molla Hüseyn və Həzrət Qüddus qaçan qoşunun bir hissəsini əsir götürdülər. Abdullah xan Türkman, öz qoşununun həbibullah Əfqani və Nurullah xan Əfqan adlı iki sərkərdəsi ilə birlikdə qətlə yetirildi. Ümumilikdə, Abdullah xanın qoşunundan dörd yüz otuz nəfər öldürüldü.

Cənab Qüddus qalaya qayıtdı. Molla Hüseyn isə hələ qalanın xaricində öz vəzifəsini yerinə yetirməklə məşğul idi. Bu zaman cənab Qüddus tərəfindən göndərilmiş Seyyid Əbdüləzim Xoyi gəlib Molla Hüseynə dedi ki, dərhal qalaya qayıtsın. O, cənab Qüddusun adından Molla Hüseynə belə söylədi: "Biz öz düşmənlərimizi məğlub etdik. Onları təqib etməyə lüzum yoxdur, çünki bizim məqsədimiz müdafiə olunmaqdır. Biz düşmənin hücumunun qarşısını almalıyıq. Bizim məqsədimiz kimi isə incitmək deyil. Biz insanları ayıltmağa çalışmalıyıq. İndiyə qədər baş verənlər bunu sübut etmək üçün yetərlidir ki, İlahi Qüvvə heç vaxt məğlub olmur. Biz Allahı sevən azsaylı bir dəstəyik, amma Tanrı öz lütfü sayəsində bizim bu böyük və hazırlıqlı qoşuna qalib gəlməyimizə şərait yaratdı".

Bu hadisədə əshabələrdən heç biri həlak olmadı. Yalnız cənab Qüddusun önündə düşmənlə vuruşan Qulu adlı bir nəfər ağır yaralandı. Cənab Qüddus əshabələrə əmr etdi ki, düşmənin əmlakından at və qılıncdan başqa heç nə götürməsinlər və qarətlə məşğul olmasınlar. Abdullah xanın məğlub olmuş qoşunu yenidən geri qayıda və hücuma keçə bilərdi. Buna görə də cənab Qüddus əshabələrə göstəriş verdi ki, düşmənin həmləsinin qarşısını almaq üçün qalanın ətrafında xəndək qazsınlar. Əshabələr on doqquz gün bu işlə məşğul oldular və gecə-gündüz həvəslə çalışaraq, xəndəyi qazıb qurtardılar.

Xəndəyin qazılması başa çatdıqdan sonra xəbər yayıldı ki, Mehdiqulu Mirzə böyük bir qoşunla qalaya doğru gəlir. O əvvəl Şirgahda düşərgə salmış, bir neçə gündən sonra isə Vəsəksə gələrək, bir şəxs vasitəsilə Molla Hüseynə aşağıdakı sözləri çatdırmışdı: "Şah məni göndərib sizdən soruşam ki, siz nə məqsəd küdürsünüz və sizin niyyətiniz nədir?". Molla Hüseyn həmən şəxsə belə cavab vermişdi: "Şahzadəyə de ki, bizim heç bir niyyətimiz yoxdur. Biz nə səltənət taxtına ucalmaq arzusundayıq, nə də məmləkətdə qarışıqlıq yaratmaq fikrindəyik. Biz yalnız deyirik ki, vəd olunmuş Qaim zühur edib. Və bu iddiamızı qəti dəlillərlə sübuta yetirməyə hazırıq». Şahzadənin göndərdiyi şəxs cənab Molla Hüseynin sözlərinin düzgünlüyü və səmimiliyindən, dəlillərinin inandırıcılığından o qədər mütəəssir oldu ki, ağlamağa başladı. Həmin halətdə Molla Hüseyndən soruşdu: "Bəs biz nə edək?" Molla Hüseyn buyurdu: "Şahzadəyə de ki, qoy əmr verib Sari və Barfüruşun bütün üləmalarını buraya toplasın. Biz də lazımi dəlillərlə Həzrət Babın iddiasının düzgünlüyünü onlara sübut edək. Qoy Qurani-kərim bizimlə üləmalar arasında qəti hökm verən hakim olsun. Biz dəlillərimizi gətirdikdən və öz iddiamızı sübut etdikdən sonra şahzadə nə deyərsə, onu qəbul etməyə hazırıq. Əgər biz ayələr və hədislər əsasında Həzrət Babın dəvətinin doğruluğunu isbat edə bilməsək, qoy şahzadə bizim barəmizdə necə istəyirsə, hökm versin". Şahzadənin nümayəndəsi bununla razılaşdı və söz verdi ki, üç gün ərzində üləmaları toplayacaq və Molla Hüseynin dediklərini həyata keçirəcək. Amma bu sözə əməl olunmadı.

Şahzadə Mehdiqulu Mirzə qalaya hücum üçün hər cəhətdən hazırlıq görmüşdü. O, qaladakı əshabələri məhv etməkdən ötrü öz qoşununu o vaxtadək misli görünməmiş bir tərzdə düzmüşdü. Şahzadənin ixtiyarında üç piyada alayı və çoxsaylı süvari alayları vardı. O özü də əsgərləri ilə birlikdə qalanın yaxınlığındakı bir təpəyə qalxdı və əmr verdi ki, oradan qaladakı əshabələri atəşə tutsunlar. Hələ səhər açılmamışdı. Cənab Qüddus əshabələrə dedi: "Ey Tanrının döyüşçüləri, atlanın!". Sonra göstəriş verdi ki, qala qapılarını açsınlar və qaladan çıxıb Vəsəksə doğru yollandı. Cənab Molla Hüseyn də iki yüz iki nəfər igid əshabə ilə birlikdə Həzrət Qüddusun ardınca yola düşdü. Qar və palçıq yolu tutmuşdu. Hər tərəf düşmənlə dolu idi və onlar gecənin qaranlığında əshabələrə hücum edirdilər. Döyüş istehkamları da lazımi şəkildə qurulmuşdu. Lakin bunların heç biri əshabələrin öz məqsədlərini həyata kecirməsinə mane ola bilmədi. Onlar tam şücaətlə qaladan çıxıb cənab Qüddusla birlikdə irəliləyirdilər. Şahzadə Molla Hüseyni müşahidə edirdi və onun hara getdiykni bilmək istəyirdi. O, Molla Hüseynin istehkamların mərkəzinə yaxınlaşdığını görüb əshabələrin irəliləməsinin qarşısını almaq üçün atəş əmri verdi. Lakin artıq keç idi. Molla Hüseyn bütün istehkamları dağıdıb irəliləmək üçün yol açdı. Nəhayət, o, şahzadənin olduğu evə hücum çəkdi. Şahzadə həyatının təhlükə qarşısında olduğunu görüb evin arxa pəncərəsindən xəndəyə atıldı və ayaqyalın qaçıb canını qurtardı. Əsgərlər öz sərkərdələrinin bu halını görüb vahiməyə düşdülər və qaçmağa üz qoydular. O böyüklükdə qoşun sayca onlardan dəfələrlə az olan əshabələrin qarşısında duruş gətirə bilmədi. Əshabələr qalibiyyətlə düşmənin düşərgəsinə gəlib şahzadəyə məxsus otağa daxil olmaq istəyəndə, şahzadələrdən ikisi onların qarşısını almaqa cəhd etdi və hər ikisi qətlə yetirildi. Şahzadəyə məxsus olan otaqda əshabələr qızıl və gümüşlə dolu bir neçə sandıq tapdılar, lakin qətiyyən onlara etina göstərmədilər. Onlar zəfər və qalibiyyət əlaməti olaraq, şahzadənin orada qalmış qılıncını götürdülər və aparıb Molla Hüseynə verdilər. Bundan əlavə, orada olan bir sandıq barıtı özləri ilə apardılar, şahzadənin qoyub getdiyi digər qiymətli şeylərə isə toxunmadılar. Onlar şahzadənin qılıncını Molla Hüseynə verəndə gördülər ki, Molla Hüseyn Həzrət Qüddusun qılıncı ilə döyüşür. Sən demə, döyüş əsnasında güllə dəyməsi nəticəsində onun qılıncı sıradan çıxıbmış. Əshabələr düşmən qoşununun zindanını da aşkar etdilər. Zindanın qapılarını açan zaman oradan Molla Yusif Ərdəbilinin səsini eşitdilər. Molla Yusif qalaya gedərkən düşmənin əlinə keçmiş və həbs olunmuşdu. O, bayıra çıxan kimi əshabələrdən xahiş etdi ki, onunla bərabər əzablara dözmüş digər məhbusları da azad etsinlər. Onun xahişinə əsasən dərhal bütün məhbuslar azadlığa buraxıldı.

Bu qələbənin əldə edildiyi gün səhər Molla Hüseyn Vəsəks yaxınlığında əshabələri cənab Qüddusun ətrafına topladı. Onlar gözləyirdilər ki, əgər düşmən yenidən hücuma keçsə, müdafiə olunsunlar. Birdən onlar iki tərəfdən düşmənin həmləsinə məruz qaldılar. Əshabələr "ya Sahib əz-zaman!" deyə qışqırıb düşmənin hücumunu dəf etməyə başladılar. Cənab Molla Hüseyn bir tərəfdən, cənab Qüddus isə başqa bir tərəfdən əshabələrlə birgə düşmənin üstünə yeridilər. Molla Hüseynin hücum etdiyi dəstə müqavimət göstərə bilməyib Həzrət Qüddusla vuruşan dəstəyə doğru hərəkət etdi. Beləliklə, cənab Qüddus və onun yanındakı əshabələr düşmən qoşununun əhatəsində qaldılar. Hər tərəfdən güllə yağırdı, bir anda min güllə açılırdı. Həmən güllələrdən biri Həzrət Qüddusun ağzına dəydi, onun bir neçə dişi sındı, dili və boğazı yaralandı. Güllələrin səsi on fərsəx məsafədə də eşidilirdi. Molla Hüseyn məsələdən agah olub qardaşlarının köməyinə tələsdi. Döyüş meydanına çatanda, atından düşdü və cilovu öz xidmətcisi Qənbərəliyə verib dərhal Həzrət Qüddusun yanına getdi. O, Həzrət Qüddusun ağzından güclü qan axdığını görüb özünü itirdi və iki əlini qaldırıb başına çırpmaq istədi. Lakin Həzrət Qüddus buna imkan vermədi. Molla Hüseyn Həzrət Qüddusdan xahiş etdi ki, öz qılıncını ona versin. Qüddusun qılıncını alıb yüz on nəfər əshabə ilə birlikdə düşmənə həmlə etdi. Artıq Molla Hüseyn iki qılıncla vuruşurdu. Bir əlində cənab Qüddusun, o biri əlində isə Mehdiqulu Mirzənin qılıncını tutmuşdu. Qızğın döyüş oldu. Molla Hüseyn yarım saat ərzində düşmənləri pərən-pərən saldı və öz şücaəti ilə onları qaçmağa vadar etdi. Düşmənlərin hamısı qaçıb aradan çıxdı.

Mehdiqulu Mirzənin qoşunu məğlub olub qaçdıqdan sonra cənab Molla Hüseyn Həzrət Quddusu qalaya apardı və qaladakı dağıntıların bərpası ilə məşğul oldu. Əshabələr Həzrət Qüddusun vəziyyətini görüb ağlaşırdılar. Həzrət Qüddus onlara müraciətlə aşağıdakı sözləri yazdı: "Ağlamayın, Allahın iradəsinə tabe olmaq, imtahan zamanı dözüm göstərmək lazımdır. Həzrət Peyğəmbərəleyhissəlamın da mübarək dişi düşmənlərin atdığı daşdan sınmışdı, mənim də dişim düşmən gülləsinə tuş gəlib sındı. Mənim bədənim əzab-əziyyət çəksə də, ruhum hədsiz sevinc içərisindədir. Mən çox şadam, bilmirəm Allaha necə şükür edim. Əgər siz məni sevirsinizsə, öz ağlamağınızla mənim sevincimi yox etməyin, çünki mən sizin göz yaşlarınızı görüb kədərlənirəm".

Cənab Qüddusun yazılı şəkildə bəyan etdiyi bu sözlər əshabələrin hüzn və kədərini aradan qaldırdı. Haqqında danışılan bu hadisə hicriqəməri 1265-ci il məhərrəm ayının 25-də (1848-ci il dekabrın 21-də) baş vermişdi.

Həmin ayın 1-də (noyabrın 27-də) Həzrət Bəhaullah Molla Hüseynə verdiyi vədə uyğun olaraq əshabələrdən bir neçəsi ilə bərabər Nurdan Şeyx Təbərsi qalasına doğru yola düşmüşdü. Mirzə Cani Kaşani, hərfi-həyy Molla Bağır Təbrizi və Həzrət Bəhaullahın qardaşı Mirzə Yəhya da bu səfərdə Onunla birgə idilər. Həzrət Bəhaullah qərara almışdı ki, yolda dayanıb istirahət etmədən mümkün qədər tez özünü qalaya çatdırsın. O, gecə vaxtı qalaya çatmaq istəyirdi, çünki Abdullah xanın fərmanına əsasən, düşmənlər qalanın ətrafını nəzarətdə saxlayırdılar və heç kəsin qaladakı əshabələrə yardım etməsinə imkan verməməyə çalışırdılar. Buna görə də qalaya gedən yollarda gözətçilər qoymuşdular. Həmin səbəbdən Həzrət Bəhaullah gecə vaxtı qalaya yaxınlaşmaq istəyirdi ki, onları görən olmasın. Amma Həzrət Bəhaullahın yoldaşları israr etdilər ki, bir neçə saat dincəlsinlər. Həzrət Bəhaullah istər-istəməz onlarla razılaşdı, hərçənd bilirdi ki, yolda yubanmaq yaxşı nəticə verməyəcək: düşmənlər onları görüb niyyətlərini anlaya və maneçilik törədə bilərdilər. Hər halda onlar dincəlmək üçün yoldan uzaqda yerləşən bir evə getdilər. Həzrət Bəhaullahın yoldaşları şam yeməyi yeyib yatdılar. Amma Həzrət Bəhaullah yatmadı. O, yəqin etmişdi ki, yoldaşlarının bu hərəkəti məqsədə çatmaq yolunda çətinliklər doğuracaq. Buna görə də yoldaşları yatdığı halda, O, onların böyründə oyaq oturmuşdu. Casuslar bu məsələdən xəbər tutub məlumat verdilər, məmurlar gəlib onları tutdular və nələri vardısa, əllərindən aldılar. Dəstənin başçısının Həzrət Bəhaullah olduğunu yəqin edib ona dedilər: "Bizə qəti göstəriş verilib ki, buralarda kimi görsək, tutub Amula göndərək və hakimə təhvil verək". Həzrət Bəhaullah buyurdu: "Siz səhv edirsiniz və bilmirsiniz ki, biz nə işin sahibiyik.Mən sizə xəbərdarlıq edirəm: elə etməyin ki, axırda peşman olasınız". Hədsiz inam və vüqarla deyilmiş bu mübarək kəlmələr məmurların başçısına təsir göstərdi. O, kobud rəftardan əl çəkib xahiş etdi ki, Həzrət Bəhaullah və yoldaşları atlara minsinlər və məmurlarla birlikdə Amula yollansınlar.

Onlar hamılıqla Amula doğru hərəkət etməyə başladılar. Yolda bir çayın üstündən keçməli oldular. Həzrət Bəhaullah məmurların onlardan bir qədər aralı olduğunu görüb yoldaşlarına göstəriş verdi ki, özlərində olan bütün yazıları çaya atsınlar. Səhər tezdən onlar Amul şəhərinə çatdılar. Məmurlardan biri gedib Amul hakiminə məlumat verdi ki, Şeyx Təbərsi qalasına aparan yolda bir neçə nəfəri tutmuşuq və onları sizin yanınıza kətarmişik. Həmin vaxt Amulda hakimlik edən əsil hakim deyildi, onun əvəzi idi. Əsil hakim öz əsgərləri ilə birlikdə şahzadə Mehdiqulu Mirzənin qoşununa köməyə getmişdi və qohumlarından birini öz yerinə hakim təyin etmişdi. Hakimin əvəzi məmurdan bir neçə nəfərin tutulduğunu eşidən kimi məscidə gedib üləmaları, seyyidləri və digər tanınmış adamları məscidə topladı. Sonra Həzrət Bəhaullahı və yoldaşlarını çağırtdırdı ki, məscidə üləmaların hüzuruna gəlsinlər. Lakin o, tutulan şəxslərin kim olduğunu bilmirdi. Hakimin əvəzi Həzrət Bəhaullahı görən kimi qorxuya düşdü və belə bir iş tutduğuna görə peşman oldu. Sonra tənəli bir ahənglə Həzrət Bəhaullaha bəzi sözlər söylədi. Bu sözləri deməkdə onun məqsədi üləmaların fitnə-fəsadının qarşısını almaq və onların qarışıqlıq törətməsinə imkan verməmək idi. Məhz bu niyyətlə o, məzəmmətedici sözləri dilinə gətirdi. Həzrət Bəhaullah buyurdu: "Biz sizin söylədiyiniz ittihamlardan tamamilə uzağıq. Həmin ittihamların heç bir əsası yoxdur. Tezliklə biz sizin gözləriniz qarşısında bu cür ittihamlardan bəraət alacağıq. Mən hakimə xəbərdarlıq edirəm: elə bir iş tutmasın ki, sonradan peşman olsun". Hakim üzünü üləmalara tutub dedi ki, istədiyiniz sualları bunlara verə bilərsiniz. Üləmalar suallar verir, Həzrət Bəhaullah da aydın şəkildə onları cavablandırırdı. Sualcavab əsnasında Həzrət Bəhaullahın yoldaşlarından birinin üstündən Həzrət Babın kəlamları yazılmış bir vərəq tapdılar. Həmin vərəqi üləmaların başçısına verdilər. O, vərəqdən bir neçə sətir oxuyub kənara tulladı və ətrafındakı şəxslərə dedi: "Bunlar belə böyük iddialara düşdükləri halda, hələ sözləri düzgün yazmağı öyrənməyiblər. Baxın, bu vərəqdə sözlərin yazılışı səhvdir". Həzrət Bəhaullah buyurdu: "Cənab axund, dediyiniz o sözlər Həzrət Baba məxsus deyil, onları Həzrət Əliəleyhissəlam Kümeyl ibn Ziyad adlı bir əshabəsinə cavab olaraq buyurmuşdur". Müctəhid səhv etdiyini və savadsızlığının üzə çıxdığını düşünərək susdu və daha heç nə danışmadı. Seyyidlər zümrəsinə mənsub olan bir zadəgan özündən çıxaraq dedi: "Bu sözlər aydın şəkildə göstərir ki, onlar Həzrət Babın qələmindən çıxıb. Həzrət Babın məzhəbini yayanlar bunlardan istifadə edir". Sonra üzünü hakimə tutaraq əshabələrin qətlə yetirilməsini tələb etdi və dedi: "Bu cür adamlar hökumətin düşmənidirlər, islamın düşmənidirlər. Biz nə yolla olursa-olsun, bu bidətin qarşısını almalıyıq, bunları məhv etməliyik". Digər seyyidlər və zadəganlar da həmin şəxslə həmrəy olduqlarını bildirdilər və hakimdən xahiş etdilər ki, dərhal onların istəyini yerinə yetirsin. Hakim çaşıb qaldı ki, nə etsin. Əgər üləmaların sözünə qulaq asmasa, özünü təhlükə qarşısında qoyacaq və hörmətini itirəcək.Bununla belə qərara aldı ki, hər vasitə ilə üləmaların fəsadının qarşısına sədd çəkib onların könlündəki qəzəb tonqalını söndürsün. Bu məqsədlə məmurlara və fərraşlara tutulan şəxsləri falaqqaya bağlamaq barədə göstəriş verib dedi: "Bunları çubuqla döydürüb həbs edəcəyəm. O vaxta qədər ki, hakim özü gəlsin və bunları Tehrana göndərsin. Qoy orada şahın əmri ilə bunlara layiq olduqları cəzanı versinlər".

Əvvəlcə Molla Bağırı falaqqaya bağladılar. O, qışqırıb dedi: "Mən Həzrət Bəhaullahın atlarına baxan mehtərəm. Mən Məşhədə gedirdim, qəflətən məmurlar məni tutub bura gətirdilər". Həzrət Bəhaullah da bu sözləri təsdiq etdi və beləliklə, Molla Bağırı xilas etməyə müvəffəq oldu. Hacı Mirzə Canini falaqqaya bağlamaq istəyəndə, Həzrət Bəhaullah buyurdu: "Bu şəxs tacirdir, özü də mənim yanıma qonaq gəlmişdi". Mirzə Yəhya barədə isə dedi ki, o, mənim nökərimdir. Beləcə onu da döyülməkdən xilas etdi. Sonra isə hakimin əvəzinə dedi: "Bunların heç bir təqsiri yoxdur. Əgər siz bizə əziyyət vermək qərarına gəlmisinizsə, mən özüm hər cür əzaba qatlaşmağa hazıram". Hakimin əvəzi bir qədər tərəddüd etdi. Sonra fərraşlara əmr verdi ki, yalnız Həzrət Bəhaullahı falaqqaya bağlasınlar. Halbuki o, əvvəl Həzrət Bəhaullaha əziyyət verməmək, yalnız onun yoldaşlarını çubuqla döydürmək niyyətində idi.

Beləliklə, beş ay öncə Həzrət Babın Təbrizdə çəkdiyi əziyyətə Həzrət Bəhaullah da Amulda düşmənlərin əli ilə məruz qaldı. Həzrət Bab ilk dəfə Şirazda darqa Əbdülhəmid xanın evində necə dustaq olmuşdusa, Həzrət Bəhaullah da eləcə birinci kərə Tehranda kəndxudanın evində dustaq edildi. Həzrət Bab ikinci dəfə Maku qalasında necə məhbus olmuşdusa, Həzrət Bəhaullah da o cür Amul hakiminin evində məhbus oldu. Həzrət Bab Təbriz şeyxülislamının namazxanasında necə çubuqla döyülmüşdüsə, Həzrət Bəhaullah da eləcə Amul müctəhidinin namazxanasında çubuq zərbələrinə məruz qaldı. Həzrət Bab üçüncü dəfə Çehriqdə necə dustaq edilmişdisə, Həzrət Bəhaullah da o cür Tehrandakı Siyahçal zindanında məhbus oldu. Həzrət Bəhaullahın başına gələn müsibətlər ondan qabaq eynilə Həzrət Babın başına gəlmişdi.

Xülasə, Həzrət Bəhaullahı və onun yoldaşlarını məscidin böyründəki otağlardan birində həbs etdilər. Hakimin əvəzinin məqsədi o idi ki, bu yolla Həzrət Bəhaullahı düşmənlərin hücumundan qorusun. Eyni zamanda o, gizlincə fərraşlarına əmr etmişdi ki, məhbusların olduğu otağın divarında deşik açıb onları oradan çıxarsınlar. Hakimin əvəzinin bu göstərişi yerinə yetirildi. O özü də divarın yanında dayanıb gözləyirdi. Həzrət Bəhaullah otaqdan çıxarılan kimi hakimin əvəzi onu götürüb öz evinə doğru yollandı. Yolda seyyidlər zümrəsinə mənsub olan üləmalardan biri Həzrət Bəhaullahı görüb lənətləməyə başladı və əsasını qaldırdı ki, onu vursun. Hakimin əvəzi özünü irəli verib onun qarşısını aldı və dedi: "Səni Həzrət Peyqəmbərə and verirəm, bu Şəxsi incitməkdən çəkin!". Seyyid özündən çıxıb dedi: "Bu nə deməkdir? Bu şəxs dinin düşmənidir, sənsə istəyirsən ki, mən Ona toxunmayım". Bir neçə avara adam da onun ətrafına toplaşıb hay-küy qoparmaqa başladılar, məhbusları ələ salmaqla məşğul oldular. Fərraşlar əməlli-başlı qarışıqlıq yarandığını görüb Həzrət Bəhaullahı aradan çıxartdılar və hakim əvəzinin evinə apardılar. Həqiqətən, onlar bu işi görməklə böyük cəsarət göstərdilər. Sonra Həzrət Bəhaullahın yoldaşlarını da təhlükədən xilas edib hakim əvəzinin evinə çatdırdılar. Hakim əvəzi Mübarək Hüzura qovuşan kimi Amul əhalisinin kobudluğuna görə üzr istəyib dedi: "Əgər Tanrının istəyi olmasaydı, heç kəs Sizi bu zalımların çəngindən qurtara bilməzdi. Mən and içmişdim ki, canımı qurban verməli olsam da, Sizi xilas edəcəyəm. Və öz andımı yerinə yetirmək üçün bu qədər dözüm göstərdim, yoxsa mən də onların şərindən qurtara bilməzdim və onların əlinə keçib ayaqları altında əzilərdim". Sonra o, Amul zadəganlarından xeyli şikayətlənərək dedi ki, bunlar çox qəddar və bədxah adamlardır, həmişə mənə əziyyət verirlər. Hakimin əvəzi hədsiz mehribanlıq və ehtiramla Həzrət Bəhaullahın xidmətində durdu və dönə-dönə söylədi: "Allah eləməsin ki, Siz məhbus olasınız. Elə düşünməyin ki, mən Sizi öz evimdə həbs etmişəm. Mən əminəm ki, bu evin bünövrəsi elə ilk gündən Sizin ona sığınaraq düşmənlərin şərindən qurtulmağınız üçün qoyulub".

Həzrət Bəhaullah bu barədə mənə (müəllifə) belə danışmışdı: "Mənim Amul hakiminin əvəzindən gördüyüm iltifatlı davranışı heç bir məhbus heç kimdən görməyib. Bu şəxs daim mənimlə mehribanlıqla və ehtiramla rəftar edirdi, həmişə mənim salamatlığım və rahatlığım üçün şərait yaratmağa çalışırdı. Mən orada çox rahat idim, yalnız bir iş vardı ki, evdən çıxa bilmirdim. Hakimin əvəzi narahat idi ki, hakim qayıtdıqdan sonra məni incidə bilər. Amul hakimi Abbasqulu xan Laricani idi və o, qoşunla birlikdə Şeyx Təbərsi qalasına getmişdi. Mən hakimin əvəzinin bu narahatlığına son qoymağa çalışdım və dedim: "Arxayın ol, məni Amul camaatının şərindən qurtaran və səni belə ehtiramla məni öz evində saxlamağa təhrik edən Tanrı, şübhəsiz, hakimin qəlbini yumşaldıb mənimlə mehriban davranmaqa vadar etməyə də qadirdir".Bir gecə evin həyətindən səsküy eşidib yuxudan ayıldıq. Hamımız elə düşündük ki, düşmənlər yenidən hücuma keçib. Amma qapını açanda məlum oldu ki, hakim qaladan Amula qayıdıb. O, bizim tutulduğumuzu eşidib bizi incidən adamları məzəmmət edirdi və qəzəbli bir ahənglə onlara deyirdi: "Siz nə üçün bu zalımların özlərini müdafiə etmək iqtidarında olmayan qonaqlarla bu cür rəftar etməsinə imkan vermisiniz? Nə üçün hörmətli qonaqları öldürmək istəmisiniz? Üləmalar nə üçün özlərinin haqlı olduqlarını bunlara sübut etmək istəyirlər? Əgər bu üləmalar doğrudan da islamı müdafiə edir və islamın hökmlərinə əməl edirlərsə, yaxşı olar ki, Şeyx Təbərsi qalasına getsinlər və islamı orada müdafiə etsinlər, özlərinin müsəlman olduqlarını sübuta yetirsinlər".

Abbasqulu xan Laricani qaladakı əshabələrin şücaətini görüb bərk heyrətlənmişdi. Qalaya getməmişdən əvvəl o, əshabələrə əhəmiyyət vermirdi və onların qarşısını almağı asan bir iş hesab edirdi. Amma qalaya gedib hər şeyi öz gözü ilə gördükdən sonra, onun təkəbbürü və xudpəsəndliyi azaldı, qəzəbi soyudu. Bu səbəbdən də Amula gələn kimi hədsiz shtiramla Həzrət Bəhaullahın Mübarək Hüzuruna yetişib Amul camaatının bəd əməllərinə və kobud rəftarına görə üzr istədi. O, sanki özünün kimliyini və məqamını unutmuşdu, cənab Molla Hüseyni tərifləməklə məşğul idi, cənab Babülbabın şücaəti, məharəti və ləyaqəti barədə danışmaqdan yorulmurdu. Bir neçə gündən sonra o, lazımi tədbirləri görüb Həzrət Bəhaullahı və yoldaşlarını Tehrana çatdırdı.

Haqqında danışdığımız bu hadisə Həzrət Bəhaullahın qalaya getməsinə və əshabələrə kömək göstərməsinə mane oldu. O özünü qaladakı əshabələrə çatdırmaqdan ötrü çox çalışsa da, Allahın iradəsi buna imkan vermədi. Əgər o qalaya gedib şəhid olsaydı, insanlar Onun Əmrin izharı dövründə bəyan etdiyi təlimdən və hökmlərdən məhrum olardı.

Həzrət Bəhaullah ömrünün bahar çağında, yəni gənclik vaxtlarında Həzrəti-Əlanın sədasını eşitmiş və 27 yaşından Əmrə xidmət göstərməyə başlamışdı. O, bütün zahiri dəbdəbəyə, var-dövlətə və vəzifəyə göz yummuşdu. Tehranda qəzvinli əsirlərə kömək etdiyinə görə O, həbs olundu. Həzrət Tahirəni Qəzvindən xilas etməklə, öz qüdrətini nümayiş etdirdi. Bedəştdə öz tədbirləri sayəsində əshabələr arasındakı qarışıqlıqa son qoydu. Niyalada Həzrət Qüddusu ölümdən qurtardı. Şeyx Təbərsi qalasında əshabələrə faydalı məsləhətlər verdi və daim onlara kömək göstərməyə çalışdı. O, bütün hallarda özünü dostlara fəda edirdi. Necə ki, Amulda əshabələrdən heç birinin döyülməsinə imkan vermədi və bütün cəzanı Öz üzərinə götürdü. Babilər şaha güllə atdıqları zaman O, düşmənlər tərəfindən incidildi. Ləvasandan şahın düşərgəsinə, oradan da paytaxta qədər Həzrət Bəhaullah hansı əzablarla üzləşmədi?! Tehrandakı Siyahçal zindanında O, qandalların ağırlığından hansı məşəqqətlərə dözmədi, həmən qaranlıq məhbəsdə hansı işgəncələrə tab gətirmədi?!

Bütün bunlar Həzrət Bəhaullahın mərdliklə sinə kərdiyi bəlaların yalnız bir qismidir. Onlar aydın şəkildə sübut edir ki, Həzrət Bəhaullah o vaxt İranda mövcud olan bütün təsirli qüvvələri hərəkətə gətirən yeganə Şəxs olmuşdur. Məhz onun qüdrəti sayəsində həmin qüvvələrin işi nizama salınmış və "Bəyan" dövründə elə yüksək səviyyəyə qalxmışdı. Çünki ilahi təqdirə əsasən, "Bəyan" dövründən sonra işlərin səlahiyyəti Həzrət Bəhaullahın öhdəsinə qoyulmalı və bu qüdrətli Şəxs Tanrı vəhyinin məzhəri olmalı idi.

[[1]](http://web.archive.org/web/20061009210305/http:/www.bahai.az/lib/promin/nabil/dawn_breakers_az_19.shtml#11) Hərfi mənası "yaşıl ada" deməkdir. Mazandaran nəzərdə tutulur.

[[2]](http://web.archive.org/web/20061009210305/http:/www.bahai.az/lib/promin/nabil/dawn_breakers_az_19.shtml#22) Ərəb əlifbası ilə "Əli Məhəmməd" adında yeddi hərf vardır.

[[3]](http://web.archive.org/web/20061009210305/http:/www.bahai.az/lib/promin/nabil/dawn_breakers_az_19.shtml#33) Orijinalda: "Bəqiyyətullah"

**XX fəsil. Əvvəlki fəslin davamı**

Yuxarıda dedik ki, Mehdiqulu Mirzə məğlub olub qaçdı, qoşunu da ətrafa səpələndi. Bundan sonra şahzadə Mehdiqulu Mirzə yenidən qüvvə toplayıb qaladakı əshabələrə hücum etmək qərarına gəldi. Əshabələr bir daha böyük və güclü qoşun tərəfindən mühasirəyə alındılar. Qoşuna Abbasqulu xan Laricani və Süleyman xan Əfşar sərkərdəlik edirdilər. Bu iki nəfər piyada və süvarilərdən ibarət çoxsaylı bir qüvvə ilə gəlib şahzadə Mehdiqulu Mirzənin qoşununa qoşulmuşdular. Onlar qalanın yaxınlığında düşərgə salmışdılar və qalanın ətrafında müdafiə xətti olaraq, yeddi səngər qazmışdılar. Əgər əshabələr qaladan çıxsaydılar, bu yeddi maneəni keçmədən qoşunun mərkəzinə çata bilməzdilər. Əsgərlər hər gün hədsiz təkəbbürlə döyüş məşqləri keçirir və bu yolla da qüvvələrini mühasirədə olanlara nümayiş etdirmək istəyirdilər. Qaladakı əshabələr susuz qalıb qalanın ortasında quyu qazmağa məcbur oldular. Rəbiül-əvvəl ayının 8-də (1849-cu il fevral ayının 2-də) quyunun qazılması başa çatdı. Cənab Molla Hüseyn quyunun qazılıb qurtardığını görüb əshabələrə dedi: "Tezliklə biz yuyunacağıq və bunun üçün çoxlu suyumuz olacaq. Biz yuyunduğumuz gün bütün toztorpağımız təmizlənəcək və biz qadir Allahın dərgahına tələsib əbədi həyata qovuşacağıq. Kim şəhidlik şərabını içmək istəyirsə, özünü hazırlasın və öz dininin qələbəsi yolunda qanını tökmək üçün həyatının son saatlarını gözləsin. Kim mənimlə getmək istəyirsə, bu gecə dan yeri ağarmamış hazır olsun. Biz qaladan çıxıb yolumuzu kəsmiş zülmət qoşununu pərən-pərən salacağıq və özümüzü əbədi izzət məkanına çatdıraçağıq". Həmən gün axşam çağı cənab Molla Hüseyn dəstəmaz alıb təzə paltarlarını geyindi, Həzrət Babın əmmaməsini başına qoydu və özünü müdafiəyə hazırladı. Cənab Molla Hüseynin üzü işıq saçırdı, simasında hədsiz sevinc əla mətləri aydın görünürdü. O, dostlarla elə danışırdı ki, sanki onlarla vidalaşırdı, sonuncu dəfə onları şücaətli və dözümlü olmağa təşviq edirdi. Bir müddət də o, cənab Qüddusun hüzurunda oldu. O, tam itaətkarlıqla cənab Qüddu sun qarşısında əyilmiş di, cənab Qüddus onunla söhbət edir, onu ruhlan dırırdı. Arabir onlar Həzrət Babı xatırlayır, bəzən də cənab Qüddus öz ruhani kəşfləri ilə Molla Hüseyni feyzyab edirdi. Beləcə, o gecənin böyük bir hissəsi arxada qaldı və dan ulduzu doğdu. Həmin ulduzun çıxması Molla Hüseynə müjdə ver di ki, tezliklə bənzərsiz Məhbubun vüsal gününün şəfəqi parlayacaqdır.

Cənab Babülbab yerindən qalxıb atına mindi və göstəriş verdi ki, qalanın qapısını açsınlar. Bu zaman dostlardan üç yüz on üç nəfəri düşmənə həmlə etmək üçün onunla birlikdə qaladan çıxdılar və "ya Sahib əz-zaman!" deyə qışqırdılar. Əshabələrin səsi meşəyə yayılıb hər tərəfdən əks-səda verdi. Cənab Molla Hüseyn birinci səngərə hücum etdi. Bu səngəri Zəgəriya Qadigəlayi qoruyurdu. Babülbab qısa bir zamanda səngəri darmadağın edib Zəgəriyanı öldürdü və onun əsgərlərini pərən-pərən saldı. Bundan dərhal sonra ikinci və üçüncü səngəri də ələ keçirdi. O, irəlilədikcə düşmən əsgərləri vahiməyə düşür, qorxu və dəhşətdən ümidsizliyə qapılırdılar. Hər tərəfdən əshabələrin və Babülbabın başına güllə yağış kimi yağırdı, lakin onlar buna fikir verməyib durmadan irəli şığıyırdılar. Beləcə onlar bütün səngərləri tutub istehkamları dağıtdılar. Bu arada Abbasqulu xan Laricani bir ağacın başına çıxıb budağların arasında gizləndi və əshabələri müşahidə etməyə başladı. Onun öz ətrafı qaranlıq idi və o, yanan məşəllərin işığında Babülbabı və əshabələri yaxşıca görə bilirdi. Cənab Molla Hüseyn atın belində irəliləyirdi. Birdən onun atının ayağı orada qurulmuş çadırlardan birinin kəndirinə ilişdi. O, atının ayağını kəndirdən açmaq istərkən, qəfildən xəyanətkar düşmənin, yəni Abbasqulu xan Laricaninin gülləsinə tuş gəldi. Güllə dərinə işləmişdi. Babülbabın yarasından çoxlu qan axırdı. Abbasqulu xan kimi yaraladığını bilmirdi. Molla Hüseyn atdan düşüb bir neçə addım irəlilədi, lakin qüvvəsi tükəndiyindən dayana bilməyib yerə yıxıldı. Babülbabın əshabələrindən olan Qulu və Həsən adlı iki xorasanlı gənc tez özlərini yetirib onu yerdən qaldırdılar və qalaya apardılar.

Molla Sadiq və Molla Mirzə Məhəmməd Füruği bu barədə mənə (müəllifə) belə danışmışdılar: "Molla Hüseyni qalaya gətirdikləri zaman biz hər ikimiz qalada cənab Qüddusun hüzurunda idik. Babülbab cənab Qüddusun yanına gətirilən kimi o bizə dedi ki, hamınız bayıra çıxın, heç kəs burada qalmasın. Molla Hüseyni huşsuz halda cənab Qüddusun hüzurunda qoydular. Hamı otaqdan çıxdı. Cənab Qüddus Mirzə Bağıra əmr etdi ki, qapını bağlasın və heç kəsi içəri buraxmasın. Və dedi ki, bizim bəzi gizli işlərimiz var, heç kəs onları bilməməlidir. Biz cənab Qüddusun bu sözlərindən heyrətə düşdük və qapının ağzında durub gözləməyə başladıq. Bir neçə saniyədən sonra Molla Hüseynin səsini eşitdik. O, Həzrət Qüddusla söhbət edir və onun suallarına cavab verirdi. Bu söhbət iki saat çəkdi. Biz Mirzə Məhəmməd Bağırın həyəçanlı və narahat olduğunu görüb daha da təəccübləndik. Sonradan o bizə danışdı ki, mən qapının deşiyindən otağa baxırdım. Cənab Qüddus Molla Hüseynin adını çəkən kimi o, dərhal qalxıb oturdu və əvvəllər olduğu tək başını əyib gözlərini yerə dikdi. O, cənab Qüddusun sözlərinə diqqətlə qulaq asır, nə soruşurdusa, cavab verirdi. Mən eşitdim ki, Həzrət Qüddus ona deyir: "Məndən çox tez ayrıldın, məni düşmənlərin əlində qoyub getdin. Çox keçməz ki, inşallah, mən də sənin yanına gələrəm və səninlə birlikdə ilahi nemətlərdən bəhrələnərəm". Sonra eşitdim ki, Molla Hüseyn cənab Qüddusa deyir: "Canım sizə fəda olsun, məndən razısınızmı?!". Bir müddətdən sonra cənab Qüddus Mirzə Məhəmməd Bağıra əmr etdi ki, qapını açsın. Əshabələr içəri daxil oldular. Cənab Qüddus buyurdu: "Mən Molla Hüseynlə xudahafizləşdim və indiyə qədər haqqında danışmadığımız bir sıra işlərdə onunla şərik oldum". Biz baxıb gördük ki, Molla Hüseyn artıq keçinib və üzünə xəfif bir təbəssüm qonub. Elə rahat və arxayın görünürdü ki, sanki yatmışdı. Onu kəfənləyərkən cənab Qüddus özü gəlib Babülbabın cəsədini kəfənə bükdü və göstəriş verdi ki, cəsəd Şeyx Təbərsinin məqbərəsinin cənub tərəfində dəfn olunsun. Sonra yenidən cəsədə yaxınlaşıb Molla Hüseynin üzündən və gözlərindən öpərək dedi: "Xoş sənin halına ki, həyatının son dəqiqəsinə qədər Allahın əhdinə sadiq qaldın. Ümidvaram ki, bizim aramıza heç vaxt ayrılıq düşməyəcək". Cənab Qüddus bu sözləri elə yanıqlı şəkildə dedi ki, orada olan yeddi nəfər əshabə ixtiyarsız olaraq ağlamağa başladı. Əshabələr elə ürəkdən ağlayırdılar ki, əgər mümkün olsaydı, canlarını Babülbaba qurban verərdilər. Cənab Qüddus Babülbabın cəsədini öz əli ilə qəbrə qoydu və orada olan əshabələrə dedi: "Babülbabın dəfn olunduğu yeri hamıdan gizli saxlayın. Hətta digər əshabələr də bilməməlidirlər ki, Babülbabın qəbri haradadır. Heç kəsə bu barədə məlumat verməyin". Sonra göstəriş verdi ki, həmin döyüşdə şəhid olmuş daha otuz altı nəfər əshabəni Şeyx Təbərsinin məqbərəsinin şimal tərəfində bir qəbirdə basdırsınlar. Cəsədlər qəbrə qoyulan zaman cənab Qüddus dedi: "Allahın dostları da müqəddəs Əmrin bu şəhidləri kimi olmalıdırlar. Bunlar öldükləri zaman da bir yerdədirlər, dostlar da həyatda daim birgə olmalıdırlar". Həmən gecə döyüş meydanında əshabələrdən təqribən doxsan nəfəri yaralanmışdı".

Hicri 1264-cü il zilqədə ayının 12-dən (1848-ci il oktyabr ayının 10-dan), yəni düşmənlərin əshabələri hücum etdiyi ilk gündən cənab Molla Hüseynin vəfat etdiyi günə, yəni 1265-ci il rəbiül-əvvəl ayının 9-na (1849-cu il fevral ayının 3-nə) qədər keçən müddət ərzində Mirzə Məhəmməd Bağırın hesablamasına görə, əshabələrdən 72 nəfəri şəhid olmuşdu. Və Molla Hüseynin düşmən hücumuna məruz qaldığı ilk gündən onun şəhid olduğu günə qədər 116 gün vaxt keçmişdi. Bu müddət ərzində necə də qəribə hadisələr baş vermişdi, cənab Molla Hüseyn necə də qeyri-adi şücaətlər göstərmişdi! Həmin dövrdə Molla Hüseynin göstərdiyi igidliklər o qədər heyrətamiz idi ki, hətta ən qatı düşmənləri də onun qəhrəmanlığını etiraf edir, onun şücaətindən dəhşətə gəlirdilər. Cənab Babülbab dörd dəfə çox az adamın qadir olduğu hədsiz igidlik və şücaət nümayiş etdirmişdi. İlk dəfə bu, zilqədə ayının 12-də (oktyabrın 10-da) Barfüruş yaxınlığında baş vermişdi. İkinci dəfə məhərrəm ayının 5-də (dekabrın 1-də) Şeyx Təbərsi qalasının həndəvərində Babülbab Abdullah xan Türkmanın əsgərləri ilə üz-üzə gələrkən, onun qeyri-adi igidliyi hamıya bəlli olmuşdu. Üçüncü dəfə onun qəhrəmanlığı məhərrəm ayının 25-də (dekabrın 21-də) Vəsəksdə şahzadə Mehdiqulu Mirzənin qoşunu ilə vuruşduğu zaman üzə çıxmışdı. Dördüncü - sonuncu dəfə göstərdiyi igidlik hamısından mühüm və heyrətamiz idi. Bu da o vaxt baş vermişdi ki, Abbasqulu xan, şahzadə Mehdiqulu Mirzə və Süleyman xan Əfşar əlbir olub bütün qüvvələrini işə salmışdılar və böyük döyüş təcrübəsinə malik 45 zabiti də öz qoşunlarına cəlb etmişdilər. Cənab Molla Hüseyn bütün təhlükəli hadisələrdən və qızğın döyüşlərdən qalib çıxmış, çoxsaylı və nizamlı qoşun hissələrini darmadağın edib pərən-pərən salmışdı. Onun ən müxtəlif vəziyyətlərdə göstərdiyi çeşidli qəhrəmanlıqların ayrıayrılıqda hər biri, uğrunda mübarizə apardığı və qanını belə qurban verdiyi mübarək Əmrin həqiqiliyini sübuta yetirmək üçün kifayət idi. Cənab Molla Hüseyn hələ yeniyetməlik çağlarından öz nəcibliyi və gözəl əxlaqı ilə seçilirdi. Elm və bilikdə, sədaqət və səmimiyyətdə, ədalət və insafda o, yüksək dərəcəyə və ali məqama çatmışdı. Məhz bu keyfiyyətlərinə görə cənab Babülbab öz canını mübarək Əmrin yolunda fəda edib şəhid olmuş şəxslər içərisində hamıdan üstün idi. Şəhidlik şərabını içdiyi zaman onun mübarək ömrünün otuz altı ili arxada qalmışdı. Cənab Molla Hüseyn Kərbəlaya gedib Seyyid Kazım Rəştinin yanında dərs oxumağa başladığı zaman on səkkiz yaşında idi. O, doqquz il Seyyidin hüzurunda dərs almış və beləliklə, Həzrət Babın çağırışını qəbul etməyə hazır olmuşdu. Ömrünün qalan hissəsini isə Əmrin xidmətinə həsr etmiş, heyrətamiz fədakarlıqlar göstərmiş və nəhayət, şəhidlik meydanına atılmışdı. Cənab Molla Hüseynin həyatı və fəaliyyəti heç zaman unudulub yaddan çıxmayacaq, onun olduğu şəhərlərin tarixinin səhifələrində daim bütün parlağlığı ilə özünü göstərəcəkdir.

Düşmən qoşunu elə ağır məğlubiyyətə uğramışdı ki, biabırçı bir hala düşüb döyüş qabiliyyətini itirmişdi. Dağılmış və ətrafa səpələnmiş qüvvələri toplamaq çox çətin idi, buna görə də onlar qaladakı əshabələrə hücum edə bilmədilər. Yalnız qırx beş gündən sonra qoşunun pərakəndə hissələrini bir yerə cəmləmək mümkün oldu. Artıq Novruz bayramı gəlib çatmışdı. Havalar o qədər soyuq idi ki, düşmən əshabələr üzərinə hücumu təxirə salmaq məcburiyyətində qaldı. Hücum təxirə salınsa da, sərkərdələr qəti şəkildə öz əsgərlərinə əmr etdilər ki, heç kəsin qaladakı əshabələrin köməyinə yetməsinə imkan verməşnlər. Qaladakı əshabələr ərzaq sarıdan çətin vəziyyətə düşdülər. Belə olduqda, cənab Qüddus Mirzə Məhəmməd Bağıra göstəriş verdi ki, cənab Babülbabın çətin günlər üçün saxladığı düyünü əshabələr arasında bölüşdürsün. Düyü bölüşdürüldükdən sonra Həzrət Qüddus əshabələri yanına çağırıb dedi: "Kim qarşıda bizi gözləyən bəla və müsibətlərə dözə biləcəksə, qalada qalsın və kim öz vücudunda qorxu və tərəddüd hiss edirsə, dərhal qaladan çıxıb özünü təhlükəsiz bir yerə çatdırsın. Kim gedəcəksə, tez getsin, çünki tezliklə düşmənlər bizi mühasirəyə alıb üstümüzə hücum edəcəklər. Yollar hər tərəfdən üzümüzə bağlanacaq, başımıza böyük bəlalar yağacaq və biz görünməmiş müsibətlərə düçar olacağıq".

Cənab Qüddusun bu sözləri söylədiyi gecə Mirzə Hüseyn Mütəvəlli adlı bir şəxs qaladakı əshabələrə xəyanət edərək, Abbasqulu xan Laricaniyə məktub yazdı. Məktubun məzmunu belə idi: "Nə üçün başladığınız işi axıra çatdırmırsınız? Məgər bilmirsiniz ki, Molla Hüseyn ölüb və onun ölümü ilə sizin düşməninizin işləri pozulub?! Hər şeyin başında Molla Hüseyn dururdu. Siz ki onu aradan götürmüsünüz, bəs niyə işinizi sona çatdırmırsınız?! Əgər o vaxt bircə gün də sərf etsəydiniz, düşmənə üstün gələrdiniz. Mən sizə bildirirəm ki, artıq düşmənlərinizi məhv etmək üçün böyük qoşuna ehtiyac yoxdur. Əgər yüzcə nəfər döyüşkən əsgər göndərsəniz, iki günə qalanı ələ keçirə bilərsiniz və qaladakılar qeydşərtsiz sizə təslim olarlar. Çünki bunlar ərzaq sarıdan korluq çəkirlər, hamısı acdırlar və hədsiz məşəqqət içərisindədirlər".

Mirzə Hüseyn Mütəvəlli məktubu yazıb möhürlədi və Seyyid Əli Zərkərə verdi. Seyyid Əli əshabələr arasında bölüşdürülən düyüdən öz payını aldıqdan sonra gecə yarısı qaladan qaçdı və məktubu Abbasqulu xan Laricaniyə çatdırdı. Abbasqulu xan bu şəxsi tanıyırdı. Həmən vaxt Abbasqulu xan qalanın dörd fərsəxliyində yerləşən bir kənddə dayanmışdı və bilmirdi ki, nə etsin. Gah istəyirdi ki, Tehrana - şahın hüzuruna getsin, amma məğlub olub biabırçı şəkildə qaçdığına görə utanırdı. Gah da vətəninə, yəni Laricana qayıtmaq fikrinə düşürdü, amma ora da getsəydi, məğlubiyyətinə görə dostlarının və qohumlarının məzəmməti ilə üzləşəcəkdi. Beləcə fikirləşəfikirləşə qalmışdı ki, nə etsin. Səhər yuxudan durduğu zaman Seyyid Əli Zərkər Mirzə Hüseyn Mütəvəllinin məktubunu ona verdi. Abbasqulu xan yalnız onda bildi ki, Molla Hüseyn öldürülüb. Bunu bilən kimi beynində yeni fikir doğdu. Seyyid Əli Zərkərin Molla Hüseynin ölüm xəbərini başqalarına da çatdıracağından ehtiyatlanıb dərhal onu öldürdü və qəribə bir hiyləgərliklə bu qətllə bağlı şübhələri özündən uzaqlaşdırdı. O, istəyirdi ki, başqa sərkərdələr qalaya hücum etməzdən qabaq özü bu işi həyata keçirsin və beləliklə, qalanın alınması onun adına yazılsın. Bir tərəfdən Molla Hüseynin öldürüldüyünü, digər tərəfdən də qaladakı əshabələrin aclıq çəkdiyini bildiyinə görə o, qələbəsinə əmin idi. Odur ki, dərhal qüvvə toplayıb Novruzdan on gün əvvəl öz qoşununu qalanın yarım fərsəxliyinə apardı. Əvvəlcə xain Mirzə Hüseyn Mütəvəllinin məktubunda qeyd olunan məsələləri araşdırmaqla məşğul oldu. Məktubda deyilənlərin həqiqət olduğunu yəqin etdikdən sonra səhər tezdən hücum bayrağını qaldırdı. Piyada və süvarilərdən ibarət iki qoşunla qalanı mühasirəyə alıb əsgərlərə əmr etdi ki, qalanın gözətçilərini atəşə tutsunlar.

Mirzə Məhəmməd Bağır tələsik özünü cənab Qüddusun hüzuruna çatdırıb vəziyyət barədə məlumat verdi. Cənab Qüddus buyurdu: "Qalada olan xain bir şəxs cənab Molla Hüseynin ölümünü Abbasqulu xan Laricaniyə xəbər verib. O da Babülbabın vəfatından xəbər tutan kimi fürsəti qəniməti bilərək, bizim qalaya hücum çəkib ki, qələbə qazansın və bu işdə öz rəqiblərindən irəli düşsün. İndi sən əshabələrdən on səkkiz nəfəri ilə birlikdə qaladan çıx və Abbasqulu xanı öz cəzasına çatdır. Qoy bilsin ki, Molla Hüseyn ölmüşsə də, Allahın qüdrəti daim öz dostlarına yardım göstərir və həmişə onların düşmən üzərində qələbə çalmasına şərait yaradır". Mirzə Məhəmməd Bağır əshabələr içərisindən on səkkiz nəfər seçdikdən sonra göstəriş verdi ki, qalanın qapısını açsınlar. Qapı açılan kimi onlar atlarına minib qaladan çıxdılar və "ya Sahib əz-zaman!" deyə qışqıraraq, düşmən ordusuna hücuma keçdilər. Abbasqulu xanın qoşunu vahiməyə düşüb qaçmağa başladı və biabırçı şəkildə məğlub oldu. Əsgərlər elə pərən-pərən oldular ki, onların yalnız kiçik bir qismi özünü Barfüruşa çatdıra bildi. Onlar da xəcalətdən başlarını qaldırıb camaatın üzünə baxa bilmirdilər. Abbasqulu xan elə qorxmuşdu ki, özünü atın belindən yerə atıb qaçmağa başlamışdı. Atdan düşən zaman onun ayaqqabılarından biri üzəngiyə ilişib qalmışdı. Amma başını itirən Abbasqulu xan bundan xəbər tutmayıb bir ayağı yalın, bir ayağı isə ayaqqabılı halda qoşununun ardınca götürülmüşdü. Və tez özünü şahzadə Mehdiqulu Mirzənin yanına yetirib qorxa-qorxa məqlub olduğunu ona xəbər vermişdi.

Mirzə Məhəmməd Bağır yoldaşları ilə birlikdə sağ-salamat qalaya qayıtdı. O, düşmənin atıb getdiyi bayrağı əlində tutmuşdu. Qalaya daxil olduqdan sonra Mirzə Məhəmməd Bağır həmin bayrağı hədsiz sevinclə cənab Qüddusa təqdim etdi. Bütün əshabələr düşmənin məğlub olduğunu görüb son dərəcə sevindilər və bir daha əmin oldular ki, iman və inamın gücü düşmən üzərində qələbə çalmaq üçün kifayətdir. Yeməyə bir şey olmadığı üçün əshabələr düşmən ordusundan tutub gətirdikləri atların ətini bişirib yeyirdilər və hədsiz mətanətlə bütün çətinliklərə dözürdülər. Onlar daim Həzrət Qüddusun göstərişlərini yerinə yetirməyə çalışır, digər məsələlərə əhəmiyyət vermirdilər. Qarşıya çıxan cürbəcür çətinliklər, düşmənlərin həmlələri və sair işlər onları zərrə qədər də keçmiş dostların yolundan sapdırmırdı. Onlar da əvvəlki dostlar kimi sonsuz dözüm və şücaət nümayiş etdirərək, Əmrin qələbəsi yolunda əllərindən gələni əsirgəmirdilər. Doğrudur, bəzi zəif qəlbli şəxslər bəlaların gücləndiyi zaman bu yolda büdrədilər, lakin onların işləri o qədər cılız idi ki, tamamilə təsirsiz qaldı və büsbütün unuduldu. Ən çətin anlarda və ən ağır müsibətlərdə öz məsləkindən dönməyən fədakar və cəsur əshabələrin əməllərinin işığı miskin xainlərin xəyanət və satqınlığını kölgədə qoyaraq puca çıxartdı.

Saridə düşərgə salmış şahzadə Mehdiqulu Mirzə Abbasqulu xanın məğlub olub qaçmasına çox sevindi. Əlbəttə, o, qaladakı əshabələri tamamilə məhv etmək arzusuida idi, lakin qələbə şərəfini təkbaşına qazanmaq istəyən rəqibi Abbasqulu xanın bu niyyətinin baş tutmaması onun ürəyindən oldu. O, dərhal Tehrana məktub yazıb kömək istədi və tələb etdi ki, Tehrandan ona hərbi sursat, toplar və digər döyüş vasitələri göndərsinlər. Şahzadə bu qərara gəlmişdi ki, bu dəfə qalanı mühasirəyə alıb, nə yolla olursa-olsun, əshabələri məğlub edəcək və qalanı ələ keçirəcəkdir.

Düşmənlər yeni hücuma hazırlaşdıqları zaman cənab Qüddusun əshabələri bütün çətinliklərə etinasız yanaşaraq, Novruzu bayram etməyə hazırlaşırdılar. Bayram günü onlar öz fəzlini və inayətini onlardan əsirgəməyən ulu Tanrıya şükürlər etdilər, aclığı və təhlükələri unudub müxtəlif şerlər oxudular. Gecələr əshabələrin sədası ətrafa yayılırdı, gündüzlər onların söylədiyi "Rəbbimiz pak və müqəddəsdir, mələklərin və ruhun Rəbbidir!" cümləsi hər yanda eşidilirdi. Həmin cümlənin dönə-dönə təkrarlanması əshabələri ruhlandırır, onların inam və cəsarətini daha da artırırdı.

Düşmən ordusundan tutulub gətirilmiş atlar büsbütün yeyilib qurtarmışdı. Qalan heyvan bircə inək idi ki, onu Hacı Nəsir Qəzvini bir güncdə bağlamışdı. O, hər gün inəyi sağıb cənab Qüddus üçün südlü aş bişirir və hüzuruna aparırdı. Həzrət Qüddus həmin südlü aşdan bir qədər yeyir, qalanını da yanındakı əshabələrə verib deyirdi: "Cənab Molla Hüseyn məndən ayrıldığı gündən heç bir yemək mənə ləzzət vermir. Digər tərəfdən, dostlarımın son dərəcə ac olduğunu və taqətsiz halda ətrafımda oturduqlarını görəndə ürəyim yanır, qəlbim alovlanır".

Bütün bu çətinliklərə və əziyyətlərə baxmayaraq, cənab Qüddus "Sad"ın təfsirini yazmaqda davam edir, eyni zamanda öz söhbətləri ilə dostları dözümlü və mətanətli olmağa səsləyirdi. Mirzə Məhəmməd Bağır hər gün səhər və axşam əshabələri yığıb "Sad"ın təfsirinin bir hissəsini onlara oxuyurdu. Ona qulaq asdıqca, əshabələrin şücaət atəşi şölələnir, vücudlarında yeni ümid yaranırdı. Molla Mirzə Məhəmməd Füruği mənə (müəllifə) deyirdi: "Allah şahiddir ki, biz aclığa fikir vermirdik və yemək dərdi çəkmirdik. Oxunan ayələrin təsiri bizə hər şeyi unutdurmuşdu. Bu təsir o qədər güclü idi ki, əgər bir neçə il də həmin minvalla keçsəydi, biz ümidsizliyə qapılmazdıq və inamımızı itirməzdik. Nə zaman ki, ərzaq çatışmamazlığı azacıq da olsa, bizim qətiyyətimizi sarsıtmağa, gücümüzü zəiflətməyə cəhd edirdi, o zaman Mirzə Məhəmməd Bağır dərhal cənab Qüddusun hüzuruna gedib vəziyyəti bildirirdi. O da bizim yanımıza gəlirdi. Onun nurani simasını görüb sehrli nitqini eşidən kimi bizim ümidsizliyimiz ümidə, kədər və qüssəmiz sevinc və şadlığa çevrilirdi. Bizə elə gəlirdi ki, əgər həmin an bütün düşmənlər qəflətən üstümüzə hücum çəksələr, biz bir göz qırpımında onları darmadağın etməyə qadirik".

O vaxt Novruz bayramı hicri 1265-ci il rəbiüs-sani ayının 26-na (1849-cu il mart ayının 21-nə) təsadüf etdi. Bayram günü cənab Qüddus əshabələrə müraciət məktubu yazdı və həmin müraciət əshabələrə oxundu. Müraciətin məzmunu belə idi ki, tezliklə qarşımıza ağır sınaqlar çıxacaq, yeni müsibətlər baş verəcək və əshabələrin bir çoxu şəhid olacaq. Bundan bir neçə gün sonra şahzadə Mehdiqulu Mirzə böyük bir qoşunla qalanın yaxınlığına gəldi. Süleyman xan Əfşar, Abbasqulu xan Laricani və Cəfərqulu xan da hərəsi öz qüvvələri ilə şahzadəyə qoşulmuşdular. Bundan əlavə, qırx nəfər zabit də şahzadənin köməyinə gəlmişdi. Onlar qalanın yaxınlığındakı müxtəlif nöqtələrdə səngərlər və xəndəklər qazdılar, döyüş istehkamları qurdular. Bəha ayının 9da topçuların rəisi qalanı top atəşinə tutmaq barədə əmr verdi.

Hər tərəfdən mərmi yağdığı zaman cənab Qüddus öz otağından çıxıb qalanın həyətinə gəldi və gəzişməyə başladı. Cənab Qüddusun simasından sevinc yağırdı, üzü gülürdü, son dərəcə inamlı və arxayın görünürdü. Birdən bir top mərmisi cənab Qüddusun qarşısında yerə düşdü. O, tam soyuqqanlı və etinasız halda ayağı ilə mərmini kənara itələyib buyurdu: "Bu zalımlar gör nə qədər Tanrının qəzəbindən xəbərsiz və qafildirlər! Məgər bunlar bilmirlərmi ki, o boyda qüdrət sahibi olan Nəmrudu Tanrı ağcaqanad kimi zəif bir məxluğun vasitəsilə həlak etdi?! Məgər bilmirlərmi ki, Ad və Səmud tayfalarını güclü gülək vasitəsilə məhv etdi?! Əgər bilirlərsə, onda nə üçün Allahın əsgərlərini qorxutmaq üçün bu qədər səy göstərirlər? Halbuki bu igid əsgərlər və şücaətli əshabələr hakimiyyətin gücünə əhəmiyyət vermirlər, onu kölgə tək ötəri sayırlar". Sonra o, üzünü əshabələrə tutub dedi: "Siz həmən əshabələrsiniz ki, Həzrət Rəsul-əleyhissalam sizin haqqınızda buyurub:*"Axır zamanda gələcək qardaşlarım üçün necə də darıxıram! Onlar xoşbəxtdirlər, biz də xoşbəxtik, amma onların xoşbəxtliyi bizim xoşbəxtliyimizdən üstündür "*. Diqqətli olun, qoymayın ki, nəfs və istəklər sizə üstün gəlsin və beləliklə, siz bu böyük məqamınızı itirəsiniz. Zalımların hədəsindən qorxmayın, kafirlərin gücündən çəkinməyin. Sizin hər biriniz üçün bir vaxt ayrılıb və bir saat müəyyən edilib. Əcəl yetişəndə, nə düşmənlərin hücumu, nə də dostların yardımı buna təsir göstərə bilməz. Heç kəs heç kəsin əcəlini irəliyə, yaxud geriyə çəkməyə qadir deyil. Əgər bütün dünya sizin əleyhinizə qalxsa belə, Tanrının müəyyənləşdirdiyi vaxtdan əvvəl sizə bir şey edə bilməz. Müəyyən olunmuş vaxt bir dəqiqə də artan, yaxud azalan deyil. Əgər siz bu tot! mərmilərindən qorxuya düşsəniz, bilin ki, özünüzü Allahın himayəsinin alınmaz qalasından kənarda qoymuş olarsınız".

Əshabələr bu sözləri dinlədikcə ruhlanır, qəlblərində inam aşıbdaşırdı. Yalnız vücudunu qorxu bürümüş bir neçə zəif qəlbli şəxs qalanın heç kəsin görmədiyi bir guşəsində toplaşıb digər əshabələrin sədaqət, şücaət və fədakarlığını kin, qəzəb və vahimə ilə seyr edirdilər. Bir neçə gün dalbadal şahzadə Mehdiqulu Mirzənin qoşunu qaladakı əshabələrin üstünə top mərmiləri yaqdırdı. Şahzadənin əsgərləri təəccüblənir və eyni zamanda heyrətlənirdilər ki, nə üçün topların atəşi qaladakı əshabələrin dua və namazına son qoymur və onlar top atəşinin sədaları altında zikr və dualarına davam edirlər. Onlar gözləyirdilər ki, qaladakı əshabələr təslim olacaqlar, amma əvəzində qaladan azan səsi, sevinc sədaları, Quran ayələri, münacat və dualar eşidirdilər.

Əshabələrin bu şücaəti hamıdan çox Cəfərqulu xanı qəzəbləndirib özündən çıxardı. O, nə yolla olursa-olsun, əshabələrin iradəsini qırmaq qərarına gəldi. Buna görə də göstəriş verdi ki, bir qüllə düzəltsinlər. Qüllə hazır olan kimi o, qüllənin üstünə bir top qoyub qalanın həyətini hədəf seçdi. Bunu görən cənab Qüddus Mirzə Məhəmməd Bağıra əmr etdi ki, gedib o alçaq və xudpəsənd şəxsin cəzasını versin, Abbasqulu xanı necə zəlil və xar etmişdisə, Cəfərqulu xanı da eləcə miskin hala salsın. Cənab Qüddus Mirzə Məhəmməd Bağıra dedi: "Gərək bu şəxsə anladasan ki, Tanrının şücaətli dostları və sadiq bəndələri igidlikdə şirə bənzərlər. Şir ac olanda qəzəblənir və şücaəti ən yüksək səviyyəyə çatır. Qaladakı əshabələr də şir kimidirlər. Ona başa sal ki, bu əshabələr aç qaldıqca qəzəbləri coşubçağlayır və düşmən üzərinə həmlələri daha da amansız olur". Mirzə Məhəmməd Bağır dostlardan on səkkiz nəfəri ilə birlikdə atlanıb qaladan çıxdı. Onlar əvvəlki vaxtlara nisbətən qat-qat ucadan "ya Sahib əz-zaman!" deyə qışqıraraq, düşmən qoşununu qorxuya və vahiməyə saldılar. Cəfərqulu xan və onun əsgərlərindən otuz nəfər əshabələrin qılıncına yem oldular. Əshabələr qülləyə hücum edib onu dağıtdılar və topu qüllənin üstündən yerə atdılar, eyni zamanda bir sıra səngərləri və istehkamları da sıradan çıxartdılar. Bu arada axşam düşdü, hava qaraldı və onlar hücumu dayandırmalı oldular. Belə olmasaydı, onlar düşmən qoşununun qalan hissəsinin də cəzasını verəcəkdilər. Əshabələr hamısı sağ-salamat qalaya qayıtdılar. Onlar düşməndən qalmış bir neçə atı da özləri ilə qalaya gətirdilər. Düşmən qoşunu elə ağır zərbə almışdı ki, bundan bir neçə gün sonra da hücuma hazır ola bilmədi. Həmin vaxt düşmənin hərbi sursat anbarında qəflətən yanğın və partlayış baş verdi. Nəticədə düşmən topxanasının bir neçə zabiti və çoxlu əsgərlər həlak oldular. Bu hadisə ona gətirib çıxardı ki, onlar sonrakı bir ay ərzində qaladakı əshabələrə hücum edə bilmədilər.

Bu müddətdə bəzi əshabələr arabir qaladan çıxır və çöllükdən quru ot yığıb açlığı dəf edirdilər. Atların əti qurtarmışdı və əshabələr aclığın şiddətindən çarəsiz qalıb yəhərlərin könünü yeyirdilər, quru otu qaynadıb onunla qidalanırdılar. Bu, çox aqrılıbir mənzərə idi, kim görürdüsə, əshabələrin halına ürəyi yanvfdı. Onların qüvvəsi tükənmiş, bədənləri zəifləmişdi. Həzrət Qüddus tez-tez onların yanına gəlir və nikbin sözlərlə onların dərdini yüngülləşdirir, onlara ümid verirdi.

Cümadiüssani ayının 1-də (aprelin 24-də) düşmən topları qalanı güclü atəşə tutdu. Bundan dərhal sonra piyadalardan və süvarilərdən ibarət olan alaylar qalanı fəth etmək üçün hücuma keçdilər. Həzrət Qüddus düşmənlərin yaxınlaşdığını görür, onların səslərini eşidirdi. Az sonra o, Mirzə Bağırı çağırıb əmr etdi ki, əshabələrdən otuz altı nəfəri özü ilə götürərək, düşmənin qarşısını kəssin və qalanı müdafiə etsin. Həzrət Qüddus ona dedi: "Biz bu qalada məskən saldığımız gündən indiyə qədər heç vaxt öz düşmənlərimizə zülm etməyə razı olmamışıq, onlar bizə hücum etməyincə, biz müdafiəyə qalxmamışıq. İndi də belədir. Əgər bizim məqsədimiz hakimiyyət əldə etmək, silah gücünə kafirlərə qalib gəlmək, onlara qarşı cihad elan etmək olsaydı, heç vaxt bu günə qədər qalada qalmazdıq. Bizim əshabələrin qüdrəti və silahımızın gücü ona çatırdı ki, bütün ümmətlərə qalib gələk. Bizim imkanımız bir vaxtlar Həzrət Rəsuləleyhissəlamın əshabələrinin malik olduğu imkana bərabərdir. Əgər bizim elə məqsədimiz olsaydı, Həzrət Rəsul kimi qılınclarımızı sıyırıb öz düşmənlərimizi məcbur edərdik ki, iman gətirsinlər və dəvəti qəbul etsinlər. Bu qalaya gəldiyimiz gündən bizim məqsədimiz bu olub ki, öz davranışımızla İlahi Dəvətin əzəmətini sübuta yetirək, özümüzü fədakarlığa hazırlayaq, qanımızı din yolunda axıdaq. Müəyyən olunmuş Vaxt yaxındadır, tezliklə gəlib yetişəcək. Biz işlərimizi qurtaranda, müəyyən olunmuş Saat da gəlib çatacaq".

Mirzə Bağır əshabələrdən otuz altı nəfərini seçib özü ilə götürdü. Onlar atlarına minib qaladan çıxdılar, düşməni pərən-pərən salıb qalibiyyətlə geri döndülər. Düşmənlər əshabələrin "ya Sahib əz-zaman!" fəryadını eşidən kimi qorxuya düşərək, bayrağlarını atıb qaçdılar. Əshabələr həmin bayrağı götürüb qalaya apardılar. Bu döyüşdə əshabələrdən beş nəfəri şəhid oldu. Onları qalaya gətirib digər şəhidlərin yanında dəfn etdilər.

Şahzadə Mehdiqulu Mirzə öz düşmənlərinin bitib tükənməyən gücünə və qüvvəsinə heyran qalmışdı, Axırı o, qoşunun sərkərdələrini yığıb müşavirə keçirdi və onlara dedi ki, nə yolla olursa-olsun, qalanı ələ keçirmək üçün bir çarə fikirləşsinlər. Sərkərdələrin müşavirəsi üç gün davam etdi. Nəhayət, onlar belə məsləhət bildilər ki, bir neçə gün qalaya hücum etməsinlər, bəlkə əshabələr dəhşətli aclıqdan tənkə gəlib özləri qeydşərtsiz təslim oldular. Şahzadə bu qərarla razılaşıb nəticəsini gözləməyə başladı. Həmin vaxt şahzadənin hüzuruna Tehrandan bir şəxs gəldi. O özü ilə şahın fərmanını gətirmişdi. Bu şəxs Tehran yaxınlığında yerləşən Kənd qəsəbəsindən idi. O, bilirdi ki, həmyerliləri Molla Mehdi Kəndi və onun qardaşı Molla Bağır Kəndi qaladakı əshabələr arasındadır. Buna görə də şahzadədən icazə aldı ki, gedib onlara öyüdnəsihət versin, bəlkə onları ölümdən qurtara bildi. O, qalaya yaxınlaşıb mühafizəçilərə dedi: "Xahiş edirəm, Molla Mehdi Kəndiyə deyin ki, dostlarından biri gəlib, səni görmək istəyir". Cənab Kəlim danışırdı ki,həmən şəxs özü Tehranda bu hadisəni mənə belə nəql etmişdir: "Bir azdan Molla Mehdi gəlib çıxdı. Yaman qaşqabaqlı idi, şir kimi acıqlı və iti baxışları vardı. Ərəblər kimi uzun aq göynək geymişdi, qılıncını da göynəyin üstündən bağlamışdı, əlində isə ağ dəsmal vardı. Mənə dedi: "Nə sözün varsa, tez de, çünki qorxuram Ağam məni çağıra və mən orada olmayım". Onun üz-gözündən əzəmət və qüvvət yağırdı. Mən yerimdə donub qalmışdım, onun baxışı və görkəmi məni vahiməyə salmışdı. Birdən ağlıma gəldi ki, onun qəlbində gizli saxladığı bir hissi oyatmaq lazımdır. Buna görə də onun oğlundan söz açdım. Molla Mehdinin Rəhman adlı bir oğlu vardı, onu Kənddə qoyub özü əshabələrə qoşulmuşdu. Molla Mehdi oğlunu çox sevirdi, hər dəfə onu yatırtmaq istəyəndə, beşiyi başında dayanıb özünün qoşduğu şeri oxuyardı, uşaq da eləcə Yuxuya gedərdi. Mən Molla Mehdiyə dedim: "Sənin sevimli oğlun Rəhman tənha və başsız qalıb, səni görmək arzusundadır". Molla Mehdi cavab verdi: "Rəhmana de ki, həqiqi Rəhmanın məhəbbəti mənim bütün qəlbimi bürüyüb, orada başqalarının məhəbbətinə yer qalmayıb". Bu sözləri eşidəndə məni ağlamaq tutdu və ixtiyarsız olaraq ucadan dedim: "Allah lənət eləsin o kəsə ki,səni və sənin dostlarını kafir və yolunu azmış adlandırır". Sonra ondan soruşdum: "Əgər mən qalaya daxil olub sənin yanına gəlsəm, nə olar?". Molla Mehdi cavab verdi: "Əgər qalaya gəlməkdə məqsədin həqiqəti aydınlaşdırmaq və haqqı dərk etməkdirsə, mən böyük məmnuniyyətlə sənə yol göstərməyə hazıram. Əgər məqsədin mənimlə görüşmək və köhnə dostuna baş çəkməkdirsə, mən səni qəbul edirəm. Necə ki, Həzrət Rəsul-əleyhissalam buyurub: "Kafir olsa belə, qonağa hörmət göstərin!". Buna görə də mən səni qəbul edib sənin üçün bişmiş ot və qaynanmış sümük gətirərəm, çünki bunlardan başqa bir şeyim yoxdur Əgər məqsədin gəlib mənə əziyyət verməkdirsə, bil ki, mən özümü müdafiə edərəm və səni tutub bu divarın başından aşağı ataram". Onun bu qətiyyətini görüb anladım ki, israr etməyin faydası yoxdur. Molla Mehdi o qədər qətiyyətli və şücaətli idi ki, əgər yer üzünün bütün alimləri yığışıb onun imanına xələl gətirmək istəsəydilər, bunun öhdəsindən gələ bilməzdilər, əgər dünyadakı bütün insanlar bir yerə toplaşıb onu tutduğu yoldan döndərməyə çalışsaydılar, bunu bacarmazdılar. Odur ki, dedim: "İçdiyin o şərab sənə nuş olsun ki, bu qədər könlünə yatıb və sənə bir belə bərəkət bəxş edib! Şahzadə and içib ki, kim qalanı tərk etsə, sərbəst buraxılacaq, şahzadənin icazəsi ilə sağ-salamat vətəninə qayıda biləcək, üstəlik ona yol xərci də veriləcək". Molla Mehdi dedi: "Mən sənin bu sözlərini yoldaşlarıma çatdıraram. Mənimlə başqa işin yoxdur ki?! Mən öz Ağamın yanına qayıtmaq istəyirəm. Daha bundan artıq yubana bilmərəm". Mən ona dedim: "Allah sənə öz məqsədinə yetişməkdə yardımçı olsun və dadına çatsın!". Molla Mehdi sevincək bir halda cavab verdi: "Allah artıq mənim dadıma çatıb. Əgər Onun köməyi olmasaydı, mənim üçün məhbəsə çevrilmiş Kənddəki evimdən qurtulub bu uca qalaya gələ bilərdimmi?!". Bu sözləri dedikdən sonra o, çıxıb getdi".

Molla Mehdi əshabələrin yanına qayıdan kimi şahzadənin o şəxsdən eşitdiyi sözlərini onlara çatdırdı. Həmən gün axşam Seyyid Mirzə Hüseyn Qumi öz nökəri ilə birlikdə qaladan çıxıb şahzadənin düşərgəsinə yollandı. Səhərisi aclıqdan tənkə gəlmiş Rəsul Behnəmiri və daha bir neçə nəfər hədsiz kədər və tərəddüd içərisində əshabələrdən ayrıldılar ki, şahzadənin yanına getsinlər. Onlar ümid edirdilər ki, şahzadə öz vədinə əməl edəcəkdir. Lakin qaladan çıxan kimi Abbasqulu xan Laricaninin əmrinə əsasən, onların hamısını tutub qətlə yetirdilər.

Xülasə, bu hadisələrdən bir neçə gün sonra da düşmən qoşunu qalanın ətrafında dayanmışdı, lakin əshabələrlə işi yox idi, onlara heç bir əziyyət vermirdi. Cümadiüssani ayının 16-da (may ayının 10-da) çərşənbə günü şahzadə tərəfindən göndərilmiş bir şəxs qalaya gəlib dedi: "Şahzadə buyurur ki, iki nəfər göndərin, onlarla məxfi şəkildə söhbət edək, bəlkə arada sülh yaratmağa müvəffəq olduq". Cənab Qüddus Molla Yusif Ərdəbilini və Seyyid Rza Xorasanini danışığa göndərdi və onlara dedi: "Şahzadəyə söyləyin ki, mən sizin fikrinizi həyata keçirməyə hazıram". Mehdiqulu Mirzə bu iki nəfəri çox yaxşı qarşıladı və göstəriş verdi ki, onlar üçün çay gətirsinlər. Onlar çay içməyə razı olmayıb dedilər: "Bizim möhtərəm başçımız qalada aç olduğu halda, bizim nə isə yeməyimiz, yaxud içməyimiz düzgün iş olmaz. Əgər biz belə bir iş tutsaq, onda necə deyə bilərik ki, ona tabeyik?". Şahzadə sözə başladı: "Necə müddətdir səbəbsiz yerə bizim aramızda döyüş gedir. Həm sizə, həm də bizə xeyli ziyan dəyib. Mən qərara gəlmişəm ki, aramızda olan ixtilafı dinc yolla həll edək". Bunu deyib yanındakı Quranı götürdü və cənab Qüddusu arxayın etmək məqsədilə "Fatihə" surəsinin haşiyəsində aşağıdakı sözləri yazdı: "Bu müqəddəs Kitaba, onu göndərən Allaha və onu gətirən Peyğəmbərə and içirəm ki, mənim sülh və dostluqdan başqa bir məqsədim yoxdur. Mən aramızda barışıq və dostluğun bərqərar olmasını istəyirəm. Ona görə də qaladan çıxın və əmin olun ki, heç kəs sizə əziyyət verməyəcək. Siz və sizin əshabələriniz Allahın, Həzrət Rəsul-əleyhissalamın və hökmdar Nasirəddin şahın himayəsindəsiniz. Şərəfimə and içirəm ki, nə qoşundan, nə də ətraf yerlərdən heç kəs sizə toxunmayacaq. Əgər ürəyimdə bu yazdıqlarımdan başqa bir niyyətim varsa, qoy qadir Allah məni öz qəzəbinə giriftar eyləsin". Şahzadə yazdıqlarının aşağısında öz möhürünü də qoydu və birinci vərəqində yuxarıdakı sözlər yazılmış həmin Quranı Molla Yusifə uzadıb dedi: "Bu Quranı öz başçınıza ver və mənim salamımı ona yetir. Mən bu gün axşama yaxın lazım olan qədər at göndərəcəyəm ki, sizin başçınız və onun tərəfdarları düşərgəyə gəlsinlər və məxsusi olaraq onlar üçün qurulmuş çadırlarda qalsınlar. Onların hər birinin öz vətəninə qayıtması üçün zəruri vasitələr tədarük edilənə və yol xərcləri verilənə qədər onlar hamısı mənim qonağım olacaqlar".

Molla Yusif qalaya qayıtdıqdan sonra cənab Qüddus Quranı ondan alıb ehtiramla öpdü və bu mübarək ayəni oxudu: *"Ey Rəbbimiz! Bizimlə tayfamız arasında ədalətlə hakimlik et. Axı Sən hökm verəilərin ən yaxşısısan!" (Əraf surəsi, 89-cu ayə)*. Sonra üzünü əshabələrə tutub dedi: "Qaladan çıxmağa hazırlaşın. Biz onların dəvətini qəbul edirik. Qoy onlar da Allahı şahid çağırıb verdikləri sözə əməl etsinlər". Qaladan çıxan zaman cənab Qüddus Həzrət Babın ona göndərdiyi yaşıl əmmaməni başına qoydu (Bu əmmaməni Həzrət Bab cənab Qüddusa Babülbabla eyni vaxtda göndərmişdi və onların hər ikisi şəhid olduqları gün həmin əmmamələri başlarına qoymuşdular). Hamı qaladan çıxıb şahzadənin düşərgəsinə doğru yollandı. Cənab Qüddus şahzadənin xüsusi olaraq onun üçün göndərdiyi ata minmişdi və qabaqda gedirdi. Onun əsasən zadəganlardan və üləmalardan ibarət olan yaxın əshabələri də şahzadənin qalaya göndərdiyi atların belində cənab Qüddusun ardınca hərəkət edirdilər. Qalan əshabələr isə piyada onların arxasınca gedirdilər. Onlar silahlarını və digər şeylərini də özləri ilə götürmüşdülər. Əshabələrin sayı iki yüz iki nəfər idi. Şahzadənin göstərişinə əsasən, cənab Qüddus üçün düşərgəyə yaxın olan Dizva kəndində ümumi hamamın yanında çadır qurmuşdular. Əshabələr də Qüddusun çadırının ətrafında yerbəyer olub dincəlməyə başladılar. Bir müddətdən sonra cənab Qüddus öz çadırından çıxıb əshabələri başına yığdı və onlara bu cür nəsihət verdi: "Siz sözün tam mənasında fədakar olmalısınız ki, başqaları da sizdən nümunə götürsünlər. Sizin fədakarlığınız sayəsində ilahi Əmrin sədası ucalacaq, mübarək Əmrin əzəməti aşkara çıxacaq. Əgər siz fədakar olmasanız, Əmrin yayılmasına maneçilik törədərsiniz, mübarək Əmri hörmətdən salarsınız. Mən Allahdan arzu edirəm ki, sizə tam fədakarlıq bəxş etsin və Onun mübarək Əmrini ucaltmaq, İlahi dinə mükəmməl xidmət göstərə bilmək üçün həyatınızın son saatına qədər sizə yardımçı olsun!".

Günəş qürub edəndən bir neçə saat sonra düşərgədən əshabələr üçün şam yeməyi gətirdilər. Yeməyi iri məcməyilərə tökmüşdülər. Hər məcməyi otuz nəfər üçün nəzərdə tutulmuşdu. Lakin əshabələrin sayı çox idi, gətirilən yemək azlıq edirdi. O vaxt cənab Qüddusun hüzurunda olmuş bəzi şəxslər bu barədə belə danışırdılar: "Cənab Qüddus əshabələrdən doqquz nəfərini çağırdı ki, onun çadırında onunla birlikdə şam etsinlər. Biz gördük ki, cənab Qüddus özü bir şey yemir, ona görə biz də yeməyə əl uzatmadıq. Nökərlər bunu görüb sevindilər və acgözlüklə yeməyin üstünə tökülüşüb hamısını yedilər. Şahzadənin bəzi nökərləri əshabələrə baha qiymətə çörək satmaq istəmişdilər və bunun üstündə əshabələrlə şahzadənin nökərləri arasında qalmaqal düşmüşdü. Cənab Qüddus əshabələrin bu hərəkətinə qəzəblənib onları danladı və dedi ki, nə üçün nökərlərdən çörək istəmisiniz. Az qala cənab Qüddus bu itaətsizliyə görə əshabələri cəzalandıracaqdı, lakin Mirzə Məhəmməd Bağır arada vasitəçilik etdi və hər şey yoluna düşdü".

Ertəsi gün səhər şahzadənin yanından bir nəfər gəlib Mirzə Məhəmməd Bağıra dedi: "Şahzadə sizi görmək istəyir". Mirzə Məhəmməd Bağır cənab Qüddusdan icazə alıb şahzadənin yanına getdi. Bir saatdan sonra o, geri qayıtdı və cənab Qüddusa dedi: "Şahzadə bir daha öz öhdəliklərini təsdiq etdi. Süleyman xan Əfşar da orada idi. Şahzadə mənimlə olduqca mehribanlıqla rəftar etdi və bildirdi ki, mən heç vaxt öz andımı pozmaram. Sonra Cəfərqulu xanın əhvalatını yada salıb dedi ki, bu şəxs Saların qiyamında iştirak edib minlərlə hökumət əsgərini öldürsə də, padşah onu bağışladı, hətta Məhəmməd şah ona çoxlu ənam və bəxşiş də verdi. İndi şahzadənin məqsədi budur ki, sabah səhər tezdən sizinlə bərabər hamama getsin, oradan sizin çadırınıza gəlsin və hamını ata mindirib Səngsərə göndərsin, oradan da əshabələrin bir qismi İraqa, bir qismi də Xorasana yollansın. Şahzadə Səngsərin adını çəkəndə, Süleyman xan dedi ki, bu qədər adamın Səngsər kimi yerə getməsi təhlükəsiz deyil. Buna görə də şahzadə qərara aldı ki, əshabələri Firuzkuha yollasın. Amma məncə, şahzadə dediklərini yerinə yetirməyəcək, necə deyərlər, onun ürəyi ilə dili bir deyil".

Cənab Qüddus Mirzə Bağırın sözlərini dinlədikdən sonra əshabələrə əmr etdi ki, həmin gecə dağılışsınlar. Və əlavə etdi ki, mən özüm də Barfüruşa gedəcəyəm. Əshabələr cənab Qüddusa yalvarıb icazə istədilər ki, onunla bərabər getsinlər və ondan ayrılmasınlar. Cənab Qüddus buyurdu: "Səbir edin, bir qədər dözün, biz yenidən görüşəcəyik. Qarşıda bir sıra bəlalar və müsibətlər bizi gözləyir. Ondan sonra biz bir-birimizi görəcəyik və daha heç vaxt ayrılmayacağıq. İndi isə işlərimizi Tanrının ixtiyarına buraxaq, O nə hökm etsə, sevinc və razılıqla qəbul edək".

Şahzadə Mehdiqulu Mirzə öz əhdinə vəfa etmədi və özü cənab Qüddusun çadırına getmək əvəzinə, onu əshabələrin əksəriyyəti ilə birlikdə düşərgəyə çağırdı. Onların hamısını fərraşbaşının çadırına apardılar. Şahzadə xəbər göndərdi ki, orada olsunlar, günorta özüm onları çağırtdıraçağam. Bir müddətdən sonra şahzadənin bir çox nökərləri qalan əshabələrin yanına getdilər və cənab Qüddusun adından onlara dedilər ki, hamısı düşərgəyə gəlsinlər. Bu yalan nəticəsində əshabələrin çoxu təhlükəyə düşüb düşmənlərin əlində əsir oldular. Düşmənlər də öz əsirlərini satdılar. Məhz bu şəxslər qaladakı hadisələr zamanı sağ qalıb bu yolla xilas olduqdan sonra vətənlərinə qayıtmış və qalada əshabələrin başına gələn müsibətləri başqalarına nəql etmişdilər.

Şahzadənin adamları Molla Yusif Ərdəbilidən təkidlə tələb etdilər ki, gedib cənab Qüddusun adından əo habələri silahı yerə qoymağa çağırsın. Molla Yusif düşərgədən çıxıb əshabələrin yanına yollandı. Yolda şahzadənin adamları ona çatıb soruşdular: "Dostlarına nə deyəcəksən?". Molla Yusif tam cəsarət və şücaətlə cavab verdi: "İndicə gedib dostlarıma deyəcəyəm ki, cənab Qüddusun adından sizə nə söyləsələr, inanmayın, çünki yalandır". Bu sözləri deyən kimi şahzadənin adamları hədsiz qəddarlıqla Molla Yusif Ərdəbilini qətlə yetirdilər. Oradan qalaya gedib əllərinə keçəni qarət etdilər və qalanı yerləyeksan etdilər. Sonra da qalan əshabələri mühasirəyə alıb gülləbaran etməyə başladılar. Gülləyə tuş gəlməyənlər də zabitlərin və əsgərlərin qılıncı ilə qətlə yetirildilər. Cənab Qüddusun əshabələrinin canları bədənlərindən ayrılan zaman dilləri "Rəbbimiz pak və müqəddəsdir, mələklərin və ruhun Rəbbidir!" cümləsini söyləyirdi. Onlar sevincli anlarında tam cəsarətlə bu cümləni təkrar etdikləri kimi, həyatdan gedəndə də eyni cəsarətlə həmin sözləri deyirdilər. Beləcə bu müqəddəs şəxslər əbədi iftixar əklili ilə şəhid oldular.

Bu qəmli müsibətlər və kədərli hadisələr baş verdiyi zaman şahzadə göstəriş verdi ki, əsir edilmiş əshabələri bir-bir onun hüzuruna gətirsinlər. Şahzadənin əmrinə əsasən, var-dövlət sahibi olan əsirlər müəyyən məbləğdə pul ödəməyə məcbur edildilər. Qərara alındı ki, bunlar öz imkanlarına uyğun məbləği Tehrana daxil olduqdan sonra ödəyəcəklər. Belə şəxslərdən biri Molla Mirzə Məhəmməd Füruği, digəri cənab Bədinin atası Hacı Əbdülməcid, üçüncüsü isə Hacı Nəsir Qəzvini oldu. Sonra şahzadə göstəriş verdi ki, sərvəti olmayan digər əsirləri dərhal edam etsinlər. Onların bəzilərini qılıncla qətlə yetirdilər, bəzilərini ağacdan asıb güllələdilər, bəzilərini də topa bağlayıb atdılar.

Bu dəhşətli hadisələrdən sonra cənab Qüddusun Səngsərdən olan üç əshabəsini şahzadənin hüzuruna gətirdilər. Onlardan biri Mir Məhəmmədəlinin oğlu Seyyid Əhməd idi. Mir Məhəmmədəli Şeyx Əhməd Əhsainin şagirdlərindən olmuşdu, Şeyxə son dərəcə sadiq idi və məşhur üləmalardan biri sayılırdı. Zühurdan bir il əvvəl o, Kərbəlaya yollanmışdı, oğulları Seyyid Əhmədi və Mirzə Əbülqasimi də özü ilə aparmışdı. İndi Seyyid Əhməd şahzadənin hüzurunda idi, qardaşı Əbülqasim isə cənab Molla Hüseynin şəhid olduğu gecə öldürülmüşdü. Xülasə, Mir Məhəmmədəlinin Kərbəlaya getməkdə məqsədi bu idi ki, oğullarını cənab Seyyid Kazımın yanına qoysun. Amma o, Kərbəlaya çatanda, Seyyid artıq dünyasını dəyişmişdi. Mir Məhəmmədəli oradan Nəcəfə yollandı və Nəcəfdə yuxusunda gördü ki, Həzrət Rəsul-əleyhissalam möminlərin əmiri Həzrət Əli-əleyhissalama deyir: "Mir Məhəmmədəliyə söylə ki, onun iki oğlu - Seyyid Əhməd və Mirzə Əbülqasim vəd olunmuş Qaimin hüzuruna qovuşacaqlar və O Həzrətin yolunda şəhid olacaqlar". Mir Məhəmmədəli yuxudan ayılıb oğlu Seyyid Əhmədi yanına çağırdı, nəzərdə tutduqlarını ona vəsiyyət etdi və həmən yuxudan bir həftə sonra vəfat etdi. Səngsərdə başqa iki qardaş da var idi: biri Kərbəlayi Əbu Məhəmməd, o biri də Kərbəlayi Əli. Bu iki qardaş öz möminlikləri və fitri bilikləri ilə məşhur idilər və daim camaata müjdə verirdilər ki, tezliklə vəd olunmuş Şəxs zühur edəcək, yeni din aşkara çıxacaq, hazır olun və aşkara çıxdığı zaman onu qəbul edin. Hicri 1261-ci (1845-ci) ildə bu qardaşlar camaata elan etdilər ki, bu il Seyyid Əli adlı bir şəxs meydana çıxacaq və qara bayrağla Xorasandan Mazandarana gələcək, onun ətrafında isə seçkin əshabələr olacaq. Onlar camaata deyirdilər ki, islam dininə mənsub olan hər bir şəxs bu böyük insana kömək göstərməlidir, çünki o qara bayraq - vəd olunmuş Qaimin bayrağıdır, o bayrağı ucaldan insan isə Qaimin ən yaxın əshabələrindən və onun mübarək Əmrinin ən qüdrətli təbliğçilərindən biridir; kim bu böyük insanın ardınca gedəcəksə, nicat tapacaq, kim onun əleyhinə çıxacaqsa, həlak olacaq.

Kərbəlayi Əbu Məhəmmədin iki oğlu vardı: biri Əbülqasim, o biri də Məhəmmədəli. O daim oğullarına deyirdi: "Siz yeni Əmrə kömək göstərməlisiniz və bu yolda malınızı əsirgəməməlisiniz ki, əsas məqsədə çata biləsiniz". Kərbəlayi Əbu Məhəmməd və Kərbəlayi Əli hər ikisi həmən ilin yazında vəfat etmişdilər. Seyyid Əhmədi şahzadənin hüzuruna gətirəndə, Kərbəlayi Əbu Məhəmmədin iki oğlu da onunla birlikdə idi. Belə ki, hökumətin məsləhətləşdiyi üləmalardan olan Molla Zeynalabdin Şahmirzadi Kərbəlayi Əbu Məhəmmədin oğulları barədə şahzadəyə məlumat vermişdi və onların atasının fəaliyyəti haqqında bəzi mətləbləri şahzadəyə çatdırmışdı.

Xülasə, şahzadə Seyyid Əhməddən soruşdu: "Nə üçün bu yolu seçmisən və özünün də, həmyerlilərinin də bədbəxtliyinə bais olmusan? Məgər burada və İraqda olan məşhur üləmalar və fəqihlər sənə azlıq edirdi?! Niyə sən bu yola düşmüsən?" Seyyid Əhməd qorxub çəkinmədən cavab verdi: "Mən bu Əmrə təqlid yolu ilə iman gətirməmişəm, əksinə, axtarıb aramışam, həqiqəti aydınlaşdırmağa çalışmışam və nəhayət, bu mübarək Əmrin düzgünlüyünü yəqin etmişəm. Nəcəfdə olduğum zaman mən məşhur müctəhid Şeyx Məhəmməd Həsən Nəcəfidən islam təliminin mənə aydın olmayan bəzi ikinci dərəcəli məsələlərinə cavab istədim. O mənə cavab vermədi. Mən yenidən suallarımı təkrar etdim. O, cavab vermək əvəzinə qəzəblənib məni məzəmmət etdi və yenə cavabdan yayındı. Belə olan təqdirdə, özünüz deyin, sadə və ikinci dərəcəli məsələlərə cavab verə bilməyən bir şəxsdən əsas və çətin suallara cavab istəmək olarmı?! Ən qəribəsi odur ki, mənim o cür məsələlər barədə sual verməyim onda təəccüb doğurmuşdu". Şahzadə dedi: «Hacı Məhəmmədəli barədə nə fikirdəsən?". Seyyid Əhməd cavab verdi: "Bizim fikrimizcə, Molla Hüseyn o bayrağı ucaltmışdır ki, Həzrət Rəsul-əleyhissalam onun müjdəsini verərək, buyurmuşdur: *"Əgər Xorasandan yaxınlaşan qara bayraqları görsəniz, hətta qarın ustundə surunməli olsanız belə, onlara doğru tələsin "*. Buna görə də biz dünyaya göz yumub onun bütün ləzzətlərindən əl çəkdik və o müqəddəs bayrağın kölgəsinə sığındıq. Bu bayraq bizim dinimizin rəmzidir. Ey şahzadə, əgər mənə yaxşılıq etmək istəyirsənsə, öz cəlladına əmr elə, qoy məni qətlə yetirsin və mən əbədi aləmdə öz dostlarıma qovuşum. Mənim üçün dünya nemətlərinin heç bir qədir-qiyməti yoxdur, mən tezliklə bu dünyanı tərk edib öz Pərvərdikarımın hüzuruna yetişmək istəyirəm". Şahzadə peyğəmbər nəslindən olan Seyyid Əhmədi qətlə yetirməkdə tərəddüd göstərib onu öldürmədi, amma onun iki dostunu, yəni Kərbəlayi Əbu Məhəmmədin oğullarını dərhal qətlə yetirdi. Cənab Seyyid Əhmədi və onun qardaşı Seyyid Əbu Talibi isə Molla Zeynalabdin Şahmirzadiyə təhvil verdi ki, onları Səngsərə aparsın.

Bu arada Saridən olan müctəhid Mirzə Məhəmməd Tağı o şəhərin üləmalarından daha yeddi nəfərlə birlikdə düşərgəyə gəldi ki, Həzrət Qüddusun əshabələrinin incidilməsi və öldürülməsində iştirak edib savab və mükafat qazansın. Lakin onlar düşərgəyə çatanda gördülər ki, iş qurtarıb və bütün əshabələr qətlə yetirilib. Buna görə də Mirzə Məhəmməd Tağı Seyyid Əhmədin öldürülməsi üzərində israr edib şahzadəyə dedi: "Bu şəxs əgər Sariyə qayıtsa, əvvəlkindən də artıq qarışıqlıq yaradacaq". Şahzadə Mirzə Məhəmməd Tağıya dedi: "Mən Seyyid Əhmədi sizə tapşırıram, qoy sizin qonağınız olsun. Mən özüm Sariyə gələndə qoymayacağam ki, qarışıqlıq baş versin". Mirzə Məhəmməd Tağı Sariyə yollandı, Seyyid Əhməd də onun əlində əsir idi. Yolda o, Seyyid Əhmədi və onun möhtərəm atasını lənətləməyə başladı. Seyyid Əhməd müctəhidə dedi: "Məgər unutmusan ki, şahzadə məni bir qonaq kimi sənə təhvil verib? Nə üçün Həzrət Rəsul-əleyhissalamın bu sözlərini yaddan çıxarırsan: "Kafir olsa belə, qonağa hörmət göstərin!". Bu kəlmələr Mirzə Məhəmməd Tağını və onun yanında olan yeddi nəfər üləmanı bərk qəzəbləndirdi. Onlar qılınclarını sıyırıb Seyyid Əhmədi tikə-tikə doğradılar. Seyyid Əhmədin son sözü "ya Sahib əz-zaman!" oldu. Onun qardaşı Seyyid Əbu Talibi isə Molla Zeynalabdin Şahmirzadi Səngsərə apardı. Seyyid Əbu Talib halhazırda sağdır və qardaşı Seyyid Məhəmməd Rza ilə birlikdə Mazandaranda yaşayır. Onların hər ikisi səmimiyyət və sədaqətlə ilahi Əmrə xidmət göstərməklə məşğuldur.

Şahzadə işlərini başa vurub Barfüruşa qayıtdı, cənab Qüddusu da özü ilə apardı. Onlar cümə günü cümadiüosani ayının 18-də (may ayının 12-də) günortadan sonra Barfüruşa daxil oldular. Səidül-üləma və digər Barfüruş üləmaları şahzadənin pişvazına çıxıb onu qazandığı qələbə münasibətilə təbrik etdilər. Şəhər əhalisi şahzadənin qələbəsini bayram etməyə başladı. Üç günlük bayram və şadlıqdan sonra da şahzadə Həzrət Qüddus barədə qəti qərara gələ bilməmişdi, amma heç kəsin onu incitməsinə imkan vermirdi, camaatın qarşısını alırdı ki, ona bir xətər yetirməsinlər. Nəhayət, şahzadə qərara aldı ki, Həzrət Qüddusu özü ilə Tehrana aparıb şaha təhvil versin və özünü məsuliyyətdən azad etsin. Amma Səidül-üləmanın cənab Qüddusa qarşı düşmənçilik və ədavət atəşi sönmək bilmirdi. Şahzadənin Qüddusu Tehrana aparmaq fikrində olduğunu görəndə, bu ədavəti daha da alovlandı. O heç cür Həzrət Qüddusu əlindən buraxmaq istəmirdi. Buna görə də gecə-gündüz çalışıb min cür hiyləyə əl atırdı ki, şahzadəni Həzrət Qüddus barədəki qərarından daşındırsın. Digər tərəfdən o, camaatın hisslərini qızışdırırdı, insanları intiqam almağa səsləyirdi. Nəticədə bütün Barfüruş camaatı bu məsələdə Səidül-üləma ilə həmrəy olmuşdu. Səidül-üləma qəzəblə deyirdi: "Mən and içmişəm ki, Hacı Məhəmmədəlinin həyatına son qoymayınca, heç nə yeməyəcəyəm və dincəlməyəcəyəm". Camaatın hay-küyü və hamının Səidül-üləma ilə həmrəyliyi şahzadənin öz qərarını dəyişdirməsinə səbəb oldu. O, canının qorxusundan bütün Barfüruş üləmalarını hüzuruna çağırdı ki, ümumi həyəçan və iğtişaşın qarşısını almaq yolları barədə onlarla məsləhətləşsin. Bütün üləmalar gəldilər. Yalnız Molla Məhəmməd həmzə üzr istəyib məclisə gəlmədi.

Molla Məhəmməd həmzə daim camaatı zülm və sitəmdən çəkinməyə çağırırdı. Əshabələr qalada mühasirəyə alındıqları zaman o, Barfüruş əhalisinə deyirdi ki, onları incitməsinlər. Cənab Qüddus qaladan çıxmazdan əvvəl "Sad"ın təfsirini və digər yazıları bir kisəyə yığıb ağzını bağlamış və möhürləmişdi. Sonra həmin kisəni etibarlı əshabələrdən birinə verib Molla Məhəmməd həmzənin yanına gördərmişdi ki, yazılar onda qalsın. İndiyə qədər o yazıların harada olduğu və başına nə gəldiyi məlum deyil.

Xülasə, üləmalar yığışdılar. Şahzadə əmr etdi ki, Həzrət Qüddusu çağırsınlar. Cənab Qüddus şahzadənin hüzuruna gəldi. Qaladakı əshabələrin təslim olduğu vaxtdan o günə qədər cənab Qüddus şahzadə ilə üz-üzə gəlməmişdi. Şahzadə artıq deyildiyi kimi, onu fərraşbaşıya təhvil vermişdi. Cənab Qüddus daxil olan kimi şahzadə yerindən qalxdı və onu öz yanında əyləşdirdi. Sonra üzünü Səidül-üləmaya tutub dedi: "Buyurub hörmətehtiramı gözləmək şərtilə cənab Qüddusla sualcavaba başlaya bilərsiniz. Amma sizin cənab Qüddusla mübahisəniz Quran ayələri və Həzrət peyğəmbər-əleyhissalamın hədisləri ilə əsaslandırılmalıdır. Sən Qüddusa qarşı iddialarını yalnız bu iki dəlillə sübuta yetirməlisən, bundan başqa bir vasitəyə əl atmamalısan". Səidül-üləma kobud bir tərzdə cənab Qüddusa dedi: "Sən başına qoyduğun bu yaşıl əmmamə ilə özünü peyğəmbər övladı kimi qələmə vermək istəyirsən. Məgər bilmirsən ki, gerçəkliyə zidd olaraq bu məqama iddia edən şəxs Allahın qəzəbinə tuş gəlir?!". Cənab Qüddus təmkinlə buyurdu: "Seyyid Mürtəzaya bütün üləmalar ehtiram bəsləyirlər və onu Peyğəmbər övladı kimi qəbul edirlər. Onun əsilnəsəbi ata tərəfdən Həzrət Rəsul-əleyhissalama çatırdı, yoxsa ana tərəfdən?!" Məclis iştirakçılarından biri dedi: "Seyyid Mürtəza şərəfli seyyidlərdən biri idi və ana tərəfdən Həzrət Rəsul-əleyhissalamın nəslinə mənsub idi". Cənab Qüddus buyurdu: "Bəs niyə mənə etiraz edirsiniz?! Mənim də əsilnəsəbim ana tərəfdən Həzrət Rəsul-əleyhissalama çatır. Bu şəhərin bütün əhalisi bilir ki, mənim anam peyğəmbərin övladlarından sayılırdı və Nəzrət İmam Həsən-əleyhissalamın nəslindən idi". Bu sözlərin müqabilində heç kəs heç nə deyə bilmədi. Səidül-üləma bunu görüb özündən çıxdı, qəzəbindən yanıb-yaxıldı, yerindən qalxıb əmmaməsini yerə çırpdı və məclisi tərk etməyə hazırlaşıb dedi: "Bu adam sizin hamınıza sübut etdi ki, peyğəmbər övladıdır və İmam Həsənin nəslindəndir. Bir azdan o, sizə sübut edəcək ki, Allahın iradəsinin təzahürüdür, dili də Allahın dilidir". Şahzadə də yerindən qalxdı və dedi: "Mən bu şəxsi incitməkdən büsbütün əl çəkirəm və öz üzərimə heç bir məsuliyyət götürmürəm. Siz üləmalar nə istəyirsinizsə, edin və bilin ki, qiyamət günü Allahın qarşısında siz cavab verməli olacaqsınız". Bu sözləri dedikdən sonra şahzadə göstəriş verdi ki, atını hazırlasınlar. O, atına minib nökərləri ilə birlikdə Sariyə doğru yollandı. Şahzadə üləmalardan o qədər qorxmuşdu ki, içdiyi andı yaddan çıxardı və cənab Qüddusu qaniçən düşmənlərin əlində qoyaraq çıxıb getdi. Bütün o yırtıçı çanavarlar səbirsizliklə fürsət gözləyirdilər ki, öz ovlarının üzərinə atılsınlar və bu yolla öz kin və ədavətlərini sakitləşdirsinlər. Şahzadə gedən kimi Səidül-üləmanın göstərişi ilə bütün Barfüruş üləmaları və camaatı cənab Qüddusun üstünə hücum çəkdilər, o böyük insana elə əziyyətlər verdilər ki, qələm onları təsvir etməkdə acizdir.

Həzrət Bəhaullah buyururdu ki, o gənc (Qüddus) ömrünün bahar çağında olmazın müsibətlərə dözdü və heç kəsin üzləşmədiyi əzablar içərisində canını verdi. Hətta Həzrət Məsih də ruhu bədənindən ayrıldığı zaman cənab Qüddus qədər dərdə və möhnətə düçar olmamışdı. Barfüruş camaatı bir tərəfdən üləmaların təhriki ilə, digər tərəfdən də öz təəssübü ucbatından Həzrət Qüddusu hədsiz işgəncələrə məruz qoydu. Cənab Qüddusun şəhid olması o qədər kədərli və ağrılı hadisə idi ki, Həzrət Bab Çehriq qalasında Həzrət Qüddusun başına gələn bəlaları eşitdikdən sonra altı ay ərzində heç nə yazmadı. Onun qüdrətli qələmi dərin hüzn içərisində altı ay müddətinə öz taxtından endi, həmin müddətdə vəhyin nüzulu dayandı. Hər dəfə Şeyx Təbərsi qalasında əshabələrin göstərdiyi fədakarlığı, düşmənlərin qəddarlığını, xüsusən, Həzrət Qüddusun başına gətirilmiş müsibətləri eşidəndə, Həzrət Bab göz yaşlarını saxlaya bilmirdi. Barfüruşdakı düşmənlər cənab Qüddusun paltarlarını çıxarmış, əmmaməsini başından götürmüş, çılpaq və qandallanıb zəncirlənmiş halda onu küçə və bazarlarda gəzdirmişdilər. Bütün şəhər əhalisi o Həzrəti söyüb lənətləmiş, o böyük insanın üzünə tüpürmüşdü. Qadınlar bıçaq və balta ilə o Həzrətə hücum edib mübarək bədənini tikə-tikə doğramışdılar və axırda onun pak cismini oda atıb yandırmışdılar. Həzrəti-Əla bütün bunları dinlədikcə, gözlərindən yaş axıdır, naləsi göyə ucalırdı. Cənab Qüddus başına gətirilən bu dəhşətli müsibətlər əsnasında düşmənlərin hər tərəfdən endirdikləri ağır zərbələrə, təhqir və işgəncələrə baxmayaraq, münacatla məşğul olur və deyirdi: "Xudaya, bu zülmkarları bağışla! Xudaya, bu camaatdan öz mərhəmətini əsirgəmə, çünki bunlar bizim iman gətirdiyimiz mübarək həqiqətdən bixəbərdirlər! Xudaya, mən çalışdım ki, nicat yolunu onlara göstərim, amma gör onlar mənimlə necə rəftar edirlər! Onlar məni qətlə yetirmək, məni yox etmək istəyirlər. Xudaya, bunları haqq yoluna yönəlt! Bunları nadanlıqdan qurtar! Bunlar Əmrin mahiyyətindən xəbərsizdirlər, bunları mübarək Əmrə iman gətirmək və onu qəbul etmək şərəfinə çatdır!".

Artıq deyildiyi kimi, bir vaxtlar Seyyid Mirzə Hüseyn Qumi xəyanətə əl atıb cənab Qüddusa vəfasız çıxmışdı və qalanı tərk etmişdi. Barfüruş camaatı hər tərəfdən cənab Qüddusun üstünə hücum çəkib ona əzab verəndə, həmin Mirzə Hüseyn yoldan keçirdi. O, cənab Qüddusun ələ keçdiyini, tənha və köməksiz qaldığını görüb Qüddusun üzünə möhkəm bir şillə vurdu və kobud bir tərzdə istehza ilə dedi: "Bəs deyirdin ki, sənin avazın Tanrı avazıdır?! Əgər düz deyirdinsə, bu qandalı və zənciri qır, özünü düşmənlərinin əlindən xilas et!". Cənab Qüddus ona baxıb yanıqlı bir ah çəkdi və dedi: "Sən mənim dərdimi və müsibətimi nə qədər artırdınsa, Tanrı da sənin cəzanı o qədər versin!".

Cənab Qüddus yaşıl meydana daxil olanda, fəryad çəkib dedi: "Kaş anam burada olaydı və mənim toyumu görəydi!".

Həmin əsnada insanlar o Həzrətə hücum çəkib onun müqəddəs bədənini parça-parça etdilər və bədənin parçalarını bu məqsədlə yandırdıqları tonqala atdılar. Gecə yarısı bəzi əshabələr gəlib Həzrət Qüddusun müqəddəs bədəninin qalıqlarını topladılar və şəhid olduğu yerdən bir qədər aralıda dəfn etdilər.

Burada mən Şeyx Təbərsi qalasında canını qurban vermiş əziz şəhidlərin adlarını çəkməyi lazım bilirəm ki, gələcək nəsillər bu müqəddəs şəxsləri layiqincə xatırlamaq imkanına malik olsunlar. Bu şəhidlər həm sağlıqlarında, həm də öldükdən sonra mübarək Əmrin tarixini bəzəmiş şəxslərdir, ilahi Əmr onların fədakarlığı sayəsində hər yerə yayılmış və rövnəq tapmışdı. Mən bu müqəddəs şəxslərin adlarını müxtəlif mənbələrdən əldə edib toplamışam. İsmullahulMim, İsmullahulCavad və İsmullahulƏsəd bu işdə mənə kömək göstərmişlər. Mən onlara öz təşəkkürümü bildirirəm. İndi isə qalada şəhid olanların adlarını yazmaqa başlayıram. Qoy onların ruhları əbədi aləmdə yaşadığı kimi adları da bu dünyada əbədi dillər əzbəri olsun, gələcək nəsillər ilk möminlərin sədaqət və şücaətlə dolu həyatına baxıb nümunə götürsünlər və onlar da tam şücaət və sədaqətlə Allah Əmrinə xidmət göstərsinlər.

Burada mən təkcə qalada şəhid olanların deyil, 60-cı ildən indiyə qədər, yəni hicri 1306-cı il rəbiül-əvvəl ayının axırınadək (1888-ci il dekabr ayının əvvəllərinədək) mübarək Əmrin yolunda şəhid olmuş bir sıra şəxslərin də adlarını qeyd edəcəyəm. Və hər birinin hansı hadisə zamanı şəhid olduğunu da göstərəcəyəm.

Beləliklə, Şeyx Təbərsi qalasında şəhid olmuş şəxslər aşağıdakılardır:

**1. Cənab Qüddus** - hamıdan üstün və ilk növbədə xatırlanmalı şəxsdir. Həzrət Bab ona "İsmullahulaxir" ləqəbivermişdi. Cənab Qüddus hürufi-həyyin sonuncusudur. HəzrətBab Həcc ziyarətinə gedərkən cənab Qüddus ona yoldaşlıqetmişdi. O, Molla Sadiq Müqəddəs və Molla Əli Əkbər Ərdistani ilə bərabər İranda ilahi Əmrin yolunda saysızəzab-əziyyətlərə qatlaşmış ilk şəxsdir. Cənab Qüddus Barfüruşdan Kərbəlaya gedən zaman 18 yaşı vardı. Dörd il müddətində o, Seyyid Kazım Rəştidən dərs almış, 22 yaşındaŞiraza gedib mübarək Əmrə iman gətirmişdi. Beş il sonra - 1265-ci il cümadiüs-sani ayının 23-də (1849-cu il may ayının 17-də) o, Barfüruşun yaşıl meydanında qaniçən düşmənlərin hücumu nəticəsində şəhid olmuşdur. HəzrətBabın, sonralar isə Həzrət Bəhaullahın qələmindən cənabQüddusun ölümünü təsvir edən, ona və onun əshabələrinə hədsiz lütf və inayət ifadə edən çoxsaylı lövhələr çıxmışdır. Həzrət Bəhaullah "Kullultəam" ayəsinə (Ali-İmransurəsi, 93-cü ayə) yazdığı təfsirdə cənab Qüddusu "nöqteyi-üxra" ("sonuncu nöqtə") adlandırmışdır. Həzrət Bab istisna olunmaqla, digər şəxslərin məqamı cənab Qüddusun məqamından aşağıdır.

**2. Molla Hüseyn** - Babülbab ləqəbini almışdı. O, HəzrətBabın mübarək Əmrinə iman gətirmiş ilk şəxsdir. 18 yaşında vətəni Lzuşruyədən Kərbəlaya yollanmışdı. Doqquzil Seyyid Kazım Rəştinin hüzurunda dərs almışdı. O, Həzrət Babın zühurundan dörd il öncə cənab Seyyidin göstərişinə əsasən İsfahana getmiş, məşhur müctəhid Seyyid Məhəmməd Bağır Rəşti ilə görüşüb söhbət etdikdən sonra Məşhədə yollanmış, orada Mirzə Əsgəri ilə görüşmüş və Seyyid Kazım Rəştinin məktublarını bu iki alimə çatdıraraq, hədsiz fəsahət və cəsarətlə onlarla müzakirələr aparmışdı. Babülbabın şəhid olması xəbəri Həzrət Babı sonsuz hüzn və kədərə qərq etmişdi. Həzrət Babın mübarək qələmindən cənab Babülbabın tərifinə həsr olunmuş çoxsaylı lövhələr çıxmışdır ki, bunların da həçmi Quranın həcmindən üç dəfə artıqdır. Həmin lövhələrin birində Həzrət Bab buyurmuşdur: "Molla Hüseynin dəfn olunduğu yerin torpağı qəmgin adamın kədərini sevincə çevirər, xəstə adama şəfa bəxş edər". Həzrət Bəhaullah "Kitabiiqan"da cənab Babülbaba hədsiz inayətini bildirmiş, o cümlədən buyurmuşdur: "Əgər O olmasaydı, Tanrı öz rəhmaniyyət taxtına oturmaz, öz səmədaniyyət kürsüsündə qərar tutmazdı".

**3. Mirzə Məhəmməd Həsən** - Molla Hüseynin qardaşı.

**4. Mirzə Məhəmməd Bağır** - Molla Hüseynin dayısı oğlu. Mirzə Məhəmməd Həsən və Mirzə Məhəmməd Bağır cənab Molla Hüseynlə birlikdə Buşruyədən Kərbəlaya getmiş, oradan Şiraza yollanmış, Həzrət Babın Əmrinə iman gətirərək, hürufi-həyy sırasına daxil edilmişdilər. Onlar daim Molla Hüseynin yanında olmuş və onunla birlikdə qalada şəhid olmuşlar. Yalnız Molla Hüseyn Maku qalasına Həzrət Babın hüzuruna gedən zaman bu iki şəxs onunla deyildi.

**5. Molla Hüseynin kürəkəni və Mirzə Əbülhəsənlə Mirzə Məhəmməd Hüseynin atası** - Bu iki nəfər halhazırda Buşruyədə yaşayırlar və Molla Hüseynin "Vərəqətülfirdovs"ləqəbli bacısının qulluğunda durmaqla hörmət qazanmışlar. Onların hər ikisi sədaqətli dostlardan sayılırlar.

**6. Molla Mirzə Məhəmməd Füruğinin qardaşı Molla Əhmədin oğlu** - O, əmisi Molla Mirzə Məhəmməddənfərqli olaraq, qalada şəhidlik şərabını içmişdir. Molla Mirzə Məhəmmədin dediyinə görə o, bilikli, təvazökar və mehriban bir gənc olmuşdur.

**7. Mirzə Məhəmməd Bağır** – “Herati” kimi məşhur olsada, əslində Qaindən idi və cənab Nəbil Əkbərin atasınınyaxın qohumlarından sayılırdı. Məşhəddə mübarək Əmrəiman gətirən ilk şəxs həmin Mirzə Məhəmməd Bağır olmuşdur. Məhz o, "Babiyyə" adlanan evi tikmiş və Məşhəddəhədsiz sədaqətlə cənab Qüddusa xidmət etmişdir. MollaHüseyn qara bayraq qaldıranda, o da həmin bayrağın kölgəsinə sığınmışdı. Kiçik oğlu Mirzə Məhəmməd Kazım daonunla birlikdə idi. Onlar hər ikisi Mazandarana getmişdilər. O özü şəhid olmuş, oğlu isə sağ qalmış vəMəşhəddə Əmrə xidmət göstərməklə məşğul olmuşdu.Mirzə Məhəmməd Bağır əshabələrin bayraqdarı idi. Molla Hüseyndən sonra qoşuna başçılıq etməyi cənab Qüddusona həvalə etmişdi. Mirzə Məhəmməd Bağır həyatının sondəqiqəsinədək cənab Qüddusa sadiq qalmış, onun ən çoxetibar etdiyi adamlardan biri olmuşdur.

**8. Mirzə Məhəmməd Tağı Cüveyni** - Səbzəvarda yaşamış, çoxlu elmi əsərlər yazmışdır. Cənab Molla Hüseyn çoxvaxt müdafiəyə göndərdiyi əshabələrə başçılığı onun öhdəsinə qoyardı. Düşmənlər həmin Mirzə Məhəmməd Tağının başını Mirzə Məhəmməd Bağırın başı ilə birlikdə nizəyə taxaraq, Barfüruşun küçə və bazarlarında gəzdirmişdilər. Şəhər əhalisi də həyəcanla bu mənzərəyə tamaşa etmişdi.

**9. Qənbərəli** - Molla Hüseynin nökəri. O, şücaətli birşəxs idi. Cənab Babülbabın Maku səfərində onunla birlikdə olmuşdu. Mola Hüseynin şəhid olduğu gecə Qənbərəli də düşmən gülləsinə tuş gəlmiş və şəhid olmuşdu.

**10-11. Həsən və Qulu** - Bu iki nəfər Molla Hüseynə güllə dəydikdən sonra onu İskəndər Zəncaninin köməkliyi ilə qalaya aparmış və cənab Qüddusun hüzuruna çatdırmışdılar. Həsən o şəxsdir ki, Məşhəddə darğanın əmri ilə onu noxtalayıb küçələrdə gəzdirmişdilər.

**12. Məhəmməd Həsən** - Molla Sadiqin qardaşıdır. Əshabələr Barfüruşdan qalaya doğru getdikləri zaman o, Xosrov Qadigəlayinin əsgərləri tərəfindən öldürülmüşdü. Məhəmməd Həsən Həzrət İmam Rza-əleyhissalamın məqbərəsinin xidmətçilərindən biri olmuşdu. Son dərəcə qətiyyətli və mövqeyini dəyişməyən bir insan idi, heç kəs onu yolundan döndərə bilməzdi.

**13. Seyyid Rza** - Bu, həmən şəxsdir ki, cənab Qüddus onuMolla Yusif Ərdəbili ilə birlikdə şahzadə MehdiquluMirzənin yanına göndərmişdi. Şahzadənin öz adını yazıb möhür basdığı Quranı həmin Seyyid Rza qalaya gətirmiş və cənab Qüddusa təqdim etmişdi. O, Xorasanın məşhur seyyidlərindən biri idi, öz biliyi və gözəl əxlaqı iləad çıxarmışdı.

**14. Molla Mərdanəli** - Məyami kəndinin sakinlərindənidi. Məyami Səbzəvarla Şahrud arasında yerləşən möhkəmbir qala olmuşdur. Cənab Molla Hüseyn Məyamiyə gələndə,Molla Mərdanəli otuz üç nəfər ilə birlikdə Babülbabınbayrağının kölgəsinə sığınmışdı. Babülbab Məyami məscidində cümə namazı qılmış və orada könülləri həyəcanagətirən bir xütbə söyləmişdi. Həmən xütbədə o, Həzrət Rəsul-əleyhissalamın Xorasandan ucalacaq qara bayraq haqqında dediklərini xatırlatmış və özünün bu bayrağı qaldırdığına işarə etmişdi. Molla Hüseynin fəsahətli və bəlağətli xütbəsi dinləyicilərə qəribə təsir bağışlamışdı.Onların çoxu o yerin böyüklərindən sayılsa da, Babülbabınbayrağının kölgəsinə pənah gətirmişdi. Həmən otuz üç nəfərdən Molla İsadan başqa hamısı şəhid olmuş, yalnızMolla İsa sağ qalmışdı. Molla İsanın övladları halhazırda Məyami kəndində Əmrə xidmət göstərməklə məşğuldurlar. Molla İsanın qalada şəhid olmuş dostlarınınadları belədir:

**15. Molla Məhəmməd Mehdi.**

**16. Molla Məhəmməd Çəfər.**

**17. Molla Məhəmmədin oğlu Molla Məhəmməd.**

**18. Molla Rəhim.**

**19. Molla Məhəmməd Rza.**

**20. Molla Məhəmməd Hüseyn.**

**21. Molla Məhəmməd.**

**22. Molla Yusif.**

**23. Molla Yaqub.**

**24. Molla Əli.**

**25. Molla Zeynalabdin.**

**26 Molla Zeynalabdinin oğlu Molla Məhəmməd.**

**27. Molla Bağır.**

**28. Molla Əbdülməhəmməd.**

**29. Molla Əbdülhəsən.**

**30. Molla İsmayıl.**

**31. Molla Əbdüləli.**

**32. Molla Ağababa.**

**33. Molla Əbdülcavad.**

**34. Molla Məhəmməd Hüseyn.**

**35. Molla Məhəmməd Bağır.**

**36. Molla Məhəmməd.**

**37. Hacı Həsən.**

**38. Kərbəlayi Əli.**

**39. Molla Kərbəlayi Əli.**

**40. Kərbəlayi Nur Məhəmməd.**

**41. Məhəmməd İbrahim.**

**42. Məhəmməd Saim.**

**43. Məhəmməd Hadi.**

**44. Seyyid Mehdi.**

**45. Əbu Məhəmməd.**

Səngsərdən olan əshabələrdən on səkkiz nəfəri şəhid olmuşdur. Onlar aşağıdakılardır:

**46. Seyyid Əhməd** - Mirzə Məhəmməd Tağı və Sari üləmalarından yeddi nəfər onu tikə-tikə doğramışdılar. SeyyidƏhməd aydın nitqi, elmi və təvazökarlığı ilə məşhur idi.

**47. Mirzə Əbülqasim** - Seyyid Əhmədin qardaşıdır. O,Molla Hüseynlə eyni gecədə şəhid olmuşdu.

**48. Mir Mehdi** - Seyyid Əhmədin əmisi.

**49. Mirzə İbrahim** - Seyyid Əhmədin kürəkəni.

**50. Səfərəli** - Kərbəlayi Əlinin oğludur. O, cəsarətlə ayağa qalxıb Kərbəlayi Məhəmmədlə birlikdə Səngsər camaatını qəflət yuxusundan oyadırdı. Kərbəlayi Əli və Kərbəlayi Əbu Məhəmməd xəstə olduqları üçün qalaya gedə bilməmişdilər.

**51. Məhəmmədəli** - Kərbəlayi Əbu Məhəmmədin oğlu.

**52. Əbülqasim** - Məhəmmədəlinin qardaşı.

**53. Kərbəlayi İbrahim.**

**54. Əli Məhəmməd.**

**55. Molla Əli Əkbər.**

**56. Molla Hüseynəli.**

**57. Abbasəli.**

**58. Hüseynəli.**

**59. Molla Əliəsqər.**

**60. Kərbəlayi İsmayıl.**

**61. Əli xan.**

**62. Məhəmməd İbrahim.**

**63. Əbdüləzim.**

Şahmirzaddan iki nəfər qaladakı əshabələrə kömək göstərmişdi. Onların adları belədir:

**64. Molla Əbu Rəhim.**

**65. Kərbəlayi Kazım.**

Mazandaran əhli olan əshabələrdən iyirmi yeddi nəfər şəhid olmuşdur. Onlar aşağıdakılardır:

**66. Molla Rzaşah.**

**67. Əzim.**

**68. Kərbəlayi Məhəmməd Çəfər.**

**69. Seyyid Hüseyn.**

**70. Məhəmməd Bağır.**

**71. Seyyid Rəzzaq.**

**72. Usta İbrahim.**

**73. Molla Səid Zərkənari..**

**74. Ərəb Rza.**

**75. Rəsul Behnəmiri.**

**76. Məhəmməd Hüseyn - Rəsul Behnəmirinin qardaşı.**

**77. Tahir.**

**78. Şəfi.**

**79. Qasım.**

**80. Molla Məhəmmədcan.**

**81. Məsih - Molla Məmmədcanın qardaşı.**

**82. Atababa.**

**83. Yusif.**

**84. Fəzlullah.**

**85. Baba.**

**86. Səfiqulu.**

**87. Nizam.**

**88. Ruhullah.**

**89. Əliqulu.**

**90. Sultan.**

**91. Çəfər.**

**92. Xəlil.**

Savadkuh şəhidlərindən beş nəfərin adını əldə etmək mümkün olmuşdur. Bunlar aşağıdakılardır:

**93. Kərbəlayi Qənbər.**

**94. Molla Nadəli Mütəvəlli.**

**95. Əbdülhəqq.**

**96. Çoban İtabəki.**

**97. Çoban İtabəkinin oğlu.**

Ərdistan şəhidlərinin adları belədir:

**98. Mirzə Əli Məhəmməd** - Mirzə Məhəmməd Səidin oğlu.

**99. Mirzə Əbdulvase** - Hacı Əbdülvəhhabın oğlu.

**100. Məhəmməd Hüseyn** - Hacı Məhəmməd Sadiqin oğlu.

**101. Məhəmməd Mehdi** - Hacı Məhəmməd İbrahimin oğlu.

**102. Mirzə Əhməd** - Mir Möhsünün oğlu.

**103. Mirzə Məhəmməd** - Mir Məhəmməd Tağının oğlu.

İsfahan əhlindən şəhid olmuş otuz nəfərin adı məşhurdur. Onlar aşağıdakılardır:

**104. Xırmançı Molla Cəfər** - Həzrəti-Əla farsca "Bəyan"da onun adını çəkmişdir.

**105. Bənna Usta Ağa Büzürg.**

**106. Usta Həsən** - Usta Ağanın oğlu.

**107. Usta Məhəmməd** - Usta Ağanın oğlu.

**108. Məhəmməd Hüseyn** - Usta Büzürg adı ilə məşhur olan Usta Ağanın oğludur. Məhəmməd Hüseynin Usta Cəfər adlı kiçik qardaşı bir neçə dəfə düşmənlər tərəfindən satılmış, nəhayət, öz vətəninə qayıda bilmişdi, indi oradadır.

**109. Bənna Usta Qurbanəli.**

**110. Əli Əkbər bənna Usta Əlinin oğlu.**

**111. Abdullah** - bənna Usta Qurbanəlinin oğlu.

**112. Məhəmməd Bağır Nəqş** - Seyyid Yəhyanın dayısı, Mirzə Məhəmmədəli Nəhrinin oğlu. O, on dörd yaşında ikən cənab Molla Hüseynlə eyni gecədə şəhid olmuşdu.

**113. Molla Məhəmməd Tağı.**

**114. Molla Məhəmməd Rza** - Bu iki nəfər Akkadakı Rizvan bağının bağbanı Əbdüssalehin qardaşları idilər.

**115. Molla Əhməd Səffar.**

**116. Misgər Molla Hüseyn.**

**117. Əhməd Peyvəndi.**

**118. Toxucu Həsən Yəzdi.**

**119. Məhəmməd Tağı.**

**120. Məhəmməd Attar** - toxucu Həsənin qardaşı.

**121. Molla Əbdülxaliq** - O, Bedəştdə boğazını öz əli ilə kəsmişdi. Həzrət Tahirə ona "Zəbih" ləqəbi vermişdi.

**122. Hüseyn.**

**123. Əbdülqasim** - Hüseynin qardaşı.

**124. Mirzə Məhəmməd Rza.**

**125. Molla Heydər** - Mirzə Məhəmməd Rzanın qardaşı.

**126. Mirzə Mehdi.**

**127. Məhəmməd İbrahim.**

**128. Məhəmməd Hüseyn.**

**129. Parçaçı Məhəmməd Həsən** - Bu şəxs məşhur parça toxuyan idi. Cənab Babın hüzurunda da olmuşdu.

**130. Məhəmməd Həsən Əttar.**

**131. Bənna Usta Hacı Məhəmməd.**

**132.Məhəmməd Məğarei** - O, tanınmış bəzzaz idi. Yenicə evlənmişdi. Çehriqdə Mübarək Hüzura yetişmək şərəfinə nail olmuşdu. Həzrət Bab ona demişdi ki, Mazandarana gedib cənab Qüddusa kömək göstərsin. O, Tehrana çatanda, qardaşı ona xəbər göndərmişdi ki, Tanrı sənə oğul bəxş edib, tez İsfahana gəl, oğlunu gör, sonra hara istəyirsənsə, get. O belə cavab vermişdi: "İlahi Əmrə məhəbbət mənim vücudumu elə bürüyüb ki, orada övlad məhəbbətinə yer qalmayıb. Mən dərhal cənab Qüddusun yanına getməli, onun bayrağının kölgəsinə sığınmalıyam".

**133. Seyyid Rza Paqala** - məşhur və nüfuzlu üləmalardan biri idi. O, Molla Hüseynin əshabələrinə qoşulmaq io təyəndə, İsfahan üləmaları böyük hay-küy qaldırmışdılar.

Şiraz əhalisindən şəhid olmuş şəxslərin adları belədir:

**134. Molla Abdullah** - Mirzə Saleh adı ilə tanınmışdı.

**135. Molla Zeynalabdin. 136. Mirzə Məhəmməd.**

Yəzd şəhidlərindən aşağıdakıların adlarını əldə etmək mümkün olmuşdur:

**137. Seyyid Yəzdi** - Xorasandan Barfüruşa qədər piyada getmiş və Barfüruşda düşmən gülləsinə tuş gəlmişdi.

**138. Seyyid Əhməd**- Həzrət Babın katibi Seyyid Hüseyn Əzizin atası.

**139. Mirzə Məhəmmədəli** - Seyyid Əhmədin oğludur. O, qalanın qapısı ağzında durduğu zaman top mərmisi başını bədənindən ayırmışdı. Şəhid olarkən, yaşı çox az idi. Cənab Qüddus bu Mirzə Məhəmmədəliyə hədsiz inayət göstərirdi.

**140. Şeyx Əli** - Şeyx Əbdülxaliq Yəzdinin oğludur. O, Məşhəd şəhərində yaşayırdı. Böyük şücaətinə və göstərdiyi xidmətlərə görə cənab Qüddus və cənab Babülbab ona ehtiram bəsləyirdilər.

Qəzvin şəhidlərinin adları belədir:

**141. Mirzə Məhəmmədəli** - Hacı Molla Əbdülvəhhabın oğludur. Mirzə Məhəmmədəli tanınmış üləmalardan idi. Şirazda Mübarək Hüzura yetişmiş və hürufi-həyy sırasına daxil edilmişdi.

**142. Tacir Məhəmməd Hadi** - "Bağbanbaşı" ləqəbli Hacı Əbdülkərimin oğludur.

**143. Seyyid Əhməd.**

**144. Mirzə Əbdülcəlil** - məşhur alim idi.

**145. Mirzə Mehdi.**

**146. Hacı Məhəmmədəli** - Lahard kəndindən idi. Molla Tağı Qəzvini öldürüldükdən sonra əzab-əziyyətə düçar olmuşdu.

Xoydan olan şəhidlərin adları belədir:

**147. Molla Mehdi** - Çox bilikli bir şəxs idi. Seyyid Kazım Rəştinin ən yaxın şagirdlərindən biri sayılırdı. Elmi, natiqliyi, qətiyyəti və dönməzliyi ilə məşhur idi.

**148. Molla Mahmud** - Molla Mehdinin qardaşı və hürufi-həyydən biridir. Məşhur alim idi.

**149. Molla Yusif Ərdəbili** - hürufi-həyydən biridir. Olduqca cəsarətli şəxs kimi tanınırdı, gözəl nitq qabiliyyəti vardı. O, Kirmana gəldiyi zaman Hacı Kərim xan bundan çox narahat olmuş və müridlərinə demişdi: "Bu şəxsi dərhal şəhərdən çıxarmaq lazımdır. Əgər o, şəhərdə qalsa, Şirazı bir-birinə vurduğu kimi, Kirmanı da ayağa qaldıracaqdır. Sonra biz onun qarşısını ala bilməyəcəyik. Çünki o, bəlağətli danışığı və aydın nitqi baxımından Molla Hüseyndən üstün deyilsə də, ondan əskik də deyildir". Hacı Kərim xan hədsiz səy göstərərək, Molla Yusifin minbərə qalxıb camaatı dəvət etməsinə imkan vermədi. Və əlindən gələni etdi ki, Molla Yusif Kirmanda çox qala bilməsin. Həzrət Bab Molla Yusifə demişdi: "Siz İran şəhərlərini gəzib mübarək Əmri camaata təbliğ etməlisiniz. 1265-ci il məhərrəm ayının 1də (1848-ci il noyabrın 27-də) isə özünüzü Mazandarana çatdırıb cənab Qüddusa kömək göstərməli, əlinizdən gələni etməlisiniz". Molla Yusif də tam sədaqət və itaətlə mübarək göstərişə uyğun hərəkət etdi. O, heç bir şəhərdə bir həftədən artıq qalmırdı. Mazandarana gələndə, şahzadə Mehdiqulu Mirzənin əsgərləri onu tanımış və tutub zindana salmışdılar. Yuxarıda deyildiyi kimi, Vəsəks hadisəsinin baş verdiyi gün o, əshabələr tərəfindən zindandan azad edilmişdi.

**150. Molla Cəlil Urumi**- Elmli, təvazökar və aydın nitqə malik bir şəxs olmuşdur. Hürufi-həyydən biridir.

**151. Molla Əhməd** - O da hürufi-həyydən biridir. Marağada yaşayırdı. Seyyid Kazımın məşhur şagirdlərindən biri ol muşdur.

**152. Molla Mehdi Kəndi** - Həzrət Bəhaullahın evində uşaqların müəllimi olmuşdur.

**153. Molla Bağır**Molla Mehdinin qardaşıdır. Bu iki qardaş öz bilikləri ilə məşhur olmuşlar. Həzrət Bəhaullah "Kitabiiqan"da elm sahəsində bu iki qardaşın yüksək səviyyəyə çatdıqları nı təsdiq etmişdir.

**154. Seyyid Kazım Zəncani** - məşhur ta cirlərdən biri olmuşdur. O, Şirazda Mübarək Hüzura ye tişmiş və İsfahana qədər Həzrət Babı müşayiət etmişdi. Seyyid Kazımın qardaşı Seyyid Mürtəza Zəncani Tehranın yeddi şəhidindən biri olmuşdur.

**155. İskəndər Zəncani** O, Hacı və Qulu ilə birlikdə cənab Babülbabın mübarək cəsədini qalaya gətirmişdi.

**156. İsmayıl.**

**157. Kərbəlayi Əbdüləli.**

**158. Əbdülməhəmməd.**

**159. Hacı Abbas.**

**160. Seyyid Əhməd**. Bunlar Zəncandan idilər.

**161. Papaqçı Seyyid Hüseyn** Barfüruş sakini olmuşdur. Düşmənlər onun başını nizəyə taxıb küçə və bazarlarda gəzdirmişdilər.

**162. Molla Həsən Rəşti.**

**163. Molla Həsən Biyarcüməndi.**

**164. Molla Nemətullah Barfüruşi.**

**165. Molla Məhəmməd Tağı Qaraxeyli.**

**166. Usta Zeynalabdin.**

**167. Usta Qasım** - Usta Zeynalab dinin oğlu.

**168. Usta Əli Əkbər** - Usta Zeynalabdinin qarda şı. Sonuncu üç nəfər Kirmandan idilər, Qaində yaşayır dılar və bənnalıqla məşğul olurdular.

**169-170. Molla Rzaşah və Behnəmirdən olan bir gənc** - cənab Qüddus qaladan çıxdıqdan iki gün sonra Barfüruşda Pəncşənbəbazar adlanan yerdə bu iki nəfəri qətlə yetirdilər. "Şəriətmədar" adı ilə məşhur olan Molla Məhəmməd həmzə onların cəsədini Kazım bəy məscidinin yaxınlığında torpağa tapşırdı. Sonra da bu iki şəxsin qatilini öz əməlindən peşman olmağa və tövbə etməyə vadar etdi.

**171. Molla Məhəmməd Müəllim Nuri** - O, Nurda Həzrət Bəhaullahın yanında olmuşdu. Elmi və zəkası ilə məşhur idi. Cənab Qüddusun əshabələrindən heç kəs onun qədər əzaba və işgəncəyə məruz qalmamışdı. Şahzadə ona sifariş göndərmişdi ki, əgər o, qaladan çıxsa və cənab Qüddusa olan sevgisindən əl çəksə, onu özü ilə Tehrana aparacaq və öz uşaqlarına müəllim təyin edəcək. Molla Məhəmməd belə cavab vermişdi: "Mən heç vaxt sənin kimi bir şəxsdən ötrü Tanrının məhbubundan üz döndərmərəm, əgər bütün İranı mənə bağışlasan da, bir anlığa belə gözümü cənab Qüddusun simasından ayırıb başqa yerə baxmaqa razı olmaram. Ey şahzadə, sən mənim bədənimi ələ keçirə bilərsən, amma mənim ruhuma heç vaxt əlin çatmaz. Mənə hansı əzabı, hansı əziyyəti istəyirsənsə, ver. Mən Quranın bu mübarək ayəsinin təsdiqinə çevrilməyə hazıram:*"Əgər sözünüz doğrudursa, onda ölum istəyin" (Bəqərə surəsi, 94-cü ayə)*. Şahzadə Molla Məhəmmədin cavabından hədsiz dərəcədə qəzəblənərək, əsgərlərinə əmr etdi ki, onu tikə-tikə doğrasınlar və ona hər cür işgəncə verməkdən çəkinməsinlər.

**172. Hacı Məhəmməd Kəradi** - Bu şəxsin evi Bağdad yaxınlığındakı xurmalıqlardan birində yerləşirdi. Çox cəsarətli adam idi. O, Misir valisi İbrahim paşanın müharibəsində yüz nəfər əsgərin başçısı olmuşdu. Seyyid Kazım Rəştiyə hədsiz rəğbət bəsləyirdi və cənab Seyyidin mədhində böyük bir qəsidə yazmışdı. O, 75 yaşında Həzrət Babın Əmrinə iman gətirmiş və O Həzrət barədə də iribir qəsidə qələmə almışdı. At çapmaqda xüsusi məharəti vardı. Qalada bir çox igidliklər göstərmiş, nəhayət, düşmən gülləsinə tuş gəlmişdi.

**173. Səid Cəbavi** - O, Bağdaddan idi və qalada qeyri-adi şücaətlər göstərmişdi. Döyüş meydanında qarnından ağır yaralanmış, buna baxmayaraq, özünü qalaya çatdırmış, cənab Qüddusun hüzuruna yetişib özünü onun ayaqları altına atmış və canını tapşırmışdı.

Seyyid Əbu Talib Səngsəri qaladan sağ çıxmış şəxslərdəndir. O, Həzrət Bəhaullahın hüzuruna göndərdiyi məktubda adı çəkilən son iki şəhidin qəhrəmanlıq və fədakarlığından geniş şəkildə bəhs etmiş, eyni zamanda Şeyx Təbərsi qalasında şəhid olmuş qardaşları Seyyid Əhməd və Mirzə Əbülqasim barədə də dəyərli məlumatlar vermişdir. Məktubun bir yerində o, yazmışdır: "Xosrov qətlə yetirilən gün mən Şeyx Təbərsi qalasının qonşuluğunda yerləşən kəndlərdən birinin kəndxudası Kərbəlayi Əlicanın qonağı idim. Bu şəxs Xosrovun köməyinə getmiş, qayıdandan sonra isə Xosrovun öldürülməsi əhvalatını mənə danışmışdı. Həmən gün bir şəxs mənim yanıma gəlib dedi: "Kəndə iki nəfər ərəb gəlib. Onlar qaladakı əshabələrin yanına getmək istəyirlər. Bu iki nəfər Qadigəla kəndinin camaatından çox qorxurlar və deyirlər ki, kim bizi qalaya çatdırsa, ona yaxşı mükafat verəcəyik". Bu sözləri eşidən kimi mən atam Mir Məhəmmədəlinin nəsihətlərini xatırladım. Atam həmişə mənə deyərdi ki, bacardığın qədər Həzrət Babın Əmrinə xidmət göstər. Buna görə də mən dərhal yerimdən qalxdım və fürsəti əldən verməyib Allahın köməyi ilə o iki ərəbi qalaya çatdırdım. Orada cənab Molla Hüseynlə də görüşdüm və qərara aldım ki, ömrümün qalan hissəsini mübarək Əmrə xidmət göstərməyə həsr edim".

Burada hökumət qoşunlarına sərkərdəlik edən bəzi şəxslərin adlarını da yazmağı məqsədəuyqun sayıram. Onlar aşağıdakılardır:

**1. Şahzadə Mehdiqulu Mirzə** - Məhəmməd şahın qardaşı.

**2. Süleyman xan Əfşar.**

**3. Hacı Mustafa xan Türkman.**

**4. Abdullah xan** - Hacı Mustafa xanın qardaşı.

**5. Abbasquluxan Laricani** - cənab Babülbabı şəhid edən şəxs odur.

**6. Nurullah xan Əfqan.**

**7. Kəbibullah xan Əfqan.**

**8. Zülfüqarxan.**

**9. Əliəsğər xan Düdəngəyi.**

**10. Xudamurad xan Kürd.**

**11. Xəlil xan Savadkuhi.**

**12. Cəfərqulu xan Sürxkürəyi.**

**13. Kəlbat alayının komandanı.**

**14. Zəkəriya Qadikəlayi** – Xosrovun əmisi oğlu və canişini.

Amma Şeyx Təbərsi qalasındakı hadisələrdə iştirak edən, lakin sağ qalan əshabələrin sayını və adlarını müəyyənləşdirmək mənə müyəssər olmadı. Dəqiqləşdirilməmiş və yoxlanılmamış adları da burada qeyd etməyi lazım bilmədim. Araşdırma nəticəsində əldə etdiyim məlumatlar yazdıqlarımdan ibarətdir. Təbii ki, burada bütün şəhidlərin adları yazılmamışdır və onların sayı bundan çox olmuşdur. Ümid edirəm ki, gələcəkdə mübarək Əmrin təbliğçiləri arasında mövcud boşluğu aradan qaldıran, mənim tərtib etdiyim natamam siyahını təkmilləşdirən bir şəxs tapılacaqdır. Çünki Şeyx Təbərsi qalasında baş vermiş hadisələrə gələcək nəsillər də böyük əhəmiyyət verəcək, onları çox mühüm olaylar kimi dəyərləndirəcəklər.

**XXI fəsil. Tehranin yeddi şəhidi**

Şeyx Təbərsi qalasında faciəvi hadisələrin baş verməsi və əshabələrin öz canlarından keçməsi xəbəri Həzrət Baba yetişib Onu sonsuz hüzn və kədərə qərq etdi. O, Çehriq qalasında dustaq olduğu və öz vəfalı əshabələrindən uzaq düşdüyü üçün daim onlardan ötrü dua edir, onlara qələbə və uğur diləyirdi. Hicri 1265-ci il şaban ayının əvvəllərində (1849-cu il iyun ayının axırlarında) əshabələrin başına gəlmiş müsibətlərin sorağı Həzrət Baba çatdı, düşmənlərin hiylə işlədərək, əshabələri kütləvi qırğına məruz qoyması Ona bəlli oldu. Həzrət Babın vücudunu dərin bir kədər bürüdü. Katib Seyyid Hüseyn Əziz bu barədə belə danışırdı: "Bu dəhşətli xəbər Həzrət Babın mübarək könlünü o dərəcədə qəmə və qüssəyə qərq etdi ki, doqquz gün ərzində əshabələrdən heç birini hüzuruna buraxmadı, ayələrin nüzulu kəsildi. O, hətta şəxsi katibi olmağıma baxmayaraq, mənim də hüzuruna yetişməyimə icazə vermirdi, digər seçkin əshabələri də qəbul etmirdi. O, yemək yemirdi, su içmirdi, daim gözlərindən yaş axıdaraq, dərdli və kədərli sözlər söyləyirdi. Mən pərdə arxasından Həzrət Babın öz otağında Məhbubu ilə dərdləşməsini eşidirdim və Onun mübarək dilindən süzülən qəmli kəlamları toplamağa çalışırdım. Həmin kəlamlardan bir xeyli toplayıb yazmışdım ki, Həzrət Bab onların hamısını cırıb atmaq barədə göstəriş verdi. Mən bu göstərişə əməl edib yazdıqlarımın hamısını cırıb atdım və o kəlamlardan birini də saxlamadım". Beş ay ərzində Həzrət Bab hədsiz hüzn və kədər içərisində oldu. 1265-ci ilin məhərrəm ayında (1849-cu ilin noyabr-dekabr aylarında) ayələrin nüzulu yenidən başlandı. Həzrət Babın mübarək qələmindən çıxan ilk yazı cənab Babülbaba həsr olunmuşdu. "Ziyarət lövhəsi" adlanan bu yazıda Həzrət Bab təsirli ifadələrlə qaladakı hadisələr zamanı Molla Hüseynin cənab Qüddusa göstərdiyi vəfadarlıq və sədaqəti tərifləmiş, onun gözəl əxlaqını və ali keyfiyyətlərini son dərəcə yüksək qiymətləndirmişdi. Həmin lövhədə buyurulurdu ki, Babülbab əbədi aləmdə öz sevimli və hörmətli rəhbəri ilə görüşmək səadətinə nail olacaq. Həzrət Bab özü barədə də deyirdi ki, tezliklə mən o iki müqəddəs şəxsə qovuşacağam. Düz bir həftə Həzrət Babın mübarək qələmi Qüddusun, Molla Hüseynin və qalada şəhid olmuş vəfalı əshabələrin fəzilətlərini yazmaqla məşğul oldu. Aşura günü Həzrət Bab Marağadan olan dostlardan birini öz hüzuruna çağırdı. Həmin şəxs iki ay idi ki, Seyyid Hüseyn Əzizin qardaşı Seyyid Həsənin əvəzinə Həzrət Baba xidmət göstərməklə məşğul idi. Həzrət Bab Molla Adıgözəl adlı bu şəxsə çox inayət göstərirdi və ona "Səyyah" ləqəbi vermişdi. Həzrət Bab "Ziyarət lövhəsi"ni Səyyaha verib ona əmr etdi ki, qalada şəhid olmuş əshabələrin ziyarətinə yollansın. Həzrət Bab Səyyaha belə dedi: "Dur, dərviş libası geyinib Mazandarana get və mənim əvəzimə şəhidlərin pak cəsədlərini öz qoynuna almış müqəddəs yeri ziyarət et! O müqəddəs torpağa yaxınlaşdığın zaman ayaqqabılarını çıxar, ehtiramla onlara təzim et, onların adlarını ucadan söylə və müqəddəs məzarlarının başına dolan! Qüddusun və Molla Hüseynin dəfn olunduqları yerdən mənə bir ovuc torpaq gətir, qoy sənin ziyarətindən yadikar olsun! Çalış Novruz bayramına qədər geri dön ki, bayramı birlikdə keçirək. Çünki bu, mənim bu dünyada görəcəyim sonuncu bayram olacaq".

Səyyah mübarək göstərişə uyğun olaraq Mazandarana yollandı və Həzrət Babın tapşırıqlarını son dərəcə dəqiqliklə yerinə yetirdi. 1266-cı il rəbiül-əvvəl ayının 1-də (1850-ci il yanvar ayının 15-də) o, müqəddəs məkana çatdı və rəbiül-əvvəl ayının 9-da (yanvarın 23-də) yəni Molla Hüseynin şəhid olduğu gün ziyarət mərasimini başa vurub dərhal Tehrana qayıtdı. O vaxtlar Səyyahı Tehranda Həzrət Bəhaullahın evində görmüş cənab Kəlim bu barədə mənə (müəllifə) belə danışıb: "Səyyah şəhidlərin ziyarətindən qayıdıb Həzrət Bəhaullahın hüzuruna gəldiyi zaman qış idi. Havalar olduqca soyuq və şaxtalı keçirdi. Səyyah o soyuq havada və şiddətli qarda dərvişlər kimi köhnə və cırıq libas geyinib özünü bir əbaya bürümüşdü, ayaqları yalın, saçları dağınıq idi, amma könlü ilahi məhəbbət odu ilə alışıb-yanırdı, şəhidlərin ziyarəti onu başdan-ayağa alovlandırmışdı. Seyyid Yəhya Darabi həmən gün Həzrət Bəhaullahın qonağı idi. O, Səyyahın Şeyx Təbərsi qalasından qayıtdığını eşidən kimi bütün o hörmətinə və nüfuzuna baxmayaraq, tez Səyyahın qarşısına çıxıb özünü onun ayaqlarına atdı və Səyyahın dizə qədər palçığa batmış ayaqlarını qucaqlayıb öpdü. O vaxtlar Həzrət Bəhaullah cənab Vəhidə o qədər inayət göstərirdi ki, bu mənim təəccübümə səbəb olurdu. Həmən günlər cənab Vəhidlə ünsiyyətdən mən belə başa düşmüşdüm ki, gələcəkdə o, mühüm bir təşəbbüsə əl atacaqdır və bu təşəbbüs öz böyüklüyü və əhəmiyyəti baxımından Şeyx Təbərsi qalasında şəhid olmuş əshabələrin hərəkətlərinə bərabər olacaqdır. Səyyah bir neçə gün Həzrət Bəhaullahın evində istirahət etdi, amma o, cənab Vəhid qədər Həzrət Bəhaullahın məqamının əzəmətini anlaya bilmədi. Həzrət Bəhaullah ona hədsiz inayət göstərsə də, o bütün bu inayət və lütfün mənasını başa düşmürdü".

Cənab Səyyah Famaqustaya səfər edərkən, öz sərgüzəştini mənə danışmışdı. O cümlədən demişdi: «Həzrət Bəhaullah mənə çox ehtiramla yanaşırdı. Cənab Vəhid isə məqamının ucalığına baxmayaraq, Həzrət Bəhaullahın hüzurunda məni özündən üstün tuturdu. Mən Həzrət Bəhaullahın evinə gələndə, cənab Vəhid qarşıma çıxıb ayaqlarımdan öpdü. Mən Onun bu hərəkətindən heyrətə düşdüm. O günlər mən Həzrət Bəhaullahın səxavət və mehribanlıq dənizinə qərq olsam da, həmən vaxt Onun məqamının əzəmətindən tamamilə xəbərsiz idim, O Həzrətin böyüklüyü barədə cüzi məlumatım da yox idi, bilmirdim ki, bir gün gələcək, O Tanrı vəhyinin məzhəri olacaq".

Səyyah Tehrandan getməyə hazırlaşanda, Həzrət Bəhaullah Mirzə Yəhyanın adından bir məktub yazıb Səyyaha verdi. Bir müddətdən sonra Həzrət Babın xətti ilə bir məktub gəldi. Həmin məktubda Həzrət Bab Mirzə Yəhyaya əmr edirdi ki, Həzrət Bəhaullahın himayəsinə sığınsın və ondan təlim-tərbiyə alsın. Sonralar inkarçılar bu mübarək lövhəni dəyişdirdilər və onu özlərinin Mirzə Yəhya barədə mübaliğəli iddialarının düzgünlüyünü sübut etmək üçün bir dəlilə çevirdilər. Halbuki həmin mübarək lövhənin əslində tərəfdarlarının Mirzə Yəhyaya aid etdikləri uydurma məqama kiçicik bir işarə də yox idi. Ümumiyyətlə, Həzrət Babın mübarək yazılarında inkarçıların saysız-hesabsız iddialarından əsər-əlamət belə yoxdur. Əksinə, Həzrət Babın həmin məktubu yazmaqda məqsədi Həzrət Bəhaullahı tərifləmək idi, lakin Mirzə Yəhyanın tərəfdarları belə təsəvvür etdilər ki, Həzrət Babın bu məktubunda Mirzə Yəhyanın məqamına işarə olunmuşdur.

1265-ci (1848/49-cu) ilin ən mühüm olaylarını qələmə aldığım zaman mən (müəllif) burada öz həyatımın ən böyük hadisəsi barədə yazmağı da lazım bildim. «Həyatımın ən böyük hadisəsi" dedikdə, mən özümün ruhani doğuluşumu, yəni mübarək Əmri qəbul etmək şərəfinə nail olub təqlidlərdən qurtulmağımı nəzərdə tuturam. Beləliklə, möhtərəm oxucuların icazəsi ilə mən burada yetkinliyimin ilk çağlarından mübarək Əmrə iman gətirdiyim zamana qədər həyatımın tarixçəsini qələmə alıram.

Atam Tahiri tayfasından idi, Xorasan diyarında köçəri həyat sürürdü. Adı ərəb Hüseynin oğlu Qulaməli idi, zövçəsi Kəlbəlinin qızı idi. Allah ona üç oğul və üç qız vermişdi. Mən onun ikinci oğluyam. Anadan olarkən o, mənim adımı Yar Məhəmməd qoymuşdu. Mən hicri 1247-ci il səfər ayının 18-də (1831-ci il iyul ayının 29-da) Zərənddə doğulmuşam. Mənim məşğuliyyətim çobanlıq idi, azacıq savadım da vardı. Daxilimdə daha çox oxumağa güclü meyil hiss edirdim, amma çoban olduğum üçün bu arzumu həyata keçirə bilmirdim. Sonsuz həvəslə Quranı oxuyurdum və bu müqəddəs kitabın böyük bir hissəsini əzbər bilirdim. Çöldə qoyunları otardığım zaman Quran ayələrini ucadan oxuyurdum. Mən həmişə tənha qalmağı sevirdim. Gecələr ulduzlara baxmaqdan xoşum gəlirdi, bu, mənə sevinc bəxş edirdi. Gecənin qaranlığında Həzrət Əmir-əleyhissalamın bəzi dualarını oxuyurdum. Üzümü qibləyə tutanda Allahdan diləyirdim ki, məni sapıntıdan hifz etsin, haqqı dərk etməyimə kömək göstərsin. Atam hər dəfə Quma gedəndə məni özü ilə aparırdı. O, üləmalara çox inanırdı, Qumda toplaşan üləmaların hüzurunda olmağı xoşlayırdı. Qumda o, İmam Həsən məscidinə gedir, namaz qılır, tam inamla və dəqiq surətdə bütün vacib işləri yerinə yetirirdi. Mən də onunla birlikdə Nəcəfdən gələn müctəhidlərin məclislərinə gedir, minbərin aşağısında oturub onların söhbətlərinə və mübahisələrinə qulaq asırdım. Tədricən mən anladım ki, onlar nə deyirlərsə, yalan deyirlər. Onların pis əxlaqı və bəd rəftarı məndə ikrah doğururdu. Çox istəyirdim ki, onların vacib buyurduğu əqidə və şərtlərin düzgünlüyünü özüm üçün aydınlaşdırım, lakin bundan ötrü kifayət qədər vaxtım yox idi. Atam həmişə bu cəsarətimə və beynimdə dolaşan fikirlərə görə məni danlayar və deyərdi: "Qorxuram ki, sənin üləma və müctəhidlərə qarşı ədavətin səni böyük çətinliklərlə üzləşdirsin və ağır bəlalara düçar etsin". İş elə gətirdi ki, mən əmimi görmək üçün Rabatkərimə gedəsi oldum. Hicri 1263-cü (1847-ci) ildə Novruzdan on iki gün keçmiş Rabatkərim məscidində iki nəfər oturub söhbət edirdi. Mən onların söhbətinə qulaq asdım və həmən gün Babın Əmri ilə tanış oldum. O iki nəfərdən biri digərinə deyirdi: "Eşitmisən, Seyyid Babı Kənargirdə gətiriblər və Tehrana aparmaq istəyirlər". Onun həmsöhbəti cavab verdi: "Yox, eşitməmişəm". Belə olduqda, birinci şəxs Həzrət Babın bütün sərgüzəştini - O Həzrətin dəvətə başlamasını, Şirazda düşmənlərin əlində əsir olmasını, oradan İsfahana gedərək, imamcümə və Mənuçehr xan tərəfindən qəbul olunmasını, Onun kəramətlər göstərməsini və nəhayət, İsfahan üləmalarının Seyyid Bab haqqında necə fitva verməsini öz dostuna nəql etdi. Mən bu müfəssəl söhbəti eşidib xeyli təəccübləndim ki, bir nəfər başqaları üzərində bu qədər təsirə və nüfuza necə malik ola bilər. Mənə elə gəlirdi ki, Seyyid Babın nuru mənim könlümə işıq salıb, mən də babi olmuşam. Rabatkərimdən Zərəndə qayıtdım. Atam mənim pərişanlığımı və iztirabımı görüb davranışıma təəccüblənirdi. Belə ki, mənim nə yeməyə, nə də yatmaqa meylim yox idi. Amma mən çalışırdım ki, atam mənim ürəyimin sirrindən xəbər tutmasın və məqsədə yetişməyimə mane olmasın. Bir müddət beləcə keçdi. Nəhayət, Seyyid Hüseyn Zəvarei Zərəndə gəldi və mən onun vasitəsilə məsələnin mahiyyətindən agah oldum. Onunla tanış olandan sonra ürəyimin sirrini açıb ona dedim. Gördüm ki, o, mənim müzakirə etmək istədiyim məsələdən xəbərdardır. Seyyid Hüseyn mənə dedi: "Seyyid İsmayıl Zəvarei mənim əmim oğludur. Mən onun vasitəsilə Həzrət Babın iddiasının düzgünlüyünü yəqin etmişəm. Əmim oğlu deyirdi ki, o, bir neçə dəfə imamcümənin evində Həzrət Babın hüzuruna qovuşmaq şərəfinə nail olub. Və O Həzrətin ev sahibinin yanında "VəlƏsr" surəsinə təfsir yazmasını öz gözləri ilə görüb. Əmim oğlu deyirdi: "Mən Həzrət Babın ifadə qüdrətinə, yazısının sürətinə və Onun qələmindən çıxmış təfsirin üslubuna heyran qaldım. Lakin məni ən çox heyrətə salan o idi ki, təfsiri yazdığı zaman əgər kimsə O Həzrətdən bir şey soruşurdusa, O, Mübarək qələmini saxlamadan həmən adama cavab verirdi, əli isə əvvəlki sürətlə yazmaqda davam edirdi". Xülasə, mənim əmim oğlu Seyyid Babın Əmrinə iman gətirdi və qorxub-çəkinmədən təbliğə başladı. Zəvarənin kəndxuda və seyyidləri onun əleyhinə çıxdılar və onu İsfahana getməyə məcbur etdilər. O da İsfahana gedib orada yaşamağa başladı. Mən də Kaşana getməyə məcbur oldum, çünki mənim də Zəvarədə qalmağım mümkünsüz idi. Qışı Kaşanda başa vurdum. Əmim oğlu əvvəllər Hacı Mirzə Cani barədə mənə danışmışdı. Mən Kaşanda Hacı Mirzə Cani ilə görüşdüm. O, Həzrət Babın əsərlərindən biri olan "Ədliyyə" risaləsini mənə verdi və xahiş etdi ki, oxuyandan sonra geri qaytarım. Qəribə bir tərzdə və özünəməxsus bir üslubda yazılmış həmin risalə mənim çox xoşuma gəldi. Özüm üçün onun üzünü köçürdüm. Həmin risaləni Hacı Mirzə Caniyə qaytaranda, mənə dedi: "Əfsus ki, böyük bir nemət əlindən çıxdı. Bu risalənin müəllifi, yəni Həzrət Bab üç gecə mənim evimdə qaldı, Novruz bayramını burada keçirdi. Əgər onunla görüşə bilsəydin, qənimət idi. Amma indi O böyük insan Tehran yolundadır. Əgər tez getsən, bəlkə də yolda onun Mübarək Hüzuruna yetişə bilərsən". Mən tez qalxıb piyada Kaşandan çıxdım. Kənargird yaxınlığındakı qalaya çatıb divarın böyründə oturdum. Bu zaman qaladan xoş simalı bir şəxs çıxıb məndən soruşdu ki, kimsən və hara gedirsən. Mən dedim ki, yoxsul bir seyyidəm, burada heç kəsi tanımıram, müsafirəm. O məni evinə aparıb gecəni qonaq saxladı. Söhbət əsnasında o, mənə dedi: "Düşünürəm ki, sən Seyyid Babın tərəfdarlarındansan. Seyyid Bab bir neçə gün bu qalada qaldı, buradan Onu Küleyn kəndinə apardılar. Üç gün bundan əvvəl isə onlar Küleyndən Azərbaycana doğru getdilər. Mən də Həzrət Babın tərəfdarlarından biriyəm, adım Hacı Zeynalabdindir. Mən istəyirdim ki, onunla birlikdə yola düşüm, lakin Həzrət Bab mənə dedi: "Sən burada qal, əgər əshabələrdən kimi isə görsən, mənim inayətimi ona yetir və əshabələrdən heç birini mənim ardımca gəlməyə qoyma. Əshabələrə de ki, Əmrə xidmət etməklə məşğul olsunlar, camaatın qarşısındakı maneələri və pərdələri aradan qaldırsınlar, tam arxayınlıqla Tanrıya sitayiş edib ilahi hökmləri yerinə yetirsinlər". Mən Hacı Zeynalabdindən bu sözləri eşidib itaət göstərdim və Qum şəhərinə getmək əvəzinə bura gəldim".

Seyyid Hüseyn Zəvarei bütün bunları mənə danışdıqdan sonra mənim iztirabım azaldı. Onun yanında olan "Ədliyyə" risaləsini birlikdə oxuduq. Həmin risalənin oxunması mənim ruhuma güc və sevinc bəxş etdi. O vaxtlar mən bir seyyidin şagirdi idim. O mənə Qurandan dərs verirdi, amma Quran ayələrini təfsir etməkdə aciz idi və onun bu acizliyi günbəgün mənə daha çox aydın olurdu. Mən Seyyid Hüseyn Zəvareidən bəzi mətləbləri soruşdum. O, mənə dedi: "Get, Seyyid İsmayıl Zəvarei ilə görüş. O hər il yaz vaxtı Quma ziyarətə gəlir". Mən atamdan xahiş etdim ki, ərəb dili sahəsində biliklərimi təkmilləşdirmək üçün məni Quma göndərsin. Yəni əsas məqsədimi və gerçək niyyətimi ondan gizlətdim, çünki bu barədə ona bir söz desəydim, Zərənd qazisi və üləmaları mənim getməyimə mane olardılar. Atam məndən ayrılmaq istəməsə də, mənim fikrimlə razılaşdı. Mən Qum şəhərində olduğum vaxt Novruz bayramı gəlib yetişdi. Anam, bacım və qardaşım məni görmək üçün Quma gəldilər və bir ay mənimlə birlikdə Qumda qaldılar. Mən mübarək Əmri anama və bacıma təbliğ etdim. Onların qəlbində Həzrət Baba qarşı məhəbbət odu şölələndi.Sonra onlar Zərəndə qayıtdılar. Onların qayıdışından bir neçə gün sonra mənim səbirsizliklə gözlədiyim İsmayıl Zəvarei Quma gəldi və Əmrə aid olan mətləblər barədə mənə geniş izahat verdi. O mənə başa saldı ki, Allahın feyzi davamlıdır və arası kəsilmir, bütün peyğəmbərlər Allah tərəfindən göndərilmişdir, Allahın Əmri birdir və peyğəmbərlərin həqiqəti birdir. Bu mətləbləri şərh etdikdən sonra o, Həzrət Babın mübarək Əmrini əvvəlki sözləri ilə əlaqələndirdi və mənə Şeyx Əhməd Əhsai ilə Seyyid Kazım Rəşti barədə geniş məlumat verdi. Mən o vaxta qədər Şeyx Əhmədin və Seyyid Kazımın adını eşitməmişdim. Mən Seyyid İsmayıldan soruşdum: «Həzrət Baba iman gətirən şəxs hansı işləri görməlidir, hansı məsələlər möminlər üçün vacib buyurulmuşdur?". O dedi: «Həzrət Bab buyurub ki, bütün möminlər cənab Qüddusa kömək göstərmək üçün Mazandarana getməlidirlər, çünki Qüddus və əshabələr qaniçən və amansız düşmən qüvvələri tərəfindən mühasirəyə alınıblar". Mən dedim ki, Mazandarana gedib cənab Qüddusa kömək etməyə hazıram. Seyyid İsmayıl isə söylədi: "Sən hələlik bu şəhərdə qal və Tehrandan bir xəbər gələnə qədər səninlə yaşıd olan həkkak Mirzə Fətullahı mübarək Əmrlə tanış et!". Mən çox gözlədim, lakin Tehrandan bir xəbər gəlmədi. Qumda qalmağımın da bir faydası yox idi. Odur ki, Tehrana getməyi qərara aldım. Mən Tehrana çatandan bir müddət sonra Mirzə Fətullah da Tehrana gəldi, lakin o düşmənlərin əlinə keçdi və nəhayət, 1268-ci (1852-ci) ildə babilərin şaha güllə atması hadisəsində qətlə yetirildi. Mən Tehrana gələn kimi birbaşa Şah məscidinə getdim. Şah məscidi bir mədrəsə ilə üzbəüz yerləşir. Həmin mədrəsənin qarşısında mən Seyyid İsmayılla rastlaşdım. O dedi: "Sənə məktub yazmışdım, istəyirdim ki, Quma göndərim".

Xülasə, biz Mazandarana getməyi qərara alıb səfərə hazırlaşırdıq ki, əshabələrin şəhid olması və qalanın yerlə-yeksan edilməsi xəbəri bizə çatdı. Biz bu hadisəni eşidib dərindən kədərləndik və tam şücaətlə mübarək Əmrin yolunda canlarını qurban vermiş müqəddəs şəxslərə mərsiyələr qoşub yas saxladıq. Bir gün mən Novruzəli adlı əmimə rast gəldim. Məlum oldu ki, o, məni tapmaq üçün Tehrana gəlib. Mən məsələni Seyyid İsmayıla bildirdim. O, dedi: "Zərəndə qayıt, çünki getməsən, onlar sənə düşmən kəsilə bilərlər". Mən Zərəndə getdim. Orada qardaşıma da mübarək Əmri təbliğ etdim. Sonra atamı birtəhər razı salıb Tehrana qayıtmağa icazə aldım. Tehrana gələn kimi əvvəllər qaldığım mədrəsəyə getdim və orada Molla Əbdülkərimlə rastlaşdım. Bu həmən şəxsdir ki, sonralar Həzrət Bəhaullah ona "Mirzə Əhməd" adı vermişdir. Molla Əbdülkərim mənə hədsiz mehribanlıq göstərib dedi: "Seyyid İsmayıl Zəvarei sənin haqqında mənə çox danışıb". Biz bir müddət birlikdə olduq. Mən heç vaxt Mirzə Əhmədlə ünsiyyətdə olduğum çağları unutmaram. O, məhəbbət və sədaqət mücəssəməsi idi. Onun dostluğu mənim qəlbimə həmişəlik həkk olunmuşdur, çünki o mənim könlümə həyat bəxş etmiş, məni yəqinlik dərəcəsinə ucaltmışdır. Onun sayəsində mən Həzrət Babın davamçıları ilə tanış olub onlarla ünsiyyət saxlamağa başladım və mübarək Əmrə dair məlumatlarımı artırdım. Mirzə Əhməd vaxtını kitabların üzünü köçürməklə keçirirdi. Hər gecə o, farsca "Bəyan"ın və Həzrət Babın digər əsərlərinin üzünü köçürməklə məşğul olurdu. Yazıb qurtarandan sonra onları möminlərə bağışlayırdı. Bir neçə dəfə o, mübarək əsərləri mənə vermişdi ki, Molla Mehdi Kəndinin zövcəsi üçün aparım. Molla Mehdi həmən şəxsdir ki, öz kiçik oğlunu qoyub qaladakı əshabələrə qoşulmuşdu. O vaxtlar mən bildim ki, Həzrət Tahirə əshabələr Bedəşti tərk etdikdən sonra Nura getmiş, bir müddətdən sonra isə Tehrana gələrək, kələntər[[1]](http://web.archive.org/web/20061009210315/http:/www.bahai.az/lib/promin/nabil/dawn_breakers_az_21.shtml" \l "1) Mahmud xanın evində dustaq edilmişdir. Həzrət Tahirə dustaq olsa da, onunla son dərəcə ehtiramla davranılırdı.

Bir gün Mirzə Əhməd məni Həzrət Bəhaullahın evinə göndərdi. Həzrət Bəhaullahın mübarək hərəmi, Həzrət Əbdülbəhanın anası öz əli ilə məlhəm düzəldib Mirzə Əhmədə çatdırmaq üçün mənə verdi. Eyni zamanda həmin məlhəmdən mənim gözlərimə də çəkdi və gözlərimin aqrısı yoxa çıxdı. O vaxtlar Həzrət Əbdülbəhanın altı yaşı vardı. Mübarək evə daxil olduğum zaman qarşıma çıxan ilk şəxs Həzrət Əbdülbəha oldu. O, gülər üzlə məni salamladı. Həmin anda o, Həzrət Bəhaullaha məxsus otağın qapısı ağzında dayanmışdı. Mən o otağın yanından keçib qonşu otağa daxil oldum. Həmin otaqda Mirzə Yəhya ilə üz-üzə gəldim. Onu görən kimi heyrət məni bürüdü: bu şəxs nə görkəmi, nə də danışığı və fikirləri baxımından ona aid edilən məqama heç cür uyğun gəlmirdi. Mən ikinci dəfə Mirzə Yəhyanın otağına daxil olanda, bundan əvvəl də gördüyüm cənab Kəlim gəlib çıxdı və mənə dedi: "Siz bu gün Ağanı [[2]](http://web.archive.org/web/20061009210315/http:/www.bahai.az/lib/promin/nabil/dawn_breakers_az_21.shtml#2) Mirzə Saleh mədrəsəsinə aparın, çünki Həzrət Bəhaullahın xidmətçisi İsfəndiyar bazara gedib və hələ qayıtmayıb. Onun əvəzinə bu işi siz yerinə yetirin". Mən hədsiz sevinclə buna razı olub getməyə hazırlaşdım. Həzrət Əbdülbəha gəlib çıxdı. Başına papaq qoymuş, əyninə cübbə geymişdi. Onun calalı və camalı hədsiz idi. O, Həzrət Bəhaullahın otağından çıxıb pilləkənlə aşağı düşdü. Mən irəli getdim ki, Onu qucağıma götürüb aparım. Amma o, razı olmayıb mənim əlimdən tutdu və biz birlikdə evdən çıxdıq. Yol boyu söhbət edə-edə gedirdik. Mirzə Saleh mədrəsəsi o vaxtlar Paminar mədrəsəsi adı ilə tanınırdı. Biz mədrəsəyə çatanda Ağa dedi: "Axşam çağı gəlib məni evə apararsan. İsfəndiyar gələ bilməyəcək, atamın onunla işi var". Mən sevincək halda "baş üstə!" dedim və dərhal Həzrət Bəhaullahın evinə qayıtdım. Orada Mirzə Yəhya ilə rastlaşdım. O mənə bir kağız verib dedi: "Sədr mədrəsəsinə get və bu kağızı Həzrət Bəhaullaha ver. O, Molla Bağır Bəstaminin hücrəsindədir. Tez cavabını da alıb mənə gətirərsən”. Mən bu tapşırığı yerinə yetirdim. Axşam çağı da gedib Həzrət Əbdülbəhanı mədrəsədən evə gətirdim.

Bir gün Mirzə Əhməd mənə dedi: «Həzrət Babın dayısı Hacı Mirzə Seyyid Əli təzəcə Çehriqdən qayıdıb, Şemiran darvazasının yaxınlığında Məhəmməd bəy Çaparçının evindədir. Onunla görüşmək sənə lazımdır. Get, onunla görüş". Mən gedib Həzrət Babın dayısı ilə görüşdüm, onun nurlu simasının və kamil vücudunun cazibəsinə düşdüm. Sonralar bir neçə dəfə də onun görüşünə getdim. Hər dəfə də onun incə ruhuna, gözəl əxlaqına və hədsiz təvazökarlığına heyran qaldım. Yaxşı yadımdadır, bir gün cənab Kəlim bir məclisdə ondan təkidlə xahiş edib dedi: "Tehranda vəziyyət qarışıqdır, qarşıya böyük çətinliklər çıxa bilər. Yaxşı olar ki, siz Tehranı tərk edib bu təhlükəli və zəhərli mühitdən uzaqlaşasınız və təhlükəsiz, sakit bir yerə gedəsiniz". Həzrət Babın dayısı tam qətiyyət və təmkinlə cavab verdi: "Mən niyə qaçmalıyam? Nədən qorxmalıyam? Mən burada qalacağam. Bəlkə Tanrının öz qüdrəti ilə sadiq bəndələri üçün açdığı ilahi nemət süfrəsindən mənə də bir şey nəsib oldu".

Tehranda fitnə-fəsad törədib qarışıqlıq yaratmağa çalışan şəxslərin əsas təhrikçisi Kaşan seyyidlərindən biri idi. O, "Darüş-şəfa" mədrəsəsində məskən salmışdı. Seyyid Məhəmməd mübarək Əmri həmin kaşanlı seyyidə təbliğ etmək fikrinə düşmüşdü. Seyyid Məhəmmədin müəllimi, görkəmli alim və filosof Mirzə Məhəmməd Hüseyn Kirmani də "Darüş-şəfa" mədrəsəsində yaşayırdı. O, Kaşanlı seyyidin yaxşı adam olmadığını öz şagirdinə başa salmaqdan ötrü nə qədər çalışdısa, xeyri olmadı. O daim Seyyid Məhəmmədə deyirdi ki, Kaşanlı seyyiddən uzaq gəz, onunla əlaqəni kəs, onu dostların məclisinə aparma, amma faydası yox idi - Seyyid Məhəmməd Kaşanlı seyyidlə oturub-durmaqda davam edirdi və ustadının sözlərinə əhəmiyyət vermirdi.

Nəhayət, 1266-cı ilin rəbiüs-sani ayında (1850-ci ilin fevral-mart aylarında) həmin kaşanlı seyyid xəyanətə əl atdı. O, Tehranda yaşayan Kaşan üləmalarından biri olan Seyyid Hüseynin yanına gedib Tehrandakı dostlardan əlli nəfərinin adları yazılmış siyahını ona təqdim etdi. Seyyid Hüseyn də həmin siyahını kələntər Mahmud xana verdi. Mahmud xan öz adamlarından bir neçəsinə siyahıdakı şəxsləri tutmağı əmr etdi. Məmurlar on dörd nəfəri həbs edib rəislərinin yanına apardılar. Onlar tutulan gün mən qardaşımla birlikdə Zərənddən gəlmiş əmimlə görüşmək üçün Tehranın yeni qapısının kənarındakı karvansaraya getmişdim. Ertəsi gün əmim Zərəndə qayıtdı, mən də "Darüş-şəfa" mədrəsəsinə gəldim. Hücrəmdə bir kağız bağlaması gördüm. Bağlamanın üzərində Mirzə Əhmədin mənə yazdığı məktub vardı. Mən başa düşdüm ki, o kaşanlı xəyanətkar seyyid öz işini görüb və Tehranda fitnə-fəsad törətməyə nail olub. Mirzə Əhməd yazmışdı: «Hücrədə gördüyün vərəqlər mənim yanımda olan müqəddəs ayələrdən ibarətdir. Hücrənə gəlib mənim məktubumu oxuyan kimi həmin vərəqləri götür və Hacı Nadəli karvansarasına get. Orada Qəzvindən olan Hacı Nadəli adlı bir şəxs məskən salıb. Bağlamanı və ona yazdığım məktubu ona ver və dərhal Şah məscidinə gəl. Mən səni orada gözləyəcəyəm". Mən tez bağlamanı Hacıya çatdırdım və Şah məscidinə getdim. Orada Mirzə Əhmədlə görüşdüm. Mirzə Əhməd mənə dedi: "Mən düşmənlərin hücumuna məruz qaldım və oiların həmlələrindən qorunmaq üçün bu məscidə pənah gətirdim". Bu arada Həzrət Bəhaullah Sədr mədrəsəsindən Mirzə Əhmədə belə bir xəbər göndərdi: "Əmir Nizam səni tutmaq qərarına gəlib və üç dəfə bu barədə imamcüməyə müraciət edib. O bilir ki, sən məscidə sığınmısan, məscid də necə deyərlər, "bəst"dir. Amma o "bəst"i pozmaq, səni və məscidə sığınmış digər şəxsləri həbs etmək niyyətindədir. Nə qədər ki, gec deyil, heç kəsin xəbəri olmadan məsciddən çıx və Quma doğru get". Həzrət Bəhaullah həmçinin Mirzə Əhmədə tapşırmışdı ki, məni Zərəndə öz evimə göndərsin. Qohumlarımdan bir neçəsi də mənim dərhal Zərəndə getməyim üzərində təkid edirdilər və deyirdilər ki, atam bəzi şəxslərdən mənim Tehranda həbs olunduğumu eşitdiyinə görə bərk narahatdır. Mən Mirzə Əhmədin məsləhətinə əsasən Zərəndə qayıtdım və Novruz bayramında öz evimizdə oldum. Novruz bayramı 1266-cı il cümadiül-əvvəl ayının 5-ci gününə (1850-ci il mart ayının 19-na) təsadüf etdi. Bu həm də Həzrəti-Əlanın zühur günü idi. Həzrət Bab "Beş məqam" adlı müqəddəs əsərində bu bayrama işarə edərək yazmışdır: "Əmrin elan edilməsindən sonrakı altıncı Novruz Əmrin elan edilməsindən sonrakı yeddinci qəməri ilin cümadiül-əvvəl ayının beşinci gününə uyğun gəldi". Eyni zamanda Həzrət Bab həmin Novruzun bu dünyada gördüyü sonuncu Novruz olacağını da vurğulamışdır.

Xülasə, mən Novruz bayramını Zərənddə keçirdim. Bayram şənliklərində iştirak etsəm də, ürəyim Tehranda idi. Daim düşünürdüm ki, görəsən, dostlarımın başına nə gəldi. Dostların və tanışların salamat olması barədə bir xəbər almağı çox arzulayırdım. Mən öz evimdə idim, hamı mənimlə mehriban davranırdı, hər cür rahatlığım vardı, bununla belə, fikrim dağınıq idi, çünki bəla və müsibətlər məkanında qalmış azsaylı möminlərdən uzaq düşmüşdüm. Çox istəyirdim ki, onların yanında olum, onların hər bir dərdinə şərik çıxım. Bu zaman Sadiq Təbrizi Tehrandan Zərəndə gəldi və mənim atamın evində qonaq oldu. Onun gəlişi ilə mən sanki həbsdən qurtuldum. Onun gəlişi məni intizar əzabından və xəbərsizlik qəmindən xilas etdi. Lakin digər tərəfdən daha güclü kədər və daha ağır əzab mənim vücuduma hakim kəsildi ki, əvvəlki intizar əzabı və xəbərsizlik iztirabı onunla müqayisədə əhəmiyyətsiz bir şey idi. Bu yeni hüzn və kədərin səbəbi Sadiq Təbrizinin mənə danışdıqları oldu. Sadiq Təbrizi mənə danışdı ki, fədakar dostlar və ilahi Əmrin tərəfdarları düşmənlərin hücumuna məruz qalmış, ağır müsibətlərlə üzləşmiş və şəhidlik şərabını içərək ulu Məhbuba qovuşmuşlar. İndi isə Tehranda canlarını qurban vermiş o müqəddəs şəxslərin şəhid olmasının təfsilatını yazıram.

Yuxarıda dedik ki, Həzrət Babın tərəfdarlarından on dörd nəfəri tutub kələntər Mahmud xanın evində dustaq etdilər. Onların dustağlığı rəbiüs-sani ayının 1-dən 22-nə (fevralın 14-dən martın 8-nə) qədər davam etdi. Həzrət Tahirə də deyildiyi kimi, kələntərin evində məhbus idi. Düşmənlər çox çalışdılar ki, əshabələr Həzrət Babın mübarək Əmrindən üz döndərsinlər, bunun üçün əllərindən gələni etdilər, cürbəcür yollar axtardılar, amma bir şeyə nail ola bilmədilər. Məhəmməd Hüseyn Marağai də məhbuslar arasında idi. Düşmənlər ona nə dedilərsə, o bir kəlmə də cavab vermədi. Ona daha ağır əzablar verdilər ki, bəlkə Əmrdən üz döndərə, lakin bir şey çıxmadı. Məhəmməd Hüseyn Marağai düşmənlərin bütün sözləri və hərəkətləri müqabilində susdu və əvvəldən axıradək heç bir şey demədi. Düşmənlər belə düşündülər ki, yəqin bu şəxs laldır, ona görə danışmır. Məhbuslardan biri olan Hacı Molla İsmayıldan soruşdular: "Məhəmməd Hüseyn Marağai laldırmı?". Hacı cavab verdi: "Xeyr, o, lal deyil, danışa bilir, özü də çox gözəl danışır". Bunu sübut etmək üçün Məhəmməd Hüseyni səslədi. Məhəmməd Hüseyn Marağai dərhal Hacıya cavab verdi ki, buyurun, nə əmriniz varsa, yerinə yetirməyə hazıram.

Düşmənlər məhbusları Əmrdən üz döndərməyə vadar edə bilməyib bu işə əncam çəkməyi kələntər Mahmud xanın öhdəsinə qoydular. Mahmud xan da Nasirəddin şahın vəziri olan Əmir Nizam Mirzə Tağı xanın yanına gedib əhvalatı ona danışdı. Nasirəddin şah o vaxtlar bu cür işlərə qarışmırdı və məsələdən xəbərsiz idi. Baş vəzir tam ixtiyar sahibi idi, məhbuslar barədə nə qərar çıxarsaydı, heç kəs onu fikrindən döndərə, yaxud ona etiraz edə bilməzdi. Mirzə Tağı xan babilərin öz əqidələrindən dönmədiklərini kələntərdən eşidib göstəriş verdi ki, həmin on dörd nəfərdən kim öz etiqadından əl çəkmirsə, qətlə yetirilsin. Bu hökmü eşidəndən sonra məhbuslardan yeddisi dəyanətsiz çıxdı və onlar mübarək Əmrdən üz döndərmələri sayəsində həbsdən qurtuldular. Qalan yeddi nəfər isə öz əqidələrindən əl çəkmədilər və nəticədə şəhid oldular. Həmin yeddi nəfər "Tehranın yeddi şəhidi" kimi məşhurdur.

**1. Hacı Mirzə Seyyid Əli** - o, "ən böyük dayı" ləqəbi daşıyırdı, çünki Həzrət Babın dayısı idi. Hacı Mirzə Seyyid Ali Şirazın məşhur tacirlərindən biri olmuşdur. O həmən müqəddəs şəxsdir ki, Şiraz hakimi Hüseyn xanın yanında Həzrət Baba zamin durmuş və Onu Hüseyn xanın zülmündən qurtarmışdı. Məhz o, Həzrət Babın atasının vəfatından sonra Ona hamilik etmiş, tam səmimiyyət və sədaqətlə Onun xidmətində dayanmışdı. Mübarək Hüzura qovuşmaq üçün Şiraza yollanan dostlar məhz onun vasitəsilə bu böyük şərəfə nail ola bilirdilər. Onun Seyyid Cavad adlı bir oğlu olmuş, lakin uşaq ikən vəfat etmişdi. 1265-ci (1849-cu ) ilin ortalarında Hacı Mirzə Seyyid Əli Həzrət Babı görmək üçün Şirazdan Çehriqə yollanmış və Mübarək Hüzura qovuşmuşdu. Çehriqdən Tehrana gəlmiş və şəhid olana qədər orada qalmışdı. Dostlar və tanışlar çox çalışdılar ki, onutəhlükədən uzaqlaşdırsınlar, lakin bir nəticəsi olmadı. O tutulan zaman Tehranın bir çox tanınmış tacirləri hökumətə müəyyən məbləğdə pul ödəyib onu xilas etməyə hazır olduqlarını bildirdilər, lakin o, razı olmadı. Nəhayət, onu Əmir Nizamın yanına apardılar. Baş vəzir ona dedi: "Tehranın baş qazısı istəmir ki, peyğəmbər övladına əziyyət verilsin. Tehranın və Şirazın məşhur tacirləri səmimi şəkildə istəyirlər ki, fidyə olaraq, müəyyən məbləğdə pul verib sizi xilas etsinlər. Tacirlərin başçısı şəxsən özü vasitəçilik edərək, sizi ölümdən qurtarmağa çalışır. Əgər bircə kəlmə deyib əqidənizdən əl çəksəniz, dərhal sizi azad edərəm. Siz də hörmətehtiramla Şiraza qayıdarsınız və qalan günlərinizi İran şahənşahının himayəsində şərəf və ləyaqətlə başa vurarsınız". Hacı Mirzə Seyyid Əli tam şücaət və cəsarətlə baş vəzirə belə cavab verdi: «Həzrəti-əşrəf, məndən əvvəl elə şəxslər olmuşlar ki, hədsiz sevinclə şəhidlik şərabını içmiş və öz əqidələrindən dönmələri barədə bir kəlmə də deməmişlər. Bu baxımdan mən də onlardan əskik deyiləm. Əgər mən doğruluğu gün kimi aydın olan bu mübarək Əmrdən üz döndərsəm, bundan əvvəl meydana gəlmiş bütün ilahi dinlərdən üz döndərmiş olaram. Əgər mən Həzrət Babın dəvətinin həqiqiliyini inkar etsəm, ulu babam Məhəmməd-Rəsulullahın, Həzrət İsanın, Həzrət Musanın və bütün keçmiş peyğəmbərlərin risalətini inkar etmiş olaram. Allah şahiddir ki, mən peyğəmbərlərin sözləri və əməlləri barədə eşitdiklərimin və oxuduqlarımın hamısını bu Mübarək Vücudda öz gözlərimlə görmüşəm. Artıq otuz yaşına çatmış və mənim qohumum olan bu möhtərəm Gənc uşaqlıq çağlarından indiyə kimi danışığı və davranışı baxımından keçmiş peyğəmbərlərə bənzəyir. Hər dəfə Onun xasiyyəti və əxlaqı barədə düşünəndə, Onun ulu babası Həzrət Rəsulullah və pak İmamlar gözlərim önündə canlanır. Sizdən xahiş edirəm ki, məni arzuma çatdırın. Mənim arzum yalnız bir şeydir: mən bu sevimli Qohumumun yolunda canını fəda edən ilk şəxs olmaq istəyirəm". Əmir Nizam bu cavabı eşitdikdə, rəngi qaçdı, hər şeydən əlini üzüb daha bir söz demədi. Əli ilə işarə etdi ki, onu aparın və öldürün. Məmurlar gəlib Hacı Mirzə Seyyid Əlini qurbangaha aparmaq istəyəndə o, Hafizin bu beytini oxudu:

|  |  |
| --- | --- |
| |  | | --- | | **Allaha şükür ki, Allahdan nə istədimsə,  İstəyimin ən yüksək səviyyəsinə çatdım.** | |

Onun ətrafına çoxlu adam toplaşmışdı. Hacı Mirzə Seyyid Əli onlara müraciətlə dedi: "Ey insanlar, dinləyin, mən öz canımı ilahi Əmrin yolunda qurban verirəm. Bütün Şiraz və İraq camaatı, eləcə də İran hüdudlarından kənarda olan şəxslər mənim dəyanətimi, imanımı, əsilnəcabətimi təsdiq edirlər. Siz min ildir dua edib Allaha yalvarırsınız ki, vəd olunmuş Qaim zühur etsin, Onun adını eşidəndə, qəlbinizin dərinliklərindən gələn bir səslə "Allah Onun gəlişini tezləşdirsin!" deyirsiniz. İndi o vəd olunmuş Şəxs zühur edib, amma siz O müqəddəs Vücudu kimsəsiz və köməksiz halda Azərbaycanın ən ucqar nöqtəsində dustaq etmisiniz, O Həzrətin əshabələrini öldürüb məhv etməyə başlamısınız. Əgər mən sizə qarğış etsəm, Allahın qəzəbinə düçar olarsınız və Allah sizə böyük bir əzab göndərər. Amma mən bunu etmirəm. Mən son nəfəsimə qədər dua edəcəyəm ki, Allah sizin günahlarınızı bağışlasın və sizi doğru yola yönəltsin, bəlkə siz qəflət yuxusundan oyandınız". Hacı Mirzə Seyyid Əlini öldürmək üçün təyin olunmuş cəllad bu sözləri eşidib çox təsirləndi, qılıncını itiləmək bəhanəsilə oradan uzaqlaşdı və daha geri qayıtmadı. Sonralar o, bu əhvalatı bir çox şəxslərə danışaraq, ağlaya-ağlaya demişdi: "Bu iş mənə tapşırılanda güman etdim ki, öldürəcəyim şəxs ya qatil, ya da quldurdur. Sonra gördüm ki, mənə möminliyi və paklığı baxımından Həzrət İmam MuseyiKazım-əleyhissalama bənzəyən müqəddəs bir şəxsi qətlə yetirməyi həvalə ediblər". Həmin cəllad Tehrandan Xorasana getdi və orada hamballıq etməyə başladı. O, bu kədərli əhvalatı Xorasan möminlərinə danışardı. Hər dəfə bu hadisəni xatırlayanda, yaxud Hacı Mirzə Seyyid Əlinin adını çəkəndə, ixtiyarsız olaraq, gözlərindən yaş axardı və onun qəlbində belə bir məhəbbət oyatmış şəxsdən ötrü ağlayardı.

**2. Mirzə Qurbanəli Barfüruşi** - Barfüruş Mazandarandakı şəhərlərdən biridir. Mirzə Qurbanəli nemətullahi təriqətinin davamçıları arasında böyük şöhrət qazanmışdı. O, mömin, nəcib və ləyaqətli bir şəxs idi. Mazandaran və Xorasan əyanlarının bir çoxu onun müridi idilər, o nə deyirdisə, itaət göstərirdilər. Camaat onu çox sevirdi, xüsusən həmyerliləri ona böyük hörmət bəsləyirdilər. Bir vaxtlar o, Kərbəla ziyarətinə getmək fikrinə düşmüşdü. Bu zaman tərəfdarları onu müşayiət etmək qərarına gəldilər. O qədər adam toplaşmışdı ki, yolun hər iki tərəfi tutulmuşdu. Həmədan və Kirmanşahda da onun çoxlu tərəfdarları var idi. O, hara gedirdisə, camaat onu ehtiramla qarşılayırdı. Lakin onun bu cür işlərdən xoşu gəlmirdi, rəhbərliyi və camaatın hay-küyünü sevmirdi. Kərbəlaya getdiyi zaman Məndəlicdən keçərkən, mötəbər şeyxlərdən biri o qədər onun cazibəsinə düşdü ki, hər şeyi atıb Yaqubiyyəyədək onun ardınca getdi. Nəhayət, Mirzə Qurbanəli birtəhər onu Məndəlicə qaytardı ki, gedib öz işi ilə məşğul olsun. Mirzə Qurbanəli ziyarətdən qayıdarkən, Molla Hüseynlə görüşmüş və onun vasitəsilə mübarək Əmrə iman gətirmişdi. Əshabələr Şeyx Təbərsi qalasında mühasirədə olduqları zaman Mirzə Qurbanəli xəstə idi, buna görə də özünü qalaya yetirib əshabələrə kömək göstərə bilməmişdi. Molla Hüseyndən sonra o, Həzrət Babın tərəfdarları sırasından cənab Vəhidlə tanış olmuşdu. Onlar arasında möhkəm dostluq yaranmışdı. Mən Tehranda olanda eşitmişdim ki, Mirzə Qurbanəli bütün vaxtını Əmrin təbliğinə həsr edir, ətraf yerləri gəzib Əmri insanlara çatdırmaqla məşğul olur. Bir neçə dəfə eşitdiyimə görə o, Tehranda deyirmiş: "Təəssüf ki, Molla Hüseynin və onun dostlarının içdiyi böyük şəhidlik şərabı mənə qismət olmadı. Mən çox istərdim ki, özümü cənab Vəhidə çatdırım və onun bayrağının kölgəsinə sığınım. İndi mən çalışıb itirdiklərimin əvəzini çıxmağa nail olacağam”.

Mirzə Qurbanəli Tehrandan çıxmaq istərkən, qəflətən onu tutdular. Onun geyimi çox sadə idi və onun tərkidünyalığından xəbər verirdi. Ərəblər kimi uzun ağ göynək, üstündən isə qaba yundan toxunmuş əba geyinirdi, başına da papaq qoyurdu. O, küçədən, bazardan keçəndə sadəlik və təvazökarlıq müçəssəməsi təsiri bağışlayırdı. İmanın yüksək dərəcəsinə ucalmışdı, dinin bütün vacib işlərini yerinə yetirirdi. Çox vaxt deyirdi: «Həzrət Bab özü müqəddəs İlahi dinin bütün zəruri şərtlərini tam dəqiqliklə yerinə yetirir. Mən necə səhlənkarlıq göstərib Rəhbərimin gördüyü işləri icra etməyə bilərəm?!". Onu tutub Əmir Nizamın hüzuruna apardıqları vaxt Tehranda görünməmiş bir hay-küy qopdu. Baş verən hadisələrdən xəbər tutmaq üçün hökumət iqamətgahının qarşısına çoxlu adam toplaşdı. Əmir Nizam Mirzə Qurbanəliyə dedi: "Dünən gecədən rəislər və əyanlar arası kəsilmədən mənim yanıma gəlir və sənin buraxılmağını xahiş edirlər. Mən belə görürəm ki, sənin rütbə və məqamın heç də Seyyid Həzrət Babın rütbə və məqamından aşağı deyil, sənin sözünün təsiri əsla Babın sözlərinin təsirindən az deyil. Belə olan surətdə, yaxşı olardı ki, özün bir məqama iddia edəydin, nəinki elmi və biliyi səninkindən az olan bir Şəxsin ardınca gedəydin". Mirzə Qurbanəli belə cavab verdi: "Elə qazandığım o elm məni rəhbərim və ağam olan bu böyük Şəxsin Əmrinə itaət göstərməyə vadar edib. Mən özümü dərk etdiyim andan bütün işlərdə daim ədaləti və insafı gözləmişəm. Bu məsələdə də ədalət əsasında belə nəticəyə gəlmişəm ki, əgər sözlərinin təsiri dostlarından çox düşmənləri tərəfindən etiraf olunan bu Gəncin iddiası batildirsə, onda indiyədək göndərilən bütün Peyğəmbərlərin iddiası batil olmalıdır. Mənim özümün min nəfərə yaxın səmimi və sədaqətli müridim var, amma mən onlardan birinin də qəlbini dəyişdirə bilmirəm. Lakin bu Gənc sübut edib ki, öz məhəbbət iksiri ilə tərəfdarlarının ruhlarını dəyişdirməyə qadirdir. O, mənim tək onun üzünü görməmiş minlərlə adamı öz təsiri altına alıb. Bu adamlar Onun bütün əmrlərini canlabaşla yerinə yetirirlər, Onun yolunda hər şeylərindən keçiblər, O misilsiz gəncə kömək göstərmək yolunda öz xidmətləri və işləri ilə kifayətlənməyib canlarını fəda etməyə çalışırlar ki, Ona olan təmənnasız sədaqət və məhəbbətlərini sübut etsinlər".

Əmir Nizam dedi: "Mən sənin kimi yüksək məqamı olan bir şəxsi öldürməkdə tərəddüd göstərirəm və qətl hökmü verə bilmirəm". Mirzə Qurbanəli söylədi: "Niyə tərəddüd edirsən? Məgər bilmirsən ki, "adlar Səmadan göndərilir?!" Mənim Əmri yolunda canımı fəda etmək istədiyim Kəs ilk gündən öz yolunun şəhidləri siyahısında mənim adımı Qurbanəli kimi yazıb, Onun öz adı da Əlidir. Bu gün elə bir gündür ki, mən Onun qurbanı olmalıyam və Ona olan imanımı öz qanımla sübuta yetirməliyəm. Məni öldürməkdə qətiyyən yubanma. Mən səndən incimirəm. Mənim başımı bədənimdən nə qədər tez ayırsan, bir o qədər səndən razı qalaram". Əmir Nizam qışqırdı: "Gəlin bunu aparın və məndən uzaqlaşdırın. Əgər o, bir az da burada qalsa, sehri mənə təsir göstərəcək". Qurbanəli dedi: "Sehr sənə heç vaxt təsir göstərməz. Sehr pak könüllərə və saf ürəklərə təsir göstərir. Sən və sənin kimilər heç vaxt anlaya bilməzsiniz ki, İlahi iksir hansı təsirə malikdir, bu sehrin gücü hansı həddədir. Bu ilahi iksir elə gücə malikdir ki, bir göz qırpımında ərənlərin ürəyini yerindən oynadır". Əmir Nizam qəzəbindən titrədi və dedi: "Bunları yalnız qılınc susdura bilər". Sonra üzünü yanında dayanmış cəlladlara tutub dedi: "Daha bu yolunu azmış tayfadan heç kəsi mənim yanıma gətirmək lazım deyil, çünki bunlara söz təsir etmir. Onlardan hansı Babın Əmrindən üz döndərirsə, buraxın getsin, hansı üz döndərmirsə, boynunu vurun".

Mirzə Qurbanəlini şəhidlik meydanına gətirəndə o, hədsiz sevinc içərisində idi, çünki bilirdi ki, tezliklə Məhbubla görüşmək şərəfinə nail olacaq. O, tam sevincək halda qışqırıb dedi:

|  |  |
| --- | --- |
| |  | | --- | | **Öldürün məni, öldürün məni, ey mötəbərlər,  Həqiqətən, mənim həyatdan getməyimdə bir həyat var!** | |

Sonra üzünü ətrafına toplaşmış camaata tutub dedi: "Mənim sözlərimi eşidin, yaxşı qulaq asın! Siz iddia edirsiniz ki, Həzrət Rəsullulahın (s) tərəfdarlarısınız. Həzrət Peyğəmbər, yəni əvvəllər hicaz üfüqündə parlamış o hidayət günəşi indi Əli Məhəmməd adı ilə Şiraz üfüqündən çıxıb. Bu böyük İnsan da Həzrət Peyğəmbərin həmən nurunu və ziyasını ətrafa saçır. "Gül harada bitsə də, güldür". Mirzə Qurbanəli sözünə bir qədər ara verib camaata dedi: "Ey bədxahlar, necə olur ki, siz bu Gülün hər yana yayılmış xoş ətrini duymursunuz?! Nə üçün bu qədər qafilsiniz?! Mənim ruhum bu Gülün ətrindən sevinc içərisində olsa da, başqalarının bu sevincdən məhrum qaldığını görəndə, təəssüflənirəm. Sizin heç biriniz Onun əzəmətini və qüdrətini anlamırsınız və dərk etmirsiniz". Bu zaman onun gözü Hacı Mirzə Seyyid Əlinin başı üzülmüş və qanı axan cəsədinə sataşdı. O müqəddəs cəsədi görməsindən hədsiz dərəcədə mütəəssir oldu. Özünü cəsədin üstünə atıb dedi: " Xoş o günə ki, sonsuz sevinc və fərəh içərisində bir-birimizlə görüşəcəyik!". Sonra o, cəsədi qucaqlayıb cəllada dedi: "Gəl, bir zərbə ilə məni qətlə yetir, çünki dostum ondan uzaqlaşmağa qoymur və mənə deyir: "Tez ol, gəl birlikdə bənzərsiz Məhbubun məkanına daxil olaq!". Cəllad Mirzə Qurbanəlinin boynuna bir zərbə endirdi və o böyük insan ani olaraq canını tapşırdı. Cəlladın vurduğu ağır zərbə insanlara elə bərk təsir göstərdi ki, hər yandan nalə və fəryad sədaları ucaldı. Bütün camaat aşura günündə olduğu kimi, ağlayıb şivən qopardı.

**3.** Növbə **Hacı Molla İsmayıl Qumiyə**çatdı. O, İrağın Fərahan bölgəsindən idi. Bir vaxtlar Kərbəlaya getmiş, bütün Kərbəla və Nəcəf üləmaları ilə ünsiyyətdə olmuşdu ki, haqqı və həqiqəti dərk edə bilsin. Nəhayət, o,"Seyyid Kazım Rəştinin hüzuruna üz tutmuş və onun sayəsində Həzrət Babın mübarək Əmrinə iman gətirmişdi. O, güclü imanı və gözəl əxlaqı ilə çoxlarından seçilirdi. Həzrət Bab əshabələrə Xorasana getməyi əmr edəndə, o, hədsiz sevinclə mübarək göstərişi yerinə yetirmişdi. O, Bedəştdə əshabələrlə bir yerdə olmuş və "Sirrül-vücud" ("Varlığın sirri") ləqəbi almışdı. Ondan sonra Əmri təbliğ etməklə məşğul olmuşdu. Quran ayələrini və islami hədisləri təfsir etməkdə qeyri-adi məharəti vardı. Ayələri elə aydın şəkildə təfsir edirdi ki, hamı heyran qalırdı. Şeyx Təbərsi qalasındakı hadisələr baş verən zaman o, xəstələnib yatağa düşmüşdü, ona görə də əshabələrin köməyinə yetə bilməmişdi. Son nəticədə o, məhbubun Əmri yolunda şəhid olub canını qurban verdi. Qurbangaha gətirilən zaman o, əvvəlki iki xoşbəxt şəhidi görüb ixtiyarsız olaraq fəryad çəkdi və iki kəsilmiş, qana bulaşmış başa baxabaxa dedi: "Nə yaxşı iş gördünüz, Tehranı gülüstana çevirdiniz. Mən də sizin yanınıza gəlmək istəyirəm". Sonra o, cibindən bir qədər pul çıxarıb cəllada verdi ki, şirniyyat alsın. Həmin şirniyyatın bir hissəsini özü yedi, bir hissəsini də cəllada verib dedi: "Mən səni bağışladım. Yaxın gəl və məni öldür, çünki mən otuz ildir ki, bu günü gözləyirəm. Qorxurdum ki, bu arzum ürəyimdə qalacaq və onu özümlə qəbrə aparacağam". Sonra üzünü asimana tutub dedi: "Xudaya, sənin yolunda qurban verdiyim canı qəbul et! Hərçənd mən bilirəm ki, mənim adım özünü sənə fəda etmiş şəhidlərin dəftərinə yazılmağa layiq deyil". Hacı bu münacatı söylədiyi zaman cəllad onu şəhid etdi.

**4.** Hacı hələ canını tapşırmamışdı ki, müctəhid **Seyyid Hüseyn Turşizini** qurbangaha gətirdilər. O, Xorasandakı Turşiz (Kaşmər) şəhərindən idi. Olduqca xoş xasiyyəti vardı. O, bir neçə il Nəcəfdə təhsil almışdı və üləmalar məsləhət görmüşdülər ki, Xorasanda dərs deyib öyrəndiyi elmləri yaymaqla məşğul olsun. Bu niyyətlə yola düşüb Kazımeynə çatdığı zaman Hacı Məhəmməd Tağı Kirmani adlı bir dostuna rast gəlmişdi. Hacı Kirmanın böyük tacirlərindən biri idi, Xorasanda da şöbəsi vardı. Seyyid Hüseyn İrana gəldiyi üçün Hacı Məhəmməd Tağı onunla birlikdə yola düşdü. Hacı Həzrət Babın dayısı Mirzə SeyYİD Əlinin tanışlarından biri idi və hicri 1264-cü (1848-ci) ildə onun vasitəsilə mübarək Əmrə iman gətirmişdi. O, Şirazdan Kərbəlaya getmək istərkən, Hacı Mirzə Seyyid Əlinin Çehriqə yollandığını eşidib onunlayoldaş olmaq fikrinə düşmüşdü. Hacı Mirzə Seyyid Əli ona demişdi: "Niyyətini dəyişdirmə, Kərbəlaya get. Mən gedirəm, əgər sənin Çehriqə gəlməyin lazım olsa, sənə yazaçağam. Mənim məktubumu gözlə!”. Hacı Mirzə Seyyid Əli Çehriqdən Tehrana gəldi ki, bəlkə sonralar yenidən Həzrət Babın görüşünə getmək imkanı oldu. Çehriqdə olarkən, o, Şiraza qayıtmaq istəmirdi, çünki o şəhərin camaatının davranışından razı deyildi. Tehrana çatan kimi o, Hacı Məhəmaməd Tağıya məktub yazdı ki, Tehrana gəlsin. Hacı Məhəmməd Tağı Kərbəladan Tehrana doğru yola düşdü. Bağdada çatanda, onunla birlikdə olan Seyyid Hüseyn Hacının vasitəsilə mübarək Əmrə iman gətirdi, Tehranda isə onu həbs etdilər. Seyyid Hüseyn qurbangaha daxil olarkən, ətrafına toplaşmış insanlara müraciət edib dedi: "Ey müsəlmanlar, eşidin, mənim adım Hüseyndir, özüm də şəhidlərin ağasının nəslindənəm ki, onun da mübarək adı Hüseyn olmuşdur. Bütün Nəcəf və Kərbəla müctəhidləri mənim elmimi və biliyimi təsdiq edirlər. Mən Seyyid Babın adını bu yaxınlarda eşitmişəm və Onun dəvətinin düzgünlüyünü etiraf etmişəm. İslamın müşgül məsələləri barədə geniş məlumatım olduğu üçün mən mübarək Əmrə iman gətirmişəm. Əminəm ki, Seyyid Babın Əmrini inkar etmək bundan əvvəl zühur etmiş bütün Peyğəmbərləri inkar etmək deməkdir. Mənim sizdən xahişim budur ki, gedin bu şəhərin müctəhidlərinə deyin, bir məclis təşkil etsinlər. Mən onlarla müzakirə və mübahisə etməyə hazıram. Əgər mən Babın iddiasının düzgünlüyünü sübut edə bilsəm, günahsız şəxsləri öldürməkdən əl çəkin, əgər sübut edə bilməsəm, mənə istədiyiniz əzabı verin". Seyyid Hüseyn hələ sözlərini qurtarmamışdı ki, Əmir Nizamın yanından bir zabit gəlib təkəbbür və xudpəsəndliklə dedh: "Bu sənin ölüm hökmündür. Tehranın böyük müctəhidlərindən yeddi nəfər bu hökmə imza atıb hamısı fitva veriblər ki, sən kafirsən. Əgər qiyamət günü Allah bizdən soruşsa ki, niyə bu seyyidi öldürmüsünüz,biz məsuliyyəti üləmaların və müctəhidlərin boynuna yıxacağıq". Bunu deyib o, xəncərini çıxardı və var gücü ilə Seyyid Turşiziyə zərbə endirdi. Seyyid Hüseyn dərhal yerə yıxılıb canını Məhbuba qurban verdi.

**5.** Ondan sonra **Hacı Məhəmməd Tağı Kirmanini** qətlgaha gətirdilər. O, dəhşətli mənzərəni gördükdə, qışqıraraq cəllada dedi: "Ey qaniçən zalım və alçaq, tez gəl məni öldür, mən mümkün qədər tez Hüseynə çatmaq istəyirəm və ondan sonra yaşamaq istəmirəm. Hüseyndən sonra yaşamaq mənim üçün ağır bir əzab olar".

**6.** Hacı Məhəmməd Tağı bu sözləri dediyi vaxt **Seyyid Mürtəza**özünü qətlgaha atıb söylədi: "Mən seyyidəm. Məni öldürməyin savabı Hacı Məhəmməd Tağını öldürməyin savabından artıqdır". Seyyid Mürtəza Zəncanın məşhur taçirlərindən biri idi. O, çalışırdı ki, Hacı Məhəmməd Tağıdan əvvəl onu qətlə yetirsinlər. Cəllad qılıncınısıyırdı. Bu arada Seyyid Mürtəza Molla Hüseynlə birlikdəqalada şəhid olmuş qardaşını xatırladı.

**7.** Seyyid Mürtəza danışmaqda və camaat ağlamaqda idi ki, **Məhəmməd Hüseyn Marağai** özünü şəhidlik meydanına atdı. O, əvvəlki iki nəfərdən öncə şəhid olmaq istəyirdi. Onun gözləri Hacı İsmayıl Quminin cəsədinə sataşan kimi, özünü cəsədin üstünə atdı, çünki o, Hacını çox sevirdi. O, cəsədi qucaqlayıb deyirdi: «Heç vaxt əziz dostumdan ayrı düşməyə razı olmaram. Mən öz dostuma çox inanırdım, o da məni çox sevirdi". Xülasə, bu üç nəfər şəhidlik meydanında bir-birini qabaqlamağa çalışırdı. Adamlar heyranlıq və çaşqınlıqla bu mənzərəyə tamaşa edir və gözləyirdilər ki, onlardan hansı daha tez öldürüləcək. Həmin üç nəfərin hər biri isə eləcə digərlərindən əvvəl ölməyə səy göstərirdi. Nəhayət, onların üçünü də birdən qətlə yetirdilər və hamısı eyni zamanda şəhid oldu.

Belə ürəyi göynədən hadisələr çox nadir hallarda baş verir. Şəhidlərin sayı az olsa da, onların fədakarlığı insanı vadar edir ki, belə bir fədakarlığa təkan verən əzəmətli qüvvənin mövcudluğunu etiraf etsin.

Mənim yazdıqlarım bura çatanda, hazır olan hissəni Həzrət Bəhaullaha təqdim etdim. Həzrət Bəhaullah lütf və mehribanlıqla məni hüzuruna çağırıb şərəfləndirdi. Akka məhbəsində mən cənab Kəlimin qonşuluğunda yaşayırdım. Həzrət Bəhaullahın məni çağırdığı gün hicri 1306-cı il rəbiüs-sani ayının 7-si (1888-ci il dekabr ayının 11-i) idi. Mən o günü heç vaxt unutmaram. Burada həmən gün Həzrət Bəhaullahın dilindən eşitdiklərimi yazıram. Mən Mübarək Hüzurda olarkən, Həzrət Bəhaullah buyurdu: "Dünən gecə yazdığım lövhədə Bedəştdə baş vermiş hadisələrdən danışarkən, "Gözünüzü yumun!" cümləsinin mənasını şərh etmişəm. (İslami hədislərə görə, qiyamət günü Rəsulullahın (s) qızı Həzrət Fatimə üzü açıq və örtüksüz halda gələcək ki, Sirat körpüsündən keçsin. Həmin vaxt Həzrət Fatimədən qabaqda bir mələk ucadan deyəcək: "Ey insanlar, gözünüzü yumun!") Tehranda şahzadə xanımlardan birinin toyu idi. Məni də toya dəvət etmişdilər. Əyanların və böyüklərin bir çoxu da toy məclisində iştirak edirdi. Bu zaman Həzrət Babın katibi Seyyid Hüseynin atası Seyyid Əhməd Yəzdi qapıda göründü və işarə ilə mənə bildirdi ki, vacib sözü var. O anda toy məclisindən çıxmaq mümkünsüz olduğu üçün mən Seyyid Əhmədə xəbər göndərdim ki, gözləsin. Toy qurtarandan sonra o mənə məlumat verdi ki, Həzrət Tahirə Qəzvində həbs edilib, həyatı təhlükədədir. Mən dərhal Məhəmməd Hadi Fərhadini çağırıb göstəriş verdim ki, gedib Həzrət Tahirəni həbsdən qurtarsın və Tehrana gətirsin. O vaxt mənim evim düşmənlərin nəzarətivdə olduğu üçün mən Həzrət Tahirəni öz evimdə saxlayıb qonaq edə bilmədim. Buna görə də bir tədbir düşünüb Həzrət Tahirəni öz evimdən müdafiə nazirinin evinə köçürdüm. Müdafiə naziri Etimadüd-dövlə Mirzə Ağa xan Nuri şahın qəzəbinə düçar olmuş və şah onu Kaşana sürgün etmişdi.Mən müdafiə nazirinin bacısına xəbər göndərdim ki, Həzrət Tahirəni qəbul edib öz yanında saxlasın. Həzrət Tahirə bir müddət onun yanında qaldı. Nəhayət, Həzrət Bab möminlərə Xorasana getmək barədə əmr verdi. Mən Tahirəni dərhal Xorasana göndərmək qərarına gəldim. Mirzəyə (cənab Kəlim nəzərdə tutulur) tapşırdım ki, Həzrət Tahirəni şəhərdən çıxarıb yaxınlıqda münasib bir yerə aparsın. Mirzə Həzrət Tahirəni götürüb bir bağa apardı. Bağda heç kəsin yaşamadığı bir ev vardı, bir qoca kişi də bağı qorumaqla məşğul idi. Sonra Mirzə Musa mənim yanıma gəlib dedi ki, Həzrət Tahirəni münasib bir yerə çatdırdım. Və həmən bağı xeyli tərifləyib dedi ki, bağın ətrafında gözəl mənzərələr var. Daha sonra mən lazımi hazırlıq görüb Həzrət Tahirəni Xorasana göndərdim və söz verdim ki, özüm də gələcəyəm. Bir neçə gündən sonra mən də yola düşdüm və Bedəştdə Həzrət Tahirəyə çatdım. Bedəştdə xüsusi olaraq Həzrət Tahirə üçün bağ icarəyə götürdüm və Həzrət Tahirəni Qəzvin məhbəsindən qurtarmış həmən Məhəmməd Hadi Fərhadini onun mühafizəçisi təyin etdim. Bağın ətrafında bizimlə bərabər yetmiş nəfərə yaxın mömin məskən salmışdı. Bir gün mən xəstələnib yatağa düşdüm. Həmin vaxt Həzrət Tahirə xəbər göndərdi ki, mənimlə görüşmək istəyir. Mən düşünürdüm ki, nə cavab verim, birdən Həzrət Tahirə hicabsız və üzüaçıq halda qapıdan içəri girib mənim qarşımda dayandı. Mirzə Aqacan bu hadisəni gözəl bir şəkildə şərh edib dedi: "Qiyamət günü Həzrət Fatimə hicabsız və üzüaçıq halda camaatın qarşısına gələcək. Həmən vaxt qeybdən bir mələyin səsi eşidiləcək: "Gözünüzü yumun!". O gün bütün əshabələr dəhşətə gəlmişdilər, onların qəlbini xof və həyəcan bürümüşdü. Mövcud və qərarlaşmış adətlərə bağlı olan bir çox əshabələr bu məsələ ilə heç cür barışa bilmədilər, qorxu və dəhşət içərisində Həzrət Tahirənin yanından qaçıb yaxınlıqdakı boş bir evə getdilər. Həzrət Tahirənin davranışından sarsılaraq onunla əlaqəsini kəsən şəxslər arasında Seyyid Nəhri və onun qardaşı Mirzə Hadi də vardı. Mən onlara xəbər göndərdim ki, öz dostlarınızdan və din qardaşlarınızdan uzaqlaşıb boş bir evə sığınmağa lüzum yoxdur. Nə isə, əshabələr dağılışdılar və bizi düşmənlərin əlində qoydular.

Sonralar mən Amula gələndə böyük hay-küy qopdu. Məclisdə dörd min adam toplaşmışdı, evlərin damları da adamla dolu idi. Amul mollalarının başçısı mənim əleyhimə kəskin çıxış edib Mazandaran ləhcəsi ilə dedi: "Siz islam dinini məhv etdiniz, islamı bədnam etdiniz. Mən dünən yuxuda gördüm ki, Siz bu məscidə gəlmisiniz və Sizi görmək üçün çoxlu adam toplaşıb. Həzrət Qaim-əleyhissalam da sizin qarşınızda bir guşədə dayanıb təəccüblə tamaşa edir. Bu yuxunun yozumu belədir ki, Siz düz yoldan çıxmısınız". Mən mollaların başçısına belə cavab verdim: "Siz yuxuda görmüsünüz ki, Qaim təəccüb içərisindədir. O sizin və bu şəhərin camaatının bizimlə rəftarına təəccüb edirmiş". Sonra o, mənə Həzrət Babın iddiası barədə sual verdi. Mən dedim: "Mən indiyə qədər Həzrət Babla görüşməsəm də, Ona qarşı güclü məhəbbətim var və əminəm ki, O Həzrət islam dininin tələblərinə zidd olan bir iş görmür". Lakin mollaların başçısı və onun müridləri bununla razılaşmadılar və mənim bütün sözlərimi əsassız saydılar. Buna görə də bizi həbs edib əshabələrlə görüşməyimizə imkan vermədilər. Amma Amul hakiminin əvəzi bizi həbsdən qurtardı. O, nökərlərinə göstəriş vermişdi ki, bizim dustaq edildiyimiz otağın divarını deşib bizi oradan çıxarsınlar. Bundan sonra o, bizi öz evinə apardı. Camaat bundan xəbər tutub hakimin evini dövrəyə alaraq, daş atmağa, uca səslə bizi söyüb lənətləməyə başladılar.

Mən Mirzə Məhəmməd Hadi Fərhadini Həzrət Tahirəni xilas edib Tehrana gətirmək üçün Qəzvinə göndərəndə, Şeyx Əbu Turab mənə yazmışdı ki, bu, təhlükəli bir işdir, qarışıqlıq yarana bilər. Lakin mən öz qərarımdan dönmədim. Bu Şeyx Əbu Turab çox sadə və həssas qəlbli bir adam idi, gözəl əxlaqı, xoş rəftarı vardı. Bir nöqsanı var idi ki, çox qorxurdu, cəsarətli və uzaqgörən deyildi, əksər məqamlarda zəiflik və qorxağlıq göstərirdi".

İndi də qayıdıb yeddi şəhidin hekayətini sona çatdıraq. Şəhidlərin cəsədi üç gün üç gecə şah sarayının yaxınlığındakı yaşıl meydanda qaldı. Minlərlə təəssübkeş şiə o müqəddəs cəsədlərin ətrafına toplaşırdı. Onlar cəsədləri tapdalayır, onların üstünə daş atır, tüpürür, kəsafət tökür, onları lənətləyib ələ salır, bədən üzvlərini kəsirdilər. Bir sözlə, əllərindən nə gəlirdisə, edirdilər. Bu adamların qarşısını alan bir kəs yox idi. Bu zalımların və yırtıcıların vəhşiliyinə mane olan bir nəfər tapılmadı. İstədiklərini edəndən sonra cəsədləri şəhər xaricində yeni darvaza ilə Şah Əbdüləzim arasındakı arxın qırağında ümumi qəbristanlıqdan kənarda bir qəbirdə basdırdılar. Beləliklə, bu dünyadakı həyatlarında ruhları bir olan o müqəddəs şəxslərin cəsədləri də birləşdi.

Həzrət Bab hələ Şeyx Təbərsi qalasında şəhid olmuş əshabələrin hüznündən qurtulmamışdı ki, yeddi şəhidin ölüm xəbərini aldı və kədəri daha da artdı. Onun mübarək qələmindən yeddi şəhidin haqqında müfəssəl bir lövhə nazil oldu. Həmin lövhədəki sözlərdən anlamaq olar ki, bu şəhidlər Həzrət Babın nəzərində necə böyük məqama malik olmuşlar. Həzrət Bab buyurur: "Bunlar həmən yeddi nəfərdir ki, hədisdə deyildiyinə görə, Qaimin zühur etdiyi gün onun önündə gedəcəklər. Bunlar öz həyatlarında şücaət və qəhrəmanlığın ən yüksək nümunəsini göstərmişlər və öz sevimli ağalarının iradəsinə təslim olduqlarını canlarını fəda etməklə sübuta yetirmişlər". Həzrət Babın təfsirində yuxarıdakı hədisin mənası budur ki, həmin müqəddəs şəxslər Həzrət Qaimdən əvvəl şəhid olacaqlar. Belə də oldu, yəni yeddi şəhidin ölümündən dörd ay sonra Həzrət Bab Təbrizdə şəhid oldu. Bu 1266-cı (1850-ci) il əslində, şəhidlik ili idi. Belə ki, Tehranın yeddi şəhidi bu ildə şəhid oldu, Neyriz hadisəsi və Həzrət Vəhidin şəhid olması bu ildə baş verdi, Həzrəti-Əla bu ildə Təbrizdə şəhid oldu. Həmin ilin sonunda Zəncan hadisələri başlandı və elə bir tufan qopdu ki, Zəncanın qonşuluğunda olan bütün şəhərlər lərzəyə gəldi. Bu tufan görünməmiş bir şiddətlə davam etdi və nəhayət, Həzrət Babın ən sədaqətli və ən şücaətli tərəfdarlarından bir çoxunun şəhid olması ilə başa çatdı.

Bu ildə baş vermiş hadisələr mübarək Əmrin tarixinin səhifələrində həmişəlik qalacaq və yaşayacaqdır. Hər tərəfdən qana boyanmış bu səhifələr mübarək Əmrin tarixində xüsusi imtiyaza malikdir. Qəddar və qaniçən düşmənin heç nədən çəkinmədən törətdiyi zülm və sitəm yer üzünü qaranlığa qərq etdi. Xorasandan Təbrizə, Zəncan və Tehrandan Neyrizə qədər bütün İran məmləkəti zülmətə büründü. Bu qaranlıq və zülmət onun müjdəsini verirdi ki, tezliklə ilahi Əmrin nuru vəd olunmuş Hüseynin zühuru ilə dünyanı işıqlandıracaq və O Həzrətin Əmri əvvəlki Əmrdən qat-qat əzəmətli və qüdrətli olacaqdır.

[[1]](http://web.archive.org/web/20061009210315/http:/www.bahai.az/lib/promin/nabil/dawn_breakers_az_21.shtml#11) Əslində "kələntər" - hər hansı bölgədə asayişə və əmin-amanlığa cavabdeh olan şəxs. Polis rəisinə (komissarına) bərabər tutula bilər.

[[2]](http://web.archive.org/web/20061009210315/http:/www.bahai.az/lib/promin/nabil/dawn_breakers_az_21.shtml#22) Həzrət Əbdulbəha nəzərdə tutulur.

**XXII fəsil. Neyriz hadisələri**

Şeyx Təbərsi qalasındakı hadisələr baş verməmişdən əvvəl cənab Vəhid Borucerddə və Kürdüstanda mübarək Əmri təbliğ etməklə məşğul idi. O, istəyirdi ki, həmin yerlərin camaatını Əmrin müddəaları ilə tanış etdikdən sonra Şiraza getsin və orada öz fəaliyyətini davam etdirsin. Lakin cənab Molla Hüseynin Mazandarana yollandığını eşidən kimi o, tələsik özünü Tehrana yetirdi və Mazandaran səfərinə hazırlaşmağa başladı ki, gedib qaladakı əshabələrə kömək göstərsin. O, səfərə hazırlığı başa çatdırıb yola düşmək istəyirdi ki, Həzrət Bəhaullah Mazandarandan Tehrana gəldi və Vəhidə dedi: «Heç kəsin qalaya yaxın düşməsi mümkün deyil. Siz də qalaya gedə bilməyəcəksiniz". Bu xəbər cənab Vəhidi son dərəcə kədərləndirdi. Tehranda qaldığı müddətdə onun yeganə həmdəmi Həzrət Bəhaullah idi. Cənab Vəhid çox vaxt Həzrət Bəhaullahın hüzurunda olur, Onun mühüm və ağıllı məsləhətlərindən faydalanırdı.

Bir müddətdən sonra cənab Vəhid qərara gəldi ki, Qəzvinə getsin və orada Əmrə xidmətini davam etdirsin. Oradan isə o, Qum və Kaşan tərəflərə yollandı, həmin yerlərdə Əmrin tərəfdarları ilə görüşüb onların inamını daha da gücləndirdi. Daha sonra cənab Vəhid İsfahan, Ərdistan və Ərdəkana səfər etdi. Bu yerlərin hər birində o, qorxub-çəkinmədən Əmri təbliğ etməklə məşğul oldu, bir çox insanlar onun çağırışı sayəsində Əmrə iman gətirdilər. Nəhayət, o, Yəzdə yollandı. Novruz bayramında o, artıq Yəzddə idi. Dostlar onun Yəzdə gəlişindən son dərəcə sevinib ruhlandılar. Cənab Vəhid böyük şöhrətə və güclü nüfuza malik idi. Yəzddə onun bir evi vardı ki, arvadı dörd övladı ilə birlikdə həmin evdə yaşayırdı. Onun başqa bir evi Darabda idi və əcdadlarından ona miras qalmışdı. Daha bir evi isə Neyrizdə idi və həmin ev bahalı əşyalarla dolu idi.

Cənab Vəhid hicri 1266-cı il cümadiül-əvvəl ayının 1-də (1850-ci il martın 15-də) Yəzdə varid oldu. Həmin ayın beşi Həzrəti-Əlanın zühuru günü idi və Novruz bayramı ilə eyni vaxta təsadüf etmişdi. Şəhərin üləmaları və əyanları cənab Vəhidi böyük ehtiramla qarşılayıb onun şərəfinə dəbdəbəli ziyafət təşkil etdilər. Yəzddə Nəvvab Rəzəvi adlı bir şəxs vardı ki, cənab Vəhidə qarşı hədsiz kin və ədavət bəsləyirdi. Cənab Vəhidin əyanlar və böyüklər tərəfindən belə hörmətlə qarşılanması onun xoşuna gəlmədi və o, həmin ziyafəti israfçılıq əlaməti kimi qiymətləndirərək, dedi: «Heç məmləkətin şahı belə qəbul məclisi təşkil etmir, şahın süfrəsi heç vaxt sizin süfrəniz qədər zənkin olmur. Mənə elə gəlir ki, siz Novruz bayramından başqa, ayrı bir bayramı da qeyd edirsiniz ki, o bayram sizin özünüzə məxsusdur və bizim rəsmi bayramlarımızdan deyil". Cənab Vəhid ona kəskin cavab verdi. Məclis iştirakçıları da gülərək, Nəvvabın paxıllığı və bədxahlığı barədə bir-birinə müəyyən sözlər danışmağa başladılar. Nəvvab belə kəskin cavab eşidəcəyini və camaatın istehza hədəfinə çevriləcəyini gözləmirdi. Buna görə də onun qəlbindəki kini daha da alovlandı və o, Vəhiddən öz intiqamını almaq qərarına gəldi.

Cənab Vəhid həmən məclisdə fürsəti əldən verməyib mübarək Əmrin əsas müddəalarını iştirakçılar üçün şərh etdi və bu müddəaların düzgünlüyünü sübut edən dəlillər gətirdi. Bunun nəticəsində camaatın Əmr haqqında məlumatları artdı, çünki o günə qədər onlar Əmr barədə çox cüzi şeylər bilirdilər, Əmrin əhəmiyyətindən və əzəmətindən xəbərsiz idilər. Cənab Vəhidin sözləri bəzi iştirakçılara o qədər təsir göstərdi ki, onlar elə oradaca Əmrə iman gətirdilər. Cənab Vəhidə hədsiz ədavət bəsləyənlər isə açıq şəkildə onun əleyhinə çıxa bilmədilər. Onlar üzdə bir söz deməsələr də, ürəklərində bu qərara gəldilər ki, nə yolla olursa-olsun, Vəhidi aradan götürmək lazımdır. Allah Əmrinin təbliğində cənab Vəhidin göstərdiyi cəsarət, onun aydın nitqi və güclü məntiqi düşmənlərin qəlbində kinküdurət alovunu şölələndirdi. Onlar o cənabın qarşısını almağı qət etdilər ki, bu da son nəticədə müxtəlif bəla və müsibətləri ehtiva edən kədərli hadisələrə gətirib çıxardı. Cənab Vəhidin düşmənlərinin əsas məqsədi onu sıradan çıxarmaq və məhv etmək idi. Novruz bayramı günlərində düşmənlər istər üləmalar, istərsə də dövlət məmurları arasında belə bir söz yaydılar ki, Seyyid Yəhya Darabi heç kəsdən qorxmadan və heç nəyə baxmadan Seyyid Babın fikirlərini və hökmlərini hamıya təbliğ etdi, Quran ayələrinə və islami hədislərə əsaslanaraq, sözlərinin doğruluğunu sübuta yetirdi. Bir çox yüksək rütbəli müctəhidlər orada olsalar da və onun sözlərini eşitsələr də, heç birinin ona cavab verməyə, onun fikirlərini təkzib etməyə cürəti çatmadı. Üləmaların susması Seyyid Darabinin hamının diqqət mərkəzində dayanmasına səbəb oldu. Artıq şəhər əhalisinin yarısı onun ardınca getməyə hazırdır, çox çəkməz ki, yarısı da ona itaət göstərər.

Düşmənlərin hər yerdə danışdığı bu sözlər ildırım sürətilə bütün Yəzd şəhərinə və ətraf ərazilərə yayıldı. Bu xəbərlərin yayılması bir tərəfdən müəyyən adamların iman əhlinə qoşulması və mübarək Əmri qəbul etməsi ilə nəticələnirdisə, digər tərəfdən bir çoxlarında kin və ədavətin baş qaldırmasına səbəb olurdu. Ərdəkandan, Mənşaddan, digər yaxınuzaq məntəqələrdən adamlar dəstə-dəstə Yəzdə gəlir və yeni Əmrin müddəalarını eşitmək üçün cənab Vəhidin evinə üz tuturdular. Onlar deyirdilər: "Biz nə etməliyik? Buyurun, görək, biz mübarək Əmrə imanımızı və sədaqətimizi hansı yolla sübuta yetirməliyik?!". Cənab Vəhid səhərdən axşamadək insanların suallarına cavab verir, onlara mübarək Əmrə xidmət etməyin yollarını göstərirdi. Bu axın və həyəcan düz qırx gün davam etdi. Cənab Vəhidin evi iman əhlinin toplaşdığı məkana çevrplmişdi.

Nəvvab Rəzəvi bu hay-küyü və izdihamı əlində bəhanə edib şəhər hakiminin yanına şikayətə getdi və cənab Vəhid barədə ona pis sözlər söylədi. Şəhər hakimi təcrübəsiz bir gənc idi və dövlət işlərini nizamlamaqda səriştəsi yox idi. O, Nəvvab Rəzəvinin sözlərini dinlədikdən sonra dedi: "Mən indi silahlı bir dəstə göndərərəm, Vəhidin evini mühasirəyə alarlar". Silahlı əsgərlər yolla getdikləri zaman Nəvvab Rəzəvinin təhriki ilə bir çox avara və davakar şəxslər də onlara qoşulub cənab Vəhidin evinə doğru hərəkət etdilər. Həmən vaxt cənab Vəhid əshabələrlə söhbət edirdi və bəzi çətin məsələləri onlar üçün aydınlaşdırırdı. Əshabələr silahlı əsgərlərin, eləcə də şəhərin avara və alçaq adamlarının hücuma hazırlaşdıqlarını görüb cənab Vəhiddən nə etmək lazım gəldiyini soruşdular. Evin yuxarı mərtəbəsində pəncərənin yanında əyləşmiş cənab Vəhid əshabələrə dedi: "Qarşımdakı bu qılıncı Həzrət Qaim özü mənə verib. Allaha bəllidir ki, əgər O Həzrət mənə cihad əmri versəydi, mən təkbaşına gedib bu adamları pərən-pərən edərdim. Lakin O Həzrət mənə belə məqamlarda yalnız özümü müdafiə etmək icazəsi verib\ Cənab Vəhidin nökəri Həsən aqasının atını yəhərləyib qapının ağzında bağlamışdı. Cənab Vəhid həmən ata baxıb dedi: "Bu atı mənə mərhum Məhəmməd şah göndərmişdi ki, Şiraza gedib Seyyid Babın Əmri barədə araşdırma aparım və nəticəsini şəxsən onun özünə xəbər verim, çünki o, Tehran üləmaları içərisində yalnız mənə inanırdı. Mən də bunu qəbul edib Həzrət Babın Əmrini diqqətlə araşdırmaq qərarına gəldim. Özlüyümdə belə düşünürdüm ki, Şiraza gedib O Seyyidin dəlillərini alt-üst edəcəyəm və onun bu fikirlərdən əl çəkməsinə nail olacağam. Sonra Onu özümlə Tehrana gətirəcəyəm ki, qoy hamı Onu necə özümə tabe etdiyimi görsün. Mən özlüyümdə belə düşünürdüm. Amma Şiraza çatıb Həzrət Babla görüşdükdə və Onun sözlərini eşitdikdə, hər şey gözlədiyimin əksinə oldu. Birinci dəfə Mübarək Hüzura qovuşduqda, məni xəcalət bürüdü. İkinci dəfə O Həzrətin qarşısında özümü aciz və uşaq kimi gücsüz hiss etdim. Üçüncü dəfə gördüm ki, mən heç Onun ayağının tozuna da dəymərəm. O Həzrətlə bağlı əvvəlki düşüncələrimdən əsər-əlamət qalmadı. İndi o, mənim nəzərimdə Tanrının məzhəri və pak ilahi Ruhun təzahürü idi. O vaxtdan sonra öz canımı hədsiz şövqlə Ona fəda etmək qərarına gəldim. Halhazırda mən sonsuz sevinc içərisindəyəm, çünki səbirsizliklə gözlədiyim saatın yaxınlaşdığını görürəm". Cənab Vəhid hiss etdi ki, əshabələr çox narahatdırlar. Odur ki, onları arxayın və soyuqqanlı olmağa çağırıb dedi: "Narahat olmayın, qeybin əli ilə Allahı sevənlərə qarşı çıxmış düşmənlərin səfi pozulacaq".

Bu arada xəbər gətirdilər ki, Məhəmməd Abdullah oğlu adlı bir şəxs bəzi əshabələrlə birlikdə bir guşədə gizlənibmiş. Qəflətən onlar "ya Sahib əz-Zaman!" deyə qışqıraraq, gizləndikləri yerdən çıxmış, düşmənlərə həmlə etmiş və hamısını pərən-pərən salmışlar. Məhəmməd Abdullah oğlunun hücumu o qədər güclü olmuşdur ki, əsgərlər silahlarını yerə ataraq, hakimlə birlikdə qaçıb Narin qalasında gizlənmişlər. Həmən gecə Məhəmməd Abdullah oğlu cənab Vəhidin görüşünə gəldi və mübarək Əmrə imanını izhar etdi. Cənab Vəhid ona dedi: "Sənin hərəkətin düşmənləri pərən-pərən salıb mənim evimi təhlükədən qurtarsa da, bil ki, indiyə qədər bu camaatın Sahib əz-zamanın Əmrinə qarşı düşmənçiliyi dil düşmənçiliyindən o yana keçməyib. Amma tezliklə Nəvvab camaatı bizim əleyhimizə qaldıracaq və belə bir söz yayacaq ki, Vəhid Darabi sultanlıq iddiasına düşüb və bütün İranı ələ keçirmək istəyir. İndi sən yubanmadan şəhəri tərk etməlisən. Arxayın ol, müəyyən edilmiş vaxt çatmayınca, düşmənlər bizə heç nə edə bilməyəcəklər". Məhəmməd Abdullah oğlu cənab Vəhidin sözlərini dinləyib onun göstərişini yerinə yetirməmək qərarına gəldi. O, cənab Vəhidin hüzurundan çıxarkən, demişdi: "Əgər mən öz dostlarımı zalım və qaniçən düşmənin əlində qoyub getsəm, qorxağın biri olaram. Bu halda mənimlə aşura günündə Həzrət İmam Hüseyni Kərbəla meydanında tək qoyub getmiş şəxslər arasında nə fərq olar?! Allah mərhəmətlidir, məni bağışlayar və mənim günahımdan keçər". Bu sözləri dedikdən sonra o, Narin qalasına doğru yollandı və öz hücumu ilə qalanı müdafiə edən əsgərləri qalaya çəkilməyə məcbur etdi. Beləliklə, o, hakimi adamları ilə birlikdə mühasirədə saxladı və hakimin kənardan kömək almasına imkan vermədi.

Nəvvab Rəzəvi bu arada bekar oturmamışdı və camaatı ayağa qaldırmışdı. Onlar cənab Vəhidin evinə hücum etmək istəyirdilər. Cənab Vəhid Xallı Seyyid adı ilə məşhur olan Seyyid Əbdüləzim Xoyini yanına çağırdı. Bu şəxs bir neçə gün Şeyx Təbərsi qalasında əshabələrlə birlikdə olmuşdu. Çox gözəgəlimli və cazibəli siması vardı, buna görə də oralarda yaxşı tanınırdı. Cənab Vəhid ona dedi: "Atına min, şəhərin küçə və bazarlarında açıq şəkildə camaatı Sahib əz-zamanın mübarək Əmrinə dəvət et və onlara de ki, Vəhid sizə qarşı cihad etmək istəmir. Mənim adımdan camaata söylə ki, əgər mənim evimi mühasirə etsələr, mənim hörmətimi saxlamasalar, öz hücumlarına son qoymasalar, mən özümü müdafiə etməyə məcbur olacağam. Əgər onlar mənim nəsihətimə qulaq asmayıb Nəvvabın hiyləsinə aldansalar, mən öz tərəfdarlarımdan yeddi nəfərə əmr edəcəyəm ki, onların qarşısını alıb ümidlərini ümidsizliyə çevirsinlər, onlara böyük ziyan vurub geri qaytarsınlar və pərən-pərən salsınlar".

Xallı Seyyid qalxıb atına mindi, möminlərdən dörd nəfəri də seçib özü ilə götürdü və küçələri, bazarları dolaşaraq, əzəmət və təntənə ilə cənab Vəhidin sözlərini camaata çatdırmağa başladı. O, həmin sözlərə özünün təsirli bildiyi bəzi digər mətləbləri də əlavə edərək, qışqırıb deyirdi: "Ay camaat, əgər bizim ağamızı təhqir etsəniz, böyük əzaba düçar olacaqsınız. Mən sizə deyirəm: təkcə mənim özümün bir nərəm sizin qalalarınızın divarlarını dağıtmaq üçün kifayətdir, təkcə mənim qolumun gücü sizin qalalarınızın qapısını sındırmağa qadirdir!". Xallı Seyyid təsirli və uca səslə bu sözləri deyir, ildırım tək gurlayırdı. Camaat bu sözləri eşidib qorxdu. Hamı silahını yerə qoymağa, cənab Vəhidə əziyyət verməməyə hazır olduğunu bildirdi. Hamı söz verdi ki, cənab Vəhidin rütbə və məqamına hörmətlə yanaşacaq.

Nəvvab camaatın cənab Vəhidə əziyyət vermək istəmədiyini görüb onları Narin qalasına doğru getməyə, Məhəmməd Abdullah oğluna və onun dostlarına hücum çəkməyə təhrik etdi. Camaat həmən tərəfə yollandı və Məhəmməd Abdullah oğluna hücum etdi. Qaladan bunu müşahidə edən hakim öz əsgərlərinə əmr etdi ki, Məhəmməd Abdullah oğluna hücum etmiş camaata kömək göstərsinlər. Şəhər camaatının hücumunu dəf etməyə çalışan Məhəmməd Abdullah oğlu o biri tərəfdən qaladakı əsgərlərin atəşinə məruz qaldı.

Bu arada güllələrdən biri onun ayağına dəydi. Məhəmməd Abdullah oğlu yerə yıxıldı. Onun bir çox dostları da yaralandı. Qardaşı onu götürüb təhlükəsiz bir yerə çatdırdı, oradan da cənab Vəhidin evinə apardı. Düşmənlər onun dalınca gedib cənab Vəhidin evinə çatdılar. Onlar Məhəmməd Abdullah oğlunu alıb öldürmək istəyirdilər. Vəhidin evinin ətrafında güclü hay-küy qopmuşdu. Cənab Vəhid Molla Məhəmməd Rza Mənşadini yanına çağırdı. O, Mənşadın ən böyük üləmalarından biri idi, indi isə əmmaməsini çıxarıb Vəhidin evini qorumaqla məşğul olurdu. Cənab Vəhid ona dedi ki, möminlərdən altı nəfərini seçib özü ilə götürsün və camaatı dağıtsın. Sonra əlavə etdi: «Hamınız birlikdə yeddi dəfə uca səslə "Allahu əkbər!" söyləyin. Yeddincini deyən kimi yeddiniz də birdən düşmənə həmlə edin!".

Həzrət Bəhaullahın "Rza ərruh" adlandırdığı Molla Məhəmməd Rza və onun yoldaşları cismani qüvvə baxımından zəif idilər və hərb sənətindən başları çıxmırdı. Lakin onların güclü ruhları və iman odu ilə alışıb-yanan könülləri düşməni qorxuya saldı. Həmən gün, cümadiüs-sani ayının 27-də (mayın 10-da) qaniçən düşmənlərdən yeddi nəfəri qətlə yetirildi.

Molla Məhəmməd Rza danışırdı ki, biz düşməni pərən-pərən edib cənab Vəhidin evinə qayıdanda, Məhəmməd Abdullah oğlunun yolumuzun üstündə yaralı halda düşüb qaldığını gördük. Onu götürüb başçımızın yanına apardıq. O, cənab Vəhidin hüzurunda bir qədər yemək yedi. Sonra onu təhlükəsiz bir yerə apardıq. O, yarası sağalana qədər orada qaldı. Bundan sonra yenidən düşmənlə döyüşə girdi və onu qətlə yetirdilər.

Həmən gecə cənab Vəhid öz tərəfdarlarına dağılışmaq əmri verdi. Zövcəsinə də tapşırdı ki, övladlarını və özünə məxsus şeyləri götürüb atasının evinə yollansın, Həzrət Vəhidə məxsus olan əşyalara isə toxunmasın və onları evdə qoysun. Cənab Vəhvd zövcəsinə belə dedi: "Mən bu şahanə evi onun üçün tikmişəm ki, Tanrının yolunda xaraba qalsın. Mən bu qiymətli əşyaları onun üçün almışam ki, Məhbubun yolunda qurban olsun. Qoy bütün dostlar və düşmənlər bilsinlər ki, bu evin sahibi yüksək düşüncəyə malikdir, var-dövlətə, uca saraylara, qiymətli əşyalara və bahalı xalçalara əhəmiyyət vermir. Mən dünya sərvətini bir yığın sürsümüyə bərabər tuturam ki, ona da yalnız itlər meyil göstərə bilərlər. Bəlkə düşmənlər mənim bu fədakarlığımı görüb ayıldılar, gözlərini açıb belə bir ruha malik şəxsin hərəkətindən nümunə götürdülər". Gecə yarısı cənab Vəhid Həzrət Babın əsərlərini və eləcə də öz yazılarını toplayıb nökəri Həsənə dedi: "Şəhərdən çıxıb iki yol ayrıçına qədər gedərsən. Yollardan biri Mehrizə doğru gedir. Orada dayanıb mənim gəlişimi gözləyərsən. Məbada, dediyimin əksinə hərəkət edəsən, çünki əgər belə etsən, bir daha mənimlə görüşə bilməyəcəksən".

Həsən atına minib yola düşdü. Yolda o, qalanın qapısında dayanmış əsgərlərin səsini eşitdi. Qorxdu ki, əsgərlər onu tutub cənab Vəhidin qiymətli əmanətlərini ələ keçirə bilərlər. Buna görə də daha təhlükəsiz bildiyi başqa yolla getmək qərarına gəldi. Beləliklə, o, cənab Vəhidin dediyi yolla getmədi və ayrı bir yola üz tutdu. Qalanın yaxınlığına çatanda gözətçilər onu tanıyıb atını vurdular, özünü də əsir götürdülər.

Cənab Vəhid Yəzddən çıxmağa hazırlaşdı. İki oğlunu Seyyid İsmayılı və Seyyid Əli Məhəmmədi zövcəsinin yanında qoydu, iki digər oğlunu - Seyyid Əhmədi və Seyyid Mehdini özü ilə götürüb yola düşdü. Yəzdli əshabələrdən iki nəfər cənab Vəhiddən xahiş etdilər ki, onlar da onunla getsinlər. Onlardan birinin adı Qulamrza idi ki, şücaətdə və mətanətdə tayıbərabəri yox idi. O biri isə kiçik Qulamrza adı ilə tanınırdı və mahir atıçı sayılırdı. Cənab Vəhid bu iki nəfərin də onunla getməsinə icazə verdi. O, nökərinə dediyi yolla hərəkət etməyə başladı. Şərtləşdikləri yerə çatıb Həsəni orada görmədikdə, başa düşdü ki, Həsən başqa yolla gedib və düşmənlərin əlinə keçib. Xeyli təəssüflənərək dedi: "Məhəmməd Abdullah oğlu da mənim sözümə qulaq asmadı, ona görə də bəlaya düçar oldu". Ertəsi gün səhər cənab Vəhid eşitdi ki, düşmənlər Həsəni topun ağzına bağlayıb atıblar. Eyni zamanda məlumat aldı ki, düşmənlər Mirzə Həsən adlı son dərəcə mömin bir şəxsi də tutub topa qoyaraq atmışlar.

Düşmənlər cənab Vəhidin Yəzddən çıxıb getdiyini gördükdə, cəsarətləndilər və özbaşınalığa yol verdilər. Onlar cənab Vəhidin evinə hücum çəkib əllərinə keçəni qarət etdilər, evi isə dağıtdılar. Bu vaxt cənab Vəhid Neyrizə doğru yol gedirdi. O, piyada getməyə adət etməsə də, həmən gecə yeddi fərsəx məsafəni piyada qət etdi. Onun yanında olan iki nəfər arabir cənab Vəhidin övladlarını çiyinlərinə alıb aparırdılar. Ertəsi gün onlar o həndəvərdə olan bir dağda gizləndilər. Cənab Vəhidin qardaşı yaxınlıqda yaşayırdı və onu hədsiz dərəcədə sevirdi. O, cənab Vəhidin yaxınlıqda olduğundan xəbər tutub gizlincə yemək və digər lazımi şeylər göndərdi. Həmən gün cənab Vəhidin ardınca gələn bir neçə hökumət süvarisi onun qardaşının yaşadığı kəndə daxil olub evdə axtarış apardılar. Onlar elə düşünürdülər ki, cənab Vəhid qardaşının evində gizlənib, həm də özü ilə çoxlu mal-dövlət gətirib. Lakin onlar cənab Vəhidi tapmayıb Yəzdə qayıtdılar.

Cənab Vəhid dağların arası ilə gedib Fars vilayətindəki Bəvanat bölgəsinə yetişdi. Bu bölgənin əhalisinin əksəriyyəti cənab Vəhidə tərəfdar çıxıb mübarək Əmrə iman gətirdi. İman gətirənlər arasında Bəvanatın şeyxülislamı Hacı Seyyid İsmayıl da vardı. Orada yaşayan bir çox adamlar cənab Vəhidə qoşulub Fəsaya getdilər. Lakin Fəsa əhalisi mübarək Əmri qəbul etmədi. Cənab Vəhid yol boyu hansı kəndə, hansı şəhərə çatırdısa, atından düşüb məscidə gedir və o yerin camaatını mübarək Əmrə dəvət edirdi. Yol yorğunluğu və səfər əziyyətləri onun Əmri təbliğ etməsinə mane olmurdu. O, minbərə qalxan kimi bütün yorğunluğunu unudur, qorxub-çəkinmədən Əmri təbliğ etməyə başlayırdı. Hansı məntəqədə onun sözləri təsir göstərir və bir neçə adam Əmrə iman gətirirdisə, o, bir gecə həmən yerdə qalır, ertəsi gün isə möminlərdən ayrılıb yoluna davam edirdi. Harada Əmrə iman gətirən olmurdusa, cənab Vəhid orada qalmır, heç kəslə ünsiyyətə girmir və deyirdi: "Mən hara çatıramsa, mübarək Əmri təbliğ edirəm. Əgər bir yerdə heç kəs imanın ətrini duymursa, mən orada qalıb o yerin suyunu içə, çörəyini yeyə bilmərəm".

Cənab Vəhid Fəsa yaxınlığındakı Runiz kəndinə çatanda, bir neçə gün orada qaldı ki, mübarək Əmri təbliğ edib ilahi nidanı camaata yetirsin. Neyriz camaatı cənab Vəhidin gəlişindən xəbər tutan kimi, Çinarsuxtə məhəlləsindən bir dəstə adam onun görüşünə yollandı. Digər məhəllələrdən də bəzi adamlar cənab Vəhidlə görüşməyə getdilər. Camaatın əksəriyyəti gecə yola düşürdü ki, Neyriz hakimi xəbər tutub onlara mane ola bilməsin Neyrizin Çinarsuxtə məhəlləsindən yüz nəfərdən artıq adam cənab Vəhidin görüşünə getmişdi. Bu adamların başçısı Hacı Şeyx Əbdüləli idi ki, tanınmış şəxslərdən sayılırdı və cənab Vəhidə qohumluğu çatırdı. Bir sıra Neyriz əyanları da cənab Vəhidi qarşılamağa getmişdilər. Çinarsuxtə məhəlləsindən gedənlər arasında səksən yaşlı Molla ƏbdülHüseyn də vardı ki, bu şəxs elmi və möminliyi ilə şöhrət tapmışdı. Cənab Vəhidi qarşılamağa gedənlər arasında Çinarsuxtə məhəlləsinin pişnamazı Molla Bağır, həmin məhəllədəki bazarın kəndxudası Mirzə Hüseyn Qütb və onun bütün qohumları, hakimin qohumu Mirzə Əbülqasim, Həzrət Bəhaullahın "Əyyub" ləqəbi verdiyi Hacı Məhəmməd Tağı, Neyrizin Seyyidlər məhəlləsindən olan və Hacı Məhəmməd Tağıya qohumluqları çatan Mirzə Nura və Mirzə Əlirza da vardı.

Xülasə, bütün bu adamlar, bəziləri gecə, bəziləri gündüz Neyrizdən çıxıb Runiz kəndinə cənab Vəhidi qarşılamağa getdilər və bununla da öz iman və sədaqətlərini nümayiş etdirdilər. Neyriz möminləri o vaxta qədər Həzrət Babın təliminin müddəa və hökmlərindən xəbərsiz idilər. Onları yeni Əmrin müddəa və hökmləri ilə tanış etmək vəzifəsi cənab Vəhidin öhdəsinə düşürdü. Neyriz hakimi Zeynalabdin xan bir dəstə adamın Vəhidi qarşılamağa getdiyindən xəbər tutub bir nəfəri onların yanına göndərdi. Həmin adama tapşırdı ki, onlara desin: kim Vəhidə itaət göstərsə, hakim onu qətlə yetirəcək, ailə üzvlərini həbs etdirəcək və əmlakını müsadirə edəcək. Həmin şəxs hakimin sözlərini cənab Vəhidin hüzurunda olan Neyriz sakinlərinə çatdırdı, lakin onlar bu sözlərə əhəmiyyət vermədilər, əksinə, bu sözləri eşitdikdən sonra onların cənab Vəhidə məhəbbət və sədaqətləri daha da artdı.

Hakim camaatın onun sözlərinə etinasız yanaşdığını və cənab Vəhidin ətrafından dağılışmadığını görüb qorxuya düşdü və fikirləşdi ki, nə etsin. O, camaatın hücumuna məruz qalmasından ehtiyatlanaraq, öz iqamətgahını səkkiz fərsəxlikdə yerləşən Qətrə kəndinə köçürdü. Hakim bu kəndi ona görə seçdi ki, əvvələn, həmin kənddə doqulmuşdu, ikincisi, kəndin yaxınlığında möhkəm bir qala vardı və təhlükə yaranardısa, o qalaya sığınmaq olardı. O, bilirdi ki, Neyriz camaatı güllə atmaqda mahirdir və müdafiə zamanı onlara arxalana bilər.

Cənab Vəhid Runiz kəndindən çıxıb İstəhbanatın kənarında yerləşən Pir Murad məqbərəsinə yollandı. İstəhbanatın üləmaları camaata xəbərdarlıq etdilər ki, cənab Vəhidin ora gəlməsinə imkan verməsinlər. Bununla belə, İstəhbanat sakinlərindən iyirmi nəfər cənab Vəhidin yanına gedib onunla birlikdə Neyrizə doğru hərəkət etdilər. Rəcəb ayının 15-də (mayın 27-də) cənab Vəhid yoldaşları ilə birlikdə Neyrizə daxil oldu. O, dərhal Çinarsuxtə məhəlləsindəki məscidə gedib mübarək Əmri camaata təbliğ etməyə başladı. Yəni o, öz evinə gedib səfər tozunu üstündən təmizləmədən minbərə qalxdı və bəlaqətli nitqi ilə hamını valeh etdi. Minbərin aşağısında təkcə Çinarsuxtə məhəlləsindən təqribən min nəfər toplaşmışdı, daha beş yüz nəfər də Neyrizin digər məhəllələrindən gəlmişdi. Onların hamısı bir səslə ucadan dedilər: "Eşidirik və itaət göstəririk!". Onlar dəstə-dəstə hədsiz sevinclə cənab Vəhidə yaxınlaşır, öz məhəbbət və sədaqətlərini izhar edirdilər. Cənab Vəhidin sözləri onlara çox güclü təsir göstərmişdi. Neyriz əhalisi o vaxta qədər belə bir şeyin olduğunu xatırlamırdı. Camaatın hay-küyü kəsildikdən və hamı sakitləşdikdən sonra cənab Vəhid dedi: "Mən ilahi Əmri təbliğ etmək üçün bu şəhərə gəlmişəm. Allaha şükür edirəm ki, Onun köməyi ilə ilahi nidanı sizə çatdırmağa müvəffəq oldum. Daha mənim bu şəhərdə qalmağıma lüzum yoxdur. Qorxuram ki, bu şəhərin hakimi mənə görə sizinlə pis rəftar etsin, Şirazdan kömək çağırıb evlərinizi dağıtsın, sizə əzab-əziyyət versin". Camaat bir ağızdan dedi: "Biz razı deyilik ki, siz belə tezliklə şəhəri tərk edəsiniz. Biz bir müddət sizin xidmətinizdə olmaq istəyirik. Biz hər cür müsibətə dözməyə hazırıq. Biz Allaha təvəkkül edirik. Allah rəhmlidir, bəla üz verən zaman bizə mərhəmət göstərər". Bundan sonra kişiliqadınlı hamı birlikdə cənab Vəhidi evinə apardılar. Adamları qeyri-adi bir sevinc bürümüşdü. Onlar cənab Vəhidi dövrəyə alıb sevinc nidaları ilə onu evinə qədər müşayiət etdilər. Cənab Vəhid də qorxub-çəkinmədən hər gün məscidə gəlir, mübarək Əmrin müddəalarını camaata şərh edirdi. Adamların sayı günbəgün artırdı.

Zeynalabdin xan bunları gördükcə, ədavəti daha da qızışırdı. O, hər gün bir hiylə işlədib bir tədbir tökürdü ki, qoşun toplayıb cənab Vəhidi aradan götürsün. Nəhayət, o, döyüş təcrübəsi olan piyada və süvarilərdən ibarət min nəfər yığa bildi, xeyli sursat və ərzaq tədarükü gördü. O, qəflətən hücuma keçib cənab Vəhidi tutmaq istəyirdi.

Cənab Vəhid İstəhbanatda ona qoşulmuş iyirmi nəfərə göstəriş verdi ki, Çinarsuxtə məhəlləsinin yaxınlığında yerləşən Xacə qalasına getsinlər. Şeyx Möhsünün oğlu Şeyx Hadini də həmən iyirmi nəfərə başçı təyin etdi. Eyni zamanda Çinarsuxtədə yaşayan tərəfdarlarına əmr etdi ki, qalanın qapılarını, bürclərini və divarlarını qorumaqla məşğul olsunlar.

Neyriz hakimi Bazar məhəlləsinə köçdü və öz əsgərləri ilə birlikdə orada yerləşən qalada mövqe tutdu. Bu qalanın bürcləri və divarları Neyriz şəhərini nəzarətdə saxlamağa imkan verirdi. Hakim bazarın kəndxudası və cənab Vəhidin tərəfdarlarından olan Seyyid Əbu Talibi məcbur etdi ki, öz evini boşaltsın. Sonra həmin evi möhkəmləndirib Məhəmmədəli xznın başçılığı ilə əsgərlərindən bir dəstəsini o evin damında yerləşdirdi və onlara göstəriş verdi ki, Vəhidin tərəfdarlarına güllə atsınlar. Gülləyə tuş gələn ilk adam Molla ƏbdülHüseyn adlı bir qoca oldu. Vaxtilə o, piyada cənab Vəhidi qarşılamağa getmişdi. Bu şəxs öz evinin damında namaz qıldığı zaman qəflətən sağ ayağına güllə dəydi. Cənab Vəhid bu hadisədən bərk mütəəssir oldu və Molla ƏbdülHüseynə məktub göndərib öz təəssüf və kədərini bildirdi, eyni zamanda ona müjdə verdi ki, o, Tanrı yolunda ilk şəhid sayılır. Bu qəfil hücum və gözlənilməz bəla Əmrə iman gətirdiyini izhar etmiş bəzi şəxslərin büdrəməsinə səbəb oldu. Onlar möminlərdən ayrılıb gecə ikən qaladan çıxdılar və düşmənlərə qoşuldular. Cənab Vəhid onların vəfasızlığından xəbər tutub səhər tezdən atına mindi və bir çox əshabələrlə birlikdə Xacə qalasına gedərək, orada yerbəyer oldu.

Zeynalabdin xan öz böyük qardaşı Əliəsğər xanı min nəfər silahlı və döyüşkən əsgərlə yetmiş iki nəfərin sığındığı Xaçə qalasını mühasirəyə almağa göndərdi. Günəş doğarkən, əshabələrdən bir neçəsi cənab Vəhidin əmri ilə qaladan çıxdı və düşmən qoşununu pərən-pərən saldı. Bu vaqiədə əshabələrdən üç nəfəri şəhid oldu. Onlardan biri şücaəti və cəsarəti ilə şöhrət tapmış Tacəddin idi ki, yun papaq ticarəti ilə məşğul olurdu. İkincisi, İskəndərin oğlu Zeynal idi ki, sənəti əkinçilik idi. Üçüncüsü, əyanlar zümrəsindən olan Mirzə Əbülqasim idi.

Hökumət qüvvələrinin məğlub olması xəbəri Fars hakimi Nüsrətüddövlə Firuz Mirzəyə çatdıqda, o, xeyli pərişan olub qorxuya düşdü. Zeynalabdin xana kəskin bir fərman göndərdi ki, qalaya sığınmış adamları dağıtsın və bu fitnənin kökünü kəssin. Zeynalabdin xan şahzadənin adamlarından birini cənab Vəhidin yanına göndərib bildirdi ki, xahiş edirəm Neyrizdən çıxıb gedin, bəlkə bu alovu söndürmək mümkün oldu.Cənab Vəhid həmən şəxsə belə cavab verdi: «Hakimə de ki, mənim yoldaşlarım iki oğlumdan və iki başqa adamdan ibarətdir. Əgər mənim bu şəhərdə qalmağım həyəcan və qarışıqlıq törədirsə, mən bu şəhərdən getməyə hazıram. Daha nə üçün bizim suyumuzu kəsmisiniz, bizi mühasirəyə almısınız və bizə həmlə edirsiniz? Məgər peyğəmbər övladını belə qarşılayarlar?! Hakimə de ki, əgər bizə su və çörək gətirilməsinə imkan verməsə, mən onun saymazyana yanaşdığı bu adamlardan yeddisini göndərəcəyəm və onlar onun qoşununu darmadağın edib məğlubiyyətə uğradacaqlar". Zeynalabdin xan cənab Vəhidin sözlərinə əhəmiyyət vermədi. Buna görə də o, möminlərdən bir neçəsinə əmr etdi ki, qaladan çıxıb düşmən qoşununa hücum etsinlər. Bir neçə gənc cənab Vəhidin əmrini yerinə yetirmək üçün qaladan çıxdı. Onlar hərb sənətində səriştəsiz olsalar da, öz imanlarının gücü və cəsarətləri sayəsində hakimin qoşununa üstün gəldilər. Əliəsğər xan döyüşdə öldürüldü, onun iki oğlu isə əsir düşdü. Zeynalabdin xan rüsvayçı bir halda məğlub olmuş əsgərlərinin qalan hissəsi ilə Qətrəyə getdi və hadisə barədə şahzadə Firuz Mirzəyə məlumat verib ondan kömək istədi. Xüsusilə xahiş etdi ki, ağır toplar, mümkün qədər çox süvari və piyadalar göndərsin.

Cənab Vəhid düşmənlərin qaladakı əshabələri məhv etmək niyyətində olduqlarını görüb qalanı müdafiə etmək üçün lazımi tədbirləri həyata keçirməyə başladı. O cümlədən, göstəriş verdi ki, qalada su quyusu qazsınlar, düşməndən qənimət götürülmüş çadırları qursunlar. Həmən gün möminlərdən hər birinin vəzifəsi müəyyən edildk. Kərbəlayi Mirzə Məhəmməd qalanın qapıçısı təyin olundu. Şeyx Yusifə malları qorumaq tapşırığı verildi. Şəmsəddinin oğlu Kərbəlayi Məhəmmədə qalanın ətrafındakı bağlara nəzarət etmək vəzifəsi tapşırıldı. Qalanın yaxınlığındakı Asiyabçinar bürcünün mühafizəsi Əli Sərdarın dayısı Mirzə Ahmədə həvalə edildi. Şeyx Givəkeş cəllad vəzifəsinə təyin olundu. Zeynalabdin xanın əmisi oğlu Mirzə Məhəmməd Cəfərə katiblik və hadisələri qələmə almaq, Mirzə Fəzlullaha isə məktubları oxumaq vəzifəsi tapşırıldı. Baqqal Məşədi Tağı zindan rəisi, Hacı Məhəmməd Tağı - hesabdar, Qulamrza Yəzdi isə qoşunun başçısı təyin edildi. Yetmiş iki nəfər əshabədən və İstəhbanatdan olan iyirmi nəfərdən əlavə, cənab Vəhid öz qo humu Şeyx Əbdüləlinin və məşhur üləmalardan biri olan Seyyid Cəfər Yəzdinin xahişinə əsasən, Bazar məhəlləsinin sakinlərindən bir dəstəsini onların bir çox qohumları ilə birlikdə qalaya daxil etdi.

Zeynalabdin xan yenidən şahzadədən kömək istədi və təkidlə xahiş etdi ki, köməyi mümkün qədər tez göndərsin. Bunun üçün o, peşkəş olaraq, beş min tümən məbləğində pulu öz məktubuna əlavə edib şahzadə Firuz Mirzəyə göndərdi. Pulu etibarlı adamlarından olan Molla Bağıra verdi və tapşırdı ki, pulu və məktubu öz əli ilə şahzadəyə təqdim etsin. Öz atını da Molla Bağıra verdi ki, minib getsin. Molla Bağır kəsə yolla getməyə başladı. Bir gün getdikdən sonra həzəştək deyilən bir yerə çatdı. Orada bir qala vardı, qalanın ətrafında füyuc və qürbəti tayfaları (qaraçılar) çadır qurub məskən salmışdılar. Molla Bağır çadırlardan birinin qarşısında atdan düşüb bir şəxs ilə söhbət etməyə başladı. Bu zaman Bəvanat şeyxülislamı Hacı Seyyid İsmayıl həmən yerə çatdı. O, cənab Vəhiddən icazə almışdı ki, mühüm bir iş üçün öz kəndlərinə getsin və tez də Neyrizə qayıtsın. Yemək yedikdən sonra şeyxülislam gördü ki, çadırlardan birinin qarşısında bəzədilmiş bir at bağlanıb. Soruşub öyrəndi ki, bu at Zeynalabdin xanın adamlarından birinə məxsusdur və o, Neyrizdən gəlib Şiraza gedir. Şeyxülislam Hacı Seyyid İsmayıl çox cəsarətli və ürəkli bir adam idi. O, irəli gedib ata mindi və qılıncını sıyıraraq, Molla Bağırla söhbət edən çadır sahibinə dedi: «Həzrət Sahib əz-zamandan qaçmış bu alçaq və rəzil şəxsi tut, əlqolunu bağlayıb mənə ver!". Çadır sahibi və ətrafdakı adamlar Hacı Molla İsmayıldan yaman qorxmuşdular. Onlar dərhal Molla Bağırı tutub əllərini kəndirlə bağladılar və kəndirin ucunu şeyxülislama verdilər. Şeyxülislam kəndirin ucundan tutub Neyrizə doğru hərəkət etdi, əsiri də onun atının dalınca piyada getməyə başladı. Beləcə yol gedib Rustaq kəndinə çatdılar. Şeyxülislam əsiri kəndxuda Hacı Əkbərə təhvil verdi və tapşırdı ki, onu dərhal Vəhidin yanına çatdırsın.

Molla Bağır cənab Vəhidin hüzuruna gətirilən kimi onu sorğu-suala tutdular və soruşdular ki, nə üçün Şiraza gedirdin. Molla Bağır hər şeyi təfsilatı ilə açıb danışdı. Cənab Vəhid onu buraxmaq istəyirdi, lakin Molla Bağır bəd əməlli bir şəxs oluduğu üçün əshabələr onu qətlə yetirdilər.

Zeynalabdin xan dalbadal Şirazdan kömək istəyirdi. Sonuncu dəfə o, öz xahişini daha təkidli bir şəkildə bildirdi. Bununla kifayətlənməyib etibarlı adamlarından bir neçəsini qiymətli hədiyyələrlə şahzadənin yanına göndərdi ki, kömək alınmasına nail olsunlar. Digər tərəfdən o, Şirazın bir çox tanınmış üləmalarına məktub yazıb bildirdi ki, Vəhid bu tərəflərdə fitnə-fəsad və qarışıqlıq törədir, sizdən xahiş edirəm, gedin şahzadəyə deyin, qoy mənə kömək göstərsin.

Nəhayət, şahzadə Abdullah xan Şücaülmülgün başçılığı altında həmədan və Silaxor alaylarını toplar və digər ləvazimatla birlikdə Neyrizə Zeyndlabdin xanın köməyinə göndərdi və göstəriş verdi ki, İstəhbənat, İzəc, Pəncməaden, Qətrə, Boşnə, Dehçah, Moşkan və Rustaq kimi qonşu məntəqələrdən əsgər toplasınlar. Bundan əlavə, şahzadə visbəkəkriyə qəbiləsinə də əmr etdi ki, Zeynalabdin xana kömək göstərsinlər.

Xülasə, cənab Vəhidin və əshabələrin olduğu qala qəflətən çoxsaylı və güclü bir qoşun tərəfindən mühasirəyə alındı. Düşmənlər qalanın ətrafında xəndəklər qazıb səngərlər qurdular və lazımi işləri gördükdən sonra qaladakıları güllə atəşinə tutdular. Güllələrdən biri qalanın qapısını mühafizə edən şəxsin atına dəydi. Bir mərmi isə qalanın üstündəki qülləni dağıtdı. Bundan sonra əshabələrdən biri düşmən topxanasının zabitini güllə ilə vurub öldürdü. Nəticədə tüfənglərin səsi kəsildi və düşmənlər geri qayıdıb xəndəklərdə gizləndilər. O gecə nə əshabələr, nə də düşmənlər öz sığınacaqlarından çıxmadılar.

İkinçi gecə cənab Vəhid Qulamrza Yəzdini yanına çağırıb göstəriş verdi ki, on dörd nəfərlə birlikdə qaladan çıxsın və düşməni pərən-pərən salsın. Bu on dörd nəfərin əksəriyyəti qoca və yaşlı adamlardan ibarət idi və onlar ağıllarına gətirmirdilər ki, bu ağır döyüşün öhdəsindən gələ biləcəklər. Onlardan biri doxsan yaşlı çəkməçi idi. Bu qoca kişidə çox gənclərdə olmayan şücaət və qüvvət vardı. Qalanları ona nisbətən cavan idilər, lakin heç birinin döyüş təcrübəsi yox idi. Buna baxmayaraq, imanlarının gücü sayəsində ən çətin iş də onlara asan gəlirdi, onların nəzərində yaşın əhəmiyyəti yox idi. Onlar hər şeyə dözüb mübarək Əmri ucaltmağa çalışırdılar. Göstərişə əsasən, həmin şəxslər qaladan çıxan kimi bir ağızdan "Allahu əkbər!" deyə qışqıraraq, düşmən ordusunun mərkəzinə həmlə etməli idilər. Onlar tüfənglərini götürüb atlarına mindilər və qaladan çıxaraq, düşmən qoşununun mərkəzinə hücum çəkdilər. Yağış kimi yaqan tüfəng güllələri və top mərmiləri onları əsla qorxutmurdu. Döyüş səkkiz saat davam etdi. İlahi Əmrin fədakar tərəfdarlarının bu şücaəti düşmən qoşununun sərkərdələrini mat qoymuşdu. Belə uzun müddətdə düşmənin qarşısında mətanətlə duruş gətirmiş azsaylı dəstəyə Neyrizdən davamlı olaraq kömək gəlirdi. Hər dəfə döyüş qızışanda hər tərəfdə damların üstünə çıxmış Neyriz qadınları uca səslə əshabələri şücaətə və hərəkətə həvəsləndirirdilər, onların fədakarlığını görüb sevincdən qışqırırdılar. Döyüş zamanı qadınların sədası, güllələrin səsi və əshabələriin "Allahu əkbər!" nərəsi bir-birinə qarışır, düşmənə müqavimətin daha da güclənməsinə səbəb olurdu.

Nəhayət, düşmən qoşunu məğlub oldu. Əshabələr qalibiyyətlə qalaya qayıtdılar, yaralıları da özləri ilə apardılar. Bu döyüşdə təqribən altmış nəfər həlak oldu. Onlardan bəzilərinin adları belədir:

**1. Qulamrza Yəzdi** (bu, əshabələrin qoşununa başçılıq edən Qulamrza deyil, başqasıdır). **2. Qulamrza Yəzdinin qardaşı. 3. Əli**(Xeyrullahın oğlu). **4. Qənnad Xacə Hüseyn**(Xacə Qəninin oğlu). **5. Molla Mehdinin oğlu Əsgər. 6. Kərbəlayi Əbdülkərim. 7. Hüseyn**(Məşədi Məhəmmədin oğlu). **8. Zeynalabdin** (boyaqçı Məşədi Bağırın oğlu).**9. Zərgər Molla Çəfər. 10. Abdullah**(Molla Musanın oğlu).**11. Məhəmməd** (dəmirçi Məşədi Rəcəbin oğlu). **12. Kərbəlayi Həsən** (başmaqçı Kərbəlayi Şəmsəddinin oğlu). **13. Əkinçi Kərbəlayi Mirzə Məhəmməd. 14. Çəkməçi Kərbəlayi Bağır. 15. Mirzə Əhməd** (kaşı ustası Hüseynin oğlu). **16. Molla Abdullahın oğlu Molla Həsən. 17. Məşədi Hacı Məhəmməd. 18. Əbu Talib** (noxudsatan Mir Əhmədin oğlu). **19. Əkbər** (Məhəmməd Aşurun oğlu). **20. Tağı Yəzdi. 21. Molla Əli** (Molla Cəfərin oğlu). **22. Kərbəlayi Mirzə Hüseyn. 23. Hüseyn xan** (Şərifin oğlu). **24. Kərbəlayi Qurban. 25. Xaçə Kazım**(Xaçə Əlinin oğlu). **26. Ağa**(Hacı Əlinin oğlu). **27. Mirzə Nura** (Mirzə Müinanın oğlu).

Zeynalabdin xan və onun tərəfdarları bu dəfə də məğlub olduqda, yəqin etdilər ki, döyüş yolu ilə cənab Vəhidin dostlarına üstün gəlmək mümkün deyil. Buna görə də onlar başqa bir yol seçmək məcburiyyətində qaldılar. Vaxtilə şahzadə Mehdiqulu Mirzə Şeyx Təbərsi qalasındakı əshabələrə qalib gələ bilmədikdə, məkr və hiyləyə əl atmışdı. Zeynalabdin xanla tərəfdarları da həmin vasitədən faydalanmaq, zəif və aciz adamların silahından istifadə etmək qərarına gəldilər ki, bəlkə bu yolla rəqibi məğlub edə bildilər. Zeynalabdin xan bütün o bölgənin hakimi idi, Şirazdan da ona kömək gəlmişdi, bununla belə o, gücsüz və hərb sənətindən bixəbər sandığı bir dəstə adamın qarşısında aciz qalmışdı. O, bu qənaətə gəlmişdi ki, düşündüyünün əksinə olaraq, qaladakı əshabələr döyüşkən, təlim görmüş və şücaətli şəxslər imiş və hərb yolu ilə onları məğlubiyyətə uqratmaq mümkünsüz bir işdir. Hətta Zeynalabdin xanın yaxın adamları da bunu təsdiq edirdilər. Odur ki, onlar pak xislətli və saf ürəkli əshabələri aldatmaqdan özgə bir çarə görmürdülər. Məqsədləri bu idi ki, yalandan sülh və barışıq təklif etsinlər, sonra isə qəflətən əshabələrin üstünə yeriyib onları məhv etsinlər. Bunun üçün onlar bir neçə günlük hücumdan əl çəkib döyüşü dayandırdılar və qaladakı əshabələrə geniş bir məktub yazdılar. Məktubun məzmunu belə idi: "Biz indiyə qədər bilmirdik ki, siz iman sahibisiniz, sizin dininiz və məzhəbinizin mahiyyətindən xəbərsiz idik. Biz elə təsəvvür edirdik ki, siz müqəddəs islam dininin əleyhinə çıxırsınız, islam qaydaqanunlarına hörmət bəsləmirsiniz. Buna görə də sizinlə düşmənçiliyə başlayıb sizin din və məzhəbinizi məhv etmək istəyirdik. Lakin son vaxtlar biz başa düşmüşük ki, sizin siyasi məqsədiniz yoxdur, heç biriniz dövlətin qanunlarını pozmaq fikrində deyilsiniz. Digər tərəfdən də bilmişik ki, sizin dininiz və məzhəbiniz islam ehkamları ilə o qədər də ziddiyyət təşkil etmir, siz yalnız bunu deyirsiniz ki, bir Şəxs zühur edib, Ona Tanrı tərəfindən vəhy verilir, Onun dedikləri büsbütün doğru və düzgündür, bütün müsəlmanlar Onun haqlı olduğunu təsdiq etməli və Ona kömək göstərməlidir. Lakin biz indiki halda sizin bu iddianızın doğruluğunu təsdiq edə bilmərik. Bunun üçün sizlərdən bir neçə nəfər qaladan çıxıb bizim düşərgəyə gəlməli və bizimlə görüşməlidir. Biz bir neçə gün ərzində sizin dediklərinizi araşdırdıqdan sonra sizin iddianızın düzgünlüyünü etiraf edə bilərik. Biz araşdırmadan sonra sizin məzhəbinizi qəbul etməyə hazırıq, çünki biz haqqın düşməni deyilik, haqqın və həqiqətin əleyhinə çıxmırıq. Biz hamılıqla təsdiq edirik ki, sizin sevimli rəhbəriniz islamın ən böyük alimlərindən və ən qüdrətli üləmalarından biridir. Biz də onu doğru yol göstərən rəhbər sayırıq. Bizim sözlərimizin səmimi olduğuna inanmağınız üçün biz bu Qurani-kərimi hamılıqla möhürləyib sizə göndəririk. Siz öz iddianızda səmimi olsanız da, olmasanız da, qoy Qurani-kərim bizim aramızda hakimlik etsin. Əgər biz sizi aldatmaq istəyiriksə, qoy Allahın və Onun Peyğəmbərinin qəzəbinə tuş gələk. Əgər siz bizim dəvətimizi qəbul etsəniz, bütün qoşun ölüm təhlükəsindən qurtular. And içirik ki, əgər araşdırmadan sonra biz sizin iddianızın doğru olduğunu yəqin edəriksə, tam cəsarət və sədaqətlə sizə qoşulacağıq. O zaman kim sizin dostunuzdursa, bizim də dostumuz olacaq, kim sizin düşməninizdirsə, bizim də düşmənimizə çevriləcək. And içirik ki, elə olan təqdirdə sizin başçınız nə deyəcəksə, biz ona itaət göstərəcəyik. Yox, əgər siz öz iddianızın düzgünlüyünü sübut edə bilməsəniz, biz əsla sizə əziyyət verməyəcəyik və siz sağ-salamat öz qalanıza qayıda biləcəksiniz. O vaxt biz yenidən döyüşə başlaya bilərik. Hələliksə, gəlin, qan tökməkdən əl çəkin və əvvəlcə sübut və dəlillərin köməyilə öz iddianızın doğruluğunu bizə göstərin".

Məktub və Quran əshabələrə göndərildi. Cənab Vəhid Quranı ehtiramla alıb öpdü və dedi: "Bizim üçün müəyyən olunmuş vaxt artıq yetişib. Biz onların dəvətini qəbul edirik, qoy onlar öz hiylə və yalanlarına görə utansınlar, tutduqları yolun alçaq bir yol olduğunu anlasınlar". Sonra üzünü əshabələrə tutub əlavə etdi: "Mən əminəm ki, onlar yalan deyirlər, bizi aldatmaq istəyirlər, lakin onların dəvətini qəbul etməyi lazım bilirəm. Mən bu fürsətdən istifadə edib bir daha ilahi Əmrin mahiyyətini onlara çatdıracağam". Sonra o, əshabələrə tapşırdı ki, öz vəzifələrini yerinə yetirsinlər, düşmənin sözünə əsla inanmasınlar, eyni zamanda, təkrar göstəriş olmadan döyüşə başlamasınlar. Bunu deyib əshabələrlə vidalaşdı və beş nəfərlə birlikdə düşmən ordusunun düşərgəsinə doğru yollandı. Cənab Vəhidlə gedənlər arasında zərkər Molla Əli və xəyanətkar Hacı Seyyid Abid də vardı. Zeynalabdin xan, Şücaülmülk və bütün əmirlər cənab Vəhidi ehtiramla qarşılayıb xüsusi olaraq onun üçün qurulmuş çadıra apardılar. Cənab Vəhid stulda əyləşdi. Qalan hamı onun qarşısında ayaq üstə dayandı. Sonra cənab Vəhid Zeynalabdin xana, Şücaülmülkə və daha bir nəfərə oturmaq icazəsi verdi, digərləri isə eləcə ayaq üstə qaldılar. Həzrət Vəhid danışmağa başladı. Onun sözləri adamlara qeyri-adi təsir göstərdi. Bu sözlər o qədər bəlaqətli idi ki, hətta daşa da təsir edərdi. Həzrət Bəhaullah "Surətəs-səbr"də cənab Vəhidin təsirli nitqindən bəhs etmiş, həmin lövhədə onun sözlərini qələmə almışdır ki, bunlar da əbədi yaşayacaq və daim qalacaqdır. Cənab Vəhid o cümlədən demişdi: "Ağam mənə vəd edib ki, mən onun Əmrinin yolunda şəhid olacağam. Məgər mən sizin peyqəmbərinizin övladlarından deyiləmmi?! Nə üçün mənim əleyhimə çıxırsınız? Niyə məni öldürmək istəyirsiniz?! Nə üçün mənim şərəfli əslimə və Həzrət Rəsulullahın nəslindən olmağıma əhəmiyyət vermirsiniz? Niyə mənim hörmətimi gözləmirsiniz?".

Cənab Vəhidin sözləri, onun davranışındakı əzəmət və vüqar orada olanlara güclü təsir bağışladı. Onlar üç gün üç gecə cənab Vəhidi qonaq etdilər, ona hədsiz ehtiram göstərdilər, arxasında dayanıb namaz qıldılar, onun moizə və nəsihətlərinə qulaq asdılar. Lakin bunlar hamısı üzdə idi. Arxada və gizlində isə onlar plan qururdular ki, Onu necə öldürsünlər və digər əshabələri necə məhv etsinlər. Onlar yaxşı bilirdilər ki, əgər əshabələri məhv etməmiş cənab Vəhidə əziyyət versələr, özlərini böyük təhlükə qarşısında qoymuş olarlar. Belə ki, bu halda qaladakı əshabələr sakit durmayacaqdılar. Onlar qaladakı əshabələrin şücaət və məharətindən, onların qadınlarının həyəçan və çoşğunluğundan yaman qorxurdular. Onlar əmin idilər ki, bütün qüvvət və qüdrətlərinə baxmayaraq, qalada olan qoca və cavanları heç cür məğlub edə bilməyəcəklər. Onlar yalnız hiylə və yalana ümidlərini bağlamışdılar. Zeynalabdin xan öz əsgərlərini gözdən qoymurdu, daim onların qəlblərində əshabələrə qarşı kin və ədavəti qızışdırırdı, çünki cənab Vəhidin sözlərinin təsirinə bələd idi, qorxurdu ki, cənab Vəhid nitqinin bəlağəti və sözlərinin sehri ilə əsgərləri öz tərəfinə çəkər, onlar ona itaət göstərməzlər.

Nəhayət, Zeynalabdin xan və tərəfdarları bu qərara gəldilər ki, cənab Vəhiddən öz əli ilə qaladakı əshabələrə məktub yazmağı xahiş etsinlər. Məktubun məzmunu belə olmalıydı ki, bizimlə hökumət qoşunları arasındakı ixtilaf həllini tapıb, hər şey sülhlə qurtarıb; siz əgər istəsəniz, düşərgəyə mənim yanıma gələ bilərsiniz, istəsəniz, öz evlərinizə qayıtmaq ixtiyarına maliksiniz. Cənab Vəhid ürəyində bu təkliflə razılaşmasa da, məcbur qalıb əshabələrə yuxarıdakı məzmunda bir məktub yazdı. Eyni zamanda, başqa bir məktub da yazıb əshabələrə bildirdi ki, düşmənlərin hiyləsinə aldanmayın, onların məkrindən ehtiyat edin. Sonra hər iki məktubu Hacı Seyyid Abidə verib dedi: "Mən birinci məktubu məcbur olub yazmışam, onu cırıb atarsan. Düşmənlərdən xəbərsiz yazdığım ikinci məktubu əshabələrə verərsən və onlara deyərsən ki, gecə şücaətli adamlardan bir neçəsi qaladan çıxıb düşmən qoşununa hücum etsin və onları pərən-pərən salsın".

Hacı Seyyid Abid cənab Vəhidin hüzurundan çıxan kimi xəyanət yolunu tutdu və birbaşa Zeynalabdin xanın yanına gedib cənab Vəhidin dediklərini olduğu tək ona çatdırdı. Zeynalabdin xan ona tapşırdı ki, birinci məktubu qaladakı əshabələrə çatdırsın və cənab Vəhidin adından onlara desin ki, hamısı dağılışıb getməlidir. Sonra da əlavə etdi: "Əgər bu tapşırığımı layiqincə yerinə yetirsən, sənə böyük mükafat verəcəyəm". Xain seyyid birinci məktubu əshabələrə çatdırıb onlara dedi: "Cənab Vəhid mübarək Əmri əsgərlərə təbliğ etdi və onların hamısı mübarək Əmrin cazibəsinə düşdü. Buna görə də siz qaladan çıxın və öz evlərinizə qayıdın". Əshabələr bu sözləri eşidib əvvəlcə şübhələndilər. Lakin cənab Vəhidin göstərişinə zidd gedəcəklərindən qorxub tərəddüd içərisində dağılışmağa başladılar. Onlar cənab Vəhidin məktubuna uyğun olaraq, silahlarını qalada qoyub Neyrizə qayıtdılar. Qalanın tezliklə boşalacağını bilən Zeynalabdin xan qoşunundan bir alayı göndərərək, onlara əmr etdi ki, qaladan çıxan əshabələrin şəhərə daxil olmasına imkan verməsinlər. Əshabələr özlərinin düşmən tərəfindən mühasirəyə alındıqlarını görüb birtəhər müdafiə olunmağa və tezliklə məscidə çatmağa çalışırdılar. Hələ bəzi əshabələrdə tüfəng, bəzilərində isə çubuq vardı. Onlar tüfəng atəşi ilə, daş və çubuq zərbələri ilə müdafiə olunaraq, şəhərə yaxınlaşır və "Allahu əkbər!" deyə qışqırırdılar. Avvəlkilərdən daha qızğın bir döyüş baş verdi və həmin döyüşdə bir çox əshabələr şəhid oldular. Qalanları isə cümə məscidinə sığındılar. Onların çoxu yaralı və yorqun idi. Düşmənə isə aramsız olaraq, kömək gəlirdi. Zeynalabdin xanın qoşununda zabit olan Molla Məhəmmədəlinin oğlu Molla Həsən əshabələrdən qabaq məscidə gəlib minarələrdən birində gizləndi və əshabələrin gəlişini gözləməyə başladı. Yorğun və çaşqın əshabələr məscidə daxil olan kimi onlara atəş açdı. Əshabələrdən Molla Hüseyn adlı birisi onun yerini bilib "Allahu əkbər!" deyə fəryad çəkərək, minarəyə qalxdı və xain zabitə güllə atdı. O, yaralanıb yerə yıxıldı. Bir neçə nəfər gəlib onu təhlükəsiz yerə apardılar ki, yarasını bağlasınlar. Əshabələr məscidə sığınmağın faydasız olduğunu görüb hərəsi bir yanda gizlənərək, gözləməyə başladılar ki, bu işin axırı necə olacaq. Onlar bilmək istəyirdilər ki, cənab Vəhid haradadır, başına nə gəlib. Qorxurdular ki,birdən düşmənlər onu qətlə yetirmiş olarlar.

Zeynalabdin xan və yoldaşları əshabələrin dağılışmasına əmin olduqdan sonra oturub məsləhətləşdilər ki, nə etsinlər, hansı yolla içdikləri andı pozub cənab Vəhidi öldürsünlər. Onlar necə vaxt idi ki, bu arzu ilə yaşayırdılar. Lakin nə qədər fikirləşdilərsə, andlarını pozmaq üçün bir bəhanə tapa bilmədilər. Birdən Abbasqulu xan adlı zalım və qəddar bir şəxs Zeynalabdin xana və digər məşvərət iştirakçılarına üzünü tutub dedi: "Siz and içmisiniz və andınızı poza bilmirsiniz. Mən ki and içməmişəm! Ona görə də mən sizin görə bilmədiyiniz işi yerinə yetirməyə hazıram". Sonra hədsiz qəzəblə əlavə etdi: "Mən islam dininin əleyhinə çıxan hər bir kəsi tutub öldürməkdən çəkinmərəm". Bunu deyib ucadan qışqırdı ki, qohumları döyüşdə həlak olmuş şəxslər onun ətrafına toplaşsınlar və birlikdə gedib cənab Vəhidi qətlə yetirsinlər. Onun çağırışına hay verən ilk şəxs Molla Rza oldu, çünki Bəvanat şeyxülislamı onun qardaşı Molla Bağırı Şiraz yolunda tutub qalaya gətirmişdi. Səfər adlı bir şəxs də irəli çıxdı - onun qardaşı Şaban əshabələrlə döyüşdə öldürülmüşdü. Aliəsğər xanın oğlu Ağa xan da onlara qoşuldu, çünki atası və Zeynalabdin xanın böyük qardaşı Əliəsğər xan da döyüşdə həlak olmuşdu. Bu üç şəxs Abbasqulu xanın yanında dayanıb cənab Vəhidi öldürməyə hazır olduqlarını bildirdilər. Onlar birlikdə cənab Vəhidin yanına getdilər, əmmaməsini başından götürüb boğazına doladılar. Sonra onu ata bağlayıb bütün küçə və bazarlarda gəzdirdilər. Camaat bu halı görüb Həzrət İmam Hüseyn-əleyhissalamın müsibətini yada saldılar: o müqəddəs insanın pak cəsədi də düşmənlərin zülmü nəticəsində atların dırnağı altında əzilmişdi. Neyriz qadınları cənab Vəhidin ətrafına toplaşıb onun düşmən əlində giriftar olmasına və düşmənin qələbə çalmasına sevinirdilər. Onlar cənab Vəhidin ətrafında dövrə vurub təbil və dəf sədaları altında rəqs edir, cənab Vəhidi məsxərəyə qoyurdular. Həzrət Vəhid həmin halda Həzrət İmam Hüseyn-əleyhissalamın düşmən çənginə keçdiyi vaxt dediyi kəlamlara bənzər sözlər söyləyirdi. O cümlədən deyirdi: "Ey mənim Məhbubum, Özün bilirsən ki, mən Sənin məhəbbətin yolunda dünyadan keçmişəm və Sənə təvəkkül etmişəm. Mən səbirsizliklə Sənin müqəddəs hüzuruna qovuşmağı arzulayıram, çünki mən Sənin calal və camalını görmüşəm. Xudaya, Özün görür və bilirsən ki, bu qaniçən və zalım şəxs mənimlə necə rəftar etdi. Mən heç vaxt onun istəyinə uyğun hərəkət etmədim və əsla ona boyun əymədim". Cənab Vəhidin başdanayağa ləyaqət və şücaət rəmzi olan həyatı beləcə sona yetdi. Həqiqətən də, hədsiz elmlə, misilsiz fədakarlıqla və heyrətamiz hadisələrlə dolu olan parlaq bir həyat bu cür şəhidlik tacı ilə bəzənməyə layiq idi.

Cənab Vəhid şəhid olduqdan sonra onun dostları və tərəfdarları görünməmiş bəlalarla üzləşdilər. Beş min nəfərlik qoşuna qadın, kişi, uşaq olmasından asılı olmayaraq, cənab Vəhidin bütün tərəfdarlarını tutmaq göstərişi verildi. Bu qaniçənlər adamları tutub zəncirləyir, cürbəcür əziyyətlər verir və qətlə yetirirdilər. Qadınlar və uşaqlarla elə rəftar edirdilər ki, qələm onu təsvir etməkdə acizdir. Hamısının əmlakı müsadirə olunur, evləri qarət edilir, ocağları kor qoyulurdu. Xacə qalası dağıdılaraq yerləyeksan edildi. Kişilərdən bir dəstəsini qandallayıb Şiraza göndərdilər və orada hamısını qətlə yetirdilər.Zeynalabdin xan pulu olan bir neçə nəfəri öz yanında saxladı və onları qaranlıq zirzəmidə dustaq etdi. Onlardan çoxlu pul alandan sonra cəlladların ixtiyarına verdi ki, onları cürbəcür işgəncələrə məruz qoysunlar. Cəlladlar onları Neyrizin küçə və bazarlarında gəzdirib təhqir edir, olanqalan şeylərini də əllərindən alıb qətlə yetirirdilər. Onların bəzilərinə dağ basır, dırnaqlarını çıxarır, şallaq vurur, noxtalayır, əllərinə və ayaqlarına mıx vururdular və həmin halətdə bazarın ortasında saxlayırdılar ki, camaat onları məsxərəyə qoyub təhqir etsin.

Hədsiz əzablar çəkmiş şəxslərdən biri cənab Seyyid Cəfər Yəzdi idi. Ona əvvəllər hamı hörmət bəsləyirdi, hətta Zeynalabdin xan həmişə onu özündən üstün tutur, ona böyük ehtiramla yanaşırdı. Həbs olunduqdan sonra Zeynalabdin xanın əmri ilə seyyidlik nişanəsi olan əmmaməsini onun başından götürüb tapdaladılar və oda atıb yandırdılar. Daha sonra onu seyyidlik nişanəsi olmadan camaatın qarşısında gəzdirdilər, camaat da onu söyüb ələ saldı, cürbəcür təhqirlərə məruz qoydu.

Belə şəxslərdən biri də Hacı Məhəmməd Tağı idi. O, camaat arasında insaflı və ədalətli şəxs kimi tanınırdı. Əgər o, şəriət hakiminin qarşısında şahidlik edir, yaxud rəy söyləyirdisə, hamı razılaşırdı, onun sözünün üstündən heç kəs söz demirdi. Bu möhtərəm şəxsi qışın şaxtasında soyundurub su hovuzuna atdılar və bədəninə qamçı vurdular.

Cənab Seyyid Cəfərlə bə1 rabər cənab Vəhidin qaynatası, Neyrizin ən böyük üləmalarından və ən məşhur şəriət hakimlərindən biri olan Şeyx Əbdüləli, eləcə də Neyriz əyanlarından olan cənab Seyyid Hüseyn düşmən əlinə keçdi. Düşmənlər onlara əzab-əziyyət verərkən, soyuqdan titrəyirdilər. Buna görə də yoxsul adamlara təklif edirdilər ki, gedib o müqəddəs şəxsləri işgəncəyə məruz qoysunlar və bunun müqabilində pul alsınlar. Bəzi alçaq xislətli insanlar buna razı olurdular, lakin bir çoxları nə qədər kasıb olsalar da, pula aldanmır, əksinə, bu cür əməllərə rəvac verən şəxsləri pisləyir və lənətləyirdilər.

Cənab Vəhid hicri 1266-cı il şaban ayının 18-də (1850-ci il iyun ayının 29-da) şəhid olmuşdu. Bu hadisədən on gün sonra Həzrət Bab Təbrizdə şəhid oldu.

## XXIII Ffəsil. Həzrət Babın şəhid olması

Neyriz hadisələrinin sorağı bütün məmləkətə yayıldı. Hamı xof və heyrət içində idi. Ölkənin səlahiyyət sahibləri çaşıb qalmışdılar ki, nə etsinlər. Onları məyusluq və ümidsizlik bürümüşdü. Nasirəddin şahın baş vəziri Əmir Nizam dalbadal baş verən hadisələrdən və Həzrət Babın əshabələrinin imanının gücündən qorxuya düşmüşdü. Hər bir hadisədə hökumət qüvvələri qalib gəlsələr də, Molla Hüseynlə Vəhid Mazandaranda və Neyrizdə dövlət qoşunları tərəfindən qətlə yetirilsələr də, Tehrandakı məkrli ixtiyar sahibləri belə düşünürdülər ki, hələ bu hadisələrin əsas səbəbi aradan qaldırılmayıb, bu misilsiz şücaəti öz tərəfdarlarının kenlünə bəxş edən şəxs məhv edilməyib. Belə ki, möminlər harada olsalar da, Azərbaycanda həbsdə olan sevimli Ağalarının göstərişlərini yerinə yetirirdilər. Hələ mübarək Əmr aradan götürülməmişdi, əsas mənbəyə zərbə endirilməmişdi. Əksinə, düşmənlərin müqaviməti yeni Əmrin tərəfdarlarının məhəbbət və sədaqət atəşini daha da alovlandırmış, onların Həzrət Baba bağlılığını daha da gücləndirmişdi. Bundan əlavə, öz tərəfdarlarında bu şücaət və inamı doğuran Şəxs hələ sağ idi və hamıdan təcrid olunsa da, təkbaşına qeyri-adi nüfuz nümayiş etdirirdi. Hökumətin davamlı tədbirləri şəhərləri bürümüş güclü həyəcanın qarşısını ala bilmirdi. Nasirəddin şahın baş vəziri belə düşünürdü ki, Həzrət Bab bu dünyada durduqca, bu atəşi söndürmək mümkün olmayacaq, çünki Seyyid Bab əslində bütün bu hadisələrin hərəkətverici qüvvəsi idi. Əmir Nizamın fikri belə idi ki, həmin hərəkətverici qüvvə aradan götürülərsə, bu atəş sönəcək, bu nur öləziyəcəkdir. Nasirəddin şahın nadan vəziri bu qənaətə gəlmişdi ki, məmləkəti bu hadisələrdən qurtarmağın ən yaxşı yolu Seyyid Babı öldürməkdir. Buna görə də o öz müşavirlərini çağırıb fikrini onlara bildirdi və qərarını izah edərək, dedi: "Görün, Seyyid Əli Məhəmməd Bab necə həngamə qoparıb, necə camaatın ürəyini ələ alıb! Mən əminəm ki, Seyyid Babın öldürülməsi ilə məmləkətdəki qarışıqlığa son qoyulacaq. Görün, Şeyx Təbərsi hadisəsində bizim nə qədər əsgərimiz həlak oldu. Mazandarandakı qiyamı yatırtmaq üçün nə qədər zəhmət çəkdik. Birdən Mazandaranda söndürdüyümüz alov Fars vilayətində şölələnməyə başladı, yenidən qarışıqlıq yarandı, camaat bəlaya və əzaba düçar oldu. Hələ cənubdakı şöləni söndürməmiş, indi də şimalda fitnə alovu baş qaldırıb, Zəncanı və onun ətrafını bürüyüb. Yaxşı fikirləşin, bu xəstəliyin qarşısını almaq üçün nə əlac bilirsinizsə, deyin. Mənim yeganə məqsədim budur ki, fitnə-fəsad İran məmləkətindən uzaq olsun, ölkədə əmin-amanlıq və sakitlik hökm sürsün". Çağırılan şəxslərdən heç biri baş vəzirə cavab vermədi. Yalnız müdafiə naziri Mirzə Ağa xan Nuri baş vəzirə dedi: "Əgər bir çox qiyamçılar ölkənin müxtəlif yerlərində baş qaldırıb fitnə-fəsad törədirlərsə, bunun Seyyid Babla nə əlaqəsi var?! Mən belə düşünürəm ki, onsuz da həbsdə olan Seyyidi öldürmək böyük zülm və sitəm olar. Mərhum Məhəmməd şah heç vaxt Seyyid Babın düşmənlərinin sözlərinə qulaq asmazdı və onların dediklərinə əhəmiyyət verməzdi". Müdafiə nazirinin cavabı Əmir Nizamın ovqatını təlx etdi. O, dedi: "Bu sözlər bizim indiki halımıza münasib deyil. Bu gün məmləkətin mənafeləri təhlükə qarşısındadır. İmkan vermək olmaz ki, bütün ölkəni qiyam dalğası bürüsün. Bəs Həzrət İmam Hüseyn nə üçün öldürülmüşdü? Yalnız məmləkətin mənafeyini qorumaq üçün! Həzrət İmam Hüseyni şəhid etmiş şəxslər öz gözləri ilə görmüşdülər ki, o, babası Rəsulullahın nəzərində necə yüksək məqama malik idi və ulu peyğəmbər onu nə qədər sevirdi. Bununla belə ölkənin və dövlətin mənafelərini qorumaq məsələsi ortaya çıxanda həmin şəxslər Onun məqamına və rütbəsinə göz yumub onu öldürdülər. İndi də həmin vəziyyət yaranıb: biz Seyyid Babı aradan götürməyənə qədər bu fitnə-fəsada son qoya, sülhə və sabitliyə nail ola bilməyəcəyik".

Bunun ardınca Əmir Nizam müdafiə nazirinin sözlərini qulaqardına vurub Azərbaycan hakimi şahzadə həmzə Mirzəyə göstəriş verdi ki, Həzrət Babı Təbrizə gətirsin. Lakin şahzadəyə bildirmədi ki, Həzrət Babı Təbrizə gətirməkdə məqsədi nədir. Həmzə Mirzə son dərəcə mehriban və həssas qəlbli bir insan idi. Əmir Nizamın fərmanını alanda o, elə güman etdi ki, Həzrət Babı Təbrizə gətirməkdən məqsəd Onu həbsdən azad edib öz evinə göndərməkdir. Buna görə də Əmir Nizamın göstərişini dərhal yerinə yetirdi: etibar etdiyi adamlardan bir neçəsinə tapşırıq verdi ki, gedib Həzrəti-Əlanı Çehriq həbsxanasından Təbrizə gətirsinlər. Eyni zamanda onlara əmr etdi ki, O Həzrətlə son dərəcə ehtiramla rəftar etsinlər.

Həmzə Mirzənin adamlarının Çehriqə gəlişindən qırx gün əvvəl Həzrət Bab özünün bütün lövhə və yazılarını topladı, onları qələmdanı, əqiq üzükləri və möhürləri ilə birlikdə bir qutuya qoyub hərfi-həyy Molla Bağıra verdi. Bundan əlavə O, katib Mirzə Əhmədə bir məktub yazdı, qutunun açarını da məktubun içinə qoyub Molla Bağıra verdi və dedi: "Bu əmanətləri yaxşı saxla. Bu qutuda olanlar müqəddəs və qiymətli şeylərdir. Mirzə Əhməddən başqa heç kəs bu qutunun içində nə olduğunu bilməməlidir. Sən gedib bu əmanəti Mirzə Əhmədə çatdırmalısan". Molla Bağır dərhal yola düşdü və on səkkiz gündən sonra Qəzvinə çatdı. Orada öyrəndi ki, Mirzə Əhməd Qəzvindən Quma gedib. Molla Bağır da Quma doğru yollandı və şaban ayının ortalarında (iyun ayının axırlarında) Quma daxil oldu. Mən (müəllif) o zaman Sadiq Təbrizi ilə birlikdə Qum şəhərində idim və Bağpənbə məhəlləsində Mirzə Əhmədlə bir evdə qalırdım. Mirzə Əhməd Sadiq Təbrizini Zərəndə göndərmişdi ki, məni Quma gətirsin. Mən də Zərənddən Quma gəlmişdim və dediyim kimi, Mirzə Əhmədlə bir evdə yaşayırdım. O vaxtlar Şeyx Əzim, Seyyid İsmayıl və bir çox digər əshabələr də Qum şəhərində idilər. Molla Bağır Quma gəlib əmanəti Mirzə Əhmədə təhvil verdikdə, Şeyx Əzim Mirzə Əhməddən xahiş etdi ki, qutunu açsın. Mirzə Əhməd də Əzimin xahişinə əməl edib qutunu açdı. Biz hamımız qutuda olan şeyləri gördük. Oradakı bir vərəq xüsusilə diqqətimizi cəlb etdi. Həmin vərəq ən yaxşı növdən olan mavi rəngli bir kağız lüləsi idi. Bu vərəqin üzərində Həzrət Bab "şikəstə" xətti ilə insan bədəni formasında "Bəha" sözündən düzəlmiş beş yüz kəlmə yazmışdı və onu elə bükmüşdü ki, təmizliyi və zərifliyi bütünlüklə qorunmuşdu. Adam əvvəlcə baxanda elə bilirdi ki, bu, əllə yazılmayıb, çap olunub. Özü də o qədər xırda yazılmışdır ki, uzaqdan baxanda insanda mürəkkəbin kağız üzərinə yaxıldığı təsəvvürü oyanırdı. Biz həmin vərəqə baxıb heyrətləndik, çünki heç bir katib bu cür yazı yaza bilməzdi. Sonra onu Mirzə Əhmədə qaytardıq, o da vərəqi qutuya qoydu. Həmən gün Mirzə Əhməd QumdanTehrana yollandı. Yola düşərgən o bizə dedi: «Həzrəti-Əlanın məktubundan sizə yalnız bunu söyləyə bilərəm ki, O, bu əmanəti Tehranda cənab Bəhaya çatdırmağı tapşırıb". Sonra da mənə dedi: "Sən tez Zərəndə qayıt, çünki atan səbirsizliklə sənin yolunu gözləyir".

Xülasə, məmurlar nəzakət və ehtiramla Həzrət Babı Çehriqdən bəlalı Təbrizə gətirdilər. Həmzə Mirzə Onu öz yaxın adamlarından birinin evinə göndərdi və tapşırdı ki, Onunla hörmətlə davransınlar. Bundan üç gün sonra Əmir Nizamın həmzə Mirzənin ünvanına göndərdiyi başqa bir fərman gəlib çıxdı. Fərmanda deyilirdi ki, Seyyid Babı Ondan üz döndərməyən müridləri ilə birlikdə dara çək və Sam xanın başçılıq etdiyi Urmiya erməni alayına şəhərdəki kazarmada onları gülləbaran etmək barədə əmr ver. Şahzadə həmzə Mirzə Əmir Nizamın niyyətindən hali olduqdan sonra onun fərmanını gətirmiş qardaşı Vəzir Nizam Mirzə Həsən xana dedi: "Əmir mənə rumlular [[1]](http://web.archive.org/web/20061009210409/http:/www.bahai.az/lib/promin/nabil/dawn_breakers_az_23.shtml#1), yaxud ruslarla müharibə etmək kimi böyük işlər tapşırmalıdır. Bu cür işlər avara adamların peşəsidir, qoy bunu onlara həvalə etsin. Mən İbn Ziyad, yaxud İbn Səd deyiləm ki, peyğəmbər Övladını heç bir günahı olmadan qətlə yetirim". Mirzə Həsən xan şahzadə həmzə Mirzədən eşitdiklərini qardaşı Əmiri-Kəbir Mirzə Tağı xana yazdı. O da təcili cavab göndərdi ki, bu işi özün həyata keçir və əvvəlki fərmanda dediyim kimi hərəkət et. Çalış, ramazan ayına qədər bizi bu qayğıdan qurtar ki, ramazan ayında rahatca oruçumuzu tuta bilək. Mirzə Həsən xan yeni fərmanı göstərmək üçün həmzə Mirzənin yanına getdi. Lakin qapı-cı onu içəri buraxmayıb dedi: "Şahzadə cənabları özünü yaxşı hiss etmir və tapşırıb ki, heç kəsi onun yanına buraxmayım". Belə olduqda Mirzə Həsən xan öz fərraşbaşısını çağırıb dedi: "Get, Seyyid Babı yanındakı adamlarla birlikdə şəhərdə olan böyük kazarmaya gətir və orada bir otağa sal. Sam xanın erməni alayının əsgərlərinə də de ki, on nəfər həmən otağın qarşısında keşik çəksin və hər saatdan bir keşikçilər dəyişdirilsin". Fərraşbaşı onun göstərişinə əməl edib Həzrət Babı seyyidlik əlaməti sayılan əmmaməsi və belindəki şalı olmadan cənab Seyyid Hüseynlə birlikdə çoxsaylı izdihamın içərisindən keçirərək deyilən yerə gətirdi. Kazarmaya az qalmış qəflətən cənab Mirzə Məhəmmədəli Zünuzi ayaqyalın və başıaçıq halda qaçağaca özünü Həzrət Baba yetirdi, özünü Onun mübarək qədəmlərinə atıb ətəyindən yapışdı və dedi: "Məni özünüzdən ayırmayın!". Həzrət Bab dedi: "Sən bizimləsən, görək, sabah nə baş verəcək". Daha iki nəfər də Həzrət Baba itaətini bildirdi, onları da tutdular. Beləliklə, dörd nəfəri Həzrət Babla birlikdə kazarmadakı otağlardan birinə saldılar. Erməni alayı da onların keşiyini çəkməyə başladı. Cənab Seyyid Hüseynin danışdığına görə, həmən gecə Həzrət Bab o vaxtadək müşahidə olunmayan bir sevinc içərisində idi, hədsiz şadlıq və şuxluqla yanındakı əshabələrlə söhbət edirdi. O cümlədən, Həzrət Bab demişdi: "Şübhə yoxdur ki, sabah məni öldürəcəklər. Əgər indi sizlərdən biriniz qalxıb mənim həyatıma son qoysanız, bu, daha yaxşı və daha xoş olar". Hamımız ağlamağa başladıq, belə müqəddəs Şəxsi öz əlimizlə öldürmək fikrindən dəhşətə gəlib bir söz demədik. Bu dəm Mirzə Məhəmmədəli Zünuzi ayağa qalxıb dedi: "Mən sizin hər bir sözünüzü yerinə yetirməyə hazıram". Biz Mirzə Məhəmmədəlinin əlindən tutub ona mane olmağa çalışırdıq ki, Həzrət Bab dedi: "Mənim iradəmi qəbul edən bu gənc mənimlə birlikdə şəhid olacaq. Mən bu iftixara qovuşmaqda onu özümə şərik seçmişəm".

Səhər tezdən Mirzə Həsən xan fərraşbaşını göndərdi ki, Həzrət Babı və əshabələrini müctəhidlərin evlərinə aparsın və onlardan ölüm hökmü alsın. Getməyə hazırlaşarkən, Seyyid Hüseyn Həzrət Babdan soruşdu: "Mən nə etməliyəm?". Həzrət Bab buyurdu: "Yaxşı olar ki, sən məndən "üz döndərib" saq qalasan və səndən başqa heç kəsin bilmədiyi bir sıra mətləbləri vaxtı gələndə lazımi şəxsə çatdırasan". Həzrət Bab Seyyid Hüseynlə pıçıltı ilə danışdığı zaman fərraşbaşı gəlib çıxdı, Seyyid Hüseynin əlindən tutub onu bir fərraşa verdi və dedi: "Bu gün pıçıldaşmaq vaxtı deyil". Həzrət Bab buyurdu: "Mən onunla söhbətimi başa çatdırmayınca, bütün aləm qılıncını sıyırıb üstümə hücum çəksə də, mənim başımdan bir tük əskik olmayacaq". Fərraşbaşı təəccüblənib bir söz demədi.Sonra Ağa Seyyid Hüseynə əmr etdi ki, onun dalınca getsin.

Cənab Mirzə Məhəmmədəlini müctəhidlərin yanına aparanda, camaat çox xahiş edirdi ki, atalığı Seyyid Əli Zünuzinin xətrinə ona xilas olmaq imkanı verən bir söz dedirtsinlər. Mirzə Məhəmmədəli isə qışqıraraq, deyirdi: "Mənim dinim O Həzrətdir, mənim imanım Odur, mənim behiştim Odur, mənim Kövsərim və cənnətim Odur!". Molla Məhəmməd Mamağani ona dedi: "Bu sözlər sənin dəliliyinə dəlalət edir, dəli isə günahkar sayılmaz". Mirzə Məhəmmədəli belə cavab verdi: "Ey axund, dəli sənsən ki, Məhəmməd nəslinin Qaiminə ölüm hökmü çıxarırsan. Mənsə ağıllıyam ki, canımı onun yolunda qurban verirəm və dini dünyaya satmıram". Bu sözlərdən sonra Molla Məhəmməd Mamağani ölüm hökmü verdi.

Xülasə, Həzrət Babı Molla Məhəmməd Mamağaninin yanına apardılar. Molla Məhəmməd uzaqdan Həzrət Babı görən kimi qabaqcadan yazdığı ölüm hökmünü öz adamına verib dedi: "Bunu fərraşbaşıya ver və de ki, Onu mənim yanıma gətirmək lazım deyil. Mən bu ölüm hökmünü Onu vəliəhdin məclisində gördüyüm gün yazmışam. O elə həmən adamdır, sözləri də həmən sözlərdir". Sonra Həzrət Babı yenicə atası Mirzə Əhmədin yerinə keçmiş Mirzə Bağırın evinə apardılar. Gördülər ki, onun adamı da qapının ağzında durub və ölüm hökmünü də əlində tutub. O, hökmü fərraşbaşıya verib dedi: "Müctəhid deyir ki, mənim Onu görməyimə lüzum yoxdur. Atam Onun barəsində ölüm hökmü çıxarmışdı, mən də O hökmü təsdiq edirəm". Üçüncü müctəhid Molla Mürtəzaqulu idi. O da iki əvvəlki müctəhidin yolu ilə gedib ölüm hökmünü qabaqcadan göndərdi və Həzrət Babla görüşməyə razı olmadı. Fərraşbaşı üç qətl hökmü ilə O Tanrı məzhərini qaytarıb kazarmaya gətirdi və erməni Sam xana təhvil verib dedi: "Bu üç ölüm hökmünü Təbrizin üç ən böyük müctəhidi çıxarıb. Həmin hökmlərə görə, islam dini baxımından bu Şəxsin qətlə yetirilməsi lazım və vacibdir. İndi sənin həm dövlət, həm də millət tərəfindən icazən var və sənin üçün bu işi həyata keçirməkdə heç bir çətinlik olmamalıdır".

Sonra fərraşbaşı Ağa Seyyid Hüseyni əvvəlki gecə olduğu otağa saldı. Mirzə Məhəmmədəlini də həmən otağa salmaq istəyəndə o, yalvarıb and verdi ki, məni Məhbubumun yanına apar. Axırı, fərraşbaşı onu da aparıb Sam xana təhvil verdi və dedi: "Əgər son ana qədər peşman olmasa, bunu da Onunla birlikdə çarmıxa çəkərsən". Sam xan vəziyyəti belə gördükdə, qəlbini Allah xofu bürüdü və tam nəzakətlə Həzrəti-Əlaya dedi: "Mən xristianam və sizinlə heç bir ədavətim yoxdur. Sizi şəriksiz Tanrıya and verirəm, əgər mümkünsə, bir iş görün ki, mənim əlim Sizin qanınıza batmasın!". Həzrət Bab buyurdu: "Sən öz işini gör. Əgər sənin niyyətin səmimidirsə, Tanrı səni bu işdən uzaqlaşdıracaq". Sam xanın göstərişinə əsasən, cənab Seyyid Hüseynin olduğu otağın qarşısına nərdivan qoyub, iki otağın arasındakı sütuna dəmir mıx vurdular və həmən mıxa iki kəndir bağladılar ki, birindən Həzrəti-Əlanı, o birindən də Mirzə Məhəmmədəlini assınlar.

Mirzə Məhəmmədəli xahiş etdi ki, onu Həzrət Babın qarşısında bağlasınlar və o, Həzrət Baba gələn bəlaya hədəf ola bilsin. Onu elə bağladılar ki, başı həzrət Babın mübarək sinəsi bərabərində oldu. Bundan sonra əsgərlər üç sıraya düzüldülər. Hər sırada iki yüz əlli əsgər vardı. Birinci sıraya atəş açmaq əmri verildi. Onlar atəş açıb yerə oturdular. Dərhal ikinci sıraya da atəş əmri verildi. Onlar da atəş açıb yerə oturdular. Bunun ardınca üçüncü sıra da yaylım atəşi açdı. Barıt tüstüsündən günün günorta çağı gecə yarısı kimi qaranlıq oldu. Kazarmanın, eləcə də qonşu evlərin damlarında da min nəfərə yaxın adam bu hadisəyə tamaşa edirdi. Tüstü çəkiləndən sonra gördülər ki, həzrət Mirzə Məhəmmədəli sağ-salamat dayanıb, bədənində heç bir yara yoxdur, hətta əynindəki təzə ağ qəba toza da bulaşmayıb. Həzrət Bab isə yoxa çıxmışdı. Hamı qışqırdı ki, Seyyid Bab qeybə çəkilib. Axtarıb Onu Ağa Seyyid Hüseynin məhbus olduğu otaqda tapdılar. Fərraşbaşı gördü ki, Həzrət Bab rahatca əyləşib Seyyid Hüseynlə söhbət edir. Həzrət Bab fərraşbaşıya dedi: "Mən söhbətimi bitirdim. İndi nə istəyirsinizsə, edin. Bu dəfə məqsədinizə çatacaqsınız". Fərraşbaşı dərhal oradan evinə getdi və öz vəzifəsindən istefa verdi. O, öz qonşusu mərhum Mirzə Seyyid Möhsünə bu hadisəni danışmış və nəticədə Mirzə Seyyid Möhsün mübarək Əmrə iman gətirmişdi. Mən (müəllif) Təbrizdə olarkən onunla görüşmüşdüm. O, məni kazarmaya aparıb mıx vurulmuş sütunu və Həzrəti-Əlanın Ağa Seyyid Hüseynlə söhbət etdiyi otağı mənə göstərmişdi.

Xülasə, Sam xan bu qeyri-adi halı müşahidə etdikdən sonra öz alayını götürüb kazarmadan çıxdı və dedi: "Məni tikə-tikə doğrasanız da, mən bu işi görməyəcəyəm". Həmin anda "Nasiri alayı" adlanan Xəmsə alayının komandanı Ağacan xan meydana çıxıb dedi: "Bu işi mən görəcəyəm, bu savabı mən qazanacağam!" Bundan sonra o, öz alayını gətirib əvvəl dediyimiz qayda ilə durdu və atəş açmaq əmri verdi. İlk dəfə yalnız bir güllə kəndirə dəyib onu qırmışdı və hər iki şəxs heç bir ziyan görmədən yerə düşmüşdülər. Lakin bu dəfə atəşin şiddətindən iki bədən birləşib bir bədən olmuş və bir-birinə yapışmışdı. Həmən vaxt güclü külək əsməyə başladı, toz-duman hər yeri bürüdü. O qədər qaranlıq oldu ki, camaat öz evini tapa bilmirdi. Qapqara toz gətirən qasırğa günortadan kecəyədək davam etdi. Həmişə və hər yerdə qeyrəti, qonaqpərvərliyi, seyyidlərə məhəbbəti ilə tanınan Təbriz əhalisi o halətdən və xristian Sam xanı əmrdən boyun qaçırmağa, fərraşbaşını vəzifəsindən istefa verməyə vadar edən O qüdrətdən nəticə çıxarıb ayılmadı. Baxmayaraq ki, ikinci dəfə Həzrət Babı dar ağacının yanına gətirəndə, O uca səslə demişdi: "Ey insanlar, əgər məni tanısaydınız, sizlərdən ən şərəflisi olan bu gənc kimi bu yolda özünüzü qurban verərdiniz. Mən O vəd olunmuş Şəxsəm ki, asimanın gözləri beləsini çox az görüb. Əshabələrdən üç yüz on üç nəfəri özünü mənə fəda edib". İnsanlar bu sözləri eşidirdilər, bununla belə dayanıb tamaşa edirdilər. Bu böyük hadisə hicri 1266-cı il şaban ayının 28-də (1850-ci il iyul ayının 9-da) bazar günü günorta baş vermişdi. Həmən vaxt Həzrət Babın mübarək ömründən qəməri təqvimlə otuz bir il yeddi ay iyirmi yeddi gün, şəmsi təqvimlə isə otuz il altı ay keçmişdi. Və Onun zühurundan qəməri təqvimlə altı il üç ay iyirmi gün, şəmsi təqvimlə isə altı il qırx dörd gün ötmüşdü.

Həmin gün axşam Həzrət Babın və Mirzə Məhəmmədəli Zünuzinin pak bədənlərini şəhər darvazasının yaxınlığındakı xəndəyin kənarına apardılar və bir dəstə adama onları qorumaq tapşırığı verdilər. Ertəsi gün səhər Təbrizdəki rus konsulu mahir bir rəssamla birlikdə ora yollandı. Rəssam xəndəyin kənarında düşüb qalmış o iki pak cəsədin şəklini çəkdi. Hacı Əliəsgər bu barədə mənə (müəllifə) aşağıdakıları danışmışdır: "Rus konsulluğunun mənimlə əlaqəsi olan bir əməkdaşı elə həmən gün o şəkli mənə göstərmişdi. Şəkil çox məharətlə çəkilmişdi. Mən diqqətlə baxıb gördüm ki, Həzrət Babın mübarək alnına heç bir güllə dəyməmişdir. Onun gözəl üzü və mübarək dodaqları da güllədən ziyan çəkməmişdi. Onun mübarək simasında xəfif təbəssüm əlamətləri aşkar görünürdü. Amma Onun mübarək bədəni parça-parça olmuşdu. Mirzə Məhəmmədəli Zünuzinin başı və qolları da aydın görünürdü. Sanki o, öz Məhbubunu bərk-bərk qucaqlamış və özünü O Həzrətə gələn bəlalar qarşısında sipər etmişdi. Şəklə baxdığım zaman əhvalım dəyişdi. İxtiyarsız olaraq, üzümü çevirdim. Ürəyim çırpınırdı. Evə gəlib qapını bağladım. Düz üç gün üç gecə nə bir şey yedim, nə də yuxuya getdim. Mən Həzrət Babın bəla və müsibət, qəm və kədər, həbs və qadağa içərisində keçən və nəhayət, belə bir sonluqla başa çatan qısa ömrü barədə düşünürdüm. Onun həyatının mənzərələri xəyalımda canlanır, gözlərim önündən keçirdi. Çarpayıda düşüb qalmış halda dərddən və kədərdən ağlayır, nalə çəkirdim. O Həzrətin başdanayağa möhnətlə dolu olan həyatını xatırlayaraq, göz yaşı tökürdüm".

Həzrət Babın şəhid olmasından bir gün sonra axşam Yəhya xanın oğlu Hacı Süleyman xan Təbrizə gəldi və Bağmeşə məhəlləsində etibarlı dostlarından biri olan kələntərin evində qonaq oldu. Kələntər dərviş və sufi təbiətli bir insan idi. Süleyman xan Həzrəti-Əlanı həbsdən xilas etmək üçün Tehrandan Təbrizə gəlmişdi və O Həzrətin şəhid olmasından xəbərsiz idi. Kələntər baş vermiş hadisələri və Həzrəti-Əlanın şəhid olmasını Süleyman xana danışan kimi o, ayağa qalxdı ki, gedib nə yolla olursa-olsun, o iki müqəddəs çəsədi götürsün və ora gətirsin. Kələntər ona dedi: "Bir qədər səbir et! Bir çarə fikirləşmək lazımdır, çünki sən indi bu məqsədlə ora getsən, mütləq səni öldürərlər". Kələntər azaçıq duruxduqdan sonra Süleyman xana dedi: "Sən başqa bir evə get və orada gözlə. Mən gecə Hacı Allahyarı sənin yanına göndərəcəyəm. O, bu işə ənçam çəkər". Deyilən vaxtda Hacı Allahyar Süleyman xanın yanına gəldi. Gecə yarısı o gedib iki müqəddəs çəsədi götürdü və Milandakı dostlardan birinin ipək fabrvdinə apardı. Ertəsi gün o, hər iki cəsədi xüsusi olaraq bu məqsədlə hazırlanmış taxta sandığa qoydu və Süleyman xanın xahişinə əsasən, fabrikdən təhlükəsiz bir yerə köçürdü. Gözətçilər belə bir söz yaydılar ki, o iki çəsədi yırtıcı heyvanlar yeyib. Guya onları yuxu aparıb və belə bir hadisə baş verib. Bu bəhanə ilə onlar həmən çəsədlərin mühafizəsində göstərdikləri səhlənkarlığa bəraət qazandırdılar. Onların başçıları da öz şərəflərini qorumaq üçün həqiqəti gizli saxladılar və əsil mətləbi səlahiyyət sahiblərinə bildirmədilər.

Hacı Süleyman xan bütün olayları Tehranda olan Həzrət Bəhaullaha yazdı. Həzrət Bəhaullah cənab Kəlimə göstəriş verdi ki, bir nəfəri göndərib o iki müqəddəs cəsədi Təbrizdən Tehrana gətirtsin. Bu iş Həzrət Babın öz istəyinə uyğun olaraq həyata keçdi. Bir vaxtlar Həzrət Bab Tehran yaxınlığından keçib Təbrizə gedərkən, Onun qələmindən "Şah Əbdüləzim ziyarətnaməsi" adlı bir lövhə nazil olmuşdu. Həzrət Bab həmən lövhənin xətib Mirzə Süleymana verib demişdi: "Dostlardan bir neçəsi ilə bərabər Şah Əbdüləzimə get və məqbərədə bu ziyarətnaməni oxu!» Həmin lövhənin son hissəsində Əbdüləzimə müraciətlə deyilirdi: "Xoş sənin halına ki, Reydə dəfn olunmusan və mənim Məhbubumun kölgəsi altındasan! Kaş mən də o müqəddəs torpaqda dəfn olunaydım!"

İki müqəddəs cəsəd Tehrana gətiriləndə mən (müəllif) Tehranda Mirzə Əhmədin yanında idim. Həzrət Bəhaullah o vaxt Əmir Nizamın göstərişinə əsasən Kərbəlaya getmişdi. Əvvəlcə o iki mübarək cəsədi İmamzadə Həsəndə dəfn etmişdilər. Sonra cənab Kəlimlə Mirzə Əhməd həmin müqəddəs cəsədləri özlərindən başqa heç kəsin bilmədiyi bir yerə köçürdülər. İki mübarək cəsəd Həzrət Bəhaullah Ədirnəyə gedənə qədər hamıdan gizli şəkildə orada qaldı. Ədirnədə Həzrət Bəhaullah cənab Kəlimə göstəriş verdi ki, həmən iki cəsədin gizlədildiyi yeri dostlardan Münir adlı bir nəfərə başa salsın. Münir çox axtardı, lakin həmən yeri tapmağa müvəffəq olmadı. Sonralar köhnə əshabələrdən olan Çamal əsas məsələni anlamış və hələ Həzrət Bəhaullah Ədirnədə ikən cəsədlərin gizlədildiyi yeri tapmışdı. O yer indiyə qədər gizli saxlanılır və dostlar bilmirlər ki, o yer haradadır. Və məlum deyil ki, o iki mübarək cəsəd həmən yerdən hara köçürüləcək. [[2]](http://web.archive.org/web/20061009210409/http:/www.bahai.az/lib/promin/nabil/dawn_breakers_az_23.shtml#2)

Tehranda Əmir Nizamdan sonra Həzrət Babın şəhid olmasından xəbər tutan ilk şəxs Mirzə Ağa xan Nuri oldu. Həzrət Bab Kaşan şəhərindən keçdiyi zaman Mirzə Ağa xan Nuri orada idi, çünki Məhəmməd şah onu Kaşana sürgün etmişdi. Hacı Mirzə Cani Kaşani mübarək Əmr barədə Mirzə Ağa xanla söhbətlər aparmışdı. Mirzə Ağa xan demişdi: "Əgər mənim bu Əmrə inamım yenidən Tehrana qayıdıb əvvəlki vəzifəmə təyin olunmağımla nəticələnərsə, mən daim səy göstərəcəyəm ki, əshabələrə zülm olunmasın, həmişə onların qayğısını çəkəcəyəm, onların rahat və salamat olmasına çalışacağam". Hacı Mirzə Cani Mirzə Ağa xanın bu sözlərini Həzrəti-Əlaya çatdırmışdı. Həzrət Bab demişdi: "Mirzə Ağa xanı əmin et ki, tezliklə şah onu Tehrana çağıracaq və ona yüksək rütbə və məqam verəcək. O, məmləkətdə ikinci şəxs olacaq, elə yüksək məqama çatacaq ki, şahdan başqa heç kəs ondan yuxarıda durmayacaq". Sonra da əlavə etmişdi: "Ona de ki, öz vədini unutmasın və öhdəsinə götürdüklərini yerinə yetirsin". Mirzə Ağa xan bundan xeyli xoşhal olmuş və öz əhdini bir daha təsdiq etmişdi.

Həzrəti-Əlanın şəhid olması xəbəri Mirzə Ağa xana çatanda o, yüksəlmiş və"Etimadüd-dövlə" ləqəbi almışdı, özü də baş vəzir olmaq arzusunda idi. O, dərhal baş vermiş hadisələri hörmət bəslədiyi Həzrət Bəhaullaha çatdırıb dedi: "Belə görünür ki, qarışıqlıq və müsibətlər alovu sönmüşdür". Həzrət Bəhaullah ona dedi: "Elə deyil, müsibət və bəla alovu sönməyib. Tezliklə o qədər şiddətlə şölələnəcək ki, məmləkətin səlahiyyət sahibləri onu söndürməkdə aciz qalacaqlar". Çox keçmədi ki, Mirzə Ağa xan Həzrət Bəhaullahın sözlərinin doğruluğunu təsdiq etməli oldu. Əvvəlcə o elə güman etmişdi ki, Həzrət Babın ölümündən sonra hər şey bitəcək və Onun Əmri dünyada yaşamayacaq. Lakin Əmrin daha da yayıldığını, Onun nurunun daha da artdığını gördükdə, Mirzə Ağa xan Həzrət Bəhaullahın sözlərinin düzgünlüyünü etiraf etdi. Bir dəfə Mirzə Ağa xan bərk xəstələndi. Bütün təbiblər onun müalicəsində aciz qaldılar, onun sağalmasına ümidlərini itirdilər. Həmin vaxt Həzrət Bəhaullah ona şəfa bəxş etdi və onu təhlükədən qurtardı.

Həzrəti-Əlanın şəhid olması xəbəri Mirzə Ağa xana çatanda o, yüksəlmiş və"Etimadüd-dövlə" ləqəbi almışdı, özü də baş vəzir olmaq arzusunda idi. O, dərhal baş vermiş hadisələri hörmət bəslədiyi Həzrət Bəhaullaha çatdırıb dedi: "Belə görünür ki, qarışıqlıq və müsibətlər alovu sönmüşdür". Həzrət Bəhaullah ona dedi: "Elə deyil, müsibət və bəla alovu sönməyib. Tezliklə o qədər şiddətlə şölələnəcək ki, məmləkətin səlahiyyət sahibləri onu söndürməkdə aciz qalacaqlar". Çox keçmədi ki, Mirzə Ağa xan Həzrət Bəhaullahın sözlərinin doğruluğunu təsdiq etməli oldu. Əvvəlcə o elə güman etmişdi ki, Həzrət Babın ölümündən sonra hər şey bitəcək və Onun Əmri dünyada yaşamayacaq. Lakin Əmrin daha da yayıldığını, Onun nurunun daha da artdığını gördükdə, Mirzə Ağa xan Həzrət Bəhaullahın sözlərinin düzgünlüyünü etiraf etdi. Bir dəfə Mirzə Ağa xan bərk xəstələndi. Bütün təbiblər onun müalicəsində aciz qaldılar, onun sağalmasına ümidlərini itirdilər. Həmin vaxt Həzrət Bəhaullah ona şəfa bəxş etdi və onu təhlükədən qurtardı.

Zalımların Həzrət Babı incitməsi və qaniçənlərin O Həzrəti şəhid etməsi İranın və iranlıların müxtəlif bəla və müsibətlərə düçar olması ilə nəticələndi. O böyük İnsana qarşı bu zülmü törədənlər, həmçinin bu zülmün qarşısını almaq imkanı olan, lakin almayan şəxslər ağır müsibətlər və qorxunc təhlükələrlə üzləşdilər. Heç kəs onlardan yaxasını kənara çəkə bilmədi. Bəla və müsibət qasırğası elə şiddətlə əsdi ki, onların maddi xoşbəxtliyinin bünövrəsi yerindən oynadı. Düşmənlər Həzrət Babın Əmrinə qarşı çıxdıqları və O böyük Şəxsiyyəti incitməyə başladıqları gündən hər tərəfdən onların üstünə fəlakət yağdı, onların bədxah ruhunu əzaba və iztiraba düçar etdi. Bir yandan da taun və sair kimi xəstəliklər zalımların üzərinə hücuma keçib onları əldən saldı. Xəstəlik hər yerdə tüğyan edirdi. Belə dəhşətli xəstəliklərin haçansa mövcud olduğunu heç kəs xatırlamırdı. Tarix səhifələrində də belə müsibətlərə nadir hallarda rast gəlmək mümkündür. Taun xəstəliyi bütün təbəqələri bürümüş, bütün əhalini əsir etmişdi. Bu xəstəlik çox uzun çəkdi, zalımlar xeyli vaxt onun amansız qılıncını başları üzərində hiss etdilər. Gilan vilayətinə isə qızdırma xəstəliyi hakim kəsildi. Allahın qəzəbi təkcə Adəm övladına deyil, heyvanlara və bitkilərə də şamil oldu. Bütün insanlar və heyvanlar müxtəlif bəlalara giriftar oldular. Digər tərəfdən də dəhşətli qurağlıq və qıtlıq başlandı. İnsanlar tədricən əzablı ölüm şərbətini içirdilər, lakin özlərinin bu dərdlərə mübtəla olmaqlarının əsil səbəbindən qafil idilər. Onlar bilmirdilər ki, hansı qudrətli əl onları cəzalandırır və hansı möhtərəm şəxsi təhqir etdikləri üçün onlar bu bədbəxtliklərə düçar olurlar.

Şiraz hakimi Hüseyn xan Həzrət Baba əziyyət vermiş və onunla son dərəcə kobud rəftar etmiş ilk şəxs idi. Onun ucbatından minlərlə rəiyyət həlak oldu. Bu şəxs özü də saysız müsibətlərlə üzləşdi. Onun hakim olduğu vilayəti taun xəstəliyi bürüdü. Xəstəlik Fars vilayətini viran qoyub susuz, otsuz-ələfsiz bir səhraya çevirdi, insanları və heyvanları məhv etdi. Hüseyn xan bu bəlalar qarşısında aciz qalıb nalə çəkdi və anladı ki, bütün zəhməti hədər gedib. Fars vilayəti çarəsizlikdən əlini uzadıb qonşu bölgələrdən kömək diləyirdi. Qaniçən hakim həyatının sonlarında hamının nifrətini qazanıb şərəfsizcəsinə öldü. Dostdüşmən hamı onu unutdu. Həzrət Baba əziyyət verməyə cürət etmiş ilk şəxsin aqibəti belə oldu.

Həzrət Babın əleyhinə çıxıb Onunla düşmənçilik edən ikinci şəxs Hacı Mirzə Ağası idi. Bu alçaq xislətli şəxs öz cılız məqsədlərinə çatmaqdan və öz dövrünün dini rəhbərlərinin rəğbətini qazanmaqdan ötrü Məhəmməd şahın Həzrət Babla görüşməsinə mane olmuş və Həzrət Babı Azərbaycanın ucqar nöqtəsində məhbus etmişdi. Həbsdə də O Həzrəti güclü nəzarət altında saxlayırdı. Həzrəti-Əla zindanda olarkən, onun ünvanına bir lövhə yazmış və orada bu şəxsin acınacaqlı aqibətinə işarə etmişdi. Həzrəti-Əlanın Tehran yaxınlığında olmasından il yarımdan artıq vaxt keçməmişdi ki, nadan vəzir Allahın qəzəbinə tuş gəldi, izzət taxtından zillət torpağına yıxıldı. Nəhayət, o, Şah Əbdüləzimə sığınaraq, özünü camaatın qəzəbindən xilas etməyə çalışdı. Lakin İlahi Qüdrətin əli ilə o, İran hüdudlarından kənara sürgün olundu və müsibət dəryasına qərq edildi. Axırı o, hədsiz zillət və yoxsulluq içərisində canını tapşırdı.

Ağacan bəy Xəmseinin əmri ilə Həzrət Baba atəş açmış əsgərlər qəribə bir şəkildə öz əməllərinin cəzasına çatdılar. Onların iki yüz əlli nəfəri zabitləri ilə birlikdə həmən il güclü zəlzələ nəticəsində həlak oldu. Onlar yay vaxtı günorta Ərdəbillə Təbriz arasında bir divarın kölgəsinə sığınmışdılar və havanın istiliyinə baxmayaraq, eyş-işrətlə məşğul idilər. Qəflətən güclü zəlzələ baş vermiş və onların hamısı uçqun altında qalıb həlak olmuşdu. Onların qalan beş yüz nəfəri Həzrət Babın şəhid olmasından üç il sonra qiyam qaldırıb itaətsizlik göstərdiklərinə görə Mirzə Sadıq xan Nurinin əmri ilə güllələndilər. Mirzə Sadiq xan onların heç birinin sağ qalmaması üçün əmr etmişdi ki, onlara iki dəfə atəş açsınlar, sonra isə bədənlərini qılınc və nizə ilə tikə-tikə etsinlər. Bu hadisə Təbrizdə baş vermişdi və camaatın ibrət götürməsi üçün onların parça-parça olmuş çəsədlərini hamıya nümayiş etdirmişdilər. Bu hadisə camaatı heyrətə salmışdı. Hamı deyirdi: "Qəribədir, Həzrət Baba güllə atanlar bu yolla öz əməllərinin cəzasına çatdılar". Bu sözlər dildəndilə dolaşırdı, hamı həyəcan içərisində idi. Nəhayət, ədalətsiz üləmalar bundan xəbər tutdular və fitva verdilər ki, kim belə sözlər danışarsa, o, cəzaya layiq görülməlidir. Bir çox adamlar üləmaların fitvasına əsasən çərimə və həbs olundular.

Həzrət Babın öldürülməsinə hökm vermiş baş vəzir Əmir Nizam və onunla bərabər bu günaha batmış qardaşı Vəzir Nizam iki ildən sonra öz əməllərinin cəzasına çatdılar və böyük əzaba düçar oldular. Kaşan yaxınlığında yerləşən Fin qəsəbəsindəki hamamın divarı baş vəzir Əmir Nizamın qanına boyandı. O qan hələ də orada durur və Əmir Nizamın törətdiyi zülm və sitəmə şahidlik edir.

[[1]](http://web.archive.org/web/20061009210409/http:/www.bahai.az/lib/promin/nabil/dawn_breakers_az_23.shtml#11) Osmanlılar nəzərdə tutulur.

[[2]](http://web.archive.org/web/20061009210409/http:/www.bahai.az/lib/promin/nabil/dawn_breakers_az_23.shtml#22) Bir muddətdən sonra Həzrət Babın və Mirzə Məhəmmədəli Zünuzinin cəsədləri Hayfaya aparılmış və orada dəfn olunmuşdu.

**XXIV fəsil. Zəncan hadisələri**

Həzrət Babın həyatının son çağlarında Zəncanda vəziyyət kərkinləşməyə başladı. Mazandaranda və Neyrizdə narahatlıq və həyəcan doğurmuş amillər Zəncanda da özünü göstərməkdə idi. O vaxtlar Həzrət Bab bir-birinin ardınca kədərli xəbərlər alırdı. Şeyx Təbərsi qalasında əshabələrin şəhid olması xəbərinin ardınca cənab Vəhidin və onun dostlarının şəhid olması xəbəri Mübarək Hüzura yetişdi. Həzrət Babın mübarək qəlbi ağır iztiraba, sonsuz hüzn və qüssəyə qərq oldu. Dustağlıq, müxtəlif çətinliklər, düşmənlərin fitnə-fəsadı Həzrət Bab üçün azmış kimi, bu kədərli xəbərlər də onlara əlavə olunurdu. Bir tərəfdən Həzrət Bab düşmənlərin hücumlarına məruz qalırdı. Təbrizdə vəliəhdin iştirak etdiyi məclisdə əleyhdarlarının Onunla necə rəftar etməsi barədə artıq yazmışıq. O biri tərəfdən, Azərbaycan dağlarındakı məhbusluq həyatı və zindan şəraiti Həzrət Bab üçün çoxsaylı məşəqqətlər doğururdu. Bir tərəfdən də, Mazandaranda və Neyrizdə baş verən hadisələr, Tehranda yeddi şəhidin zülmə məruz qalması barədə Həzrət Baba kədərli və üzücü xəbərlər çatdırılırdı. Bütün bunlardan sonra Zəncanda əshabələrin ağır vəziyyətə düşməsi haqqında məlumat Həzrət Babın qəminin üstünə qəm gətirdi, həyatının son günlərində onda böyük təşviş və hədsiz narahatlıq doğurdu. Zəncan hadisələri əvvəlki hadisələrə nisbətən daha ağır idi. İndi isə bu kədərli hadisələrin təsvirinə başlayıram.

Geniş yayılmış ifadə ilə desək, Zəncan hadisələrinin qəhrəmanı cənab Hüccət Zəncani idi. Onun əsil adı Molla Məhəmmədəli olmuşdur. O, müasiri olan üləmalar və alimlər içərisində yüksək məqama malik idi, öz qüdrəti və bacarığı ilə hamıdan seçilirdi. Hüccət Zəncani mübarək Əmrin ən böyük yardımçılarından biri olmuşdur. Cənab Hüccətin atası Molla Rəhim Zəncani o tərəflərin üləmalarından biri idi, öz biliyi, təvazökarlığı və mehriban davranışı ilə hamının hörmətini qazanmışdı. Cənab Hüccət hicri 1227-ci(1812-ci) ildə anadan olmuşdu. Hələ uşaqlıqdan onun qeyri-adi qabiliyyətləri özünü göstərirdi, buna görə də atası onun təlim və tərbiyəsinə xüsusi diqqət yetirirdi. Məhz atasının məsləhəti ilə cənab Hüccət təhsil almaq üçün Nəcəfə yollanmışdı. O, yüksək ağıl və düşüncə sahibi idi, idrakının gücü ilə çoxlarına üstün gəlirdi. Dostları onun ağlına, zəkasına, fəsahətli nitqinə və qətiyyətli davranışına heyran idilər. Bu yüksək keyfiyyətləri onun əleyhdarlarını qorxuya salırdı, düşmənləri ona paxıllıq edirdilər. Vəziyyəti belə görən atası ona sifariş göndərdi ki, düşmənlər pusquda dayandığı üçün Zəncana gəlməsin. Cənab Hüccət də bunu nəzərə alıb Zəncana getməmək qərarına gəldi. O, həmədan şəhərində qalıb qohumlarından biri ilə evləndi. İki il yarım həmədanda yaşadı. Bundan sonra o, atasının vəfat etdiyini eşidib həmədandan Zəncana getməyi qərara aldı. Zəncana gələndə üləmalar onu üzdə böyük ehtiramla qarşıladılar, amma ürəklərində ona düşmənçilik bəsləyirdilər və Hüccəti aradan kötü.rmək niyyətində idilər. Cənab Hüccətin sözlərini eşitmək üçün məscidə çoxlu adam toplaşmışdı. Hüccət Zəncani onlara öyüdnəsihət verib dedi ki, nəfsin və ehtirasların ardınca getməsinlər, heç bir işdə ifrata varmasınlar, bəd əməllərdən çəkinsinlər, islamın hökmlərini və Quranın aydın göstərişlərini dəqiqliklə yerinə yetirsinlər. Bundan sonra cənab Hüccət Zəncanda dərs deməyə başladı və öz şagirdlərini elə hazırladı ki, onlar elm və bilik baxımından digər Zəncan üləmalarından üstün oldular. On yeddi il bu minvalla keçdi. Şəhər əhalisi cənab Hüccətin təsiri ilə müqəddəs dinin hökmlərini tam şəkildə yerinə yetirirdi və dini ehkamları pozmaq heç kəsin ağlına gəlmirdi.

Cənab Hüccət Həzrət Babın Şirazdan ucalan dəvətinin sədasını eşitdikdə, özünün etibarlı şagirdlərindən Molla İskəndər adlı bir nəfəri Yeni Dəvətin nədən ibarət olduğunu araşdırmaq üçün Şiraza göndərdi. Bu isə onun əleyhdarlarının öz səylərini gücləndirməsinə səbəb oldu. Onlar cənab Hüccəti heç cür şahın və rəiyyətin gözündən salmağa müvəffəq ola bilmədikləri üçün bu qərara gəldilər ki, onu Yeni Dəvətin təbliğçisi və müqəddəs islam dininin müxalifi kimi qələmə versinlər. Onun düşmənlərindən bir neçə nəfər bir yerə toplaşdıqları zaman öz aralarında deyirdilər: "Bizim bu şəxsi camaatın gözündən salmağımız, onun rütbə və məqamına xələl gətirməyimiz mümkün deyil, çünki o, bilikli, mömin və ədalətli bir adamdır. Məhəmməd şah onu Tehrana çağırdığı zaman o, bəlağətli nitqi və sehrli kəlmələri ilə şahı özünə valeh edə bildi. Şahın ondan xoşu gəldi və ona ehtiram göstərdi. Amma indi Hüccət Seyyid Babın Əmrini qəbul edib açıq-aşkar camaata təbliğ etdiyi üçün bizim işimiz xeyli asanlaşıb.İndi biz hökumətnn onu həbs edib Zəncandan uzaqlaşdırmasına nail ola bilərik". Hüccətin əleyhdarları bu qərara gəldilər ki, Məhəmməd şaha ərizə yazsınlar. Həmin ərizədə onlar Hüccət barədə ürəklərindən keçən bütün sözləri bəyan etmişdilər. O cümlədən, yazmışdılar: «Hüccət hələ islamın tərəfdarı olduğu vaxtlarda öz şagirdlərini üləmaların üstünə qaldırır, onlara qarşı təhqiramiz əməllərə vadar edirdi. İndi isə o, Seyyid Babın Əmrini qəbul edib və Zəncan camaatının üçdə ikisini babiyə çevirib. Belə olan halda bəllidir ki, bizim başımıza nə bəlalar gələcək. Onun evinə toplaşan adamların sayı məscidə gələnlərin sayından qat-qat artıqdır. O, atasının məscidini öz tərəfdarlarının yığıncaq yerinə çevirib. Tərəfdarları orada yığışıb onun sözlərini dinləyirlər. Çox keçməz ki, nəinki Zəncan camaatı, hətta Zəncan ətrafındakı bütün kəndlərin əhalisi babi olar və ona kömək göstərmək üçün ayağa qalxarlar".

Məhəmməd şah Zəncan üləmalarının ərizəsinə xeyli təəccüb etdi. Mirzə Nəzərəli həkimbaşı da həmin ərizədən agah olub çox təəccübləndi və dedi: "Bir çox şəxslər Hüccəti görmüşlər və həmişə də onun qüdrətindən və dəyanətindən söz açmışlar". Məhəmməd şah bu qərara gəldi ki, cənab Hüccəti və onun əleyhdarlarını Tehrana çağırsın. Onlar gələn kimi xüsusi bir məclis təşkil olundu və Hacı Mirzə Ağası, saray əyanları və Tehranın məşhur üləmaları da Məhəmməd şahın göstərişi ilə həmin məclisə dəvət edildi. Qərara alındı ki, bu məclisdə Zəncan üləmaları cənab Hüccətlə mübahisə etsinlər. Zəncanlıların verdiyi sualların hər birini cənab Hüccət elə cavablandırdı ki, bütün iştirakçılar və şəxsən Məhəmməd şah özü onun günahsızlığına əmin oldular. Sonda Məhəmməd şah cənab Hüccətdən razılıq elədi və onu xeyli tərifləyərək, buyurdu: "Siz yaxşı yol seçdiniz və düşmənlərinizin sizə qarşı irəli sürdüyü bütün ittihamları rədd etdiniz". Xülasə, cənab Hüccətin barəsində çoxlu xoş sözlər söylədikdən sonra şah buyurdu: "Zəncana qayıdıb məmləkətin və millətin xeyrinə olan fəaliyyətinizi davam etdirin. Mən də daim sizə kömək göstərəcəyəm. Nə vaxt düşmənləriniz sizə qarşı bir hərəkətə başlasalar, dərhal mənə xəbər verin".

Cənab Hüccət Zəncana qayıtdı. Onun düşmənləri məğlub olduqlarını görüb fitnə-fəsada başladılar və böyük bir qarışıqlıq törətdilər. Düşmənlərin ədavəti nə qədər güclənirdisə, Hüccətin tərəfdarlarının öz rəhbərlərinə məhəbbət və sədaqəti də bir o qədər artırdı. Hüccət heç kəsə fikir vermədən və düşmənlərdən çəkinmədən öz vəzifələrini həyata keçirməklə məşğul idi. O elə rəftar edirdi ki, düşmənlərin bütün təşəbbüsləri heçə çıxırdı. Düşmənlər bərk qəzəbli idilər: onlar görürdülər ki, bütün təşəbbüsləri nəticəsiz qalır və işlərin ixtiyarı onların əlindən çıxır.

Cənab Hüccət bir müddət idi ki, özünün yaxın və etibarlı adamlarından biri olan Məşədi Əhmədi onun məktubunu və bəzi hədiyyələrini Həzrət Baba çatdırmaq üçün Şiraza göndərmişdi. Bir gün cənab Hüccət şagirdləri ilə söhbət etdiyi zaman Məşədi Əhməd Şirazdan qayıtdı və Həzrəti-Əlanın bağlı məktubunu Hüccətə verdi. Həmin məktubda Həzrəti-Əla ona “Hüccət” ləqəbi vermiş və təkidlə tapşırmışdı ki, minbərə qalxıb mübarək Əmrin əsas müddəalarını camaata şərh etsin. Cənab Hüccət mübarək lövhəni oxuyan kimi aldığı göstərişə uyğun olaraq hərəkət etmək qərarına gəldi. O, dərhal dərsi dayandırıb şagirdlərini buraxdı və onlara söylədi: "Bundan sonra mən dərs deməyəcəyəm. Bir şey məlum olduğu halda, onu öyrənmək bəyənilən iş deyil".

Həzrət Babın göstərişinə uyğun olaraq, cümə günü cənab Hüccət camaatın qarşısında dayanıb cümə namazı qıldı. İmamcümə cənab Hüccətə etiraz edib dedi: "Cümə namazına başçılıq etmək mənim hüququmdur, çünki mən imamcüməyəm. Mənim əcdadlarım da buna qədər imamcümə olmuşlar. Bu barədə padşahın da fərmanı var. Məndən savayı heç kəs imamcümə ola bilməz. Siz nə hağla cümə namazını qılmısınız?!". Cənab Hüccət imamcüməyə dedi: "Əgər sən padşahın fərmanına əsasən imamcümə olmusansa, mənə Həzrət Qaim-əleyhissalam cümə namazını qılmağı əmr edib. Məndə də Həzrət Qaimin fərmanı var və heç kəs bu haqqı mənim əlimdən ala bilməz. Əgər kimsə mənim əleyhimə çıxıb bu məsələdə mənə müqavimət göstərsə, mən müdafiə olunacağam". Cənab Hüccət qorxub-çəkinmədən Həzrət Babın mübarək göstərişini yerinə yetirdiyi üçün Zəncan üləmaları imamcümə ilə həmrəy və əlbir oldular. Onlar Hacı Mirzə Ağasıya şikayət edib dedilər: «Hüccət heç nəyə fikir vermir və bizim hüquqlarımızı pozur. Ya biz nəyimiz varsa, götürüb Zəncandan gedəcəyik, şəhəri və camaatı Hüccətin ixtiyarına qoyacağıq ya da Məhəmməd şah dərhal Hüccəti bu şəhərdən çıxarmalıdır. Biz əminik ki, şah Hüccətə dəyibtoxunmasa və o, bu şəhərdə qalsa, böyük bir təhlükə meydana gələcəkdir". Hacı Mirzə Ağası məcbur olub Zəncan üləmalarının şikayətini Məhəmməd şaha çatdırdı, hərçənd o, ürəyində üləmaların nüfuzundan ehtiyat edirdi və onların sözünə qulaq asmaq istəmirdi. Məhəmməd şah əmr etdi ki, Hüccət Zəncandan Tehrana gəlsin. Bu iş Qılınc xan Kürdə həvalə edildi: o, Zəncana gedib şahın əmrini Hüccətə çatdırmalı idi. Bu, o vaxtlar idi ki, Həzrət Bab Tehran yaxınlığından keçib Təbrizə gedirdi. Hələ Qılınc xan Zəncana çatmamış cənab Hüccət öz tərəfdarlarından Xan Məhəmməd Topçu adı ilə məşhur olan bir nəfəri xüsusi məktubla Mübarək Hüzura göndərmişdi. Həmin məktubda o, Həzrət Babı düşmənlərin əlindən alıb xilas etmək üçün icazə istəyirdi. Həzrət Bab Hüccətə belə cavab vermişdi: "Qadir Allahdan savayı heç kəs məni xilas edə bilməz. İnsanın ilahi təqdirdən qaçması və Tanrı hökmündən çıxması mümkün deyil". Eyni zamanda, Həzrət Bab buyurmuşdu: "Bizim görüşümüzə gəldikdə isə, bu tezliklə başqa bir dünyada baş tutacaqdır. Sən əbədi izzət aləmində mənimlə görüşəcəksən".

Həzrəti-Əlanın bu cavabı cənab Hüccətə yetişdiyi gün Qılınc xan da Zəncana varid oldu və şahın əmrini Hüccətə çatdırdı. Cənab Hüccət Qılınc xanla birlikdə Tehrana yollandı. Onlar Tehrana çatdığı zaman Həzrət Bab bir neçə gün qaldığı Güleyn kəndindən yola düşmüşdü. Yerli səlahiyyət sahibləri gizlincə işləri elə qurmuşdular ki, Həzrət Bab Zəncandan keçən vaxt cənab Hüccət Zəncanda olmasın. Onlar qorxurdular ki, Hüccət Seyyid Babla görüşsə, işlər çətinləşə bilər. Cənab Hüccət Tehrana yollandığı zaman bir çox əshabələr də onunla birlikdə Tehrana getmək istədilər. Hüccət onlara dedi: "Siz Zəncana qayıdın, Həzrət Babın Mübarək Hüzuruna gedib ərz edin ki, biz hamımız sizi xilas etməyə hazırıq". Həmin şəxslər qayıdıb Həzrət Babın Mübarək Hüzuruna yetişdilər və öz xidmətlərini təklif etdilər. Həzrət Bab buyurdu: "Mən istəmirəm ki, kimsə məni xilas etməyə cəhd göstərsin. Siz gedin Zəncan möminlərinə deyin ki, mənim ətrafıma toplaşmasınlar və mənim ardımca gəlməsinlər". Zəncan möminləri hamısı hazırlaşmışdılar ki, Həzrət Bab Zəncana yetişəndə, gedib onunla görüşsünlər. Onlar Həzrət Babın sözlərini eşidib kədərləndilər. Və bununla razılaşa bilmədilər ki, Həzrət Bab Zəncana təşrif gətirsin, onlar isə Onunla görüşə bilməsinlər. Buna görə də Həzrət Babın istəyinin əksinə olaraq, Onun görüşünə yollandılar. Amma Gəzrət Babı müşayiət edən dəstəyə yaxınlaşan kimi, məmurlar amansızlıqla onları pərən-pərən saldılar.

Həzrət Babı müşayiət edən dəstə iki yol ayrıcına çatanda, harada qalmaq üstündə Məhəmməd bəy Çaparçı ilə Tehrandan onun köməyinə göndərilmiş bir şəxs arasında mübahisə düşdü. Məhəmməd bəy Çaparçı Həzrəti-Əlanı Zəncana aparmaq, gecəni təbib Mirzə Məsumun (Əmrin şəhidlərindən biri olan təbib Mirzə Məhəmmədəlinin atasının) karvansarasında qalmaq və ertəsi gün yola davam etmək istəyirdi. O, deyirdi: "Əgər gecəni şəhərdən kənarda keçirsək, təhlükəyə məruz qalarıq, düşmənlər bizə zərər yetirə bilərlər". Lakin onun yoldaşı bununla razılaşmırDI Nəhayət, Məhəmməd bəy Çaparçı üstün gəldi və yoldaşını razı saldı ki, Həzrət Babı gecələmək üçün karvansaraya aparsınlar. Dəstə şəhərə daxil oldu. Onlar şəhərin küçələrindən keçərkən, bir çox adamlar Həzrət Babı görmək üçün evlərin damlarına çıxmışdılar. Adı çəkilən karvansara Mirzə Məsuma məxsus idi. Bir müddət əvvəl o, vəfat etmişdi. Mirzə Məsumun böyük oğlu Mirzə Məhəmmədəli həmədanda yaşayırdı və o, şəhərdə təbiblərin başçısı idi. O, atasının matəm mərasimində iştirak etmək üçün həmədandan Zəncana gəlmişdi. Mirzə Məhəmmədəli o vaxtlar Əmrə iman gətirməmişdi, lakin Həzrət Babı çox sevirdi. Buna görə də o, hədsiz sevinclə öz karvansarasını Həzrət Babın qalması üçün hazırladı. Həmən gecə o, Mübarək Hüzura qovuşmaq şərəfinə nail oldu və bunun nəticəsində mübarək Əmrə iman gətirdi. Sonralar özü bu barədə belə danışırdı: "O gecə mübarək Əmrə iman gətirdikdən sonra mən səhər tezdən yuxudan durdum, çırağı yandırıb nökərimlə birlikdə karvansaraya yollandım. Gözətçilik edən məmurlar məni tanıdıqları üçün karvansaraya buraxdılar. Mən hüzura daxil olanda Həzrət Bab namaz qılmaq üçün dəstəmaz alırdı. Onun vacibatı yerinə yetirməsi mənə qəribə təsir göstərdi. Həzrət Bab namaza başlarkən, mən də Onunla bərabər namaza durdum. Namaz qıldığım zaman bütün vücudumu sevinc və fərəh. bürümüşdü. Namazdan sonra özüm gedib çay hazırladım və Mübarək Hüzura gətirdim. Bu zaman Həzrət Bab mənə dedi: "Siz Həmədana qayıtmalısınız, çünki tezliklə Zəncanda böyük qarışıqlıq və həngamə yaranacaq, küçələrdə qan su yerinə axacaq". Mən onun Əmri yolunda fəda olmağı arzuladığımı bildirdim. Həzrət Bab buyurdu: "Sizin şəhidlik vaxtınız hələ yetişməyib. Allaha təvəkkül edin və Onun əmrinə uyğun hərəkət edin!". Günəş çıxanda Həzrət Bab Təbrizə yollanmaq üçün atına mindi. Mən xahiş etdim ki, onunla get, məyimə icazə versin, lakin Həzrət Bab icazə verməyib məndən ötrü dua etdi. Həzrət Bab gözdən itənə qədər mən eləcə dayanıb baxırdım. Mübarək Hüzurdan ayrıldığıma görə hədsiz kədər içərisində idim".

Cənab Hüccət Tehrana çatan kimi, Hacı Mirzə Ağası onu çağırıb özünün və Məhəmməd şahın adından dedi: "Siz Zəncan üləmaları ilə bu cür rəftar edib onlarda özünüzə qarşı ədavət doğurmaqda düzgün iş görməmisiniz. Zəncan üləmaları bizə o qədər məktub və şifahi xəbər göndəriblər ki, bizi əməlli-başlı qorxuya salıblar. Gələn məktubların və xəbərlərin hamısında sizdən şikayət olunur. Mən şəxsən üləmaların yazdıqlarına və dediklərinə inanmıram. Mən heç cür inanmıram və qəbul edə bilmirəm ki, siz atababalarınızın dinindən üz döndərmisiniz. Şah da buna inanmaz. Buna görə də şah mənə göstəriş verdi ki, sizi Tehrana çağırım və beləliklə, sizə qarşı söylənilən iftiralara son qoyulsun. Seyyid Babdan hər cəhətdən üstün olan sizin kimi bir şəxsin onun davamçılarından birinə çevrilməsini eşitmək mənim üçün çox ağırdır". Hüccət Hacı Mirzə Ağasının cavabında dedi: "Elə deyil. Allah şahiddir ki, əgər Seyyid Bab öz evinin ən alçaq işini mənə həvalə etsə, mən bununla fəxr edərəm, bunu özümə ən böyük şərəf sayaram və həmin şərəfi padşahın inayət və ənamından üstün tutaram". Mirzə Ağası qəzəblə qışqırdı: "Ola bilməz!". Hüccət ona dedi: "Bu şirazlı seyyid həmən müqəddəs Şəxsdir ki, siz və bütün dünya əhalisi hədsiz şövqlə Onun Zühurunu gözləyirsiniz. Bizim Ağamız odur, vəd olunmuş Xilaskar odur!".

Hacı Mirzə Ağası bu sözləri cənab Hüccətdən eşidən kimi birbaşa Məhəmməd şahın yanına getdi, əhvalatı şaha danışıb dedi: "Mən çox qorxuram ki, bu şəxs şahın inayətindən suiistifadə etsin. Əgər şah bu şəxsin qarşısını almasa və əvvəlki kimi onu digər məmləkət üləmalarından üstün tutsa, Hüccət dövlət əleyhinə qiyam qaldıra bilər. Məmləkətin mənafeyi və dövlət siyasəti tələb edir ki, Hüccətin qarşısı alınsın". Məhəmməd şahın qaydası belə idi ki, müxtəlif şəxslər barədə bu qəbil sözləri qəbul etmirdi. Bu halda da o, düşündü ki, Hüccət barəsində deyilən sözlər qərəzlidir, düşmənləri ona bəslədikləri həsəd və kin nəticəsində onun haqqında belə ittihamlar irəli sürürlər. Buna görə də qərara gəldi ki, məclis təşkil edib paytaxt üləmalarını çağırsın və Hüccət üləmaların hüzurunda dəlil və sübutlar əsasında öz fikirlərini bildirsin və əqidəsini isbat etsin. Beləcə bir neçə dəfə məclis təşkil edildi. Hər dəfə də cənab Hüccət əleyhdarlarının ittihamlarına tutarlı cavablar verdi və öz iddiasının doğruluğunu sübuta yetirdi. Onun üləmaların qarşısında söylədiyi sözlərdən biri də bu idi: "Məgər bu müqəddəs hədis bütövlükdə sünnilərin və şiələrin əleyhinə deyilmi? Ulu peyğəmbər buyurub: "Mən sizə iki ağır şeyi qoyub gedirəm: Allahın Kitabını və nəslimi". Madam ki, sizin əqidənizcə, bu iki ağır şeydən biri, yəni nəsil aradan gedib və ortada yoxdur, deməli, digər ağır şey mövcud olmalıdır. Və əslində də belədir. Mövcud olan ağır şey - Kitabdır. İlahi Kitab insanlara doğru yol göstərmək üçün yeganə vasitədir. Mən sizdən xahiş edirəm, ilahi Kitabı qarşınıza qoyun, onu özünüzün rəhbərinizə və bələdçinizə çevirin, Kitabın göstərişini yerinə yetirin, onu hər hansı mətləbi rədd, yaxud qəbul etməkdə, doğru və ya yalan hesab etməkdə misana və meyara çevirin! .

Üləmalar Hüccətə cavab verməkdə aciz qalıb özlərini düdafiə edə bilmədikdə, ondan qeyri-adi bir şey tələb edib dedilər: "Əgər sizin iddianız doğrudursa, siz bir möcüzə göstərməlisiniz". Cənab Hüccət uca səslə cavab verdi: "Bundan böyük nə möcüzə ola bilər ki, mən təkbaşına sizin - Tehranın məşhur üləma və müctəhidlərinin qarşısına çıxıb dəlilin gücü ilə hamınıza üstün gəlirəm. Məgər təkcə mənim Tehranın üləma və müctəhidləri üzərində qələbə çalmağım ən böyük möcüzə deyilmi?!" Məhəmməd şah Hüccətin müzakirələr zamanı üləmalara qalib gəldiyini, dəlil və sübutlarla əleyhdarlarının ittihamlarına cavab verdiyini görüb Hüccətə hədsiz dərəcədə inandı və ondan sonra daha Hüccətin düşmənlərinin sözlərinə qulaq asmadı. Zəncan üləmalarının və Tehran müctəhidlərinin bir çoxu Hüccət barədə küfr hökmü çıxarmış və onun qətlinə fitva vermişdilər. Buna baxmayaraq, Məhəmməd şah Hüccətə mehribanlıq göstərir, hədiyyələr bağışlayır və deyirdi ki, siz həmişə mənim köməyimə arxalana bilərsiniz. Hacı Mirzə Aqası Məhəmməd şahın Hüccətə inayət göstərdiyini və onunla açıq-aşkar düşmənçilik edə bilməyəcəyini görüb hiyləgərliklə Hüccətə yaltağlanır, öz paxıllığını və kinini gizlədirdi. Arabir Hüccətin evinə getdiyi zaman o, müxtəlif hədiyyələrlə Hüccətə məhəbbətini izhar edirdi, halbuki ürəyində onun qatı düşməni idi.

Cənab Hüccət Tehranda, necə deyərlər, göz dustağı idi. O, Tehrandan çıxıb əshabələrlə görüşə və onlarla söhbət edə bilmirdi. Zəncanda olan möminlər cənab Hüccətdən xahiş etmişdilər ki, mübarək Əmrin müddəalarını ətraflı şəkildə yazıb onlara göndərsin və onlar da ilahi göstərişlərə uyğun hərəkət etsinlər. Hüccət onlara xəbər göndərdi ki, Həzrət Babın təlimini mənim araşdırma üçün Şiraza göndərdiyim şəxslərdən soruşub öyrənin. Eyni zamanda, onlara islamın mövcud qaydalarına uyqun gəlməyən bir sıra göstərişlər verdi. O cümlədən, Zəncan camaatına bildirdi ki, Seyyid Kazım Zəncani Şirazda və İsfahanda mənim sevimli Ağamın hüzurunda olmuşdur. Molla İskəndərlə Məşədi Əhmədi isə şəxsən mən özüm araşdırma aparmaq üçün Şiraza göndərmişdim. Bu üç nəfər deyir ki, Həzrət Bab özü ilahi ayələrdə və mübarək lövhələrdə möminlərə vacib buyurulmuş əməlləri yerinə yetirir. Biz də o Həzrətin davamçıları olaraq, O müqəddəs Şəxsin davranışından nümunə götürməliyik. Zəncan möminləri cənab Hüccətin Tehrandan yazıb göndərdiyi bu mətləbləri oxuyan kimi dərhal itaət göstərdilər və canlabaşla yeni hökmləri yerinə yetirməyə başlayıb köhnə adətləri aradan qaldırdılar. Hətta öz uşaqlarına da mübarək Əmrə uyğun surətdə davranmağı öyrətdilər. Öz uşaqlarına öyrətmişdilər ki, desinlər: "Bizim sevimli Ağamız bu hökmlərə və göstərişlərə əməl edən ilk Şəxsdir. Elə isə Ona iman gətirmiş bizlər nə üçün bu qaydaları və hökmləri öz yolumuzda çırağa çevirməməliyik?!".

Cənab Hüccət Tehranda məhbus olduğu vaxtlar əshabələrin Şeyx Təbərsi qalasında mühasirəyə alınması xəbərini eşitdi. O, çox istəyirdi ki, oraya gedib dostlara kömək göstərsin, lakin buna imkanı yox idi. O vaxtlar onun həmdəmi Həzrət Bəhaullah idi. Həzrət Bəhaullahın Mübarək Hüzurundan kəsb etdiyi feyzlər nəticəsində cənab Hüccət bir müddət sonra Əmrə xidmət yolunda elə bir təşəbbüsə əl atdı ki, bu, öz əzəməti və əhəmiyyəti baxımından heç də Şeyx Təbərsi qalasındakı əshabələrin hərəkətindən geri qalmırdı.

Məhəmməd şah vəfat edib oğlu Nasirəddin şah taxta çıxdığı zaman cənab Hüccət hələ də Tehranda məhbus idi. Nasirəddin şahın baş vəziri Mirzə Tağı xan Əmir Nizam cənab Hüccətin həbs şəraitini ağırlaşdırmaq və bir bəhanə tapıb onu qətlə yetirmək qərarına gəlmişdi. Cənab Hüccət həyatı üçün təhlükə yarandığını görüb Tehrandan çıxdı və Zəncana - öz dostlarının yanına qayıtdı. Əttar Kərbəlayi Vəli cənab Hüccətin Zəncana GƏLDİYİNİ əshabələrə xəbər verdi. Kişilər və qadınlar, böyüklər və kiçiklər hədsiz şövqlə Hüccətin hüzuruna tələsdilər, onun qayıdışından sevindiklərini bildirib ona məhəbbətlərini izhar etdilər. Camaatın Hüccətə itaəti və məhəbbəti Nasirəddin şahın əmisi olan Zəncan hakimi Məcdüd-dövlə nin xoşuna gəlmədi və onun ovqatını təlx etdi. O qədər qəzəbləndi ki, əmr edib əttar Kərbəlayi Vəlinin dilini kəsdirdi. Məcdüd-dövlə ürəyində Hüccətə qarşı güclü ədavət bəsləyirdi və fürsət axtarırdı ki, Hüccəti aradan götürsün. Lakin üzdə cənab Hüccətə məhəbbətini izhar edir, onu görməyə gedir və ehtiram göstərirdi.

Bu arada baş vermiş kiçik bir hadisə Hüccətin düşmənlərinin qəlbindəki gizli ədavət alovunun şölələnməsinə səbəb oldu. Həmin kiçik və əhəmiyyətsiz hadisə bundan ibarət idi ki, iki uşaq bir-biri ilə dalaşmışdı. Onlardan biri cənab Hüccətin tərəfdarlarından birinin oğlu idi. Zəncan hakimi dərhal göstəriş verib həmin uşağı. Həbs etdirmişdi. Əshabələr hakimə müraciət edib xahiş etdilər ki, həbs olunmuş uşağı buraxsın və bunun müqabilində onların öz aralarında topladığı pulu onlardan qəbul etsin. Hakim buna razı olmadı. Əshabələr cənab Hüccətin yanına gedib şikayət etdilər. Cənab Hüccət hakimə yazdı ki, həddi-büluğa çatmamış uşaq öz hərəkətlərinə görə şəxsən məsuliyyət daşımır. Əgər siz hökmən kimisə cəzalandırmaq istəyirsinizsə, yaxşı olar ki, o uşağın atasını həbs edəsiniz. Hakim cənab Hüccətin məktubuna etina etmədi. Hüccət yeni bir məktub yazıb nüfuzlu şəxslərdən olan Mir Cəlilə verdi və dedi: "Bu məktubu öz əlinlə hakimə təqdim edərsən". Mir Cəlil cənab Seyyid Əşrəf Zəncaninin atasıdır və mübarək Əmrin şəhidlərindən biridir. O, hakimin iqamətgahına yaxınlaşanda, gözətçilər onu içəri daxil olmağa qoymadılar. Mir Cəlil qəzəblənib zorla içəri girmək qərarına gəldi. O, qılıncını sıyırıb gözətçiləri qovdu, hakimin yanına gedib uşağın buraxılmasını tələb etdi. Zəncan hakimi qeydşərtsiz Mir Cəlilin tələbini yerinə yetirdi və uşağı azad etdi. Şəhərin üləmaları hakimin bu hərəkətindən qəzəbləndilər və ona dedilər: "Nə üçün belə etdin? Niyə öz düşmənlərinin hədələri qarşısında duruş gətirmədin? Sənin bu işin yalnız təəssüf doğurur. Düşmənlər bu hədələrlə səni qorxutmaq istəyirdilər, sən də qorxdun. Gələn dəfə onlar başqa bir şey tələb edəcəklər və səni onların istəyinə uyqun surətdə işləməyə vadar edəcəklər. Belə getsə, onlar bütün işlərin ixtiyarını öz əllərinə alacaqlar və səni heç bir məsələyə qarışmağa qoymayacaqlar. Nə qədər ki, keç deyil, adamlarını göndər, Hüccəti həbs et. Sən yalnız bu yolla özəleyhdarlarının qarşısını ala bilərsən".

Zəncan hakimi əvvəlcə bu təklifi qəbul etmədi. Lakin üləmalar onu bu işi görməyə vadar etdilər və arxayın elədilər ki, bunun heç bir qorxusu yoxdur, şəhər bir-birinə dəyməyəcək. Sonra üləmalar iki məşhur və qəddar pəhləvanı göndərdilər ki, gedib cənab Hüccəti tutsunlar, qandallayıb hakimin hüzuruna gətirsinlər. O iki nəfərdən biri pəhləvan Əsədullah, digəri isə pəhləvan Səfərəli idi. Hakim onlara vəd etdi ki, bu işin müqabilində sizə yaxşı ənam verəcəyəm. Pəhləvanlar təpədəndırnağa qədər silahlanıb yola düşdülər. Bir çox avara və rəzil insanlar da onlara qoşuldular. Üləmalar isə orda-burda adamları qızışdırmaqla məşğul idilər.

Pəhləvanlar cənab Hüccətin yaşadığı məhəlləyə çatanda, Mir Səlah adlı qəhrəman bir əshabə möminlərin silahlanmış yeddi nəfəri ilə birlikdə onların qarşısını kəsdi. Mir Səlah Əsədullahdan soruşdu: «Hara getmək istəyirsən?". Pəhləvan cənab Hüccətin adını çəkdi və onun ünvanına nalayiq sözlər işlətdi. Mir Səlah dərhal qılıncını sıyırıb "ya Sahib əz Zaman!" deyə qışqırdı və Əsədullahın alnına ağır bir zərbə endirdi. Mir Səlahın şücaət və rəşadəti, silahlı pəhləvana qalib gəlməsi onun başına yığışmış adamların aradan çıxmasına səbəb oldu. Bu, Zəncan şəhərində ucalan ilk "ya Sahib əz Zaman!" nidası idi. Bütün şəhər lərzəyə gəldi. Zəncan hakimi bu fəryadın gücündən qorxuya düşüb soruşdu: "Bu nə səsdir, qışqıran kimdir və məqsədi nədir?" Məsələni ona bildirəndə, onu xof bürüdü. Ona dedilər ki, əshabələr təhlükə zamanı bir-birini dinin köməyinə və Qaimin yardımına çağıranda, "ya Sahib əz-Zaman!" deyə fəryad çəkirlər.

Bu arada Şeyx Məhəmməd Topçu düşmənlərin əlinə keçdi. Silahsız olduğu üçün düşmənlər onun başını yarıb hakimin yanına apardılar. Həmin vaxt hakimin yanında olan Zəncan müctəhidlərindən Seyyid Əbülqasim adlı birisi öz qələmyonanı ilə Şeyx Məhəmmədin sinəsini yaraladı. Hakim Məcdüd-dövlə qılıncını sıyırıb Şeyxin ağzına güclü bir zərbə endirdi. Orada olan digər şəxslər də silahlarını götürüb özünü müdafiə etmək iqtidarında olmayan o məzlumun üstünə düşdülər. Aydındır ki, amansız düşmənlər onun başına nələr gətirdilər. Hər tərəfdən üstünə zərbələr yağdığı zaman Şeyx Məhəmməd çəkdiyi əzablara əhəmiyyət vermədən deyirdi: "İlahi, sənə şükür olsun ki, şəhidlik tacını mənim başıma qoydun!". Şeyx Məhəmməd Topçu Zəncan şəhərində ilahi Əmrin yolunda şəhid olmuş ilk şəxs idi. Bu hadisə hicri 1266-cı il rəcəb ayının 4-də (1850-ci il may ayının 16-da) cümə günü baş vermişdi. Həmin vaxt cənab Vəhidin Neyrizdə şəhid olmasına qırx beş gün, Həzrət Babın Təbrizdə şəhid olmasına isə əlli beş gün qalırdı.

Bu günahsız şəxsin qanı axıdılan gün düşmənlərin qəlbində intiqam alovu şölələndi və bu qərara gəldilər ki, digər əshabələri də qətlə yetirsinlər. Hakimin onlarla həmfikir olduğunu bildikləri üçün onlar öz aralarında belə şərtləşdilər ki, hakimin icazəsi olmadan əllərinə keçən şəxsi öldürsünlər və Hüccətin tərəfdarlarının axırına çıxmayınca, dayanıb durmasınlar. Onlar Hüccətin və onun tərəfdarlarının küfr yoluna düşdüklərini zənn edirdilər. Digər tərəfdən, onlar hakimi məcbur etdilər ki, carçı vasitəsilə aşağıdakı elanı şəhər əhalisinə çatdırsın: "Kim Hüccətin ardınca gedib onun tərəfdarlarına qoşulsa, canı təhlükəyə düşəcək, əmlakı qarət ediləcək, arvaduşağı başsız qalıb zəlil günə düçar olacaq. Kim öz rahatlığını və ləyaqətini qorumaq istəyirsə və ailəsini sevirsə, Hüccətdən uzaqlaşmalı və padşahın himayəsinə sığınmalıdır".

Carçı bu sözləri elan edən kimi Zəncan əhalisi iki dəstəyə bölündü, yəni iki döyüşkən ordu üz-üzə dayandı. Əmri qəbul etməkdə tərəddüd göstərən bir çox şəxslər üçün bu hadisə ciddi bir imtahan idi. Belə ki, bu yolla oğul atadan, qardaş qardaşdan ayrılırdı. Həmən gün möminlərlə mömin olmayanlar arasındakı qohumluq bağları qırıldı, zahiri əlaqələr unuduldu. Zəncan şəhərini qarışıqlıq və həyəcan bürüdü, üzvləri bir-birindən ayrılan ailələrin naləsi göyə ucaldı. Öz qohuməqrəbasından ayrılıb cənab Hüccətə qoşulan şəxslər şad və xürrəm idilər. Onların sevinc sədaları camaatın qəmli fəryadına, düşmənlərin söyüş və lənət səslərinə qarışıb ətrafa yayılırdı. Düşmən ordusu günahsızlar üzərinə hücuma keçməyə hazırlaşırdı. Zəncan hakimi, müctəhidlər və əyanlar ətraf kəndlərə adamlar göndərib əlavə qüvvə toplayırdılar.

Bu hay-küy və qarışıqlıq cənab Hüccəti öz işindən saxlamırdı. O, minbərə qalxıb uca səslə camaata müraciət edərək dedi: "Bu gün ilahi qüdrətin əli haqqı batildən, nuru zülmətdən ayırdı. Ey insanlar, mən istəmirəm ki, siz məndən ötrü çətinliklərə və bəlalara düçar olasınız. Zəncan hakimi və üləmalarının yeganə məqsədi məni tutub öldürməkdir. Onların bundan başqa məqsədləri yoxdur. Onlar yalnız mənim qanıma susayıblar, sizin heç birinizlə işləri yoxdur. Sizlərdən kim özünü təhlükədən qorumaq istəyirsə, öz canını sevir və Əmrin yolunda fəda etmək istəmirsə, yaxşı olar ki, fürsət əldən çıxmamış buradan çıxıb getsin".

Zəncan hakimi ətraf kəndlərdən üç min nəfərdən artıq adam toplayıb döyüşə hazır vəziyyətə gətirmişdi. Mir Səlah və onun bəzi dostları düşmən düşərgəsindəki canlanmanı görüb cənab Hüccətə təklif etdilər ki, ehtiyat üçün məhəllələrinin yaxınlığındakı Alimərdan xan qalasına köçsünlər. Cənab Hüccət bununla razılaşıb göstəriş verdi ki, qadınları, uşaqları və ərzaq ehtiyatını qalaya aparsınlar. Qalada bir sıra adamlar yaşayırdılar. Əshabələr qala sakinlərini razı saldılar ki, qaladan çıxıb onların evlərinə köçsünlər. Beləliklə, əshabələr öz evlərini boşaldıb qala sakinlərinə verdilər, özləri isə onların əvəzinə qalada məskən saldılar.

Düşmənlər güclü hücuma hazırlaşırdılar. Atışma başlayanda, şücaətli və çəsur seyyidlərdən biri olan Mir Rza cənab Hüccətin hüzuruna gəlib dedi: "İcazə verin, gedib hakimi tutum və bura gətirib qalada həbs edim". Cənab Hüccət razı olmayıb söylədi: "Bundan ötrü canınızı təhlükəyə atmağınız məsləhət deyil". Mir Rzanın niyyəti hakimə bəlli olduqda, onu qorxu bürüdü. O qədər qorxdu ki, dərhal şəhəri tərk etmək fikrinə düşdü. Lakin şəhərdəki seyyidlərdən biri onu bu fikrindən daşındırıb dedi: "Əgər siz getsəniz, şəhərdə böyük qarışıqlıq yaranar. O zaman şahın və baş vəzirin yanında hörmətdən düşərsiniz". Sonra da əlavə etdi: "Mən indi özüm gedib qaladakı adamlara hücum edərəm". Həmin şəxs dostlarından otuz nəfəri ilə birlikdə qalaya hücum etmək niyyətilə yola düşdü. Yolda o, düşmənlərdən iki nəfərin sıyrılmış qılıncla onlara tərəf gəldiyini gördü. Elə düşündü ki, ona və dostlarına hücum etmək istəyirlər. O qədər qorxdu ki, dərhal qaçıb öz evinə getdi və Zəncan hakiminə verdiyi vədi tamamilə unutdu. O, qapını bağlayıb bütün günü evində gizlənirdi. Onun otuz nəfər dostu da qalaya hücum etmək fikrindən daşındı. Onlar sonralar bildilər ki, həmən iki nəfərin onlara hücum etmək niyyəti yox imiş, sadəcə başqa bir vəzifəni yerinə yetirməyə gedərkən, yolda təsadüfən onlara rast gəliblərmiş. Bu biabırçı hadisədən sonra hakimin və adamlarının daha bir neçə cəhdi tamamilə nəticəsiz qaldı. Hər dəfə onlar qalaya hücum edəndə, cənab Hüccət əshabələrdən bir neçə nəfərə göstəriş verirdi ki, qaladan çıxıb onları pərən-pərən salsınlar. Eyni zamanda əshabələrə tapşırırdı ki, məcbur olmayınca qan tökməsinlər, yalnız düşmənin hücumunu dəf etməyə çalışsınlar; ehtiyatlı olsunlar ki, uşaqlara və qadınlara xətər toxunmasın. Hüccətin əshabələrinin sayı üç min nəfər idi. Cənab Hüccət əshabələrə deyirdi: "Bizə kafirlərə qarşı cihad etmək vəzifəsi tapşırılmayıb. Onların niyyəti nə olursa-olsun, biz yalnız müdafiə olunmalıyıq, cihad edə bilmərik".

Bir müddət bu minvalla keçdi. İki alay əsgərlə Azərbaycana gedən Sədrüd-dövlə İsfahani Əmir Nizamdan göstəriş aldı ki, Azərbaycana getməyi təxirə salıb Zəncana yollansın və Zəncan hakiminə kömək göstərsin. Əmiri-Kəbirin fərmanı Xəmsədə Sədrüd-dövləyə çatdı. Əmir Nizam fərmanda belə yazmışdı: "Padşah tərəfindən sizə bir vəzifə olaraq tapşırılır ki, Zəncanda və onun ətrafında toplaşmış fitnəkar tayfanı məğlub edib onların qüvvələrini məhv edəsiniz və məqsədlərini həyata keçirməyə imkan verməyəsiniz. Əgər bu vəzifəni layiqincə yerinə yetirsəniz, şahın nəzərində yüksələcək, başqalarından da hörmət və ehtiram görəcəksiniz".

Bu fərmanı oxuyan kimi Sədrüd-dövlənin nəfsi və tamahı baş qaldırdı, dərhal öz əsgərlərini götürüb Zəncana yollandı. Zəncan hakimi də öz adamlarını və döyüş vasitələrini onun ixtiyarına verdi. Sədrüd-dövlə yubanmadan əshabələr üzərinə hücuma keçdi və qalaya həmlə etdi. Üç gün üç gecə döyüş getdi. Əshabələr tam şücaətlə cənab Hüccətin göstərişinə uyğun olaraq yalnız müdafiə olunur və düşmənin hücumunun qarşısını alırdılar. Düşmənlər hər cəhətdən təmin olunmalarına və döyüş təcrübəsinə malik olmalarına baxmayaraq, son nəticədə qaladakı cəsur əshabələri məğlubiyyətə uğradıb onları qeydşərtsiz təslim olmaqa vadar edə bilmədilər. Əshabələr heç nədən çəkinmirdilər, aclıq, yuxusuzluq, düşmənlərin toptüfəngi onları müdafiədən saxlaya bilmirdi. Onların "ya Sahib əz-Zaman!" fəryadının sehrli təsiri düşməni qorxudur və pərən-pərən salırdı. İş o yerə çatdı ki, düşmən qoşunu əshabələr üzərində qələbədən ümidini üzüb öz acizliyi ilə barışmalı oldu. Sədrüd-dövlə etiraf etdi ki, doqquz aylıq fasiləsiz döyüşlərdən sonra onun iki alay əsgərindən yalnız otuz nəfər fərsiz şəxs qalıb. O, boynuna aldı ki, mən qalaya sığınıb belə yüksək ruhla və cəsarətlə müdafiə olunan adamları məğlub edə bilmirəm. Nəticədə Sədrüd-dövlə öz rütbə və məqamını itirib şahın qəzəbinə düçar oldu. O, səbirsizliklə gözləyirdi ki, qaladakı əshabələrə qalib gəldikdən sonra layiqincə mükafatlandırılacaq, lakin onun bütün bu arzu və ümidləri puca çıxdı. Sədrüd-dövlə ağır məğlubiyyətə uğrayıb qaçdı.

Sədrüd-dövlənin qaçması Zəncan camaatını bərk qorxuya saldı. Daha heç kəs özünü təhlükəyə atmaq istəmirdi, çünki hamı qələbəyə inamını itirmişdi. Heç kəs öz istəyi ilə döyüşə getmirdi, çoxlarını qalaya hücum çəkməyə məcbur edirdilər. Yalnız Tehrandan köməyə gələn qüvvələr döyüşə atılırdılar, qalanları döyüşə girməkdən çəkinirdilər. Tehran alaylarının Zəncana gəlməsi şəhər əhalisinə, xüsusən tacirlərə böyük mənfəət verirdi. O biri tərəfdə isə cənab Hüccətin qalada mühasirəyə alınmış əshabələri yemək və digər lazımi şeylər baxımından korluq çəkməyə başlamışdılar. Artıq əshabələri ərzağla təmin etmək mümkünsüz bir işə çevrilmişdi. Bəzi qadınlar müxtəlif bəhanələrlə qalaya yaxınlaşır və özləri ilə gətirdiyi şeyləri çox baha qiymətə əshabələrə satırdılar. Əshabələr yalnız bu yolla bəzən yemək əldə edə bilirdilər, lakin bu da həmişə mümkün olmurdu. Qaladakı əshabələr aclığa düçar olub düşmənin aramsız həmlələrinə məruz qalsalar da, hədsiz dəyanətlə müdafiə olunurdular. Onlar əmin idilər ki, düşmən qüvvələri onları məğlub edə bilməz. Qalada iyirmi səkkiz səngər qurulmuşdu, hər səngərdə on doqquz nəfər müdafiə mövqeyi tutmuşdu. Daha on doqquz nəfər isə düşmənin hərəkətlərini müşahidə edir və bu barədə müdafiəçilərə məlumat verirdi.

Düşmənlər bəzən bir nəfəri qalanın yanına göndərirdilər, o da car çəkib deyirdi: "Zəncan hakimi və qoşunun komandanı qaladan çıxıb islam dininə qayıdan şəxsin günahından keçəcəklər. Bu şəxs sağ-salamat istədiyi yerə gedə biləcək. Kim belə bir iş tutsa, şah ona rütbə və məqam verəcək, hədiyyə və ənam bəxş edəcək. Şah və onun nümayəndələri and içiblər ki, bu əhdə vəfa edəcəklər. Gəlin, ay camaat, Hüccətdən əl çəkin və qaladan çıxın!". Carçının səsi ucalan kimi, əshabələr onu ələ salıb məsxərəyə qoyurdular, heç kəs bu sözlərə fikir vermirdi.

Qalada olan qadınlar arasında Zeynəb adlı kəndli bir qadın da vardı. O, əslən Zəncan ətrafındakı kiçik bir kənddən idi. İmanın ən yüksək dərəcəsinə yüksəlmişdi, şücaətdə misilsiz, gözəllikdə bənzərsiz idi. O, din qardaşlarının məşəqqətlərə düçar olduğunu gördükdə, onların köməyinə yetişmək qərarına gəlmişdi. Buna görə də əyninə kişi libası geyinib əshabələrlə birlikdə düşmənin hücumlarını dəf edirdi. O, əyninə cübbə geyinir, başına papaq qoyub saçlarını yığırdı. Əyri qılıncı vardı. Zireh geyinib tüfəngini çiyninə salırdı. Bu görkəmdə əshabələrlə birlikdə müdafiə olunur, səngərlərdə döyüşürdü. Hamı onu kişi bilirdi. Düşmənlər atəş açan kimi Zeynəb tam cəsarətlə qılıncını sıyırıb düşmən qoşununun mərkəzinə hücum çəkir, "ya Sahib əz-Zaman!" deyə qışqıraraq, qoşunun səflərini yarırdı. Dost da, düşmən də onun şücaət və cürətinə heyran qalırdı. Hər dəfə o, düşmənlərin üstünə yeriyəndə, hamı qorxuya düşüb onun qılıncının qabağından qaçır və deyirdi: "Bu, Allahın qəzəbidir; bizə nazil olub". Bu sözlərlə düşmənlər vahiməyə düşmüş halda Zeynəbin qarşısında duruş gətirməyərək qaçır, öz səngərlərini və istehkamlarını tərk edirdilər. Bir dəfə cənab Hüccət qaladakı bürçlərdən birindən düşmənin hərəkətlərini izləyirdi. Həmən vaxt gördü ki, Zeynəb düşmənlər üzərinə hücuma keçib. Düşmən əsgərləri qaçır, Zeynəb isə onları təqib edirdi. Cənab Hüccət onu tanımadı və onun şücaətinə heyran qalıb əshabələrə söylədi: "Ona deyin ki, geri qayıtsın və düşməni təqib etməsin". O, Zeynəbin ətrafına yaqan güllələrə əhəmiyyət vermədiyini gördükdə, buyurdu: "Belə şücaət və igidlik indiyə qədər heç kimdən, heç bir kişidən görünməyib". Zeynəb gəldikdə, cənab Hüccət ondan soruşdu: "Belə hərəkət etməkdə sənin məqsədin nədir?". Zeynəb ağlayaraq dedi: "Qardaşlarımın çətinlik və məşəqqətlərə düçar olduğunu gördüyüm zaman dərdqüssə ürəyimi yaraladı. Daxili bir qüvvə məni onların köməyinə qalxmağa vadar etdi. Bu qərarımdan dönə bilmədim. Bir tərəfdən də qorxurdum ki, siz mənim din qardaşlarıma kömək etməyimə icazə verməzsiniz". Cənab Hüccət buyurdu: "Sən Zeynəb olmalısan. Sən mütləq onun özüsən". Zeynəb dilləndi: "Bəli, mən Zeynəbəm. İndiyə qədər sizdən başqa heç kəs mənim həqiqətimdən xəbər tutmayıb. Sizi Həzrət Baba and verirəm, məni bu böyük nemətdən məhrum etməyin. Həyatda mənim yeganə arzum şəhidliyə nail olmaqdır". Cənab Hüccət onun danışığının tərzindən və xahişinin ahəngindən mütəəssir olub buyurdu: "Arxayın ol, mən həmişə səndən ötrü dua edəcəyəm!". O, şücaətinə və igidliyinə görə Zeynəbə "Rüstəməli" adı verdi və söylədi: "Bu gün qiyamət günüdür, sirlərin açıldığı, rəmzlərin aşkar olduğu gündür. Tanrı əməllərə və könüllərə diqqət yetirir, zahiri surətə baxmır. İstər kişi olsun, istərsə də qadın. «Həqiqətən, Allah sizin qəlblərinizə baxır və sizin surətlərinizə baxmır". Sən gənc və təcrübəsiz bir qadın olsan da, şücaətdə və igidlikdə kişilər arasında da sənə bənzəri az tapılar. İndi isə get, müdafiə ilə məşğul ol, əshabələrə kömək göstər və müqəddəs dinin vacib buyurduğu əməllərin əksinə hərəkət etmə. Bizə cihad etmək vəzifəsi tapşırılmayıb, biz yalnız özümüzü müdafiə etməli və xain düşmənlərin hücumunun qarşısını almalıyıq".

Beş ay ərzində Rüstəməli hədsiz şücaət və misilsiz cəsarətlə ona tapşırılan vəzifəni yerinə yetirməklə məşğul oldu. Nə yatmaq, nə dincəlmək, nə də yemək barədə düşünmədi. Tərəddüd içərisində olan bəzi şəxslər onun bu misilsiz şücaətini görüb ürəkləndilər və itirdiklərini geri qaytarmağa çalışdılar. Rüstəməli daim əyri qılınc gəzdirərdi. Arabir yuxuya getdiyi zaman da zirehi əynində, qılıncı yanında olardı. Əshabələrin hərəsi üçün bir yer müəyyən edilmişdi. Onlar orada olmalı və lazım gəldikdə müdafiəyə qalxmalı idilər. Lakin Rüstəməli üçün xüsusi yer ayrılmamışdı, o, hara istəyirdisə gedirdi. Daim gözdə-qulaqda idi ki, düşmən hansı nöqtəyə hücum edəcək, dərhal həmən yerə tələsər, əshabələrə kömək edərdi, həmişə də müdafiənin ön sıralarında olurdu. Rüstəməlinin həyatının son çağlarında düşmənlər onun sirrini anlamışdılar və başa düşmüşdülər ki, onlara hücum edən, onların həmlələrini dəf edən bu şəxs kişi deyil, qadındır. Buna baxmayaraq, ondan bərk qorxurdular. Rüstəməlinin nərəsini eşidən kimi düşmənlərin qəlbini xof bürüyürdü, hamısı özünü itirirdi.

Bir gün Rüstəməli gördü ki, düşmənlər əshabələrdən bir dəstəsini mühasirəyə alıblar. Tez özünü cənab Hüccətin hüzuruna yetirdi, onun ayaqlarına düşüb ağlaya-ağlaya yalvararaq dedi: "İcazə verin, onların köməyinə gedim. Mən bilirəm ki, ömrümdən çox az qalıb. Bəlkə gedib şəhid ola bildim. Sizdən xahiş edirəm ki, mənim günahlarımı bağışlayın və canımı fəda etdiyim sevimli Ağamın yanında mənim tərəfimi saxlayın!". Cənab Hüccət həddən artıq təsirləndiyindən cavab verməyib susdu. Zeynəb cənab Hüccətin sükutunu razılıq əlaməti bilib dərhal qaladan çıxdı. O, yeddi dəfə "ya Sahib əz-Zaman!" deyə qışqırdıqdan sonra bir sıra əshabələri qətlə yetirmiş düşmənin üstünə hücum çəkdi və onun qolunu qılıncla kəsdi. O hədsiz qəzəblə deyirdi: "Nə üçün islamı rüsvay edirsiniz? Əgər doğru deyirsinizsə, nə üçün belə zəlil və biabırçı halda mənim qılıncımın qarşısından qaçırsınız?!". Sonra o, çəkinmədən düşmən səngərlərinə həmlə etdi. Üç səngəri dağıdıb oradakı əsgərləri öldürdü. Dördüncü səngərə daxil olanda onu gülləbaran etməyə başladılar. O, yerə yıxılıb canını tapşırdı. Düşmənlərin heç biri Zeynəbin paklığına, şücaətinə, dəyanətinə və imanına şəkk-şübhə etmirdi. Zeynəb düşmənlərin nəzərində adi kənd qadını deyildi, butün insani fəzilətlərin müçəssəməsi, gözəl rəftarın nümunəsi, igidlik ruhunun təzahürü idi və belə müqəddəs ruha malik şəxslərə yalnız Həzrət Babın dininin kölgəsində rast gəlmək olardı.

Zeynəbin vəfatından sonra onu tanıyan təqribən iyirmi nəfər qadın Həzrət Babın mübarək Əmrinə iman gətirmişdi.

Cənab Hüccət onun göstərişlərini əshabələrə çatdıran müəyyən şəxslər vasitəsilə öz tərəfdarlarına və səngərlərdə olan möminlərə xəbər göndərdi ki, Həzrəti-Əlanın buyuruğuna əsasən hər gecə on doqquz dəfə "Allahu əkbər, Allahu əzəm, Allahu əcməl, Allahu əbha və Allahu əthər" (Allah ən böyükdür, Allah ən əzəmətlidir, Allah ən gözəldir, Allah ən nurludur, Allah ən pakdır!) desinlər. Cənab Hüccətin əmri əshabələrə çatan gecə onlar itaət göstərdilər və bir ağızdan yuxarıdakı cümlələri təkrar etməyə başladılar.Əshabələrin sədası o qədər uca və əzəmətli idi ki, düşmənlər yuxudan ayılıb qorxu içərisində düşərgədən qaçdılar, böyük sürətlə,özlərini hakimin yaşadığı yerə çatdıraraq, qonşuluqdakı evlərdən sığınacaq istədilər. Bir çoxları qorxudan yıxılıb öldülər. Zəncan əhalisini elə vahimə bürüdü ki, çoxu ətraf kəndlərə qaçdı. Camaatın əksəriyyəti belə düşünürdü ki, bu fəryad qiyamət gününün başlanmasının əlamətidir. Bəzilərinə də elə gəlirdi ki, bu qışqırtı cənab Hüccətin öz əshabələrinə əvvəlkindən daha şiddətli hücuma başlamaq əmri verdiyini göstərir.

Cənab Hüccət düşmənlərin həyəcan və iztirabını müşahidə edib buyurdu: "Əgər sevimli Ağamız bizə cihad əmri versəydi, bunlar nə edərdilər?! Bizə müdafiə olunmaq tapşırılıb, cihad etmək yox. Bizə əmr edilib ki, insanların qəlbində məhəbbət və yaxşılıq hisslərini bərqərar edək, hər cür təzyiq və kobudluqdan uzaq olaq. Mənim və əshabələrimin məqsədi budur ki, öz başçımıza və şahımıza itaət göstərək, bütün insanlarla mehriban və dostcasına rəftar edək. Əgər mən Zəncanın digər üləmaları kimi rəftar etmək istəsəydim, elə olardım ki, bu camaat mənə pərəstiş edərdi, canlabaşla itaət göstərərdi. Lakin mən heç vaxt öz Ağamın əmrinin əksinə hərəkət etmərəm. Dünyanın bütün xəzinələrini və sərvətini mənə versələr də, bütün cah-calalını mənə bəxş etsələr də, mən heç vaxt öz Aqamın iradəsinin əleyhinə çıxmaram". Zəncan əhalisi hələ də o gecənin qorxusunu unutmayıb, o hadisələr daim gözlərinin önündə canlanır. Bir şəxs bu barədə belə danışırdı: "O gecə düşmən düşərgəsində qorxu, dəhşət və vahimə hökm sürürdü, qaladakı əshabələr isə dua və münacatla məşğul idilər. Cənab Hüccətin tərəfdarları zikr edib Tanrıdan hidayət və mərhəmət diləyən zaman, onların düşmənləri, yəni qoşun sərkərdələri və tayfa başçıları çirkin işlərlə və alçaq əməllərlə məşğul olurdular. Qaladakı əshabələr aclıq çəksələr də, yolları hər tərəfdən bağlı olsa da, daim dua edir və Həzrət Babın əmrinə uyğun olaraq ayələr oxuyurdular. Amma düşmən düşərgəsindən həmişə gülüş və söyüş səsləri, pis sözlər eşidilirdi. Əshabələrin sədası ucalan gecə bir çox sərkərdələr mey içməklə məşğul idilər. Əshabələrin səsini eşidən kimi onlar qədəhlərini atıb ayaqyalın qaçmağa başladılar. Bir çoxları da başıaçıq və yarıçılpaq halda biyabana üz tutdular. Qaçdıqları zaman onların qumar süfrələri və şərab piyalələri ayaq altında qaldı. Onlar o qədər qorxmuşdular ki, paltarlarını da geyməyə macal tapmadılar. Onların bəziləri üləmaların evlərinə gedib onları yuxudan oyatdılar, sərxoş halda üləmalara qarğış edib dedilər: "Allah sizə lənət eləsin, bu fitnə-fəsadı siz törətmisiniz". Bir müddətdən sonra düşmənlər əshabələrin fəryadının sirrini anladılar. O zaman onların qorxusu aradan qalxdı və hədsiz xəcalət içərisində hərə öz yerinə qayıtdı. Zabitlər əsgərlərə göstəriş verdilər ki,diqqətli olsunlar, haradan əshabələrin səsi eşidilsə, oranı nişan alıb atsınlar. Bu yolla hər gecə əshabələrdən bir neçəsi şəhid olurdu, amma onlar qorxu nə olduğunu bilmirdilər, başlarına gələn müsibətləri əhəmiyyətsiz sayırdılar. Əshabələrin təkbir sədaları kəsilmirdi, ayələrin və münacatın oxunması onların nəzərində hər cür çətinliyi asanlaşdırırdı, onların sayı nə qədər azalırdısa, səsləri bir o qədər ucadan və kur eşidilirdi. Onlar ölümdən qorxmurdular və daim öz Məhbublarını yad edirdilər.

Döyüşün bu qızğın çağında cənab Hüccət Nasirəddin şaha bir məktub yazdı. Məktubun məzmunu belə idi: "Əlahəzrət padşahın rəiyyətləri öz şahlarını çahanın hökmdarı, dinin və imanın ən böyük himayədarı sayırlar, şahın ədalətinə küvənir və öz hüquqlarının qorunmasında şəxsən şaha ümid bəsləyirlər. Bizim münaqişəmiz birbaşa Zəncan üləmalarına bağlıdır, onun şaha və Zəncan camaatına qətiyyən aidiyyəti yoxdur. Mərhum Məhəmməd şah məni Tehrana çağırıb buyurmuşdu ki, öz əqidəmin düzgünlüyünü sübuta yetirim. Mən də şahın hüzurunda bunu etdim və mərhum şahənşah mənə inayət göstərdi. Mən Zəncandan Tehrana köçdüm. Bu zaman mənim üləmaların yandırdıqları fitnə-fəsad tonqalını söndürməkdən və mənim barəmdə yaydıqları sözsöhbətə son qoymaqdan başqa bir məqsədim yox idi. Mənim Zəncana qayıtmağa icazəm olsa da, Tehranda qalıb padşahın ədalətinə sığınmağı üstün tutdum. Mərhum şahdan sonra, sizin səltənətinizin başlanğıcında Əmir Nizam məni Mazandaran hadisələrində iştirak etməkdə suçlandırıb qətlə yetirmək qərarına gəldi. Tehranda məni qoruyacaq bir kəs olmadığı üçün Zəncana qaçdım və islamın əsil mahiyyətini insanlar arasında yayıb onun şənini ucaltmaqla məşğul oldum. Bu zaman Məcdüd-dövlə mənim əleyhimə çıxdı. Mən bir neçə dəfə onu mənimlə ədalət və insafla davranmağa dəvət etdim, amma o, bunu qəbul etmədi. Həmişə ona yaltağlanan Zəncan üləmaları onu mənim həbsimə təhrik etdilər. Mənim dostlarım da bunun qarşısını almağa çalışdılar. Zəncan hakimi isə camaatı mənim üstümə qaldırdı və beləcə iş gəlib bu yerə çıxdı. Əlahəzrət, siz indiyə qədər zalımların əlində əsir olan biz günahsız şəxslər barədə bir söz deməmisiniz və bizim dadımıza yetməmisiniz. Digər tərəfdən, bizim düşmənlərimiz hər şeyi əlaHəzrətin nəzərinə başqa cür çatdırmağa, bizi səltənətin düşməni və şahın əleyhdarı kimi təqdim etməyə çalışırlar. Halbuki hər bir ədalətli şəxs təsdiq edə bilər ki, biz heç zaman xəyanət fikrində olmamışıq və indi də bu fikirdə deyilik. Bizim məqsədimiz hökumətin və rəiyyətin xeyrinə fəaliyyət göstərməkdir. Mən və mənim tərəfdarlarım Tehrana gəlib şahın hüzurunda düşmənlərimizlə qarşılaşmağa, öz işimizin və məsləkimizin doğruluğunu sübut etməyə hazırıq".

Bundan sonra cənab Hüccət öz sərkərdələrinə göstəriş verdi ki, hərəsi ayrılıqda şahın hüzuruna məktub yazıb ədalət tələb etsinlər. Məktubları Tehrana çatdırmaq bir şəxsə həvalə olundu. Lakin həmin şəxs yolda ələ keçdi və onu Zəncan hakiminin yanına apardılar. Hakim əshabələrin hərəkətindən hədsiz dərəcədə qəzəblənərək, əmr etdi ki, məktubları cırıb atsınlar və məktubları aparan şəxsi qətlə yetirsinlər. Sonra həmin məktubların əvəzinə cənab Hüccətin və əshabələrin adından söyüş, lənət və qarğış dolu başqa məktublar yazıb Tehrana şahın hüzuruna göndərdilər. Nasirəddin şah həmin məktubları oxuyub o qədər özündən çıxdı ki, iki alay əsgərin toplar və digər döyüş vasitələri ilə birlikdə Zəncana getməsi barədə əmr verdi. Qətiyyətlə tapşırdı ki, Hüccətin tərəfdarlarından bir nəfər də sağ qalmamalıdır.

Həzrət Babın şəhid olması xəbəri Azərbaycandan Qəzvinə gedən katib Seyyid Hüseynin qardaşı Seyyid Həsən tərəfindən cənab Hüccətin qaladakı əshabələrinə çatdırıldı və onların hədsiz kədərinə səbəb oldu. Bu xəbər düşmənlər arasında da yayıldı. Onlar bunu eşidən kimi gülüb qəhqəhə çəkdilər, əshabələri məsxərəyə qoyub təkəbbürlü bir ahənglə dedilər: "Niyə əbəs yerə özünüzü ölümə verirsiniz? Sizin yolunda canınızı fəda etdiyiniz Şəxs öz düşmənlərinin gülləsinə hədəf olub, Cəsədi də yoxa çıxıb. Daha bundan sonra inadkarlıq göstərməyinə dəyməz. Siz yalnız bir kəlmə ilə özünüzü xilas edə, bütün bu müsibətlərdən qurtula bilərsiniz". Düşmənlər nə qədər belə sözlər dedilərsə də, nəticəsi olmadı. Onlar əshabələrin heç birini mübarək Əmrdən döndərə bilmədilər, hətta ən zəif şəxslər də düşmənlərin təkidlərinə baxmayaraq, qalanı tərk etmədilər. Əmir Nizam daim şahı təhrik edirdi ki, Zəncana əsgər göndərsin. Nasirəddin şah Əmir Tuman [[1]](http://web.archive.org/web/20061009210447/http:/www.bahai.az/lib/promin/nabil/dawn_breakers_az_24.shtml#1) Məhəmməd xanı beş alay silahlı əsgərlə qalanı tutmaq və əshabələri öldürmək üçün Zəncana göndərdi. Düşmənlər iyirmi gün müddətində döyüş əməliyyatlarına fasilə verdilər.

Bu arada "Sərdari-güll" adı ilə tanınan Əziz xan Mokri döyüşmək üçün İrəvana doğru gedərkən, Zəncana gəldi və dostu Seyyid Əli xanın qonağı oldu. Ev sahibi öz qonağına cənab Hüccətlə görüşü barədə məlumat verdi. Əziz xan cənab Hüccətin nə etmək fikrində olduğu ilə maraqlandı. Cənab Hüccət ona belə bir xəbər göndərdi: "Zəncan hakimi mənim xahişimə qulaq asmadı. Səndən xahiş edirəm, elə bir iş gör ki, mən öz ailəmlə bu vilayətdən çıxıb gedə bilim. Əgər mənim bu xahişim yerinə yetirilməsə, mən qalada qalıb müdafiə olunmağa məcburam". Əziz xan danışıqda vasitəçilik edən Seyyid Əli xanı arxayın edib dedi: "Mən əlimdən gələn hər şeyi edəcəyəm ki, səlahiyyət sahiblərini tezliklə bu məsələni həll etməyə vadar edim". Seyyid Əli xan öz evinə qayıtdıqdan sonra qəflətən Əmir Nizamın fərraşlarından biri içəri daxil oldu və Əziz xana dedi: "Əmir Nizam mənə göstəriş verib ki, Əli xanı həbs et və Tehrana göndər". Əziz xan qorxuya düşüb hər hansı ittihamdan yaxa qurtarmaq üçün Əmir Nizamın fərraşının yanında Hüccəti pisləməyə və lənətləməyə başladı və bu yolla özünü ölüm təhlükəsindən xilas etdi.

Xülasə, Əmir Tuman Zəncana gəldikdən sonra müharibə alovu ilə elə şölələndi ki, Zəncan əhalisi o vaxta qədər belə bir hadisənin baş verdiyini xatırlamırdı. Əmir Tuman on yeddi süvari və piyada alayı ilə qalaya hücum çəkdi. On dörd top da qalaya doğru tuşlanmışdı. O, ətraf ərazilərdən daha beş alay toplamağa müvəffəq olmuşdu. Əmir Tuman elə Zəncana gəldiyi gecə hücum şeypuru çalmaq barədə göstəriş verdi. Topçulara da əmr etdi ki, qalanı top atəşinə tutsunlar. Topların səsi on dörd fərsəxlik məsafədə də eşidilirdi. Əshabələr qalada özləri iki top düzəltmişdilər. Toplardan birini Əmir Tumanın düşərgəsi ilə üzbəüz hündür bir yerə qoymuşdular. Cənab Hüccət əshabələrə həmin iki topdan istifadə etmək barədə göstəriş verdi. Mərmilərdən biri Əmir Tumanın çadırının yanına düşdü və onun atını ağır yaraladı. Əsgərlər hədsiz qəzəblə qalanı atəşə tutmuşdular. Onlar əmin idilər ki, bu qədər qüvvənin, silahın və təchizatın sayəsində qalanı ələ keçirəcəklər. Lakin bir neçə gündən sonra onların ümidi ümidsizliyə çevrildi və başa düşdülər ki, qalanı tutmaq onlara müyəssər olmayacaq. Hökumət qoşununun sərkərdələrindən biri, Yəhya xanın oğlu və Hacı Süleyman xanın qardaşı Fərrux xan döyüşdə həlak oldu. Əmir Nizam bunu eşidib çox pərişan oldu və hökumət qoşununun baş komandanına tənəli bir fərman göndərdi. Fərmanda deyilirdi: "Sən nə üçün qalanı ələ keçirə bilmədin? Nə üçün qaladakıları qeydşərtsiz təslim olmağa vadar edə bilmədin? Sən bu acizlik və gücsüzlüyünlə bütün məmləkəti rüsvay və bədnam etdin. Bizim qoşunumuzun ən böyük zabitlərini və ən qüdrətli sərkərdələrini ölümə verdin. Bunun nəticəsində əsgərlər öz döyüş ruhlarını və mənəvi güclərini itirmişlər. İndi çalışıb qarışıqlığı nizama çevir, ordudakı bütün pozğun və çirkin əməllərə son qoy! Zəncan şəhərinin böyükləri ilə bu barədə məsləhətləş. Yəqin bil ki, əgər bu vəzifənin öhdəsindən lazımınca gələ bilməsən, dərhal səni işdən azad edəcəyəm. Əgər sənin komandanlığın altında olan o boyda qoşun qalanı tuta bilməsə, əmin ol ki, özüm Zəncana gələcəyəm. Və əmr edəcəyəm ki, kimliyindən və hansı dinə qulluq etməsindən asılı olmayaraq, o şəhərin bütün əhalisini qılıncdan keçirsinlər. Çünki şahın və rəiyyətin rahatlığını pozan bir şəhər şahənşahın inayətinə, mərhəmətinə və məhəbbətinə layiq deyil".

Əmir Tuman Əmir Nizamın fərmanını oxuyub bir tərəfdən məyus oldu, digər tərəfdən də qəzəbləndi. Şəhərin bütün kəndxudalarını və böyüklərini yığıb Əmir Nizamın fərmanını onlara oxudu və onları ruhlandırmağa çalışdı. Bütün əhali hərəkətə gəldi. Ertəsi gün imkanı olan hər bir kişi Əmir Tumanın ordusuna qoşuldu. Kəndxudaların rəhbərliyi altında nəhəng bir qoşun yola düşdü və qalaya doğru hərəkət etdi. Hökumət qoşunundan dörd alay da təbil və şeypurla onların önündə qalaya hücum çəkdi. Cənab Hüccətin əshabələri bu qoşunun hay-küyünə əhəmiyyət verməyib bir ağızdan "ya Sahib əz-Zaman!" deyə qışqırdılar və qaladan çıxaraq, o nəhəng orduya hücum etdilər. Bu, əshabələrlə hökumət qüvvələri arasında baş vermiş ən şiddətli döyüş idi. Cənab Hüccətin dostları bu döyüşdə çox çətinliklər çəkdilər, çox məşəqqətlərə düçar oldular. Neçə-neçə oğullar analarının gözü qarşısında qətlə yetirildi, neçə-neçə qardaşların başı bacılarının gözü qarşısında düşmən nizəsinə taxıldı. Qadınlar kişilərlə çiyinciyinə düşmənə müqavimət göstərir, fəryad çəkib öz ərlərini dözümə və dəyanətə səsləyirdilər.

Həmən gün qadınların hərəkətləri qeyri-adi nəticələr verdi və əshabələrin qaniçən düşmən qarşısında duruş gətirməsinə mühüm təsir göstərdi. Qadınların fəryadı kişiləri daha şücaətli olmağa həvəsləndirdi. Bir çox qadınlar kişi paltarı geyinib şəhid olanların yerini tutur və müdafiə olunurdular.Bəziləri də su ilə dolu səhənkləri çiyinlərinə alıb döyüşən kişilərə su paylayır, yaralılara kömək göstərirdilər. Bu səbəbdən əshabələr qələbə çaldılar. Düşmən qoşunu məğlubiyyətə uğradı, onun sıraları pozuldu. Onların suyu da qurtarmışdı. Bir yandan da necə deyərlər, özlərini itirmişdilər, məğlub olmuş adamlar kimi vuruşurdular, nə üstün gələ bilirdilər, nə də geri çəkilə bilirdilər. Həmin döyüşdə cənab Hüccətin əshabələrindən təqribən üç yüz nəfəri şəhidlik şərbətini içdi.

Cənab Hüccətin əshabələri arasında Möhsün adlı bir şəxs vardı. Onun misilsiz dərəcədə xoş və yapışıqlı səsi vardı. Möhsün müəzzin idi. O, azan verəndə ətraf kəndlərin camaatı onun səsini eşidir və onun avazının sehrinə düşürdülər. Bir çox müsəlmanlar namaz vaxtı Möhsünün səsini eşidib təsirlənir və öz-özlərinə deyirdilər: “Necə ola bilər ki, Hüccət və onun tərəfdarları kafir olsun?!". Bu məsələ getdikcə yayılaraq, axırda Zəncanın böyük bir müctəhidinin qulağına yetişdi. O, camaatın qarşısını almaqda aciz olduğu üçün Əmir Tumanın yanına şikayətə gedib dedi: "Siz çalışın, bütün vasitələrlə camaatın Hüccət və əshabələri barədə yaxşı fikrə düşməsinə imkan verməyin. Mən gecə-gündüz çalışıb zəhmət çəkərək, Zəncan camaatını inandırmışam ki, Hüccət və onun tərəfdarları peyğəmbərin düşmənidir, islam dininin müxalifidir. Amma bu müəzzin Möhsünün səsi mənim böyük zəhmətimi yerə vurur və şəhər camaatının Hüccət və tərəfdarları barədə yaxşı fikrə düşməsinə səbəb olur. Sizin görməli oldurunuz ən birinci iş bu nacins müəzzini öldürməkdir". Əmir Tuman əvvəlcə müctəhidin fikirləri ilə razılaşmayıb dedi: "Bu müharibəni başlayan siz və sizin kimilərdir. Sizlər bu işlərə görə məsuliyyət daşıyırsınız. Biz hökumət məmuruyuq, yalnız hökumətin göstərişlərini yerinə yetiririk. Bu işin bizə aidiyyəti yoxdur. Əgər Möhsünü öldürmək istəyirsinizsə, fədakarlıq göstərin". Müctəhid Əmir Tumanın bu sözlərini eşidib onun məqsədini anladı. Dərhal öz evinə gedib Əmir Tumana yüz tümən peşkəş göndərdi. Əmir Tuman öz mahir atıcılarından bir neçəsinə göstəriş verdi ki, pusquda dayanıb gözləsinlər və Möhsün azan çəkəndə, ona atəş açsınlar. Dan yeri ağaranda Möhsün azan verməyə başladı. Elə "La ilahə illəllah" demişdi ki, ağzına bir güllə dəydi və o, həmin andaca şəhid oldu. Cənab Hüccət düşmənin bu vəhşi əməlindən xəbər tutduqda, göstəriş verdi ki, başqa bir şəxs gedib Möhsünün başladığı azanı axıra çatdırsın. Həmin şəxs azan verdiyi zaman öldürülməsə də, sonralar öz din qardaşları ilə birlikdə hədsiz əzab və əziyyət içərisində şəhidlik şərbətini içdi.

Cənab Hüccət mühasirənin sona yaxınlaşdığını duyub subay gənclərin hər biri üçün nişanlı seçdi və çoxsaylı toy məclisləri təşkil etdi. Bütün toyların xərcini də özü çəkdi. Zövcəsinin cəvahiratını satıb gənclərin toylarına sərf etdi. Toy məclisləri üç ay davam etdi. Bu məclislər düşmənin qalaya hücümundan doğan müxtəlif bəla və müsibətlərlə müşayiət olunurdu. Neçə-neçə bəylər gəlin gərdəyinə daxil olmağa hazırlaşarkən, müdafiəyə yollanmaq məcburiyyətində qalırdı».Ya Sahib əz-zaman!" sədası ucalan kimi bəy gəlinin yanından çıxıb düşmənə müqavimət göstərməyə başlayır və şəhid olmağı arzulayırdı. Gəlin öz ərinin şəhid olmağa hazırlaşdığını görüb onun ətəyindən yapışır və deyirdi: "Barı bir neçə dəqiqə gözlə!". Bəy cavab verirdi: "Vaxt yoxdur. Mən gedib əbədi iftixar tacını əldə etməliyəm. Biz bir də əbədiyyət dünyasında görüşəcəyik. Orada daha əzab və əziyyət yoxdur, ayrılıq və hicran mövcud deyil. Ora başdanbaşa cənnətdir və oradakı həyat əbədidir".

Xülasə, o fəlakətli günlərdə gənclərdən iki yüz nəfəri evləndi. Onlardan bəziləri bir neçə ay, bəziləri bir neçə həftə öz xanımı ilə yaşadı, bəziləri isə bir neçə dəqiqədən artıq bir yerdə olmadı. Onların içərisində eləsi tapılmadı ki, təbil sədasını eşitsin, amma müdafiəyə yollanmasın. Son nəticədə bu müqəddəs şəxslərin hamısı canlarını öz Məhbublarına fəda etdilər və hamılıqla şəhidlik şərbətini içdilər. Buna görə də təəccüblü deyil ki, Həzrət Bab belə ağır müsibətlərin baş verdiyi və sadiq tərəfdarlarının şəhid olduğu bu yeri "Ulu torpaq" adlandırmışdır. Həzrəti-Əlanın Zəncan şəhərinə verdiyi bu ad daim yaşayacaqdır, "Zəncan" və "Ulu torpaq" kəlmələri həmişə qoşa işlənəcəkdir.

Cənab Hüccətin tərəfdarları arasında Kərbəlayi Əbdülbaqi adlı bir şəxs vardı. Bu şəxsin yeddi oğlu vardı və onlardan beşini cənab Hüccət evləndirmişdi. Toy mərasimi başa çatan kimi əshabələrin "ya Sahib əz-Zaman!" nidası eşidildi. Bu, o demək idi ki, düşmənlər hücuma keçmişlər. Qardaşlar həmin səsi eşidən kimi durub gəlinləri tərk etdilər və düşmənin qarşısını almağa getdilər. Həmin döyüşdə yenicə evlənmiş beş qardaşın beşi də şəhid oldu. Onlardan ağlı və şücaəti ilə seçilən ən böyüyü düşmənlərin əlinə keçmişdi. Onu Əmir Tumanın yanına aparmışdılar. Əmir Tuman qəzəblənib əmr etmişdi ki, onu yerə yıxın və Hüccətə məhəbbətlə dolu olan sinəsini yandırın. Cavan oğlan bunu eşidib demişdi: "Ey nanəcib, sənin əsgərlərin necə tonqal qalasalar da, mənim qəlbimdəki məhəbbəti yandıra bilməzlər!". Bu gənc həyatının son dəqiqəsinə qədər öz sevimli Ağasını mədh edən sözlər söyləmişdi.

Güclü imana malik olan və Zəncan hadisələrini öz gözləri ilə görən qadınlardan biri də Ümməşrəf idi. O, qalada olduğu zaman oğlu Əşrəf dünyaya gəlmişdi və oğlu ilə birlikdə Zəncan hadisələrindən salamat çıxmışdı. Bir neçə ildən sonra oğlu həddi-büluğa çatıb qeyri-adi iman və irfan sahibi oldu. Düşmənlər nə qədər onu Əmrdən döndərməyə çalışsalar da, bir şey alınmadı. Axırda adam göndərib onun anasını, yəni həmən Ümməşrəfi çağırdılar ki, gəlib oğluna nəsihət versin, bəlkə Əmrdən üz döndərib ölümdən xilas oldu. Ümməşrəfin gözü oğluna sataşan kimi, qışqıraraq dedi: "Əgər bu bədxahların sözünə qulaq asıb haqqın Əmrindən boyun qaçırsan, mənim oğlum deyilsən!". Cənab Əşrəf hədsiz təmkin və dözümlə fədakarlıq meydanında şəhid oldu və Allah Əmrindən üz döndərmədi. Ümməşrəf oğlunun düşmənlərin zülm və sitəminə məruz qaldığını öz gözləri ilə görsə də, sızlayıb yalvarmadı, hətta gözlərindən yaş da axmadı, çünki oğlu Allah yolunda canını qurban verirdi. Həmən gün Ümməşrəf elə dözüm və dəyanət nümayiş etdirdi ki, hətta düşmənlər və oğlunu öldürən məmurlar da heyrətə düşdülər. Ümməşrəf oğlunun cansız cəsədinə baxıb deyirdi: "Ey oğul, sən dünyaya gəldiyin zaman mən əshabələrlə birlikdə Əlimərdan xan qalasında mühasirədə idim. Həmən gün Tanrı ilə əhd etdim ki, səni Onun yolunda fəda edəcəyəm. İndi bilsən, mən nə qədər sevinirəm! Çünki Tanrının mənə bəxş etdiyi yeganə oğlumu Onun yolunda qurban verib öz əhdimə vəfa etmişəm".

Xülasə, mən əshabələrin şücaət və fədakarlığını nə qədər dəqiqliklə və olduğu kimi qələmə almağa çalışıramsa, yenə də özümün aciz olduğumu görürəm. Düşmənlərin zülm və sitəm tufanı son dərəcə şiddətli idi, bununla belə vəfalı əshabələrin iman və şücaət alovunu söndürə bilmirdi. Düşmənlər qalanı dağıtmağa nə qədər səy göstərirdilərsə, qaladakı əshabələr kişiliqadınlı qalanın istehkamlarını təmir edib möhkəmləndirirdilər, işdən asudə vaxtlarında isə dua oxumaq və namaz qılmaqla məşğul olurdular. Onların bütün səyi ona yönəlmişdi ki, sığındıqları qalanı düşmənin hücumlarından qorusunlar. Qadınlar kişilərdən az iş görmürdülər, onların qocası da, cavanı da, kasıbı da, varlısı da kişilərlə bərabər fəaliyyət göstərirdi: paltar tikir, çörək bişirir, xəstələrə baxır, yaralılara kömək edirdilər, istehkamların qayğısına qalır, düşmənin atdığı güllə və mərmiləri toplayıb istehkamları təmir edirdilər, müdafiə zamanı kişiləri igidliyə və dözümə səsləyirdilər. Qaladakı uşaqlar da boş dayanmırdılar, ataları və anaları ilə birlikdə müxtəlif işlərdə iştirak edirdilər. Onların arasında hökm sürən bu birlik və əlbirlik ruhu sayəsində düşmənlər elə düşünürdülər ki, qaladakı əshabələrin sayı on min nəfərə çatır. Təəccüb doğuran başqa bir məsələ də bu idi ki, gizli yollarla daim əshabələrə ərzaq və sursat çatdırılırdı, Neyrizdən, Xorasandan və Təbrizdən onlara kömək gəlirdi. Belə təsəvvür yaranırdı ki, bu qalanı tutmaq heç vaxt mumkün olmayacaq.:

Tehrandan Əmir Tumana bir-birinin ardınca tənə və məzəmmət dolu məktublar gəlirdi, bu səbəbdən o, çox qəzəbli idi, bilmirdi ki, nə etsin. Axırda bu qərara gəldi ki, yalan və hiylə yolu ilə əshabələri məhv etsin. O, əmin idi ki, yalan və hiylədən istifadə etməsə, döyüş yolu ilə qaladakı əshabələrə qalib gələ bilməyəcək. Buna görə də döyüşü dayandırıb belə bir şayiə yaydı ki, padşah özü döyüşü saxlamaq barədə əmr verib. Guya şah deyib: "Mən əvvəldən bu cür döyüşlərin baş verməsini, Mazandarana və Neyrizə əsgər göndərilməsini istəmirdim. Bütün bunlar bir səhvdən irəli gəlib və mən çox təəssüf edirəm ki, bu qədər qan tökülüb". Bu söz hər tərəfə yayıldıqda, Zəncanın və qonşu kəndlərin əhalisi belə zənn etdi ki, Nasirəddin şah Əmir Tumana cənab Hüccətlə sülh bağlamaq və bu qarışıqlığa son qoymaq barədə fərman verib. Əmir Tuman bir qədər gözlədi ki, bütün camaat bu məsələnin doğruluğuna inansın. Sonra hiyləgərliklə qaladakı əshabələrə məktub yazıb onları sülhə dəvət etdi. O, cənab Hüccəti inandırmağa çalışdı ki, öz niyyətində səmimidir və onu arxayın etmək üçün bir Quranı möhürləyib məktubla birlikdə qalaya göndərdi. Məktubda.o, cənab Hüccətə müraciətlə belə yazmışdı: "Şah sizi bağışlayıb. Mən bu Qurana and içirəm ki, siz və sizin əshabələriniz padşahın himayəsində olacaq və qorunacaqsınız. Bu Allah Kitabı şahiddir ki, kim qaladan çıxsa, heç kəs ona toxunmayacaq və o, hər cür təhlükədən uzaq olacaq". Cənab Hüccət böyük ehtiramla Quranı əmirin nümayəndəsindən aldı və məktubu oxuduqdan sonra ona dedi: "Əmirə de ki, səhər tezdən sizə cavab verəcəyəm". Həmən gecə cənab Hüccət öz əshabələrini yanına çağırdı, məktub və Quranın göndərilməsi barədə məlumat verib onlara dedi: "Mən düşmənlərin sözünə inana bilmərəm. Onların Mazandaranda və Neyrizdə törətdikləri xəyanət hələ yaddan çıxmayıb. Onlar Neyrizdə və Mazandaranda əshabələrin başına gətirdiklərini indi də bizim başımıza gətirmək istəyirlər. Lakin Quranın ehtiramını saxlamaq üçün biz onların istəyinə uyğun hərəkət edəcəyik və əshabələrdən bir neçəsini düşərgəyə göndərəcəyik ki, onların yalanı və hiyləsi aşkara çıxsın".

Zəncan hadisələrindən salamat çıxmış dəmirçi Usta Mehrəli bu barədə mənə (müəllifə) belə danışmışdır: "Əmirin məktubundan sonra cənab Hüccət əshabələrdən bir neçəsini düşərgəyə göndərdi. On yaşlı doqquz oğlan uşağı da onlarla birlikdə yola düşdü. Mən də həmin uşaqlardan biri idim. Qalan şəxslər bizdən böyük idi, yaşları həştadı ötmüşdü. O cümlədən, Kərbəlayi Mövlaqulu, Ağadadaş, Dərviş Səlah, Məhəmməd Rəhim və Məhəmməd də onların arasında idi. Dərviş Səlah əzəmətli, vüqarlı, gözəl simalı, uca qamətli, ağ saqqallı bir şəxs idi. Mehriban davranışı və təvazökarlığı sayəsində hamının hörmətini qazanmışdı. Əmri qəbul etməzdən əvvəl səlahiyyət sahibləri də ona ehtiram göstərirdilər. Əmri qəbul etdikdən sonra o, bütün hörmətlərə və bəxşişlərə göz yumub əshabələrə kömək göstərməyə başladı və qalanın müdafiəçilərinə qoşuldu. Dərviş Səlah Əmirin möhürlədiyi Quranı götürdü və biz yola düşdük. Düşərgəyə çatıb Əmir Tumanın çadırına daxil olduq və göstəriş gözləməyə başladıq. İçəri girəndə salam verdik, lakin Əmir bizim salamımızı almadı və həqarətlə bizi süzdü. Yarım saat keçdi. Biz eləcə ayaq üstə qalmışdıq. Bu zaman Əmir Tuman kobud və təhqiramiz bir ahənglə bizə müraciət edib dedi: "Mən indiyədək sizin kimi alçaq və nanəçib adamlar görməmişəm". Sonra söyüş söyüb bizim yamanlamağa başladı. Bu arada əshabələrdən yaşca ən böyük, bədəncə ən zəif olan birisi irəli çıxıb bir neçə kəlmə söyləmək üçün Əmir Tumandan icazə istədi. Həmin şəxs savadsız olsa da, elə danışdı ki, hamını heyrətə saldı. O cümlədən, dedi: "Allah şahiddir ki, bizim öz şahənşahımıza hədsiz məhəbbət və sədaqətimiz var və bundan sonra da olacaq. Bizim dövlətin və rəiyyətin xeyrinə fəaliyyət göstərməkdən özgə niyyətimiz yoxdur. Lakin düşmənlərimiz bizim əleyhimizə qalxıb bizə qarşı cürbəcür ittihamlar irəli sürdülər və bizi gerçəkdə olduğumuzun əksinə təqdim etdilər. Şahənşahın ətrafında bir nəfər tapılmadı ki, bizə kömək göstərsin, bizi dinləsin və şahın yanında bizi müdafiə etsin. Bir neçə dəfə də şikayət etdik, lakin nəticəsi olmadı, sanki şahın qulağı bizim başımıza gətirilən zülmləri eşitmək istəmədi. Düşmənlərimiz şahın bizə diqqət yetirmədiyini görüb daha da cəsarətləndilər, hər tərəfdən bizə həmlə etdilər, nəyimiz vardısa, qarət etdilər, bizim namusumuzu ləkələməyə, uşaqlarımızı tutmağa başladılar. Biz də özümüzün arxasız olduğumuzu, hökumətin bizi müdafiə etmədiyini, düşmənlərin hər tərəfdən bizi əhatəyə aldığını görüb məcbur olduq ki, düşmənlərin qarşısını alaq və özümüzü müdafiə edək".

Əmir Tuman öz yavərinə üzünü tutub dedi: "Mən bu kişinin cavabını verə bilmirəm. Əgər mən qəlbən dindar olsaydım, yubanmadan bu Əmri qəbul edərdim. İndi səncə, nə etməliyik?". Yavər dilləndi: "Bunların cavabını yalnız qılınc verə bilər. Biz yalnız qılıncın köməyilə bunların əlindən qurtara bilərik". Dərviş Səlah dedi: "Siz Quranı möhürləyib and içərək, bizi bura gətirmisiniz. Həmin Quran indi mənim yanımdadır. Məgər siz bizimlə bu cür rəftar etmək üçün öz düşərgənizə gətirmisiniz?!". Əmir Tuman özündən çıxıb əmr etdi ki, Dərviş Səlahın saqqalını yolsunlar. Sonra onu digər əshabələrlə birlikdə bir zirzəmiyə saldılar. Biz uşaqlar bütün bunları görüb qorxduq və qaçmaq fikrinə düşdük».Ya Sahib əz-Zaman!" deyə qışqırıb tam sürətlə qalaya doğru qaçmağa başladıq. Qaçdığımız zaman bir nəfər arxadan mənə çatıb paltarımdan yapışdı. Mən dartınıb paltarımı cırdım və qaçağaca özümü qalanın qapısına yetirdim. Tamamilə əldən düşmüşdüm. Birdən gördüm ki, düşmənlər əshabələrdən biri olan İmamqulunu hədsiz qəddarlıqla parça-parça ediblər. Bunu görüb bərk qorxdum. Əmir Tuman əshabələrlə sülh bağlamaq, döyüşü dayandırmaq istəməsi barədə sözsöhbət yaysa da, onlar bu cür vəhşi əməllərini davam etdirirdilər. Mən sonradan öyrəndim ki, İmamqulunun qardaşı söz demək bəhanəsi ilə onu aldatmış və qaladan çıxararaq, hədsiz zülmkarlıqla düşmənlərə təhvil vermişdir. Mən dərhal cənab Hüccətin hüzuruna getdim. O, məni çox mehribanlıqla qarşıladı, üz-gözümün tozunu təmizləyib mənə təzə paltar verdi. Sonra məni öz yanında oturdub sorqusuala tutdu. Mən bütün hadisələri cənab Hüccətə nəql etdim. O, buyurdu: "Bu qiyamət gününün fəryadıdır. Elə bir fəryaddır ki, dünyanın gözləri hələ onun kimisini görməyib. Bu gün həmən gündür ki, Allah onun barəsində Quranda buyurub: *"O gün insan qaçacaq öz qardaşından, anasından, atasından, zövçəsindən və oqullarından!" (Əbəsə surəsi, 34-36-cı ayələr)*. Bu gün elə bir gündür ki, insan nəinki öz qardaşından əl çəkməli, hətta özünün ən yaxın adamlarının qanını tökmək üçün öz mal-dövlətindən keçməlidir. Bu gün həmən gündür ki, Allah onun barəsində Quranda buyurub: *"Onu görəcəyiniz gün hər bir əmzikli qadın əmizdirdiyi uşağını unudar, hər bir hamilə qadın yükünü vaxtından əvvəl yerə qoyar. İnsanları sərxoş görərsən, halbuki onlar sərxoş deyillər; bu ancaq Allahın əzabının şiddətli olmasındandır" (Həcc surəsi, 2-ci ayə)*.

Cənab Hüccət qalanın ortasındakı meydanda oturmuşdu. O, əshabələri yanına çağırıb dedi: "Mənim qardaşlarım, mən sizin dözüm və dəyanətinizdən çox razıyam. Düşmənlər qərara alıblar ki, bizi məhv etsinlər. Onların bundan başqa məqsədləri yoxdur. Onlar sizi hiylə ilə aldadıb qaladan çıxarmaq və qətlə yetirmək istəyirlər. İndi onlar sirlərinin açıldığını, hiylələrinin üzə çıxdığını görüb böyükləri və uşaqları həbs etməyə başlayıblar. Belə görünür ki, onlar sizi öldürüb qalanı tutmayana qədər müharibədən əl çəkməyəcəklər. Əgər siz bundan sonra da qalada qalsanız, mütləq düşmənin əlinə keçəcəksiniz, onlar sizi əsir edəcəklər. Yaxşı olar ki, gecə ikən arvaduşaqlarınızı götürüb qaçasınız və düşmənin əlinə keçməmiş özünüzü təhlükəsiz bir yerə çatdırasınız. Mən özüm tək qalıb düşmənlərin əlinə keçməyə hazıram. Düşmənlər təkcə məni öldürməklə kifayətlənsəydilər və sizə əziyyət verib qətlə yetirmək əvəzinə yalnız məni incidib qətlə yetirsəydilər, nə yaxşı olardı!". Əshabələr cənab Hüccətin sözlərini dinləyib kədərləndilər. Hamılıqla mütəəssir olub göz yaşı tökdülər və cənab Hüccətə dedilər: "Biz heç vaxt sizi qaniçən düşmənin əlində tək qoymarıq. Bizim canımız sizin canınızdan qiymətli deyil, bizim ailələrimiz sizin ailəniz və yaxınlarınızdan möhtərəm və şərəfli deyil. Biz sizin hüzurunuzda hər cür bəlaya sevinclə dözməyə hazırıq".

Cənab Hüccətin əshabələri zəif qəlbli bir neçə nəfər istisna olmaqla, onun yanında qaldılar. Yalnız bir neçə nəfər qaladakı şəraitin ağırlığına dözməyə taqətləri olmadığı üçün cənab Hüccətin buyuruğuna əsasən, qaladan çıxıb təhlükəsiz yerə getdilər".

Son dərəcə ümidsizliyə qapılmış Əmir Tuman Zəncandakı bütün qüvvələrə onun düşərgəsinin ətrafına toplaşmaq barədə əmr verdi. Bundan sonra öz qüvvələrini sıraya düzüb qoşun sərkərdələrini təyin etdi. Zəncandan yeniçə əsgərliyə çağırılmış şəxslər də Əmir Tumanın ordusuna daxil edildilər. Əmir Tuman göstəriş verdi ki, on altı alay toplarla birlikdə növbə ilə qalaya hücum etsin; səkkiz alay günortaya qədər, səkkiz alay isə günortadan axşama qədər döyüşsün. Əmir özü də döyüş meydanına atılıb günortadan əvvəl hücum edən alaylara başçılıq etdi. O, əsgərləri həvəsləndirmək üçün onlara yaxşı mükafatlar vəd edir və deyirdi: "Əgər qalib gəlsəniz, yaxşı mükafatlar alacaqsınız, əgər məğlub olsanız, şahənşahın cəzasına məruz qalacaqsınız". Bu hücum və qırğın həmin qayda ilə düz bir aya qədər davam etdi. Gündüz döyüşlərindən əlavə, düşmənlər bəzən gecələr də qalaya həmlə edirdilər. Əmir Tumana daim ətrafdan kömək gəlirdi, lakin əshabələrin vəziyyəti günbəgün ağırlaşırdı, onlar ərzaq sarıdan ciddi korluq çəkirdilər.

Bu arada Əmir Nizam qərara gəldi ki, Həsənəli xan Kərrusinin başçılığı ilə sünni əsgərlərdən ibarət iki alayı Əmir TuLana kömək üçün Zəncana göndərsin. Həmin iki alay da gəlib çıxdıqdan sonra Əmir Tuman ordusunun topxanası qalanı büsbütün dağıdıb viran qoymaq üçün onu şiddətli atəşə tutdu. Əshabələr bir neçə gün top mərmilərinin qarşısında duruş gətirdilər. Həmən günlər vəfalı əshabələr elə şücaət göstərdilər ki, ən qəddar düşmənlər də onların şücaət və mətanətinə heyran qaldılar.

Bir gün cənab Hüccətin sağ qoluna güllə dəyib namaz qıldığı zaman onu yaraladı. Cənab Hüccət dərhal öz nökərinə tapşırdı ki, bu məsələni zövcəsinə bildirməsin. Lakin həmin şəxs özünü o qədər itirmiş, o qədər mütəəssir olmuşdu ki, könlündəki sirr üzünün rəngindən bəlli oldu, göz yaşları gizli sirri aşkara çıxardı. Cənab Hüccətin zövcəsi hadisədən xəbər tutub hədsiz kədərlə onun yanına tələsdi. Gördü ki, cənab Hüccət namaz qılmaqla məşğuldur. Yarasından çoxlu qan axsa da, sakit halda üzünü Tanrıya tutub deyir: "Xudaya, bu camaatı bağışla, çünki onlar nə etdiklərini bilmirlər! Xudaya, bu camaata rəhm elə, çünki onlar bu işlərə görə məsuliyyət daşımırlar. Bu əməllərin əsas məsuliyyəti o kəslərin boynundadır ki, bu camaatı yolundan azdırıblar və öz çirkin məqsədlərini bu camaatın əli ilə həyata keçirirlər".

Cənab Hüccətin zövcəsi və digər qohumları yaradan axıb onun bütün bədənini bürüyən qanı gördükdə ağlayaraq, nalə çəkməyə başladılar. Cənab Hüccət onlara ürəkdirək vermək üçün dedi: "Sevinin, mən hələ sizinləyəm. Mən istəyirəm ki, siz Tanrıya təvəkkül edəsiniz və Onun iradəsi ilə razılaşasınız. Bu ki bir şey deyil, əhəmiyyətsiz məsələdir. Vəfatım zamanı mənim üçün müəyyən olunmuş bəla və müsibətlər bundan qat-qat ağırdır. İndi baş verənlər bir damladır, baş verəcək şeylər isə bir dəryadır. Yaxşı olar ki, biz İlahi təqdirlə razılaşaq".

Vəfalı əshabələr cənab Hüccətin yaralandığını eşitdikdə, silahlarını atıb onun hüzuruna tələsdilər. Düşmən qoşunu bu fürsəti qənimət bildi. Düşmən əsgərləri əshabələri öz qarşılarında görməyib güclü hücuma keçdilər, qalaya daxil olub yüzə yaxın qadını və uşağı əsir aldılar, onların nəyi vardısa, qarət etdilər. Bu zaman qış fəsli idi. Hava elə şaxtalı idi ki, o vaxta qədər Zəncanda belə soyuqlar nadir hallarda müşahidə olunardı. Əsir edilmiş qadın və uşaqlar on beş gün ərzində paltarsız həmin güclü şaxtada qaldılar. Onların hamısının əyni nazik idi, nə sığınacaqları, nə də üst geyimləri vardı. Hamısı da ac idi. Bəzilərinin örpəyi vardı və onunla özlərini isitməyə çalışırdılar. Şaxta qılınc kimi kəsirdi, qar yağır, güclü gülək əsirdi. Onlar nə qədər qızınmağa çalışırdılarsa, bir şey alınmırdı. Bu binəvaların ətrafına şəhərdən və qonşu kəndlərdən bir dəstə qadın toplaşmışdı. Onlar əsirləri lənətləyir, dəli kimi əsirlərin ətrafında rəqs edir və onları ələ salıb deyirdilər: "Tanrınız sizə yaxşı mükafat verdi. Sizin pərəstiş etdiyiniz Tanrı indi sizi cəzalandırır". Onlar hər tərəfdən əsirlərin üzünə tüpürür, əsirləri söyüb lənətləyirdilər.

Düşmən əsgərləri qalaya girib əshabələrin bir çox müdafiə vasitələrini və əmlakını aparsalar da, bir dəstə qadını və uşağı əsir götürsələr də, Hüccətin əshabələri dayanıb durmadılar. Onlar qalan qadınları və uşaqları götürüb cənab Hüccətin evinin ətrafına toplaşdılar və hərəsində on doqquz nəfər olmaqla beş dəstəyə bölündülər. Hər dəfə həmin dəstələrdən biri müdafiə üçün düşmənin qarşısına çıxır, "ya Sahib əz-Zaman!" deyə qışqıraraq, düşmənin sıralarını yarır və onları pərən-pərən salırdı. Bu doxsan beş nəfər nərə çəkəndə, düşmənlər lərzəyə gəlir və qorxudan özlərini itirirdilər.

Bir neçə gün bu minvalla keçdi. Düşmənə ağır xəsarət yetirildi, düşmən qoşununun bir çox əsgərləri öldürüldü, ümidlər ümidsizliyə çevrildi. Bir çox düşmən sərkərdələri döyüşdən əl çəkdilər, topçular atəşi dayandırdılar. Düşmənin sıraları pozuldu, onun qüvvələri azaldı.Əmir Tuman bilmirdi nə etsin ki, öz ordusunu pərişanlıq və ümidsizlikdən qurtarsın və yenidən döyüşə başlamağa həvəsləndirsin. Nəhayət, məcbur oldu ki, qoşunun qalan sərkərdələri ilə məsləhətləşsin və əvvəla, öz həyatını, ikincisi də, Zəncan əhalisini qorumaq üçün bir çarə tapsın. Sərkərdələr bir yerə yığışan kimi Əmir Tuman onlara dedi: "Mən daha yorulmuşam, Hüccətin əshabələrinin müqavimətindən tənkə gəlmişəm. Hüccətin əshabələrindəki şücaət və mənəvi güc heç vaxt şahın qoşununda olmayıb. Bizim qoşunumuzdakı əsgərlərdən heç biri Hüccətin əshabələri kimi sədaqət və fədakarlıq nümayiş etdirə bilməz. Bizim qoşunumuzdakı əsgərlər ümidsizliyə qapılıblar, onları bu ümidsizlikdən qurtarmaq mümkün deyil, çünki onlarda belə bir fikir yaranıb ki, əgər qalib gəlsələr də, əbədi ölümə düçar olaçağlar". Məsləhətləşmədən sonra bu qərara gəldilər ki, qalanın xaricindən cənab Hüccətin evinin altına qədər lağım atsınlar və bu yolla əshabələri qeydşərtsiz təslim olmağa vadar etsinlər. Bir ay da bu işə sərf olundu. Onlar belə qərara gəldilər ki, lağımları partlayıcı maddə ilə doldursunlar və partlayış vasitəsilə qaladakı əshabələrin hələ dağılmamış evlərini viran etsinlər. Eyni zamanda Əmir Tuman topxana zabitlərinə göstəriş verdi ki, düşərgə ilə cənab Hüccətin evi arasında yerləşən evlər dağıdıldıqdan sonra, cənab Hüccətin evini top atəşinə tutsunlar və qalanı yerləyeksan etsinlər. Bütün bu işlər həyata keçirildi. Cənab Hüccətin zövcəsi Xədicə Hadi adlı uşağını qucaqında tutub cənab Hüccətlə söhbət etdiyi zaman onların evinin bir hissəsi dağıldı. Cənab Hüccət zövcəsinə deyirdi: "Sən tezliklə bu uşaqla birlikdə əsir olacaqsan, özünü hazırla!". Xədiçə bu sözləri eşidəndə halsız olub qışqırdı. Birdən ona küplə dəydi və o, dərhal canını tapşırdı. oğlu Hadi isə top atəşinin doğurduğu alova düşdü və bir müddətdən sonra aldığı ağır yaralar nəticəsində Zəncan müctəhidi Mirzə Əbülqasimin evində vəfat etdi. Bu hadisə cənab Hüccətə çox təsir göstərsə də, o, şücaət və mətanətini qoruyub avazla münacat söyləyirdi: "Xudaya, vəd olunmuş Həzrəti tanıdığım və könlümün Məhbubunu tapdığım gündən bilirdim ki, mənim başıma nə müsibətlər və bəlalar gələcək. Mənim müsibətim ağır, kədərim sonsuz olsa da, Sənin Əmrinin qələbəsi yolunda bundan da artığına dözməyə hazıram. Mənim zövcəm əlimdən getdi, oğlum məhv oldu, əshabələrim şəhid oldu, qohumlarım öldü - lakin bütün bunlar Sənin mənə bəxş etdiyin iman neməti və irfan sərvəti qarşısında xatırlanmalı deyil. Əgər mənim min canım olsaydı, bütün dünya qızıla bürünüb mənə məxsus olsaydı, bütün aləmin hökmranlığı mənə mənsub olsaydı, mən bunların hamısını Sənin yolunda qurban verərdim, sonsuz sevinc və fərəhlə hər cür əzaba dözərdim".

Cənab Hüccətin vəfalı əshabələri onun zövçəsi və oğlunun vəfatından, eləcə də sevimli rəhbərlərinin yaralanmasından bərk qəzəblənib bu qərara gəlmişdilər ki, nə qədər canları bədənlərindədir, cənab Hüccəti müdafiə etsinlər və şəhid olmuş din qardaşlarının intiqamını düşmənlərdən alsınlar. Lakin cənab Hüccət onlara nəsihət verib dedi: "Məbada belə iş görüb müharibə alovunu qızışdırasınız. Allaha təvəkkül edin, Onun iradəsinə tabe olun. Son saatı gözləyin və bu uzun çəksə belə, tam təmkin və səbirlə dözün!". Əshabələrin sayı günbəgün azalır, onların müsibətləri çoxalırdı. Onların ixtiyarında olan sahə də getdikçə daralırdı. Nəhayət,cənab Hüccət qolundakı yaradan on doqquz gün əziyyət çəkdikdən sonra hicri 1267-ci il rəbiül-əvvəl ayının 5-də (1851-ci il yanvar ayının 8-də) sübh namazı vaxtı səcdə edərkən, vəfat etdi.

Cənab Hüccətin vəfatı onun əshabələri və qohumlarını dərin kədərə qərq etdi. Əshabələrdən ikisi - vəzir Din Məhəmməd və sərkərdə Mir Rza bu qərara gəldilər ki, cənab Hüccətin cəsədini əshabələrin və qohumlarının xəbəri olmadan dərhal dəfn etsinlər. Özü də bunu düşmənlər cənab Hüccətin vəfatından xəbər tutmamış həyata keçirsinlər. Onlar gecə ilə cənab Hüccətin cəsədini götürüb vəzir Din Məhəmmədin otağına apardılar və orada da dəfn etdilər. Sonra da otağı dağıtdılar ki, heç kəs cənab Hüccətin harada dəfn olunduğunu bilməsin. Çünki düşmənlər bundan xəbər tutsaydılar, cəsədi çıxarıb təhqir edə bilərdilər.

Cənab Hüccətin vəfatından sonra beş yüz nəfər qadın yas saxlamaq üçün cənab Hüccətin evinə toplaşdı. Vəfalı əshabələr düşmənə müqavimət göstərib müdafiə olunmağa başladılar. Hüccətin əshabələrindən yalnız iki yüz nəfər qalmışdı, qalanları ya şəhid olmuş, ya da yaralanıb sıradan çıxmışdı. Düşmənlər cənab Hüccətin vəfatından xəbər tutub qalanı dağıtmaq və əshabələri məhv etmək üçün güclü hücuma keçdilər. Onlar təbil və şeypur çalıb sevinc nidaları ilə əshabələr üzərinə həmlə etdilər və qısa zamanda əshabələri məqlubiyyətə uqratmaq üçün bütün qüvvələrini işə saldılar. Əshabələr işi belə görüb "ya Sahib əz-Zaman!" deyə fəryad çəkdilər və qorxub-çəkinmədən müdafiə olunmağa başladılar. Döyüş bir xeyli çəkdi. Nəhayət,düşmənlər əshabələrə qalib gəldilər. Əshabələrin bir qismi şəhid oldu, bir qismi də əsir götürüldü. Düşmənlər qarətə başlayıb yırtıçılar kimi əshabələri qırmaqla məşğul oldular.

Əmir Tuman göstəriş verdi ki, əsgərlər cənab Hüccətin evinə getməsinlər, onun əmlakını qarət etməsinlər, qohumlarını incitməsinlər. Əgər Əmir Tumanın bu göstərişi olmasaydı, Allah bilir, o qaniçənlər nələr edəcəkdilər. Əmir Tumanın məqsədi bu idi ki, hər şeyi Tehrana xəbər versin və oradan göstəriş gözləsin. Lakin o, camaatın qarşısını ala bilmədi. Xüsusən, Zəncan üləmaları bu qələbədən istifadə edib camaatı bəd əməllərə, əsirləri incidib təhqirə məruz qoymağa təhrik edirdilər. Bu səbəbdən qarət və tarac başladı. Camaat cənab Hüccətin evini qoruyan məmurlara hücum çəkdi və əsgərlərlə birlikdə sağ qalmış şəxsləri öldürməyə cəhd etdi. Zəncan əhalisi o qədər vəhşiləşmişdi ki, Əmir Tuman və Zəncan hakimi onların qarşısını almaqda aciz idi. Hər şey nəzarətdən çıxmışdı, adamlar istədiklərini edirdilər. Zəncan hakimi qoşun sərkərdələrini razı saldı ki, Tehrandan göstəriş gələnə qədər əsirləri Hacı Qulamın evində saxlasınlar. Ora gətirilən əsirlər məzlum qoyunlar kimi şaxtanın qarşısında qalmışdılar, çünki həmin yerdə nə tavan vardı, nə də döşənəcək. Onlar bir neçə gün acsusuz orada qaldılar. Sonra qadınları oradan müctəhid Mirzə Əbülqasimin evinə apardılar ki, bəlkə o, qadınları islam dininə qaytardı və bu yolla onlar həbsdən azad oldular. Bu tamahkar və həris müctəhid öz qadınlarını, qohumlarını və qızlarını təhrik etdi ki, əsir qadınlardan bütün qızıllarını və zinət əşyalarını tutub alsınlar. Hətta onların libasını da əyinlərindən çıxarıb əvəzində köhnə və cırılmış paltarlar verdilər. Sonra bu qadınlara icazə verdilər ki, öz qohumlarının evlərinə getsinlər. Onlardan bir çoxunu da ətraf kəndə göndərdilər. Kənd sakinləri Zəncan əhalisinin əksinə olaraq, bu məzlum qadınları hörmət və mehribanlıqla qarşıladılar və onları qonaq saxladılar. Cənab Hüccətin ailə üzvləri Tehrandan göstəriş gələnə qədər Zəncanda nəzarətə alınmışdılar. Yaralıları da saxlamışdılar ki, görsünlər, paytaxtdan onlar barəsində nə əmr veriləcək. Lakin bir neçə gün ərzində bir tərəfdən şiddətli soyuq, digər tərəfdən də məmurların kobud və amansız rəftarı onların həyatına son qoydu və onların hamısı son dərəcə məzlum bir halda vəfat etdilər.

Qalan əsirlər Əmir Tuman tərəfindən Kərrusi, Xəmsə və İraq alaylarına təhvil verildi. Onları təbil və şeypurla düşərgəyə apardılar. Həmin alaylar o biçarələrlə son dərəcə qəddarlıq və amansızlıqla rəftar etdilər. Bir dəstə adam qılınc və nizə ilə qaladakı əshabələrdən sağ qalmış bu 76 nəfərin üstünə düşüb onların bədənlərini tikə-tikə etdilər. Hər bir alay qəddarlıq və vəhşilikdə digərindən irəli getməyə can atırdı. Bu yırtıcılıq və vəhşiliyin baş verdiyi əsnada məzlum əshabələrdən biri, Əbabəsirin atası Hacı Məhəmməd Hüseyn ayağa qalxıb azan verməyə başladı. Onun səsi hamını vahiməyə saldı. Ölüm saatı yaxınlaşmış bu şəxs elə əzəmət və qüdrətlə "Allahu əkbər" söylədi ki, İraq alayı bunu eşidib öz biabırçı əməllərinə görə xəcalət çəkdi. Həmin alayın əsgərləri "ya Əli!" deyə qışqıraraq, silahlarını yerə atdılar, bu vəhşilikdən əl çəkib daha əshabələri incitmədilər və yola düzəlib getməyə başladılar. Onlar bir-birlərinə deyirdilər: "Allah Əmir Tumana lənət eləsin! O, bizi aldadıb hiyləgərcəsinə dedi ki, bu şəxslər Həzrət Əmirin və pak imamların düşmənləridir. Allah ona lənət eləsin! Bundan sonra bizi tikə-tikə doğrasalar da, biz onun sözünə qulaq asmayacağıq və bu cür çirkin işlərə qarışmayacağıq".

Xülasə, əsirlərin bəzisini topa bağlayıb atdılar, bəzilərini soyundurub üstlərinə soyuq su tökdülər və qam-cı ilə döydülər. Bəzilərinin də bədəninə şirə sürtüb qarın üstünə atdılar ki, ölsünlər. Vəfalı əshabələr bütün bu müsibətlərə dözdülər və son dəqiqəyə qədər öz imanlarına sadiq qaldılar. Onların heç biri peşmançılıq ifadə edən, yaxud yalvarış bildirən bir söz işlətmədi, heç birinin üzündə hüzn və kədər əlaməti görünmədi..

Qaniçən düşmənlər öz biabırçı əməllərini axıra çatdırdıqdan sonra cənab Hüccətin çəsədini tapmaq qərarına gəldilər. Onlar bir çox əshabələri incitdilər ki, cənab Hüccətin dəfn olunduğu yeri göstərsinlər, lakin məqsədlərinə nail ola bilmədilər. Hakim də nə qədər axtardısa, cənab Hüccətin dəfn olunduğu yeri tapmağa müvəffəq olmadı. Nəhayət, göstəriş verdi ki, cənab Hüccətin yeddi yaşlı oğlu Hüseyni onun yanına gətirsinlər. Uşaq gəlib çıxan kimi hakim hədsiz mehribanlıqla ona dedi: "Mən çox kədərlənir və təəssüflənirəm, çünki atanın başına nə müsibətlər gəldiyini bilirəm. Lakin mənim heç bir təqsirim yoxdur. Mən bu işə görə məsuliyyət daşımıram. Məsuliyyət Zəncan üləmalarının üzərinə düşür, bütün bu rüsvayçı əməllərin səbəbkarı onlardır. İndi mən atanın cəsədini tapıb ehtiramla müəyyən yerdə torpağa tapşırmaq istəyirəm. Bu işi görməklə, az da olsa, rüsvayçılığın əvəzini çıxmaq niyy ətindəy əm".

Hakim bu cür sözlərdən o qədər dedi ki, axırda uşağı aldatdı və öz məqsədinə çatdı. Uşağla birlikdə bir neçə məmuru göndərdi ki, gedib cənab Hüccətin cəsədini çıxarsınlar. Məmurlar cəsədi dəfn olunduğu yerdən çıxarıb hakimin yanına gətirdilər. Zalım hakim göstəriş verdi ki, çəsədi kəndirdən asıb təbil və şeypurla Zəncanın küçə və bazarlarında gəzdirsinlər. Üç gün üç gecə o müqəddəs bədən elə təhqirlərə məruz qaldı ki, bunu təsvir etmək mümkün deyil. Nəhayət, o müqəddəs bədəni camaatın tamaşa etməsi üçün meydanın ortasına qoydular. Deyilənə görə, üçüncü gecə bir neçə süvari gələrək, o pak cəsədi götürmüş və Qəzvinə apararaq, təhlükəsiz bir yerdə dəfn etmişlər.

Bir müddətdən sonra Tehrandan göstəriş gəldi ki, cənab Hüccətin yaxınlarını Şiraza aparsınlar. Şiraza çatan kimi onları hakimə təslim etdilər. Şiraz hakimi onların olanqalanını da əllərindən alıb onları xaraba bir evdə yerləşdirdi. Onlar yoxsulluq və səfalətə düçar oldular. Cənab Hüccətin kiçik oğlu Mehdi çəkdiyi əzablara dözməyib vəfat etdi və elə həmən xaraba evdə dəfn olundu.

Mən (müəllif) Zəncan hadisələrindən doqquz il sonra bu şəhərdə oldum və həmən qeyri-adi hadisələrin baş verdiyi yeri gördüm. Torpaq bir təpə olan Əlimərdan xan qalasını sonsuz hüzn və kədərlə ziyarət edib həmişəyaşar vəfalı əshabələrin qanı ilə suvarılmış məkana ayaq basdım. Qalanın düşmənlər tərəfindən dağıdılmış qapılarını və bürclərini gördüm, səngər kimi istifadə olunmuş və üzərinə çoxlu qan tökülmüş daşlara tamaşa etdim.

Zəncan şəhidlərinin sayı indiyə qədər məlum deyil. Aydın olan budur ki, bu hadisələr uzun müddət davam edib və çoxlu adamlar həmin hadisələrin iştirakçısı olub. Mən şəhidlərin adlarını tam şəkildə əldə edə bilmədim. İsmullahul-Mim və İsmullahul-Əsəd bir sıra Zəncan şəhidlərinin adlarını qeyd etmişlər. Möhtərəm oxucular həmin qeydlərə müraciət edə bilərlər. Hüccətin əshabələrinin və Zəncan şəhidlərinin sayı barədə yekdil fikir yoxdur. Bəziləri şəhidlərin sayının bir neçə min nəfər olduğunu göstərirlər. Bəziləri isə bundan da çox olduğunu söyləyirlər. Mənim eşitdiyimə görə, Hüccətin əshabələrindən biri şəhidlərin adlarını qeyd edirmiş. Onun qeydlərində cənab Hüccətin vəfatından əvvəl şəhid olanların sayı 1598 nəfərə çatırmış. Cənab Hüccətin vəfatından sonra isə 202 nəfər şəhid olmuşdur.

Zəncan hadisələrinin yazılmasında mübarək Əmrin şəhidləri olan cənab Mirzə Məhəmmədəli Təbib Zəncani, Əbabəsir və Seyyid Əşrəf mənə çox köməklik göstərmişlər. Mən bu müqəddəs şəxsləri yaxşı tanıyırdım. Bəzi mətləbləri də Molla Hüseyn Zəncaninin yazılarından iqtibas etmişəm. Molla Hüseyn Zəncan hadisələri barədə məlumatları müxtəlif mənbələrdən toplayıb qələmə almış və Həzrət Bəhaullahın Mübarək Hüzuruna göndərmişdi. Zəncan hadisələrini nəql edərkən mənim istinad etdiyim mənbələr bunlar olmuşdur. Bundan əvvəl qələmə aldığım Mazandaran hadisələrini isə Seyyid Əbu Talib Şahmirzadinin Mübarək Hüzura göndərdiyi yazılarından və eləcə də Mirzə Heydərəli Ərdistaninin müxtəsər qeydlərindən iqtibas etmişəm. Həmin hadisələrə dair bir sıra mətləbləri də Şeyx Təbərsi qalasında olmuş Molla Məhəmməd Sadiq Müqəddəs, Molla Mirzə Məhəmməd Füruği, mübarək Əmrin şəhidlərindən biri olan cənab Bədinin atası Hacı Əbdülməcid kimi şəxslər mənə danışmışlar. Neyriz hadisələri barədə yazdıqlarım Həzrət Vəhidin yaxın əshabələrindən biri olan cənab Rza ərRuhun dediklərinə əsaslanırdı. Neyrizdə baş vermiş son hadisələri isə dostlardan Molla Şəfi adlı bir nəfərin Mübarək Hüzura göndərdiyi son dərəcə müfəssəl mətn əsasında nəql etmişəm. Həmin Molla Şəfi Neyrizdəki hadisələrin son mərhələsi ilə əlaqədar geniş araşdırma aparmış və əldə etdiyi məlumatları yazıb Həzrət Bəhaullahın hüzuruna göndərmişdi. Mənim qələmə almadığım və bu kitaba daxil etmədiyim hadisələri isə gələcək nəsillər yazacaqlar. Əziz oxuçulardan xahişim budur ki, əgər mənim yazdığım bu tarixdə bir nöqsan görsələr, məni bağışlasınlar. Tezliklə gələcək nəsillər mübarək Əmrin müfəssəl tarixini yazacaqlar və mənim öz imkanım dərəcəsində əhəmiyyətini anladığım mübarək Əmrin qeyri-adi hadisələrini layiqincə qələmə alacağlar.

[[1]](http://web.archive.org/web/20061009210447/http:/www.bahai.az/lib/promin/nabil/dawn_breakers_az_24.shtml#11) "Əmir Tuman" - diviziya komandiri, yaxud general deməkdir.

**XXV fəsil. Həzrət Bəhaullahın Kərbəlaya səfər etməsi**

Bu tarixi yazmağa başlarkən, mənim məqsədim tarixi hadisələrlə yanaşı, Həzrət Bəhaullahdan ) eşitdiklərimi də bu kitaba daxil etmək olmuşdur. Mən bəzən tək, bəzən də digər əshabələrlə birlikdə Həzrət Bəhaullahın hüzuruna gedir və Onun tarixi hadisələr barədə dediklərini yazırdım. O cümlədən, Onun Bedəşt hadisəsi haqqında söylədiklərini artıq yazmışam və bu mübarək sözlər mənim tariximin bəzəyinə çevrilib. Zəncan hadisələrini başa çatdırdıqdan sonra mən Həzrət Bəhaullahın icazəsi ilə bəzi dostlarla birlikdə iki dəfə Mübarək Hüzurda oldum. Həmən vaxt Həzrət Bəhaullah qardaşı Həzrət Kəlimin evində idi və hicri 1306-cı il cümadiül-əvvəl ayının 7-də (1889-cu il yanvarın 19-da) ora gəlmişdi. Biz Həzrət Bəhaullahın orada olduğu ikinci və dördüncü gecə Mübarək Hüzura qovuşmaq şərəfinə nail olduq. Sərvistan və Farandan olan bəzi dostlar da orada idilər. Ətrafda yaşayan bəzi tayfaların nümayəndələri də gəlmişdilər. Həzrət Bəhaullahın mübarək kəlamları bizim qəlblərimizə elə həkk olundu ki, heç vaxt oradan silinən deyil. Burada möhtərəm oxucuların da mənimlə birlikdə mübarək kəlamların ləzzətini duymasını lazım bilirəm. Həmin mübarək sözlərin məzmunu belədir:

"Allaha şükür olsun ki, möminlər üçün bu mübarək Əmri göndərmiş, vacib olan işləri və lazım olan əməlləri aydın şəkildə Kitabda xatırlatmışdır. İndi hamının vəzifəsi xidmət göstərmək və İlahi buyuruqları yerinə yetirməkdir. Möminlər bizim nəsihətlərimizə uyğun şəkildə hərəkət etməli, heç zaman ifrata varmamalı, nəsihət və moizələrdən boyun qaçırmamalıdırlar. Hacı Mirzə Musa Qumiyə göndərdiyim lövhədə mən belə buyurmuşam: *"Sən elə rəftar etməlisən ki, əgər inam və iman bulağından, elm və irfan dəryasından doyunca içmiş olsan da, sənin dodaqların heç kəsə - nə dosta, nə də yada - bu sirri açmamalıdır, anladığın sirlər barədə bir şey izhar etməməlidir. Əgər qəlbində Allah məhəbbəti alovlanırsa, ehtiyatlı ol ki, heç kəs könlunun sirrindən xəbər tutmasın; əgər ruhun çoşqun dəniz kimi dalqalanırsa, bu, aşkara çıxmamalıdır "*.

Allah şahiddir ki, mən heç vaxt özümü gizlətməmişəm və Əmrə xidmətdə səhlənkarlıq göstərməmişəm. Elm əhlinin libasında olmasam da, dəfələrlə Nurda və Mazandaranda üləmalarla müzakirələr aparmış və Əmrin düzgünlüyünü onlara sübut etmişəm. Bu işdə mən heç vaxt süstlük göstərməmişəm, harada bir həqiqəti axtaran olubsa, onun yanına tələsmişəm. Və kiminlə söhbət etmişəmsə, İlahi çağırışı qəbul edərək, iman əhlinin çərkəsinə qoşulub. Əgər düşmənlərin əməlləri olmasaydı, bu gün Nur və Mazandaran Əmrin mühüm mərkəzlərindən biri sayılardı, oranın əhalisi bütünlüklə mömin olardı. Şahzadə Mehdiqulu Mirzə Şeyx Təbərsi qalasını mühasirəyə alanda, mən əshabələrə kömək etmək üçün Nurdan çıxdım və xidmətçilərimdən biri olan Əbdülvəhhabı qabaqcadan göndərdim ki, mənim gəlişimi qaladakılara xəbər versin. Dörd bir tərəfi düşmənlər bürüsə də, mən əshabələrin köməyinə yetməyə çalışdım, cürbəcür təhlükələr məni öz məqsədimdən çəkindirmədi. Lakin ilahi qüdrətin əli qarşıya bir sıra maneələr çıxardı və mənim əshabələrin köməyinə getməyimə imkan vermədi. Tanrının istəyinə uyğun olaraq, bəzi Nur sakinləri mənim Şeyx Təbərsi qalasına doğru yollandığımdan xəbər tutub bunu Amul hakimi Mirzə Tağıya bildirdilər. Biz qalaya çatmamış, Mirzə Tağının məmurları özlərini bizə yetirdilər. Mən istirahət edib çay içdiyim zaman bir dəstə süvari bizim yanımıza gəldi, mallarımızı və atlarımızı alıb bizi əsir etdi. Atımı aldıqdan sonra minmək üçün mənə arıq və zəif bir at verdilər. O atın yəhəri də tam yararsız idi. Mənim yoldaşlarımı isə zəncirlədilər və bizi Amul hakiminin yanına apardılar. Mirzə Tağı bizi üləmaların çəngindən qurtarıb öz evində qonaq etdi. Şəhər üləmaları bu işə görə onu hədələyirdilər. O, əmin idi ki, bizi üləmaların əziyyətindən qurtara bilməyəcək. Biz Mirzə Tağının evində olarkən, qoşunla birlikdə Mazandarana getmiş əsil hakim Amula qayıtdı. Qəziyyədən xəbər tutan kimi Mirzə Tağını xeyli məzəmmət edib dedi: "Nə üçün bu nadan üləmaların hədələrindən çəkinirsən, onların hay-küyündən qorxuya düşürsən?! Sən gərək onları dağıdaydın və bu şəxsləri Tehrana yola salaydın". Xülasə, başqa bir vaxt mən Saridə camaatın hücumuna məruz qaldım. Baxmayaraq ki, o şəhərin əyanlarının əksəriyyəti mənimlə tanış idi və Tehranda tez-tez mənimlə görüşürdü. Bununla belə, mən cənab Qüddusla birlikdə küçə və bazarlardan keçərkən, onlar hər tərəfdən mənə tənə edir və uca səslə "babi, babi!" deyə qışqırırdılar. Mən özümü onların kobud rəftarından qoruya bilmirdim. Tehranda iki dəfə həbs olundum, çünki məzlumların müdafiəsinə qalxmışdım. Birinci dəfə Molla Tağı Qəzvini qətlə yetirildiyi vaxt həbs olundum, çünki günahsız yerə işgəncələrə məruz qalan müttəhimlərə kömək etmək istəmişdim, İkinci dəfə Nasirəddin şaha güllə atılan zaman həbs olundum. Bu səbəbdən məni Bağdada sürgün etdilər. Az sonra mən Kürdüstan dağlarına getdim və bir müddət orada guşənişin oldum. Mənim qaldığım yer dağın zirvəsində yerləşirdi və oradan ən yaxın yaşayış məntəqəsinə üç günlük yol vardı. Orada mənim rahatlığım üçün heç bir şərait yox idi. Nəhayət, Şeyx İsmayıl mənim halımdan xəbər tutdu və mənim üçün yemək gətirməyə başladı. Bağdada qayıdanda gördüm ki, Həzrət Babın Əmrindən əsər-əlamət qalmayıb və əsas şeylər büsbütün unudulub. Mən çalışdım ki, O Həzrətin Əmrinə yeni həyat bəxş edim, onu unudulmaqdan qurtarıb ilahi həqiqətlər və biliklərin ümumi mənzərəsinə daxil edim. O zaman bütün əshabələr və möminlər qorxu və iztirab içərisində idilər. Mən təkbaşına Həzrət Babın Əmrinin həqiqətlərini izhar etməyə başladım, səbir və qətiyyətlə üzümü nifaq əhlinə tutub dedim: "Ey bixəbərlər, hümmət kəmərini möhkəm bağlayın, həqiqət əhlinə kömək göstərin, unudulmuş dini yenidən dirçəldin!". Bə bütün insanları Əmrin üfüqlərində parlayan nurlara nəzər yetirməyə çağırdım. Ədirnəni tərk etdikdən sonra İstambul hökumətinin səlahiyyətli nümayəndələri mənim barəmdə bir sıra fikirlərə düşdülər və axırda bu qərara gəldilər ki, məni və mənim dostlarımı dəryada qərq edib dənizə atsınlar. Bu xəbər Tehrana çatdı və dostlar eşitdilər ki, İstambul hökuməti məni və yoldaşlarımı dənizə atıb. Xorasandakı möminlər bu xəbəri eşidib qorxu və ştiraba düçar oldular. Mirzə Əhməd Əzğəndi həmin xəbəri eşitdikdə, söyləmişdi: "Mən buna inana bilmərəm, çünki əgər bu doğrudursa, onda istər-istəməz Seyyid Babın iddiası və onun Əmri batil olmalıdır". Bir müddətdən sonra Xorasandakı dostlar mənim sağ-salamat Akka məhbəsində olduğumu eşidib sevindilər və Mirzə Əhməd Əzğəndinin imanının gücünə heyrət etdilər. Akka məhbəsindən mən dünya hökmdarlarına və sultanlarına mühüm müraciətlər və çoxlu məktublar göndərib hamısını ilahi Əmrə kömək göstərməyə çağırdım. "Sultan lövhəsi"ni cənab Bədinin vasitəsilə İran şahına göndərdim. Bədi bir çox adamların yanında həmin lövhəni şaha təqdim etdi və onu lövhənin məzmunu üzərində düşünməyə səslədi. Digər lövhələr də hökmdarlara çatdırıldı. III Napoleonun cavabını Fransa səfiri mənə təqdim etdi. Həmin cavabın əslini Böyük Budaq [[1]](http://web.archive.org/web/20061009210404/http:/www.bahai.az/lib/promin/nabil/dawn_breakers_az_25.shtml#1) öz yanında saxlayır. Fransa imperatoruna göndərdiyim lövhə bu sözlərlə başlayırdı: "Ey Paris hökmdarı, keşiş xəbər verdi ki, zənk çalınmasın!". Amma Rusiya padşahının lövhəsi hələ ona təqdim olunmayıb, tezliklə ona çatdırılacaq. Bununla belə, başqa lövhələr ona çatdırılıb və o, onları oxuyub. Allaha şükür et ki, səni öz Əmrini dərk etməyə layiq görüb, çünki imanı dərk etmiş hər kəs müqəddəs şəxslərdən sayılır. Şübhəsiz, iman və irfandan əvvəl sən xeyir əməllərin mənbəyi olmusan, hərçənd onlara diqqət yetirməmisən. Belə ki, Tanrı yalnız xeyir əməllər sayəsində öz bəndələrinə imanı və irfanı bəxş edir.

Bir çox şəxslərin Əmrin məzhərinə imandan məhrum qalmalarının səbəbi odur ki, onlar bəd əməllərin mənbəyidir. İndi ki, sən ilahi nura layiq görülmüsən, ümidvaram, inşaallah, onun Əmrinə xidmət göstərməyə başlayacaqsan və insanlar arasında təqlid və küfr zülmətini aradan qaldırmaq üçün hədsiz səylər nümayiş etdirəcəksən. Sənin əməllərin sənin imanına dəlalət etməli və yolunu azmışları doğru yola hidayət etməlidir. Bu gecəni heç zaman unutma! Ümidvaram ki, bu gecənin zikri daim dillərdə qalacaq, onun hekayəti heç vaxt aləmin səhifəsindən silinməyəcəkdir! İnşaallah!".

Həzrəti-Əlanın Əmrinin izharından sonrakı yeddinci Novruz bayramı 1267-ci il cümadiül-əvvəl ayının 16-na (1851-ci il martın 19-na) təsadüf etdi. Bu zaman Zəncan hadisələrindən ay yarım vaxt keçirdi. Həmin il baharın axırlarında, yəni şaban (iyun) ayının əvvəllərində Həzrət Bəhaullah Tehrandan Kərbəlaya yollandı. O vaxtlar mən (müəllif) Kirmanşahda idim və Həzrət Babın katibi Mirzə Əhmədlə oturub-dururdum. Həzrət Bəhaullah Mirzə Əhmədə tapşırmışdı ki, Həzrəti-Əlanın əldə edilməsi mümkün olan əsərlərini toplayıb üzünü köçürsün. O, bu işlə məşğul idi. Tehranda yeddi nəfər şəhid olduğu zaman mən Zərənd kəndində atamın evində idim. Bir müddətdən sonra müqəddəs yerləri ziyarət etmək bəhanəsilə Zərənddən Qum şəhərinə yollandım, lakin mənim əsas məqsədim Mirzə Əhmədlə görüşmək idi. Ancaq onu tapa bilmədim. Hacı Mirzə Musa Qumi mənə dedi ki, yalnız cənab Əzim Mirzə Əhmədin yerini sənə göstərə bilər. Onun sözlərinə əsasən Kaşandan Quma gəldim. Orada əvvəllər Mirzə Əhmədlə Kirmanşaha getmiş baftaçı Seyyid Əbülqasim İsfahanini gördüm. Əzim Əbülqasimə dedi ki, məni Mirzə Əhmədin olduğu şəhərə göndərsin. Seyyid Əbülqasim məni həmədana yola salıb dedi ki, təbib Mirzə Məhəmmədəli Zəncani sənə Mirzə Əhmədin yerink göstərə bilər. Mən onun dediyi kimi hərəkət etdim. Təbib Mirzə Məhəmmədəli Zəncani məni Kirmanşaha göndərdi və mən orada QulamHüseyn Şüştərinin vasitəsilə katib Mirzə Əhmədlə görüşdüm. QulamHüseyn Şüştəri Kirmanşah tacirlərindən idi və Mirzə Məhəmmədəli Zəncani onu mənə təqdim etmişdi. Bir neçə gündən sonra Mirzə Əhməd mənə dedi: "Qumda olduğum zaman mən mübarək Əmri Xanlar Mirzənin qardaşı İldırım Mirzəyə təbliğ etmişəm. İndi istəyirəm Həzrəti-Əlanın "Dəlaili-səbə" ("Yeddi dəlil") adlı kitabının bir nüsxəsini yadikar kimi ona göndərim. Səndən xahişim budur ki, bu işi sən görəsən". O vaxtlar İldırım Mirzə Luristanda Xürrəmabad hakimi idi və ordusunun qərargahı Xavə və Ləştər dağlarında yerləşirdi. Mən bu tapşırığa sevinib dərhal səfərə çıxdım. Bir nəfər kürdün müşayiəti ilə dağlardan, meşələrdən keçdim və altı gün yol getdikdən sonra İldırım Mirzənin düşərgəsinə çatıb Mirzə Əhmədin əmanətini ona verdim. Hakim Mirzə Əhmədə cavab yazdı və onun göstərdiyi lütfə görə məmnun olduğunu bildirdi. Mən həmin cavabı götürüb Kirmanşaha qayıtdım. Ora çatan kimi Mirzə Əhməd mənə müjdə verdi ki, Həzrət Bəhaullah şəhərə varid olub. Ramazan (iyul) ayı idi. Biz Kirmanşahda Həzrət Bəhaullahın hüzuruna qovuşduq. Həzrət Bəhaullah Quran oxuyurdu. Mən onun son dərəcə məlahətli bir ahənglə Quran oxumasından hədsiz ləzzət aldım. Sonra İldırım Mirzənin Mirzə Əhmədə yazdığı məktubu Mübarək Hüzura təqdim etdim. Həzrət Bəhaullah buyurdu: "Qacar övladının imanına etimad göstərmək olmaz. Bu şəxs yalandan imanını izhar edir. O, düşünür ki, bəlkə bir gün babilər şahı öldürələr və onu taxta çıxaralar. Buna görə imanını izhar edir, vəssalam".

Bir neçə aydan sonra Həzrət Bəhaullahın sözlərinin doğruluğu üzə çıxdı. Belə ki, İldırım Mirzə Allah Əmrinin ən böyük dostlarından biri olan Seyyid Bəsir Hindinin qətlinə fərman verdi. Burada yeri gəlmişkən, Seyyid Bəsirin şəhid olmasının, eləcə də onun Əmrə iman gətirməsinin tarixçəsini yazmağı lazım bilirəm.

Seyyid Babın zühurunun əvvəllərində hürufi-həyyin hər birinə göstəriş verildi ki, bir şəhərə gedib Zühurun Müjdəsini insanlara çatdırsınlar. Hürufi-həyydən biri olan Şeyx Səid Hindi mübarək göstərişə əsasən Hindistana yollandı. Multan şəhərinə çatanda, alim adamlardan biri olan Seyyid Bəsir Hindi yeni Zühurun sədasını ondan eşitdi və öz fitrətinin təhriki ilə mübarək Əmrə iman gətirdi. Elm və bilik onun qarşısında pərdə olmaq əvəzinə, ona yol göstərdi. O, mənsəbindən əl çəkib müridlərini ətrafından uzaqlaşdırdı və Əmrə xidmət etməyə başladı. İlk addım olaraq, Şiraza yollandı. Kor olduğu üçün çox əzablar çəkdi. Şiraza çatanda eşitdi ki, Həzrəti-Əla şahın əmrinə əsasən Azərbaycan dağlarında dustaq edilib. Dərhal Şirazdan Tehrana gəldi, oradan da Nura yollanıb Həzrət Bəhaullahla görüşmək şərəfinə nail oldu. Bu görüş itirdiklərini ona qaytardı, onun təşnə qəlbini vüsal suyu ilə doydurdu. Bundan sonra o, millətindən və məzhəbindən asılı olmayaraq, insanları doğru yola yönəltməyə başladı.

Şeyx Şəhid Mazqani mənə (müəllifə) bunları danışmışdır: "Mən yayın sonlarında Seyyid Bəsiri Qəmsərdə görmüşdüm. Kaşan əyanları hər il Qəmsərə yaylağa gəlirlər.Bəsir gecə-gündüz yaylağa gəlmiş adamlarla söhbət edirdi və heç kəsin onunla mübahisə etməyə cürəti çatmırdı. Çoxları belə güman edirdi ki, Seyyid Bəsir sehrin gücü ilə islamın həqiqətlərini mənimsəmiş və dəlil gətirmək qabiliyyətinə yiyələnmişdir. Buna görə də ondan çəkinirdilər və qorxurdular ki, birdən onun sehri onların mənsəb və məqamlarının əldən çıxması ilə nəticələnər".

Sultanabad şəhidlərindən olan "Mollabaşı" ləqəbli Molla İbrahim Seyyid Bəsir barədə mənə bunları danışmışdır: "Seyyid həyatının son çağlarında Sultanabadda idi. Mən orada onunla görüşmüşdüm. O, böyük üləmalarla müzakirələr aparırdı, heç kəs onun qarşısında dayana bilmirdi. O öz sözlərini isbat etmək üçün Quran ayələrinə, "Üsulikafi" və "Biharül-ənvar" kitablarında olan hədislərə müraciət edir, hər bir ayəni və hədisi Quranda və həmin kitablarda tapıb hömsöhbətlərinə göstərirdi. Onun fəsahətli nitqi və bəlağətli danışığı vardı". Bir müddətdən sonra Bəsir Sultanabaddan Luristana - İldırım Mirzənin düşərgəsinə getdi. Şahzadə onu böyük ehtiramla qarşıladı. Bir gün söhbət zamanı Seyyid Bəsir Məhəmməd şah barəsində nə dedisə, şahzadə qəzəblənib özündən çıxdı. Əmr etdi ki, Bəsirin dilini boynunun ardından çıxarsınlar. Bəsir hədsiz şücaətlə bu amansız rəftara dözdü və qısa bir müddətdən sonra çəkdiyi əzablar nəticəsində vəfat etdi. Elə həmin həftə İldırım Mirzə ilə qardaşı Xanlar Mirzə arasında münaqişə yarandı. Xanlar şaha şikayət etdi. Şah ona İldırımı cəzalandırmaq icazəsi verdi. Xanlar əmr etdi ki, qardaşı İldırımı soyundurub zəncirləsinlər və Ərdəbilə aparıb zindana salsınlar. İldırım elə orada zindanda vəfat etdi.

Həzrət Bəhaullah ramazan ayının çox hissəsini Kirmanşahda keçirdi. Sonra öz qohumu Şükrullah Nuri və Şeyx Təbərsi qalasından saq çıxmış Mirzə Məhəmməd Mazandarani ilə birlikdə Kərbəlaya yollandı. Həzrət Bəhaullah Tehrandan Kərbəlaya səfər etməsinin səbəbini Özü mənə (müəllifə) belə danışmışdı: "Bir gün Əmir Nizam məni öz evinə dəvət edib hədsiz ehtiram göstərdi və dedi: "Sizinlə görüşməyimin səbəbi belədir: mən indi dəqiq bilirəm ki, əgər şəxsən sizin köməyiniz, göstərişləriniz və tədbirləriniz olmasaydı, hərb sənətindən əsla başı çıxmayan Molla Hüseyn və dostları yeddi ay müddətində şah ordusunun qarşısında duruş gətirə bilməzdilər. Mən şəxsən sizin belə qeyri-adi göstərişlər vermək bacarığınıza və məharətinizə heyranam. Amma indiyə qədər sizin bu qiyamlarda iştirakınızı təsdiq edən bir nişanə, bir dəlil də tapa bilməmişəm. Mən çox təəssüflənirəm: nə üçün sizin kimi müdrik şəxslər şaha və vətənə xidmət etməməli, saraydan kənarda qalmalıdır?! Odur ki, sizdən xahiş edirəm, şahın İsfahana getdiyi bu günlərdə siz müvəqqəti olaraq Kərbəlaya yollanın. Nəzərdə tutmuşam ki, şah geri qayıdan kimi sizin divan əmi£ş vəzifəsinə təyin olunmağınızı şahdan xahiş edim. Çünki heç kəs sizin qədər bu vəzifəyə layiq deyil". Mən onun iddialarını qətiyyətlə rədd etdim, eyni zamanda heç bir mənsəb tutmaq arzusunda olmadığımı bildirdim. Bir neçə həftədən sonra isə Tehrandan Kərbəlaya yollandım".

Həzrət Bəhaullah Kirmanşahda Mirzə Əhmədə və mənə əmr etdi ki, Tehrana qayıdaq. Mənə tapşırdı ki, Tehrana çatan kimi Mirzə Yəhya ilə birlikdə Şahrud yaxınlığında yerləşən Zülfüqar xan qalasına yollanaq və Həzrət Bəhaullah Tehrana dönənə qədər orada qalaq. Mirzə Əhmədə isə söylədi ki, O, Kərbəladan qayıdana qədər Tehranda olsun. Cənab Kəlimin adına yazdığı məktubla birlikdə Mirzə Əhmədə bir qutu şirniyyat da verdi və tapşırdı ki, şirniyyatı Böyük Budaq və anası üçün Mazandarana göndərsin. Mən Tehrana çatan kimi mübarək göstərişi Mirzə Yəhyaya bildirdim. Lakin o, mübarək göstərişi yerinə yetirmək və Tehrandan Şahruda getmək istəmədi. Üstəlik məni məcbur etdi ki, Qəzvinə gedim və bir neçə məktubu onun dostlarına çatdırım. Qəzvindən qayıdandan sonra bir sıra qohumlarımın təkidinə əsasən Zərəndə getməli oldum. Mirzə Əhməd mənə söz verdi ki, mənim Tehrana qayıtmağım üçün lazımi şərait yaradacaq və bu sözünün üstündə də durdu. İki aydan sonra mən Tehrana qayıtdım və qışı Mirzə Əhmədlə birlikdə yeni darvazanın kənarında olan bir karvansarada keçirdim. Mirzə Əhməd vaxtını farsca mübarək "Bəyan" kitabının və "Dəlaili-səbə"nin üzünü köçürməyə sərf edirdi. O, "Dəlaili-səbə" kitabından iki nüsxə mənə verib tapşırdı ki, onun adından Müstövfiülməmalik Aştiyaniyə və Məcdüləşraf Mirzə Seyyid Əli Təfrişiyə çatdırım.

Müstövfiülməmalik həmin kitabı oxuyandan sonra mübarək Əmrə iman gətirdi. Məcdüləşraf isə imandan məhrum qaldı. Bir gün Məcdüləşraf cənab Kəlimin yanında belə demişdi: "Babilər öz məhzəblərini yaymaqda böyük səy və hədsiz ciddicəhd göstərirlər. Hətta bir neçə gün bundan əvvəl bir cavan oğlan mənə bir kitab gətirmişdi. Həmin kitab savadsız adamları aldada biləcək bir tərzdə yazılmışdı". Cənab Kəlim bu sözlərdən başa düşmüşdü ki, kitabı Mirzə Əhməd mənim vasitəmlə ona göndərmişdir. Həmən gün cənab Kəlim mənə tapşırdı ki, mümkün qədər tez Zərəndə gedim, Mirzə Əhmədə də deyim ki, Quma yollansın. O, buyurdu ki, siz hər ikiniz böyük təhlükə qarşısındasınız. Mirzə Əhməd də mənə dedi ki, necə olursa-olsun kitabı Məcdüləşrafdan geri alım. Mən bir bəhanə ilə kitabı Seyyiddən geri aldım. Qısa bir müddətdən sonra Mirzə Əhməd Quma yollandı. Mən Şah Əbdüləzimə qədər onu müşayiət etdim, sonra isə özüm Zərəndə yola düşdüm.

Həzrət Bəhaullah Kərbəlaya yollandı. Bu zaman hicri 1267-ci ilin şəvaal ayı (1851-ci ilin avqust ayı) idi. O, bir neçə gün Bağdadda qaldı. Bağdad həmən şəhərdir ki, ikinci səfəri zamanı Həzrət Bəhaullahı qəbul etmiş və Onun Dəvəti buradan yaxınauzağa yayılmışdı. Kərbəlaya çatanda Həzrət Bəhaullah gördü ki, Seyyid Əlav İraqi hiylə torunu qurub Ruhül-qüdsün Onun simasında təzahür etdiyini iddia edir. Bəzi tanınmış əshabələr, o cümlədən, Şeyx Sultan Kərbəlayi və Hacı Seyyid Cavad da onun hiyləsinə aldanıb toruna düşüblər. Şeyx Sultan bu fikirdə idi ki, o, Seyyid Əlavın ən böyük şagirdi olduğu üçün Seyyid Əlavdan sonra rəhbərlik ona keçəcəkdir. Həzrət Bəhaullah ona nəsihət verdi ki, bu cür yolunu azmış şəxslərin toruna düşməsin və onların əsarətindən qurtarıb Həzrət Babın Əmrinə xidmət göstərsin. Bu nəsihət Şeyx Sultanın qəlbində Allah məhəbbətini alovlandırdı və o, Əhrimənin torundan qurtulub Tanrıya qulluq etməyə başladı. Şeyx Sultanın Seyyid Əlavdan uzaqlaşması digər şagirdlərinin də ondan üz döndərməsinə səbəb oldu. Seyyid Əlav tənha və müridsiz qaldığını görüb Həzrət Bəhaullahın məqamının böyüklüyünü, elminin çoxluğunu və şəxsiyyətinin paklığını etiraf etməli oldu və hamının yanında boynuna aldı ki, öz yersiz iddiasına görə peşmandır. O, and içdi ki, bundan sonra belə cəfənk sözlər danışmayacaq.

Həzrət Bəhaullah bir gün Kərbəlada Şeyx Həsən Zünuzi ilə görüşdü və öz nurlu həqiqətini ona açdı. Bu, Həzrəti-Əlanın Şeyx Həsənə verdiyi müjdənin öz təsdiqini tapması demək idi. Şeyx Həsən Zünuzinin tərcümeyihalı barədə əvvəllər məlumat vermişdik. Həzrət Bəhaullahın qadağan etməsinə baxmayaraq, Şeyx Həsən cazibəsinin çoxluğundan vəd olunmuş Şəxsin zühurunu elan edir və Hüseynin qayıdışının müjdəsini camaata çatdırırdı.

Həzrət Bəhaullahın məqamının böyüklüyündən agah olan şəxslərdən biri Təbib Mirzə Məhəmmədəli Zəncani idi. Həzrət Bəhaullah onun qəlbində iman toxumunu elə əkmişdi ki, qısa müddətdə cücərib bar vermişdi. Cənab Təbib axırda şəhidlik şərabını içmişdi. Mübarək Camalın vurğunu olmuş şəxslərdən biri də Hacı Əbdülməcidin oğlu Əbdülvəhhab Şirazi idi. Onun Kərbəlada dükanı vardı, ticarətlə məşğul olurdu. O, Kərbəlada Mübarək Hüzura yetişəndən sonra qərara gəlmişdi ki, ticarəti atıb Həzrət Bəhaullahın xidmətində olsun. Həzrət Bəhaullah onu səbirli olmağa çağırıb ticarətinə kömək məqsədilə ona bir qədər nəqd pul vermişdi. Həzrət Bəhaullah Tehrana yollanarkən, Əbdülvəhhabın səbir kasası daşmış və o, ixtiyarsız olaraq öz Məhbubunun ardınca yola düşmüşdü. Tehrana çatdıqda o, düşmənin əlinə keçmiş, digər əshabələrlə birlikdə Siyahçalda məhbus olmuş və nəhayət, şəhidlik zirvəsinə ucalmışdı. Şeyx Əlimirzə Şirazi də mübarək Camalın cazibəsinə düşmüş şəxslərdən biri idi. O, həyatının sonuna qədər Əmrə xidmət göstərməklə məşğul olmuşdu. O, Həzrət Bəhaullahla görüşün ona bağışladığı qeyri-adi və qəribə təsirlər barədə dosta və yada danışmaqdan heç vaxt doymurdu.

[[1]](http://web.archive.org/web/20061009210404/http:/www.bahai.az/lib/promin/nabil/dawn_breakers_az_25.shtml#11) Qusni-əzəm - Həzrət Əbdulbəhanın ləqəblərindən biridir.

**XXVI fəsil. Şaha güllə atilmasi və onun sağ qalması əhvalatı**

Həzrət Babın Əmrinin izharından sonrakı səkkiNovruz bayramı hicri 1268-ci il cümadiülayının 27-nə (1852-ci il mart ayının 19-na) təsadüf etdi. Bu zaman Həzrət Bəhaullah İraqda İlahi Təlimi yaymaqla məşğul idi. Öz Ağalarının qətlindən sonra qorxuya düşmüş, dostlarının başına gələn bəlaları görüb ətrafa səpələnmiş Həzrət Babın əshabələri Həzrət Bəhaullahın fəaliyyəti nəticəsində yeni ruh tapdılar və gizli guşələrdən xidmət meydanına atıldılar. Həzrət Bəhaullah onlara cəsarət və şücaət bəxş etdi, eyni zamanda onları gələcəkdə baş verəcək hadisələrdən və çoxsaylı müsibətlərdən agah etdi. Özü isə İranda və İraqda açıq şəkildə Həzrət Babın təlimini yaymağa başladı. Bu ilin yazında İranın baş vəziri Əmir Nizam Mirzə Tağı xan öz əsil məkanına yollandı və Kaşan yaxınlığında yerləşən Fin qəsəbəsindəki hamamda qətlə yetirildi. Əmir Nizam üç illik vəzirliyi dövründə İlahi Nuru söndürmək, Həzrət Babın Əmrini yer üzündən silmək üçün var qüvvəsi ilə çalışdı. Bu məqsədinə çatmaqdan ötrü o, ən dəhşətli bir zülmdən, yəni Seyyid Babın qətlinə fərman verməkdən də çəkinmədi. Lakin aqibətdə o öz qəddar rəftarından ziyandan başqa bir nəticə hasil etmədi. Vəzirliyinin ilk ilində o, ilahi Əmri aradan götürmək üçün Mazandarana qoşun göndərib cənab Qüddusun, Babülbabın və digər əshabələrin qətlinə fərman verdi və 313 nəfər müqəddəs və günahsız şəxsi qılıncdan keçirdi. Vəzirliyinin ikinci ilində Tehranın yeddi şəhidi onun fərmanına əsasən şəhidlik şərbətini içdi. Neyrizdə cənab Vəhid və dostları bu qaniçən vəzirin əmri ilə canlarını Tanrı Əmrinin yolunda qurban verdilər. Bunun nəticəsində hər bir şəhərdə,hər bir vilayətdə insanlar bədxah vəzirdən nümunə götürüb iman əhlini incitməyə başladılar. Həmin il bu ağılsız vəzirin bəd əməllərinin sayəsində daha bir kədərli hadisə baş verdi: Zəncanda cənab Hüccət və onun əshabələrindən təqribən 1800 nəfər heç bir günahları olmadan qətlə yetirildilər. Bu vəzirin hakimiyyəti zülm və sitəmlə başladı və iman əhlinə qarşı düşmənçilik və ədavətlə başa çatdı.

Əmiri-Kəbir Mirzə Tağı xandan sonra Etimadüd-dövlə Mirzə Ağa xan Nuri baş vəzir təyin olundu. Hakimiyyətinin əvvəlində o, hökumətlə babilərin başçısı Həzrət Bəhaullah arasında barışıq yaratmaq qərarına gəldi. Bu niyyətlə də Həzrət Bəhaullaha məktub yazıb O Həzrəti Tehrana dəvət etdi. Həzrət Bəhaullah vəzirin məktubundan əvvəl Tehrana qayıtmağı qərara almışdı. Məktub yetişdikdən sonra o, paytaxta yollandı və rəcəb ayında (1852-ci ilin aprelmay aylarında) Tehrana varid oldu. Mirzə Ağa xan öz qardaşı Cəfərqulu xanı xüsusi olaraq Həzrət Bəhaullahın pişvazına göndərdi. Həzrət Bəhaullah Tehrana gəldikdən sonra bir ay müddətində baş vəzirin qardaşının evində qonaq qaldı. Baş vəzir öz qardaşı Cəfərqulu xana tapşırmışdı ki, O Həzrətə hər cür qonaqpərvərlik göstərsin. Şəhərin böyükləri və saray əyanları daim Həzrət Bəhaullahın görüşünə gəlirdilər. Bir aydan sonra Həzrət Bəhaullah Şemirana köçdü. Cənab Kəlim danışırdı ki, bu zaman cənab Əzim Həzrət Bəhaullahla görüşməyə nail oldu. O, necə vaxt idi ki, O Həzrətlə görüşə can atırdı, axırı öz məqsədinə çatdı/Bu görüşdə cənab Əzim necə müddətdən bəri beynində bəslədiyi fikri Mübarək Hüzura ərz etdi. Həzrət Bəhaullah bu fikrin həyata keçirilməsini ona qadağan etdi və xəbərdarlıq edərək, bildirdi ki, bu, təhlükəli nəticələr verə və yeni bəlalar törədə bilər.

Həzrət Bəhaullah Ləvasana gedib cənab vəzirin mülklərindən olan Əfcə kəndində qalmağa başladı. Cəfərqulu xan öz qonaqpərvərliyini hələ də davam etdirirdi. Ləvasanda olarkən Həzrət Bəhaullaha xəbər çatdı ki, babilərdən iki nəfər düşüncəsiz şəxs şahın həyatına qəsd etmişlər. Şah Şemirandakı düşərgəsinə yollandığı zaman həmin iki ağılsız gənc şaha hücum çəkmişlər. Onlardan birinin adı Sadiq Təbrizi, digərinin adı isə Fətullah Qumi idi. Onlar öz məzlum dindaşlarının qisasını almaq üçün şaha hücum etmişdilər. Bu iki gəncin sadəlövhlüyünə və ağılsızlığına dəlalət edən məsələ bu idi ki, onlar dərhal nəticə verən təsirli silah əvəzinə qırmadan istifadə etmişdilər, o da şahın bədəninə yüngül xəsarət yetirmişdi. Əgər bu iki nəfərə ağıllı bir şəxs, yaxud başçıları tərəfindən belə bir tapşırıq verilsəydi, onlar təbii ki, qırma əvəzinə güllədən istifadə edərdilər. Qırmadan istifadə olunması göstərir ki, həmin iki gənc heç kimlə məsləhətləşmədən öz naqis ağılları ilə belə bir yersiz əmələ əl atmışdılar.

Hicri 1268-ci il şəvval ayının sonunda (1852-ci il avqust ayının ortalarında) həmin iki nadan tərəfindən törədilmiş bu çirkin əməl dostları yeni müsibətlərə məruz qoydu. Əvvəlki bəlalardan qurtulmuş əshabələr bu dəfə ələ keçib cürbəcür əzablara və məşəqqətlərə düçar oldular. Həzrət Bəhaullah da bir sıra görkəmli əshabələrlə bərabər bu sui-qəsddə iştirakda ittiham olunaraq, Siyahçalda dustaq edildi və ən təhlükəli cinayətkarlar üçün nəzərdə tutulmuş bir zəncirlə bağlandı. Dörd ay ərzində Həzrət Bəhaullaha əziyyət verən həmin zəncirin yeri ömrünün sonuna qədər onun boynunda qalırdı.

Saray əyanları və islam üləmaları bu hadisəni eşitdikdə bərk qorxuya düşdülər və həmin işin icraçılarını mümkün qədər tez cəzalandırmağa çalışdılar. İman əhlinə düşmənlərin hərəkətləri müqabilində intiqama əl atmamaq barədə dəfələrlə təkidli nəsihətlər verilməsinə baxmayaraq, həmin iki nadanın törətdiyi çirkin əməl ölkə rəhbərlərinə və din alimlərinə babiləri dinin və dövlətin düşməni elan etmək, hamını babilərin əleyhinə qaldırmaq imkanı yaratdı. Şemiranda olan Cəfərqulu xan bu barədə Həzrət Bəhaullaha xəbər verdi və Ona belə bir məktub yazdı: "Şahın anası bu hadisədən bərk qəzəblənib və saray əmirlərinin yanında Sizi və baş vəzir Mirzə Ağa xanı hadisənin əsil səbəbkarı və şahın həqiqi düşməni adlandırıb. Məsləhət budur ki, bu hay-küy sakitləşənə qədər Siz bir müddət gizli bir yerdə qalasınız". Cəfərqulu xan məktubu etibarlı və yaşlı bir adam vasitəsilə Əfcəyə Mübarək Hüzura göndərdi və həmin şəxsə tapşırdı ki, Həzrət Bəhaullahın yanında qalsın, O hansı yeri seçsə, onunla bərabər həmən yerə getsin.

Həzrət Bəhaullah Cəfərqulu xanın təklifini qəbul etmədi və ertəsi gün atına minib şahın Niyavəranda olan düşərgəsinə yollandı. O, Niyavəran yaxınlığındakı Zərkəndə adlı məntəqədə yerləşən rus səfirliyinə çatanda, rus səfirliyinin katibi Mirzə Məcid Onu qarşılayıb qonaq etdi.

Hacibüd-dövlə Hacı Əli xanın xidmətçiləri Həzrət Bəhaullahı tanıyıb Onun rus səfirliyi katibinin evində olduğunu Hacibüd-dövləyə xəbər verdilər. Hacibüd-dövlə də dərhal bu xəbəri şaha çatdırdı. Saray əyanları Həzrət Bəhaullahın şah düşərgəsinin yaxınlığına gəlişinə təəccüb etdilər. Şah özü də son dərəcə təəccübləndi ki, belə ağır ittihama məruz qalan bir Şəxs necə hamının gözü qarşısında hərəkət edir.Tez bir məmur göndərdi ki, gedib Həzrət Bəhaullahı rus səfirliyindən çıxararaq, onun yanına gətirsin.Rusiya səfiri Həzrət Bəhaullahı şahın məmuruna vermədi və O Həzrətə dedi ki, baş vəzirin evinə getsin. Eyni zamanda, baş vəzirə belə bir məktub yazdı: "Siz Həzrət Bəhaullahı mənim adımdan qəbul etməli və Onun qorunması üçün əlinizdən gələni etməlisiniz. Əgər Həzrət Bəhaullaha bir zərər yetişsə, şəxsən siz Rusiya səfirliyi qarşısında məsuliyyət daşıyacaqsınız". Mirzə Ağa xan əvvəllər Həzrət Bəhaullaha kömək etsə də, bu dəfə canının qorxusundan və mənsəbini itirmək istəmədiyindən köməkdən çəkindi. Həzrət Bəhaullah Zərkəndədən hərəkət edən zaman rus səfirinin qızı Həzrət Bəhaullahı qarşıda gözləyən təhlükələri düşünüb o qədər həyəcanlandı ki, gözlərindən yaş axıtdı və atasına müraciətlə dedi: "Ata, əgər sən öz Qonağını təhlükədən qurtarıb qoruya bilmirsənsə, sənin bu vəzifənin və səlahiyyətinin nə faydası var?!". Qızını hədsiz dərəcədə sevən rus səfiri onun ağlamasından mütəəssir oldu və ona söz verdi ki, Həzrət Bəhaullahı qorumaq üçün əlindən gələni edəcək. Lakin o, öz sözünü yerinə yetirə bilmədi, çünki Niyavəranla Tehran arasında şah məmurları Həzrət Bəhaullahı tutdular, nəyi vardısa, əlindən alıb O Həzrəti ayağı yalın və başı açıq halda piyada Tehrana apardılar. Yol boyu Onun mübarək vücudu yay günəşinin hərarətindən çox əziyyət çəkdi. Camaat Həzrət Bəhaullahı lənətləyir, hər tərəfdən Ona daş atırdılar, çünki üləmaların fitvasına əsasən O Həzrəti vətənin, dinin və şahın yeganə düşməni sayırdılar. Siyahçala çatanda gözləri qəzəbdən parlayan bir qoca qadın lənət və qarğış edəedə irəli çıxdı və əlindəki daşı Həzrət Bəhaullahın üzünə vurmaq istədi, lakin məmurlar buna mane oldular. Qarı dedi: "Sizi İmam Hüseynə and verirəm, qoyun bu daşı ona vurum!". Həzrət Bəhaullah buyurdu: "Ona mane olmayın, çünki o özlüyündə savab bildiyi bir işi görmək istəyir".

Həzrət Bəhaullahın dustaq edildiyi Siyahçal əvvəllər hamamın xəzinəsi olmuş, sonradan zindana çevrilmişdi. O yerin zülmət və üfunətini, oradakı həşəratın çoxluğunu və havanın boğuculuğunu sözlə təsvir etmək mümkün deyil. Məzrət Bəhaullahın bağlandığı zəncir "Qara kəhər" adlanırdı və məşhur zəncirlərdən biri idi. Üç gün-üç gecə heç kəs Həzrət Bəhaullaha su və çörək vermədi. Məmurlardan birinin Onun halına ürəyi yandı, istədi ki, bir fincan çayı libasının altında gizlədib Ona gətirsin, lakin Həzrət Bəhaullah razılaşmadı. Mübarək Ailə çoxlu səylərdən sonra məmurları evdən gətirilən yeməyi Mübarək Hüzura aparmağa razı sala bildi. Məmurlar əvvəl razı olmurdular, lakin axırda razılaşdılar. Amma Həzrət Bəhaullah yemək yemirdi, çünki O, dostlarının və tərəfdarlarının ac olduğunu görə-görə yemək yeməyi özünə rəva bilmirdi. Doğrudan da, şahın qəzəbi sayəsində bu günahsız məhbuslar çoxlu çətinliklərə və ağır məşəqqətlərə dözməli oldular.

Şahın həyatına qəsd etmiş şəxslərdən əvvəlcə Sadiq Təbrizi ələ keçdi. O, hamıdan qabaq qılıncını sıyırıb şaha həmlə etdi və onu atdan salmağa çalışdı. Dərhal mühafizəçilərin başçısı və Müstövfiül-məmalikin nökərləri onu tutdular və kimliyini müəyyənləşdirmədən qətlə yetirdilər. Bədənini iki yerə bölüb bir parçasını Şemiran darvazasından, o biri parçasını Əbdüləzim darvazasından asdılar. İkinci tutulan şəxs Həkkak Fətullah Qumi oldu. Onu çox incitdilər ki, əlbir olduğu yoldaşlarının adını desin, lakin sükutdan başqa bir cavab eşitmədilər. Bir çoxları elə düşünürdü ki, o, laldır. Çoxlu əzab-əziyyətdən sonra onun boğazına əridilmiş qurğuşun töküb öldürdülər. Üçüncü Hacı Qasım Neyrizi ələ keçdi. Hacı Süleyman xan Tehranda şamacin [[1]](http://web.archive.org/web/20061009210508/http:/www.bahai.az/lib/promin/nabil/dawn_breakers_az_26.shtml#1)olunduğu gün Hacı Qasım Neyrizini də Şemiranda şamacin edib öldürdülər. Hər saat babilərdən bir-iki nəfəri tutub şaha sui-qəsddə iştirak etməkdə günahlandıraraq, müxtəlif əzablara düçar edir və qətlə yetirirdilər, halbuki onların heç bir təqsiri yox idi. Hər saat məmurlar Siyahçala daxil olur, bir nəfərin adını ucadan çəkib zindandan çıxarırdılar. Edam yerinə çatan kimi camaat həmin adamın üstünə düşür, bədəninə saysız-hesabsız yaralar vururdu, belə ki, müttəhimin bədən üzvlərindən heç biri öz təbii halətində qalmırdı. Zülm o qədər dəhşətli idi ki, qan tökməyə alışmış cəlladlar bu cür vəhşiliklər törətməkdən imtina edirdilər.

Bu hadisələr vaxtı şəhid olmuş şəxslərdən biri də cənab Hacı Süleyman xandır. O, Yəhya xanın oğludur. Yəhya xan Məhəmməd şahın atası Naibüssəltənənin qoşununda rütbə sahibi olmuşdur. Məhəmməd şahın zamanında da məqam və mənsəb sahibi idi. Süleyman xan təbiətən saraydakı vəzifələrə biganə idi, Həzrət Babın Əmrini qəbul etdikdən sonra isə ətrafında olan şəxslərin əməllərindən bezmiş, mənsəb sahiblərindən birdəfəlik uzaqlaşmışdı. Əmri qəbul etməzdən əvvəl Tehrandan Kərbəlaya getmiş və Seyyid Kazım Rəştidən dərs almağa başlamışdı. O vaxtını ibadət və guşənişinliklə keçirərdi. Əmrin nidasını Molla Yusif Ərdəbilidən və Molla Mehdi Xoyidən eşitmiş, iman gətirdikdən sonra Əmrə xidmət yoluna qədəm qoymuşdu. Şeyx Təbərsi qalasındakı hadisələrdən xəbər tutan kimi Kərbəladan ora gedib əshabələrə kömək etmək io təmişdi. Lakin o, Tehrana çatanda artıq qaladakı hadisələr qurtarmışdı. Buna görə də dostlarla oturub-durmağa, Mazandarandan sağ çıxmış əshabələrlə ünsiyyət saxlamağa başlamışdı. Tehranda da Kərbəla camaatı kimi geyinirdi, yəni başına kiçik əmmamə qoyur, çiyninə qara əba salırdı, onun altından isə ağ qəba geyirdi. Mirzə Tağı xan onu libasını dəyişməyə təhrik edir və deyirdi: "Sənin geydiyin bu libasdan heç xoşum gəlmir". Ondan sonra Süleyman xan əmmamə əvəzinə başına atası kimi papaq qoyurdu. Mirzə Tağı xanın çoxsaylı təkidlərinə baxmayaraq, o, sarayda vəzifə tutmaqdan imtina etdi. Süleyman xanın həm camaat, həm də saray əyanları arasında böyük hörməti vardı. Buna görə də yeddi şəhidin hadisəsi zamanı Tehranda olsa da, heç kəsin onu incitməyə cəsarəti çatmadı. Həzrət Bab şəhid olduqdan sonra o, Təbrdzə gəldi. O, öz ağasını düşmənlərin çəngindən xilas etmək istəyirdi, lakin kecikmişdi. Heç kəs ona hücum çəkməyə, ona əl qaldırmağa cürət edə bilməzdi. Əmir Nizam Süleyman xanın Həzrət Babın fədailərindən biri olduğunu bilsə də, özünü bilməzliyə vururdu, ona və atasına qarşı təhqiramiz hərəkətlərdən çəkinirdi.

Molla Zeynalabdin Yəzdi şəhid olandan sonra belə sözsöhbət yayıldı ki, hökumət həbsdə olan Tahirəni və katib Seyyid Hüseyn Yəzdini azad etmək istəyir. Deyirdilər ki, Həzrət Babın öldürülməsindən sonra Əmiri-Kəbirin bütün vücudunu xof və iztirab bürüyüb, etdiyinə peşman olub və ölümünün yaxınlaşdığını hiss edərək, söyləyib: "Mən hökumətin mənafelərini qorumaq və dövlətin siyasətini müdafiə etmək üçün Seyyid Babı və Onun əshabələrini qətlə yetirsəm də, bu, düzgün tədbir seçilməməsi nəticəsində baş verib. İndi mən öz səhvimi etiraf edirəm. Mən insanların Seyyid Babın əleyhinə yönəlmiş hərəkətlərinin qarşısını ala, onları sakitləşdirə bilərdim, lakin düzgün tədbir seçmədiyimdən buna müvəffəq olmadım". Halbuki Həzrət Babı və onun əshabələrini qorumaq məmləkətin mənafeləri üçün daha faydalı olardı. Buna görə də Əmiri-Kəbir öz əməlinin cəzasına çatdı. Onun xələfi Mirzə Ağa xan Nuri öz məqamını hifz etmək üçün əvvəlcə Həzrət Babın əshabələri ilə hökumət arasında sülh və barışıq yaratmaq istədi. Lakin şaha güllə atılması əhvalatı onun bu niyyətinə mane oldu və paytaxtı böyük qarmaqarışıqlığa düçar etdi. O vaxtlar səkkiz yaşlı uşaq olan Həzrət Əbdülbəha bu barədə mənə (müəllifə) belə danışmışdır:

"O zaman qorxu və xof Tehran sakinlərini bürümüşüdü.Biz əmimiz Mirzə İsmayılın evində qalırdıq. Hər dəfə mən evdən çıxıb ayağımı küçəyə qoyan kimi küçədəki uşaqlar "babi, babi!" deyə qışqırırdılar. Mən də ehtiyat edir və bayıra az çıxırdım. Bir gün bazardan evə gəlirdim. Bir dəstə avara uşaq arxamca düşüb söyüş söyməyə, daşkəsək atmağa başladılar. Mən onları qorxutmaq fikrinə düşdüm ki, sağ-salamat evə çata bilim. Getdiyim yerdə birdən dönüb onlara həmlə etdim və tam cəsarətlə onları təqib etməyə başladım. Onların hamısı qorxub qaçdılar. Bir qədər uzaqlaşandan sonra bir-birinə deyirdilər: "Tez qaçaq, yoxsa bu balaca babi gəlib bizi öldürər". Onlar qaçıb getdikdən sonra mən evə qayıtdım. Bu hadisəni seyr edən bir şəxs təəccüblənmiş halda mənə dedi: "Əhsən, sənin cəsarətinə! Mən indiyə qədər sənin yaşda belə cəsarətli uşaq görməmişəm". Ondan sonra heç kəsin mənə bir söz deməyə cürəti çatmırdı".

O vaxtlar tutulub şəhid olan şəxslərdən biri də yuxarıda haqqında danışılan Hacı Süleyman xan idi. Mən (müəllif) onun şəhid olmasının təfsilatını şəxsən araşdırmışam və bunu cənab Kəlimdən necə eşitmişəmsə, eləcə də burada yazıram. Cənab Kəlim deyirdi: «Hacı Süleyman xanın şəhid olduğu gün mən Tehranda bir məclisdə idim. Mirzə Əbdülməcid və Tehran əyanlarından bir çoxu da həmin məclisdə iştirak edirdi. Nizamül-üləma Hacı Molla Mahmud həmin məclisdə kələntərə üzünü tutub dedi: "Süleyman xanın necə öldürüldüyünü danış!". Kələntər kəndxuda Mirzə Tağıya işarə edərək söylədi: "Bu şəxs Süleyman xanı məhbəsdən qətlə yetirildiyi yerə aparıb". Məclis iştirakçıları Mirzə Tağıdan xahiş etdilər ki, hadisəni danışsın. Mirzə Tağı dedi: «Hökumət mənə əmr etmişdi ki, doqquz dənə şam hazırlayım. Sonra Süleyman xanın bədənində doqquz deşik açıb həmin şamların hərəsini bir deşiyə qoyum. Nasirəddin şah Hacibüd-dövləyə tapşırmışdı ki, Süleyman xana qarşı irəli sürülən ittihamı ətraflı şəkildə araşdırsın, əgər təsdiq olunarsa, onu Həzrət Baba məhəbbətdən əl çəkməyə vadar etmək üçün hər cür səylər göstərsin, bundan imtina edərsə, onu istədiyi şəkildə qətlə yetirsin. Süleyman xan demişdi ki, məni şamacin edin, təbil və şeypurla bazarda gəzdirin, axırda da bədənimi şaqqalayın. Onun istəyi bütünlüklə həyata keçirildi. Bədəninin hər şaqqası yeni darvazanın bir tərəfindən asıldı". Mirzə Tağı xan bir qədər duruxub sözünə davam etdi: "Şamları gətirib onun bədəninə daxil etmək istədik. Onun bədənini deşəndə cəlladın əli titrəməyə başladı. Süleyman xan bıçağı cəlladın əlindən alıb öz bədəninə batırdı və deşik açdı. Sonra da cəllada müraciətlə dedi: "Niyə əlin əsir, mənim bədənimi belə deş!". Mən qorxdum ki, birdən Süleyman xan məmurlara və fərraşlara hücum edər. Ona görə işarə etdim ki, onun əllərini arxadan bağlasınlar. Süleyman xan söylədi: "Mən haranı deyirəmsə, oranı da deşin". Süleyman xanın istəyinə uyğun olaraq, iki şam onun sinəsində, iki şam çiyinlərində, bir şam boynunun aşağısında, dörd şam da kürəyində yandırıldı. Camaatın hay-küyü və yaralardan süzülən qan onu qətiyyən narahat etmirdi, dözüm və dəyanətlə ətrafa baxırdı. Şamacin qurtardıqdan sonra Süleyman xan yerindən durdu və sərv kimi uca qaməti ilə getməyə başladı. Camaatın arasından keçərkən, hər bir neçə addımdan sonra dayanır və camaata üz tutub deyirdi: "Allaha şükür ki, könlümün arzusuna yetişdim, şəhidlik tacımı başıma qoydum. Görün, Həzrət Babın məhəbbəti mənim qəlbimdə necə atəş yandırıb, Onun qüdrətli əli necə öz fədailərini fədakarlıq meydanına göndərir!". Yanıb qurtarmaqda olan şamlardan biri Süleyman xanın diqqətini cəlb etdi və o, uca səslə dedi: "Mənim qəlbimdə bu atəşi yandıran Şəxs kaş burada olaydı və məni görəydi:

|  |  |
| --- | --- |
| |  | | --- | | **Daim bizi yandırmaq istəyində olan kəs  Kaş gəlib uzaqdan tamaşa edəydi!** | |

Elə düşünməyin ki, mən bu dünyanın şərabından məst olmuşam. Bənzərsiz Məhbubun məhəbbəti mənim bütün vücudumu bürüyüb, ruhuma hakim kəsilib, mənə bu gücü və qüdrəti bəxş edib. Bütün sultanlar və hökmdarlar belə bir neməti arzulayırlar və mənim halıma qibtə edirlər". Bir qədər keçdikdən sonra o, sədaqət və məhəbbətini bütün gücü ilə nümayiş etdirən bir şövqlə fəryad çəkib söylədi: *"Keçmiş zamanlarda Həzrət İbrahim Xəlili atəşə atdıqları vaxt O, Tanrıya uz tutub xahiş etdi ki, Onun musibətini azaltsın, ruhunu və könlunu şad eyləsin. Buna görə də qeybdən bu Səda eşidildi: "Ey atəş! İbrahimə qarşı sərin və zərərsiz ol!" (Ənbiya surəsi, 69-cu ayə)*. Lakin mən Süleyman xan yanan qəlbimin dərinliklərindən gələn bir fəryadla deyirəm:*"Xudaya, Xudaya, Öz məhəbbətinin atəşini daim mənim qəlbimdə alovlandır! Qoy mənim bütün vücudum Onun oduna yanıb külə dönsün!"* Mirzə Tağı bir qədər də sözünə ara verdi. Sonra isə dedi: "Mən Süleyman xanın dediyi bütün sözləri söyləyə bilmirəm, onun kəlmələrinin insanlara təsirini təsvir etməkdə acizəm. Bazara daxil olanda, xəfif yel onun bədənindəki şamları daha da alovlandırdı. Şamlardan biri yanıb qurtarmaqda idi. Onun şöləsi yaraya çatmışdı və Süleyman xanın ətini yandırırdı. Bu, Süleyman xanın aşiqanə şövqünü daha da artırdı və o, şama müraciətlə dedi: "Ey yanar şam, axır ki, qurtardın, gücünü itirdin, sənin hərarətin daha mənə təsir göstərmir. Amma nə qədər bacarırsansa, çalış, çünki mən sənin şölənin dilindən müjdə eşidirəm, qulağıma bir səda yetişir. Həmin səda məni Məhbubun yanına çağırır və qəlbimdə Onun məhəbbətini daha da artırır!". Süleyman xan camaatın arası ilə elə gedirdi ki, sanki qalib gəlmiş sərkərdə öz qoşununun içərisi ilə irəliləyirdi. Onun şölələnən bədəni sonsuz zülmətdə parlayan bir çıraq kimi işıq saçırdı. Edam yerinə çatanda o, üzünü camaata tutub dedi: "Siz hamınız bilirsiniz ki, bu Süleyman hansı cah-calala malik idi. Bəs niyə düşünmürsünüz ki, o, nədən ötrü bütün bu cah-calaldan əl çəkir və şəhidlik meydanına tələsir?! Bu, yalnız bənzərsiz Məhbuba olan məhəbbətdəndir!". Sonra o, İmamzadə Həsənə tərəf çevrilib ərəbcə bir neçə kəlmə dedi, mən onların mənasını başa düşmədim. Daha sonra cəllada işarə etdi ki, öz işinə başlasın. Cəllad onu şaqqaladığı zaman o, nə qədər ki, canı bədənində idi, öz Məhbubunu mədh edib dua oxuyurdu". Mirzə Tağının hekayəti məclis iştirakçılarına çox güclü təsir bağışladı. Bu hekayəti eşidən Nizamül-üləma Mahmudun bədəni əsdi və o, qeyri-ixtiyari olaraq dilləndi: "Necə də qəribə Əmrdir!" O daha bir söz söyləməyib yerindən qalxdı və məclisi tərk etdi".

Bu ildə şəhid olmuş şəxslərdən biri də mübarək Əmrin tarixində "Tahirə" adı ilə tanınan igid və şücaətli bir qadındır. Onun tərcümeyihalının bir çox məqamlarını əvvəllər yazmışıq. Tehranda yeddi şəhidin hadisəsi baş verən zaman Həzrət Tahirə tutulub kələntərin evində dustaq edildi. Tehran əyanlarının xanımları tez-tez onun yanına gəlir və onun hüzurundan bəhrələnirdilər. Hamısı da onun vurğunu idilər. Həzrət Tahirə şəhid olduğu vaxta qədər kələntərin evində qalmışdı. Onun şəhid olmasının tarixçəsini kələntər Mahmud xanın zövcəsi özünün bəzi rəfiqələrinə danışmışdır. Mən də həmin tarixçəni olduğu kimi onun dilindən qələmə alıram:

"Bir gecə Həzrət Tahirə məni yanına çağırdı. Gedib gördüm ki, əməlli-başlı bəzənib, ağ ipəkdən paltar geyinib. Otağı xoş ətir iyi bürümüşdü. Mən bu mənzərəni görüb bərk təəccübləndim. Tahirə mənə dedi: "Mən özümü Məhbubumla görüşə hazırlamışam. Siz də mənim əziyyətimdən qurtulacaqsınız". Bunu eşitdikdə bədənim əsdi, ondan ayrılacağımı düşünüb ağlamağa başladım. O, məni sakitləşdirərək dedi: "Ağlama! Mən səndən bir neçə şeyi xahiş etmək istəyirəm, çünki mənim şəhidliyim üçün müəyyən edilmiş vaxt yaxınlaşmaqdadır. Səndən xahiş edirəm ki, oğlunu mənimlə birlikdə göndərəsən, qoy o, mənim öldürüldüyüm anda orada olsun. Xüsusən ona tapşır ki, məni şəhid edən şəxslərə paltarımı əynimdən çıxarmağa imkan verməsin. Həm də onlara desin ki, öldürüldükdən sonra məni bir quyuya atsınlar, üstünü də torpağla və daşla doldursunlar. Mənim qətlimdən üç gün sonra sənin yanına bir qadın gələcək, indi sənə verəcəyim bağlamanı ona verərsən. Başqa bir xahişim budur ki, bu andan etibarən heç kəsi mənim otağıma buraxma, ölüm saatı yetişənə qədər heç kəsin mənim diqqətimi yayındırmasına, fikirlərimi dağıtmasına imkan vermə. Mən namaz qılmaqla məşğul olacağam. Oruc tutmaq niyyətim də var. Və Məhbubumun hüzuruna yetişənə qədər oruçumu pozmayacağam". Sonra xahiş etdi ki, qapını arxadan qıfıllayım. Daha sonra dedi: "Ayrılıq zamanı çatanda qapını döyəcəyəm. Həm də səndən xahiş edirəm, düşmənlər özləri mənim ölüm xəbərimi yayana qədər, bu xəbəri hamıdan gizli saxla!". Mən otağın qapısını qıfıllayıb öz otağıma qayıtdım. Qəmgin və kədərli halda yatağıma uzandım. Yuxum qaçmışdı. Onun şəhidliyinin yaxınlaşması xəbəri mənə rahatlıq vermirdi. Allaha üz tutub ondan ötrü dua edirdim.

Həmən gecə və səhərisi gün bir neçə dəfə qalxıb yavaşca onun otağının qapısına yaxınlaşdım. Səssizcə qapının arxasında dayandım. Məqsədim onun dualarını eşitmək idi. Həzrət Tahirə şirin bir ahənglə öz Məhbubu ilə dərdləşirdi. Xülasə, günəş qürub edəndən dörd saat sonra qapımız döyülməyə başladı. Tez oğlumun yanına gedib Həzrət Tahirənin xahişlərini ona çatdırdım. O, həmin xahişləri yerinə yetirəcəyinə söz verdi. Təsadüfən ərim evdə yox idi. Oğlum qapını açdı və dedi: "Sərdar Əziz xanın fərraşlarıdır, Həzrət Tahirəni aparmağa gəliblər". Bu xəbər məni sarsıtdı. Həzrət Tahirənin otağına yaxınlaşıb əlim titrəyətitrəyə qapının qıfılını açdım. Gördüm ki, Həzrət Tahirə çadrasını başına salıb getməyə hazırdır. Mən içəri girəndə o, otağın ortasında gəzişirdi. Məni görən kimi, mənə tərəf gəldi, məni öpüb öz sandıqçasını açarı ilə birlikdə mənə verdi və dedi: "Bu sandıqçanı yadikar olaraq sənə bağışlayıram. Hər dəfə onu açıb oradakı şeyləri görəndə, məni xatırlayarsan".

Sonra o, mənimlə xudahafizləşib oğlumla bərabər yola düşdü. Mən gözdən itənə qədər onun arxasınca baxdım. Allah bilir ki, o zaman mən nə halda idim. Həzrət Tahirə sərdarın göndərdiyi ata minib oğlumla və fərraşlarla birlikdə yola düzəldi. Üç saatdan sonra oğlum gəlib çıxdı. Gözlərindən yaş axıdır, sərdara və onun fərraşlarına lənət yağdırırdı. Onu yanımda əyləşdirib nə baş verdiyini soruşdum. Oğlum dedi: "Ana, mən gözümlə gördüklərimi təsvir etməkdə acizəm. Onu deyə bilərəm ki, buradan şəhərin kənarında yerləşən Baği-İlaniyə getdik. Sərdar, onun mühafizəçiləri və əsgərləri orada eyş-işrətlə məşğul idilər, qəhqəhələri və gülüş səsləri göyə ucalırdı. Biz bağın qapısına çatanda, Həzrət Tahirə atdan düşüb mənə dedi: "Mən sərdarla üz-üzə gəlmək istəmirəm. Sən onunla mənim aramda vasitəçi ol. Bildiyimə görə, onlar məni boğmaq istəyirlər. Mən bunun üçün qabaqcadan bir ipək dəsmal hazırlamışam. Onu sənə verirəm və xahiş edirəm, gedib o sərxoşu razı salasan ki, məni bu dəsmalla boğsunlar". Mən sərdarın yanına getdim. Gördüm ki, o, bərk sərxoşdur. Məni görən kimi qışqırıb dedi: "Bizim əhvalımızı pozma, kefimizə soğan doğrama! Get de, o bədbəxt qadını aparıb boğsunlar və bir quyuya atsınlar!". Mən bu sözləri və bu göstərişi eşidib heyrətə düşdüm. Gördüm ki, daha danışmaq yeri deyil. Odur ki, sərdarın mühafizəçilərindən tanıdığım iki nəfərə yaxınlaşdım və Həzrət Tahirənin dəsmalını onlara verdim. Həmən iki nəfər Həzrət Tahirənin istədiyi kimi hərəkət elədilər: özünün verdiyi dəsmalı boğazına dolayıb onu boğdular. Mən tez bağbanın yanına getdim və ondan Həzrət Tahirənin cəsədini dəfn etmək üçün bir yer istədim. Bağban dedi: "Biz təzə quyu qazmışıq, hələ axıra çatmayıb. Bu məqsəd üçün yaxşıdır". Dərhal başqaları ilə köməkləşib Həzrət Tahirənin cəsədini həmən quyuya atdım və onu özünün dediyi kimi, torpağla və daşla doldurdum. Sonra sərdarın adamları onların məmləkətini əbədi nurla şərəfləndirmiş müqəddəs bir şəxsin pak cəsədini torpağın və daşın altında qoyub heç nə olmamış kimi çıxıb getdilər". Mən oğlumun danışdıqlarını dinləyib ağlamağa başladım və huşumu itirib yerə yıxıldım. Özümə gələndə gördüm ki, oğlum da üzüqoylu yatağına düşüb ağlayır. O, mənim çox təsirləndiyimi görüb dedi: "Ağlama, ana! Atam sənin ağlamağını görsə, öz məqamını və rütbəsini qorumaq üçün bizdən üz döndərə, bizimlə əlaqəsini kəsə bilər, şahın yanında məni və səni ittiham edər. O zaman biz qaniçənlərin əlinə düşərik və şah bizim edam olunmağımıza fərman verər. Madam ki, biz babi deyilik, Həzrət Babın Əmrinə iman gətirməmişik, nə üçün özümüzü təhlükəyə atmalıyıq?! Biz yalnız Həzrət Tahirəni böhtanlardan müdafiə etməyə və onun məhəbbətini qəlbimizdə gizli saxlamağa çalışmalıyıq". Oğlumun bu sözləri mənim həyəcanımı sakitləşdirdi. O zaman Həzrət Tahirənin mənə bağışladığı mücrünü açdım. Orada bir kiçik ətir şüşəsi, bir təsbeh, mərcan bir boyunbağı və firuzə, əqiq və yaqut qaşlı üç üzük vardı.

Bu hadisədən üç gün sonra bir qadın gəlib Həzrət Tahirənin əmanətini məndən aldı. Mən həmin qadını o vaxta qədər görməmişdim, ondan sonra da görmədim. Həzrət Tahirə şəhid olan zaman 36 yaşında idi".

Həzrət Tahirənin əsil adı Fatimə idi, ataanası onu bu adla çağırardılar. Günyəsi Ümmüssəlmə, ləqəbi Zəkiyyə idi. Həzrət Tahirə hicri 1233-cü (1817/18-ci) ildə, yəni Həzrət Bəhaullahla eyni ildə anadan olmuşdu. Həzrət Tahirənin şəhid olmasının qısa tarixçəsi belədir. Yəqin ki, gələcək tarixçilər onun həyatını daha kamil şəkildə araşdıracaqlar və onun öz həmvətənlərinin azadlığı yolunda göstərdiyi xidmətləri tam şəkildə işıqlandıracaqlar. Gələcək möminlər onun rəftarından bir nümunə kimi öyrənməli, əsərlərini və yazılarını toplamalı, onun adını əbədi yaşatmaq üçün əllərindən gələni etməlidirlər.

Həmin ildə şəhid olmuş şəxslərdən biri də vəhy katibi Seyyid Hüseyn Yəzdidir. O, Maku və Çehriq həbsxanalarında Mübarək Hüzurda olmuşdu. Buna görə də Həzrət Babın Əmrinin müddəaları və sirləri barədə geniş məlumata malik idi. Həzrəti-Əla Yəhya Əzələ yazdığı məktubda buyurmuşdu ki, bilmədiyi şeyləri ilahi elmin cövhərinin daşıyıcısı olan Seyyid Hüseyn Katibdən soruşub öyrənsin. Həzrəti-Əlanın şəhid olduğu gün vəhy katibi şəhidlik şərbətini içə bilməmişdi. Ona görə də daim gözləyirdi ki, bir gün canını Məhbubun yolunda fəda etsin. Həmin il o, tutularaq, bir müddət Siyahçalda saxlandı. Həzrət Bəhaullah hər ay ona ehtiyacı olan şeyləri göndərirdi. Nəhayət, onun şəhidlik günü gəlib yetişdi. Mən onun şəhid olmasının tarixçəsini təfsilatı ilə yazmaq istəmirəm. Qısaca onu deyə bilərəm ki, Həzrət Tahirəni qətlə yetirmiş sərdar Əziz xan Həzrət Babın vəhy katibini də şəhid etmişdir.

Həzrət Bəhaullahla birlikdə Siyahçalda olmuş digər şəxslər barədə mən Onun Öz dilindən aşağıdakıları eşitmişəm: «Həmən il şəhid olmuş şəxslər mənimlə birlikdə Siyahçalda dustaq idilər. Bu zindanın havası son dərəcə ağır və üfunətli, torpağı rütubətli və çirkli idi, özü də müxtəlif ziyanlı həşəratlarla dolu idi. İçərisi tamam qaranlıq idi, günəş işığı əsla ora düşmürdü. Bizim hamımızı bir yerə salmışdılar. Ayağımız zəncirdə, boynumuz boyunduruqda idi. Üzbəüz iki sırada oturmuşduq. Hər gecə dan yeri ağararkən zikr edirdik.Birinci sıra uca səslə deyirdi: "De, Allah hər şeydən yetərlidir!". İkinci sıra cavab verirdi:*"Təvəkkul edənlər də yalnız Allaha təvəkkul etsinlər!" (İbrahim surəsi, 12-ci ayə)*. Zindan şahın sarayına yaxın idi. Möminlərin zikrinin sədası Nasirəddin şaha çatırdı və o, qorxu içində soruşurdu:"Bu nə səsdir, kimin sədasıdır?!". Deyirdilər ki, Siyahçalda məhbus olan babilərin zikrinin sədasıdır. Bir gün Nasirəddin şahın adından məhbuslara qoyun ətindən bişirilmiş çoxlu kabab göndərilmişdi. Hamı mənim icazəmi gözləyirdi. Mən bildirdim ki, əshabələr kababa əl vurmasınlar. Hamı itaət göstərdi, bircə Seyyid Hüseyn Qumidən başqa. Zindan məmurları bu hadisədən xoşhal oldular, çünki o, mənim sözlərimdən sonra həmin kababdan yemişdi. Hər gün fərraşlar gəlib əshabələrdən bir-iki nəfərin adını çəkir və onları şəhidlik meydanına aparırdılar. Zəncir boyunlarından açılan kimi onlar hədsiz sevinclə mənim yanıma gəlirdilər. Mən onlara Mələkut Aləmində ilahi nemətlərin müjdəsini verirdim. Sonra onlar digər əshabələrlə bir-bir qucaqlaşıb vidalaşır və fədakarlıq meydanına tələsirdilər. Fərraşlar onların hər birinin fədakarlığı barədə bizə danışırdılar. Hamı sevinc içərisində idi, Tanrıya şükür edirdi. Zindan müsibətləri heç kəsi ruhaniyyətdən uzaqlaşdıra bilmirdi. Bir gecə dan yeri ağarmaqa az qalmış yuxudan oyandım. Mənimlə görüşmək üçün Kazımeyndən Tehrana gələn, lakin tutulub Siyahçala salınan və indi mənimlə bir zəncirdə olan Əbdülvəhhab Şirazi də yuxudan oyanıb dedi: "Yüxuda gördüm ki, ucu-bucağı görünməyən nurlu bir fəzada hədsiz sevinc və rahatlıq içərisində hara istəyirəmsə, uçuram". Mən dedim: "Bu yuxunun yozumu odur ki, bu gün səni şəhid edəcəklər, sən səbirli və dözümlü olmalısan". O, çox sevindi. Bir neçə saatdan sonra cəllad gəlib onun boynundan zənciri açdı. Əbdülvəhhab bütün dostlarla vidalaşdı, sonra mənim yanıma gəldi, məni bərk-bərk qucaqlayıb bağrına basdı. Onun üzündə heç bir iztirab əlaməti yox idi. Mən onu səbirli və şücaətli olmağa səslədim. O, fədakarlıq meydanına yollandı. Sonradan cəllad onun şəhidlik anlarında göstərdiyi igidliyi mənə danışdı. Mən Tanrıya şükür edib dedim: "Gör Həzrət Babın əshabələri necə fədakarlıq göstərirlər ki, hətta cəllad da onları tərifləməli olur". Bu qədər günahsız adam öldürüldükdən sonra da Nasirəddin şahın anasının qəzəbi soyumadı. O daim ağlayıb qışqırır, saray əyanlarını məzəmmət edib deyirdi ki, gedin Həzrət Bəhaullahı öldürün, oğlumun başına gələn qəziyyənin əsil təhrikçisi və səbəbkarı Odur, başqaları yalnız alətdir, oğlumun həqiqi düşməni Odur; Onu öldürməsəniz, mənim ürəyim sakitləşməyəcək, məmləkət də rahatlıq tapmayacaq".

Bütün bunlara baxmayaraq, son nəticədə şahın anası bu arzusunu özü ilə qəbrə apardı. Həzrət Bəhaullah həbsdən azad oldu, necə deyərlər, quyudan çıxıb Aya ucaldı. O zaman hökumət məmurları Həzrət Babın tərəfdarlarını axtarmaqda davam edirdilər. Onlar Süleyman xanın nökəri, mömin və şücaətli bir gənc olan Abbası hədələyib məcbur etdilər ki, fərraşlarla Tehranın küçə və bazarlarını gəzsin və Həzrət Babın tərəfdarlarını onlara göstərsin. Abbas əlacsız qalıb babilərin əvəzinə başqa şəxsləri göstərirdi. Məmurlar həmin biçarələri tutub aparırdılar. Onlar da mömin olmadıqları üçün peşmanlıq izah edir və müəyyən cərimə ödədikdən sonra azad olunurdular. Getdikcə iş o yerə çatdı ki, məmurlar harada bir sərvət sahibi görürdülərsə, Abbasdan onu babi kimi qələmə verməyi tələb edirdilər. Abbas imtina edəndə, onu məcbur edirdilər və bu yolla adamlardan iri məbləğdə pul qoparırdılar.

Şahın anası Həzrət Bəhaullahın qətlində israr etdiyi üçün Abbası bir neçə dəfə Siyahçala aparmışdılar və Həzrət Bəhaullahı ona göstərib demişdilər ki, əgər Onu babilər arasında görmüşdürsə, söyləsin. Abbas hər dəfə Mübarək Hüzura gələndə bir neçə dəqiqə Həzrət Bəhaullahın üzünə baxır, sonra da deyirdi: "Yox, mən Onu indiyə qədər görməmişəm və tanımıram". Bədxahlar bu yolla məqsədlərinə çata bilmədikləri üçün Həzrət Bəhaullahı zəhərləyib öldürmək istədilər. Bir neçə dəfə zindan məmurları şam və nahar vaxtı Həzrət Bəhaullah üçün evdən gətirilən yeməyə zəhər qatdılar, lakin yenə də məqsədlərinə yetişmədilər. Belə ki, zəhər Həzrət Bəhaullahı həlak etmədi, uzaq başı onun cismini bir qədər zəiflətdi. Zəhərdən də bir şey çıxmadığını gördükdə, onlar şahın anasını sakitləşdirmək üçün bu qərara gəldilər ki, Şeyx Əli Əzimi şaha qarşı sui-qəsdin əsas səbəbkarı kimi təqdim etsinlər. Elə bu ittihamla da onu ağır əzablara düçar edib qətlə yetirdilər.

Rus konsulu bütün bu hadisələri izləyirdi və Həzrət Bəhaullahın həbs olunmasından xəbərdar idi. O, baş vəzirə sərt bir məktub göndərdi, ondan tələb etdi ki, rus konsulunun və İran hökumətinin nümayəndələri tərəfindən Həzrət Bəhaullah haqqında mükəmməl istintaq aparıl\*sın, sorqusualın nəticələri bir kağıza yazılsın və həmin Möhtərəm Məhbus barədə qəti hökm çıxarılsın. Baş vəzir konsulun nümayəndəsinə söz verib dedi ki, yaxın gələcəkdə bu iş həyata keçiriləcək. Müəyyən olunmuş vaxtda rus konsulunun nümayəndəsi, Hacibüd-dövlə və hökumətin nümayəndəsi birlikdə Siyahçala getdilər. Onlar əvvəlcə cənab Əzimi çağırıb bu işin əsil təhrikçisinin və əsas rəhbərinin kim olduğunu soruşdular. Cənab Əzim dedi: "Babilərin rəhbəri həmən Seyyid Həzrət Bab idi ki, onu Təbrizdə çarmıxa çəkdiniz. Mən özüm necə müddət idi ki, Seyid Babın intiqamını almaq fikrini beynimdə gəzdirirdim. Əsil təhrikçi mən özüməm. Şahı atdan salmağa çalışan Sadiq Təbrizi şirniyyatçı şagirdindən başqa bir kəs deyildi - şirniyyat bişirib satardı. İki il olardı ki, o, mənim nökərim idi. O, öz ağasının qisasını almaq istəyirdi, amma buna müvəffəq olmadı". Əzimin bu etirafını eşitdikdə, konsulun və hökumətin nümayəndələri həmin etirafı yazıb Mirzə Ağa xana təqdim etdilər. Bunun nəticəsində Həzrət Bəhaullah həbsdən azad olundu, cənab Əzim isə üləmalara təslim edildi. Onlar hamısı onun qətlinə fitva verdilər. Bircə imamcümə Mirzə Əbülqasim bu fitvanı verməkdə tərəddüd göstərdi. Məhərrəm ayı yaxınlaşdığı üçün Hacibüd-dövlə üləmalara tapşırdı ki, cənab Əzimin qətlini sürətləndirsinlər. Bir gün Hacibüd-dövlə imamcümə ilə birlikdə bütün üləmaları yanına çağırdı. Əzimi də gətirdilər. İmamcümə hələ də fitva verməkdə tərəddüd göstərirdi. Amma Hacibüd-dövlə hiylə ilə Əzimin qətl fitvasını ondan aldı. Əvvəlcə zalım bir seyyid əlindəki əsanı var gücü ilə cənab Əzimin başına çırpdı. Camaat hər tərəfdən hücum çəkib ona daşkəsək atır, onu söyüb lənətləyirdi. Axırda xəncər və qılıncla onun bədənini parça-parça etdilər. Bu hadisədən sonra Həzrət Bəhaullaha bəraət verildi və O, həbsdən azad olundu.

Bu hadisələr zamanı şəhid olmuş şəxslərdən biri də "Pərpa" ləqəbi ilə tanınan Hacı Mirzə Cani Kaşani idi. Vəzir onun edam olunmasını istəmədiyi üçün məmurlar onu gizli şəkildə qətlə yetirdilər.

Nasirəddin şah Həzrət Bəhaullahın Mazandarandakı bütün mülklərini və əmlakını ələ keçirdi. Oradakı bir çox möminlər zalımların zülmünə məruz qaldılar. O cümlədən, Nur bölgəsindəki vəfalı əshabələrdən ikisi - Məhəmməd Tağı xan və Əbdülvəhhab qətlə yetirildilər. Bədxahların xəbərçiliyi və düşmənlərin pozuçu hərəkətləri şahın həbsdən qurtulduqdan sonra Həzrət Bəhaullaha qarşı qəzəblənməsinə səbəb oldu. Bədxahlar Mirzə Yəhyanın nadanlığından istifadə edirdilər, o nadan da mənsəb və məqama çatmaq ümidi ilə bədxahlarla əlbir olmuşdu. Məhz onun köməyi ilə Həzrət Bəhaullah barədə şaha dəhşətli xəbərlər çatdırılırdı. Nasirəddin şah baş vəziri möhkəm danladı ki, nə üçün məmləkətin təhlükəsizliyinə bu qədər başdansovdu yanaşır və fitnə-fəsadın kögünü kəsmir. Baş vəzir bu məzəmmətdən mütəəssir olub şahın dediklərini yerinə yetirmək qərarına gəldi. Şah ona əmr etdi ki, dərhal Nur bölgəsinə böyük qoşun göndərsin və oradakı qarışıqlığa son qoysun. Baş vəzir çarəsiz qalıb Əli xan Şahsevənin başçılıq etdiyi şahsevən əsgərlərini Takor kəndinə göndərdi, onlara rəhbərliyi isə öz əmisi oğlu Mirzə Əbu Talibə həvalə etdi. Mirzə Əbu Talib Həzrət Bəhaullahın anadan ayrı olan qardaşı Mirzə Həsənin qohumu idi. Baş vəzir ona tapşırdı ki, Takor camaatı ilə yaxşı rəftar etsin, öz bacısını və bacısının əri Mirzə Həsəni incitməsin. Eyni zamanda Hüseynəli xana gizli tapşırıq verdi ki, Mirzə Əbu Talibin hərəkətlərinə göz qoysun və onun özbaşınalıq etməsinə imkan verməsin. Mirzə Əbu Talib Takora çatan kimi baş vəzirin göstərişlərinin əksinə olaraq, ümumi qarətə başlamağı əmr etdi. Hüseynəli xanın və Mirzə Əbu Talibin bacısının əri Mirzə Həsənin buna mane olmaq cəhdləri bir nəticə vermədi. Mirzə Əbu Talib deyirdi: "Şah mənə əmr edib ki, bütün kişiləri öldürüm, qadınları əsir götürüm və evləri yerləyeksan edim. Yalnız Mirzə Həsənin evinə pənah aparan qadınlara toxunulmayacaq". Xülasə, Takor əhalisi nələri vardısa, qoyub dağlara və düzlərə qaçdılar. Mirzə Əbu Talib taraca başlamaq əmri verdi. Həzrət Bəhaullahın evini dağıdıb evin tavanını uçurdular, evdə olan bütün qiymətli şeyləri götürdülər, götürə bilmədiklərini də sındırıb zay etdilər. Sonra camaatın evlərini qarət edib yandırdılar və yerləyeksan etdilər. Mirzə Əbu Talib daha əsir etmək üçün bir adam tapmadıqda, ətrafı axtarmağa başladı. Bir çox çobanları və qaçmaq iqtidarında olmayan qocaları tutdular, onların bəzilərini qətlə yetirdilər. Əsgərlər axtarış zamanı dağın ətəyindəki su quyusunun yanında uzaqdan silah parıltısı gördülər. Su quyusunun yanında iki nəfərin yatdığını aydınlaşdırıb onlara atəş açdılar. Bunlardan biri - Əbdülvəhhab dərhal canını tapşırdı. İkincisi - Məhəmməd Tağı xan isə yaralandı. Mirzə Əbu Talib əmr etdi ki, onun yarasına məlhəm qoysunlar. O, Məhəmməd Tağı xanı özü ilə Tehrana aparmaq və belə bir igidi əsir tutması ilə öyünmək istəyirdi. Lakin onun bu arzusu ürəyində qaldı, belə ki, iki gündən sonra Məhəmməd Tağı xan vəfat etdi. Qalan əsirləri Tehrana aparıb Siyahçalda dustaq etdilər. Müqəddəs şəxslərdən biri olan Molla Əlibaba və bir çox başqaları Siyahçalda dünyalarını dəyişdilər. Növbəti il Mirzə Əbu Talib taun xəstələyinə tutuldu. Onu Şemirana apardılar. Bütün qohumları və dostları ondan üz döndərdilər. Yalnız Mirzə Həsən onu tək buraxmırdı və Nurdakı qarətlər zamanı ondan hədsiz təzyiq və təkəbbür görsə də,onun yaralarına məlhəm qoyurdu. Bir gün baş vəzir onu görməyə gəldi, onun tənha və kimsəsiz qaldığını müşahidə etdi. Təkcə Mirzə Həsən onun yastığının yanında əyləşmişdi. Beləcə Mirzə Əbu Talib həsrət və təəssüf içərisində bütün arzularını özü ilə qəbrə apardı.

Tehranda və Mazandaranda başlayan fitnə-fəsad dalğası bütün İrana yayıldı, xüsusən Yəzddə və Neyrizdə fitnə tonqalı daha şiddətlə alovlandı. Hökumət məmurları şahı razı salmaq və sərvət qazanmaq məqsədilə kimi görürdülərsə, "babi" adlandırır və ondan böyük məbləğdə cərimə alırdılar. Neyrizdə və onun ətrafında daha böyük qarışıqlıq yaranmışdı. Neyrizdə Mirzə Əli adlı bir gənc vardı. O, fəqir-füqəraya, Həzrət Vəhidin şəhid olmuş əshabəlrinin ailəuşağına çox kömək göstərirdi. Hətta qaranlıq gecələrdə yeməklə dolu kisəni çiyninə alıb yoxsul dostlara paylayırdı. Onun ətrafına bir çox adamlar toplaşıb hələ də Neyrizdə olan Zeynalabdin xandan qisas almaq qərarına gəldilər. Onlar "Sərdar" ləqəbi verdikləri Mirzə Əlinin rəhbərliyi ilə hamamda Zeynalabdin xana hücum edib işini bitirdilər. Zeynalabdin xanın zövcəsi hələ Şirazda olan və yenicə Neyriz hakimi təyin edilmiş Mirzə Nəimə müraciət etdi. Ona dedi ki, əgər ərimin intiqamını alsan, bütün qızıllarımı və var-dövlətimi sənə verəcəyəm. Mirzə Nəim Neyrizə gəlib bir çoxlarını həbs etdi, bəzilərini də qətlə yetirdi. Sonra baş vermiş hadisələr barədə baş vəzir vasitəsilə şaha məlumat verdi. Şah ondan razılıq edib fərman verdi ki, məhbusları Tehrana göndərsin. Mən burada bütün hadisələri şərh etmək istəmirəm. Oxuculara Mirzə Şəfi Neyrizinin tarixini oxumağı məsləhət görürəm.

108 nəfər əsir, bir o qədər də yaralı vardı. Onlardan yalnız 28 nəfəri Tehrana çatdırıldı. Tehrana gələn kimi onlardan 15 nəfəri dərhal edam olundu, qalanları isə zindana salındı. İki ildən sonra onların az bir hissəsi zindandan çıxıb vətənə yollandı. Bir neçə nəfər istisna olmaqla, onlar da yolda vəfat etdilər. Şirazda Təhmasib Mirzə bir çox möminləri qətlə yetirdi, onlardan 200 nəfərinin başını kəsib nizələrə taxdı və Tehrana göndərdi. Abadəyə çatanda şahın əmri ilə başları orada dəfn etdilər. Qadınlardan 600 nəfəri həbs etmişdilər. Onlardan 300 nəfəri Neyrizdə saxladılar, qalan 300 nəfəri ikiiki yalın atlara mindirib Şiraza apardılar. Orada bir çoxları öldülər, bir çoxları isə xilas olmazdan əvvəl dəhşətli əzablara məruz qaldılar. Sonda onlar da canlarını tapşırdılar. Qələm bütün bu hadisələri təsvir etməkdə acizdir.

Bir çox müsibətlərdən və Əzimin etirafından sonra dövlətin səlahiyyətli şəxslərinə aydın oldu ki, Həzrət Bəhaullahın şaha sui-qəsd edilməsi əhvalatına heç bir dəxli yoxdur. Baş vəzir Mirzə Ağa xan öz nümayəndəsi Hacı Əlini Siyahçala göndərdi ki, Həzrət Bəhaullahı azad etsin və günahsız olduğunu elan etsin. Hacı Əli Siyahçala gəldikdə, Həzrət Bəhaullahın halını görüb ağlamağa başladı. Həzrət Bəhaullahın ayaqları zəncirə bağlanmış, zəncirin mıxları yerə vurulmuşdu, zəncirin altında boynunun əti yaralanmışdı və o, üfünətli havada çətinliklə nəfəs alırdı. Bütün bunları görən Hacı Əli qışqırıb dedi: "Allah Mirzə Ağa xana lənət eləsin! Heç vaxt inanmazdım ki, o belə bir zülmə yol verər və günahsız bir Şəxsi bu cür incidər". Sonra o, əbasını əynindən çıxarıb Həzrət Bəhaullahdan xahiş etdi ki, onu geyinsin və vəzirin yanına getsin. Həzrət Bəhaullah buna razı olmadı və məhbus paltarında vəzirin yanına yollandı. Baş vəzir Həzrət Bəhaullahı görən kimi dedi: "Mənim nəsihətimə qulaq asıb Həzrət Baba məhəbbətdən əl çəksəydiniz, bu günə düşməzdiniz". Həzrət Bəhaullah buyurdu: "Əgər sən də mənim nəsihətimə qulaq assaydın, məmləkəti bu qədər bədbəxtliyə və hərc-mərcliyə ducar etməzdin". Baş vəzir bir müddət əvvəl onunla Həzrət Bəhaullah arasında olan söhbəti xatırladı və xəçalətli bir halda soruşdu: "Bəs indi Sizin nəsihətiniz nədir? Deyin, yerinə yetirim!» Həzrət Bəhaullah buyurdu: "Təcili olaraq bütün şəhərlərə göstəriş ver ki, Həzrət Babın tərəfdarlarını incitməkdən əl çəksinlər". Baş vəzir razılaşdı və dərhal belə bir fərman göndərilməsi barədə əmr verdi.

İran hökuməti məsləhətləşmədən sonra Həzrət Bəhaullaha əmr etdi ki, bir ay ərzində İranı tərk edib Bağdada yollansın. Rus konsulu bu xəbəri eşitdikdə, Həzrət Bəhaullahdan xahiş etdi ki, Rusiyaya getsin, Rusiya hökuməti O Həzrəti qəbul edəcəkdir. Həzrət Bəhaullah buna razı olmayıb İraqa.getməyi üstün tutdu və hicri 1269-cu il rəbiüs-sani ayının 1-də (1853-cü ilyanvarın 12-də) Bağdada doğru hərəkət etdi. İran dövlətinin məmurları və rus konsulunun nümayəndələri Bağdada qədər O Həzrəti müşayiət etdilər. Bu zaman Həzrət Bəhaullahın Kərbəla səfərindən qayıdışından doqquz ay vaxt keçmişdi. Həzrət Bəhaullahın Mübarək Ailəsinin üzvləri, o cümlədən Həzrət Əbdülbəha, cənab Kəlim və Vərəqeyi-Ülya (Həzrət Bəhaullahın zövcəsi) da onunla birlikdə Bağdada getdilər.

[[1]](http://web.archive.org/web/20061009210508/http:/www.bahai.az/lib/promin/nabil/dawn_breakers_az_26.shtml#11) İşkəncə növüdür. Bu zaman muttəhimin bədəninə çoxlu yaralar vurulur və həmin yaralara yanan şamlar qoyulurdu